
Ken Follett új regénye különleges, izgalmas thriller, amely 
napjainkban játszódik. 

Csád fővárosában, közel a Szaharához két magasan képzett 
titkos ügynök, egy amerikai és egy francia, élete kockáztatásával 
sikeresen működik közre az iszlám terroristák által üzemeltetett 
drog- és embercsempészeti hálózat felszámolásában. 

Egy gyönyörű csádi özvegyasszony nem lát más kiutat a 
reménytelen éhezésből és nyomorból, minthogy kisfiával az 
embercsempészek segítségével Európába jusson, és ott vállaljon 
munkát. A viszontagságos úton egy titokzatos férfi segíti és 
védelmezi, aki nem az, akinek mondja magát. 

Észak-Koreában a katonák puccsal próbálják megdönteni a 
diktatúrát. A hivatalos phenjani közlemény Dél-Koreát teszi felelőssé 
a történtekért. Az okos és ambiciózus, negyvenes éveiben járó kínai 
kémfőnök mindent elkövet azért, hogy Kína ne sodródjon Dél- 
Koreával és a szövetségi rendszereknek köszönhetően az Egyesült 
Államokkal is háborúba. Ám az öreg, keményvonalas kommunisták a 
fegyveres választ erőltetik, és a pekingi kormányban ők vannak 
többen. 

A Fehér Házban Pauline Green elnökasszony ügyes és óvatos 
politizálással, taktikus diplomáciai lépésekkel egyensúlyoz az 
amerikai pártok között, és próbálja megakadályozni a világ 
nagyhatalmainak segítségével, hogy Észak és Dél-Korea konfliktusa 
világméretűvé váljon. Ám az események egy idő után önjáróvá 
válnak, és, noha az államok többsége mindent megtesz a fegyveres 
harc kirobbanása ellen, a katonai szövetségek összetett hálójában 
vergődve a világ mégis belesodródik egy újabb háborúba. 


A regény nem más, mint hatalmas kiáltás, hogy ez SOHA ne 
történhessen meg. 


Ken Follett 
SOHA 


Két tigris nem fér meg egy hegyen. 
Régi kínai mondás 


Amikor kutatásokat folytattam A titánok bukásához, 
megdöbbenve láttam, hogy az első világháború olyan háború volt, 
amelyet senki sem akart. Egyik táborban sem volt egyetlen olyan 
európai vezető sem, aki akarta volna. Ám a császárok és 
miniszterelnökök sorra hozták a döntéseket -— logikus, józan 
döntéseket —, amelyek lépésről lépésre vittek közelebb a háborúhoz. 
A legszörnyűbb konfliktushoz, amelyet valaha elszenvedett a világ. 
Azt kellett hinnem, hogy tragikus véletlen volt. 

És akkor az jutott az eszembe, hogy vajon megismétlődhetne? 


Mumpicfold 


Előszó 


százhatvanhárom centiméterével sok-sok év óta James Madison 
volt az Egyesült Államok legalacsonyabb elnöke. Ám Green elnök 
megdöntötte ezt a rekordot. Pauline Green ugyanis százötven 
centiméter volt. Szívesen emlegette, hogy Madison megverte a 
százkilencven centiméter magas DeWitt Clintont, aki majdnem 
harminc centiméterrel magasodott győztes riválisa fölé. 

Már kétszer napolta el a látogatását Mumpicföldre. Elnöksége 
minden évében tervbe vették, de folyton közbejött valami fontosabb. 
Ezúttal, a harmadik alkalommal úgy érezte, mennie kell. Enyhe 
szeptemberi reggel volt Pauline mandátumának harmadik évében. 

Ez kiképzési próbagyakorlat volt azzal a céllal, hogy 
hozzászoktassák a magas rangú kormánytisztviselőket, mit kell 
tenniük vészhelyzetben, például ha az Egyesült Államokat 
megtámadják. Pauline ennek megfelelő fürgeséggel lépett ki az 
Ovális Irodából a Fehér Ház déli pázsitjára. 

Mögötte az a maroknyi ember sietett, akik általában az elnök 
közelében voltak: a nemzetbiztonsági tanácsadó, a vezető titkár, két 
testőr a titkosszolgálattól és egy fiatal százados, aki egy bőrrel 
behúzott aktatáskát, az úgynevezett atomfutballt hozta. Ebben a 
táskában volt minden, ami ahhoz kellett, hogy az elnök 
megindíthassa az atomháborút. 

Helikoptere egy légiflottához tartozott, amelynek minden egyes 
gépét a Marine One elnevezéssel jelölték, mert csak az elnököt 
szállíthatták. Szokás szerint kék díszegyenruhás tengerészgyalogos 
állt feszes vigyázzban a lépcső aljánál, miközben az elnök könnyű 
léptekkel felszaladt a gépre. 

Pauline legalább huszonöt éve utazott először helikopteren. Nem 
volt kellemes tapasztalat: kemény fémülések egy szűk helyen, és 
akkora zaj, amelyben nem lehetett beszélni. A Marine One más volt. 

Belseje becsületére vált volna egy magánrepülőnek is, puha 
üléseit világosbarna bőrrel kárpitozták, volt benne légkondicionálás 
és egy kis fürdőszoba. 

Gus Blake nemzetbiztonsági tanácsadó az elnök mellé ült. A 
visszavonult tábornok hatalmas termetű afroamerikai volt, a bőre 


sötét, rövid haja szürke. Megnyugtató erő áradt belőle. Ötvenöt éves 
volt, öt esztendővel idősebb Pauline-nál. A választási kampány 
kulcsfontosságú  szereplőjéből lett az elnök legközelebbi 
munkatársa. 

— Köszönöm, hogy vállalta — mondta, miután felszálltak. — Tudom, 
mennyire nem akarta. 

Igaza volt. Pauline nem állhatta, ha elvonják a munkától, és 
szeretett volna minél előbb átesni a gyakorlaton. 

— Ez csak olyasmi, amit meg kell csinálni — válaszolta. 

Az út nem tartott sokáig. Miközben a helikopter ereszkedett, 
Pauline ellenőrizte sima, szőke apródfrizuráját és diszkréten sminkelt 
arcát egy kézitükörben. Szép zöldesbarna szeme volt, amelyben 
gyakran csillogott a részvét, bár a szája könyörtelenül elszánt 
vonallá tudott keskenyedni. Kattanva összecsukta a tükröt. 

Egy raktárkomplexumnál szálltak le Maryland egyik elővárosában. 
Hivatalosan Archivált Okmányok 2. sz. Szövetségi Lerakata volt a 
neve, ám azok a kevesek, akik tisztában voltak valódi 
rendeltetésével, . Mumpicföldnek nevezték Oz birodalmának 
tartománya után, ahova Dorothyt elsodorta Kansasból a forgószél. 

Mumpicföld titok volt. Mert mindenki tudott a coloradói Raven 
Rock Mountain Complexről, a föld alatti atombunkerról, ahol az 
Egyesült Államok katonai vezetői átvészelhetik az atomháborút. 
Fontos létesítmény volt, de az elnök nem oda fog menni. Sokan 
tudták azt is, hogy a Fehér Ház keleti szárnya alatt található a 
vészhelyzeti műveleti központ a szeptember 11-eihez hasonló 
válságok esetére. Ám ezt sem arra tervezték, hogy sokáig ott 
lehessen lakni az apokalipszis után. 

Mumpicföldön viszont százan elélnek egy teljes évig. 

Az érkezőket egy Whitfield nevű tábornok fogadta: ötvenes 
éveinek vége felé ballagó, kerek képű, húsos, kedélyes ember, híján 
mindennemű  harciasságnak. Pauline bizonyosra vette, hogy 
Whitfieldet nem érdekli az ellenség legyilkolása, holott a katonák 
elvileg erre valók. Nyilván azért kötött ki ebben az állásban. 

Külsőre  Mumpicföld szabályos raktár volt, ahol jelzések 
irányították a szállítmányokat a rakodórámpákhoz. Aztán Whitfield 


bevezette őket egy kis mellékajtón, és onnantól a légkör 
megváltozott. 

Tömör kettős ajtóval kerültek szembe, amely alkalmas lett volna 
egy maximális biztonságú fegyház kapujának. 

Ez az ajtó egy nyomasztó helyiségbe nyílt, amelynek alacsony 
mennyezete volt, és úgy rémlett, hogy a falai beljebb nyomultak a 
szobába, mintha többlábnyi vastagságúak lennének. A levegő állott, 
áporodott volt. 

- A robbanásbiztos szoba legfőbb rendeltetése a felvonók 
védelme 

— mondta Whitfield. 

Beléptek a liftbe. Pauline már egy cseppet sem türelmetlenkedett 
a szükségtelennek tartott gyakorlat miatt, ellenben igen rossz érzése 
támadt. 

— Engedelmével, elnök asszony, legalulról indulunk, és onnan 
jövünk fel — folytatta Whitfield. 

— Köszönöm, tábornok, ez így nagyon jó lesz. Lefelé menet 
Whitfield büszkén magyarázott: 

— Asszonyom, ez a létesítmény százszázalékos védelmet nyújt, 
ha az Egyesült Államokat országos vagy világjárvány, természeti 
csapás 

— például nagy méretű meteor becsapódása -, zavargások és 
tömeges rendbontások, hagyományos eszközökkel végrehajtott, 
sikeres megszállás, kibertámadás vagy atomháború sújtaná. 

Ha a lehetséges katasztrófák felsorolásának Pauline-t kellett 
volna megnyugtatnia, épp az ellenkező hatással járt, mert arra 
figyelmeztette az elnököt, hogy a civilizáció igenis véget érhet, neki 
pedig talán ebben a föld alatti lyukban lapulva kellene próbálkoznia 
az emberi faj maradékának a megmentésével. 

Arra gondolt, hogy szívesebben halna meg a föld színén. 

A lift sebesen zuhant nagyon sokáig, mielőtt lassítani kezdett. 

Amikor végre megálltak, Whitfield azt mondta: 

— Üzemzavar esetére van egy lépcső. 

Ezt humornak szánta; a fiatalabb látogatók kuncogtak is, mert 
elgondolták, hány fokból állhat az a lépcső. Ám Pauline-nak az 


eszébe jutott, milyen sokáig tartott lejönni a lángokban álló 
Világkereskedelmi Központból, és nem mosolygott. Gus sem. 

A falakat pihentető zöldre, andalító sárgásfehérre és idegnyugtató 
halvány rózsaszínre festették, de attól ez még egy föld alatti bunker 
maradt. Pauline nem múló rossz előérzettel tekintette meg az elnöki 
lakosztályt, a körletekben sorakozó priccseket, a kórházat, a 
tornatermet, a büfét és a szupermarketet. 

Közepén a hosszú asztallal, a falak tövében a titkárok és 
asszisztensek székeivel a háborús vezérlő a tükörképe volt annak, 
ami a Fehér Ház alagsorában található. A falakra óriási képernyőket 
szereltek. 

— Ugyanazon sebességgel vagyunk képesek szolgáltatni önnek 
ugyanazokat a vizuális adatokat, amelyeket a Fehér Házban kap — 
magyarázta Whitfield. — A közlekedési és térfigyelő kamerákat 
feltörve láthatjuk a világ összes városát. Valós idejű katonai 
radarjaink vannak. Mint tudja, két órába telik, hogy a műholdas fotók 
a földre érjenek, de mi ugyanakkor kapjuk őket, amikor a Pentagon. 
Foghatunk minden tévéállomást, ami hasznos lehet azon ritka 
esetekben, ha a CNN vagy az al-Dzsazíra a biztonsági szolgálatok 
előtt szerez tudomást valamilyen hírről, és egy nyelvészcsoportunk 
azonnal feliratozza az idegen nyelvű híradókat. 

A bunkerhoz tartozott egy erőmű, akkora benzintankkal, akár egy 
tó, egy hűtő-fűtő rendszer és egy százkilencvenezer hektoliteres 
víztartály, amelyet föld alatti forrás táplált. Pauline nem volt 
különösebben klausztrofóbiás, de most fojtogatta a gondolat, hogy 
ide lesz elrekesztve, miközben odakint meghal a világ. Hallotta, hogy 
nehezen lélegzik. 

Whitfield mintha belelátott volna az elnök fejébe, mert azzal 
folytatta: 

-— Levegőtartalékunkat a felszínről pótoljuk, robbanásbiztos 
szűrősorozaton át, amely nemcsak a robbanásnak áll ellen, de 
kiszűri a vegyi, a biológiai vagy a radioaktív szennyező anyagokat is. 

Óriási, gondolta Pauline, de mi lesz azokkal a milliókkal, akik 
odafönt lesznek védtelenül? 

— Elnök asszony — mondta Whitfield, miután befejeződött az 
idegenvezetés —, az irodája jelezte, hogy távozás előtt nem óhajt 


villásreggelizni, de mi azért készítettünk valamit arra az esetre, ha 
meggondolná magát. 

Ez mindig így ment. Mindenki örült volna egy-két óra kötetlen 
beszélgetésnek az elnökkel. Pauline egy pillanatra megsajnálta 
Whitfieldet, akit eldugtak a föld alá ebbe a fontos, de láthatatlan 
állásba, de most is le kellett küzdenie az érzelmeit, ragaszkodva az 
időbeosztásához. 

Pauline ritkán pazarolt időt arra, hogy a családján kívül másokkal 
is együtt egyen. Megtartotta az értekezleteket, amelyeken adatok 
cseréltek gazdát, és döntések születtek, aztán továbbment a 
következő értekezletre. Lefaragta a hivatalos bankettek számát, 
amelyeken az elnöknek részt kellett vennie, mert, mint kijelentette, ő 
a szabad világ vezetője, miért töltene három órát azzal, hogy a belga 
királlyal bájcseveg? 

— Ez nagyon kedves öntől, Whitfield tábornok — mondta most —, 
de vissza kell térnem a Fehér Házba. 

A helikopterben becsatolta magát az ülésbe, aztán elővett a 
zsebéből egy műanyag dobozt, akkorát, mint egy kis pénztárca. Ez 
volt az úgynevezett Biszkvit, amelyet csak úgy lehetett kinyitni, ha 
feltörték a műanyagot. A Biszkvitben volt egy kártya, amelyen betűk 
és számok sorakoztak: az atomcsapás engedélyezésének a kódjai. 
Az elnöknek nappal mindenhova magával kellett vinnie a Biszkvitet, 
és éjjel az ágya mellett kellett tartania. 

Gus látta, mit csinál az asszony, és megszólalt: 

— Hála az égnek, hogy véget ért a világháború! 

— Az a rémes hely arra emlékeztetett, hogy még mindig a 
küszöbén egyensúlyozunk. 

— Azért kell vigyáznunk, hogy sose használják. 

Ez pedig elsősorban Pauline felelőssége. Voltak napok, amikor 
érezte a vállán a súlyát. Ma a szokásosnál is jobban nyomta. 

— Ha valaha is visszajövök Mumpicföldre — felelte Blake-nek —, az 
azért lesz, mert megbuktam. 


DEFCON 5 


Békebeli készültségi szint. 


1. fejezet 


Gépről nézve olyan lett volna az autó, mint végtelen tengerparton 
a lassan mászó bogár, amelynek fekete páncélja villog a 
napfényben. Valójában óránként negyvennyolc kilométeres 
sebességgel haladt, a legnagyobb sebességgel, ami még 
biztonságos a váratlan gödröktől és törésektől rücskös úton. Senki 
sem akar defektet kapni a Szaharában. 

Az út NDjamenából, Csád fővárosából vezetett észak felé a 
sivatagon át a Csád-tóhoz, a Szahara legnagyobb oázisához. 
Néhány fakósárgára aszott bokor és a kövekkel elegyes homokból 
itt-ott kiszögellő kisebb-nagyobb sziklák törték csak meg a határtalan 
síkot, ahol minden sárgásbarna volt, és olyan sivár, mint egy holdbéli 
táj. 

Tamara Levit úgy találta, hogy a sivatag nyugtalanítóan 
emlékeztet a mélyűrre, amelyben a kocsi az űrhajó. Ha a 
szkafandere meghibásodik, itt halhat meg. A hasonlat olyan zakkant 
volt, hogy elmosolyodott. Azért hátranézett a két megnyugtatóan 
nagy, műanyag vizeskannára. Vészhelyzet esetén életben tartják 
őket, amíg megjön a segítség. Valószínűleg. 

A kocsi nehéz terepre tervezett, amerikai gyártmány volt, nagy 
sebességű és nagyon biztonságos. Színezett ablakai voltak, és 
Tamara napszemüveget viselt, de még így is bántotta a szemét a 
betonról visszaverődő napfény. 

Mind a négyen napszemüveget viseltek. Ali, a sofőr, helyi ember 
volt, Csádban született és nőtt fel. A városban farmert és pólót viselt, 
amit ma lecserélt a hagyományos, hosszú köntösre, a galabijára, és 
a fejére nagy pamutkendőt csavart, hogy védje a könyörtelen naptól. 

Ali mellett egy amerikai katona ült, Peter Ackerman tizedes, a 
térdén rövid csövű, könnyű karabéllyal. Húsz év körüli lehetett, 
bőbeszédű és barátságos fiatalember. A majdnem harmincéves 
Tamara nevetségesen fiatalnak találta ahhoz, hogy ilyen gyilkos 
fegyverrel járjon. Pete-ből azonban nem hiányzott az önbizalom: 
egyszer még ahhoz is volt képe, hogy Tamarától kérjen randevút. 
,Bírom magát, Pete, de ahhoz én túlkoros vagyok", felelte akkor neki 
a nő. 


Tamara mellett Tabdar , Tab" Sadoul foglalt helyet a hátsó ülésen, 
az Európai Unió ndjamenai missziójának attaséja. Fényes barna 
haját divatosan hosszúra növesztette, egyébként olyan volt, mint egy 
szabadnapos osztályvezető a khaki nadrágjában és a konzervatív 
égszínkék ingében, amelynek felgyűrt ujja alól kilátszott barna 
csuklója. 

Tamara az amerikai követség munkatársa volt. Úgy öltözött, 
ahogy a munkában szokott: hosszú ujjú ingrunhába és nadrágba. 
sötét haját kendő alá rejtette. Praktikus viselet volt, senkit sem 
sértett, ráadásul ő a barna szemével és a kreol bőrével nem is 
látszott külföldinek. Csádban magas a bűnözés aránya; ilyen helyen 
tanácsosabb kerülni a feltűnést, pláne egy nőnek. 

Figyelte a kilométerórát. Közel jártak a célhoz. Két órája voltak 
úton, és Tamara már idegesen várta a megbeszélt találkozót. Sok 
minden múlt rajta, többek között az ő karrierje. 

— Hivatalosan tényfeltárás a célunk — mondta. — Eleget tud a 
tóról? 

— Azt hiszem, eleget — válaszolta a francia. — A Chari folyó Afrika 
közepén fakad, megtesz ezernégyszáz kilométert, és itt áll meg. A 
Csád-tó emberek millióit tartja el négy országban: Nigerben, 
Nigériában, Kamerunban és Csádban. Gazdálkodókat, pásztorokat, 
halászokat. A kedvenc haluk a nílusi sügér, amely száznyolcvan 
centiméteresre is megnőhet, és eléri a két mázsát. 

Ezek a franciák úgy beszélnek angolul, mintha le akarnák fektetni 
az embert, elmélkedett a nő. Talán csakugyan azt akarják. 

— Gondolom, mostanában már nem sok ilyet fognak, amióta így 
leapadt a VÍZ. 

- Igaza van. A tó területe valamikor  huszonhatezer 
négyzetkilométer volt, most pedig legfeljebb ezerháromszáz. Az 
itteniek többsége rövidesen éhezni fog. 

— Mi a véleménye a kínaiak tervéről? 

— Az kétezer-ötszáz kilométeres csatornához a Kongó folyótól 
idáig? Csád elnöke nem meglepő módon nagyon szorgalmazza. 
Még akár meg is valósulhat — a kínaiak elképesztő dolgokra képesek 
—, de nem lesz olcsó, és nem lesz meg egyhamar. 


Tamara washingtoni és Tab párizsi felettesei egyformán hüledező 
csodálattal és mélységes gyanakvással figyelték a kínaiak 
beruházásait Afrikában. Peking milliárdokat költ, és rengeteget 
végez, de mit akar igazából? 

Valami villant a messzeségben: vízen tükröződő napfény. 

— Közel járunk a tóhoz? — kérdezte a franciától. — Vagy csak 
délibáb? 

— Közel kell lennünk -— felelte Tab. 

— Figyeljünk a bal kanyarra — mondta a nő, és arabul 
megismételte az utasítást a sofőrnek. Tamara és Tab folyékonyan 
beszéltek Csád két fő nyelvén, franciául és arabul. 

— Le voilá — felelte franciául a sofőr. Itt van. 

A kocsi lassított az elágazás közelében, amelyet egyetlen 
kőrakás jelzett. 

Letértek egy csapásra a kavicsos homokban. Helyenként 
nehezen lehetett megkülönböztetni az utat a sivatagtól, de Ali 
magabiztos volt. Tamara a forróságtól elmosódott zöld foltokat látott 
a messzeségben. Vélhetőleg fák és bokrok a vízhez közel. 

Tamara meglátta az út mellett egy rég halott Peugeot furgon 
csontvázát: a rozsdás karosszériában nem maradt sem kerék, sem 
ablak. Hamarosan feltűntek az emberlakta terület más jelei: egy 
bokorhoz kötött teve, egy keverék kutya szájában patkánnyal, 
szétdobált sörösdobozok, rongyok és kerékbelsők. 

Elhaladtak egy kis veteményes mellett: szép, egyenes sorokban 
álltak a növények, amelyeket locsolóból öntözött egy ember. Aztán 
egy faluhoz értek. Ötven-hatvan ház ácsorgott összevissza, utcák 
nélkül, jobbára hagyományos kunyhók: sártéglából rakott körfal, 
magas, hegyes pálmalevél tető. Ali sétatempóra lassítva kerülgette a 
házakat, a mezítlábas gyerekeket, a kecskéket és a szabadban égő 
tüzeket. 

Végül megállította a terepjárót, és azt mondta: 

— Nous sommes arrivés. Megérkeztünk. 

— Pete, letenné a karabélyt a padlóra? — kérdezte Tamara. — 
Ökológusoknak akarunk látszani. 

— Persze, Ms. Levit. — Pete leengedte a lábához a fegyvert, 
elrejtette a tusát az ülés alatt. 


— Ez virágzó halászfalu volt valamikor — mondta a francia. — Most 
másfél kilométerre van a tó. 

Szívfájdítóan szegény hely volt, a legszegényebb, amelyet 
Tamara valaha látott. A falu egy hosszú, lapos földsávon nyúlt el, 
amely nyilván víz alatt volt régebben. A vízimalmok, amelyek a 
földekre szivattyúzták a tó vizét, elhanyagoltan ácsorogtak a 
szárazon, vitorláik céltalanul forogtak. Girhes kecskenyáj legelte a 
csenevész növényeket, kislány őrizte őket pálcával. Tamara látta a 
messzeségben a villogó víztükröt. Rafiapálmák és moshi moshi 
bokrok nőttek a vízhez közel. A tó tükrén alacsony szigetek 
sötétlettek. Tamara tudta, hogy a nagyobb szigeteken bujkálnak a 
terrorista bandák, amelyek megkeserítik az itteniek életét. Ellopják 
azt a keveset is, amijük van, aki tiltakozik, azt összeverik, és 
koldusbotra juttatják az elszegényedett embereket. 

— Mit csinálnak azok az asszonyok? - kérdezte Tab. 

Fél tucat nő állt a sekélyesben, valamit meregettek a víz tetejéről. 

— Lefölözik az ehető algát — felelte Tamara. — Mi spirulinának 
hívjuk, az ő nyelvükön dihé. Leszűrik, aztán a napon megszárítják. 

— Kóstolta? 

A nő bólintott. 

— Borzalmas íÍZe van, de tápláló. Bioboltokban is kapható. 

-— Sose hallottam róla. Nem hinném, hogy a francia gyomor 
bevenné. 

— Maga tudja. — A nő kinyitotta az ajtót, kiszállt. A légkondicionált 
terepjárón kívül valósággal perzselt a levegő. Tamara előrehúzta a 
kendőjét, hogy védje az arcát, aztán lefényképezte a földsávot a 
mobiljával. 

Tab ugyancsak kiszállt, a fejébe nyomott egy széles karimájú 
kalapot, és odament a nő mellé. Nem állt jól neki a kalap — kissé 
nevetséges lett tőle —, de láthatólag nem érdekelte. Jól öltözött volt, 
de nem hiú. Ez tetszett Tamarának. 

Megnézték a falut. A házak között apró, megművelt parcellák 
voltak, amelyeket behálóztak az öntözőcsatornák. A vizet messziről 
kellett hozni. Tamara lehangoló bizonyossággal érezte, hogy az 
asszonyok cipelik. Egy galabijás ember cigarettát árult, kedélyesen 
eldiskurált a férfiakkal, kicsit kacérkodott a nőkkel. Tamara felismerte 


a fehér csomagoláson a Szfinx aranyfejét: Cleopatra volt, a 
legnépszerűbb márka egész Afrikában. A cigarettát valószínűleg 
csempészték vagy lopták. Több motorkerékpár, robogó és egy 
vénséges Volkswagen Bogár parkolt a házak előtt. Ebben az 
országban a motorkerékpár volt a legnépszerűbb személyi 
közlekedési eszköz. Tamara tovább fényképezett. 

Olyan hely volt, ahol az emberek az életben maradásért 
harcoltak, kiszolgáltatva az időjárásnak, örökké az éhínség 
küszöbén. Nem volt mire támaszkodniuk, senkitől sem kérhettek 
segítséget. 

Néhány falusi megbámulta a jövevényeket, de csak mérsékelten 
érdeklődtek irántuk. Tamara úgy vélte, nem először járnak itt 
nyugatiak, hogy tanulmányozzák a zsugorodó tavat. Nem verődött 
össze tömeg. Az embereket jobban érdekelte a nyájas vándor, aki 
olcsón kínálta a cigarettát. 

Izzadt az oldala a ruha alatt. Megtörölte a homlokát a 
pamutkendő szélével. Tab egy vörös alapon fehér pettyes 
zsebkendőt húzott elő, hogy felitassa a verejtéket a gallérja alól. 

— Ezeknek a házaknak a fele lakatlan — mondta. 

Tamara figyelmesebben körülnézett, és felfedezte néhány házon 
az elhagyatottság jeleit. A pálmalevél tetők lyukasak voltak, a 
sártéglák málladoztak. 

— Rengetegen elhagyták ezt a területet — folytatta az attasé. — 
Gondolom, mindenki, akinek volt hova mennie. Csakhogy milliók 
maradtak itt. Ez a hely egy katasztrófa sújtotta övezet. 

— És nemcsak itt — vette át a szót Tamara. — Az elsivatagosodás a 
Szahara déli részén keresztbe szeli egész Afrikát a Vörös-tengertől 
az Atlanti-óceánig. 

— Franciául Sahelnek hívjuk a térséget. 

— Mi is. Szahel. — Visszanézett az autóra, amelynek még mindig 
járt a motorja. — Azt hiszem, Ali és Pete bent marad a 
légkondicionálásban. 

— Ha van egy csepp eszük. — Tab gondterheltnek tűnt. — Nem 
látom az emberünket. 

Tamara is aggódott. Az, aki miatt idejöttek, akár már halott is 
lehet. 


De azért higgadtan felelt: 

— Utasításaink úgy szólnak, hogy ő keres meg minket. Mi pedig 
addig is játsszuk a szerepünket, úgyhogy pattogjunk, nézzünk körül. 

— Tessék? 

— Azt mondtam, hogy mozogjuk, és nézzünk körül. 

— De amit az előbb mondott. Pattogjunk? 

— Bocs. Chicagói szleng. Tab elvigyorodott. 

— Én lehetek az egyetlen francia, aki ismeri ezt a kifejezést. De 
előbb még tegyünk tiszteletünket a falu véneinél. 

— Miért nem csinálja maga egyedül? Egy nőt különben sem 
vesznek emberszámba. 

Tab elment, Tamara nyugalmat mímelve bejárta a falut, 
fényképezett, és arabul beszédbe elegyedett az emberekkel. A 
falusiak többsége megművelt egy darabkát a sivatagos talajból, vagy 
volt pár kecskéjük, esetleg egy tehenük. Egy asszony hálókat 
foltozott, csak hát nem sok halász maradt; egy férfinak volt 
kemencéje, és edényeket készített, csak hát kevesen engedhették 
meg maguknak, hogy ilyesmit vásároljanak. Mindenki többé-kevésbé 
el volt keseredve. 

Rozoga tákolmány — négy cölöpön álló vesszőfonadék — szolgált 
ruhaszárítóként. Egy fiatalasszony, akit egy kétévesforma kisfiú 
figyelt, éppen vizes ruhát teregetett, csupa  élénksárga és 
narancsszín kelmét. A csádiak szeretik ezeket a színeket. Miután az 
utolsó darabot is kitette száradni, a csípőjére ültette a gyermeket, és 
erősen arabos kiejtésű, gondos, iskolás franciasággal beinvitálta a 
látogatót. 

Az asszonyt Kiának, a fiát Nadzsinak hívták. Özvegynek mondta 
magát. Húszévesnek látszott. Hihetetlenül szép volt fekete 
szemöldökével, markáns járomcsontjával, hajlott szaracén orrával. 
sötét szeme határozottságot és erőt sugárzott. Ez a nő érdekes 
lehet, gondolta Tamara. 

Bement Kia után az alacsony, boltíves ajtón, levette a 
napszemüvegét a sűrű árnyékban. A kunyhó belseje szűk, 
félhomályos és illatos volt. Tamara vastag szőnyegre lépett, fahéj és 
kurkuma illatát érezte. Mikor a szeme alkalmazkodott a homályhoz, 
felfedezett egy asztalt, két kosarat tároláshoz és párnákat a földön, 


de nem volt semmiféle szabályos bútor, például szék vagy szekrény. 
Az egyik oldalon, az ágyként szolgáló két szalmazsák mellett szépen 
összehajtogatott vörös-fehér csíkos, szürke gyapjútakarók álltak 
oszlopban, védelemül a sivatagi hideg éjszakák ellen. 

A legtöbb amerikai reménytelenül nyomorúságosnak látta volna 
ezt a kunyhót, ám Tamara tudta, hogy nemcsak kényelmes, de egy 
hajszállal módosabb is az átlagnál. Kia büszkén kínálta a helyi 
palackozott Gala sörrel, amelyet egy tál vízben hűtött. Tamara azt 
gondolta, udvarias gesztus lesz elfogadni a kínálást. Ráadásul 
szomjas is volt. 

A falon a Boldogságos Szűz olcsó keretbe foglalt képe arra 
mutatott, hogy Kia keresztény. Csád lakosságának negyven- 
egynéhány százaléka az volt. 

— Gondolom, apácákhoz járt iskolába — szólt Tamara. — Ott tanult 
meg franciául. 

— Igen. 

— Nagyon jól beszél. — Ez nem egészen volt igaz, de Tamara 
kedves akart lenni. 

Kia helyet mutatott a szőnyegen. Tamara, mielőtt leült volna, 
visszament az ajtóhoz, és idegesen hunyorogva kinézett a váratlan 
fénybe. A terepjárót kereste. A cigarettaárus, kezében egy karton 
Cleopatrával, éppen lehajolt a sofőrülés ajtaja mellett, így most 
látszott a kocsiban ülő Ali a fejére csavart kendővel. Megvetően úgy 
tett, mintha lepöckölne valamit, nyilvánvalóan nem óhajtott vásárolni. 
Aztán az árus mondott valamit, ami drámai változást eredményezett. 
Ali kiugrott az autóból, és mentegetőző arccal kitárta az ajtót. Az 
árus beült, Ali becsukta az ajtót. 

Tehát ő az, gondolta Tamara. Jó az álcázás: engem félrevezetett. 
Fellélegzett. Attól félt, hogy a férfi talán már halott. 

Körülnézett. A faluban senkinek sem tűnt fel, hogy az árus 
beszállt a terepjáróba. Most már nem láthatják, mert elrejtik a sötétre 
színezett ablakok. 

Tamara elégedetten bólintott, és visszahúzódott Kia házába. 

— Igaz-e, hogy minden fehér asszonynak hét ruhája van, meg egy 
szolgálója, aki mindennap egy másikat mos ki neki? — kérdezte 
Tamarától Kia. 


Tamara egy pillanatnyi habozás után úgy döntött, hogy arabul 
válaszol, arra az esetre, ha Kia franciasága nem lenne elegendő. 

— Európában és Amerikában sok asszonynak van sok ruhája. 
Hogy mennyi, az attól függ, hogy az asszony szegény-e vagy 
gazdag. Hét ruha nem olyan szokatlan. Egy szegény asszonynak 
csak kettő vagy három van. Egy gazdag asszonynak ötven is lehet. 

— És mindegyiknek van szolgálója? 

— Nem mindegyiknek. 

— A szegény asszonyoknak nincsenek szolgálóik — folytatta. — Az 
olyan asszony, akinek jól fizető állása van, például mert orvos vagy 
ügyvéd, felfogad valakit, hogy takarítsa a házát. A gazdag 
asszonyoknak sok szolgájuk van. Miért akarja tudni ezt? 

— Franciaországba akarok menni. Ezt Tamara is kitalálta. 

— Mondja el, miért. 

Kia hallgatott, összeszedte a gondolatait. Némán odakínált a 
vendégének még egy sört. Tamara a fejét rázta. Ébernek kellett 
maradnia. 

— A férjem, Szalim halász volt, saját hajóval — kezdte Kia. — 
Kifutott három-négy emberrel, és elosztották a fogást, de Szalim a 
felét kapta, mert az övé volt a hajó, és tudta, merre járnak a halak. 
Ezért voltunk módosabbak a szomszédoknál. 

Büszkén fölemelte a fejét. 

— Egy napon odamentek a dzsihádik, hogy elvegyék, amit Szalim 
fogott. Hagynia kellett volna, csakhogy kifogott egy nílusi sügért, és 
azt nem akarta nekik adni. Így hát megölték, és persze elvitték a 
halat. 

— Kia önuralma megroppant, csodálatos arca egy pillanatra 
eltorzult a gyásztól. Hallgatott, amíg leküzdötte felindulását. — Szalim 
barátai hazahozták a férjem holttestét. 

Tamara felháborodott, de nem csodálkozott. A dzsihádik iszlám 
terroristák voltak, ugyanakkor közönséges bűnözők. A kettő együtt 
járt, és a világ legszegényebb embereit fosztogatták. 

Kia folytatta: 

— Miután eltemettem a férjemet, azt kérdeztem magamtól, hogy 
most mit tegyek. A hajózáshoz nem értek, nem tudom, merre járnak 
a halak, de még ha értenék is mindkettőhöz, a férfiak nem 


fogadnának el vezetőnek. Úgyhogy eladtam a hajót. — Harag villant 
meg a szemében. — Voltak, akik olcsóbban akarták megkapni, mint 
amennyit ért, ám én nem üzleteltem velük. 

Tamara kezdte megérezni a fiatalasszonyban az acélos 
elszántságot. 

— De a hajóért kapott pénz sem tart örökké -— folytatta Kia, és most 
már egy cseppnyi kétségbeesés keveredett a hangjába. 

Tamara tudta, mennyire fontos ezen a vidéken a család. 

— Mi van a szüleivel? 

-— Az apám meghalt, az anyám beteg. A fivéreim átmentek 
Szudánba. Ott dolgoznak egy kávéültetvényen. 

— Szalim nővérének a férje olcsón meg akarta venni a hajómat. 
Azt mondta, ha olcsón adom neki, akkor holtunkig gondoskodik 
Nadzsiról és rólam. — Vállat vont. 

— Nem bízott benne - állapította meg Tamara. 

— Nem akartam eladni a hajómat egy ígéretért. Elszánt, és egy 
cseppet sem ostoba, gondolta Tamara. 

— Most aztán Szalim szülei gyűlölnek engem - tette hozzá Kia. 

— Ezért akar Európába menni. Illegálisan. 

— Mások is ezt teszik. 

Ez volt az igazság. Amióta a sivatag megindult dél felé, 
kétségbeesett emberek százezrei hagyták el a Szahelt, olyan helyet 
keresve, ahol találnak munkát, és sokuk megkockáztatta a veszélyes 
utat Dél-Európába. 

- Sokba kerül — folytatta Kia -, de a hajó árából kitelik az 
útiköltségem. 

Nem a pénz volt itt a probléma. Tamara érezte a fiatal nő 
hangjából, hogy nagyon fél. 

— Általában Olaszországba mennek — mondta Kia. — Olaszul nem 
tudok, de azt hallottam, hogy ha egyszer Olaszországban van az 
ember, onnan könnyen átjut Franciaországba. Igaz ez? 

— Igen. — Tamara már nagyon szeretett volna visszaülni a 
terepjáróba, ám úgy érezte, válaszolnia kell Kia kérdéseire. — Csak 
áthajt a határon. Vagy felszáll egy vonatra. De ez borzasztó 
veszélyes. Az embercsempészek bűnözők. Elvehetik a pénzét, és 
utána nyomuk vész. 


Kia némán töprengett, talán azon, miként magyarázhatná meg az 
életét ennek a kiváltságos nyugati látogatónak. Rövid hallgatás után 
megszólalt: 

— Tudom, mi történik, ha nincs elég ennivaló. Láttam már ilyet. — A 
tekintete elrévedt, a hangja elhalkult. — A baba egyre soványabb, bár 
az elején még úgy látszik, nem komoly. Aztán megbetegszik. Jön 
egy betegség, amit sok gyerek megkap: kiütés, orrfolyás vagy 
hasmenés, de az éhes gyerek sokkal nehezebben épül föl, és ha 
igen, szinte azonnal megbetegszik ismét. Folyton fáradt, sokat 
nyafog, és nem nagyon játszik, csak fekszik, és köhög. Aztán egy 
napon behunyja a szemét, és nem nyitja ki többé. És van, hogy az 
anya még ahhoz is fáradt, hogy sirassa. 

Tamara könnybe lábadt szemmel nézte. 

— Borzasztóan sajnálom — mondta. — Sok szerencsét kívánok. Kia 
már vissza is nyerte a határozottságát. 

— Kedves magától, hogy válaszolt a kérdéseimre. Tamara felállt. 

— Mennem kell — mondta félszegen. — Köszönöm a sört, és 
kérem, próbáljon többet megtudni az embercsempészekről, mielőtt 
pénzt ad nekik. 

Kia elmosolyodott erre a lapos bölcsességre, de csak bólintott 
udvariasan. Nálam sokkal jobban érti, mennyire óvatosan kell bánni 
a pénzzel, gondolta lehangoltan Tamara. 

Tamara kiment. Tab éppen jött visszafelé a terepjáróhoz. Már 
majdnem dél volt, a falusiak eltűntek, vélhetőleg a házukba 
menekültek a nap elől. A jószágok is behúzódtak a számukra 
összetákolt ereszek alá. 

Tab közelében megcsapta a friss verejték, a szantálfa és a tiszta 
bőr szaga. 

— A kocsiban van — mondta a nő. 

— Hol bujkált? 

-— Ő a cigarettaárus. 

— Engem aztán jól átvágott. 

Odaértek az autóhoz, beszálltak. Bent olyan hideg volt, akár egy 
jeges tengeren. Tamara és Tab közrefogták Abdult, aki úgy szaglott, 
mintha napok óta nem zuhanyozott volna. Még mindig szorongatott 
egy karton cigarettát. 


Tamara nem bírta tovább. 
— Szóval megtalálta Hufrát? — kérdezte. 

A cigarettaárust Abdul John Haddadnak hívták, és huszonöt éves 
volt. Libanonban született, New Jersey-ben nevelkedett, és amerikai 
állampolgár volt, a Központi Hírszerző Ügynökség alkalmazottja. 

Négy nappal korábban a szomszédos Niger államban 
tartózkodott, és viharvert, ám műszakilag kifogástalan Ford 
terepjáróval hajtott fölfelé a sivatagban egy hosszú domb oldalán, 
Maradi városától északra. 

Vastag talpú bakancsot viselt. Új volt, de úgy kezelték, hogy 
ócskának lehessen nézni: felső részét  lehorzsolták és 
összekarcolták, a fűzők nem voltak egyformák, a bőrt gondosan 
bemocskolták, mintha a viselője nagy utakat tett volna meg benne. 
Mindkét vastag saroknak volt egy titkos rekesze, akkora, hogy 
elférjen benne egy telefon. Az egyik bakancsban volt a távkapcsoló, 
a másikban egy szupermodern mobil. Abdul a figyelem elterelésére 
egy sokkal olcsóbb készüléket tartott a zsebében. 

A távkapcsoló most mellette hevert az ülésen. Abdul percenként 
ellenőrizte, hogy jó úton jár-e. Valahol előtte a kokainos teherautó 
megállt. Lehet, hogy csak egy oázisban, ahol van benzinkút, ám 
Abdul reménykedett, hogy az NSZIÁ, a Nagy-Szaharai Iszlám Állam 
egyik táborában. 

A CIA-t a terroristák érdekelték, nem a drogcsempészek, de itt 
egyet jelent a kettő. Politikai tevékenységüket a helyi csoportok 
Nagy- Szaharai Iszlám Állam nevet viselő laza halmaza finanszírozta 
a drogcsempészet és az embercsempészet jövedelmező kettős 
üzletéből. Abdul feladata az volt, hogy meghatározza a drogok útját, 
azonosítsa a szállítókat, és felkutassa rejtekhelyüket. 

A Nagy-Szaharai Iszlám Állam vezérének tartott embert — a világ 
egyik legaljasabb tömeggyilkosát — al-Fárábi néven ismerték. Szinte 
bizonyosan álnév volt: al-Fárábinak egy középkori filozófust hívtak. 
Nevezték Afgánnak is, mert az afganisztáni háborúk veteránja volt. 
Ha hinni lehetett a jelentéseknek, az Afgán keze messzire elért. 


Mikor még Afganisztánban állomásozott, Pakisztánon 
keresztülvágva átkelt a hegyek között Hszincsiangba, a lázongó 
kínai tartományba, és ott állítólag kapcsolatot teremtett a Turkesztáni 
Függetlenség Párt terrorista csoporttal, amely autonómiát követelt a 
zömmel muzulmán ujguroknak. 

Al-Fárábi jelenleg valahol Észak-Afrikában tartózkodott. Ha Abdul 
megtalálhatná, az akár halálos csapás is lehetne az NSZIÁ számára. 

Abdul tanulmányozott elmosódott távolsági fotókat, 
ceruzarajzokat,  fotofit kompozitokat, Írott beszámolókat, és 
bizonyosra vette, hogy ha látná, felismerné al-Fárábit, a szürke hajú, 
fekete szakállú, szálas embert, akit szúrós szemű, parancsoló 
jelenségnek írt le minden beszámoló. Ha elég közel férkőzhetne 
hozzá, azonosíthatná legfeltűnőbb ismertetőjegye alapján. Az 
amerikaiak ellőtték a bal kezén a hüvelyujját, amelyből csak egy 
csonk maradt. Al-Fárábi sokszor és büszkén mutogatta a csonkot, 
mondván, hogy Allah megvédte őt a haláltól, ugyanakkor 
figyelmeztette, hogy legyen óvatosabb. 

Abdulnak semmi esetre sem volt szabad al-Fárábi elfogásával 
próbálkozni, csak meg kellett határoznia a terrorista tartózkodási 
helyét. Állítólag volt egy Hufra, azaz Lyuk nevű búvóhelye, épp csak 
egyetlen nyugati hírszerző sem tudta, hogy hol. 

Átkelt a domb tetején, megállt. 

Előtte hosszú lejtő vezetett egy széles síksághoz, amely rezgett a 
forróságban. A fény annyira vakított, hogy hunyorognia kellett. Nem 
viselt napszemüveget, mert a helyieknél az a gazdagság jelének 
számított, és Abdulnak be kellett olvadnia. A távolban, pár 
kilométernyire, mintha egy falu lett volna. Abdul elfordult az ülésen, 
kipattintott egy darabot az ajtó burkolatából, elővett alóla egy 
távcsövet, aztán kiszállt. 

A lencsék éles körvonalakat adtak a messzeségnek. Abdul szíve 
gyorsabban kezdett dobogni. 

A település sátrakból és silány viskókból állt. Sok jármű is látszott, 
többségük rozzant védőtető alatt, hogy az amerikai műholdak ne 
érzékelhessék. Más járműveket -— alakjukból ítélve teherautókra 
szerelt lövegeket — álcázóhálóval borítottak le. Néhány pálmafa 
mutatta, hogy forrás is lehet a közelben. 


Kétség nem fért hozzá, hogy ez egy félkatonai tábor. 

Méghozzá fontos. Abdul érezte. Több száz ember elférhetett 
benne, és ha nem tévedett a letakart járművekkel kapcsolatban, 
akkor azok az emberek pokolian jól fel vannak fegyverezve. 

Akár a legendás Hufra is lehet! 

Fölemelte a jobb lábát, hogy kivegye a cipője sarkából a mobilt, 
és készítsen egy felvételt, ám mielőtt megtehette volna, közeledő 
teherautó hangját hallotta maga mögött. 

Amióta letért a műútról, nem találkozott más vezetőkkel. Szinte 
biztos, hogy ez az NSZIÁ valamelyik járműve, amely a táborba tart. 

Volt egy fedősztorija. Annyit tehet, hogy elmondja, aztán 
reménykedik. 

Olcsó karórájára nézett. Délután kettő. A dzsihádisták talán 
kevésbé ölnek meg olyasvalakit, aki imádkozik. 

Gyorsan visszatette a távcsövet a rejtekhelyére. Felnyitotta a 
csomagtartó fedelét, kivett egy régi, elnyűtt imaszőnyeget, lecsapta 
a tetőt, elterítette a szőnyeget a homokon. Abdult kereszténynek 
nevelték, de elég muzulmán imát ismert, hogy kamuzhasson. 

A harmadik nappali imát, amelynek zuhr a neve, akkor kell 
elmondani, miután a nap túlhaladt a delelőn, vagyis déltől kora 
délutánig bármikor. Abdul leborult a helyes testtartásban, orrával, 
tenyerével, térdével és lábujjaival érintve a szőnyeget. Behunyta a 
szemét. 

A berregés közeledett, a teherautó fáradságosan küzdötte magát 
fölfelé a dűne túloldalán. 

Ekkor jutott az eszébe a távkapcsoló. Az ülésen hagyta! 

Káromkodott. Az rögtön elárulja. 

Felugrott, kivágta az anyósülés ajtaját. Két ujjal felnyitotta a bal 
cipője sarkán a titkos rekeszt. A nagy sietségben a homokba ejtette 
a távkapcsolót. Felkapta, belenyomta a kicsi üregbe, lezárta a 
rekeszt, visszaugrott a szőnyegre. 

Ismét leborult. 

A szeme sarkából látta, amint a teherautó átkel a dűne tetején, 
majd hirtelen fékez az ő Fordja mellett. Behunyta a szemét. 

Nem ismerte kívülről az imákat, de épp elég gyakran hallotta 
őket, hogy dünnyögve utánozhassa a hangzásukat. 


Hallotta, amint nyílik, majd csukódik a teherautó ajtaja. Súlyos 
léptek közeledtek. 

— Állj fel — mondta arabul egy hang. 

Abdul kinyitotta a szemét. Két férfi volt az. Egyiküknél puska volt, 
a másiknál pisztoly, tokban. Mögöttük teherautó, a platóján 
liszteszsákok. Viszik az élelmet a dzsihádistáknak. 

A pelyhedző szakállú puskás volt a fiatalabb. Terepmintás 
nadrágot viselt kék anorákkal, amely jobban illett volna egy esős 
naphoz New Yorkban. 

— Ki vagy? — kérdezte gorombán. 

Abdul tüstént belebújt a vidám vándorkereskedő bőrébe. 

Mosolygott és megkérdezte: 

— Barátaim, miért háborgatjátok ima közben az embert? 

Hatéves koráig Bejrútban élt, szülei az után is az arabot 
használták otthon, hogy átköltöztek New Jersey-be, ezért 
folyékonyan, libanoni kiejtéssel beszélt arabul. 

— Isten bocsánatát kérjük, amiért félbeszakítottuk áhítatodat — 
szólalt meg higgadtan az őszülő, pisztolyos férfi. — De mit keresel 
ezen a sivatagi csapáson? Hova mész? 

— Cigarettát árulok — felelte Abdul. — Nem akartok venni? Féláron 
adom. — A legtöbb afrikai országban egy amerikai dollárnak 
megfelelő összeget kértek el húsz szál Cleopatráért. Abdul 
feleannyiért adta. 

A fiatalabb férfi kinyitotta a csomagtartót, amely tele volt 
Cleopatrával. 

— Honnan szerezted? -— kérdezte. 

— Egy szudáni századostól. Bilel a neve. — Ez hihető. Mindenki 
tudja, milyen korruptak a szudáni katonatisztek. 

Csönd lett. Az idősebb dzsihádi töprengett. A fiatalabb 
dzsihádistán látszott, hogy boldogan használná a puskáját. Abdul 
sejtése szerint még sose lőtt emberre. Alighanem elhibázná a célt. 
Viszont az idősebb kevésbé feszült. Ő meggondoltabban fog lőni, de 
pontosabban. 

Abdul tudta, hogy az élete forog kockán. Ez a kettő vagy hisz 
neki, vagy megpróbálják megölni. Amennyiben harcra kerül a sor, 


elsőnek az öregre támad. A fiatalabb lőni fog, de valószínűleg 
elhibázza. Bár az is lehet, hogy ilyen közelről nem. 

Az idősebb férfi megismételte a kérdését. 

— Mit keresel itt? Hova akarsz menni? 

— Van erre egy falu, nem? — kérdezte Abdul. — Még nem látom, de 
egy ember a kávéházban azt mondta, hogy ott is lesznek vevők. 

— Egy ember a kávéházban. 

— Én mindenütt vásárlókat keresek. 

— Motozd meg - utasította az idősebb férfi a fiatalabbat. 

A fiatal a vállára kanyarította a puskáját. Ez pillanatnyi 
megkönnyebbülést jelentett Abdulnak. Ám az idősebb iszlamista 
előhúzott egy 9 milliméterest, és Abdul fejének szegezte motozás 
közben. 

A fiatal megtalálta Abdul olcsó mobilját. Átadta a társának. 

Az elvette a mobilt, és bekapcsolta. Magabiztosan nyomkodta a 
billentyűket. Abdul úgy gondolta, hogy a névjegyeket és a legutóbbi 
hívások listáját nézi. Amit találni fog — olcsó szállodák, autójavítók, 
pénzváltók és két kurva — az alátámasztja Abdul fedőtörténetét. 

— Kutasd át a kocsit — mondta az idősebb férfi. Abdul állt, figyelt. A 
fiatalember a nyitott csomagtartóval kezdte. Kivette Abdul kis 
útitáskáját, kiborította a földre. Nem sok minden volt benne: egy 
törülköző, egy Korán, egyszerű pipereholmi, egy telefontöltő. A 
dzsihádista kidobálta az összes karton cigarettát, fölemelte a 
terepjáró padlólemezét, de csak a pótkereket és a szerszámos ládát 
látta. Kinyitotta a hátsó ajtókat, nem fárasztva magát azzal, hogy a 
helyére tegye azt, amit kiszórt. Bedugta a kezét az ülések alá, a 
támlák mögé, lehajolt, hogy benézzen a Ford alá. 

Elöl benézett a műszerfal alá, a kesztyűtartóba, az ajtók 
zsebeibe.  Felfedezte a vezetőülés melletti ajtón a laza 
burkolólemezt, és kiszedte. 

— Távcső! — állapította meg diadalmasan. Abdult megborzongatta 
a félelem. A távcső nem olyan gyanús, mint a fegyver, viszont drága, 
és mi szüksége egy cigarettakereskedőnek távcsőre? 

— Nagyon hasznos a sivatagban — mondta. Kezdett kétségbe 
esni. — Nyilván nektek is van. 


— De ez drága! — Az idősebb férfi megvizsgálta a lencséket. — 
Made in Kunming - olvasta. — Ez kínai! 

— Pontosan — mondta Abdul. — Ugyanattól a szudáni századostól 
kaptam, akitől a cigarettát. Alkalmi vétel volt! 

Ezt is el lehetett hinni. A szudáni hadsereg sokat vásárolt Kínától, 
országuk első számú kereskedelmi partnerétől. A felszerelés 
nagyobb része a feketepiacon végezte. 

— Ezt használtad, amikor közeledtünk? — kérdezte nagy ravaszul 
az idősebb férfi. 

— Azt akartam, ima után — mondta Abdul. — Tudni akartam, milyen 
nagy lehet a falu. Szerinted? Ötven lakos? Száz? — Készakarva 
alábecsülte a lélekszámot, hadd higgyék, hogy valóban nem látta a 
tábort. 

— Ne is törődj vele — mondta az ember. — Úgyse mész te oda. — 
Hosszan, szúrósan nézett Abdulra, nyilván azt latolgatta, higgyen-e 
neki vagy ölje meg. — Hol a pisztolyod? — kérdezte váratlanul. 

— Nincs nekem olyan. — Abdul nem tartott magánál tűzfegyvert, 
amely sokkal többször keverte bajba az ügynököt, mint ahányszor 
segített rajta. A mostani helyzet is ezt példázta. Ha ez a kettő 
fegyvert talál nála, bizonyosan nem hiszik el, hogy ő csak egy 
ártatlan cigarettaárus. 

— Nyisd fel a motorháztetőt — rendelkezett az idősebb. 

A fiatal engedelmeskedett. A motorházban semmit sem rejtettek 
el. 

— Tiszta — mondta. 

— Nem is látszol nagyon ijedtnek — mondta az idősebb. — Pedig 
tudod, hogy dzsihádisták vagyunk. Úgy is dönthetünk, hogy 
megölünk téged. 

Abdul állta a tekintetét, de megengedte magának, hogy 
reszkessen egy kicsit. 

— Insallah — mondta. Ahogy Isten akarja. 

A férfi bólintott. Visszaadta Abdul mobilját. 

— Fordulj meg — parancsolta. — Menj vissza oda, ahonnan jöttél. 
Abdul vigyázott, hogy ne lélegezzen föl. 

— De hát én azt reméltem, hogy eladhatok... — Úgy tett, mint aki 
észbe kapott. — Nem kértek egy kartonnal? 


— Ajándékba? 

Erős volt a kísértés, hogy igent mondjon, de az, akit alakított, nem 
viselkedett volna ilyen nagylelkűen. 

— Szegény ember vagyok — mondta. — Bocsássatok meg... 

— Menj vissza! — ismételte a dzsihádista. 

Abdul vállat vont, mint aki feladta az üzlet reményét. 

— Ahogy óhajtod — mondta. 

A dzsihádista intett a társának. Visszatértek a teherautóhoz. 
Abdul elkezdte összeszedni a szétszórt holmiját. 

A teherautó eldübörgött. 

Abdul kivárta, hogy eltűnjön a sivatagban, mielőtt megszólalt. 

— Jézus, Mária, Szent József! — lehelte. — Ez kemény volt! 

Tamara az olyanokért lépett be a CIA-hoz, mint Kia. 

Szívvel-lélekkel hitt a szabadságban, a demokráciában és az 
igazságban. Ám ezeket az értékeket világszerte támadták, és Kia az 
egyike volt az áldozatoknak. Tamara tisztában volt vele, hogy 
azokért az eszményekért, amelyek olyan fontosak neki, harcolni kell. 
sokszor eszébe jutott egy régi dal: , Ha majd meghalok, és 
elkárhozok, az egyedül az én hibám." Mert mindenki felelős. Gospel 
volt, Tamara pedig zsidó, de az üzenet mindenkinek szólt. 

Itt, Észak-Afrikában az amerikai erők a terroristák ellen harcoltak, 
akiknek az értékrendje gyilkolásból, vakhitből és félelemből állt. A 
fegyveres bandák, az iszlám állam cinkosai meggyilkolták, 
elrabolták, megerőszakolták azokat az afrikaiakat, akiknek a vallását 
vagy az etnikumát kifogásolták a fundamentalista hadurak. Az ő 
vérengzésük és a dél felé kúszó sivatag kényszerítették a Kiához 
hasonló embereket arra, hogy felfújható  gumicsónakokban 
kockáztassák meg az átkelést a Földközi-tengeren. 

Az amerikai hadsereg a franciákkal és a nemzeti fegyveres 
erőkkel szövetségben megtámadtak és elpusztítottak minden 
terrorista támaszpontot, amelyet találtak. 

Csakhogy nehéz volt megtalálni őket. 


A Szahara akkora volt, mint az Egyesült Államok. És itt jött a 
képbe Tamara. A CIA más államokkal együttműködve szállította az 
információkat a támadóknak. Tab színleg a misszió munkatársa volt, 
igazából a DGSE - a Külbiztonsági Főigazgatóság, a CIA francia 
megfelelője — hírszerzőtisztje, Abdul pedig a bajtársuk. 

Eddig nem sokat értek el. A dzsihádik többé-kevésbé szabadon 
garázdálkodtak Észak-Afrikában. 

Tamara azt remélte, hogy Abdul majd változtat ezen. 

Még sose találkozott ezzel az emberrel, csak telefonon beszéltek. 
A CIA nem először küldött kémkedni titkosszolgálatosokat az NSZIÁ 
táboraiba. Tamara ismerte Abdul elődjét, Omart. Ő találta meg 
kezetlen-lábatlan holttestét, kidobva a sivatagba. Százméternyire 
megtalálta a kezeket és a lábakat is. Odáig mászott el a térdére és a 
könyökére támaszkodva a haldokló, mielőtt elvérzett. Tamara tudta, 
hogy erre a képre emlékezni fog, amíg él. 

Most pedig Abdul jár ugyanazon az ösvényen. 

Időnként jelentkezett onnan, ahol volt térerő. Két napja telefonált, 
hogy megérkezett Csádba, és jó hírei vannak, amelyekről 
személyesen tesz jelentést. Kért tartalékot, és pontos útmutatást ide. 

Most már tudták, hogy Abdul mire jutott. Tamara lázba jött, de 
uralkodott magán. 

— Lehet Hufra — vélte. — Mindenesetre fantasztikus felfedezés. 

Ötszáz ember, mozgó tüzérséggel? Ez fontos támaszpont! 

— Mikor lépnek? -— kérdezte Abdul. 

— Két, maximum három nap múlva - válaszolta a nő. Amerika, 
Franciaország és Niger fegyveres erői a földdel teszik egyenlővé a 
tábort. Felgyújtják a sátrakat és a viskókat, elkobozzák a 
fegyvereket, elfognak és kihallgatnak mindenkit, akit nem öltek meg. 
Pár nap múlva a támaszpont hamvát is elfújja a szél, a napfény 
fakóra szívja a szemetet, a sivatag visszahódítja a térséget. 

És Afrika kissé biztonságosabb hely lesz. Abdul pontos 
útmutatást adott a táborhoz. 

Tab és Tamara a térdükre tett laptopon írták Abdul minden egyes 
szavát. Tamara nem győzött ámulni. Alig bírta felfogni, hogy egy 
olyan ember mellett ül, aki így vitte vásárra a bőrét, és ezt a 
döbbenetes eredményt érte el. Míg Abdul beszélt, ő meg jegyzetelt, 


minden alkalmat megragadott, hogy tanulmányozza a férfit. Sötét 
bőre, nyírott fekete szakálla, szokatlanul világosbarna, szúrós szeme 
volt. Arca beesett a feszültségtől, és idősebbnek látszott 
huszonötnél. Magas, vállas alakjáról Tamarának az eszébe jutott, 
hogy Abdul, mikor a New York Egyetemen tanult, harcművészetekkel 
foglalkozott. Nehéz volt összekapcsolni azt az embert azzal a 
cigarettaárussal, aki fesztelen volt, nagyszájú, mindenkivel szóba 
elegyedett, megérintette a férfiak karját, kacsingatott az 
asszonyokra, mindenkinek tüzet adott egy piros műanyag 
öngyújtóval. Ez az ember 

az autóban csendes és veszélyes volt. Tamara kissé 
megszeppent tőle. 

Abdul részletesen leírta a kokainszállítmány útját. Bandák 
továbbították egymásnak, és háromszor rakodták át. Abdul az úton 
nemcsak a nagy félkatonai támaszpontot, de két kisebb tábort és 
különböző NSZIÁ-csoportok városi lakcímét is felfedezte. 

— Hát ez színarany! — állapította meg Tab. Tamara egyetértett. 
Ujjongani szeretett volna, annyira meghaladta az eredmény a 
várakozását. 

— Helyes — mondta szárazon Abdul. — Elhozta, amit kértem? 

— Természetesen. — Abdul kért helyi pénzt, tablettákat az 
emésztési panaszokra, amelyektől gyakran szenvednek Észak- 
Afrika látogatói, egy szimpla iránytűt. Meg még valamit, amit a nő 
nem értett: egy méter vékony titándrótot, két végén fafogantyúval, 
olyan vászonövbe varrva, amelyet a hagyományos hosszú 
köntöshöz viselnek az itteni férfiak. Vajon most megmagyarázza 
Abdul, hogy mire kell? 

Átadta a tárgyakat Abdulnak. A férfi megköszönte, de nem fűzött 
hozzá megjegyzést. 

Körülnézett. 

— Tiszta a levegő — állapította meg. — Végeztünk? Tamara a 
franciára nézett, aki azt felelte: 

— Végeztünk. 

— Megkapott mindent, Abdul? — kérdezte a nő. 

— Igen. — Abdul kinyitotta a terepjáró ajtaját. 

— Sok szerencsét — búcsúzott Tamara. 


— Bonne chance - tette hozzá lab. 

Abdul felhúzta a kendőjét az arcára, kiszállt, becsukta az ajtót, 
aztán még mindig a Cleopatrát szorongatva visszaballagott a faluba. 

Tamarának feltűnt a járása. Nem úgy csörtetett, ahogy az 
amerikai férfiak többsége csinálja, mintha az övék lenne a hely. 
Inkább csoszogott, mint a sivatagiak, lehajtotta a fejét, eltakarta az 
arcát, és minimális erőt fejtett ki, nehogy fölhevüljön. 

A nő nem győzött ámulni a bátorságán. Beleborzongott, ha 
elgondolta, milyen sorsra jut, ha elfogják. Még örülhet, ha csak 
lenyakazzák. 

Amint Abdul eltűnt, a nő előrehajolt, és azt mondta Alinak, a 
sofőrnek: 

— Jalla. — Induljunk. 

Elhagyták a falut, a csapáson igyekeztek a műút felé. Ott délnek 
kanyarodtak, vissza NDjamenába. 

Tab a jegyzeteit olvasta. 

— Döbbenetes! — mondta. 

— Közösen kellene írnunk - javasolta a nő, aki előre gondolkozott. 

- Jó terv. Írjuk meg azonnal, ahogy visszaérünk. Aztán 
lefordíthatjuk franciára, és beadhatjuk ugyanazt a jelentést két 
nyelven. 

Jól összedolgozunk, tűnődött Tamara. Ma délelőtt sok férfi 
megpróbálta volna átvenni az irányítást. Ám Tab még Abdul 
kikérdezésénél sem tolakodott előre. Tamara kezdte megkedvelni. 

Lehunyta a szemét. Lelkesedése fokozatosan kihűlt. Korán kelt, 
és a hazaút még két-három óra. Egy ideig a névtelen falu képei 
villogtak az agyában: a vályogtégla házak, a szánalmas 
veteményesek, a hosszú utak a vízhez. Ám a motor duruzsolása és 
a kerekek surrogása a műúton eszébe juttatták a gyerekkori hosszú 
utazásokat is Chicagóból St. Louisba a nagyszülőkhöz a családi 
Chevroletben, ahol a bátyjával osztoztak a széles hátsó ülésen, és 
idővel elbólintott, ugyanúgy, mint akkor. 

Hirtelen fékezés riasztotta fel mély álmából. 

— Putain! — káromkodott Tab. A kurva életbe. Keresztbe álló 
teherautó torlaszolta el az utat. Féltucatnyian ácsorogtak körülötte. 
szedett-vedett öltözékükben a kincstári keveredett a népviselettel, 


katonazubbony , a pamut  fejfedővel, hosszú köntös a 
gyakorlónadrággal. 

Félkatonai alakulat volt, fölfegyverkezve. Ali kénytelen volt 
megállítani a terepjárót. 

— Mi a fasz! — mérgelődött Tamara. 

— A kormány ezt nevezi nem hivatalos útlezárásnak — világosította 
föl Tab. — Ezek leszerelt vagy aktív katonák, így tesznek szert egy 
kis mellékesre. Lényegében fegyveres kéregetés. 

Tamara hallott már a nem hivatalos útlezárásokról, de először 
találkozott vele élőben. 

— Mibe kerül? — kérdezte. 

— Mindjárt megtudjuk. 

Az egyik útonálló dühösen ordítva odajött a sofőr ablakához. Ali 
leengedte az ablakot, és visszaordított helyi nyelvjárásban. Pete 
fölvette a puskáját a földről, ám egyelőre a térdén tartotta. A kinti 
ember megint ordított Alinak, és a fegyverét rázta. 

Tab nyugodtan viselkedett, de Tamarát aggasztotta a helyzet. 

Egy idősebb ember, aki katonasapkát és lyukas zsávolyinget 
viselt, célba vette a szélvédőt. Válaszul Pete a vállához kapta a 
karabélyt. 

— Nyugalom, Pete! — szólt rá Tab. 

— Nem lövök elsőnek - válaszolta Pete. 

Tab hátranyúlt, és kihúzott egy pólót egy kartonpapír dobozból, 
aztán kiszállt a terepjáróból. 

— Hova megy? — aggodalmaskodott Tamara. Tab nem felelt. 

Elindult. A fegyverek követték a mozgását. Tamara a szájához 
szorította az öklét. 

Ám Tab nem látszott ijedtnek. Odament a zsávolyinges 
emberhez, aki egyenesen az ő szívére célzott. 

— Jó napot, kapitány! — mondta arabul. — Ma én kísérem ezeket a 
külföldieket. — Úgy tett, mintha idegenvezető lenne. — Kérlek, 
engedd, hogy átmenjenek. — Visszafordult a terepjáróhoz, és azt 
kiáltotta arabul: — Ne lőjetek! Ne lőjetek! Ők a testvéreim! — Átváltott 
angolra. 

— Pete, le a fegyvert! 


Pete ímmel-ámmal leengedte a puskát, és átlósan tartotta maga 
előtt. 

Rövid szünet után a zsávolyinges ember ugyanazt tette, Tab 
átadott egy pólót az útonállónak, aki széthajtogatta. Sötétkék volt, 
függőleges fehér és piros csíkkal. Tamara rövid találgatás után rájött, 
hogy ez a Paris Saint-Germain emblémája, Franciaország 
legnépszerűbb futballcsapatáé. A zsávolyinges arca felragyogott. 

Tamara nem értette, minek hozta magával a francia a dobozt. 
Most már tudta. 

A megajándékozott levette a zsávolyinget, és magára húzta az új 
pólót. 

Azonnal megváltozott a hangulat. A katonák is odatolakodtak, 
megcsodálták a pólót, aztán várakozóan pillogtak Tabra, aki 
visszafordult a terepjáróhoz. 

— Tamara, ideadná a dobozt, kérem? 

Tamara kiemelte a kartonpapír dobozt a hátsó ülésről, és 
átnyújtotta a franciának. Tab körbekínált mindenkit. 

A katonák el voltak ragadtatva. Többen azonnal bele is bújtak a 
pólóba. 

Tab kezet rázott a kapitánynak titulált emberrel, és azt mondta: 

— Masszallám, lsten áldjon! -— Visszajött a terepjáróhoz a 
majdnem kiürült dobozzal, beült. — Indíts, Ali, de lassan. 

Az autó elindult. A boldog gengszterek integettek Alinak, hogy 
forduljon be egy sávba a torlaszként szolgáló teherautó mellett. A 
sáv végénél Ali visszakormányozta a terepjárót a műútra. 

Ahogy a kerekek betont értek, tövig nyomta a gázpedált. A 
terepjáró bömbölve kilőtt a torlasz mellől. 

Tab hátratette a dobozt. 

Tamara fújt egyet megkönnyebbülésében. 

— Maga aztán nem vesztette el a hidegvérét! Nem félt? — kérdezte 
a franciától. 

Tab a fejét rázta. 

— Ijesztőek, de általában nem ölnek. 

— Jó tudni — mondta a nő. 


2. fejezet 


Négy hete Abdul háromezer-kétszáz kilométerrel nyugatabbra 
volt innen, a törvényen kívüli Bissau-Guineában, amelyet az ENSZ 
narkóállammá nyilvánított. Forró, nyirkos hely, ahol fél évig tart a hol 
zuhogó, hol szitáló, hol gőzölgő monszun. 

Abdul a fővárosban, Bissauban tartózkodott egy lakásban, 
amelynek egyik ablaka a dokkra nézett. Mivel nem volt 
légkondicionálás, a rövid ujjú ing a bőréhez tapadt. 

Társa a nála húsz évvel idősebb Philip Doyle volt, a CIA egyik 
magas rangú tisztje, egy baseballsapkás, kopasz pasas. 

Mindketten a távcsövükkel figyelték a történést. Sötét volt a 
szobában: ha lebuknak, megkínozzák és megölik őket. A kintről 
beszűrődő fényben épp csak sejlett a dívány, a kisasztal és a 
televízió. 

Távcsövük a vízpartra szegeződött. Az ívlámpák alatt három, 
derékig meztelen rakodómunkás dolgozott keményen. Szakadt róluk 
az izzadság. Egy konténerből rakták át a vastag műanyag zsákokat 
egy teherautóba. 

Abdul halkan beszélt, holott Doyle-on kívül senki sem hallhatta. 

— Mennyit nyom egy ilyen zsák? 

— Húsz kilót — felelte Doyle bostoni kiejtéssel. 

— Kemény meló ilyen időben. 

— Minden időben. 

Abdul a homlokát ráncolta. 

— Nem tudom elolvasni, mi van rájuk írva. 

— , Vigyázat, veszélyes vegyszerek". Több nyelven. 

— Te láttad már őket. Doyle bólintott. 

— Végignéztem, ahogy ugyanezeket a zsákokat berakodja a 
banda, amelyik Buenaventura kolumbiai kikötőben uralkodik. 
Követtem őket az Atlanti-óceánon át. Innentől a tieid. 

— Szerintem igaz a felirat. A tiszta kokain csakugyan veszélyes 
vegyszer. 

— Így van. 

Az áru nem töltötte meg teljesen a konténert. Abdul úgy vélte, a 
kokain csak egy része a szállítmánynak. Talán egy titkos rekeszben 


van. 

A rakodókat egy frakkinges, nagydarab ember felügyelte, aki 
egyfolytában számolta a zsákokat. Volt ott még három 
gépkarabélyos, fekete ruhás őr is. A közelben limuzin várakozott, 
üresjáratban. A rakodók pár percenként szünetet tartottak, hogy 
szénsavas üdítőt igyanak óriási műanyag palackokból. Abdul 
szerette volna tudni, van- e fogalmuk az áru értékéről. Aligha. Aki a 
zsákokat számolta, annak már volt. A limó utasának nemkülönben. 

— Három ilyen zsákban miniatűr rádióadó van. Három, arra az 
esetre, ha egy-két zsákot ellopnak, vagy másképp eltávolítanak a 
rakományból. — Doyle apró fekete távirányítót húzott elő a zsebéből. 
— Ezzel a kütyüvel bekapcsolod őket. A kijelző mutatja, milyen 
messze vannak, és milyen irányban. EI ne felejtsd kikapcsolni, hogy 
spóroljunk az adók akkujával. Telefonon is elintézhetnéd, de olyan 
helyekre fogsz menni, ahol nincs térerő, úgyhogy rádiójelre van 
szükség. 

— Értem. 

— Követheted távolról, de néha közel kell menned hozzá. A dolgod 
az, hogy azonosítod a szállítmány állomásait és kezelőit. A kezelői 
terroristák, az állomások a búvóhelyeik. Tudnunk kell, hány dzsihádi 
van egy adott helyen, és mennyire vannak fölfegyverkezve, hogy a 
mieink tudják, mire számítsanak, amikor odamennek kinyírni a 
férgeket. 

— Ne izgulj, elég közel fogok menni. 

Egy-két percig hallgattak, aztán megszólalt Doyle: 

— Gondolom, a családod nem tudja, mivel foglalkozol. 

— Nincsen családom -— felelte Abdul. — A szüleim meghaltak. A 
húgom is. — A rakpartra mutatott. — Végeztek. 

A rakodók lezárták a konténert meg a teherautót. Vígan 
csapkodták a vasajtókat, nem is próbálták kerülni a feltűnést. Nem 
kellett félniük a rendőrségtől, amely nyilvánvalóan tisztes baksist 
kapott. Rágyújtottak, körbe álltak, beszélgettek és kacagtak. Az őrök 
a vállukra kanyarították a fegyverüket, és ők is beálltak a körbe. 

A limuzinból kiszállt a sofőr, és kinyitotta a jármű hátsó ajtaját. A 
hátsó ülésről előkászálódó ember olyan volt, mintha diszkóba 
készülne: pólót viselt fekete szmokingkabát alatt, amelynek 


aranyminta volt a hátán. Mondott valamit a frakkinges embernek, 
aztán mindketten előhúzták a mobiljukat. 

— A pénzt most utalják át az egyik svájci bankszámláról a másikra 

— magyarázta Doyle. 

— Mennyit? 

— Kábé húszmillió dollárt. Abdul elhűlt. 

— Még többet, mint gondoltam! 

— A dupláját fogja érni, amint megérkezik Tripoliba. Európában 
másodszor is megduplázódik az ár, és az utcákon harmadszor is. 

A telefonálás befejeződött, a két ember kezet rázott. A 
szmokingos visszanyúlt a limuzinba, és előhúzott egy műanyag 
zsákot, amelyre a 

,Dubai Vámmentes" szavakat írták angolul és arabul. A zsák tele 
volt kötegelt bankjegyekkel. Egy-egy köteget adott a három 
rakodónak és a három őrnek. Azoknak fülig szaladt a szája: 
gavallérosan  fizethették őket. Azután felnyitotta a limuzin 
csomagtartóját, és fejenként még egy karton Cleopatrát is adott 
mindenkinek. A prémium, gondolta Abdul. 

A szmokingos eltűnt a limuzinban, az autó elhúzott. A rakodók és 
az őrök elballagtak. A kokainnal tömött teherautó távozott. 

— Akkor indulok — mondta Abdul. Doyle kezet nyújtott, Abdul 
megrázta. 

— Bátor ember vagy — mondta Doyle. — Sok szerencsét. 

Kia napokig emésztette magát azon, amit a fehér asszonytól 
hallott. 

Kislánykorában azt hitte, minden európai asszony apáca, mert az 
apácák voltak az egyedüli fehér nők, akiket ismert. Amikor először 
találkozott egy átlagos francia nővel, aki térdig érő ruhát, harisnyát 
viselt és kézitáskát lóbált, annyira megdöbbent, mintha szellemet 
látott volna. 

De mostanra megszokta őket, és ösztönösen bízott Tamarában, 
akinek nyílt, becsületes arcában nem talált álnokságot. 


Most már tudta, hogy a gazdag európai asszonyok férfimunkát 
végeznek, ezért nincs idejük takarítani a házukat vagy mosni a sok 
ruhájukat, így hát felvesznek szolgálókat Csádból és más szegény 
országokból, hogy azok csinálják meg a házimunkát. Kia 
megnyugodott. Franciaországban várja egy szerep, egy élhető élet, 
és ott lesz miből etetnie a fiát. 

Nem egészen értette, hogy egy gazdag asszony miért akar 
ügyvéd vagy orvos lenni. Miért nem inkább azzal töltik a napot, hogy 
játszanak a gyerekeikkel és csevegnek a barátnőikkel? Még mindig 
sokat kellett tanulnia az európaiakról. Mindegy, az a lényeg, hogy 
akarnak alkalmazni bevándorlókat az éhező Afrikából. 

Viszont az, amit Tamara mondott az embercsempészekről, már 
egy cseppet sem volt megnyugtató. Olyan szörnyülködő volt az arca. 
Ettől Kia elbizonytalanodott. Mert nem tagadhatta, hogy logikus, amit 
Tamara mondott. Elvégre azt tervezte, hogy bűnözők kezére adja 
magát. Miért ne rabolnák ki? 

Volt egy kis szabad ideje ezen gondolkozni, miközben Nadzsi 
szundikált délután. Kia elnézte a pucér gyermeket, aki egy 
pamutlepedőn aludta az igazak álmát. Sem a szüleit, de még a férjét 
sem szerette annyira, mint a fiát. Szeretete Nadzsi iránt háttérbe 
szorította minden más érzelmét, és átvette életének irányítását. De a 
szeretet nem elég. Nadzsinak ételre, vízre van szüksége, és 
ruhákra, hogy megvédjék puha bőrét a perzselő naptól, Kiának pedig 
biztosítani kell ezeket. Csakhogy a sivatagban Nadzsi életét is 
kockára teszi. És Nadzsi olyan kicsi, gyönge és jóhiszemű. 

segítségre volt szüksége. Nekivághat ennek a veszélyes útnak, 
de nem egyedül. Talán egy baráttal együtt elboldogul. 

Nadzsi kinyitotta a szemét. Nem lassan ébredt, mint a felnőttek, 
hanem azonnal. Feltápászkodott, az anyjához totyogott, és azt 
mondta: 

— Leben! — Ez volt a kedvence, főtt rizs írós vajjal, és Kia mindig 
adott neki egy kicsit alvás után. 

Miközben a fiát etette, elhatározta, hogy beszélni fog az 
unokatestvérével, Juszuffal, aki annyi idős, mint ő, és a szomszéd 
faluban lakik innen három kilométernyire a feleségével és a 
Nadzsival egykorú lányával. Juszuf pásztor volt, de legelő híján a 


juhai nagyobb része elhullott, és most ő is a kivándorlást fontolgatta, 
mielőtt az összes megtakarítását felélné. Kia meg akarta beszélni 
vele a gondjait. Ha Juszuf úgy dönt, hogy megy, akkor vele utazhat, 
és sokkal nagyobb biztonságban érezheti magát. 

Mire felöltöztette Nadzsit, kora délutánra járt az idő, a nap túljutott 
a delelőn. A csípőjére ültette a fiát. Erős volt, még mindig bírta 
kilométereken át a gyerekkel, de nem tudta, meddig. Nadzsi előbb- 
utóbb túl nehéz lesz, és ha már járnia kell, lényegesen lassabban 
teszik majd meg az utat a helységek között. 

Elindult a tóparton, hol a jobb, hol a bal csípőjére ültetve a 
gyereket. Most, hogy elmúlt a legforróbb napszak, ismét dolgoztak 
az emberek: halászok foltozták a hálójukat és fenték a késüket; 
asszonyok hordták a vizet hagyományos edényekben, vagy nagy 
műanyag kannákban; gyerekek tereltek kecskéket és birkákat. 

A többiekhez hasonlóan Kia is aggodalmasan kémlelte a vizet, 
mert sose lehetett tudni, hogy a dzsihádik mikor éheznek meg, és 
mikor jönnek ki húst, lisztet és sót lopni. Időnként fiatal lányokat is 
raboltak, főleg keresztényeket. Kia megérintette az apró 
ezüstkeresztet, amelyet láncon viselt a ruhája alatt. 

Egy óra múlva megérkezett egy faluba, amely nagyon hasonlított 
az övéhez, kivéve, hogy hat betonház is állt benne sorban, a jobb 
idők emlékei. Ma már rogyadoztak, de még mindig laktak bennük. 

Juszuf házához hagyományos agyagtéglát és pálmaleveleket 
használtak. Kia megállt az ajtóban, és elkiáltotta magát: 

— Van itthon valaki? 

Juszuf megismerte a hangját. 

— Gyere be, Kia! — felelte. 

Unokatestvére keresztbe tett lábakkal kuporgott a földön, és 
éppen egy kilyukadt biciklibelsőt foltozott. Kicsi, barátságos arcú 
ember volt, nem olyan parancsolgatós, mint egyes férjek. Szélesen 
mosolygott, mert mindig örült Kiának. 

Felesége, Azra a babát szoptatta, ám az ő mosolya nem volt 
olyan szíves, mint Juszufé. Vékony, gondterhelt arca volt, de nem 
csak attól látszott elutasítónak. Igazság szerint Juszuf túlságosan 
kedvelte az unokahúgát. Szalim halála óta Juszuf felcsapott Kia 
védelmezőjének, ami azzal járt, hogy a kelleténél gyakrabban 


érintette meg a kezét vagy karolta át a vállát. Kia gyanúja szerint 
Juszuf szívesen vállalta volna őt másodfeleségnek. Azra is 
alighanem ettől tartott. Csádban engedélyezte a törvény a 
többnejűséget, keresztény és muzulmán nők milliói éltek poligám 
házasságban. 

Kia semmivel sem bátorította ezt a viselkedést, de nem is 
gorombította le Juszufot, mert csakugyan szüksége volt védelemre, 
és errefelé Juszuf volt az egyetlen férfi rokona, viszont aggódott, 
hogy ez a háromoldalú feszültség veszélyeztetheti a kivándorlását. 

Juszuf juhtejjel kínálta Kiát, és töltött a kőkorsóból egy tálkába. Az 
asszony megosztotta a tejet Nadzsival. 

— Beszéltem külföldiekkel a múlt héten — mesélte, miközben 
Nadzsi tejet szürcsölt mellette. — Egy francia arabbal és egy fehér 
amerikai asszonnyal, akik azt nézték, hogyan zsugorodik a tó. 
Kérdeztem őket Európáról. 

— Okosan tetted — dicsérte Juszuf. — Mit mondtak? 

— Azt, hogy az embercsempészek bűnözők, és kirabolhatnak. 
Juszuf vállat vont. 

— Itt is kirabolhatnak a dzsihádik. 

— De a sivatagban könnyebb kirabolni az embert — szólt közbe 
Azra. — Egyszerűen otthagynak meghalni. 

— Igazad van — helyeselt Juszuf. — Én csak azt akartam mondani, 
hogy nálunk mindenütt veszélyes. Mindenképpen meghalunk, ha 
nem megyünk valahova. 

Juszuf ellenkezése épp jól jött Kiának. Sietett csatlakozni 
unokatestvére véleményéhez: 

— Nagyobb biztonságban lennénk öten. 

- Hát persze! — buzgólkodott Juszuf. — Én majd vigyázok 
mindenkire! 

Kia nem így értette, de nem vitatkozott. 

— Pontosan! — mondta. 

— Hallottam, hogy Három Pálmában van egy Hakim nevű ember. 
— Három Pálma kisváros volt, tőlük tizenhat kilométernyire. — Azt 
mondják, hogy Hakim egészen Olaszországig el tudja vinni az 
embereket. 


Kia szíve gyorsabban kezdett verni. Hakimról nem is tudott. Ezek 
szerint a menekülés sokkal közelebb van, mint képzelte. A kilátás 
váratlanul sokkal valóságosabb — és sokkal ijesztőbb lett. — A fehér 
asszony, akivel találkoztam, azt mondta, hogy Olaszországból 
könnyen át lehet jutni Franciaországba. 

Danna, Azra babája eleget szopott. Azra megtörölgette a kicsi 
száját a ruhája ujjával, aztán leállította a földre. Danna odatotyogott 
Nadzsihoz, és játszani kezdtek. 

Azra elővett egy apró tégelyt, és bekente olajjal a mellbimbóját, 
aztán eligazgatta a blúzát. 

— Mennyi pénzt akar ez a Hakim? - kérdezte. 

—A szokott ár kétezer amerikai dollár — felelte Juszuf. 

— Egy főre vagy egy családra? 

— Nem tudom. 

— Babákért is fizetni kell? 

— Nyilván attól függ, olyan nagyok-e, hogy külön hely kelljen 
nekik. 

Kia nem kért az elméleti vitákból. 

— Elmegyek Három Pálmába, megkérdezem tőle — mondta 
türelmetlenül. Mindenképpen látni akarta a saját szemével ezt a 
Hakimot, beszélni akart vele, hogy felmérje, milyen ember. Tizenhat 
kilométert oda és tizenhatot vissza simán megtesz egy nap alatt. 

— Majd én vigyázok Nadzsira -— jelentkezett Azra. —- Nem 
cipelheted egy ilyen úton. 

Kia arra gondolt, valószínűleg elcipelné, ha kellene, de csak 
annyit mondott: 

— Köszönöm, nagy segítség lenne. 

Ő és Azra gyakran pesztrálták egymás gyerekeit. Nadzsi szeretett 
ide járni. Szívesen nézte, miket csinál Danna, és utánozta. 

— Ha már idáig elgyalogoltál, akár nálunk is alhatsz, hogy korán 
indulhass holnap - szíveskedett Juszuf. 

Okos ötlet volt, de Juszuf kissé nagyon is lelkesedett a 
gondolatért, hogy egy szobában alhatnak. Kia azt is látta, hogy Azra 
egy pillanatra elkomorodik. 

— Köszönöm, de haza kell mennem - szólt tapintatosan. — Holnap 
reggel az első dolgom lesz áthozni Nadzsit. — Felállt, felkapta a fiát. 


— Köszönöm a tejet — mondta. — Isten tartson meg benneteket 
holnapig. 


kxk 


A tankolások hosszasabbak Csádban, mint az Államokban. Az 
embereknek nem volt olyan sietős visszarohanni az útra. 
Ellenőrizték a kerekeket, olajat töltöttek a motorba, pótolták a 
hűtővizet. Körültekintőnek kellett lenniük, mert napokat kellhetett 
várni az autómentőre. A benzinkút közösségi hely is volt. A vezetők 
beszélgettek a tulajdonossal és egymással, elmondták, hol várhatók 
úttorlaszok, — katonai  — konvojok, — dzsihádista — banditák és 
homokviharok. 

Abdul és Tamara az NDjamenát és a Csád-tavat összekötő út 
egyik benzinkútjánál beszéltek meg találkozót. Abdul másodszor is 
találkozni akart a nővel, mielőtt nekivágott volna a sivatagnak. 

Elsőnek ért a benzinkúthoz, ahol eladott egy karton Cleopatrát a 
tulajdonosnak. Felnyitotta a motorháztetőt, és éppen vizet töltött az 
ablakmosó tartályába, amikor megállt egy másik autó. Egy helybéli 
vezette, de Tamara volt az utasa. Ebben az országban a követségek 
munkatársai — főleg a nők — sose közlekednek egyedül. 

Első ránézésre elmenne helyinek ezzel a sötét hajával és 
szemével, gondolta Abdul, amikor a nő kiszállt az autóból. Ráadásul 
úgy is öltözött, mint a csádiak: nadrág, hosszú ujjú ruha, fejkendő. 
Ám a gondos megfigyelő felismerte volna az amerikait a magabiztos 
járásából, a határozott nézéséből és az önérzetes viselkedéséből. 

Abdul elmosolyodott. Vonzó és kedves teremtésnek találta a nőt. 
Érdeklődése nem romantikus volt — pár éve megégette magát egy 
románccal, és még nem tette túl magát rajta —, de tetszett neki 
Tamara életkedve. 

Abdul körülnézett. Az iroda egy vályogkunyhó volt, amelyben a 
tulajdonos élelmiszert és vizet árult. Egy teherautó éppen távozott. 
Mást nem lehetett látni. 

Ám Abdul és Tamara a biztonság kedvéért azért megjátszották, 
hogy nem ismerik egymást. A nő háttal állt a férfinak, miközben a 
sofőrje tankolt. 


- Tegnap lecsaptunk a táborra, amelyet maga felfedezett 
Nigerben 

— szólt halkan. — A katonák odáig vannak maguktól: elpusztították 
a búvóhelyet, több tonna fegyvert zsákmányoltak, és foglyokat 
ejtettek, akiket kihallgatnak. 

— Elfogták al-Fárábit? 

— Nem. 

— Tehát nem Hufra volt. 

— A foglyok úgy hívják, hogy al-Busztán. 

— A Kert — fordította le Abdul. 

— Akkor is nagy siker, és maga a nap hőse. 

Abdult nem érdekelte, hogy hős-e. Őt mindig a következő lépés 
érdekelte. 

— Változtatnom kell a taktikámon. 

— Oké... — mondta gyanakodva a nő. 

— Mostantól nehezebb észrevétlennek lennem. A szállítmány 
innentől szinte bizonyosan átkel a Szaharán az északi Tripoliba, 
onnan pedig átviszik a Földközi-tengeren az európai diszkókba. 
Innentől a tengerpartig nincs más, csak homok, és nagyon csekély a 
forgalom. 

Tamara bólintott. 

— Tehát valószínűbb, hogy a sofőr észreveheti. 

— Tudja, milyen odakint: se füst, se pára, se légszennyezés. 
Derült időben kilométerekre ellátni. Ráadásul ugyanazokon a 
helyeken kell majd megállnom benzinért és utánpótlásért, mint a 
szállítmánynak. A sivatagban nincs választás. És a legtöbb hely 
kicsi. Túl kicsi ahhoz, hogy elrejtőzhessek. Okvetlenül kiszúrnak. 

— Hát az probléma — mondta gondterhelten a nő. 

— Szerencsére megoldás is van. Az utóbbi két napban a kokaint 
megint átrakodták, ezúttal egy kisbuszba, nem messze innen. Ha az 
elindul, vinni fog egy csoport illegális bevándorlót is, ami nem 
szokatlan. A kétfajta csempészés jól kiegészíti egymást. 

— Akkor is nehéz lesz úgy követnie, hogy fel ne hívja magára a 
figyelmet. 

— Azért leszek a buszon. 

— Megjátssza a kivándorlót? 


— Ez a tervem. 

— Ravasz! — mondta a nő. 

Abdul nem tudta, hogy Phil Doyle és a nagykutyák a CIA-nál 
miként fogadnák a hírt. Bár mit tehetnek ellene? A terepügynöknek 
azt kell csinálnia, amit a legjobbnak tart. 

Tamara föltett egy gyakorlati kérdést. 

— Mihez kezd a kocsijával és ezzel a rengeteg cigarettával? 

— Eladom - felelte Abdul. — Valaki boldogan átveszi az üzletet. 

Nem kérek sokat érte. 

— Mi is eladhatjuk magának. 

— Köszönöm, nem. Jobb ez így. Nem szabad kiesnem a 
szerepemből. Ha én adom el, megvan a magyarázat, honnan vettem 
a pénzt az embercsempészek kifizetésére. Alátámasztja a 
fedősztorimat. 

— Egy jó pont magának. 

— Még valami — mondta Abdul. — Többé-kevésbé véletlenül 
találkoztam egy használható emberrel. Kiábrándult terrorista. A 
kameruni Koussériben lakik, közvetlenül az ndjamenai hídnál. A 
belső körhöz tartozik, és hajlandó információkat továbbítani nekünk. 
Ki kellene próbálnia. 

— Kiábrándult? — kérdezte Tamara. 

— Idealista fiatalember, elég intelligens, hogy felismerje, mi folyik 
itt. Túl sok értelmetlen öldöklést látott, hogy tovább hihessen a 
dzsihádban. A nevét nem szükséges tudniuk. Ő Harúnnak nevezi 
magát. 

— Hogy kerülhetek kapcsolatba vele? 

-— Ő keresi meg magát. Az üzenetben lesz egy szám — nyolc 
kilométer vagy tizenöt dollár —, és a szám az órát jelenti, katonai 
időrendszer szerint, amelyben találkozni akar magával. Tehát tizenöt 
dollár annyi, mint délután három óra. Az első találkozás helye a 
Grand Marché. — Tamara ismerte ezt a helyet. Mindenki ismerte a 
főváros legnagyobb piacát. — Az első találkozáson megbeszélhetik a 
másodiknak a helyét. 

— A piac óriási — jegyezte meg a nő. — Sok száz ember, 
mindenféle fajta. Miről ismerjük meg egymást? 


Abdul a ruhája alá nyúlt, és előhúzott egy kék alapon rikító 
narancsszín körökkel mintázott kendőt. 

— Viselje ezt — mondta. — Az övé. Tamara elvette a kendőt. 

— Köszönöm. 

— Szívesen. — Abdul gondolatai visszatértek az al-busztáni 
rajtaütéshez. — Gondolom, a foglyokat kikérdezték al-Fárábiról. 

— Mind hallottak róla, de csak egy látta személyesen. 
Megerősítette a szokott személyleírást, és azt mondta, benne volt 
egy mali csoportban, amelyet al-Fárábi képezett ki útszéli bombák 
gyártására. 

Abdul bólintott. 

— Sajnos ez nagyon hihető. Ami keveset tudunk, abból úgy tűnik, 
al-Frárábinak nem érdeke egyesíteni az afrikai dzsihádistákat. 
Nyilván azt gondolja, nagyobb biztonságban vannak szétszórt 
csoportokban, és ebben igaza is van. De azért segíteni akar nekik, 
hogy hatékonyabban gyilkolhassanak. Afganisztánban kitanulta a 
szakmát, és most megosztja a tudását. Ezért tart kiképzést. 

— Okos fiú. 

— Azért nem kaptuk még el — mondta keserűen Abdul. 

— Nem bujkálhat előlünk örökké. 

— Hát, nagyon remélem. 

Tamara szembefordult a férfival, és úgy fürkészte, mintha meg 
akarna érteni valamit. 

— Mi az? — kérdezte Abdul. 

— Magának ez létkérdés. 

— Magának nem az? 

— Nem úgy, mint magának. — A nő farkasszemet nézett vele. — 
Valami történt magával. Mi volt az? 

— Előre figyelmeztettek magára — mondta Abdul. — Azt mondták, 
jó ügynök, csak egy kicsit nyers. 

— Elnézést. Túlságosan bizalmas kérdéseket tettem föl. Nem 
haragszik? 

— Keményebben kell dolgoznia, hogy engem megsértsen. — A férfi 
lecsukta a motorház fedelét. — Megyek fizetni. 

A kunyhóhoz sietett. Tamarának igaza van. Neki ez nem meló, 
hanem küldetés. Ő nem érte be azzal, hogy az információival kárt 


okozzon az NSZIÁ-nak. EI akarta törölni a föld színéről, hogy nyoma 
se maradjon. 

Kifizette a benzint. 

— Cigarettára nincs szükséged? — tréfálkozott a tulajdonos. — 
Nagyon olcsó. 

— Nem dohányzom - felelte Abdul. 

Tamara sofőrje épp akkor jött be a kunyhóba, amikor Abdul 
távozott, így pár percig négyszemközt maradhatott a nővel. Okosat 
kérdezett, gondolta a férfi. Megérdemli a választ. 

— Meghalt a húgom — mondta. 


Hatéves volt, majdnem férfi, gondolta ő; a húga négy, még csak 
baba. Bejrút volt az egyetlen világ, amelyet ismert. Forróság, por, 
forgalmi dugók és szétbombázott épületek, amelyek törmeléket 
okádtak az utcákra. Csak később tudta meg, hogy Bejrút nem 
normális, és az emberek többségének sem jut normális élet. 

A lakásban tartózkodtak, amely egy kávéház fölött volt. A 
szobájuk padlóján ültek az épület hátuljában. Abdul a betűkről és az 
írásról beszélt Nurának, mert a kislány mindent tudni akart, amit a 
bátyja tudott, és Abdul szerette tanítani, mert ettől felnőttnek és 
bölcsnek érezte magát. 

szüleik az utcára néző nappaliban tartózkodtak. A nagyszüleik 
átjöttek kávézni, betoppant két nagybácsi meg egy nagynéni. Abdul 
apja, aki szakács volt, a halauet al-dzsubn nevű csemegével, édes 
sajtos tekerccsel kedveskedett a vendégeknek. Abdul már evett két 
tekercset, de az anyja nem engedett többet. 

— Elrontod a gyomrodat! 

Ezért Nurának szólt, hogy hozzon neki. 

Nura elszaladt, mert szerette, ha a bátyja elégedett vele. 

A robbanás a legerősebb Zaj volt, amelyet Abdul valaha is hallott. 
Rögtön utána megnémult a világ. Meg mintha valami baj lett volna a 
fülével. Sírni kezdett. 

Átrohant a nappaliba, és mintha máshova került volna. Csak egy 
hosszú perc múlva jött rá, hogy az egész külső fal eltűnt, és a szoba 


nyitva tátong. Tele volt porral és vérszaggal. Néhány felnőtt úgy 
csinált, mintha sikoltanának, de nem adtak hangot. Egyáltalán nem 
volt hang. Mások a földön feküdtek, és nem mozdultak. 

Nura is mozdulatlanul feküdt. 

Abdul nem értette, mi baja Nurának. Letérdelt, megragadta húga 
ernyedt karját, rázni kezdte, fel akarta kelteni, de az is hihetetlen 
volt, hogy valaki nyitott szemmel alhasson. 

— Nura! — sürgette — Nura, kelj fel! — Hallotta a saját hangját, még 
ha nagyon halkan is. Ezek szerint jobb a füle. 

Váratlanul ott volt mellette az anyja, és felkapta Nurát. Abdul egy 
másodperccel később érezte, hogy őt is felkapja apjának ismerős 
keze. A szülők átvitték a gyerekeket a hálószobába, és lefektették 
őket az ágyukba. 

— Abdul, hogy érzed magad? -— kérdezte az apja. — Fáj valamid? 
Abdul a fejét rázta. 

— Nem sebesültél meg? — Aggodalmasan megvizsgálta a fiát, és 
mintha fellélegzett volna. Anyjához fordult, aztán csak bámulták a 
mozdulatlan Nurát. 

Anya azt mondta: 

— Azt hiszem, nem lélegzik. — Zokogni kezdett. 

— Mi baja? — kérdezte Abdul. Éles sipákolásnak hallotta a hangját. 
Nagyon félt, de nem tudta, mitől. — Nem beszél, de nyitva van a 
szeme! 

Apja átölelte. 

-— Ó, Abdul, fiam, szeretett fiaim — mondta. — A mi kislányunk 
meghalt. 


Autóba rejtett pokolgép volt, mint évekkel később megtudta. A 
jármű közvetlenül a nappali ablaka alatt parkolt. A kávéházat vették 
célba, mert ott törzsvendégek voltak az amerikaiak, akik szerették az 
édes süteményeket. Abdul családja csak járulékos veszteség volt. 

A családnak sikerült kivándorolnia az Egyesült Államokba, ami 
nehéz volt, de nem lehetetlen. Apja unokatestvérének Newarkban 
volt egy libanoni étterme, ami szavatolta apjának a munkát. Abdul 


egy sárga busszal járt az iskolába, fülig bebugyolálva az 
elképzelhetetlen hideg ellen, és egy szót sem értett abból, amit 
mások mondtak. De az amerikaiak rendesek voltak, segítettek neki, 
és ő hamarosan jobban beszélt angolul, mint a szülei. 

Anyja azt mondta, hogy lehet még egy kishúga, de az évek csak 
teltek, és a húgocska nem jött. 

Színes képekkel rajzolta fel magát előtte a múlt, miközben 
áthajtott a dűnéken. Amerika nem különbözött Bejrúttól annyira — ott 
is voltak közlekedési dugók, bérházak, templomok, kávéházak és 
rendőrök -, ám a Szahara holdbéli táj volt, amelynek sivár földjében 
megperzselt, tüskés bokrok haldokoltak a szomjúságtól. 

Három Pálma kisváros volt: egy mecset, egy templom, egy 
benzinkút szerelőműhellyel, fél tucat másféle bolt. Az összes 
cégtáblát arabul írták, kivéve a Szent Péternek szentelt templomét: 
Église de Saint-Pierre. A sivatagi falvakban nem voltak utcák, de az 
egymás mellett álló házak ablaktalan falai folyosókra tagolták a 
poros földet. Bár ezek a folyosók szűkek voltak, két oldalról autók 
parkoltak bennük. A helység közepén, a benzinkút mellett volt egy 
kávéház, ahol férfiak dohányoztak és kávéztak három szokatlanul 
magas legyezőpálma alatt. Abdul kitalálta, hogy a városka ezekről a 
fákról kapta a nevét. A silány kávézó egy ház oldalának 
támaszkodott, rozoga ereszét vékony, göcsörtös fatörzsek tartották. 

Abdul leparkolt, — és ellenőrizte a nyomkövetőt. A 
kokainszállítmány nem mozdult. Pár méternyire volt. 

Kávészagot érzett, kiszállt. Több karton Cleopatrát vett elő a 
csomagtartóból, aztán bement a vendéglőbe, és átváltott kereskedő 
módba. 

Több csomagot sikerült eladnia, mielőtt az óriás bajszú tulajdonos 
tiltakozni kezdett. Miután Abdul bevetette a bűbáját, a kávés vásárolt 
egy kartonnal, aztán hozott Abdulnak egy csésze keserű, erős kávét, 
amelybe előre beletette a cukrot. Abdul kortyolt, majd azt mondta: 

— Beszélnem kell egy Hakim nevű emberrel. Ismered? 

— Gyakori név az — kertelt a kávés, ám ahogy a kút mögötti 
garázsra pillantott, meg ahogy rögtön el is kapta a tekintetét, az 
mindent elmondott. 


— Ő nagyon tiszteletre méltó ember — válaszolta Abdul, ami azt 
jelentette, hogy Hakim fontos bűnöző. 

— Megkérdezek pár embert. 

A gazda a garázshoz sietett, nem túl meggyőzően alakítva azt az 
embert, aki csak átugrik a szomszédhoz egy kis fecsegésre. Pár 
perccel később előkerült a garázsból egy túlsúlyos ifjú, és elindult 
Abdul felé. Úgy csoszogott, akár egy várandós asszony: lábát-térdét 
szétvetette, hasát kitolta, fejét hátraszegte. Göndör, fekete haja, 
hitvány bajuszkája volt, szakálla viszont nem. Nyugati sportruházatot 
viselt, túlméretezett zöld pólóinget koszos szürke melegítővel, de a 
nyakában valamiféle voodocékesség lógott. Futócipője is volt, habár 
olyannak látszott, mint aki évek óta nem futott. Mikor hallótávolságon 
belülre ért, Abdul rámosolygott, és felajánlotta, hogy féláron ad neki 
egy csomag cigarettát. 

A fiatalember elengedte a füle mellett az ajánlatot. 

— Keresel valakit. — Kijelentette, nem kérdezte. Ez a típus utálja 
beismerni, ha nem tud valamit. 

— Te vagy Hakim? -— kérdezte Abdul. 

— Vele van dolgod. Biztos, hogy ez Hakim. 

— Úlj le, beszélgessünk, barátkozzunk! — javasolta, habár Hakim 
körülbelül annyira volt barátságos, mint egy túlméretezett mérges 
pók. Hakim intett a tulajdonosnak, vélhetőleg kávét rendelt, aztán 
szó nélkül letelepedett Abdul asztalához. 

— Kerestem egy kis pénzt a cigarettával — mondta ő. Hakim nem 
reagált. 

— Szeretnék elmenni Európába, hogy ott éljek — folytatta Abdul. 

Hakim bólintott. 

— Van pénzed. 

— Mennyibe kerül Európába menni? 

— Kétezer amerikai dollár fejenként. Fele, amikor felszállsz a 
buszra, fele, amikor megérkezünk L íbiába. 

Irdatlan ár volt egy olyan országban, ahol a heti kereset nagyjából 
tizenöt dollár. Abdul úgy érezte, alkudoznia kell. Ha túl készségesen 
beleegyezik, Hakim még gyanút fog. 

-— Nem biztos, hogy lesz annyim. Hakim a Ford felé bökött a 
fejével. 


— Add el a kocsidat. 

Tehát ellenőrizte Abdult. Nyilván a kávés mutatta meg neki a 
járművet. 

— Persze hogy eladom, mielőtt elindulok — mondta Abdul. — De 
vissza kell fizetnem a bátyámnak a pénzt, amit kölcsönadott, hogy 
megvehessem. 

— Az ár kétezer. 

— Líbia nem is Európa! Érkezéskor kéne fizetni! 

— Akkor ki fizetne? A népek csak úgy szétszaladnának. 

— Ez nem jó! 

— Nincs alku. Vagy megbízol bennem, vagy itthon maradsz. Abdul 
máris tudta, hogy egy percre se bízna meg Hakimban. 

— Jó, jó! — mondta. — Láthatnám, hogy miben fogunk utazni? 

Hakim tétovázott, aztán vállat vont. Szó nélkül felállt, és a 
garázshoz indult. 

Abdul követte. 

Kis mellékajtón léptek be az épületbe, ahol a tetőbe foglalt, 
átlátszó műanyag ablakok engedték be a világosságot. A garázsnak 
motorolajszaga volt. Szerszámok lógtak a falon, új gumik sorakoztak 
széles polcokon. Az egyik sarokban két ember nézte a televíziót. 
Galabiját és fejkendőt viseltek, cigarettáztak és unatkoztak. A közeli 
asztalon két gépkarabély hevert. Az emberek felnéztek, látták, hogy 
Hakim az, és már vissza is fordultak a tévéhez. 

— Biztonsági őrök - mondta Hakim. - A népek még 
megpróbálnának benzint lopni. 

Nem biztonsági őrök voltak, hanem terroristák, és a közönyük 
arra utalt, hogy nem Hakim a főnökük. Abdul vidáman megszólította 
őket: 

— Nem akartok cigarettát féláron? Van Cleopatrám! Az őrök 
elfordították a fejüket, és nem szóltak. 

A garázs nagyobb részét kitöltötte egy nagyjából negyven főre 
méretezett Mercedes busz. Nem nyújtott bizalomgerjesztő látványt. 
Egykori égszínkék karosszériája ragyás volt a rozsdától. A tetejére 
két ócska pótkereket szíjaztak. Az oldalsó ablakokat betörték. 
Valószínűleg szándékosan csinálták, hogy a szellő hűtse az 
utasokat. Abdul benézett a buszba, és látta, hogy az ülések 


kárpitozása rongyos és mocskos. A szélvédő ép volt, de a sofőr 
napellenzője törötten lógott. 

— Hány nap az út Tripoliig, Hakim? — kérdezte Abdul. 

— Majd megtudod, ha odaérünk. 

— Te nem tudod? 

— Sose mondom meg a népeknek, hogy meddig. Mindig vannak 
csúszások, és akkor csalódottak és mérgesek lesznek. Jobb a 
kellemes meglepetés, amikor megérkeznek. 

— Az ennivaló és a víz is benne van az árban? 

-— A leglényegesebbeket megkapják, beleértve az ágyakat 
éjszakára. 

A luxusért fizetni kell. 

— Miféle luxus van a sivatagban? 

— Majd meglátod. 

Abdul biccentett a dzsihádista őrök felé. 

-— Ők is jönnek? 

— Ők fognak védeni minket. Meg a kokaint. 

— Milyen úton megyünk? 

— Túl sokat kérdezel. 

Abdul úgy döntött, hogy eléggé túlfeszítette a húrt. 

— Mikor indulsz? 

— Tíz nap múlva. 

— Olyan soká? Minek ez a halogatás? 

— Voltak problémák. — Hakim kezdett mérges lenni. — Mit érdekel 
az téged? Nem a te dolgod! Csak gyere ide induláskor a pénzzel! 

Abdul úgy vélte, hogy a ,problémák" az al-Busztán elleni 
támadást jelenthetik. A magas rangú személyek halála vagy 
sebesülése megzavarhatta a többi terrorakciót. 

— Igazad van, nem az enyém - felelte békítgető hangon. 

— Fejenként egy csomag — mondta Hakim. 

Tehát a csomagtérben viszik a kokaint, állapította meg Abdul. 

— Helyes — mondta. — Egy csomag. Mához tíz napra itt vagyok. 

— Már hajnalban! 

Abdul kiment. Hakim a New Jersey-i maffiózókra emlékeztette: 
pukkancs volt, basáskodó és ostoba. Egy amerikai gengszterhez 
hasonlóan ő is a hőzöngést és az erőszakkal való fenyegetést 


használta az agya helyett, mert az nem volt neki. Abdul legbutább 
osztálytársainak néhánya ahhoz a körhöz csapódott. Abdul tudta, 
hogyan kell bánni a fajtájukkal. Ám nem szabad túl magabiztosnak 
mutatkoznia. Mindig emlékeztetnie kellett magát, hogy szerepet 
játszik. 

Mert Hakim lehetett féleszű, de az őrei komolynak látszottak. 

Visszatért a furgonhoz, kinyitotta a csomagtér ajtaját, betette az 
eladatlan cigarettát. A mai napra végzett a munkával. Majd átmegy 
egy másik faluba vagy kisvárosba, elad még cigarettát, hogy 
hitelesítse a fedősztoriját, és keres egy helyet, ahol eltöltheti az 
éjszakát. Szállók nem voltak, de általában akadt család, amelyik 
pénzért befogadott éjszakára egy idegent. 

Éppen lezárta a csomagtartót, amikor meglátott egy ismerős 
arcot. Ez a nő abba a faluba való volt, ahol Tab, Tamara és ő 
találkozott; Tamara be is ment a házába. Abdul csak azért jegyezte 
meg az arcát, mert sasorra még feltűnőbbé tette a szépségét. Ám a 
finom vonásokra most kiült a fáradtság, és a formás láb vastagon 
poros volt a műanyag papucsban. Ez az asszony hazulról gyalogolt 
idáig, az pedig körülbelül tizenhat kilométer. Ugyan mi járatban van 
itt? 

Elfordította a fejét, nem akarta, hogy a tekintetük találkozzon. 
Nála ez reflex volt: egy titkos ügynök nem ismerkedhet. Már a 
felületes ismeretség is veszélyes kérdésekhez vezethet. Honnan 
jöttél? Kik a rokonaid? Mit keresel Csádban? A legbiztosabb, ha nem 
barátkozunk. 

Ám az asszony felismerte. 

— Marhaba! — mondta. Jó napot. Láthatólag örült az ismerős 
arcnak. 

Abdul nem akart feltűnést kelteni azzal, hogy modortalan, ezért 
szertartásosan felelt: 

— Szálám alejkum. Béke legyen veled. 

A nő megállt, hogy beszélgessenek. Olyan szélesen és 
elragadóan mosolygott, hogy Abdul szíve megdobbant. Előkelő 
sasorra volt. Egy amerikai fehér nő szégyellne egy ilyen orrot, és 
átoperáltatná, ha lenne elég pénze. Ez az asszony még szebb lett 
tőle. 


— Te vagy a cigarettaárus — mondta. — Te jártál a falumban. A 
nevem Kia. 

Abdul vigyázott, hogy ne meregesse a szemét. 

— Éppen indulok — mondta hidegen, és a Ford ajtajához került. A 
nőt ennyivel nem lehetett elijeszteni. 

— Nem ismersz egy Hakim nevű embert? 

Abdul keze megállt a kilincsen. Hátranézett, és meglátta, hogy a 
kimerültség csak máz az asszonyon. A sötétbarna szem kőkemény 
elszántsággal tekintett rá a fejkendő árnyékából. 

— Miért keresed? 

— Hallottam, hogy el tud vinni embereket Európába. 

Miért kérdez ilyeneket egy fiatal nő? Egyáltalán van annyi pénze? 
Abdul átváltott annak a férfiembernek a hangjára, aki egy oktondi 
asszonynak ad tanácsot. 

— Ezt a férjedre kellene bíznod. 

— A férjem meghalt. Az apám is. A fivéreim Szudánban vannak. 
Hát ez a magyarázat. A nő megözvegyült. Mintha gyereke is lenne. 

Normális időkben már férjhez ment volna, főleg egy ilyen 
szépség, de a zsugorodó Csád-tó vidékén senki nem vállalja egy 
másik ember gyerekével érkező asszony terhét. 

Abdul csodálta a bátorságát, habár egy ilyen Hakim-féle kezében 
még rosszabb sora lehet. Olyan sebezhető. Hakim elszedi az összes 
pénzét, aztán meg becsapja. Abdul nagyon sajnálta. 

Ám ez akkor sem az ő dolga. Észnél légy! — figyelmeztette magát. 
Egy titkos ügynök nem barátkozhat, és nem segíthet egy balsorsú 
özvegyasszonyon, akkor sem, ha az az özvegy fiatal és gyönyörű — 
főleg akkor nem, ha fiatal és gyönyörű. Csak a legfutólagosabb 
ismeretségből nem lehetnek veszélyes kérdések: Honnan jöttél? Van 
családod? Mit keresel Csádban? Az ügynöknek még az ilyen 
ártatlan érdeklődésre is hazudnia kellene, márpedig a hazugságok 
kiderülnek. Az egyetlen biztonságos eljárás, ha nem barátkozunk. 

Így hát csak rámutatott a garázsra, és annyit mondott: 

— Az ott. 

Hátat fordított az özvegynek, kinyitotta az autó ajtaját. A nőt nem 
rázhatta le ilyen könnyen. 


— Köszönöm, és kérdezhetek még valamit? — Az igenlő választ be 
sem várva folytatta: — Nem tudod, mennyit kér? 

Abdul nem akart válaszolni, nem akart belekeveredni. De nem 
maradhatott közömbös az asszony szomorú sorsa iránt. Sóhajtott, 
és engedett a segítés vágyának annyira, hogy adhasson egy kis 
hasznos felvilágosítást. Visszafordult. 

— Kétezer amerikai dollárt. 

— Köszönöm - mondta az asszony. Abdulnak az volt a 
benyomása, hogy csak megerősített valamit, amit a nő egyébként is 
tudott. Nem látszott megijeszteni az összeg. Vagyis van pénze. 

— Felét induláskor, felét Líbiában — tette hozzá a férfi. 

- Ó. - A nő gondolkodóba esett; ezek szerint nem tudott a 
részletekről. 

— Azt mondja, ebben benne van a víz meg az éjszakai szállás, de 
semmi luxus. Ennyit tudok. 

— Köszönöm -— szólt Kia. — Hálás vagyok a jóságodért. — Ismét 
megajándékozta a férfit azzal a széles mosollyal, de most mintha 
egy kis diadal is lett volna az ajka ívében, és Abdul rájött, hogy az ő 
minden igyekezete ellenére a párbeszédet az asszony irányította. 
Ráadásul simán kiszedett belőle minden adatot, amire szüksége 
volt. Túljárt az eszemen, állapította meg mélán Abdul. Nohát, nohát. 

Beszállt az autóba, becsapta az ajtót. 

Abdul beindította a motort, aztán nézte, ahogy Kia elmegy a 
pálmafák alatt álló asztalok mellett, keresztülvág a benzinkúton, 
majd elindul a garázshoz. 

Ott lesz vajon mához egy hétre a buszon? 

Abdul sebességbe tette a Fordot, és elhúzott. 

Kia hálás volt a  cigarettaárusnak, akitől életfontosságú 
felvilágosítást kapott. Az árus valamilyen okból nem akart szóba állni 
vele, megjátszotta a hideg közönyt, de így is kitetszett, hogy jólelkű 
ember, hiszen elmondta, amire Kiának szüksége volt: hol keresse 
Hakimot, mennyibe kerül az út, felvilágosította a részletfizetésről. Kia 
magabiztosabb lett, hiszen már nem volt teljesen tudatlan. 


Kissé zavarba hozta ez az ember. Elsőre tipikus utcai árusnak 
látszott, aki mindenre képes, kelleti magát, hízeleg, hazudozik, csak 
hogy megszabadítsa az embert a pénzétől. Ám Kia megérzett valaki 
mást a jópofaság mögött. 

Odament a benzinkút mögött a garázshoz. Kint három kocsi 
parkolt, nyilván ezeket javították, habár legalább az egyiken már 
fölösleges volt dolgozni. Kupacban álltak a simára kopott kerekek. 
Kia észrevette, hogy a garázs mellékajtaja nyitva van. Benézett, és 
meglátott egy buszt, amelynek az ablakaiban nem volt üveg. 

Ezzel akarják átvinni az embereket a sivatagon? Félni kezdett. Az 
út olyan hosszú, és az emberek olyan könnyen meghalnak. Egy 
defekt is végzetes lehet. Elment az eszem, hogy ilyesmi megfordult 
egyáltalán a fejemben? -— korholta magát. 

Előcsoszogott egy koszos nyugati ruhájú, elhízott fiatalember. 
Üveggyöngyből és kavicsokból fűzött grigri nyakéket viselt, amelybe 
valószínűleg varázsszavakat vésetett, hogy megvédje a gonosztól, 
és rontást hozzon ellenségeire. 

Mohón végigmérte Kiát, és elvigyorodott. 

— Mit tehetek egy ilyen angyali jelenésért? 

Kia rögtön tudta, hogy nagyon csínján kell bánnia ezzel az 
alakkal, aki az előnytelen külseje dacára is nyilvánvalóan meg van 
győződve az ellenállhatatlanságáról. 

— Egy Hakim nevű úriembert keresek -— válaszolta tisztelettel. — Te 
lennél az, uram? 

— Igen, én vagyok Hakim! — felelte büszkén a fiatalember. — És itt 
minden az enyém, a benzinkút, a szerelőműhely és a busz is! 

Kia a járműre mutatott. 

— Megkérdezhetem, hogy ez közlekedik a sivatagban? 

— Jó kocsi ez, most szervizelték, és kiválóan működik. — 
Összehúzta a szemét. — Miért kérdezed a sivatagot? 

— Özvegyasszony vagyok, nincs megélhetésem, és Európába 
akarok menni. 

Hakim föllelkesült. 

— Majd én vigyázok rád, drágám! — Átkarolta Kia vállát. Büdös volt 
a hónalja. — Bennem megbízhatsz! 

Kia elhúzódott. 


— Juszuf unokatestvéremmel jövök. 

— Remek — mondta Hakim csalódottan. 

— Mennyi? 

— Mennyid van? 

— Semennyim - hazudta Kia. — Viszont kérhetek kölcsön. Hakim 
nem hitt neki. 

— Az ár négyezer amerikai dollár. Most kell fizetned, hogy biztosan 
legyen helyed a buszon. 

Butának néz, gondolta Kia. 

Ismerős érzés volt. Amikor a hajót árulta, többen is jóformán 
ingyen akartak hozzájutni. Ám ő gyorsan megtanulta, hogy akár a 
legnevetségesebb ajánlatot is hiba lenne megvetően félresöpörni, 
mert olyankor a férfiak megsértődnek, és lelépnek. Úgy kell 
tárgyalnia, hogy ne látsszék túl öntudatosnak. 

Tehát bánatos arcot vágott. 

— Sajnos, most nincs nálam a pénz. 

— Akkor itt maradhatsz. 

- És Juszuf azt mondta, hogy kétezret szoktál kérni! Hakim 
kezdett bosszankodni. 

— Ha ez a Juszuf olyan mindentudó, vigyen el Tripoliba ő! 

— Most, hogy a férjem meghalt, Juszuf a családfő. Szót kell 
fogadnom neki. 

Hakimnak ez magától értetődő volt. 

— Az már biztos! — helyeselt. — Ő a férfi! 

— Ő mondta, hogy kérdezzem meg, mikor akarsz indulni. 

— Mondd meg neki, hogy mához tíz napra, hajnalban. 

— Hárman leszünk felnőttek — folytatta az asszony. — Juszuf 
felesége is jön. 

— Gyerekek? 

— Van egy kétéves fiam, és Juszufnak is van egy hasonló korú 
lánya, de nekik nem kell ülés. 

— Azokért a gyerekekért, akiknek nem kell ülés, félárat számítok 
fel. 

— Akkor nem utazhatunk — jelentette ki határozottan Kia. Pár 
lépést tett, mintha el akarna menni. — Ne haragudj, uram, hogy 


raboltam az idődet. Hatezret még összeszedhetünk kölcsönbe a 
családtól, de akkor tényleg nem marad pénzük. 

Hakim látta, hogy veszélyben a hatezer dollár, és rögtön alább 
adta. 

— Kár — mondta -, de attól még idejöhettek a kitűzött napon. Ha a 
busz nincsen tele, talán adhatok kedvezményt. 

Kiának tudomásul kellett vennie, hogy holtpontra jutottak. 

Hakim természetesen el akart adni minden ülést a maximális 
haszonért. Kia kiszámította, hogy negyven utason nyolcvanezer 
dollárt keres, ami kész vagyon. Ugyan mire fogja elkölteni? Bár 
lehet, hogy másokkal is osztoznia kell. Az is lehet, hogy ő csak az 
egyik tagja a bandának. 

EI kellett fogadnia a feltételeket, mert Hakim volt fölényben. 

— Jól van — mondta. Aztán az eszébe jutott, hogy ő csak egy 
asszony, és hozzátette: — Köszönöm, uram. 

Kijött a garázsból. Megszerezte az információt, amire szüksége 
volt. Nekivágott a hosszú gyalogútnak hazafelé. 

Hakim nem okozott túlzott meglepetést, bár a beszélgetésük 
elbizonytalanította. Nyilvánvalóan felsőbbrendűnek képzelte magát a 
nőknél, de hát az önmagában nem szokatlan. Viszont az amerikai 
asszonynak igaza volt abban, hogy Hakim bűnöző, nem szabad 
bízni benne. Olyanokat rebesgettek, hogy a tolvajoknak is van 
becsületkódexe, de Kia nem hitte el. Megérezte, hogy Hakim 
hazudna, csalna és lopna minden alkalommal, amikor büntetlenül 
megteheti. 

Sőt ennél nagyobb bűnökre is vetemedhet védtelen asszonyokkal 
szemben. 

Persze mások is lesznek a buszon, de ez nem nagyon nyugtatta 
meg Kiát. Lehet, hogy azok is ugyanolyan rémültek és 
elkeseredettek, mint ő. Ha egy nőt bántalmaznak, az emberek olykor 
elfordítják a fejüket, és ürügyeket eszelnek ki, hogy miért nem 
avatkoznak közbe. 

Juszuf volt az egyetlen reménye. Ő családtag, és a becsület 
kötelezi, hogy megvédje Kiát. Azrával együtt három felnőtt lesz a 
csoportjukban, tehát nem lesznek gyámoltalanok. Az erőszakos 


alakok általában gyávák is, és Hakim meggondolja, hogy ujjat 
húzzon-e három emberrel. 

Úgy érezte, Juszuf és Azra segítségével merheti vállalni az utat. 

A délután hűvösödött. Kiának fájt a lába, amikor megérkezett 
Juszuf és Azra házához, de a szíve eltelt reménységgel. Magához 
ölelte Nadzsit, aki puszit adott az anyjának, de rögtön vissza is ment 
játszani. Kia kissé csalódott, amiért nem hiányzott jobban a 
kisfiúnak, de tudta, hogy ez jó jel. Ezek szerint Nadzsinak szép napja 
volt, és semmitől sem kellett félnie. 

— Juszuf elment megnézni egy kost, de nem marad soká — 
mondta Azra. Ismét hűvösebben viselkedett. Nem ellenséges volt, 
csak kevésbé barátságos, mint legutóbb. 

Kia nem értette, miért akar Juszuf megnézni egy kost, holott már 
nincsenek is anyajuhai, amelyeket hágathasson. Lehet, hogy még 
mindig hiányzik neki a pásztorkodás. Kia alig várta, hogy 
kitálalhassa, amit megtudott, de türelmet parancsolt magára. Azra és 
ő a játszó gyerekeket figyelték, amíg pár perc múlva meg nem jött 
Juszuf. 

Alighogy Juszuf helyet foglalt a szőnyegen, Kia rákezdte: 

— Hakim mához tíz napra indul. Aznap hajnalban ott kell lennünk 
Három Pálmában, ha vele akarunk menni. 

Egyszerre ujjongott és félt. Juszuf és Azra higgadtabbnak látszott. 
Kia beszámolt az árakról, a buszról és a vitáról a gyerekek 
útiköltsége miatt. Azzal fejezte be: 

-— Hakim nem megbízható ember. Nagyon óvatosan kell 
viselkednünk vele. Bár azt hiszem, hármunkkal nem mer majd 
kikezdeni. 

Juszuf általában derűs arca elborult. Azra kerülte Kia tekintetét. 
Az asszony nem értette. 

— Mi a baj? — kérdezte. 

Juszuf olyan képet vágott, mint az, aki a világmindenség titkait 
fogja elmagyarázni az asszonynépnek. 

— Sokat tépelődtem ezen - szólt fontoskodva. Kiának balsejtelme 
támadt. 

Juszuf folytatta: 


— Valami azt súgja nekem, hogy a dolgok jobbra fordulnak itt, a 
tónál. 

Nem jönnek, állapította meg elszörnyedve Kia. 

— A pénzből, amiből Európába akartam vinni a feleségemet meg a 
gyerekemet, inkább vásárolok egy másik nyájat. 

És végignézed, amint elhullanak, úgy, mint az előző, gondolta 
Kia, de nem mondta ki. 

Ám Juszuf belelátott a fejébe. 

— Mindkettő kockázatos — mondta. — Csakhogy Európához nem 
értek, a juhokhoz meg igen. 

Kia úgy érezte, cserben hagyták. Szerette volna kigúnyolni 
Juszufot a gyávaságáért, de megfékezte magát. 

— Szóval nem tudod biztosan — mondta. Unokatestvére a fejét 
rázta. 

— Biztosan tudom. Úgy döntöttem, hogy nem megyek. 

Kia kitalálta, hogy Azra döntött így. Azrának sose tetszett a 
kivándorlás gondolata, és lebeszélte a tervről Juszufot. 

Őt viszont benne hagyták a pácban. 

—Nem mehetek nélkületek — mondta. 

— Akkor mind itt maradunk, és valahogy majd elboldogulunk — 
jelentette ki Juszuf. 

Kia majdnem kibökte, hogy az ostoba derűlátás senkin sem segít. 
Aztán ezt is magába fojtotta. Nem jó ötlet vitatkozni egy férfival, aki 
éppen kinyilvánított valamit. 

Egy hosszú percig hallgatott. 

-— Hát legyen - mondta végül, mert nem akart családi 
háborúságot. Felállt. 

— Gyere, Nadzsi. Ideje hazamenni. — Hirtelen borzasztó tehernek 
érezte, hogy még jó másfél kilométernyit kell cipelnie a falujukig a 
gyermeket. — Köszönöm, hogy vigyáztatok rá — mondta Azrának. 

Elbúcsúzott. Vonszolta magát a tóparton, hol az egyik sajgó 
csípőjére ültetve a kisfiút, hol a másikra, miközben elképzelte azt az 
időt, amikor elfogy a csónak ára. Akárhogy takarékoskodik, nem 
győzi két-három évnél tovább. Egyetlen esélye most lett semmivé. 

Hirtelen nem bírta tovább. Letette Nadzsit, ő is lerogyott a 
homokba, és bámulta a sekély vízen túl a sáros kis szigeteket. 


Akárhova nézett, nem látott reményt. 
A tenyerébe temette az arcát. 
— Most mit tegyek? 


3. fejezet 


Milton Lapierre alelnök Angliában készült, sötétkék kasmírgyapjú 
blézerben lépett be az Ovális Irodába. A kétsoros szabás 
előzékenyen sokat elrejtett a potrohából. A magas, lomha ember 
szöges ellentéte volt a filigrán Green elnöknek, a Chicagói Egyetem 
hajdani tornászbajnokának, aki máig megőrizte izmos karcsúságát. 
Pauline mérsékelt republikánus volt, konzervatív, ugyanakkor 
rugalmas, Milt georgiai fehér ember, akinek nem volt türelme a 
kompromisszumokhoz. Pauline nem kedvelte Miltet, de hasznosnak 
tartotta, mert Milt elmondta neki, mit gondol a párt szélsőjobb 
szárnya, figyelmeztette, ha Pauline olyasmire készült, amitől a 
szélsőjobb dührohamot kaphatott, és megvédte az elnököt a 
sajtóban. 

Most azt mondta: 

— James Moore-nak új ötlete van. 

A következő évre volt kiírva a választás, James Moore azzal 
fenyegetőzött, hogy indulni fog Pauline ellen a republikánus 
elnökjelöltségért. Már csak öt hónap választotta el őket a 
kulcsfontosságú New Hampshire-i előválasztástól. Szokatlan volt, 
noha nem példátlan, hogy az elnöknek a tulajdon pártjából legyen 
ellenjelöltje. Ronald Reagan is indult 1976-ban Gerald Ford ellen, és 
megbukott; Pat Buchanan 1991-ben kihívta George H. W. Busht, és 
megbukott; ám 1968-ban Eugene McCarthy olyan jól szerepelt 
Lyndon B. Johnsonnal szemben, hogy Johnson esett ki a 
versenyből. 

Moore-nak volt esélye. Pauline a tehetségtelenség és a 
fajgyűlölet elleni fellépéssel nyerte meg a legutóbbi kampányt. 
, Józan konzervativizmus" volt a jelszava: semmi szélsőség, semmi 
gyalázkodás, semmi előítélet. Kiállt az alacsony kockázatú 
külpolitikáért, a mérsékelt rendőri jelenlétért és az olcsó 
kormányzásért. Ám sok millió választópolgár továbbra is epedezett 
egy nagypofájú macsó vezér után, és egyre többen álltak be Moore 
mögé. 

Pauline a híres Resolute asztalnál, Viktória királynő ajándékánál 
ült, de egy XXI. századi számítógép volt előtte. Felnézett Miltre. 


— Mégpedig? 

— Azt akarja, hogy tiltsák ki a trágár szövegű slágereket a 
Billboard Hot Hundred sikerlistából. 

A szoba túlsó végében kacagtak. Jacgueline Brody kabinetfőnök 
volt az, aki ilyen jól mulatott: Pauline régi barátja és szövetségese, 
negyvenöt éves, szép, szókimondó asszony. 

— Ha nem lenne Moore, lennének napok, amikor reggelitől 
lefekvésig nem mosolyognék! 

Milt leült az asztal melletti székre. 

— Jacgueline tarthatja viccesnek — mondta zsémbesen -, de sok 
embernek tetszeni fog. 

— Tudom, tudom -— engedett Pauline. — A modern politikának 
semmi se túl nevetséges. 

— Mit fog szólni hozzá? 

— Ha tehetem, semmit. 

— És ha direkt rákérdeznek? 

— Azt mondanám, hogy olyan zenéhez, amit gyerekek hallgatnak, 
nem kellene disznó szöveget írni, és be is tiltanám, ha egy olyan 
parancsuralmi országnak az elnöke lennék, mint Kína. 

- Tehát a kommunistákhoz  hasonlítaná az amerikai 
keresztényeket. Pauline sóhajtott. 

— Igaza van, ez túlságosan epés. Mit javasol? 

— Forduljon felhívással az énekesekhez, a zeneműkiadókhoz és a 
rádióállomásokhoz, hogy ne feledkezzenek meg a jó ízlésről és a 
fiatalabb hallgatóságról. Aztán, ha kell, hozzáteheti: ,De a cenzúra 
nem amerikai szokás." 

— Nem hiszem, hogy a felhívásom bármin is változtatna. 

— Lehet, viszont az csak jó, ha együttérzőnek mutatkozik. 

Az elnök  mérlegelően nézett  Miltre. Nem könnyű 
megbotránkoztatni, gondolta. Felteheti neki a kérdést, amely ott 
lebeg a nyelve hegyén? Úgy döntött, hogy fel. 

— Maga és a barátai mennyi idős korukban mondták ki először, 
hogy bazmeg? 

Milt vállat vont. A legkevésbé sem volt megbotránkozva. 

— Tizenkettő? Talán tizenhárom. Pauline a kabinetfőnökhöz 
fordult. 


— Maga? 

— Kábé ugyanannyi. 

— Akkor mitől is védjük a gyerekeket? 

— Nem azt mondom, hogy Moore-nak igaza van! — jelentette ki 
Milt. — De azt gondolom, hogy veszélyt jelent, és magát körülbelül 
minden beszédében leliberálisozza. 

— Az okos konzervatívok tudják, hogy nem állíthatjuk le a 
társadalmi változást, de lelassíthatjuk. Így az embereknek lesz idejük 
hozzászokni az új utakhoz, és nem kell félni a dühös ellenreakciótól. 
A liberálisok elkövetik azt a hibát, hogy azonnal követelnek radikális 
változásokat, és ez aláaknázza őket. 

— Próbálja ezt felírni egy pólóra. 

Ez volt Milt egyik szentenciája. Hitte, hogy az elsöprő többség 
csak azt érti meg, ami ráfér egy pólóra. Miltnek gyakran igaza volt, 
és ez még undokabbá tette. 

— Nyerni akarok, Milt — mondta Pauline. 

— Én is. 

— Két és fél éve ülök ennél az asztalnál, és úgy érzem, alig 
végeztem valamit. Még egy ciklust akarok. 

— Így tovább, elnök asszony — mondta Jacgueline Brody. 

Az ajtó kinyílt, benézett a harmincéves Lizzie Freeburg, a vezető 
titkár, akinek rengeteg sötét, göndör haja volt. 

— Itt van a nemzetbiztonsági tanácsadó. 

— Helyes — mondta Pauline. 

Bejött Gus Blake, amitől a szoba azonnal kisebbnek tűnt. Gus és 
Milt bólintással és kölcsönös ellenszenvvel üdvözölte egymást. 

Az elnök három legbizalmasabb tanácsadója tartózkodott a 
szobában. A kabinetfőnöknek, a nemzetbiztonsági tanácsadónak és 
az alelnöknek alig pár lépésnyire, a nyugati szárny ugyanazon 
szintjén volt az irodája, és a fizikai közelség azt jelentette, hogy 
mindenkinél gyakrabban találkoztak az elnökkel. 

— Most hallottam Milttől, hogy Moore felhívást bocsátott ki a 
popzene cenzúrázásáról — mondta Pauline. 

Gus felvillantotta elragadó mosolyát. 

— A szabad világ vezetője a popzene miatt aggódik? 


— Csak azt kérdeztem Milttől, mennyi idős volt, amikor ő és a 
barátai elkezdtek bazmegezni. Azt felelte, tizenkettő. Hát maga, 
Gus? 

— Dél-Los Angelesben nőttem fel — válaszolta a nemzetbiztonsági 
tanácsadó. — Alighanem az volt az első szavam. 

Pauline kuncogott. 

— Ígérem, sose fogom idézni. 

— Al-Busztánról akart beszélni. 

— Igen. Helyezzük kényelembe magunkat. — Pauline átült a két 
pamlag egyikére, amelyek egymással szemközt álltak a szoba 
közepén, egy asztalka két oldalán. Gus az elnök mellett foglalt 
helyet, Milt és Jacgueline velük szemközt. 

— Hosszú idő óta a legjobb hír, amit abból a térségből kaptunk — 
mondta Gus. — A Cleopatra-terv kifizetődik. 

— Miféle Cleopatra? — kérdezte Milt. 

Gus türelmetlenül nézett rá. Milt nem volt elég lelkiismeretes, 
hogy rendesen elolvassa a tájékoztatókat. 

Pauline az volt. 

—- A CIA egyik terepügynöke huszonnégy karátos információt 
szerzett az NSZIÁ egyik támaszpontjáról Nigerben. Tegnap az 
amerikai, francia és helyi közös haderő leradírozta. Benne volt a 
reggeli tájékoztatóban, csak magának talán nem volt ideje mindent 
elolvasni. 

— Miért vontuk be ebbe a franciákat, az ég szerelmére? — 
sopánkodott Milt. 

Gus olyan pillantást vetett rá, amely azt kérdezte: le semmit sem 
tudsz? De azért udvariasan válaszolt: 

— Arrafelé sok ország volt francia gyarmat. 

— Oké. 

Pauline, akinek el kellett szenvednie az örökös célozgatást, hogy 
nő létére túl kedves, túl szelíd, túl együttérző ahhoz, hogy az 
Egyesült Államok haderejének főparancsnoka legyen, most azt 
mondta: 

— Ezt magam jelentem be! James Moore teli szájjal szokta szidni 
a terroristákat. Mutassuk meg az embereknek, hogy Green elnök el 
is tapossa a férgeket. 


— Jó ötlet. 

Pauline a kabinetfőnökhöz fordult. 

— Jacgueline, szólna Sandipnak, hogy szervezzen meg egy 
sajtókonferenciát? — Sandip Chakraborty volt a sajtófőnök. 

— Persze. — Jacgueline az órájára nézett. Kora délután volt. — 
sSandip a holnap reggelt fogja javasolni, teljes sajtónyilvánossággal. 

— Helyes. Megszólalt Gus: 

— Néhány részlet azért nem szerepelt a tájékoztatóban, mert mi is 
most értesültünk róluk. Először is, a rajtaütést Susan Marcus 
ezredes vezette. 

— Egy nő volt a művelet parancsnoka? Gus elvigyorodott. 

— Ne hitetlenkedjen már annyira. 

— Hát ez príma! Most már elmondhatom: ,Ha nyers erőre van 
szükség, kerítsenek egy nőt, hogy megtegye, amit kell." 

— Ami vonatkozik magára is, nem csak Marcus ezredesre. 

— Ez tetszik nekem. 

— A tájékoztatóban az van, hogy a terroristák kínai és észak- 
koreai fegyvereket használtak. 

— Miért fegyverzi föl Peking ezeket az alakokat? — kérdezte Milt. — 
Azt hittem, a kínaiak gyűlölik a muzulmánokat. Vagy nem őket 
szokták átnevelőtáborba csukni? 

— Ez nem ideológiai kérdés — válaszolta Pauline. — Kína és Észak- 
Korea rengeteg pénzt keres a fegyverek gyártásán és 
kereskedelmén. 

— De nem kellene eladniuk őket az NSZIÁ-nak. 

— Azt mondják, hogy ők nem tesznek ilyet. És létezik egy virágzó 
feketepiac. — Pauline vállat vont. — Mit tud tenni ellene? 

Meglepetésére Gus ezúttal Miltet támogatta. 

— Az alelnöknek igaza van, elnök asszony. Ugyancsak nem 
szerepelt a reggeli tájékoztatóban az a részlet, hogy a terroristáknak 
a kézifegyvereken kívül volt három észak-koreai Kokszan M—-1978- 
as típusú, 170 milliméteres önjáró tábori ütegük, kínai 59-es típusú 
tüzérségi vontatóra szerelve. 

— Jézusom! Azokat nem a timbuktui bolhapiacon szerezték be! 

— Nem. 

Pauline gondolkodóba esett. 


— Nem hiszem, hogy ezt annyiban hagyhatnánk. A puskák is elég 
rosszak, de a világ tele van velük, és senki sem irányíthatja a piacot. 
A tüzérség viszont már más. 

— Egyetértek — mondta Gus -, bár nem tudom, mit tehetnénk 
ellene. Az amerikai fegyvergyártóknak a kormány engedélyére van 
szükségük az exporthoz. Minden héten tele az íróasztalom a 
kérelmeikkel. Más államoknak is ezt kellene tenniük, de nem teszik. 

— Akkor talán bátoríthatnánk őket. 

— Oké — mondta Gus. — Mire gondol? 

— Benyújthatunk egy határozattervezetet az ENSZ-nek. 

—- Az ENSZ-nek! -— gúnyolódott Milt. — Az ugyan nem csinál 
semmit. 

— De legalább ráirányítjuk a fényszórót a kínaiakra. Már egyedül a 
vita is korlátozhatja őket. 

— Mivel fölösleges azt javasolni, hogy a Biztonsági Tanács 
fogadjon el egy határozatot — a kínaiak úgyis megvétóznák -, 
feltételezem, közgyűlési határozatról lenne szó — mondta Gus. 

— Igen — felelte Pauline —, de nem elég javasolni egy határozatot. 
Támogatókat is toboroznunk kell. Az amerikai nagyköveteknek 
világszerte lobbizniuk kell a vendéglátó országok kormányánál, hogy 
támogassák a határozatot, de szőrmentén, nehogy a kínaiak 
megtudják, mennyire komolyan gondoljuk. 

- Továbbra sem hiszem, hogy ez változtatna a kínaiak 
viselkedésén 

— szögezte le Milt. 

— Akkor következnek a szankciók. De menjünk csak szép 
sorjában. Ez nem megy Chess nélkül. — Chester Jackson 
külügyminiszternek a Fehér Háztól másfél kilométernyire volt az 
irodája. — Jacgueline, szervezzen meg egy értekezletet, és akkor 
még egy kicsit rugózunk rajta. 

Benézett Lizzie. 

— Elnök asszony, a First Gentleman visszatért a rezidenciába. 

— Köszönöm. — Pauline még mindig nem szokta meg, hogy a 
férjét First Gentlemanként emlegetik. Olyan komikusan hangzott. 
Felállt, a többiek követték a példáját. — Köszönöm mindenkinek. 


A nyugati oszlopcsarnokba nyíló ajtón hagyta el az Ovális Irodát. 
Nyomában két titkosszolgálatossal és az atomfutballt hordozó 
századossal megkerülte a rózsakertet, és belépett a rezidenciába. 

A rezidencia mesésen kidíszített, méregdrágán karbantartott, 
gyönyörű épület volt, de sohasem lehetett igazi otthon. Pauline 
sajnálkozva gondolt a házára a Capitol Hillen, ahonnan kiköltözött, 
amikor elnök lett. Keskeny, viktoriánus, vörös téglaépület volt, kicsi, 
meghitt szobái tele képekkel és könyvekkel. Voltak benne 
kedélyesre koptatott pamlagok, élénk színű párnákkal, egy 
hatalmas, kényelmes ágy és egy ósdi konyha, ahol Pauline 
mindennek tudta a helyét. Biciklik voltak a hallban, teniszütők a 
mosókonyhában, és egy palack paradicsommártás az ebédlői 
tálalóasztalon. Olykor azt kívánta, hogy bár sose jött volna el onnan. 

Mivel ötvenévesen is fitt volt, megállás nélkül szaladt fel a 
hivatalos célokra szolgáló földszintről az emeletre, ahol a családi 
lakosztályok voltak. 

A lépcsőfordulón benézett a kedvencükbe, a keleti szalonba. 
Férje a nagy, boltíves ablaknál ült, amelyből az Északnyugati 15. 
utcára és az Old Ebbitt Grillre lehetett látni a keleti szárny fölött. 
Pauline végigment a rövid folyosón, helyet foglalt a sárga 
bársonydíványon a férje mellett, és megcsókolta az arcát. 

Gerry Green tíz évvel volt idősebb a feleségénél. Ezüst hajú, kék 
szemű, magas ember volt, sötétszürke klasszikus öltönyt viselt kék 
inggel és diszkrét mintájú nyakkendővel. Ruhatárát a Brooks 
Brothersnél állította össze, holott megengedhette volna magának, 
hogy repülőre ül, és Londonban rendel öltönyöket a Savile Row-n. 

Akkor ismerkedtek meg, amikor Pauline még a Yale-en tanult, 
Gerald pedig vendégtanárként előadást tartott a jogról mint üzletről. 

Alig múlt harminc, de máris nagyon sikeresnek számított, és az 
évfolyam összes nőneműje dögösnek tartotta. Tizenöt évnek kellett 
eltelnie a következő találkozásig. Addigra Pauline-ból kongresszusi 
képviselő lett, Gerald pedig vezető üzlettárs az ügyvédi irodájuknál. 

Randevúztak, lefeküdtek egymással, Párizsban vakációztak. Az 
udvarlás izgalmas és romantikus volt, de még Pauline is tudta, hogy 
ez inkább barátság, mint nagy szenvedély. Gerry jó szerető volt, de 
Pauline sose akarta a fogával leszaggatni róla a ruháját. Jóképű volt, 


intelligens, szellemes. Pauline mindezen okokból lett a felesége, 
valamint azért, mert nem akart egyedül lenni. 

Amikor Pauline-t elnökké választották, Gerry felhagyott a 
praktizálással, és elvállalta egy országos jótékonysági alapítvány — 
az Amerika a Nők Oktatásáért — vezetését, fizetés nélkül, 
részidőben, ami lehetővé tette, hogy betöltse Amerika First 
Gentlemanjének szerepét. 

Egy gyerekük született, a most tizennégy éves Pippa. Mindig 
örömmel járt iskolába, és kitűnő tanuló volt, ezért is lepődtek meg a 
szülei, amikor az igazgatónő behívatta őket, hogy beszélniük kell a 
kislány viselkedéséről. 

Pauline és Gerry találgatták, mi lehet a probléma. Pauline, 
emlékezve tizennégy éves önmagára, arra tippelt, hogy Pippát 
rajtakaphatták, amikor csókolózott egy tizedik osztályos sráccal a 
tornaterem mögött. Nem lehet komoly. 

Ő persze nem mehetett. Okvetlenül bekerült volna az újságokba, 
és Pippa mégoly mindennapos problémáiról is a címoldalakon 
ordított volna a sajtó, világszenzációt csinálva szegény kislányból. 
Pauline legnagyobb vágya az volt, hogy csodás jövőt teremtsen a 
gyermeknek, márpedig a Fehér Ház természetellenes környezet egy 
serdülő számára. El volt szánva rá, hogy megvédi Pippát a média 
legdurvább tolakodásától. Így hát egyedül Gerry ment be az iskolába 
ma délután, minden feltűnés nélkül. Pauline alig várta a híreket. 

— Még sose találkoztam Ms. Judd-dal — mondta. — Milyen? 

- Értelmes és emberséges — kezdte Gerry. — Épp az a 
kombináció, amit elvárunk egy igazgatótól. 

— Mennyi idős? 

— Negyven-egynéhány. 

— Mit akart mondani? 

— Kedveli Pippát, akit eszes diáknak és az iskolai közösség 
értékes tagjának tart. Nagyon büszke voltam. 

Pauline szívesen közbevágott volna, hogy térjen a lényegre, de 
tudta, hogy Gerry alaposan és logikusan építi fel a beszámolóit. Az 
elején kezdi, sose ront ajtóstul a házba. Három évtized a jogi pályán 
megtanította, hogy mindennél többre becsülje az érthetőséget, az 
asszony tehát uralkodott a türelmetlenségén. 


Gerry folytatta: 

-  Pippát mindig érdekelte a történelem.  Módszeresen 
hozzáolvasott a tananyaghoz, és mindig részt vett a vitákban. Ám az 
utóbbi időben a hozzászólásai bomlasztó hatásúak lettek. 

— Ó, istenem. — Kezdett baljósan ismerős lenni a dolog. 

— Olyannyira, hogy a történelemtanár háromszor kénytelen volt 
kiküldeni az óráról. 

Pauline bólintott. 

— És a harmadik eset után hívatták a szülőket. 

— Pontosan. 

— Melyik korszakról tanulnak? 

— Többről, de Pippa akkor bomlasztja az osztályt, ha a nácizmus 
kerül szóba. 

— Mit mond? 

- Pippa nem a tanár történelemfelfogását vitatja. Arra 
panaszkodik, hogy nem a megfelelő témákkal foglalkoznak. Azt 
mondja, a tantervet áthatja a rasszista elfogultság. 

— Már tudom, mi következik. Azért csak folytasd. 

— Úgy gondolom, most Pippát kellene megkérnünk, hogy innen 
folytassa ő. 

— Jó ötlet. — Pauline már fel is akart állni, hogy megkeresse a 
lányukat, ám Gerry leintette. — Maradj csak itt. Pihenj egy percet. Te 
vagy a legdolgosabb amerikai. Majd én megkeresem Pippát. 

— Kösz. Gerry kiment. 

Milyen figyelmes, gondolta hálásan Pauline. Ezzel mutatja ki a 
szeretetét. 

Pippa panasza azért hangzott ismerősen, mert tizenhárom éves 
korában Pauline is szembefordult a tanáraival. Azt kifogásolta, hogy 
a történelemórák csak férfiakról szólnak: férfi elnökökről, férfi 
tábornokokráól, férfi írókról, férfi muzsikusokról. A tanára — egy férfi — 
azt az ostoba érvet dobta be, hogy ez azért van így, mert a nők nem 
sokat számítottak a történelemben. Ettől a kamasz Pauline-nál 
nagyon kiborult a pohár. 

Ám az idősebb Pauline nem engedhette, hogy a szeretet és az 
együttérzés elhomályosítsa a látását. Pippának meg kell tanulnia, 
hogy nem engedheti vagdalkozássá mérgesedni a vitákat. Pauline- 


nak óvatosan kell irányítania a lányát. A politikai problémák 
többségéhez hasonlóan ez sem oldható meg nyers erővel, csakis 
fondorlatosan. 

Gerry visszatért Pippával. Korához képest alacsony gyermek volt, 
filigrán, akár az anyja. Nagy szája, széles álla nem felelt meg az 
elfogadott szépségeszménynek, de abból az egyszerű arcból csak 
úgy sütött a napsugaras derű. Ha belépett a szobába, az anyja szíve 
mindannyiszor elszorult a szeretettől. Iskolai  farmerjében, 
pulóverében szinte gyermeknek látszott, ám Pauline tudta, hogy a 
bő pulóver alatt gyorsan fejlődik nővé. 

— Gyere, édes, ülj le ide! — hívta Pippát. Amikor a lány leült, 
Pauline átkarolta a vállát, és magához szorította. — Tudod, mennyire 
szeretünk, épp ezért fontos megértenünk, mi történt az iskolában. 

Pippa gyanakodni látszott. 

— Mit mondott Ms. Judd? 

— Felejtsd el Ms. Juddot egy percre, csak azt mondd el, hogy 
téged mi zavar. — Mivel Pippa hallgatott, Pauline-nak egy kicsit 
nógatnia kellett. — A történelemlecke miatt van, ugye? 

— Igen. 

— Akkor mondd el nekünk. 

— A nácikat tanuljuk, és hogy mennyi zsidót gyilkoltak meg. 
Láttunk képeket a táborokról és a gázkamrákról. Tanultuk a neveket: 
Treblinka, Majdanek, Janowska. De mi van azzal a néppel, amelyet 
mi irtottunk ki? Tízmillió őslakos amerikai élt itt, amikor Kolumbusz 
Kristóf partra szállt, de az indián háborúk végére már csak 
negyedmillióan maradtak. Ez nem holokauszt? Azt kérdeztem, hogy 
mikor fogunk tanulni a mészárlásokról Tallushatcheenél, Sand 
Creeknél, Wounded Kneenél? 

Pippa méltatlankodva védte az álláspontját, úgy, ahogy Pauline 
számított rá. Nem is várta, hogy a lánya összeomlik és bocsánatot 
kér 

— legalábbis most még nem. 

— Észszerű kérdés - állapította meg. — Mit szólt hozzá a tanár? 

— Mr. Newbegin azt mondta, ő nem tudja, fogunk-e tanulni róluk 
egyáltalán. Ezért megkérdeztem, hogy a mások rémtetteinél nem 
fontosabb-e tudnunk azokról a rémtettekről, amelyeket a mi 


országunk követett el? Azt hiszem, még a Bibliában is van valami 
erről. 

— Van bizony — bólintott Gerry, aki vallásos nevelést kapott. — A 
Hegyi beszédben. Az ember kivenné a más szeméből a szálkát, de 
nem látja meg a magáéban a gerendát. Jézus még hozzá is teszi: 
, Te képmutató!", hogy tudjuk, mennyire komolyan beszél. 

— Mit szólt ehhez Mr. Newbegin? -— kérdezte Pauline. 

— Azt mondta, hogy a tantervet nem a tanulók állítják össze. 

— Kár — vélte Pauline. — Szóval beijedt. 

— Pontosan. 

— Miért küldött ki az óráról? 

— Tovább kérdezgettem, és elege lett belőle. Azt mondta, ha nem 
bírok veszteg maradni, és figyelni, akkor inkább menjek ki, úgyhogy 
kijöttem. — Pippa vállat vont, mintha azt mondaná, hogy nem nagy 
ügy. 

— De Ms. Juddtól azt hallottam, hogy háromszor történt meg — 
szólt Gerry. — Mi miatt volt a második és a harmadik vita? 

— Ugyanazért — háborgott Pippa. — Jogom volt a válaszra! 

— Vagyis bár neked lehet igazad, a tanítás ugyanúgy folytatódik, 
és az egyetlen eredmény, hogy nem veszel részt a történelemórán — 
összegezte Pauline. 

— És nyakig ülök a szarban. 

Pauline úgy tett, mintha nem hallotta volna a csúnya szót. 

— Utólag miként jellemeznéd a viselkedésedet ebben a 
helyzetben? 

— Kiálltam az igazságért, és megbüntettek. 

Pauline nem ezt a választ várta. Ismét próbálkozott. 

— Nem jut eszedbe valami más megoldás, amellyel érdemes 
lenne kísérletezni? 

— Szívjak, és fogjam be a számat? 

— Szeretnél hallani egy javaslatot? 

-— Oké. 

— Próbálj meg kitalálni valamilyen módot, hogy az osztály 
egyszerre tanulhasson az őslakos amerikaiak lemészárlásáról és a 
náci holokausztról is. 

— De ő nem... 


— Várj. Tegyük fel, hogy Mr. Newbegin hajlandó lesz a félév utolsó 
óráját az őslakos amerikaiaknak szentelni, és engedi, hogy tartsál 
egy előadást, amelyet az osztály megvitat. 

— Sose tenné. 

— Talán mégis. — Megtenné, ha én kérném, gondolta Pauline, ám 
ezt megtartotta magának. — Ha pedig nem... Van nálatok egy 
vitaklub, ugye? 

— Igen. Benne vagyok a bizottságban. 

— Nyújts be egy indítványt az indián háborúkról. Bűnösök voltak-e 
a pionírok a népirtásban? Vond be az egész iskolát a vitába. Mr. 
Newbegint is. Arra van szükséged, hogy a tanár a barátod legyen, 
nem pedig az ellenséged. 

Pippában feltámadt az érdeklődés. 

— Oké, ez jó ötlet. 

— Akármiként döntsél, Ms. Judd-dal és Mr. Newbeginnel együtt 
dolgozd ki. Ne úgy, hogy megálmodsz valamit, aztán a fejükhöz 
vágod. Minél inkább úgy gondolják, hogy az ő ötletük, annál jobban 
támogatják. 

Pippa mosolygott. 

— Politikára tanítasz, mama? 

— Talán. De van még valami, és ez bizonyosan nem tetszik majd 
neked. 

— Mi? 

— Sokkal gördülékenyebben megy majd minden, ha elsőnek 
bocsánatot kérsz Mr. Newbegintől, amiért megzavartad az órát. 

— Tényleg muszáj? 

— Szerintem igen, édes. Megsértetted az önérzetét. 

— De én még gyerek vagyok! 

— Annál rosszabb. Kenj egy kis balzsamot Mr. Newbegin sebére. 

Örülni fogsz, ha megteszed. 

— Átgondolhatom? 

— Persze. Most pedig indulj, és mosakodj meg, amíg én felhívom 
Mrs. Juddot. Utána vacsorázunk... — A karórájára nézett. — Tizenöt 
perc múlva. 

-— Oké. 

Pippa kiment. 


— Szólok a konyhának — mondta Gerry, és ő is kiment. Pauline 
fölvette a telefont. 

— Kérem, hívják fel Ms. Juddot, a Foggy Bottom iskola igazgatóját 

— mondta a központosnak. 

- — Természetesen, elnök asszony! - A Fehér Ház 
telefonközpontosai büszkék voltak rá, hogy az égvilágon mindenkit 
képesek megtalálni. — A keleti szalonban fog tartózkodni még egy 
ideig? 

— Igen. 

— Köszönöm, elnök asszony. 

Pauline letette a kagylót. Gerry visszatért. 

— Mi a véleményed? - kérdezte az asszony. 

— Az, hogy jól vezényelted le a dolgot. Meggyőzted, hogy kérjen 
bocsánatot, mégse dühös rád. Ügyesen csináltad. 

És szeretettel is, gondolta Pauline. Kissé meg volt bántva. 

— Szerinted rideg voltam? Gerry vállat vont. 

— Nem tudom, mit mond ez Pippa mostani lelkiállapotáról. 

Pauline a homlokát ráncolta, mert nem egészen értette, mit 
próbál kifejezni Gerry, ám ekkor megszólalt a telefon, és ő felvette a 
kagylót. 

— Kapcsolom Ms. Juddot, elnök asszony. 

— Ms. Judd, remélem, nem zavarom meg az estéjét — kezdte 
Pauline. 

Kevés olyan ember van, aki orrolna, ha az Egyesült Államok 
elnöke telefonál neki, de Pauline szeretett udvarias lenni. 

— Kérem, elnök asszony, ne aggódjon. lermészetesen örülök, ha 
beszélhetek önnel. — Mély, barátságos hang volt, csak egy cseppet 
óvatos, ami érthető is, ha valaki az Államok elnökével beszél. 

— Mindenekelőtt szeretném megköszönni, hogy ennyire törődik 
Pippával. Lekötelez. 

— Nincs mit megköszönnie, asszonyom. Ez a munkánk. 

— Pippának természetesen meg kell tanulnia, hogy nem szólhat 
bele a tantervbe. Egyáltalán nem azért telefonálok, hogy 
panaszkodjak Mr. Newbeginre. 

— Ezt köszönöm. — Ms. Judd kissé fölengedett. 

— Ugyanakkor nem szeretnénk letörni Pippa idealizmusát. 


— Természetesen. 

— Beszélgettünk, és nyomatékosan a figyelmébe ajánlottam, hogy 
kérjen bocsánatot Mr. Newbegintől. 

— Mit szólt a javaslathoz? 

— Átgondolja. 

Ms. Judd elnevette magát. 

— Ez Pippa! 

Pauline is nevetett, és úgy érezte, sikerült létrehoznia a 
kapcsolatot. 

-— Azt tanácsoltam Pippának, próbálja anélkül kifejteni a 
véleményét, hogy megzavarná az órát. Például indítványozhatná, 
hogy vegyék fel a vitaklub programjába. 

— Igen jó ötlet. 

— Ebben nyilvánvalóan ön fog dönteni, de remélem, egyetért az 
alapelvvel. 

— Igen. 

— Remélem, holnap békülékenyebb hangulatban küldöm iskolába 
Pippát. 

— Köszönöm, elnök asszony. Lekötelez. 

— Viszonthallásra! — Pauline letette. 

— Gratulálok — dicsérte Gerry. 

— Vacsorázzunk — mondta Pauline. 

Kijöttek a szobából, végigmentek a hosszú középső folyosón, 
keresztülvágtak a nyugati szalonon, és már ott is voltak az északi 
fekvésű ebédlőben, amelynek két ablaka a Pennsylvania sugárútra 
és a Lafayette térre nézett. Pauline helyreállíttatta a függetlenségi 
háború csatajeleneteit ábrázoló, régi tapétát, amelyet Clintonék 
leragasztattak. 

Pippa időben és csüggedten érkezett. 

Ha lehetséges volt, a család itt jött össze vacsorázni kora este. A 
menü mindig egyszerű volt. Ma este saláta, utána főtt tészta 
paradicsommártással, desszertnek friss ananász. 

A vacsora végén megszólalt Pippa: 

— Oké, majd szólok Mr. Newbeginnek, hogy bocs, amiért seggfej 
voltam. 

— Okos döntés — mondta Pauline. — Köszönöm. 


— De inkább úgy mondd, hogy , utálatos" — javasolta Gerry. 

— Naná, apuci. Pippa kiment. 

— A kávémat az Ovális Irodában iszom meg — mondta Pauline. 

— Szólok a konyhának. 

— Te mit csinálsz ma este? 

— Dolgozok egy órát az alapítványnak. Ha Pippa elkészült a házi 
feladatával, esetleg tévézünk egy kicsit. 

— Pazar. — Pauline megcsókolta. — Akkor viszlát később. 

Visszatért az oszlopcsarnokban az Ovális Irodába, ahonnan 
átment a szomszédos kis dolgozószobába, mert azt jobban szerette. 
Az Ovális Iroda szertartásos átjáróház volt, ahol örökké jöttek- 
mentek, ám ha az elnök a dolgozószobában tartózkodott, ritkán 
zavarták, és aki be akart jönni, mindig kopogtatott, azután kivárta, 
hogy engedélyezzék a belépését. Elég szűkös volt, mert az 
íróasztalon kívül két fotelt és egy tévét is belezsúfoltak, de Pauline 
ugyanúgy kedvelte, mint a legtöbb elődje. 

Három órát töltött telefonálással és felkészüléssel a másnapi 
programra, aztán visszatért a rezidenciába. Gerry már pizsamásan 
feküdt az elnöki hálószoba ágyában, és a Foreign Affairs lapot 
olvasta. Vetkőzés közben Pauline odaszólt: 

— Még emlékszem, amikor én voltam tizennégy. És ritka komisz 
kölyök. A hormonok igencsak belejátszanak. 

— Igazad lehet — mondta oda se nézve Gerry. 

Az asszony kihallotta a hangjából, hogy épp ellenkező a 
véleménye. 

— Talán más elméleted van? Gerry nem adott egyenes választ. 

— Feltételezem, az osztályban az összes lánynak működnek a 
hormonjai, de Pippa az egyetlen, aki cirkuszol. 

Nem ismerhették az osztálytársnők viselkedését, de Pauline 
inkább nem vitatkozott. 

— Ugyan miért? — kérdezte szelíden. Úgy vélte, hogy tudja a 
választ. Pippa olyan, akárcsak ő, született keresztes lovag. De most 
Gerry véleményére volt kíváncsi. 

— Egy tizennégy évesnél az ilyen viselkedés azt jelezheti, hogy 
valami baja van -— felelte a férje. 


— Szerinted mi a baj Pippa életében? — kérdezte türelmesen 
Pauline. 

— Talán több figyelmet akar. 

— Valóban? Itt vagy neki te, itt vagyok én, itt van Ms. Judd. 

Összejár a nagyszüleivel. 

— Szerintem azt érezheti, hogy nem látja eleget az anyját. 

Tehát én vagyok a hibás, gondolta Pauline. 

Hát persze hogy nem tölt elég időt a lányával. Senki olyan, akinek 
egész napos, megerőltető munkát kell végeznie, nem lehet együtt 
annyit a gyerekeivel, amennyit szeretne. De ha Pippával van, az 
mindig tartalmas idő. Gerry megjegyzése igazán inkorrekt. 

Meztelen volt, és észre kellett vennie, hogy Gerry nem figyelte 
vetkőzés közben. Hálóingbe bújt, befeküdt az ágyba a férje mellé. 

— Mióta gondolkozol ezen? — kérdezte. 

— Ez csak folyamatos szorongás a tudat alatt — mondta Gerry. — 
Nem akarlak bírálni. 

De azért azt tetted, gondolta az asszony. 

Gerry letette a magazint, leoltotta az éjjeliszekrényen álló lámpát. 

A felesége fölé hajolt, és csókot lehelt az arcára. 

— Szeretlek — mondta. — Jó éjszakát. 

— Jó éjszakát. — Pauline is lekapcsolta a villanyt. — Én is szeretlek. 
Sokáig tartott, mire sikerült elaludnia. 


4. fejezet 


Tamara Levit az Egyesült Államok ndjamenai nagykövetségén 
dolgozott a CIA irodaházában. Asztala a nagyteremben állt: még 
nem volt annyi ideje ügynök, hogy saját szobája legyen. Telefonon 
beszélt Abdullal, aki tájékoztatta, hogy fölvette a kapcsolatot egy 
Hakim nevű embercsempésszel. Éppen erről írt rövid jelentést, 
amikor az összes alkalmazottat hívatták a tanácsterembe. Dexter 
Lewis, az irodavezető be akart jelenteni valamit. 

Dexter alacsony, izmos ember volt, gyűrött öltönyben. Tamara 
ügyesnek tartotta, főleg az olyan akciókhoz értett, ahol csalni kellett, 
ám úgy vélte, hogy Dexter a mindennapokban is nagy csirkefogó 
lehet. 

— Fényes diadalt arattunk — vágott bele -, amiért szeretnék 
köszönetet mondani mindenkinek. Van itt valami, amit szeretnék 
felolvasni maguknak. — Felmutatott egy papírlapot. — , Susan Marcus 
ezredesnek és katonáinak, Dexter Lewisnak és hírszerzőinek! Drága 
kollégák, örömmel gratulálok az al-busztáni győzelemhez. Súlyos 
csapást mértek a terrorizmusra, és sok életet megmentettek. Büszke 
vagyok önökre. Őszinte tisztelettel... — Lewis hatásszünetet tartott — 
Pauline Green, az Egyesült Államok elnöke! 

Kitört a tapsvihar és az éljenzés. Tamara elpirult büszkeségében. 
Rengeteg jó munkát végzett az ügynökségnek, de most vett részt 
először komoly akcióban, és lázba hozta, hogy ilyen szép sikerrel 
jártak. 

De Abdul az, aki leginkább megérdemli az elnöki dicséretet. 
Ismeri Pauline elnök Abdul nevét egyáltalán? Aligha. 

És a küldetésnek még nincs vége. Abdul még mindig a terepen 
van, még mindig vállalja a halált — és a halálnál is rosszabbakat —, 
amikor kémkedik a dzsihádik után. Tamara néha aludni se bírt, 
annyira aggódott érte, és látta maga előtt Abdul elődjét, a 
megcsonkított, halott Omart, akinek a vérét beitta a homok. 

Pedig a küldetés sikere az ő kezében van. Hogy képesek 
legyenek megismételni az al-busztáni sikert, amire Dexter biztatja 
őket, az Abdultól függ, meg hogy mit tesz legközelebb a férfi, aki újra 
és újra a vásárra viszi a bőrét. 


A munkatársak visszatértek az asztalukhoz. Tamara Pauline 
Greenre gondolt, akit ismert jóval előbb, hogy Pauline-t elnökké 
választották volna. Akkor még csak Chicago kongresszusi 
képviselője akart lenni. Tamara önkéntes szervező volt a 
kampányközpontjában. . Tamara nem volt republikánus, de 
magánemberként csodálta Pauline- 

t. Egészen jól összemelegedtek, ám a politikai kampányoknál 
születő — kapcsolatok hírhedten  múlékonyak, akárcsak a 
sétahajózásokon fellángoló románcok, és az ő barátságuk is 
megszakadt, miután Pauline-t megválasztották. 

Ugyanazon a nyáron, amikor lediplomázott, Tamarát megkeresték 
a CIA-tól. Nem volt benne semmi vadromantika. Telefonált egy nő, 
és azt mondta: 

— A CIA toborzója vagyok, és szeretnék beszélni magával. — 
Tamarát a Műveleti Osztály alkalmazta, ami irodai munkát jelentett. 
Miután Langley-ben megkapta az eligazítást, alapkiképzésben 
részesült egy Farm nevű helyen. 

A CIA-ügynökök többsége úgy ment nyugdíjba, hogy sose lőtt 
senkire. Vagy az Államokban dolgoztak, vagy erődként védett 
követségeken, monitorok előtt ültek, külföldi lapokat olvastak, 
weboldalakat pásztáztak, adatokat gyűjtöttek és elemeztek. De 
voltak mások, akik vagy veszélyes, vagy ellenséges, vagy veszélyes 
és ellenséges országokban dolgoztak. Ők fegyverrel jártak, és 
alkalmanként erőszakos cselekményekben vettek részt. 

Tamara nem volt beszari. A női jéghokicsapat kapitánya volt a 
chicagói egyetemen. De amíg nem került az Ügynökséghez, semmit 
sem tudott a fegyverekről. Az apja egyetemi professzor volt, aki 
életében nem sütött el egy pisztolyt. Az anyja pénzt gyűjtött egy Nők 
a Fegyveres Erőszak Ellen nevű csoportnak. Mikor a kiképzés 
résztvevőinek kiosztották a 9 milliméteres automata pisztolyokat, 
Tamara a többiekről leste le, hogyan kell kipattintani a tárat és 
felhúzni a závárt. Ám némi gyakorlás után örömmel állapította meg, 
hogy szokatlanul jól lő célba minden tűzfegyverrel. 

Úgy döntött, hogy ezt nem meséli el a szüleinek. 

Hamarosan rájött, hogy az Ügynökség nem mindenkitől várja el a 
kiképzési idő letöltését. Ez csak egy újabb rosta volt, amelyen az 


eredeti csoportnak a fele kihullott. Egy szörnyen kigyúrt férfiról 
kiderült, hogy irtózik a fizikai erőszaktól. Egy bombariadó 
szimulációjánál, amelyhez festékpuskát használtak, a 
legkeményebbnek látszó pasi lelőtte az összes civilt. Sokan 
egyszerűen bocsánatot kértek, és visszatértek az irodájukba. 

Ám Tamara minden próbát teljesített. 

Csád volt az első állomáshelye a tengerentúlon. Nem volt olyan 
idegfeszítő, mint a moszkvai és a pekingi, nem is olyan kényelmes, 
mint a londoni vagy a párizsi, de a szerénysége ellenére is fontosnak 
számított az NSZIÁ miatt. Tamara örült, és hízelgőnek találta, hogy 
ide osztották be. Azzal akarta igazolni az Ügynökség döntését, hogy 
príma munkát végez. 

Már az is kitüntetés volt, hogy egy csapatban lehet Abdullal. Ha 
pedig az ügynök megtalálja Hufrát és al-Fárábit, az egész csapat 
lubickolhat a dicsőségben. 

A munkaidő lejárt, az ablak előtt megnyúlt a fák árnyéka. Tamara 
elhagyta az irodát. Odakint enyhült a forróság. 

Az Egyesült Államok csádi nagykövetsége tizenhárom hektárt 
mondhatott a magáénak a Chari folyó északi partján. Egy teljes 
háztömböt foglalt el a Mobutu sugárúton, a Katolikus Misszió és a 
Francia Intézet között. A követség új, korszerű épületekből állt, a 
parkolókra fák vetettek árnyékot. Olyan volt, mint egy sikeres 
csúcstechnológiai vállalat székháza a Szilícium-völgyben, tetszetős 
látszattal álcázva az amerikai fegyveres erő kemény öklét. 
Biztonságban nem ismertek tréfát. Senki sem juthatott át a kapuban 
őrködő tengerészgyalogosok mellett, hacsak nem igazolta, hogy 
időpontot kapott, és a túl korán érkezett látogatóknak az utcán 
ácsorogva kellett kivárniuk, hogy beengedjék őket. 

Tamara a követségen élt. A várost veszélyesnek tartották az 
amerikaiak számára. Ő is egy alacsony garzonházban lakott, 
amelyet az egyedülálló munkatársaknak húztak fel. 

Tamara, mialatt a követségen keresztülvágva igyekezett vissza a 
garzonházhoz, összefutott a nagykövet fiatal feleségével. Shirley 
Collinsworth majdnem harminc volt, Tamarával egykorú. Rózsaszín 
kosztümöt viselt, olyat, amilyet Tamara anyja hordhatott volna. 
Shirley a szerepe miatt kénytelen volt konzervatívabbnak mutatkozni 


annál, aki volt, de a lelke mélyén olyan volt, mint Tamara, és jól 
összebarátkoztak. 

Most valósággal sugárzott. 

— Minek örülsz annyira? — kérdezte Tamara. 

— Nick egy kisebb győzelmet aratott. — Nicholas Collinsworth, a 
nagykövet negyvenéves volt, egy teljes évtizeddel idősebb a 
feleségénél. — Most járt a Tábornoknál! 

Csád elnökét mindig csak úgy emlegették, hogy Tábornok. 
Katonai államcsínnyel jutott hatalomra. Csád kamu demokrácia volt: 
időnként tartottak választásokat, amelyeket mindig az éppen 
uralkodó elnök nyert meg, ugyanis minden ellenzéki politikus, aki 
kezdett népszerű lenni, vagy börtönbe került, vagy balesetben lelte 
halálát. Választásokat csak falból tartottak; itt egyedül az erőszak 
hozott változást. 

— A Tábornok hívatta? — kérdezte Tamara. Ez fontos részlet volt, 
olyasfajta, amelyről egy CIA-ügynök mindig tudni akar. 

— Nem, fordítva. Pauline elnök határozati indítványt nyújt be az 
ENSZ Közgyűlésénél és minden nagykövetnek lobbiznia kell a 
támogatásért. Mellesleg ez még nem köztudott, de neked szólhatok, 
mert a CIA-nál vagy. Na szóval, Nick kért kihallgatást a T ábornoktól. 
szegény drágám, annyi adatot magolt be a fegyverüzletek tényeiről 
és számairól, hogy zúgott a feje, mire fölment az elnöki palotába. A 
Tábornok két percig hallgatta, aztán közbevágott, megígérte, hogy 
támogatni fogja az amerikai határozatot, és áttért a futballra. Nick 
tehát ujjong, én pedig boldog vagyok. 

— Jó hír! Újabb győzelem! 

— Ami persze eltörpül al-Busztán mellett. 

— Azért megünneplitek kettesben? 

— Talán egy pohár pezsgővel. Nagyon finomat kapunk, hála 
francia szövetségeseinknek. Hát te? 

— Ünnepi vacsorát csapunk alteregómmal, Tabdar Sadoullal a 
francia hírszerzéstől. 

— Te szerencsés! Az egy álompasi. Szép, miként a csillagtüzes 
éjszaka .(1) 

— Ez egy vers? 

— Byron. 


— Hát pedig csak vacsorázni fogunk. Nem fogok lefeküdni vele. 

— Komolyan? Én lefeküdnék. Tamara kuncogott. 

— Mármint természetesen ha nem lenne egy csodálatos férjem — 
egészítette ki Shirley. 

— Hát persze. 

Shirley szélesen elvigyorodott. 

— Jó mulatást! — Azzal elsétált. 

Tamara ment tovább a lakása felé. Persze Shirley viccel. Olyan 
asszony, aki komolyan meg akarná csalni a férjét, nem csinálna 
viccet a dologból. 

A szobájában volt egy ágy, egy íróasztal, egy dívány és egy tévé. 
Csak egy hajszállal volt kényelmesebb egy diákotthonnál. Tamara 
ragyogó narancsszín és indigókék helyi kelmékkel varázsolta 
egyénibbé. Volt még egy polcra való arab irodalom, egy bekeretezett 
kép a szülei esküvőjéről, és egy gitár, amelyen még mindig nem 
tanult meg játszani. 

Lezuhanyozott, megszárította a haját, diszkréten kifestette az 
arcát, majd a szekrény elé állt, és törte a fejét, hogy mit vegyen föl. 
Erre az estére nem alkalmas a munkában viselt ruha a 
hosszúnadrággal. 

Izgatottan várta ezt az estét. Tab jóképű és elbűvölő ember, aki 
képes megnevettetni őt. 

sötétkék-fehér hajszálcsíkos, térdig érő pamutruhát választott. 
Mivel a ruha rövid ujjú volt, amit az itteni konzervatívok rosszallnak, 
és errefelé hűvösek tudnak lenni az éjszakák, rövid kék boleróval 
egészítette ki, hogy legyen, ami elfedi a karját. Sötétkék, alacsony 
sarkú körömcipőt húzott, sose viselt magasat. A tükörbe nézett, és 
megállapította, hogy túl illedelmes jelenség, bár ebben az országban 
épp így a jó. 

Kocsit rendelt. A követség egy különleges szolgáltatót használt, 
amelynek a sofőrjeit gondosan ellenőrizték. Mire Tamara lement a 
kocsi elé, besötétedett. A nyári esős évszak véget ért, a felhőtlen 
égen egymásba értek a csillagok. Zömök Peugeot várta, amely előtt 
a követség egyik limuzinja ácsorgott. 

A másik irányból feltűnt Dexter, karján a feleségével. Estélyhez 
öltöztek. Persze, hiszen fogadás lesz a dél-afrikai követségen, jutott 


eszébe Tamarának. Az övék a limó. 

— Helló, Dexter — mondta. — Jó estét, Mrs. Lewis, hogy van? 

Daisy Lewis szép asszony volt, de kissé bátortalannak tűnt. 
Dexter még szmokingban is tudott elhanyagoltnak látszani. 

— Helló, Tammy — mondta. 

Rajta kívül senki sem szólította Tammynek Tamarát. 

A nő megállta, hogy kiigazítsa, inkább áradozni kezdett: 

— Köszönöm, hogy felolvasta azt az üzenetet! Szerintem remek 
ötlet volt. Mindenki feldobódott tőle. — Némán szidta magát, amiért 
nyalizik. 

— Örülök, hogy méltányolta. — Dexter végigmustrálta. — De 
kicsípte magát! Noha úgy rémlik, magát nem hívták meg a dél-afrikai 
banzájra. 

— Nincs olyan szerencsém. — Ahhoz túl alacsony sarzsi volt. — 
Csak egy csendes vacsorára tartok. 

— Kivel? — kérdezte nyersen Dexter. Egy normális főnöknek nem 
lett volna joga efféléket firtatni, ám ez a CIA, és ott mások a 
szabályok. 

— Al-Busztánt ünnepeljük meg Tabdar Sadoullal a DGSE-től. 

— Ismerem, rendes pasas. — Dexter szúrósan nézett Tamarára. — 
Ettől függetlenül ne feledje, hogy be kell számolnia nekem minden 

,közeli és folytatólagos" kapcsolatról egy idegen állam polgárával, 
akkor is, ha az illető a szövetségesünk. 

— Tudom. 

Dexter úgy folytatta, mintha a nő vitatkozott volna. 

— Megengedhetetlen biztonsági kockázatot jelentene! 

Élvezte, hogy basáskodhat. Tamara érezte, hogy Daisy 
együttérzően nézi. Dexter alighanem ugyanúgy basáskodik vele is. 

— Felfogtam — mondta. 

— Elvben nem is kellene ilyesmire emlékeztetnem. 

— Csak kollégák vagyunk, Dexter. Ne izguljon. 

— Az a dolgom, hogy izguljak. — Dexter kinyitotta a limuzin ajtaját a 
felesége előtt. — Csak hogy el ne feledje, a közeli és folytatólagos 
kapcsolat azt jelenti, hogy egy szopás még belefér, de kettő már 
nem. 

— Dexter! — méltatlankodott Daisy. Az csak nevetett. 


— Szállj be, szivi! 

A limó elhúzott. Poros, ezüst kombi fordult ki egy parkolóból, és 
követte. Dexter testőrei. 

Tamara beszállt a saját autójába, és megadta a sofőrnek a címet. 
Kénytelen volt elviselni Dextert. Beszélhetett volna Phil Doyle-lal, az 
Abdul-terv irányítójával, aki magasabb rangú volt Dexternél, de hát 
semmiféle szervezetnél nem jut előre az ember, ha bepanaszolja a 
főnökét annak a feletteseinél. 

N.Djamenát francia mérnökök tervezték még abban az időben, 
amikor Fort Lamynak hívták, ezért csodálatosan párizsias, széles 
körútjai voltak. Az autó a Lamy Hotel felé suhant, amely egy globális 
amerikai szállodalánchoz tartozott, és a legszuperebb hely volt egy 
elegáns vacsorához, bár Tamara igazából a helyi büfék fűszeres 
afrikai fogásait kedvelte. 

— Megvárjam? — kérdezte a sofőr. 

— Majd telefonálok — felelte Tamara. 

Bevonult a márvánnyal burkolt, pompás előcsarnokba. Csád 
gazdag krémjének ez az étterem volt a törzshelye. Az országnak 
nem volt tengerpartja, területének nagyobb része elsivatagosodott, 
ám volt olaja. A nép mégis nyomorgott. Csádot a világ legkorruptabb 
országai közé számították, és ami pénz bejött az olajból, azt mind a 
hatalmasok kaparintották meg. Annak egy kis részét költötték el itt. 

Vidám zsivaj hallatszott az  előcsarnokkal szomszédos 
International bárból. Tamara bement, mert a báron keresztül vezetett 
az út az étteremhez. Nyugati olajvigécek, pamutbrókerek és 
diplomaták elegyedtek csádi politikusokkal és üzletemberekkel. 
Néhány nő káprázatosan kiöltözött. Az Internationalhoz hasonló 
helyek nem élték túl a világjárványt, de ez magához tért, és 
népszerűbb volt, mint valaha. 

Hatvan év körüli csádi ember üdvözölte. 

—- Tamara! — örvendezett. — Épp most hiányoltalak! Hogy vagy? 
Karimnak hívták, és hihetetlenül jó kapcsolatokkal dicsekedhetett. 

Barátja volt a Tábornoknak, mert egyengette az útját a 
hatalomhoz. Tamara barátkozott vele, mert jó adatforrás volt az 
elnöki palotából. Szerencsére Karim is hasonlónak tekintette 
Tamarát. 


Nyugati stílusú, szürke alapon halvány rózsaszín hajszálcsíkos, 
könnyű öltönyét alighanem Párizsban szerezte be. Tökéletesen 
megkötött sárga selyem nyakkendőt viselt hozzá, gyérülő haját 
brillantinozta. 

Jobbról-balról két-két puszit, azaz összesen négyet nyomott a nő 
arcára, mintha ugyanahhoz a francia családhoz tartoznának. Hithű 
muszlim volt, és boldog házasságban élt, de azért ártalmatlan plátói 
szerelemmel rajongta körül az önérzetes amerikai lányt. 

— Örülök, hogy látlak, Karim — szólt Tamara. Karim feleségével 
ugyan még sose találkozott, de azért megkérdezte: — Hogy van a 
család? 

— Pazarul, köszönöm kérdésedet, csodálatosan, most már sorra 
jönnek az unokák. 

— Hát az nagyszerű. Azt üzented, hogy találkozni szeretnél velem. 

Tehetek érted valamit? 

— Igen. A Tábornok szeretné megajándékozni a nagykövetetek 
feleségét a harmincadik születésnapján. Nem tudod, mi a kedvenc 
parfümje? 

Tamara történetesen tudta. 

— Mrs. Collinsworth Miss Diort használ. 

— Ó, tökéletes! Köszönöm! 

— Karim, nem haragszol, ha őszinte leszek? 

— Dehogy haragszom! Barátok vagyunk, nem? 

— Lehet, hogy Mrs. Collinsworth kevésbé örülne a parfümnek. Ő 
egy intellektuális hölgy, akit érdekel a költészet. 

— Ó! — Karim elhűlt, hogy létezhet nő, aki nem akar parfümöt. 

— Javasolhatok valami mást? 

— Kérlek rá. 

— Mit szólnál az egyik klasszikus arab költő verseinek angol vagy 
francia fordításához? Annak sokkal jobban örülne, mint a parfümnek. 

— Valóban? — Karimnak még mindig nem sikerült megemésztenie 
a gondolatot. 

— Talán al-Hanszától? — Ez a név annyit jelent, hogy gazella. — A 
leghíresebb arab költőnő, ha jól tudom. 

Karim továbbra is kételkedett. 

— AIl-Hanszá siratókat írt. Kissé komor műfaj egy születésnaphoz. 


— Ne aggódj. Mrs. Collinsworth örülni fog, hogy a Tábornok tud az 
ő rajongásáról a költészet iránt. 

Karim felderült. 

— Igen, ez már hízelgő egy asszonyra nézve! Sokkal inkább, mint 
a parfüm. Már értem! 

— Örülök neki. 

— Köszönöm, Tamara, te olyan okos vagy. — Karim a bár felé 
pillantott. — Nem innál valamit? Egy gin-tonikot? 

A nő habozott. Szeretett volna közelebb férkőzni Karimhoz, 
ugyanakkor nem akarta váratni Tabot. Meg aztán az ember ne 
mutatkozzon túl készségesnek. 

— Köszönöm, nem -— válaszolta határozottan. — Egy barátommal 
van találkozóm az étteremben. 

— Akkor talán összeülhetnénk valamelyik nap egy kávéra? Ilamara 
örült a meghívásnak. 

— Szívesen. 

— Felhívhatlak? 

— Természetesen. Megvan a szám? 

— Majd megszerzem a titkosrendőrségtől. 

Tamara nem tudta, hogy ez most tréfa-e. Úgy döntött, hogy nem 
az, így csak mosolygott. 

— Hát akkor viszlát nemsokára. 

— Boldoggá tettél. 

Tamara otthagyta Karimot, és bement a Rive Gauche étterembe. 

Itt nagyobb csend volt. A pincérek halkan beszéltek, az abroszok 
letompították az evőeszközök csörgését, és a vendégeknek abba 
kellett hagyniuk a beszédet evés közben. 

A főpincér francia volt, a pincérek arabok, a segédpincérek, akik 
leszedték az asztalt, afrikaiak. Tehát még itt is van szín szerinti 
megkülönböztetés, gondolta a nő. 

Nyomban felfedezte Tabot, aki egy elfüggönyözött ablaknál ült. A 
férfi elmosolyodott és felállt, amikor Tamara közelebb ért. Sötétkék 
öltönyt viselt, ropogós fehér inggel és csíkos nyakkendővel. 
Közhelyes összeállítás volt, de ő még ebben is látványosan festett. 

Jobbról-balról csókot lehelt Tamara arcára, de nem duplázta meg, 
illedelmesebben viselkedett Karimnál. Leültek. 


— Iszunk egy pohár pezsgőt? -— kérdezte Tab. 

— Persze. — Tamara intett az egyik pincérnek, és rendelt. Előre 
tisztázni akarta — Tabnak is, meg mindenkinek, aki esetleg figyelheti 
őket —, hogy ez nem egy regényes randevú. 

— Tehát győzelem! — mondta a férfi. 

— Barátunk, a cigarettaárus tiszta színarany! 

Vigyáztak, mit mondanak, Abdult vagy al-Busztánt sose említették 
név szerint, mert hátha miniatűr lehallgató rejtőzik az asztal 
közepére helyezett vázácskában, a fehér fréziacsokor alatt. Amikor 
kihozták a pezsgőjüket, elhallgattak, és meg sem szólaltak addig, 
amíg a pincér el nem mert. 

— De vajon képes lesz rá ismét? — kérdezte Tab. 

— Nem tudom. Kötéltáncot jár százlábnyira a föld felett, biztonsági 
háló nélkül. Egy rossz lépés, és halott. 

— Beszéltél vele? A nő bólintott. 

— Ma. Tegnap tárgyalt az út szervezőjével, közölte, hogy 
csatlakozni akar, kiderítette, mibe kerül, és megalapozta a 
fedősztoriját. 

— Amit vélhetőleg elhittek neki. 

— Láthatólag nem gyanakodtak. Persze, meg is játszhatják, hogy 
tőrbe csalják. Ezt nem tudjuk, és ő se tudja. — Tamara fölemelte a 
poharát. — Annyit tehetünk, hogy szerencsét kívánunk neki. 

— Tartsa meg az Isten — mondta komolyan lab. 

Egy pincér kihozta a menüket. A hotelben szabványos 
nemzetközi konyhát vittek afrikai felhangokkal. Pár percnyi szótlan 
búvárkodás után Tamara tagine-t választott, aszalt gyümölcsökkel 
dúsított ragut, amely lassú tűzön, kúpos tetejű cserépedényben 
készül, Tab pedig borjúvesét mustáros mártásban, a francia konyha 
egyik ínyencségét. 

— Kérsz egy kis bort? — kérdezte a férfi. 

— Köszönöm, nem. — Tamara csak cseppekben szerette az 
alkoholt. Amennyire élvezte a bor vagy a tömény ízét, annyira utált 
becsípni. Félt a lehetőségtől, hogy a szesz megárt a 
tisztánlátásának. Ennyire mániája lenne az irányítás? Meglehet. — 
De te csak rendelj nyugodtan. 


— Nem. Franciákhoz képest nagyon keveset iszom. Tamara 
szeretett volna többet tudni róla. 

— Mesélj magadról olyat, amit nem tudok — mondta. 

— Oké -— mosolygott Tab. — Jó kérdés. Hmm... — Egy percig 
töprengett. — Az erős asszonyok családjába születtem. 

— Ez érdekes! Folytasd. 

— Évekkel ezelőtt a nagyanyám nyitott egy vegyesboltot Clichy- 
sous-Bois-ban, ami Párizs egyik peremkerülete. Máig ő vezeti. A 
külváros rendesen elvadult mostanra, de nagyanyám nem hajlandó 
költözni. Hihetetlen módon még egyszer sem rabolták ki. 

— Kemény nő! 

— Kicsi, inas, és nagy pofonokat tud adni. A pénzből, amit az 
üzleten keresett, egyetemre küldte az apámat, aki most ott ül a Total, 
a legnagyobb francia  olajvállalat  igazgatótanácsában, és 
Mercedesszel jár, amelyet sofőr vezet. 

— Óriási teljesítmény! 

— Igen. A másik nagyanyám úgy lett Travers márkiné, hogy 
feleségül ment a nagyapámhoz, egy lyukas zsebű arisztokratához, 
akinek volt egy pezsgőpincészete. Pezsgőkészítésben igazán nehéz 
veszteségesnek lenni, de nagyapámnak sikerült. Ekkor a felesége 
kezébe ragadta a kormányrudat, és visszafordította a vállalkozást a 
csőd széléről. A lánya, az anyám, bővítette a cég profilját a 
luxusbőrárukkal és az ékszerekkel. Ezt a vállalatot irányítja 
vaskézzel. 

—A Travers céget? 

— Igen. 

Tamara ismerte a márkát, bár ő semmiféle Travers-terméket nem 
engedhetett meg magának. 

Még sok mindent szeretett volna tudni, ám kihozták a 
vacsorájukat, és akkor egy darabig nagyon keveset beszéltek evés 
közben. 

— Milyen a vese? — kérdezte Tamara. 

— Jó. 

— Még sose ettem vesét. 

— Kérsz egy falatot? 


— Naná. — Odaadta a villáját Tabnak, aki felnyársalt rá egy 
morzsányit, majd visszaadta a villát. Jó erős íze volt. 

— Hú! — hápogott Tamara. — Sok a mustár! 

— Így szeretem. Milyen a tagine? 

— Jó. Akarod megkóstolni? 

— Kérek. — Tab nyújtotta a villáját, Tamara felvillázott egy kis ragut, 
és visszaadta. — Nem rossz — dicsérte a férfi. 

Egymás  vacsorájába  belekóstolni tulajdonképpen nagyon 
bizalmas dolog, tűnődött Tamara. Ilyesmit randevún szokás. Ez 
viszont kollégák találkozása. Ő legalábbis annak látta. Tab minek 
látja vajon? 

Desszertnek friss fügét kért. Tab sajtot evett. 

A kávé gyűszűnyi csészékben érkezett. Tamara csak egy cseppet 
ivott. Az itteniek mindig túl erősre főzik a kávét. Ó, de szeretett volna 
egy kiadós csupor amerikai löttyöt! 

Visszatért Tab érdekes családjához. 

— Nagyanyád jött Algériából? — kérdezte, mert tudta, hogy a 
férfiban magrebi vér is folyik. 

— Nem. Nagyanyám Thierville-sur-Meuse-ben született, ott, ahol 
van az a fontos katonai támaszpont. Nagyapám a híres Harmadik 
Algériai Gyaloghadosztályban harcolta végig a második 
világnáborút, méghozzá olyan vitézül, hogy hadikereszttel is 
kitüntették. Még akkor is katonáskodott, amikor anyám megszületett. 
De most ideje, hogy én is megtudjak valamit rólad. 

— Nem versenghetek döbbenetes családoddal — mondta a nő. — 
Chicagói zsidó családban születtem. Apám történészprofesszor, és 
Toyotával jár, nem Mercedesszel. Anyám középiskolai igazgató. — 
Elképzelte őket, a papát tveedöltönyben, kötött nyakkendővel, és a 
mamát, ahogy beszámolókat ír, és a szemüvege az orra hegyén 
egyensúlyozik. — Nem vagyok vallásos, de ők eljárnak a neológ 
zsinagógába. Simon, a bátyám, Tel-Avivban él. 

Tab mosolygott. 

— Ennyi? 

Tamara nem akart túl sok bizalmas részletet közölni. Folyton 
emlékeztetnie kellett magát, hogy ez munkavacsora. Még nem állt 
készen, hogy beszámoljon a két házasságáról. Talán majd később. 


A fejét rázta. 

— Se arisztokraták, se hadikeresztek, se luxuscikkek. liletve 
várjunk csak! Apám egyik könyvéből bestseller lett. Az volt a címe, 
hogy Pionírfeleségek: asszonyok az amerikai végeken. Egymillió 
példányban kelt el. Majdnem egy évig híresek voltunk. 

— Mégis ebből az állítólag átlagos amerikai családból születtél. . . 
te. Hiszen ez bók, állapította meg a nő. Méghozzá nem üres 
hízelgés. 

Tab láthatólag komolyan gondolja. 

A vacsora véget ért, de még korai lett volna hazamenni. Tamara 
nem hitt a fülének, amikor kiszaladt a száján: 

— Nem akarsz táncolni? 

Volt egy diszkó a hotel alagsorában, kissé ásatag a chicagói, sőt 
még a bostoni bárokhoz képest is, ám így is a legmenőbb egész 
N Djamenában. 

— Dehogynem - vágta rá Tab. — Szörnyű táncos vagyok, de akkor 
is. 


— Hogyhogy szörnyű? 

— Nem tudom. Azt mondják, hogy hülyén nézek ki. 

Nehéz volt elképzelni ezt a disztingvált és elegáns férfit, hogy 
hülyén csinál valamit. Tamara alig várta, hogy láthassa. 

Tab kérte a számlát. Fele-fele alapon fizettek. 

Lementek az alagsorba. Ahogy kinyílt az ajtó, nyomban mellbe 
vágta őket a basszus és a dobok földrengető döngése, amelytől 
Tamarának mindig viszketni kezdett a talpa. A bárt zsúfolásig 
megtöltötték a gazdag csádi fiatalok, anyagtakarékos ruházatban. 
Tamara szerelése nagynénis volt a lányok szoknyája mellett. 

Nyomban a táncparkettre vezette Tabot. Még oda se értek, de az 
ő teste máris a ritmusra hullámzott. 

Tab ennivalóan rossz táncos volt. Összevissza csápolt kézzel- 
lábbal, de láthatólag remekül érezte magát. Tamara élvezte a táncot. 
A bárok lezseren szexi légkörétől mindig olyan szerelemféle 
hangulatba került. 

Egy órával később pihenőt tartottak, vettek maguknak kólát, és 
elterültek egy pamlagon. 


— Próbáltad már a törkölyt? — kérdezte Tab. 

— Az valami drog? 

-— Olyan pálinka, amelyet a préselés után visszamaradó 
szőlőhéjból párolnak. Eredetileg a konyak olcsó alternatívája volt, de 
mára önálló és rafinált pia lett belőle grappa néven. Még 
törkölypezsgő is létezik. 

— Hadd találgassak — mondta a nő. — Otthon nálad van egy egész 
palackkal. 

— Telepatikus vagy. 

— Minden nő az. 

— Tehát tudod, hogy haza akarlak vinni egy pohárkára lefekvés 
előtt. 

Ez hízelgett Tamarának. Vagyis Tab már eldöntötte, hogy ez több 
egy szakmai kapcsolatnál. 

De ő még nem. 

— Köszönöm, de nem — mondta. — Remekül éreztem magamat, de 
nem akarok sokáig fent maradni. 

-— Oké. 

Eljöttek a bárból. Tamara kissé elkámpicsorodott, és már bánta, 
amiért nem fogadta el az altató grappát. 

Tab kérte a portást, hogy álljon elő a kocsijával, és felajánlotta a 
nőnek, hogy hazaviszi. Tamara ezt sem fogadta el, inkább felhívta a 
követségi személyszállítót. 

Várakozás közben Tab megszólalt: 

— Olyan jólesett veled beszélgetni. Nem vacsorázhatnánk együtt 
megint? Törkölypezsgővel vagy a nélkül? 

— Oké - válaszolt Tamara. 

— Mehetnénk valami lezserebb helyre. Például egy csádi 
vendéglőbe. 

— Jó ötlet. Majd hívj fel. 

— Oké. 

Az autó visszavitte Tamarát a követségi lakásához. 

Vetkőzés közben megállapította, hogy nagyon tetszik neki Tab. 
Gyorsan emlékeztette magát, hogy kegyetlenül bele tud választani a 
férfiakba. 


Még chicagói egyetemista korában ment feleségül Stephenhez. 
Csak a szertartás után jött rá, hogy férjét a fogadalom se tartja 
vissza, hogy le ne feküdjön minden lánnyal, aki megtetszik neki. Hat 
hónap után szétváltak. Tamara azóta sem beszélt Stephennel, és 
nagyon remélte, hogy soha többé nem találkoznak. 

Chicago után ledoktorált a párizsi Politikai Főiskolán nemzetközi 
kapcsolatokból, különös tekintettel a Közel-Keletre. Ott ismerte meg 
az amerikai Jonathant, aki másfajta tévedésnek bizonyult. Jonathan 
kedves volt, okos és szórakoztató. A szex kicsit lagymatag volt, de 
ez sem csorbította a boldogságukat. Egy idő után mindketten 
rájöttek, hogy Jonathan meleg. Barátsággal váltak el, Tamara máig 
kedvelte. Évente háromszor-négyszer beszéltek telefonon. 

Részben az volt az ő baja, hogy olyan sok férfinak tetszett. 
Csinos volt, szexi és melegszívű, könnyen megakadt rajta a férfiak 
szeme. Viszont sehogy se jött rá, ki lenne a jó. 

Tab kétségtelenül mutatós. Tamara behunyta a szemét, és 
elképzelte: magas, nyúlánk, olyan haj, amit muszáj simogatni, hozzá 
sötétbarna szem, amelynek mélységeiben a nő szívesen elmerült 
volna. A ruha imádattal simult rá, akár öltönyt viselt, mint ma este, 
akár valami lezserebbet. Tamara nem is értette, miből telik neki ilyen 
jó szabóra, de ma megkapta a választ. Gazdag a család. 

Tamara nem bízott a jóképű férfiakban. Stephen jóképű volt. A 
jóképű férfiak hiúk és önimádók. Egyszer lefeküdt egy színésszel, 
aki az aktus után megkérdezte: 

— Na, milyen voltam? — Tab könnyen lehet ilyen. Habár ebben 
azért kételkedett. 

Valóban olyan jó lenne Tab, mint amilyennek látszik, vagy ő sem 
lesz több szörnyű tévedésnél? Tamara beleegyezett a következő 
találkozásba, és nem is áltathatta magát azzal, hogy a második 
randevú kizárólag az üzletről fog szólni. Hát, majd megtudom, 
gondolta, azzal elaludt. 


5. fejezet 


Tamarának első dolga volt úszni egyet a követség medencéjében 
minden kora reggel, amikor még alacsonyan járt a nap, és hűvös, 
portalan volt a levegő. Most is egyedül volt, mint általában, így 
félórán át zavartalanul gondolkozhatott mindenről, ami a fejében járt: 
Abdul bátorságáról, Dexter rosszindulatáról, Karim kedvességéről és 
Tab nem is titkolt érdeklődéséről. Másnap volt esedékes a második 
randevújuk: egy pohár ital a férfi lakásán, utána vacsora Tab 
kedvenc arab vendéglőjében. 

Amikor kijött a vízből, látta, hogy a medence mellett ott ül Dexter 
egy nyugágyban, és őt figyeli. Ez felbosszantotta, főleg amikor 
Dexter az ő ázott úszódresszét kezdte el gusztálni. 

Törülközőt csavart magára. Így már jobb valamivel. 

— Ellenőrizzen nekem valamit — szólalt meg Dexter. 

— Oké. 

— Ismeri az NGueli hidat. 

— Természetesen. 

Az N Gueli, a Logone határfolyó hídja kötötte össze NDjamenát 
Kousséri kameruni várossal, ezért tulajdonképpen nemzetközi 
átkelőhely volt. Valójában két hídból állt: volt egy magas viadukt a 
járműforgalomnak, és volt egy régibb, alacsonyabb, szűkebb a 
gyalogosoknak. 

Tamara elárnyékolta a szemét, és déli irányba nézett. 

— Szinte idelátszik. Legfeljebb másfél kilométernyire lehet 
légvonalban. 

— Határállomás, de nem őrzik túl szigorúan — folytatta Dexter. — A 
gépkocsik zömét le se állítják. Ami a gyalogosokat illeti, mindkét 
parton élnek barátok és rokonok. Kizárólag a fehér embereket 
tartóztatják fel, és kiszabnak rájuk valamilyen fiktív belépési, illetve 
kilépési illetéket, az összeg attól függ, mennyit néznek ki belőlük, és 
a határőrök egyedül készpénzt fogadnak el. Gondolom, magának 
nem szükséges bemutatnom őket. 

— Nem. — Tamara nem volt meglepve. Csád hírhedten korrupt 
ország. Ám ez nem a CIA gondja. — Ebben miért vagyunk 
érdekeltek? 


— Az egyik informátorom szerint a dzsihádisták kezdik átvenni az 
uralmat a gyalogoshídon. Szép csendesen beépítik a fegyvereseiket. 
A helyi lakosságot nem zaklatják, de a zsarolást átvették. 
Megemelték az árakat, és a bevételen megosztoznak a hivatalos 
határőrséggel. Azt meg nem érdekli, hogy mi történik. 

— És minket igen? — A dolog inkább tartozott a helyi rendőrség 
illetékességi körébe. 

— De mennyire, hogy érdekel, feltéve, ha az informátoromnak 
igaza van. Nem a baksis itt a lényeg, hanem az, hogy az NSZIÁ a 
hatalmába akar keríteni egy határállomást. 

Tamarát ez sem győzte meg. Miért kellene az NSZIÁ-nak ilyesmi? 

Nem jelent közvetlen nyereséget a terroristáknak. 

— Mennyire megbízható az informátora? — kérdezte. 

— Nagyon. De akkor is ellenőriznünk kell a sztoriját. Menjen oda, 
nézzen körül. 

— Jól van. Védelemre lesz szükségem. 

— Kétlem, de vigyen magával két tengerészgyalogost, ha úgy 
jobban érzi magát. 

— Beszélek Marcus ezredessel. 

Visszatért a lakásába, felöltözött, aztán kilépett a reggeli 
hőségbe. A tengerészgyalogosoknak saját épületük volt a 
követségen. Tamara megkereste Marcus ezredes irodáját. Egy titkár 
azt mondta, nyugodtan menjen csak be, az ezredes pár perc múlva 
érkezik. 

Tamara szemügyre vette Susan Marcus irodáját. Az egyik falat 
elborították a hézagtalanul illeszkedő térképek, amelyek együtt 
kiadták Észak-Afrika nagy léptékű képét. Niger közepén egy 
öntapadó mutatta, hol volt al-Busztán. Az átellenes falon nagy 
monitor függött. Nem voltak családi fotók, csak két számítógép meg 
egy telefon. Egy olcsó műanyag tartóban ceruzák, papírok, Post-it 
jegyzetek. Tamara azt gondolta, hogy Marcus ezredes vagy 
rendmániás, vagy el van szánva rá, hogy semmit sem mutat meg 
magából, vagy mindkettő. 

Susan Marcus az Összhaderőnemi Különleges Műveleti Erőkhöz, 
röviden a Különleges Erőköz tartozott. 


Egy perccel később bejött. Rövid haja volt és határozott modora, 
mint minden katonatisztnek, akit Tamara ismert. Khaki egyenruhát és 
ellenzős sapkát viselt, ami férfiasnak mutatta, noha Tamara látta, 
hogy csinos. De ő megértette a külsőt is, a szobát is. Susannak arra 
volt szüksége, hogy egyenrangúnak tekintsék a férfiak világában, 
ahol a nőiesség minden jelét felhasználhatták ellene. 

Az ezredes levette a sapkáját, leültek. 

— Most jövök Dextertől — kezdte Tamara. 

— Elégedett lehet a munkával, amit Abdullal végeztél. Tamara a 
fejét rázta. 

— Nem kedvel engem. 

— Hallottam. EI kell sajátítanod a művészetet, amellyel 
elhitetheted a férfiakkal, hogy minden siker az ő érdemük. 

Tamara kuncogott. 

— Nem viccelsz, ugye? 

— Fenét viccelek. Mit gondolsz, hogy lettem ezredes? Mindig 
hagytam, hogy a felettesemet dicsérjék. Mit üzen Dexter? 

Tamara elmagyarázta, mi van a Kamerunba vezető híddal. Susan 
a homlokát ráncolta, szóra nyitotta a száját, elbizonytalanodott, elvett 
egy ceruzát egy kisebb asztalról, azzal kocogtatta a saját, üres 
íróasztalát. 

— Mi az? -— kérdezte Tamara. 

— Nem tudom. Mennyrre jó Dexter informátora? 

- Ő azt mondja, nagyon, de nem annyira, hogy nem kellene 
ellenőriznünk a jelentését. -— Kissé  elbátortalanította Susan 
aggodalma. 

— Mi zavar, Susan? Az egyik legokosabb ember vagy, akit 
ismerek. Ha nyugtalan vagy, tudni akarom, miért. 

— Oké. Dexter azt mondja, hogy a terroristák kenőpénzt szednek, 
ami nudli, azt is megfelezik a határőrökkel, vagyis az anyagi hasznuk 
fél nudli. Igazi céljuk az, hogy megkaparintsanak egy stratégiai 
fontosságú határállomást. 

— Tudom, mire gondolsz. Megéri nekik a fáradságot? 

— Nézzünk néhány pontot. Amint a helyi rendőrség rájön, mi folyik 
itt, eltakarítják a dzsihádistákat a hídról, amit valószínűleg játszva 
meg tudnak csinálni. 


Tamara nem gondolta át a helyzetet ebből a szempontból, de 
most egyetértően bólogatott. 

—- Az NSZIÁ addig irányíthat, ameddig megtűrik, az pedig nem 
igazi irányítás. 

Susan folytatta. 

— Kettő. A híd kizárólag akkor fontos, ha valamilyen ütközet 
várható, például államcsíny, amilyen az ndjamenai csata volt 2008- 
ban; ám ez valószínűtlen, mert a Tábornok ellenzéke pillanatnyilag 
gyenge. 

— Az Egyesült Erők a Demokráciáért és a Fejlődésért bizonyosan 
nincsenek abban a helyzetben, hogy kirobbantsanak egy 
forradalmat. 

— Pontosan. Végül három. Abban a nem valószínű esetben, ha a 
dzsihádistákat megtűrik itt, és abban a még kevésbé valószínű 
esetben, ha az  EEDF államcsínyt tervez a Tábornok 
megbuktatására, a rossz hidat választották. Itt a közúti híd a fontos, 
amelyen tankok, páncélozott járművek és csapatszállító teherautók 
hajthatnak be külföldről a fővárosba. A gyalogoshíd, az nulla. 

Az elemzés megsemmisítő volt. Susan esze jobban vágott, mint a 
borotva. Tamara nem értette, hogyhogy ő nem jött rá erre. 

— Talán presztízsből csinálnák — mondta gyöngén. 

— Persze, mint mikor megérinted a lábujjadat. Hasznod, az nincs 
belőle, de azért megcsinálod, csak hogy bizonyíts magadnak. 
Mindenesetre védőőrizetre van szükséged. 

— Dexter szerint nem, de azt mondta, vigyek két katonát, ha attól 
jobban érzem magamat. 

— Dexter hülyeségeket beszél. Ezek terroristák. Ide véderő kell. 


kxk 


Akkor hagyták el a követséget, amikor a nap éppen előbújt a 
téglagyárak mögül a város keleti végében. Susan ragaszkodott 
hozzá, hogy mindenki viseljen testpáncélt és könnyű golyóálló 
mellényt. 

Tamara bő zsávolydzsekivel álcázta a sajátját. Ugyancsak 
melege lesz később. 


Két autóval mentek. A CIA egy horpadt lökhárítójú, hároméves 
Peugeot kombit adott, amelyet akkor használtak, ha nem akartak 
feltűnést, mert ilyenből rengeteg szaladgált a városban. Tamara 
vezetett, Susan mellette foglalt helyet. A tengerészgyalogosokéban 
Pete Ackerman ült a kormánynál, az a szemtelen, húszéves tacskó, 
aki egyszer randevút kért Tamarától. Az már látványosabb volt: zöld 
városi terepjáró, sötétített ablakokkal, amelyet kétszer is 
megnézhetnek. Ám a terepjáró utasai levették a sapkájukat, és a 
padlóra helyezték a karabélyukat, így egy futó pillantásból nem 
lehetett megállapítani, hogy katonák. 

Az utcák csendesek voltak. Tamara, aki az élen haladt a Chari 
folyó északi partján, átkelt egy hídon Walia déli külvárosba. A főút 
egyenesen a határátkelőhöz vezetett. 

Most már ideges volt. Éjszaka keveset aludt a töprengéstől. Csádi 
két éve azzal telt, hogy adatokat gyűjtött az NSZIÁ-ról, de a munkája 
főleg abból állt, hogy távoli oázisok műholdfelvételeit tanulmányozta, 
fegyveres erőkre utaló jelek után kutatva. Sose került közvetlen 
kapcsolatba olyan emberekkel, akiknek az volt az életcélja, hogy 
minél többet öljenek meg az ő fajtájából. 

Fegyver volt nála, formás kis félautomata 9 milliméteres Glock, 
amelynek tokját beleépítették a golyóálló mellénybe. A CIA ügynökei 
ritkán forogtak tűzharcban, még külföldön sem. Tamara elvégezte a 
CIA harci kiképző tanfolyamát, méghozzá fényes sikerrel, de sose 
sütött el fegyvert a lőtéren kívül, és boldog lett volna, ha ez így is 
marad. 

Susan Marcus gondos óvintézkedéseitől még jobban kellett 
izgulnia. 

Feltűnt a Logone két hídja, körülbelül ötvenméternyire egymástól. 
A közúti volt a magasabb. Tamara lekanyarodott a főútról egy poros 
dűlőre. 

Húsz méterre a  gyaloghíd végétől járművek  parkoltak 
szétszórtan: egy mikrobusz, vélhetőleg arra várva, hogy embereket 
vihnessen be a városba; két taxi, azonos céllal; és még fél tucat 
rozzant verda. Tamara behajtott közéjük, és úgy állt le, hogy 
rálássanak mindkét hídra. Üresben járatta a motort. A 
tengerészgyalogosok beálltak mellé. 


Első pillantásra nem érzékeltek semmi rendhagyót. Kamerunból 
egyenletesen hömpölygött az emberfolyam a gyaloghídon, és 
nagyon kevesen igyekeztek az ellenkező irányba. Koussériből, a 
túlparti városkából sokan jártak át dolgozni vagy üzletelni 
N Djamenába. Voltak, akik kerékpáron vagy szamáron ültek, sőt 
Tamara látott egy tevét is. Terményeket is hoztak kosárban vagy 
házilag barkácsolt kézikocsin; ezeket alighanem az ndjamenai 
piacokra szánták. Este majd hazatérnek, és akkor Kamerunt veszi 
célba a sokaság. 

Tamara a chicagói üzleti negyed ingázóira gondolt. A ruházatot 
leszámítva az volt a legfőbb különbség, hogy Chicagóban mindenki 
rohanna, itt pedig senkinek sem sürgős a dolga. 

Senki sem kérdezett az érkezőktől semmit. Útlevelet sem kértek. 
Hivatalos személyek nem mutatkoztak. Volt egy alacsony kis épület, 
amely talán őrház lehetett. Tamara először azt hitte, nincs is 
sorompó, aztán kiszúrta a földön heverő hosszú rudat, amelyet egy 
vékony fatörzsből fabrikáltak. Föl lehetett rakni két bakra, hogy 
azokkal együtt alkosson harmatgyenge akadályt. 

Hiszen ez játék város!, gondolta. Mit keresek én itt pisztollyal a 
dzsekim alatt? 

Egy idő után az is feltűnt, hogy nem mindenki mozog 
céltudatosan. A híd innenső végénél két, többé-kevésbé katonának 
öltözött ember támaszkodott a korlátnak, fegyverövükben pisztollyal. 
Terepmintás gyakorlónadrágjukhoz rövid ujjú, civil pólót viseltek, az 
egyik narancssárgát, a másik égszínkéket. A narancssárga pólós 
cigarettázott, a másik töltött palacsintát reggelizett. Unottan nézték 
az ingázókat. A cigarettázó letekintett a parkoló járművekre, de a 
látvány hidegen hagyta. 

Tamara utolsónak fedezte föl az ellenséget, és végigfutott rajta a 
hideg a félelemtől. Pár méternyivel beljebb a hídon volt az átellenes 
korlátnál két ember, akik komolyabbnak látszottak a határőröknél. Az 
egyik szíjat vetett át a vállán, és a szíjról lógott valami, amit 
majdnem teljesen eltakart egy pamutkendő, kivéve a kiálló végét, és 
az szakasztott olyan volt, mint a puskacső szája. 

Társa egyenesen Tamara autójára bámult. A nő először érezte 
magát igazi veszélyben. 


Szemügyre vette a szélvédőn át. Sovány arcú, magas homlokú, 
langaléta ember volt. Lehet, hogy Tamara csak képzelődött, de 
megérezte a belőle áradó, könyörtelen céltudatosságot. Ügyet sem 
vetett a körülötte nyüzsgő sokaságra, mintha csak hangyák lettek 
volna. Nála is puska volt, félig-meddig bebugyolálva, mintha nem is 
érdekelné, meglátják-e a fegyverét vagy sem. 

Előhúzott egy telefont, hívott valakit, majd a füléhez emelte a 
készüléket. 


— Van egy pasi. . . — szólalt meg Tamara. 
— Látom — mondta mellette Susan. 

— Telefonál. 

— Pontosan. 

— De kinek? 


— Ez a hatvannégyezer dolláros kérdés. 

Tamara célpontnak érezte magát. A pasas simán lelőheti a 
szélvédőn keresztül. Még közel is van egy gépkarabélynak. Tisztán 
látható, és a volán mögött nem mozoghat. 

— Ki kellene szállnunk — mondta. 

— Biztos? 

— Akkor semmit se tudok meg, ha csak ülök itt. 

— Oké. 

Kiszálltak. Tamara hallotta a forgalmat a másik hídról, de nem 
látta a járműveket. 

Susan a zöld  terepjáróhoz  — ment, tanácskozott a 
tengerészgyalogosokkal, visszajött. 

— Azt mondtam nekik, hogy maradjanak a helyükön, mert 
diszkrétre játszunk, de a zűr első jelére kiugranak. 

— Kösz. 

Valahol ordítottak: 

— Al-Busztán! 

Tamara értetlenül körülnézett. Hol ordítottak, és miért ordítanák 
épp ezeket a szavakat? 

Ekkor dördültek el az első lövések. 

Rockbanda pergődobjára emlékeztető hang volt, amelyet 
üvegcsörömpölés követett. A fájdalom üvöltése volt a befejezés. 


Tamara gondolkodás nélkül bevágódott a Peugeot alá. Susan 
szintúgy. 

A gyalogosok rémülten sikoltoztak a hídon. Tamara látta, hogyan 
próbálnak visszamenekülni arrafelé, ahonnan jöttek. Ám senkit sem 
látott, aki lövöldözött volna. Az ember, akit az előbb figyelt, elő se 
húzta a fegyverét. 

— Honnan a francból jött az a lövés? — kérdezte a rémülettől 
dörömbölő szívvel. 

— Fentről, a közúti hídról — felelte a mellette fekvő Susan, aki 
tisztán látta a magasabb hidat, ha kidugta a fejét a Peugeot alól. 

— Szétlőtték a másik autó szélvédőjét — folytatta Susan. — 
Eltalálták elöl az egyik srácot. 

— Jézus, remélem, nem esett nagy baja! 

Megint üvöltöttek a fájdalomtól, ezúttal hosszabban. 

— Nem hangzik halottnak. — Susan jobbra nézett. — Most húzzák 
be a verdájuk alá. — Egy pillanatra elnémult. — Pete az. 

— Atyaég, hogy van? 

— Nem tudom. 

Az üvöltés félbeszakadt, amit Tamara rossz jelnek vélt. 

Susan, kezében pisztollyal, fel- és kifelé nézett. Leadott egy 
lövést. 

— Túl messze van — állapította meg haragosan. — Látok valakit 
automatával a közúti híd korlátjánál, de ebből a távolságból nem 
találhatom el egy rohadt pisztollyal. 

Újabb rövid sorozatot adtak le a viaduktról, amit rémítő hangzavar 
követett. A lövedékek összeroncsolták a Peugeot tetejét és a 
szélvédőjét. Tamara hallotta a saját sikolyát. Ösztönösen eltakarta a 
kezével a fejét, bár maga is tudta, hogy fölösleges. Ám amikor 
elnémult a fegyver, láthatta, hogy egyiküknek sem esett baja. 

— A magas hídról lő — mondta Susan. — Ha úgy érzed, hogy 
felkészültél, most lenne itt az alkalmas pillanat, hogy fegyvert 
rántsál. 

- Ó, a francba, el is felejtettem, hogy van nálam pisztoly! — 
Tamara a golyóálló mellény bal karöltője alá erősített táskához 
kapott. Abban a pillanatban a tengerészgyalogosok visszalőttek. 


Hasmánrt a földre könyökölve két kézzel fogta a pisztolyt, ügyelve, 
hogy a hüvelykujja előremutasson, és ne legyen útban, ha a závár 
visszapattan. Egyes lövésre állította a  Glockot, különben 
másodpercek alatt kifogyott volna a lőszerből. 

A katonák fegyverei elhallgattak. Abban a pillanatban a viaduktról 
harmadszor is leadtak egy sorozatot, ám ezúttal a 
tengerészgyalogosok egy töredék másodpercen belül viszonozták a 
tüzet. 

Tamara, mivel az autó alól nem láthatta a viaduktot, a gyaloghidat 
figyelte, . ahol — szörnyű kavarodás tombolt. Azok, akik 
kétségbeesetten menekültek volna az innenső végről, ahol kitört a 
lövöldözés, nekimentek a híd túlfelén a kevésbé ijedteknek, akik azt 
se igen tudták, mi volt az a dobolás. Az utolsó sorban nyomultak a 
terepszínű gyakorlónadrágos határőrök, semmivel sem kevésbé 
fejetlenül; ütötték-verték maguk előtt a civileket, hogy mozogjanak 
fürgébben. Tamara látta, amint valaki beleugrik a folyóba, és úszni 
kezd a túlsó part irányába. 

A híd innenső végén a két dzsihádista a korláton átvetődve 
leugrott a folyópartra. A Glock irányzéka követte őket. A terroristák 
fedezéket kerestek a híd alatt. 

A lövöldözés abbamaradt. 

— Azt hiszem, elkaptuk — jegyezte meg Susan. — Mindenesetre 
eltűnt. Á, nem, visszajött — nem, ez egy másik ürge, más tökfedő. 
Kurva életbe, hát hányan vannak ezek? 

A rövid csendben Tamara ismét hallotta az üvöltést: 

— Al-Busztán! 

Susan sürgős erősítést és egy mentőautót kért rádión. 

Újabb tűzpárbajra került sor a viadukt és a tengerészgyalogosok 
között, de mindkét félnek jó fedezéke volt, és úgy látszott, senkit 
sem találtak el. 

Mozdulni sem tudtak, tehetetlenek voltak. Itt fogok meghalni, 
gondolta Tamara. Ó, hogy miért nem találkoztam Tabbal előbb! 
Mondjuk öt éve! 

A gyaloghídon, ott, ahol a korlát véget ért, és a híd alapozása 
eggyé olvadt a sziklás talajjal, alig húszméternyire ismét felbukkant a 
beesett arcú dzsihádista. Miközben a Glock irányzéka elindult felé, a 


terrorista letérdelt, és Tamara tudta, hogy mindjárt le is hasal, 
gondosan céloz, és tökéletes lelki nyugalommal sorra leszedi őket 
mind, akik az autók alá bújtak. 

Összesen egy-két másodperce volt, hogy tegyen ellene. 
Gondolkodás nélkül célba vette a terrorista magas homlokát. Valahol 
mélyen a tudata alatt egy része azon álmélkodott, hogy mennyire 
higgadt. A Glock irányzéka egy pillanatra se mozdult el a két mélyen 
ülő szem közötti pontról, követte a lehajló fej lassú útját a földig, 
gyorsan, de kapkodás nélkül, mert itt csak egy hidegvérrel leadott 
lövés érhetett el találatot. Aztán amikor a dzsihádista végre 
elhelyezkedett, marokra fogta a géppisztolyát, és megemelte a 
fegyver csövét, Tamara meghúzta a Glock ravaszát. 

A fegyver fölfelé rúgott, ahogy szokott. Tamara higgadtan 
leengedte a csőszájat, ismét célzott, meghúzta a ravaszt. Rögtön 
látta, hogy nem volt szükség újrázásra. A terrorista feje elsőre 
szétrobbant, a második lövedék már egy hullába csapódott. 

— Szép lövés! — hallotta Susan hangját. 

Tamara meg azt gondolta: csakugyan megöltem egy embert? 

Csakugyan én voltam az? 

Lentebb a parton, kezében fegyverével, futva menekült a másik 
dzsihádista. 

Tamara elfordult, hogy láthassa a viaduktot, de semmiből sem 
állapíthatta meg, ott vannak-e még a lövöldözők. Hallotta az elvonuló 
teherautók és személyautók berregését. Megütötte a fülét egy nagy 
teljesítményű motor torokhangú mennydörgése. Lehet, hogy két 
dzsihádista menekül rajta? 

Susannak ugyanez járhatott a fejében, mert éppen azt mondta a 
rádióban: 

— Mielőtt felfejlődnek a gyaloghídnál, ellenőrizzék a közúti hidat, 
hátha még vannak ott orvlövészek! 

Majd a másik autó alatt megbújt tengerészgyalogosokhoz fordult: 

— Maradjanak veszteg, amíg kiderítjük, elmentek-e mind! 

Mostanra az ingázók többsége levonult a hídról a kameruni 
oldalon. Tamara látta néhányukat, ahogy összeverődnek a 
facsoportoknál meg a házaknál, vagy a sarkok mögül leselkedve 
várják, mi lesz most. A híd végénél felbukkant a két színpompás 


pólójú határőr, de egyelőre nem akaródzott átkelniük az innenső 
partra. 

Tamara kezdte azt hinni, hogy vége, de hajlandó lett volna egész 
nap itt hasalni, amíg nem kapnak rá bizonyítékot. 

A dűlőn végigrobogott egy amerikai tábori mentő, és beállt a zöld 
terepjáró mögé. 

— Cél a magas híd korlátja! Most! — ordította Susan. 

A három tengerészgyalogos, akik még nem sebesültek meg, 
kigurultak a terepjáró alól, bevágódtak más járművek fedezékébe, és 
célba vették a viadukt korlátját. 

Két szanitéc ugrott ki a mentőből. 

— A zöld autó alatt! — ordította Susan. — Egy személy, lőtt 
sebekkel! Nem volt lövöldözés. 

A mentősök előhúztak egy hordágyat. 

Tamara nem mozdult a helyéről. Figyelte a megmaradt terroristát, 
ahogy inal a folyóparton. Már majdnem eltűnt, valószínűleg nem is 
jön vissza. A két határőr óvatosan visszafelé sompolygott a hídon. 
Még pisztolyt is rántottak, megkésve. 

— Hát, kösz a segítséget, fiúkák — dünnyögte Tamara. Susan 
rádiója sipákolt. 

— A viadukton minden tiszta, ezredes — mondta egy eltorzult hang. 

Tamara tétovázott. Hajlandó-e kockáztatni az életét egy kásás 
rádióüzenet miatt? 

Hát persze hogy hajlandó vagyok, gondolta. Hiszen profi vagyok! 
Kigurult az autó alól, feltápászkodott. Gyengének érezte magát, 
szeretett volna leülni, de nem akarta, hogy a tengerészgyalogosok 
lekvárnak nézzék. Egy pillanatra a Peugeot  lökhárítójára 
támaszkodott, és rámeredt a golyó ütötte lyukakra. Tudta, hogy 
vannak lőszerek, amelyek képesek keresztülfúrni egy autót. Neki 
még szerencséje volt. 

Aztán eszébe jutott, hogy hírszerző, és össze kell szednie minden 
lehetséges adatot ebből az incidensből. 

— Kérdezd meg, vannak-e hullák a közúti hídon — fordult 
sSusanhoz. Susan a szájához emelte a rádiót, továbbította a kérdést. 

— Hullák nincsenek, csak vérfoltok. 


Ezek szerint egy vagy több sebesült elhajtott, vonta le a 
következtetést Tamara. 

Marad az az egy, akit ő megölt. 

Elszántan elindult a gyaloghídhoz. A lába mintha erősödött volna. 
Odament a dzsihádistához. Kétség nem fért hozzá, hogy halott, 
hiszen jóformán nem maradt feje. Tamara kihúzta az ernyedt kézből 
a géppisztolyt. Rövid volt és meglepően könnyű, bullpup típus, 
banántárral. A cső bal oldalán, ott, ahol csatlakozott a vázhoz, volt 
egy sorozatszám. Tamara felismerte a fegyverben a kínai kormány 
tulajdonában lévő Norinco gyártmányát. 

A földnek szegezte a fegyvert, meghúzta a kivetőt, lekattintotta a 
banánt, felnyitotta a zárt, eltávolította a töltényűrbe csúsztatott 
lövedéket. Eltüntette zubbonya zsebében a tárat meg az egyetlen 
lövedéket, aztán visszavitte a kiürített fegyvert a rommá lőtt 
Peugeot- hoz. 

Susan látta, ahogy jön, és megjegyezte: 

— Úgy hozoag, akár egy döglött kutyát. 

— Most húztam ki a fogait — felelte Tamara. 

A szanitécek most emelték be a hordágyat a mentőbe. Tamara 
észbe kapott, hogy még nem is beszélt Pete-tel. Futott a 
hordágyhoz. 

Pete rémítően mozdulatlan volt. Tamara megtorpant, és csak 
annyit mondott: 

— Jézusom. 

Pete sápadt volt, a szeme fennakadt. 

— Sajnálom, hölgyem — mondta az egyik mentős. 

— Egyszer randevút kért tőlem. — Tamara sírni kezdett. — Azt 
mondtam neki, hogy túl fiatal. — A zubbonya ujjába törölte az arcát, 
de a könnyek csak jöttek. — Ó, Pete! — mondta az élettelen arcnak. — 
Bocsáss meg nekem! 


— Elnök asszony, Ackerman tizedes apja van a vonalban — 
mondta a központos. — Mr. Philip Ackerman. 


Pauline gyűlölte ezt. A szíve szakadt meg, valahányszor elesett 
katonák szüleivel volt kénytelen beszélni. Mindig arra kellett 
gondolnia, mit érezne ő, ha Pippa meghalna. Ez volt a legrosszabb 
része a munkájának. 

— Köszönöm — mondta a központosnak. — Kapcsolja. 

— Itt Phil Ackerman — mondta egy mély férfihang. 

— Mr. Ackerman, itt Green elnök beszél. 

— Igen, elnök asszony. 

— Fogadja őszinte részvétemet. 

— Köszönöm. 

— Pete az életét vesztette el, ön a fiát vesztette el. Szeretném, ha 
tudná, hogy hazájuk mélységesen hálás az önök áldozatáért. 

— Köszönöm. 

— Úgy tudom, uram, ön tűzoltó. 

— Így van, asszonyom. 

— Akkor ön tudja, mit jelent a jó ügyért kockáztatni az életünket. 

— Igen. 

— A szenvedését nem enyhíthetem, de azt elmondhatom, hogy 
Pete a haza, a szabadság és az igazság védelmében áldozta fel az 
életét. 

— Én hiszek ebben. — A férfi hangja elcsuklott. Pauline úgy látta, 
ideje továbblépni. 

— Beszélhetnék Pete édesanyjával? -— kérdezte. Pillanatnyi 
habozás. 

— Nagyon fel van dúlva. 

— Döntse el ő. 

— A feleségem bólint. 

— Rendben. Beleszólt egy nő. 

— Halló? 

— Mrs. Ackerman, itt az elnök beszél. Fogadja őszinte 
részvétemet. Fuldokló zokogás válaszolt. Neki is könnyek szöktek a 
szemébe. 

-— Szívem, nem akarnád visszaadni a telefont? — kérdezte a 
háttérben Mr. Ackerman. 

— Mrs. Ackerman, az ön Pete fia egy hatalmas ügyért halt meg — 
mondta Pauline. 


— Afrikában halt meg! — mondta Mrs. Ackerman. 

— Igen, az ottani fegyveres erőink... 

— Afrikában! Miért küldte Afrikába meghalni? 

— Ebben a kis világban... 

— Afrikáért halt meg! Kit érdekel Afrika? 

— Megértem a felindulását, Mrs. Ackerman. Magam is anya... 

— Ezt nem hiszem el, hogy képes volt eltékozolni a fiam életét! 
Pauline azt szerette volna mondani: Én se hiszem el, Mrs. 
Ackerman, és megszakad a szívem. De hallgatott. 

Rövid szünet után Mr. Ackerman visszavette a szót. 

— Elnézést kérek. 

— Nem kell elnézést kérnie, uram. A feleségét szörnyű csapás 
érte. 

Teljes szívemből együttérzek vele. 

— Köszönöm. 

— Isten áldja meg, Mr. Ackerman. 

— Isten áldja meg, elnök asszony. 


kxk 


A kihallgatás a nap hátralévő részét igénybe vette. 

A hadsereg szerint csapda volt az egész; hamis információkkal a 
hídhoz csalták őket, és ott rajtuk ütöttek. Susan Marcus bizonyosra 
vette, hogy így volt. 

A CIA tiltakozott ez ellen az értelmezés ellen, mert rossz fényt 
vetett Dexterre: burkoltan azzal vádolta, hogy megbízott egy 
informátorban, aki félrevezette. A tipp igenis jó volt, vitatkozott 
Dexter, csak a dzsihádisták a gyaloghídon pánikba estek, amikor 
kiszúrták a tengerészgyalogosokat, és erősítést kértek. 

Este hatra Tamarát már nem érdekelte, melyik értelmezés az 
igaz. Össze volt törve. Otthon fontolgatta, hogy belezuhan az ágyba, 
de tudta, hogy úgyse bírna aludni. Egyfolytában Pete élettelen testét 
és annak a sovány embernek az arctalan fejét látta, amelyet ő lőtt 
péppé. 

Nem akart egyedül lenni. Eszébe jutott, hogy Tabbal lett volna 
randevúja. Ösztönösen érezte, hogy a férfi tudni fogja, mit kell tenni. 


Lezuhanyozott, tiszta farmerbe-pólóba öltözött, az illendőség 
kedvéért egy pamutsállal kiegészítve. Aztán hívott egy kocsit. 

Tab egy társasházban lakott a francia nagykövetség közelében. 
Nem volt valami puccos hely. Tamara sejtette, hogy a férfi különbet 
is megengedhetne magának, de olyan helyen kellett laknia, ami 
figyelhető és őrizhető. 

— Olyan vagy, mint akit ledaráltak — mondta, amikor ajtót nyitott. — 
Gyere be. 

— Tűzharcba keveredtem. 

— Az NGueli hídnál? Hallottunk róla. Ott voltál? 

— Igen. Pete Ackerman meghalt. 

Tab karon fogta, egy pamlaghoz vezette. 

— Szegény Pete. És szegény te. 

— Megöltem egy embert. 

— Istenem. 

— Dzsihádi volt, és éppen le akart lőni engem. Nem sajnálom. — 
Rádöbbent, hogy Tabnak azokat a dolgokat is elmondhatja, 
amelyeket nem bírt kiejteni a száján, amikor kihallgatták. — De akkor 
is emberi lény volt, és az egyik pillanatban még élt, és mozgott, és 
gondolkodott; aztán én meghúztam a ravaszt, és meghalt, elment, 
és hulla lett belőle, és folyton őt látom gondolatban! 

A kisasztalon egy felbontott fehérbor hűlt a vödörben. Tamara 
ivott egy kortyot, letette a poharat. 

— Nem baj, ha ma este nem megyünk el vacsorázni? 

— Dehogy baj. Majd lemondom. 

— Köszönöm. 

Tab elővette a mobilját. Miközben ő telefonált, Tamara 
körülnézett. A lakás szerény volt, de a berendezés drága: öblös, 
puha fotelek, vastag szőnyegek. Volt egy nagy képernyős tévéje és 
valami roppant különleges hifitornya, magas hangszórókkal. Tamara 
pohara metszett ólomkristály volt. 

Felfigyelt két ezüstkeretes fotóra egy asztalkán. A sötét bőrű, 
öltönyös férfi, és a sikkes, középkorú, szőke nő kétségtelenül Tab 
szülei voltak a bekeretezett képen. A másik képen ádáz képű, kicsi 
arab asszony feszített büszkén egy bolt előtt: csakis a nagymama 
lehetett Clicny-sous-Bois-ból. 


— Beszéljünk valami másról — kérte, amikor a férfi befejezte a 
telefonálást. — Mesélj magadról. 

Tab elmosolyodott. 

— Kétnyelvű iskolába jártam, az a neve, hogy Ermitage 
International. Jó tanuló voltam, bár voltak balhéim. 

— Hogyhogy? Miket csináltál? 

- Ó, csak a szokásosat. Egy napon elszívtam egy füves cigit 
matekóra előtt. A tanár nem értette, mitől butultam meg hirtelen. Azt 
hitte, a többieket akarom nevettetni. 

- És még? 

— Beálltam egy rockbandába. lermészetesen amerikai neve volt. 

Boogie Kings. 

— Jók voltatok? 

— Nem. Az első fellépésünk után kirúgtak. Úgy doboltam, ahogy 
táncolok. 

Tamara kuncogott. Először történt meg vele a lövöldözés óta. 

— Miután leléptem, a banda sokat javult — tette hozzá a férfi. 

— Voltak barátnőid? 

— Igen. Koedukált iskola volt. Tekintete elrévedt. 

— Kire emlékszel? — kérdezte Tamara. Tab feszengett. 

— O... 

— Nem kell elmondanod. Nem akarok tolakodni. 

— Nem tolakodsz, de ha elmondom, dicsekvésnek fog hangzani. 

— Akkor is mondd el. 

— Az angoltanárnő. 

Tamara másodszor is kuncogott. Kezdte normálisabbnak érezni 
magát. 

— Körülbelül huszonöt. Szép, szőke. Az írószerraktárba jártunk 
csókolózni. 

— Csak csókolózni? 

— Nem, nem csak csókolózni. 

— Rossz fiú! 

— Megőrültem érte. El akartam szökni az iskolából, Las Vegasba 
akartam repülni, hogy összeházasodjunk. 

— Mi lett a vége? 


— Állást kapott egy másik iskolában, és eltűnt az életemből. 
Összetört a szívem. De az nem tart sokáig, ha tizenhét éves az 
ember. 

— Jó volt, de elég volt? 

— Ó, igen. Csodás volt, de nézd, az ember többször szerelmes, 
mielőtt rájön, mit akar igazából. 

Tamara bólintott. Milyen okos. 

— Én aztán tudom. 


— Igen? 
— Kétszer voltam férjnél — bökte ki a nő. 
-— Hát erre nem számítottam! -— Tab mosolygott, nehogy 


megbántsa a hüledezésével. — Mesélj még róla, ha kedved van. 

Tamarának volt kedve, sőt örült, amiért eszébe juttatták, hogy 
vannak más fontos dolgok is az életben a fegyverek és az öldöklés 
mellett. 

— Stephen csak serdülőkori tévedés volt — kezdte. — Akkor 
házasodtunk össze, amikor elsőéves voltam a főiskolán, és már a 
nyári vakáció előtt elváltunk. Évek óta nem beszéltem vele, és már 
azt se tudom, hol lakik. 

— Ennyit Stephenről — szólt Tab. — Ha ez vigasz, ugyanezt érzem 
egy Anne-Marie nevű lány iránt. Csak én nem vettem feleségül. 
Mesélj a kettesről. 

— Jonathan komoly volt. Négy évig voltunk házasok. Szerettük 
egymást, bizonyos értelemben még ma is szeretjük. — Elhallgatott. 

Tab türelmesen várt néhány pillanatig a gyengéd noszogatással. 

— Mi romlott el? 

— Jonathan meleg. 

- Ó. Hát az kínos. 

— Először persze nem tudtam, gondolom, ő se, bár a végén 
bevallotta, hogy mindig is bizonytalan volt magában. 

— De azért barátsággal váltatok szét. 

— Tulajdonképpen nem is váltunk el. Még mindig tartjuk a 
kapcsolatot, legalábbis annyira, amennyire több ezer kilométerről 
lehet. 

-— De a házasságotokat felbontották? — kérdezte komolyan a férfi. 
Ez, úgy látszik, valamilyen okból fontos volt neki. 


— Igen, fel — mondta határozottan Tamara. — Most egy férfi a 
házastársa. Hát te? Voltál valaha házas? Mennyi is vagy? 
Harmincöt? 

— Harmincnégy, és sose voltam házas. 

— De kellett hogy legyen legalább egy komoly ügyed az 
angoltanárnő után. 

— Így van. 

— Miért nem házasodtatok össze? 

— Hm, azt hiszem, az én tapasztalatom hasonlít a tiédre, azzal az 
eltéréssel, hogy sose kötöttem le magam. Voltak egyéjszakás 
kapcsolataim, katasztrofális viszonyaim, és két igazán nagy nő, 
akikkel a kapcsolatom sokáig tartott... de nem örökké. 

Tamara ivott még egy kortyot. A bor nagyon finom volt. 

Tab kezdte megnyitni előtte a szívét, és ő borzasztóan szerette 
volna, ha folytatná. A reggeli öldöklés még mindig sötét árnyékot 
vetett a lelkére, a leselkedő kísértetek csak azt várták, mikor vethetik 
rá magukat, ám ez a beszélgetés erőt adott neki. 

— Mesélj az egyik nagy nőről — kérte. 

— Jól van. Odette-tel három évig éltem együtt Párizsban. 
Nyelvész, több nyelven beszél, és abból él, hogy fordít, főleg 
oroszból franciára. Rendkívül okos. 

— És? 

— Mikor ide akkreditáltak, kértem, hogy legyen a feleségem, és 
jöjjön velem. 

- Ó. Szóval ennyire komoly volt. — Valósággal megijesztette, hogy 
Tab egészen a lánykérésig elment. Pedig hát butaság ilyeneket 
érezni. 

— Igen. Legalábbis részemről. Ő pedig simán folytathatta volna a 
fordítást itt is. De azt mondta, nem. Oké, mondtam, házasodjunk 
össze, én pedig visszamondom a kiküldetést. Ekkor közölte velem, 
hogy egyáltalán nem akar férjhez menni. 

Tab vállat vont, nem túl meggyőzően. 

-— Én komolyabban vettem a kapcsolatunkat, mint ő, és erre a 
saját káromon kellett rájönnöm. 


Csak mímelte a nemtörődömséget: Tamara látta rajta, hogy fáj 
neki. A legszívesebben átölelte volna. 

Tab legyintett. 

— Most már elég a régi sirámokból — mondta. — Kérsz valamit 
enni? 

— Igen — felelte a nő. — Egész nap egy falat se ment le a 
torkomon, de most olyan éhes vagyok, mint a farkas. 

— Nézzük, van-e valami a hűtőben. 

Tamara követte a szűk konyhába. Tab kinyitotta a hűtőszekrény 
ajtaját, és leltározott: 

— Tojás, paradicsom, egy nagy krumpli, fél hagyma. 

— Akarsz elmenni valahova? — kérdezte Tamara. Azt remélte, 
hogy a férfi nemmel válaszol: még nem volt elég ereje egy 
vendéglőhöz. 

— Csudát akarok. Van itt elég egy lakomához. 

Felkockázta a krumplit, és megsütötte, összecsapott egy 
hagymás paradicsomsalátát, aztán fölverte a tojásokat, és omlettet 
sütött. Hosszú lábú zsámolyokra telepedtek a kis konyhapultnál. Tab 
töltött még fehérbort. 

Igaza lett: ez felért egy lakomával. 

Tamara a vacsora után ismét embernek érezte magát. 

— Mennem kellene — szólt kedvetlenül. Tudta, hogy egyedül 
fekszik le a követségi ágyba, előjönnek a kísértetek, és ő ott lesz 
védtelenül. 

— Nem kell hazamenned — mondta a férfi. 

— Nem tudom. 

— De én tudom, mire gondolsz. 

— Csakugyan? 

— Annyit hadd mondjak: akármiért akarsz is maradni, nekem oké. 

— Nem akarok egyedül aludni ma éjszaka. 

— Akkor aludj velem. 

— De nincs kedvem a szexhez. 

— Nem gondoltam, hogy lesz. 

— Biztos, hogy jó lesz így? Semmi csókolózás vagy hasonló? 
Hogy csak átölelnél, és fognál, amíg elalszom? 

— Boldoggá tennél vele. Így is lett. 


6. fejezet 


Pekingben ma reggel belélegezhető volt a levegő. A meteós lány 
mondta, és Csang-kaj hitt neki, ezért biciklizéshez öltözött. Az első 
lélegzet a házon kívül igazolta a lány előrejelzését. Kaj azért föltette 
a maszkját, mielőtt nyeregbe szállt. Fudzsita terepkerékpárja volt 
könnyű alumíniumötvözet vázzal, szénszálas kormánnyal, alig 
nyomott többet egy pár cipőnél. 

Arra az egyetlen testgyakorlásra volt ideje, hogy kerékpárral ment 
a munkába. Peking irtózatos közlekedési dugóiban ugyanaddig 
tartott, mintha autóval menne vagy buszra szállna. 

Márpedig mozogni kellett. Ő negyvenöt éves volt, a felesége, 
Tao- ting, harminc. Kaj izmos és karcsú volt, az átlagnál magasabb 
is, de sose feledkezett meg a tizenöt év korkülönbségről. 
Kötelességének tartotta, hogy ugyanolyan mozgékony és energikus 
legyen, mint a felesége. 

Az egyik főúton lakott, amelynek két oldalán biciklisávok 
választották el a kerékpárosok ezreit a járművek százezreitől. 
Biciklizett itt mindenféle ember: munkások, iskolások, egyenruhás 
küldöncök, még elegáns hivatalnoknők is, szoknyában. Amint letért a 
főútról, teherautók, limuzinok, sárga oldalú taxik és vörös tetejű 
buszok között kígyózva meg kellett küzdenie a négykerekűekkel. 

Tekerés közben a feleségére gondolt. Színésznő volt, szépséges 
és bűbájos, akibe szerelmes volt Kína minden második hímneműje. 
Öt éve házasodtak össze, de Kaj változatlanul imádta a feleségét. 

Az apjának nem tetszett Ting. Csang Csien-csün felszínesnek és 
ledérnek tartott mindenkit, aki a televízióban szerepel, hacsak nem 
politikus az illető, aki felvilágosítja a tömegeket. Ő azt akarta, hogy 
Kaj egy fizikust vagy egy mérnököt vegyen feleségül. 

Kaj anyja ugyanolyan konzervatív volt, de kevésbé vaskalapos. 

— Ha olyan jól ismered, hogy kívülről tudod az összes gyarlóságát 
és gyengeségét, de még így is imádod, akkor biztosra veheted, hogy 
igaz szerelem — mondogatta. — Mint ahogy én vagyok az apáddal. 

Eltekert Hajtien kerületbe a város északnyugati részén, ahol a 
Nyári Palota mellett hatalmas zárványt képezett az állambiztonsági 
minisztérium, mandarin nyelven a Kuocsia Ancsüan-pu, röviden csak 


Kuoan-pu, a hazai és külföldi hírszerzésért és elhárításért felelős 
kémhálózat. 

Letette a kerékpárját egy standnál. Az erőfeszítéstől izzadva és 
lihegve a legmagasabb épülethez igyekezett. Az épület 
fontosságához képest az előcsarnok szegényes volt a nehézkesen 
szögletes bútoraival, amelyek Mao korában számítottak izgalmasan 
modernnek. A portás tisztelettel fejet hajtott, mert Kaj volt a külföldi 
hírszerzés miniszterhelyettese, a tengerentúli hírszerzők főnöke, 
egyenlő a belbiztonsági miniszterhelyettessel, akiknél csak az 
állambiztonsági miniszter volt magasabb méltóság. 

Kaj fiatalon került ebbe a magas beosztásba, mert félelmetesen 
okos volt; miután elvégezte a történelem szakot a Csinghuán, Kína 
legtekintélyesebb egyetemén, Princetonban szerezte meg hozzá 
amerikai történelemből a doktorátust. De nem egyedül az eszének 
köszönhette gyors karrierjét: a családja legalább akkora szerepet 
játszott ebben. Dédnagyapja részt vett Mao-Ce-tung legendás 
Hosszú Menetelésében. A nagyanyja Kubában volt nagykövet. Apja 
most éppen az alelnöke volt a Nemzetbiztonsági Bizottmánynak, 
annak a bizottságnak, amely a legfontosabb külpolitikai és 
biztonságpolitikai döntéseket hozta. 

Röviden, Kaj a kínai bíborban születettek közé tartozott. A 
köznépnek volt egy gúnyneve a Kaj-félékre, a hatalmasok sarjaira: 
csaszipubi volt, tajcsiantang, bár ezt a kifejezést nem használták 
nyíltan, mindig csak halkan, barátok között, mert a legmélyebb 
megvetést fejezte ki. Ám Kaj el volt szánva rá, hogy tehetségét a 
hazája javára kamatoztatja, és erre a fogadalmára emlékeztette 
magát minden alkalommal, amikor belépett a  Kuoan-pu 
főhadiszállására. 

Amikor még szegények és gyengék voltak, a kínaiak azt hitték, 
hogy veszélyben forognak. Ebben tévedtek. Igazából senki sem 
akarta kiirtani őket. De most Kína azon az úton volt, hogy a világ 
leggazdagabb és leghatalmasabb országa legyen. A Föld 
legnagyobb és legokosabb lakosságával miért is ne lehetne a 
legelső? Így hát komoly veszély fenyegette. A népek, amelyek 
évszázadokon át uralkodtak a bolygón - az európaiak, az 
amerikaiak — ugyanis halálosan féltek. Napról napra jobban 


kicsúszott a kezükből a világhatalom. Hitték, hogy nekik kell 
elpusztítaniuk Kínát, vagy ők pusztulnak el. Vagyis semmitől sem 
fognak visszariadni. 

Volt már rá egy rettenetes példa. Az orosz kommunisták, akiket 
ugyanazok a marxista eszmék hevítettek, mint amelyek a kínai 
forradalom hajtóerejét adták, a világ leghatalmasabb országa 
akartak lenni, és iszonyú bukás lett az osztályrészük. Kajnak, mint 
minden magas rangú kormánytisztviselőnek, rögeszméje volt a 
Szovjetunió . összeomlása, és attól rettegtek, hogy ugyanez 
megtörténhet Kínában. 

Ebből táplálkozott Kaj ambíciója. Elnök akart lenni, hogy Kína 
bizonyosan beteljesítse, amire elrendeltetett. 

Nem mintha magát tartotta volna a legeszesebb kínainak. Az 
egyetemen találkozott messze okosabb emberekkel: 
matematikusokkal, fizikusokkal. Ám magánál alkalmasabbat nem 
látott arra, hogy hozzásegítse hazáját törekvéseinek 
megvalósításához. Ezt persze sose mondta volna ki, még Tingnek 
sem árulta el, mert elviselhetetlen önteltségnek hangzott volna. Ám 
titokban hitt benne, és el volt szánva rá, hogy be is bizonyítja. 

Az irdatlan feladatot csak úgy lehet elvégezni, ha kezelhető 
részekre tagolják. A kisebb kihívás, amelynek ma meg kellett 
felelnie, a fegyverkereskedelemről szóló határozattervezet volt, 
amelyet az Egyesült Államok nyújtott be az ENSZ-nek. 

A Németországhoz és Nagy-Britanniához hasonló államok már 
csak megszokásból is támogatni fogják az Egyesült Államok 
határozatát; mások, mint Észak-Korea és Irán, automatikusan 
megvétózzák. A döntés a semlegeseken múlik. Mint azt Kaj az előző 
napon megtudta, amerikai nagykövetek a harmadik világ számos 
országában  közbenjártak az illetékes kormányoknál, hogy 
megszerezzék ígéretüket az amerikai határozat támogatásához. 
Gyanúja szerint Pauline Green elnök hatalmas diplomáciai 
offenzívára készült. Kaj tüstént utasította összes hírszerzőjét minden 
semleges országban, hogy huszonnégy órán belül derítsék ki, jártak- 
e lobbisták ott a kormánynál, és mi a kormányok szándéka? 

Mostanra az asztalán kell lennie a nyomozások eredményének. 


Kiszállt a liftből a legfelső emeleten, ahol három nagy iroda volt: a 
miniszteré és a két miniszterhelyettesé. Közvetlen munkatársaik a 
szomszédos szobákban dolgoztak. A legfelső szint alatt földrajzi 
ügyosztályokra, úgynevezett asztalokra — USA-asztal, Japán-asztal 
- és műszaki csoportokra — jelhírszerzési csoport, műholdas 
felderítő "csoport, kiberháborús csoport -— volt felosztva a 
minisztérium. 

Kaj végigment a saját irodáján, üdvözölve titkárait és 
asszisztenseit. , A — szigorúan haszonelvű székek-asztalok 
furnérlemezből és festett fémből készültek, viszont a számítógépek 
és a telefonok a létező legkorszerűbbek voltak. Asztalán szép 
rendes oszlopban álltak nagykövetségi ügynökeinek jelentései a 
világ minden tájáról. 

Mielőtt olvasni kezdett volna, bement saját külön fürdőszobájába, 
levette a biciklisruhát, és lezuhanyozott. Tartott bent a hivatalban egy 
sötétszürke öltönyt, egy Nápolyban tanult pekingi szabó remekét, aki 
értett a legújabb lezser divathoz. Hátizsákjában hozott magával egy 
tiszta fehér inget és egy borvörös nyakkendőt. Gyorsan felöltözött, 
és munkára készen kilépett a fürdőszobából. 

Mint várta, az üzenetekben az volt, hogy az amerikai 
külügyminisztérium feltűnés nélkül energikus és átfogó lobbizásba 
kezdett, méghozzá jelentős sikerrel. Aggódva állapította meg, hogy 
Pauline elnök határozata a legjobb úton van az elfogadás felé. Kaj 
még örülhetett, hogy idejében kiszúrta. 

Az ENSZ-nek kevés hatalma volt, hogy keresztülvigye az 
akaratát, de a határozat jelképesen akkor is fontos. Ha átmegy, 
Washington Kína-ellenes propagandára fogja használni. Viszont ha 
leszavazzák, az jó reklám Kínának. 

Fogta a papírokat, és elindult a folyosón a miniszterhez. Átment a 
nyitott terű irodán a személyi titkárnő szobájába, és megkérdezte: 

— Lehet most beszélni vele? Sürgős. 

A titkárnő felvette a telefont, megkérdezte, rövid ideig hallgatott, 
majd azt mondta: 

— Li Csien-kang miniszterhelyettes van bent nála, de azért csak 
menjen. 


Kaj grimaszolt. Szívesebben találkozott volna a miniszterrel 
négyszemközt, de most már nem hátrálhatott. 

— Köszönöm — mondta, és bement. 

Hatvan körül járt Fu Csu-jú állambiztonsági miniszter, a Kínai 
Kommunista Párt régi, megbízható robotosa. Íróasztala üres volt, 
kivéve egy doboz Kétszeres Boldogság márkájú, aranypapírba 
csomagolt cigarettát, egy olcsó műanyag öngyújtót meg egy 
aknahüvelyből készült hamutálat, amely máris félig volt, és égő 
cigaretta egyensúlyozott a peremén. 

— Jó reggelt, miniszter elvtárs — mondta Kaj. — Köszönöm, hogy 
ilyen hamar fogad. 

A másik emberre, Li Csien-kangra nézett. Nem szólt, de az 
arcából ki lehetett olvasni: Mit keres ez itt? 

Fu felvette a cigarettáját, megszívta, kifújta a füstöt, majd így 
szólt: 

-— Csak beszélgettünk Li elvtárssal. De most azt mondd meg, hogy 
miért akartál találkozni velem. 

Kaj tájékoztatta a minisztert az  ENSZ-határozatról. Fu 
elkomorodott. 

— Ez rossz hír. — Nem köszönte meg Kajnak. 

— Örülök, hogy korán megtudtam — mondta Kaj, hangsúlyozva, 
hogy ő mindenkinél előbb figyelmeztetett. — Úgy gondolom, még van 
idő helyrehozni a dolgot. 

— Tájékoztatnunk kell a külügyminisztert. — Fu a karórájára 
pillantott. — Csak az a baj, hogy Sanghajba kell repülnöm. 

- Én nagyon szívesen tájékoztatom a külügyminisztériumot — 
mondta Kaj. 

Fu habozott. Valószínűleg nem akarta, hogy Kaj őt megkerülve 
beszéljen a miniszterrel. Túlságosan növelné Kaj tekintélyét. Annak, 
hogy valaki tajcsiantang, volt egy hátulütője: kihívta a mások 
irigységét. Fu jobban kedvelte Lit, aki dogmatikus volt, mint ő maga. 

De nem halaszthatta el az utazását az utolsó pillanatban csak 
azért, hogy megakadályozza Kgaj tárgyalását a külügyminiszterrel. 

— Jól van — mondta kelletlenül. 

Kaj elfordult, hogy távozzon, ám Fu megállította. 

— Mielőtt elmennél. . . 


— Igen? 

— Ülj le. 

Kaj leült. Rossz előérzete volt. Fu a belföldi igazgatóra nézett. 

— Talán jobb lenne, ha te mondanád meg Csang-kajnak, amit pár 
perce hallottam tőled. 

Li körülbelül annyi idős volt, mint a miniszter, és ő is cigarettázott. 
Mindketten Mao szigorú fazonjára nyíratták a hajukat — fejtetőn sűrű, 
oldalt rövid — és a dogmatikus öreg kommunisták formátlan, 
nehézkes öltönyét viselték. Kaj tisztában volt vele, hogy ezek ketten 
veszélyes ifjú radikálisnak tekintik, akinek szüksége van rá, hogy 
idősebb, tapasztaltabb elvtársak kordában tartsák. 

— Kaptam egy jelentést a Gyönyörű Filmek Stúdiójától — mondta 

Li. 

Fagyos kéz fogta marokra Kaj szívét. Linek az volt a dolga, hogy 

felkutassa a zúgolódó kínai polgárokat, és egyet épp azon a 
helyen talált, ahol Ting dolgozott. Szinte bizonyos, hogy az illető 
közel áll Tinghez, ha ugyan nem épp róla van szó. Ting nem volt 
felforgató, sőt nem is nagyon érdekelte a politika, de sokszor 
gondolkodás nélkül kibökte, ami az eszébe jutott. 

Li tehát a feleségén keresztül akarja besározni. Sok férfi restellte 
volna támadni a vetélytársa családját, de a kínai titkosszolgálatnak 
sose voltak ilyen aggályai. Ráadásul hatásos eszköz volt. Kaj kibírta 
volna, hogy őt bántsák, de azt nem tűrhette, hogy a felesége 
szenvedjen. 

Li folytatta. 

— Voltak beszélgetések, amelyek bírálták a pártot. Kaj igyekezett 
palástolni a szorongását. 

— Értem — mondta fahangon. 

— Sajnálattal kell közölnöm, hogy néhány ilyen beszélgetésben a 
feleséged, Tao-ting is részt vett. 

Kaj megvető gyűlölettel nézett a másik igazgatóra, aki ugyan egy 
cseppet sem sajnálta őt, inkább az egekben járt, amiért belerúghat 
Tingbe. 

Másképp is lehetett volna intézni ezt. Az elvtársias módja az lett 
volna, ha Li csendesen, négyszemközt figyelmezteti Kajt. Ám ő, nem 


is titkolt rosszindulattal, inkább a miniszterhez fordult, hogy minél 
nagyobb kárt okozhasson. 

Kaj arra gondolt, hogy ilyen sunyi fegyvereket az használ, aki 
tudja, hogy a saját érdeméből nem győzhet, ám ez nem vigasztalta. 
Le volt sújtva. 

— Ez komoly -— szögezte le a miniszter. — Tao-tingnek igen nagy 
befolyása lehet. Valószínűleg híresebb nálam! 

Hát persze hogy az, te hülye, gondolta Kaj. Hiszen sztár, te pedig 
korlátolt vén bürokrata vagy. A nők mind utánozni akarják. Senki 
sem akar olyan lenni, mint te. 

Fu folytatta: 

— A feleségem megnézi a Szerelem a palotában összes epizódját. 
Jobban odafigyel rá, mint a hírekre! - Ez látnivalóan 
megbotránkoztatta. 

Kaj nem csodálkozott. Az ő anyja is nézte a sorozatot, igaz, csak 
olyankor, ha az apja házon kívül volt. 

Összeszedte minden erejét, hogy udvarias és higgadt arcot 
mutathasson. 

—- Köszönöm, Li elvtárs. Örülök, hogy tájékoztattál ezekről az 
állításokról. — Az állítások szót megnyomta. Emlékeztette a 
minisztert, hogy az ilyen jelentések nem mindig igazak, mégsem 
kötött bele nyíltan az elhangzottakba. 

Li sértett arcot vágott, de nem szólt. 

— Mondd csak - folytatta Kaj —, ki írta ezt a jelentést? 

—-A kommunista párt rangidős funkcionáriusa a stúdióban — vágta 
rá Li. 

Ez kitérő válasz volt. Az ehhez hasonló jelentéseket mindig a 
kommunista funkcionáriusok írták. Kaj tudni akarta, ki volt a forrás, 
de nem provokálta Lit. Inkább a miniszterhez fordult. 

— Miniszter elvtárs, óhajtja-e, hogy diszkréten beszéljek erről 
Tinggel, még a minisztérium hivatalos állásfoglalása előtt? 

Li méregbe gurult. 

— A felforgatást a belbiztonsági osztály szokta kivizsgálni, nem a 
vádlottak családtagjai! — közölte a megsebzett méltóság hangján. 

Ám a miniszter habozott. 


— Egyfajta lazaság megengedett az ilyen esetekben — mondta. — 
Nem akarjuk, hogy magas rangú tisztviselőket szükségtelenül rossz 
hírbe hozzanak. Nem tesz jót a pártnak. — Kajhoz fordult. — Derítsd 
ki, amit tudsz. 

— Köszönöm. 

— De aztán gyorsan! Huszonnégy órán belül jelentést kérek! 

— Igen, miniszter elvtárs. 

Kaj felállt, és peckes járással az ajtóhoz vonult. Li nem követte. 
Maradni fog, és kétségtelenül tovább csepegteti a miniszter fülébe a 
mérget, amit Kaj kénytelen tehetetlenül tűrni. Kiment. 

Minél előbb beszélni akart Tinggel, ám bosszúságára most ki 
kellett verni a fejéből az asszonyt. Előbb el kellett intéznie az ENSZ 
problémáját. Az irodájában odaszólt a titkársága vezetőjének, Peng 
Ja- vennek, az energikus, középkorú asszonynak, akinek szürke 
haja és szemüvege volt: 

— Hívja fel a külügyminisztert! Mondja, hogy találkozni szeretnék 
vele, mert sürgős tényeket kell közölnöm még ma. Az időpont nem 
számít. 

— Igen, elvtárs. 

Kaj nem mozdulhatott, amíg nem tudta, hogy fogadja-e a 
miniszter. A filmstúdió a Hajtien kerületben volt, nem messze Kaj 
irodájától, de a külügyminisztérium kilométerekre volt tőlük, a 
diplomatanegyedben, a külföldi vállalatok székházai között. Ha erős 
a forgalom, az út simán eltarthat egy óráig vagy tovább. 

Idegesen bámulta az ablakból a parabola- és rádióantennákkal 
megtűzdelt tetők fölött a műutat, amely megkerülte a Kuoan-pu 
épületegyüttesét. A forgalom normálisnak tűnt, de az percek alatt 
változhat. 

Szerencsére a külügyminisztérium gyorsan válaszolt az üzenetre. 

— Déli tizenkettőkor fogadja önt — mondta Peng Ja-ven. Kaj az 
órájára nézett: kényelmesen megteszi az utat. — Már értesítettem 
Lámát — folytatta a titkárnő. — Várni fogja, mire leér a földszintre. — 
Kaj sofőrje fiatalon megkopaszodott, ezért Lámának csúfolták. 

Kaj egy dossziéba gyűrte az üzeneteket, majd lement a lifttel. 

Autója vánszorgott Peking közepén. Kerékpárral gyorsabban 
megtehette volna az utat. Az ENSZ-határozaton töprengett, ám az 


aggodalom a feleségéért minduntalan megzavarta. Mit mondhatott 
az asszony? Visszakényszerítette gondolatait a bajhoz, amelyet az 
amerikaiak kevertek. Kellett egy megoldás, amit javasolhat a 
miniszternek. Egy idő után az eszébe jutott valami, és mire 
megérkezett a Csaojangmen Nantacsie 2. szám alá, elkészült a 
terve. 

A külügyminisztérium ívelt homlokzatú, pompás, magas épület 
volt csillogó-villogó előcsarnokkal. Arra szánták, hogy lenyűgözze a 
fontos külföldi látogatókat, ellentétben a Kuoan-puval, ahol sose 
fogadtak semmiféle látogatót. 

Kajt nyomban beterelték a liftbe, és felrepítették a miniszter 
irodájába, amely, ha ez egyáltalán lehetséges, még az előcsarnoknál 
is fényűzőbb volt. A miniszter a Ming-dinasztia egyik tudósának 
íróasztalát használta, az asztalon kék-fehér porcelánváza állt, 
amelyet Kaj ugyancsak Ming-korinak nézett, márpedig akkor 
felbecsülhetetlen értékű lehet. 

Vu-paj megnyerő életművész volt, aki legfőbb céljának tekintette, 
hogy az életben és a politikában kerülje a bajt. Magas volt és jóképű, 
kék krétacsíkos öltönye londoni szabó kezére vallott. A titkárnői 
imádták, a kollégái könnyűsúlyúnak tartották. Kaj a maga részéről 
nyereségnek tekintette Vu-pajt, mert a külföldi vezetőkben olyan 
rokonszenvet ébresztett a kellemével, amire egy ásatagabb kínai 
politikus, például Fu Csu-jü miniszter sose lett volna képes. 

— Jöjjön csak be, Kaj! — invitálta nyájasan. — Örülök, hogy látom. 
Hogy van az anyja? Annak idején rajongtam érte, még amikor 
fiatalok voltunk, azelőtt, hogy találkozott volna a maga apjával. — Vu- 
paj időnként mondott ilyeneket Kaj anyjának, aki nem győzött 
kuncogni. 

— Örömmel közölhetem, hogy nagyon jól érzi magát. Apám is. 

- Ó, azt tudom, persze, hiszen őt folyton látom. Én is benne 
vagyok a Nemzetbiztonsági Bizottmányban. Foglaljon helyet! Mi ez a 
dolog az ENSZ-szel? 

— Tegnap szimatoltam ki, ma délelőtt megerősítettem, és arra 
gondoltam, az lesz a legjobb, ha azonnal közlöm önnel. — Mindig 
hasznos nyomatékosan hangsúlyozni a minisztereknek, hogy Kaj a 


legújabb szenzációval szolgál nekik. Elismételte a történetet, 
amelyet két órája adott elő az állambiztonsági miniszternek. 

- Úgy látom, az amerikaiak nagyon belehúztak. — Vu-paj 
rosszallóan ráncolta a homlokát. — Meglep, hogy az én embereimnek 
sejtelmük sincs róla! 

— Legyünk méltányosak, nekik nincsenek olyan forrásaik, mint 
nekem. Mi kizárólag azzal foglalkozunk, amit titkolnak. Ez a 
mesterségünk. 

— Ezek az amerikaiak! — háborgott Vu. — Nagyon jól tudják, hogy 
ugyanúgy gyűlöljük a muzulmán terroristákat, mint ők. Még náluk is 
jobban! 

— Sokkal jobban. 

— A hszincsiangi iszlamisták a legaljasabb bajkeverőink! 

— Egyetértek. 

Vu-paj vállat vont. 

— Akkor most mihez kezdünk? Ez itt a kérdés. 

— Visszaszoríthatjuk az amerikaiak diplomáciai  offenzíváját. 
Nagyköveteink megpróbálhatják rábírni a semleges országok 
vezetőit, hogy változtassanak az elhatározásukon. 

-— Persze, megpróbálhatjuk -—- mondta kétkedve VUu-paj. — 
Csakhogy az államelnökök és a miniszterelnökök nem szívesen 
vonják vissza, amit megígértek. Gyöngének látszanának tőle. 

— Javasolhatok valamit? 

— Természetesen. 

— Sok semleges ország, amelyeknek a támogatására szükségünk 
van, olyan terület, amelyeknek infrastrukturális fejlesztésébe a kínai 
kormány óriási összegeket - a szó szoros értelmében 
dollármilliárdokat — ruház be. Megfenyegethetjük őket, hogy kivonjuk 
a befektetéseinket. Új repülőteret, vasutat, olajfinomítót akartok? 
Akkor szavazzatok velünk — vagy kérjetek Green elnöktől pénzt. 

Vu-paj elkomorodott. 

— Ezt a fenyegetést nem válthatjuk valóra. Nem sorvaszthatjuk el 
a beruházási politikánkat egy vacak ENSZ-határozat miatt! 

— Azt nem, de már a fenyegetés is működhet. Vagy pedig, ha kell, 
szimbolikusan kihátrálhatunk egy-két kisebb tervből. Bármikor 
újrakezdhetők egyébként. Ám a hírek, hogy egy hidat vagy egy 


iskolát  lefújtak,  ráijesztenek azokra, akik  sztrádára vagy 
olajfinomítóra számítanak. 

Vu-paj gondolkodóba esett. 

— Azt hiszem, ez bejöhet. Lármás fenyegetések, megtámogatva 
egy-két jelképes kivonulással, amelyek megmásíthatók. -— A 
karórájára nézett. — Délután találkozok az elnökkel. Tájékoztatni 
fogom. Azt hiszem, tetszik majd neki az ötlet. 

Kaj is így vélte. Az új kínai államelnök választását övező 
manőverekben -— amelyeknek körmönfontsága és titkolózása mellett 
a pápaválasztás is elbújhatott — Csen Hao-zsan képes volt elhitetni a 
dogmatikusokkal, hogy mellettük áll, de amióta államelnök lett, 
leginkább gyakorlatias döntéseket hozott. 

Felállt. 

— Köszönöm, miniszter elvtárs. Adja át üdvözletemet kedves 
feleségének. 

— De mennyire, hogy átadom. Kaj távozott. 

A nagyzoló előcsarnokból felhívta Peng Ja-vent. Szokás szerint 
kapott egy csomó üzenetet, ám egyik ügyben sem kellett 
haladéktalanul intézkednie. Úgy érezte, délelőtt rendes munkát 
végzett a hazájáért, most tehát foglalkozhat a magánéletével. 
Utasította sofőrjét, hogy vigye a külügyminisztériumból a Gyönyörű 
Filmek Stúdiójába. 

Hosszú út volt, majdnem a Kuoan-puig vissza kellett mennie. 
Közben volt ideje a feleségén töprengeni. Szenvedélyesen szerette 
az asszonyt, noha Ting alkalmanként elképesztette, néha pedig — 
mint most is — kínos helyzetbe hozta. Részben azért bolondult bele, 
mert elbűvölte a filmesek világának nemtörődöm fesztelensége. 
Imádta nyitottságukat, gátlástalanságukat. Örökké tréfálkoztak, főleg 
a szexről. Ám Kajban dolgozott egy ugyanennyire erős ösztön: 
hagyományos kínai családra vágyott. Ezt még nem merte szóba 
hozni Tingnek, de gyereket akart tőle. 

Ting sose beszélt ilyesmiről. Ő imádott sztár lenni. Élvezte, ha 
idegenek odajöttek hozzá, és autogramot kértek. Itta a bókjaikat, és 
habzsolta a lelkesedést, amelyet a puszta jelenléte keltett 
másokban. És hogy szerette a pénzt! Volt sportkocsija, szobányi 
gardróbszekrénye, telis-tele csodaszép ruhákkal, és nyaralója 


Kulangjü szigetén, Hsziamen tartományban, kétezer kilométernyire 
Peking szennyezett levegőjétől. 

Tao-ting nem óhajtott visszavonulni és anya lenni. 

Pedig hát az idő nem vár. Ting nemsokára átlépi a harmincat, és 
onnantól egyre nehezebb lesz fogannia. Kaj megriadt, ha erre 
gondolt. 

De ma nem beszél erről. Ma egy konkrétabb bajt kell kivédenie. 

Kezükben autogramgyűjtő füzettel rajongók kizárólag nőkből álló 
kisebb csoportja ácsorgott a stúdió kapujában. Miközben a sofőr 
szót váltott a kapuőrrel, a nők beleselkedtek a kocsiba, hátha 
láthatnak egy filmsztárt, és csalódottan elfordultak, mert csak Kaj 
volt az. A sorompót felhúzták, az autó behajtott. 

Láma ismerte a járást a ronda haszonelvű épületek között. Kora 
délután volt, néhányan most tartottak kései ebédszünetet: a filmesek 
sose ehetnek rendszeresen. Kaj látott egy jelmezes szuperhőst, aki 
metéltet szürcsölt műanyag tálkából. Egy középkori hercegnő 
cigarettázott, egy asztalnál négy buddhista szerzetes pókerezett. 
Elment több szabadtéri díszlet mellett, látott egy szeletet a kínai 
nagy falból, modern acélvázra dolgozott, festett deszkából; látta a 
Tiltott Város homlokzatát és egy New York-i rendőrség bejáratát, 
fölötte a felirattal: ,78. sz. őrs". Itt minden ábrándot valóra lehetett 
váltani. Kaj imádta a stúdiót. 

Láma megállt egy leginkább raktárra emlékeztető épületnél, 
amelynek apró ajtajára a ,Szerelem a palotában" szavakat írták 
kézzel. Kevésbé palotaszerű jelenséget el sem lehetett képzelni. Kaj 
bemert. 

Nem tévedt el az öltözők, ruhatárak, a  fodrász- és 
sminkesstúdiók, az elektromos kelléktárak útvesztőjében. Farmeres- 
fejnallgatós technikusok üdvözölték barátságosan; mindenki ismerte 
a sztárjuk férjét. 

Kiderítette, hogy Ting a színtéren van. Követte a kövér kábelek 
vastag fonadékát a magas díszletek mögött egy ajtóhoz, amely fölött 
piros lámpa tiltotta a belépést, ám ő tudta, hogy figyelmen kívül 
hagyhatja a tilalmat, ha csendben marad. Beosont a terem 
csöndjébe. 


A színtér a XVIII. század elejét ábrázolta az első ópiumháború 
előtt, amellyel elkezdődött a Csing-dinasztia bukása. A kollektív 
emlékezet úgy őrizte meg, mint az eszményi kort, az aranyidőt, 
amikor még senki sem merte vitatni a hagyományos kínai civilizáció 
tanultságát, kifinomultságát és gazdagságát. Hasonlóan sóhajtoztak 
a franciák Versailles meg a Napkirály udvara után, és lakkozták át 
bűbájosra az oroszok a forradalom előtti Szentpétervátrt. 

Kaj felismerte a díszletet, a császár fogadószobáját. Irónszék állt 
a függönyös baldachin alatt, mögötte pávák és fantasztikus 
növények gomolyogtak a falikárpiton. Mindez irtóztatóan gazdagnak 
látszott, amíg közelről nem látta az ember az olcsó textilt és a 
csupasz deszkát, amelyet nem mutatott a kamera. 

A sorozat egy család története volt, ,celebdráma", ahogy a 
fennköltebbek mondták. Ting a császár kedvenc ágyasát alakította. 
Most is a színen volt, vastagon kifestve, fehérre púderozva, 
vérvörösre rúzsozott szájjal. Hamis ékkövekkel kirakott, bonyolult 
fejdíszt viselt. Jelmezének a virágokkal és röpködő madarakkal 
művészien kihímezett, elefántcsontszínű atlasz benyomását kellett 
keltenie, holott csak nyomott mintás műselyem volt. Derekát nem 
kellett befűzni, hogy vékonynak látsszék, amit még jobban érvényre 
juttatott a hatalmas fardagály. 

Kifinomult, ártatlan arca mintha porcelánból készült volna. A 
szereplő vonzereje abban állt, hogy korántsem volt olyan tiszta és 
édes, amilyennek látszott. Félelmetesen gyűlölködő, gátlástalanul 
könyörtelen és őrjítően szexi tudott lenni. A nézők imádták. 

Ting volt a legkeményebb vetélytársa a császár főfeleségének, 
aki nem tartózkodott a színen, ám a császár igen. Földet seprő, 
színpompás alsóruhára vett, hatalmas tölcsérujjú, narancsszín 
selyemkabátban foglalt helyet a trónuson. Csúcsos kalapkát viselt, 
és lógó bajusza volt. Az ábrándos arcú, sudár Ven-csin alakította, 
kínai nők millióinak bálványa. 

Ting haragudott valamiért, korholta a császárt, gőgösen felvetette 
a fejét, szeme dacosan villogott. Ilyenkor észveszejtően kívánatos 
volt. Kaj nem egészen értette, miről van szó, mert a szoba nagy volt, 
és Ting fojtottan beszélt. Mint azt elmagyarázta a férjének, a 


kiabálás nem jól jön át a televízióban, és a mikrofonok simán veszik 
a halk átkozódást is. 

A császár felváltva volt engesztelő és szigorú, de sohasem 
közömbös, és ritkán kezdeményezett, ezért a színész panaszkodott 
a szerepére. Végül megcsókolta az ágyast. A közönség alig várta az 
ilyen jeleneteket, amelyekre ritkán került sor, mert a kínai televízió 
prűdebb volt az amerikainál is. 

A csók elnyújtott és epekedő volt, ami akár féltékenységet is 
kelthetett volna Kajban, ha nem tudta volna, hogy Csin homokos. A 
csók irreális ideig elhúzódott, aztán a rendezőnő azt kiáltotta angolul: 

— Ennyi! — és mindenki fellélegzett. 

Ting és Csin tüstént levált egymásról. Ting megtörölgette a száját 
az impregnált fertőtlenítőókendőcskével. Kaj odament hozzá. Ting 
meglepődve mosolygott, és átölelte a férjét. 

Kaj sose kételkedett a felesége szerelmében, de azért az ilyen 
üdvözlések mindig megnyugtatták. Az asszony látnivalóan örült neki, 
holott alig pár órája még együtt reggeliztek. 

— Elnézést a csókért — mentegetőzött. — Igazán nem élveztem. 

— Még azzal a jóképű férfival se? 

— Csin nem jóképű, hanem szép. Te vagy a jóképű, drágám. Kaj 
elnevette magát. 

— Talán egyfajta érdes módon, ha rossz a világítás. Az asszony is 
nevetett. 

— Gyere az öltözőmbe, úgyis szünet lesz. Át kell díszletezniük a 
hálószobára. 

Megfogta a férje kezét, és előreindult. Magukra csukta az öltöző 
ajtaját. 

Szürke kis odú volt, ám Tingnek sikerült felderíteni a személyes 
tárgyaival:  poszterekkel, egy  könyvespolccal, egy cserepes 
orchideával és az anyja bekeretezett fényképével. 

Fürgén ledobta a jelmezt, és ott maradt egy szál XXI. századi 
melltartóban és bugyiban. Kaj gyönyörködött és mosolygott. 

— Még egy jelenet, és azt hiszem, utána fájront — mondta Ting. — 
Ez a rendező ugyancsak nyomja az ipart. 

— Hogy bírja? 


— Tudja, mit akar, és van elképzelése. Viszont keményen 
megdolgoztat minket. Alig várom, hogy legyen egy szabad estém 
otthon, veled. 

— Elfelejtetted — mondta sajnálkozva Kaj. — Ez az az este, amikor 
a szüleimmel kell vacsoráznunk. 

Ting arca megnyúlt. 

— Ez hát. 

— Lemondom, ha fáradt vagy. 

— Nem! — Ting arca megváltozott, Kaj tudta, hogy most a Vitézül 
Elviselt Csalódást alakítja. — Anyád nyilván egész lakomát készített. 

-— Én nem bánom. Komolyan. 

— Tudom, de igazán igyekszem jó viszonyban lenni a szüleiddel. 

Fontosak nekeag, tehát fontosak nekem is. Ne aggódj. Elmegyünk. 

— Köszönöm. 

— Te olyan sokat teszel értem. Te vagy az én életem kősziklája. 

Ezért nem nagy ár, hogy az apád nem igazán szível. 

— Azt hiszem, apám titokban, a szíve mélyén szeret téged, épp 
csak meg kell játszania a zord puritánt. Anyám már nem is színleli, 
hogy kifogásolna. 

—A végén úgyis meghódítom az apádat. Egyébként mi hozott ide 
ma délután? Nincs sok dolgotok a Kuoan-punál? Az amerikaiak 
megértik és önzetlenül segítik Kínát? Kitört a világbéke? 

— Bár úgy lenne. Csak van egy kis gondunk. Valaki azt állította, 
hogy kritizálod a kommunista pártot. 

- Ó, az ég szerelmére, micsoda ostobaság! 

— Az. De a jelentés eljutott Li Csien-kanghoz, aki természetesen 
mindent ki akar hozni belőle, hogy betarthasson nekem. 

— Jaj, dd$úágám, ne haragudj! 

— Tehát vizsgálat folyik ellened. 

— Tudom én, ki vádolt be. Csin. Féltékeny. Mikor a sorozat 
elkezdődött, őt szánták sztárnak. Csakhogy én népszerűbb lettem, 
és most gyűlöl. 

— Van valami alapja a vádaskodásnak? 

— Ó, ki tudja azt? Tudod, milyenek a filmesek. Örökké pofáznak, 
főleg a bárban fájront után. Gondolom, valaki azt mondta, hogy Kína 
nem demokrácia, és én bólintottam. 


Kaj sóhajtott. Ez bizony tökéletesen elképzelhető. A Kuoan-pu, 
mint minden államvédelmi hivatal, szentül hitte, hogy nem zörög a 
haraszt, ha a szél nem fújja. Rosszindulatú emberek ezt remekül 
kihasználhatták, hogy bajba keverjék ellenségeiket. Olyan volt, mint 
a boszorkányság vádja hajdanán: amint egyszer elhangzott, 
könnyen került valami, amit ki lehetett kiáltani bizonyítéknak. Senki 
sem volt teljesen ártatlan. 

Ám az hasznos adat, hogy valószínűleg Csin a felelős. Muníciót 
jelentett Kajnak. 

Kopogtattak. 

— Bújj be! — kiáltotta Ting. 

Bejött az ügyelő, egy fiatalember, aki a Manchester United pólóját 
viselte. 

— Már csak rád várunk, Ting — mondta. 

sem Tinget, sem az ügyelőt nem zavarta, hogy a nő félmeztelen. 
Mert ilyen egy stúdió. Szabadság, fesztelenség. Kaj elbűvölőnek 
találta. 

Az ügyelő kiment, Kaj felsegítette a feleségére a jelmezt, aztán 
megcsókolta. 

— Viszontlátásra otthon — mondta. 

Ting elment, Kaj megkereste az épületben a kommunista párt 
irodáját. 

Kínában minden intézményre  ráültettek  figyelőnek egy 
pártszervezetet, és minden, aminek köze volt a 
tömegtájékoztatáshoz, kitüntetett figyelemre számíthatott. A párt 
elolvasott minden forgatókönyvet, és lekáderezett minden színészt. 
A producerek azért szerették a történelmi drámákat, mert ami régen 
történt, abba kevesebb aktuális célzást lehetett belelátni, ezért 
kevésbé volt valószínű, hogy beleszólnak. 

Kajnak Vang Po-vennel, a stúdió párttitkárával kellett beszélnie. 

A helyiséget betöltötte Csen államelnök óriási képe, egy jól fésült, 
fekete hajú emberé, aki sötét öltönyt viselt, ahogy az a portrék ezrein 
megörökített, magas rangú hivatalnokokhoz illő. Az asztalon álló 
bekeretezett fotón Csen éppen kezet rázott Vanggal. 

Vang jelentéktelen, idő előtt kopaszodó ember volt, a harmincas 
éveit taposta, és olyan inget viselt, aminek koszos volt a kézelője. Az 


árnyékvezetők általában olyan egyének voltak, akik jobban értettek a 
politikához, mint az üzlethez, ám ettől még hatalmasok voltak, és 
úgy kellett kiengesztelni őket, akár a haragvó isteneket. Hibás 
döntéseik katasztrofális következményekkel járhattak. Ting mesélte 
róla, hogy a színészekkel és a technikusokkal dölyfösen bánik. 

Viszont Kajnak is volt hatalma, mert ő meg csaszipubi volt. A 
kommunista funkcionáriusok között sok volt az erőszakos bunkó, de 
még nekik is pitizni kellett a magasabb sarzsik előtt. Vang a 
talpnyalással indított. 

— Nahát, fáradjon be, Csang-kaj elvtárs, és foglaljon helyet. De 
örülök, hogy látom! Remélem, jól van. 

— Köszönöm kérdését, nagyon jól. Beugrottam Tinghez, és arra 
gondoltam, ha már itt vagyok, válthatnánk pár szót. Csak 
négyszemközt, ugye, érti. 

— Természetesen. — Vangnak hízelgett, hogy Kaj bizalmasan akar 
beszélni vele. 

Kaj stratégiája azon alapult, hogy nem védelmezte Tinget, mert 
azt a bűntudat jelének vették volna. Másfelől közelített. 

— Gondolom, Vang Po-ven elvtárs, maga nem ereszkedik le a 
stúdióbeli pletykákig -— kezdte. Vang persze épp ezekből a 
pletykákból élt. — Talán mégis hasznos lehet tudnia, hogy Ven-csin 
eszelősen irigykedik Tingre. 

— Hallottam effélét — mondta Vang, aki nem akarta bevallani a 
tudatlanságát. 

— Igazán nagyon tájékozott. Akkor tehát tudja, hogy amikor Csin 
elfogadta a császár szerepét, azt mondták neki, hogy ő lesz a 
sorozat sztárja, de mostanra Ting megelőzte népszerűségben. 

— Igen. 

— Azért említem ezt, mert a Kuoan-pu kivizsgálása vélhetőleg 
azzal a következtetéssel zárul, hogy Csin vádjait az irigység diktálja, 
ennélfogva alaptalanok. Arra gondoltam, nem árthat, ha előre 
figyelmeztetem. — Ez hazugság volt. — Ting kedveli magát. — Ez még 
nagyobb hazugság volt. — Nem akarjuk, hogy magára üssön vissza. 

Vang megriadt. 

— Kötelességem komolyan venni a jelentéseket. 


— Hát persze hogy az. Ez a feladata. Mi a Kuoan-punál megértjük 
ezt. Csak azt nem akarom, hogy váratlanul érje. Talán még egyszer 
kikérdezhetné Csint, és kiegészíthetné a jelentését egy rövid 
függelékkel, hangsúlyozva, hogy a személyes ellenszenv szerepet 
játszhatott ennek a helyzetnek a kialakulásában. 

— Ó! Jó ötlet! Igen! 

— Én, természetesen, nem avatkozhatok közbe. De a Szerelem a 
palotában olyan nagy siker, és úgy szereti a nép, hogy tragédia 
lenne, ha egyfajta szükségtelen árnyék hullana a sorozatra. 

— Ó! Egyetértek! Kaj felállt. 

— Nem tudok tovább maradni. Sok a munka, mint mindig, 
Bizonyára magánál is ugyanez a helyzet. 

— Ó, igen! — Vang körülnézett a szobában, ahol semmi sem utalt 
munkálkodásra. 

- Minden jót, elvtárs — búcsúzott Kaj. — Úgy örülök, hogy 
beszélhettem magával. 


Kaj szüleinek afféle villájuk volt: nagy, kétszintes ház egy kis 
telken, a jómódú felső középosztály új, elővárosi, zsúfolt lakótelepén. 
Vezető kormánytisztviselők, sikeres üzletemberek, magas rangú 
katonatisztek és nagyvállalatok vezérigazgatói voltak a 
szomszédjaik. Apja, Csang Csien-csün, mindig azt mondta, hogy 
neki holtig elég a háromszobás szűk lakás, amelyben Kaj felnőtt, ám 
ebben a kérdésben mégis engedett a felesége, Fan-jü kívánságának 
— vagy talán csak őt használta ürügynek, hogy megmásítsa a 
döntését. 

Kaj sose élt volna ilyen unalmas helyen. A lakásában megvolt 
minden szükséges, és nem kellett bajlódnia a kerttel. A dolgok a 
városban történtek, ott volt a kormány, az üzlet, a kultúra. Az 
elővárosokban semmit se lehetett csinálni, és még hosszabb lett 
volna az ingázás. 

Útközben, az autóban azt mondta a feleségének: 

— Holnap reggel szólok az állambiztonsági miniszternek, hogy a 
terhelő információk egy irigy vetélytársadtól származnak, amit Vang 


is megerősít majd, és a vizsgálatot felfüggesztik. 

— Köszönöm, drágám. Annyira sajnálom, hogy ezzel vagy 
kénytelen idegesíteni magadat. 

— Becsúsznak ilyen dolgok, bár a jövőben talán te is lehetnél 
diszkrétebb abban, amit mondasz, de még abban is, mire bólintasz. 

— Ígérem, azt fogom tenni. 

A villában a fűszeres vacsora illata szállt. Csien-csün még nem 
volt otthon, így Kaj és Ting kiültek támlátlan székekre a modern 
konyhába, ahol Jü főzött. Kaj anyja hatvanöt éves, ráncos arcú, kicsi 
asszony volt, akinek fekete hajában már ezüstös pászmák húzódtak. 
A sorozatról diskuráltak. 

-— A császár azért szereti a főfeleségét, mert bazsalyog és 
bájolog, de közben egy komisz dög! — mondta JÜ. 

Ting hozzászokott, hogy az emberek úgy beszélnek a kitalált 
alakokról, mintha élnének. 

— Rosszul teszi a császár, hogy bízik benne — bólogatott. — A 
főfeleséget csak önmaga érdekli. 

Jü papírvékony tésztába burkolt tintahalas gombócot szedett ki 
egy tálra. 

— Hogy éhen ne haljatok, amíg apa megjön — mondta. Kaj 
habzsolt. Udvariasságból Ting is vett egyet, ám neki mértékletesen 
kellett ennie, hogy a dereka beleférjen egy XVIII. századi ágyas 
ruháiba. 

Megérkezett Csien-csün. Alacsony, izmos ember volt, mint egy 
pehelysúlyú ökölvívó, a fogsora sárga a nikotintól. Csókot adott a 
feleségének, üdvözölte a fiát meg a menyét, aztán elővett négy 
pohárkát és egy palack pajcsiut, azt a vodkaszerűen átlátszó szeszt, 
amelyik a legnépszerűbb italnak számít Kínában. Kaj szívesebben 
ivott volna egy whiskyt jéggel, de nem szólt, és az apja sem 
kérdezte. 

Csien-csün töltött a négy pohárba, és mindenkinek adott egyet. 

Fölemelte a magáét, és azt mondta: 

— Isten hozott! — Kaj ivott egy kis kortyot. Az anyja, ivást mímelve, 
csak megérintette az ajkával a poharat, hogy ne sértse meg a férjét. 
Ting, aki szerette a párlatot, egy húzásra kiürítette a poharát. 


Jü úgyszólván mindenben engedett a férjének, de nagy néha tett 
éles megjegyzéseket, méghozzá olyan hangon, hogy Csien-csün 
tüstént befogta a száját, amit Ting mulatságosnak talált. 

Csien-csün ismét töltött a menyének és magának, aztán fölemelte 
a poharát. 

— Az unokáinkra! 

Kaj szíve elszorult. Tehát ma este ez lesz a téma. Csien-csün 
unokát akart, és úgy gondolta, hogy joga van követelőzni. Kaj is 
szeretett volna egy babát, de ezt a témát nem lehet így szóba hozni. 
Se az apja, se más nem erőltetheti Tinget az anyaságra. Nem 
engedi, hogy veszekedés legyen a dologból. 

— Édes lelkem, hagyd már békén szegény gyermekeket! — mondta 
Jü, de nem a különleges hangot használta, ezért Csien-csün ügyet 
sem vetett rá. 

— Maholnap harminc leszel — fordult a menyéhez. — Nehogy túl 
sokáig halogasa! 

Ting mosolygott és hallgatott. 

— Kínának minél több olyan okos fiúra van szüksége, mint Kaj! — 
makacskodott Csien-csün. 

—- Vagy okos lányokra, apám — szúrta közbe Ting. Ám Csien- 
csünnek fiú unoka kellett. 

— Biztos vagyok benne, hogy Kgaj is fiút akar! — mondta. 

Jü levett a tűzhelyről egy párolóedényt, megtöltött gőzgombóccal 
egy kosarat, és a férjének nyújtotta. 

— Tedd az asztalra, jó? 

Kitálalta a zöldpaprikával körített sertéssültet, házi tofut, és egy 
tál rizst helyezett mellé. Csien-csün töltött még magának pajcsiut, 
amit a többiek elhárítottak. 

— Mama, maga csinálja a legjobb gőzgombócot a világon! — bókolt 
az anyósának Ting, aki nagyon mértékletesen evett. 

— Köszönöm, kedvesem. 

Hogy Csien-csün ne térjen vissza az unokákra, Kaj mesélt Green 
elnök javaslatáról és a diplomáciai csörtékről a szavazásban. 

— Mit számít az ENSZ! — mondta megvetően Csien-csün. A régi 
iskola a harcban látta a konfliktusok egyedüli megoldását. Mao is 
megmondta, hogy a puska csövéből nő ki a hatalom. 


— Szép dolog az ifjúság idealizmusa — mondta Csien-csün azzal a 
leereszkedéssel, amelyre a kínai atyák jogosultnak érzik magukat. 

— Milyen kedves tőled, hogy ilyet mondasz — vetette oda Kaj. 
Apjáról lepergett a gúny. 

— Valamilyen módon előbb-utóbb meg kell törnünk az amerikaiak 
acélgyűrűjét — jelentette ki Csien-csün. 

— Mi az az acélgyűrű, apám? -— kérdezte Ting. 

— Az amerikaiak bekerítettek minket. Vannak csapataik Japánban, 
Dél-Koreában, Guam szigetén, Szingapúrban és Ausztráliában. 
Továbbá Vietnám és a Fülöp-szigetek Amerika barátai. Ugyanezt 
csinálták a Szovjetunióval, csak ők ezt ,visszatartásnak" hívták. És a 
végén megfojtották az orosz forradalmat! El kell kerülnünk a 
szovjetek sorsát, de azt nem az ENSZ-ben fogjuk csinálni. Előbb- 
utóbb át kell törnünk a gyűrűn! 

Kaj egyetértett az apja elemzésével, de neki volt más megoldása. 

— Igen, Washington szeretne elsöpörni minket, de Amerika nem a 
világ — mondta. — Vannak szövetségeink és üzleteink világszerte. 
Egyre több ország látja be, hogy előnyös nekik a kínai barátság, 
akármennyire dühíti is ez az Egyesült Államokat. Megváltoztatjuk az 
erők egyensúlyát. Nem kell, hogy az Egyesült Államok és Kína harca 
a gladiátorok viadala legyen, ahol a győztes mindent visz. Jobb 
elfoglalni egy olyan pozíciót, ahol a háború nem szükséges. Hadd 
rozsdásodjon és porladjon el magától az acélgyűrű. 

Csien-csün nem engedett. 

— Légvár! Beruházhatunk akármennyit a harmadik világba, az 
nem változtatja meg az amerikaiakat. Gyűlölnek minket, és el 
akarnak törölni a föld színéről. 

Kaj más megközelítéssel próbálkozott. 

— Nem az-e a kínai módszer, hogy addig kerüljük a harcot, 
ameddig lehetséges? Nem azt mondta Szun-ce, hogy a háború 
legmagasabb művészete harc nélkül törni meg az ellenséget? 

— Aha! Most azt akarod kijátszani ellenem, hogy tisztelem a 
hagyományokat. Nem fog sikerülni! Mindig készen kell állnunk a 
háborúra! 

Kajnak mind nehezebb lett fékeznie a haragját, amit a felesége is 
észrevett, és csitítgatva megérintette a karját, de nem sikerült 


megnyugtatnia. 

— Úgy gondolja, apám, hogy megdönthetjük az Amerikai Egyesült 
Államok mérhetetlen hatalmát? — kérdezte megvetően. 

— Nem kéne másról beszélnünk? — kérdezte Jü. Csien-csün ügyet 
sem vetett az asszonyra. 

— Katonaságunk megtízszerezte az erejét. Fejlesztések... Kaj a 
szavába vágott. 

— De ki győzne? 

— Az önállóan célra irányítható rakétaelhárító rakétáink ... 

— De ki győzne? 

Csien-csün az asztalra vágott, az edények csörömpöltek. 

— Van annyi atombombánk, amennyi kell az amerikai városok 
elpusztításához! 

- Aha. - Kaj hátradőlt. —- De gyorsan eljutottunk az 
atomháborúhoz! 

Most már Csien-csün is dühös volt. 

— Kína sose fogja elsőnek használni az atomfegyvereket. De ha 
Kína vesztét kell megakadályozni, akkor igen! 

— És miért lenne az jó nekünk? 

— Sose térünk vissza a Megaláztatás Korába! 

— Úgy is mint a Nemzetbiztonsági Bizottmány alelnöke, apám 
pontosan milyen körülmények között javasolná Kína államelnökének, 
hogy atomfegyverekkel támadjon az Egyesült Államokra? Tudva, 
hogy szinte bizonyosan pusztulás lesz a vége? 

— Két feltétel esetén — mondta az apja. — Egy: ha az amerikai 
agresszió a Kínai Népköztársaság létét, függetlenségét vagy területi 
épségét fenyegetné. Kettő: ha se diplomáciai eszközökkel, se 
hagyományos fegyverekkel nem lehetne elhárítani a fenyegetést. 

— És ezt komolyan gondolja? — kérdezte Kaj. 

— Igen. 

— Egész biztos igazad van, édes lelkem! — mondta Jü. Felvette a 
kosarat. — Egyél még egy gombócot! 


7.fejezet 


Kia egyik csípőjén a kosárral, a másikon Nadzsival éppen a 
mosott ruhát hozta fel a tópartról, amikor egy nagy fekete Mercedes 
gördült be a faluba. 

Mindenki elhűlt. Náluk egy év is eltelhetett idegen látogató nélkül, 
most meg kettőt is kaptak nem egészen egy hét alatt. Az asszonyok 
mind kicsődültek a házakból, hogy bámulhassanak. 

A nap úgy tükröződött a szélvédőben, mint egy égő korong. Az 
autó megállt, hogy a sofőr szót válthasson egy falusival, aki egy 
hagymaágyást gyomlált, aztán ment tovább Abdullah házához, aki a 
falu vénjeinek az elöljárója volt. Abdullah előjött, a sofőr kinyitotta 
neki a hátsó ajtót. Vagyis a látogatónak finom modora volt, mert 
elsőnek a vénekkel akart szólni. Pár perc múlva Abdullah elégedett 
arccal kiszállt, és visszatért a házába. Kia szerint pénzt kaphatott. 

Az autó visszatért a falu közepére. 

A sofőr, aki vasalt nadrágot és tiszta fehér inget viselt, kiszállt, és 
megkerülte a Mercedest. Félretolta a hátsó ajtót, így látszott, hogy 
az autó belsejét vörösbarna bőrrel kárpitozták. 

Az asszony, aki a Mercedesből kiszállt, ötven körül lehetett. Sötét 
bőrű volt, ennek ellenére drága európai öltözéket viselt: testhez álló 
ruhát, magas sarkú cipőt, széles karimájú kalapot, hogy ne süssön a 
szemébe a nap, és kézitáskát. Kia falujában még soha senkinek 
sem volt kézitáskája. 

A sofőr megnyomott egy gombot, az ajtó elektromos 
duruzsolással a helyére csusszant. 

Az idősebb asszonyok csak távolabbról bámészkodtak, de a 
fiatalok körülrajzották a jövevényt. A tizenéves, mezítlábas lányok a 
kéz alól vett ruhájukban irigyen falták a tekintetükkel a látogató 
ruházatát. 

Az asszony elővett a kézitáskájából egy csomag Cleopatra 
cigarettát, és egy öngyújtót. Cigarettát dugott vörösre festett szájába, 
meggyújtotta, és belélegezte a füstöt. 

Maga volt a testet öltött kifinomultság. 

Kifújta a füstöt, majd rámutatott az egyik lányra, aki magas volt, a 
bőre pedig olyan színű, akár a tejeskávé. 


Az idősebb asszonyok közelebb oldalogtak, hogy ők is hallják. 

— Az én nevem Fatima - szólt arabul a látogató. — Hát a tied? 

— Zaria. 

— Szép lánynak szép név való. 

A kölykök vihogtak, pedig Fatima igazat beszélt. Zaria csakugyan 
gyönyörű volt. 

— Írni-olvasni tudsz-e? — kérdezte Fatima. 

— Az apácákhoz jártam iskolába! - felelte büszkén Zaria. 

— Anyád itt van? 

Előcsörtetett Nur, Zaria anyja, hóna alatt egy kiskakassal. Nur 
baromfit tartott, nyilván azért kapta föl az értékes szárnyast, nehogy 
a kerekek alatt lelje halálát. A kakas éppen olyan zsémbesen 
méltatlankodott, mint Nur. 

— Mit akarsz a lányomtól? — fújt az asszony. 

Fatima nyájasan felelt, elengedve a füle mellett az ellenséges 
hangot. 

— Mennyi idős a gyönyörű lányod? 

— Tizenhat. 

— Az jó. 

— Miért jó? 

-— Van egy éttermem NDjamenában, a Charles de Gaulle 
sugárúton. Pincérnőkre van szükségem — mondta Fatima, átváltva 
üzletiesen száraz modorba. — Elég okosnak kell lenniük, hogy ne 
keverjék össze az étel- és az italrendeléseket, továbbá szépnek és 
fiatalnak kell lenniük, mert a vendégek azt szeretik. 

Ez még jobban fölkeltette a falusiak érdeklődését. Kia és a többi 
anya közelebb húzódott. Kia olyan illatot érzett, mintha valaki 
felbontott volna egy doboz édességet, és rájött, hogy Fatima 
illatozik. 

Mintha egy meséből került volna ide, hogy nagyon is e világi és 
kapós dolgot ajánljon: állást. 

- És ha a vendégek nem beszélnek arabul? — kérdezte Kia. 
Fatima szúrósan, mérlegelve nézett rá. 

— Megtudhatom a nevedet, ifjú hölgy? 

— Kia vagyok. 


— Nos, Kia, tapasztalatom szerint az okos lányok hamar 
megtanulják angolul és franciául azoknak a fogásoknak a nevét, 
amelyeket felszolgálnak. 

Kia bólintott. 

— Persze. Nem lehet az olyan sok. 

Fatima töprengve mustrálta egy pillanatig, aztán visszafordult 
Nurhoz. 

— Sose alkalmazok egy lányt sem az anyja engedélye nélkül. 

Magam is anya vagyok, sőt nagyanya. Nur már nem volt olyan 
ellenséges. 

— Mennyi a fizetés? — kérdezte Kia. 

— A lányok kapnak enni, kapják a formaruhát, lesz hol aludniuk. 

Heti ötven amerikai dollárt is összeszedhetnek borravalóban. 

— Ötven dollárt! — hüledezett Nur. Ez az átlagbér háromszorosa 
volt. A borravaló persze nem állandó, ezt mindenki tudja, de még 
heti huszonöt dollár is bőven megéri egy kis futkosásért tányérokkal 
és poharakkal. 

— De fizetés nincs — vonta le a következtetést Kia. Fatima 
bosszankodva nézett rá. 

— Így van. 

Kia nem tudta, lehet-e bízni Fatimában. Asszony, és ez fontos, 
bár nem döntő érv. Kétség nem fér hozzá, hogy feldicséri a munkát, 
amelyet ajánl, ám ez természetes; ettől még nem lesz hazug. Kiának 
tetszett Fatima egyenes beszéde, és vitathatatlan eleganciája, ám 
mindezek alatt olyan kíméletlenséget érzett, amely zavarta. 

De akkor is irigyelte a lányokat. Itt hagyhatják a tópartot, és új 
jövőre találnak a városban. Bár ő is ezt tehetné! Kiváló pincérnő 
válna belőle, és megszabadulna attól, hogy a koldusbot és Hakim 
között kelljen választania. 

Csak hát neki gyereke van. Meg nem is kíván magának olyan 
életet, amelyből hiányzik Nadzsi. Ahhoz túlságosan szereti a fiát. 

— Milyen a formaruha? -— kérdezte mohón Zaria. 

— Európai — felelte Fatima. — Piros szoknya, fehér blúz, a 
nyakadban piros-fehér pöttyös kendő. — A lányok áhítattal csiviteltek. 

— Igen, nagyon csinos - tette hozzá Fatima. 


— Aztán ki ügyel ezekre a lányokra? — tett föl egy igazi anyai 
kérdést Nur. Mert az világos, hogy tizenhat éves hajadonokat nem 
lehet őrizet nélkül hagyni. 

— Egy kis házban laknak az étterem mögött, és Mrs. Amat al- 
Jaszu vigyáz rájuk. 

Érdekes, elmélkedett Kia. A felügyelőnő neve arab keresztényre 
vall. 

— Te keresztény vagy, Fatima? — kérdezte. 

— Igen, de az alkalmazottaim között előfordul mindenféle 
felekezet. 

Érdekelne az állás, Kia? 

— Nem tehetem. — A karján ülő Nadzsira pillantott, aki elbűvölve 
bámulta Fatimát. — Van egy fiam. 

— Méghozzá gyönyörű. Mi a neve? 

— Nadzsi. 

— Mennyi is lehet? Kettő? 

— Igen. 

— Az apja is ilyen szemrevaló? 

Kia emlékezetében fölmerült Szalim arca: a naptól sötét bőr, a 
permettől harmatos, fekete haj, a barázdák a halakat kémlelő szem 
körül a sok hunyorgástól. A váratlan emlék összeszorította a szívét. 


— Özvegy vagyok. 

— Nagyon sajnálom. Kemény életed lehet. 

— Igaz. 

— De még mindig lehetsz pincérnő. Két lányomnak is van 
kisbabája. 


Kia szíve megdobbant. 

— Hogy lehet az? 

— Az egész napot a gyerekükkel töltik. Az étterem este nyit, 
onnantól Mrs. Amat al-Jaszu vigyáz a babákra, miközben az anyák 
dolgoznak. 

Kia megdöbbent. Azt hitte, neki itt semmi esélye, erre minden 
átmenet nélkül kapott egy új lehetőséget. Szíve lázasan vert. 
Föllelkesült, bár meg is szeppent. Fél kezén megszámaolhatta, 
hányszor járt a fővárosban, most pedig váratlanul felkínálták neki, 
hogy költözzön oda. Eddig csak olyan falatozókban fordult meg, mint 


az a kávéház Három Pálmában. Az ajánlat rémítően fényűzőnek 
tűnt. Lesz ereje egy ilyen óriási változáshoz? Hát bátorsága? 

— Ezen még gondolkoznom kell — mondta. Nur ismét föltett egy 
anyai kérdést. 

— Az a két lány, akiknek babája van. Mi van a férjükkel? 

— Az egyik özvegy, mint Kia. A másik, sajnos, volt olyan oktalan, 
hogy odaadta magát egy férfinak, aki elhagyta. 

Az anyák megértették. Konzervatív elveket vallottak, de ők is 
voltak forrófejű lányok valamikor. 

— Gondolkozzatok, nem kell kapkodni — tanácsolta Fatima. — Más 
falvakba is el kell mennem. Visszafelé jövet megint erre visz az 
utam. Zaria és Kia, ha akartok nekem dolgozni, készüljetek össze 
délutánra. 

— Ma kell indulnunk? — kérdezte Kia. Azt hitte, egy-két hét 
gondolkodási időt hagynak neki, nem pedig pár órát. 

— Ma - felelte Fatima. Kia ismét megrémült. 

— És mi lesz velünk? — kérdezte egy másik falusi lány. 

— Talán majd ha idősebbek lesztek — mondta Fatima. 

Kia tudta, hogy nem ez az igazság. A többiek nem voltak elég 
csinosak. 

Fatima visszafordult az autóhoz, a sofőr ismét kitárta az ajtót. 
Mielőtt Fatima visszaszállt a Mercedesbe, eldobta a cigarettáját, és 
rátaposott a csikkre. Az egész tárgyalás addig tartott, amíg elszívott 
egy cigarettát. Visszaült a kocsiba, aztán kihajolt még egyszer. 

— Döntsetek — mondta. — Viszontlátásra. — A sofőr becsukta az 
ajtót. 

A falusiak figyelték, hogyan tűnik el a Mercedes. 

- Te mit gondolsz? - kérdezte Zariától Kia. - Elmész 
N Djamenába Fatimával? 

— Ha anyám elenged, akkor igen! — Zaria szeme ragyogott a 
reménytől és a lelkesedéstől. 

Kia csak négy évvel volt idősebb a lánynál, de most sokkal 
nagyobbnak érezte a korkülönbséget. Felelős volt egy gyermekért, 
és jobban látta a veszélyt. 

Aztán Hakimra gondolt a mocskos pólójában és a grigri 
gyöngyeivel. Most Fatima és Hakim között kellett választania. 


Tulajdonképpen nem volt itt min töprengeni. 

— Hát te, Kia? — kérdezte Zaria. — Elmész Fatimával délután? Kia 
már csak egy pillanatig habozott. 

— Igen — mondta aztán. — Természetesen. 

Az étteremnek angol neve volt: Bourbon Street, amelyet vörös 
neonnal írtak fel a falára. Kia késő délután érkezett ide Fatima 
Mercedesén, Zariával és két ismeretlen lánnyal. Bementek egy 
vastag szőnyeggel leterített előtérbe, ahol a falaknak olyan gyöngéd 
színe volt, mint a fehér orchideának. Ez a hely még annál is 
pompásabb volt, mint Kia várta, és ez megnyugtatta. A lányok nem 
győztek álmélkodni. 

— Gyönyörködjetek — mondta Fatima. — Most jöttetek be utoljára 
elöl. A személyzeti bejárat hátul van. 

Volt az előcsarnokban két nagydarab, fekete öltönyös ember, akik 
semmit sem csináltak. Kia biztonsági őröknek nézte őket. 

Az étterem óriási volt. Egyik oldalán hosszú bárpult húzódott, és 
több palack sorakozott mögötte, mint amennyit Kia egész életében 
látott. Ugyan mi lehet bennük? Asztalból is lehetett hatvan- 
egynéhány. A másik oldalon, a bárpulttal szemközt egy dobogó volt 
összehúzott vörös függönnyel. Kia eddig nem tudta, hogy az 
éttermekben műsort is szoktak adni. A padlót szőnyeg fedte, kivéve 
a dobogó előtt egy kis kört, ahol kilátszott a deszka, Biztosan ott 
szoktak táncolni. 

Tíz-egynéhány ember iszogatott, két lány szolgálta ki őket, rajtuk 
kívül senki sem tartózkodott az étteremben. Kia úgy gondolta, 
bizonyára most nyitottak ki. A piros-fehér formaruha nagyon csinos 
volt, habár Kia botrányosan rövidnek találta a szoknyát. Fatima 
bemutatta az új lányokat a pincérnőknek, akik nem győztek gügyögni 
Nadzsinak, meg a bárpincérnek, aki viszont szófukar volt. A konyhán 
hat szakács pucolta és szeletelte a zöldségeket, keverte a 
mártásokat. A hely túl szűknek látszott ahhoz, hogy ennyi asztalra 
főzzenek benne. 

Az étterem végéből kivezető folyosóból apró szobák nyíltak. 


Mindegyik szobában volt asztal, székek és egy hosszú heverő. 

— A vendégek felárat fizetnek a külön szobáért — magyarázta 
Fatima. Kia nem értette, miért fizetne bárki is többet azért, hogy 
titokban vacsorázhasson. 

Egészen elhűlt a vállalkozás nagyságától. Fatimának nagyon 
okosnak kell lennie, ha egyedül elvezeti. Van vajon férje, aki segít 
neki? 

Átmentek még egy kis személyzeti helyiségen, ahol fogasok 
voltak a kabátoknak, majd kiléptek a hátsó ajtón. Az udvar túlsó 
végében volt egy fehérre festett, kétszintes betonépület kék 
zsalugáterekkel. Előtte idős asszony üldögélt, élvezte az este 
hűvösét. Mikor meglátta Fatimát, felállt. 

- Ő Mrs. Amat al-Jaszu — mutatta be Fatima —, de mindenki csak 
Dzsaddának hívja. — A dzsadda becenév annyit tesz, hogy dadus. 
Dzsadda alacsony, gömbölyű asszony volt, ám a nézésében ott 
lappangott ugyanaz a keménység, amelyet Kia megérzett 
Fatimában. 

Fatima bemutatta az öregasszonynak az új lányokat, majd így 
szólt hozzájuk: 

— Ha szót fogadtok Dzsaddának, abból nem lehet baj. 

A ház ajtaja fakeretre szögelt hullámlemezből készült, ami nem 
volt ritkaság NDjamenában. Odabent apró hálószobák voltak, és 
egy közös zuhanyozó. Az emeletnek hasonló volt a beosztása. 
Minden szobában állt két keskeny ágy, olyan szorosan, hogy épp 
csak föl lehessen egyenesedni közöttük, és két kicsi ruhásszekrény. 
A ház lakói már az estére készülődtek, fésülködtek, felöltötték a 
formaruhát. Dzsadda közölte az újakkal, hogy hetente legalább 
egyszer zuhanyozniuk kell, amin a lányok igencsak elcsodálkoztak. 

Kiát és  Zariát ugyanabban a szobában helyezték el. 
Formaruhájukat már kikészítették: a ruhásszekrényen lógott az 
európai stílusú alsóval, vagyis a melltartóval és a falatnyi bugyival 
együtt. Kiságy nem volt: Nadzsinak majd Kia ágyában kell aludnia. 

Dzsadda utasította őket, hogy azonnal öltözzenek át, mert már 
este dolgozniuk kell. Kia majdnem pánikba esett. Ilyen hamar! Úgy 
látszik, Fatimánál minden gyorsabban megy, mint másutt. 


— Honnan fogjuk tudni, mit kell csinálnunk? - kérdezte 
Dzsaddától. 

-— Ma este egy tapasztalt lánnyal állsz párba, aki minden 
elmagyaráz — mondta a felügyelőnő. 

Kia levette a felsőruháját meg az egyszerű inget, majd 
lezuhanyozott. Aztán felöltözött formaruhába, megkereste Aminát, 
akinek be kellett tanítania, és szinte azonnal be is lépett az 
étterembe, amely gyorsan megtelt vendégekkel. Kis együttes 
muzsikált, páran táncoltak. Noha mindenki arabul vagy franciául 
beszélt, Kia a szavak felét nem értette. Bizonyára olyan ételek-italok 
lehetnek, amelyeknek hírét sem hallotta életében. Idegennek érezte 
magát a saját hazájában. 

De mikor Amina hozzálátott fölvenni a rendeléseket, Kia is kezdte 
érteni a munkát. Amina megkérdezte a  vendégektől, mit 
szeretnének, és ők megmondták, néha meg is mutatták egy 
nyomtatott listában, ami segített kizárni a tévedéseket. Amina felírta 
a rendeléseket egy jegyzettömbbe, aztán bement a konyhába, 
elkiáltotta, mit kérnek a vendégek, aztán kitépte a lapot a tömbből, 
és a pultra helyezte. Az italrendeléseket továbbította a hallgatag 
bárpincérnek. Amint kész lett az étel, kivitte az asztalhoz. Az italt is 
kivitte. 

Kia félórai figyelés után felvette az első rendelését, és nem 
hibázott. Amina egyetlen tanácsot adott neki: 

— Nyald meg a szájad — mondta, és szemléltetésül megnyalta a 
magáét. — Akkor szexinek látszol. 

Kia vállat vont, és megnyalta az ajkát. 

Gyorsan gyarapodott az önbizalma, és kezdett elégedett lenni 
magával. 

Pár óra múlva a lányok felváltva rövid szünetet tartottak, hogy 
harapjanak valamit. Kia elrohant a házba, hogy megnézze, mi van 
Nadzsival. A kisfiú aludt, akár a tej. Milyen jó, hogy ilyen békés 
természetű, gondolta hálásan. A változások inkább érdeklik, mint 
megijesztik. Megnyugodva tért vissza dolgozni. 

Egyes vendégek hazamentek vacsora után, de sokan maradtak, 
és mások is csatlakoztak hozzájuk, hogy együtt iszogassanak. Kia 
csak bámult, hogy mennyi sör, bor és whisky fér el bennük. Ő nem 


szerette a szesz hatását. Szalim szívesen megivott egy-egy pohár 
sört, de csak ritkán. Nem volt tilos inniuk — keresztények voltak, nem 
muszlimok -, de az ivásnak nem jutott fontos szerep az életükben. 

A hangulat változott, a nevetés harsányabb lett. Kiának feltűnt, 
hogy most már több az étteremben a férfi, és meghökkent, amikor 
ezek a férfiak, miközben italt rendeltek, rátették a kezüket a karjára, 
vagy megérintették a hátát, ha elmentek mellette. Az egyik még a 
csípőjére is rátette a kezét. Hanyagul csinálták, szemtelen vigyorgás 
vagy motyogó megjegyzések nélkül, de ez akkor is feszélyezte Kiát. 
A faluban nem ez volt a szokás. 

Éjfélkor tudta meg, mire való a pódium. Az együttes rázendített 
egy arab számra, a függönyt félrehúzták, és ott állt egy egyiptomi 
hastáncosnő. Kia életében először látott ilyet, noha már hallott róluk. 
Ez a nő olyan jelmezt viselt, amely nagyon keveset takart. A tánc 
végén valahogy lekerült róla a melltartó, de a következő pillanatban 
összecsukódott a függöny. A közönség lelkesen tapsolt. 

Kia nem sokat tudott a nagyvárosi életről, mindazonáltal 
gyanította, hogy nem minden étteremben vannak ilyen műsorok, és 
kezdett szorongani. 

Ellenőrizte az asztalait. Egy vendég intett neki; az a férfi volt, aki 
rátette a kezét a csípőjére. Testes európai volt, csíkos öltönyt viselt 
nyitott gallérú fehér inggel. Ötven körül járhatott. 

— Egy üveg pezsgőt kérek, chérie — mondta. — Bollingert. — Kissé 
részeg volt. 

— Igen, uram. 

— A különszobába hozd. A hármasban leszek. 

— Igen, uram. 

— Két poharat hozzál. 

— Igen, uram. 

— Szólítsál Albertnek. 

— Igen, Albert. 

Kia jeget töltött egy ezüstszínű vödörbe, kért egy palack pezsgőt 
és két poharat a bárpincértől, aki adott mellé egy tálka dukkaht-t, 
pörkölt olajos magvak fűszeres keverékét, amelyből pálcikákra 
vágott uborkával lehetett mártogatni. Kia odament a tálcájával az 
étterem hátuljába. Ott is egy fekete öltönyös, nagydarab őr állt a 


folyosó bejáratánál. Kia megkereste a tálcájával a hármas 
különszobát. Kopogtatott, belépett. 

Albert a heverőn ült. Kia körülnézett, de nem volt ott más. Ettől 
megriadt. 

Az asztalra helyezte a tálcát. 

— Felbonthatod a pezsgőt — mondta Albert. 

Kia betanításából kimaradt a palackok felbontása. 

— Ne haragudjon, uram, de nem tudom, hogy kell. Ez az első 
napom. 

— Akkor majd én megmutatom. 

Kia figyelmesen nézte, ahogy Albert lefejti a palack nyakáról a 
sztaniolt, meglazítja a drótot. Megragadta a parafa dugót, kissé 
elfordította, aztán rátenyerelt, hogy lassan jöjjön ki. Olyan hang 
hallatszott, mintha szél susogna. 

— Mint az elégedett nő sóhaja — mondta. Albert — Bár azt nem túl 
gyakran hallod, ugye? — Nevetett, amiből Kia tudta, hogy ez vicc volt, 
és ő is elmosolyodott, bár nem egészen tudta, mi ebben olyan 
mókás. 

Albert töltött a két pohárba. 

— Vár valakit? — kérdezte Kia. 

— Nem. — Albert fölvette az egyik poharat, és az asszony felé 
nyújtotta. — Ez a tied. 

-— Ó, köszönöm, de nem! 

— Semmi bajod nem lesz tőle, te kis szamár. — Albert megpaskolta 
vaskos combját. — Gyere, ülj ide szépen az ölembe. 

— Nem, uram! Komolyan nem tehetem! Albert kezdett bosszús 
lenni. 

— Adok neked egy húszast egy csókért. 

— Nem! — Kia nem tudta, hogy dollárra érti-e, euróra vagy valami 
másra, de ez minden pénznemben nevetségesen nagy ár egy 
csókért, és megérezte, hogy a csóknál többet is követelnek majd 
tőle. Attól pedig félt, mert Albert elég kedvesnek látszott ugyan, de 
ha megmakacsolja magát, akár még kényszerítheti is őt. 

— Te aztán tudsz alkudni — mondta Albert. — Na jó. Egy százas a 
szexért. 

Kia kirohant a szobából. 


Fatima ott állt rögtön az ajtó előtt. 

— Mi történt? — kérdezte. 

— Szexelni akar velem! 

— Pénzt ajánlott érte? Kia bólintott. 

— Egy százast. 

— Figyelj rám. — Fatima megragadta Kia vállát, közelebb hajolt. 
Parfümjének olyan szaga volt, mint a pörkölt méznek. — Kínáltak már 
neked egy százast valaha? 

— Nem. 

— Nem is fognak, hacsak nem játszol a szabályok szerint. Itt ezzel 
lehet borravalót kapni, Kia, habár kevés az olyan bőkezű vendég, 
mint Albert. Most pedig menj vissza, és húzd le a bugyidat. — Lapos 
kis csomagot vett elő a zsebéből. — És használj óvszert! 

Kia nem vette el az óvszert. 

— Nagyon sajnálom, Fatima! — mondta. — Annyira utálok csalódást 
okozni neked, és komolyan szeretném ezt az állást, de nem bírom 
megtenni, amit kérsz, egyszerűen nem bírom! — EI volt szánva rá, 
hogy megőrzi a méltóságát, ám elszörnyedésére kibuggyantak a 
könnyei. — Kérlek, ne kényszeríts! 

Fatima arca megkeményedett. 

— Itt nem dolgozhatsz, ha nem adod meg a vendégeknek azt, amit 
elvárnak. 

Kia annyira sírt, hogy nem bírt válaszolni. Felbukkant a biztonsági 
ŐT. 

— Minden rendben, főnök? — kérdezte Fatimától. 

Kia ráeszmélt, hogy ha kényszeríteni akarják, a biztonsági őr 
simán lefoghatja. A felismerés elapasztotta a könnyeket. A 
legrosszabb, amit most tehet, ha gyámoltalannak mutatkozik, 
tudatlan falusi lánynak, akivel lehet erőszakoskodni. Ki kell állnia 
magáért. 

Egy lépést hátrált, fölszegte az állát. 

— Nem csinálok ilyet — jelentette ki határozottan. — Sajnálom, hogy 
csalódást kell okoznom, Fatima, de a te hibád, mert félrevezettél. — 
Lassan, nyomatékosan hozzátette: -—- Úgyhogy inkább ne 
veszekedjünk. 

Fatima felháborodott. 


— Fenyegetőzöl? Kia az őrre nézett. 

— Vele persze nem bírnék — mondta. Fölemelte a hangját. — 
Viszont szörnyű ricsajt csaphatok a vendégeid előtt! 

Abban a pillanatban kinézett az egyik különszobából a vendég, és 
azt kiáltotta: 

— Hé, ide kérünk még italt! 

— Máris, uram! — felelte Fatima, aki mintha megenyhült volna. — 
Menj a szobádba, aludj egyet rá — mondta. — Reggel talán másképp 
látod a dolgokat. Holnap ismét megpróbálhatod. 

Kia némán bólogatott. 

— És az ég szerelmére, ne bőgj a vendégek előtt! — tette hozzá 
Fatima. 

Kia nyomban eltűnt, mielőtt Fatima meggondolhatta volna magát. 
Megkereste a személyzeti bejárót, és átment az udvaron a lányok 
házához. Dzsadda az előtérben ül, és tévét nézett. 

— De korán megjöttél — mondta rosszallóan. 

— Igen — felelte Kia. Magyarázat nélkül felrohant az emeletre. 
Nadzsi még mindig aludt. 

Kia ledobta a formaruhát, amelyre már csak úgy tudott gondolni, 
mint egy prostituált jelmezére. Belebújt az ingébe, ledőlt Nadzsi 
mellé. Éjfél is elmúlt, de az étteremből felhallatszott a zene és a 
hangos beszélgetés. Elfáradt, de nem bírt aludni. 

Zaria hajnali három körül állított be, ragyogó szemmel, és egy 
marék bankjeggyel. 

— Gazdag vagyok! — mondta. 

Kia túl fáradt volt figyelmeztetni a lányt, hogy rossz az, amit 
csinál. Különben sem volt biztos benne, hogy csakugyan rossz-e. 

— Hány volt? — kérdezte. 

— Az egyik egy húszast adott, a másik, akit kézzel csináltam meg, 
egy tízest — felelte Zaria. — Gondolj bele, milyen sokáig tart, amíg 
anyám keres harmincat! — Ledobta a ruháját, és a zuhanyozóba 
indult. 

— Jól mosakodj meg! — szólt utána Kia. 

Zaria hamarosan visszatért, és egy perccel később már aludt. 

Kia álmatlanul feküdt addig, amíg a hajnal fénye át nem szűrődött 
a vékony függönyön. Nadzsi mocorgott. Megszoptatta a kisfiút, hogy 


még egy darabig csendben maradjon, aztán felöltöztette. Ő is 
felöltözött. 

Még senki se mozgolódott, amikor kijöttek a szobából. Kiosontak 
a néma házból. 

A város közepén, a széles Charles de Gaulle sugárúton már ilyen 
korán is jártak emberek. Kia megkérdezte, merre van a halpiac, mert 
N Djamenában az volt az egyetlen hely, amelyet ismert. A Csád-tóról 
minden éjszaka hozták a városba a halászok a friss fogást. Párszor 
ő is elkísérte Szalimot. 

Mikor odaért, az emberek javában rakodtak ki a furgonjaikból a 
szürkületben. Tömény halszag volt, de Kia kellemesebbnek találta, 
mint a Bourbon Street levegőjét. Elrendezték a standokon az 
ezüstös halakat, vizet permeteztek rájuk, hogy hidegen tartsák őket. 
Délre ez itt mind elkel, és a halászok délután elindulnak haza. 

Kia addig járkált, amíg meg nem látott egy ismerős arcot. 

— Emlékszel még rám, Melhem? — kérdezte. — Szalim özvegye 
vagyok. 

— Kia! — csodálkozott Melhem. — Hát persze hogy emlékszem rád. 

Mit keresel te itt? 

— Az egy hosszú történet — felelte az asszony. 


8. fejezet 


Négy nappal az NGueli hídnál történt lövöldözés után és négy 
éjszakával azután, hogy Tamara szex nélkül együtt hált Tabbal, az 
amerikai nagykövet fogadással ünnepelte meg a felesége 
harmincadik születésnapját. 

Tamara szerette volna, ha a fogadás nagyon jól sikerülne, Shirley 
kedvéért, aki a legjobb barátnője volt Csádban, és Shirley férje, Nick 
kedvéért is, aki majd megszakadt a szervezésben. Normális esetben 
Shirley szervezte a partikat — az ilyesmi a nagykövet feleségének 
feladatkörébe tartozott -, ám Nick kijelentette, hogy a felesége 
mégse fáradhat a saját születésnapjával, majd ő elintéz mindent. 

Nagy eseménynek ígérkezett. Mindenki ott akart lenni a 
követségről, beleértve a CIA-t, akik megjátszották az egyszerű 
diplomatákat. Meghívtak a szövetséges  nagykövetségekről 
mindenkit, aki számít, és Csád krémjének számos képviselőjét. 
Kétszáz vendégre számítottak. 

A bálteremben akarták tartani, amely ritkán látott össztáncot, mert 
a hagyományos európai bál immár elavultnak számított merev 
illedelmességével meg az umcacca zenével. Viszont annál több 
fogadást rendeztek már benne. Shirley mindig értette, miként kell 
oldott hangulatba hozni az embereket, hogy szertartásos 
környezetben is jól érezzék magukat. 

Délben Tamara átment a bálterembe, hogy megnézze, tud-e 
segíteni, és Nicket a legnagyobb kétségbeesés állapotában találta. A 
konyhában egy óriási torta várt díszítésre, húsz összevissza 
csellengő pincér várt utasításra, a Desert Funk nevű mali 
dzsesszegyüttes zenészei kint ültek a rafiapálmák alatt, és hasist 
szívtak. 

A hosszú Nick, akinek nagy fején nagyra nőtt minden — az orra, a 
füle, az álla —, fesztelen, nyájas modorú, éles eszű ember és nagyon 
tehetséges diplomata volt, de nem partiszervezőnek született. 

Rettenetesen jól akarta csinálni, és most türelmetlenül futkosott, 
nem értve, miért romlott el minden! 

Tamara odaállított három szakácsot a tortához, hogy vonják be 
cukormázzal, eligazította a bandát, hogy hova tegyék az erősítőiket, 


és elküldött két követségi alkalmazottat, hogy szerezzenek be 
léggömböket és szerpentint. Utasította a pincéreket, hogy hozzanak 
be óriási jégtartályokat, és tegyék oda hűlni az italt. Sorra vette a 
feladatokat, ügyelt minden részletre, és meghajtotta a személyzetet. 
Azon a délutánon már vissza se ment az irodájába. 

Közben egyfolytában Tab járt az eszében. Most mit csinálhat 
vajon? Mikor érkezik? Hova mennek a fogadás után? Együtt töltik 
vajon az éjszakát? 

Lehet, hogy túl szép az egész ahhoz, hogy igaz legyen? 

Annyi ideje volt, hogy elrohanjon a szobájába, és fölvegye a 
bulizó selyemruháját. Pávakék volt, az a tüzes árnyalat, amelyet 
Csádban szeretnek. Röviddel a vendégek érkezése előtt ért vissza a 
bálterembe. Egy perccel később feltűnt Shirley. Mikor meglátta a 
díszítést, a pincéreket a szendvicses- és italostálcákkal, és az 
ugrásra kész bandát, felragyogott az arca. Átölelte Nicket, és 
hálálkodott. 

— Hát ezt csodásan megcsináltad! — Határozottan meg volt lepve. 

— Sok segítséggel! — ismerte be Nick. Shirley Tamarára pillantott. 

— Nyilván te segítettél. 

— Nick lelkesedése mindenkit felvillanyozott — felelte Tamara. 

— Úgy örülök! 

Tamara tudta, hogy Shirley nem annyira a sikeres 
előkészületeknek örül, hanem annak, hogy Nick neki akart 
kedveskedni. Nick meg annak örült, hogy örömet szerzett a 
feleségének. Így kell ennek lennie, mélázott Tamara. Én is ilyen 
kapcsolatot akarok. 

Megérkezett az első vendég, egy csádi nő, harsogó vörös-kék 
pompában. 

—- Hát nem döbbenetes? — mormolta Shirley-nek Tamara. — Én 
olyan lennék abban a ruhában, mint egy rekamié! 

— Csodálatos, ahogy viseli! 

Az amerikai nagykövetségen mindig kaliforniai pezsgőt szolgáltak 
fel a fogadásokon. A franciák udvariasan azt mondták rá, hogy 
meglepően jó, de sose itták fenékig a poharukat. A britek gint kértek 
tonikkal. Tamara isteninek tartotta, de hát ő eleve fel volt dobva. 

Shirley fürkészőn nézte. 


— Nagyon ragyog a szemed ma este. 

— Élveztem, hogy segíthetek Nicknek. 

— Olyan vagy, mint aki szerelmes. 

— Nickbe? Hát persze. Mind bele vagyunk zúgva. 

— Hm - felelte Shirley, aki tudta, mikor kap kitérő választ. — Tanuld 
olvasni sok néma jelem; Szemmel is hall az okos szerelem .(2) 

— Hadd találgassak. Shakespeare? 

— Tízpontos válasz, és egy pluszpont, amiért megkerülted az 
eredeti kérdést. 

Újabb vendégek jöttek. Shirley és Nick az ajtóhoz mentek, hogy 
fogadják őket. Legalább egy órába telik, hogy üÜüdvözöljenek 
mindenkit. 

Tamara körözött. Ez az az alkalom, amikor a hírszerzők 
fölszedhetik a pletykákat. Érdekes, milyen hamar megfeledkeznek 
az emberek a titoktartásról, ha ingyen van az ital. 

A csádi nők a legharsányabb színekben tündököltek. A férfiak 
komolyabban öltözködtek, kivéve néhány ifjat, akik követték a 
divatot, és elegáns blézert vettek a pólójukhoz. 

Az ilyen összejöveteleken Tamara agyába néha kínosan 
belehasított a valóság. A terefere és a pezsgőzés közepette látta 
maga előtt Kiát, aki kétségbeesetten keresi a módját, miként 
adhatna enni a gyerekének, és életveszélyes útra készül a sivatagon 
és a tengeren át egy távoli országba, amelyet alig ismer, hátha ott 
lesz része némi biztonságban. Különös ez a világ. 

Tab késett. Bizarr lesz viszontlátni a közös éjszaka után. 
Befeküdtek Tab ágyába, a férfi bokszeralsóban-pólóban, Tamara 
tréningfelsőben és bugyiban. Tab átkarolta, ő hozzábújt, és 
másodpercek alatt elaludt. Mikor legközelebb fölnézett, Tab az ágy 
szélén ült, öltönyben, kezében egy csésze kávéval, és azt mondta: 

— Elnézést, hogy fölverlek, de indul a gépem, és nem akarom, 
hogy egyedül ébredj. — Maliba repült az egyik felettesével, aki 
Párizsból érkezett, ma kellett visszatérnie. Hogyan üdvözölje 
Tamara? Tab nem a szeretője, de bizonyosan több egy kollégánál. 

Odajött hozzá Bashir Fakhoury, egy helyi újságíró, akivel már 
találkozott, egy okos, rámenős ember. Tamarában azonnal 


megszólalt a vészcsengő. Amikor megkérdezte, hogy van, Bashir azt 
felelte: 

— Elemző cikket írok az EEDF-ről. — Az EEDF az ország 
legnagyobb lázadó csoportosulása volt, amely meg akarta buktatni a 
Tábornokot. — Mi a véleménye róluk? 

Miért ne használná ki ezt az embert? 

— Nem tudja, Bashir, hogy ki finanszírozza őket? 

—A nagyját Szudánból, keleti barátságos szomszédunktól kapják. 
Mi a véleménye róluk? Washington bizonyára azt hiszi, hogy 
Szudánnak nincs joga beavatkozni Csádban. 

— Bashir, maga is tudja, hogy nem az én dolgom véleményezni a 
helyi politikát. 

- Ó, ne izguljon, kettőnk között marad. Magának, mint 
amerikainak, nyilván a demokrácia mellett kell állnia. 

Tamara tisztában volt vele, hogy amit ketten tudnak, azt mindenki 
tudja. 

— Sokszor elgondolkozom Amerika lassú, hosszú útjáról a 
demokráciához. Háborúznunk kellett, hogy megszabaduljunk a 
királytól, aztán ismét háborúznunk kellett, hogy eltöröljük a 
rabszolgaságot, aztán száz év feminizmusba került elismertetni, 
hogy a nők nem másodrangú állampolgárok. 

Bashirt nem ez érdekelte. 

— Azt akarja mondani, hogy a csádi demokratáknak türelmesnek 
kell lenniük? 

— Semmi ilyesmit nem mondok, Bashir. Most csak fecsegünk egy 
fogadáson. — Biccentett egy szőke, fiatal amerikainak, aki egy csomó 
magabiztos franciával diskurált. — Beszéljen Drew Sandberggel, ő a 
sajtótitkár. 

— Beszéltem Drew-val. Nem sokat tud. A CIA véleményére 
vagyok kíváncsi. 

— Mi az a CIA? - kérdezte Tamara. 

Bashir savanyúan nevetett. Tamara elfordult. 

Rögtön meglátta Tabot, aki az ajtónál éppen kezet rázott Nickkel. 
Ma este fekete öltönyt viselt, vakító fehér inggel és 
mandzsettagombokkal. Diszkrét mintájú, sötétbordó nyakkendőt 
kötött hozzá. Olyan jól nézett ki, hogy meg kellett enni! 


Nem Tamara volt az egyetlen, aki ezt gondolta. Más nők is 
pillogtak a férfira titokban. El a szemekkel, hölgyeim, ő az enyéml!, 
gondolta. De hát persze nem volt az. 

Tab megvigasztalta bánatában. Elragadó volt, figyelmes, mélyen 
együttérző, de mit mond ez el róla? Csak azt, hogy rendes. A mali 
utazáson akár pánikba is eshetett, hogy most aztán le kell kötnie 
magát. A férfiak ilyenek. Le is rázhatja magáról valamilyen 
közhellyel: jó volt, de elég volt, maradjunk ennyiben, nem akarok 
állandó kapcsolatot, vagy — ami a legrosszabb — eleve hiba volt 
elkezdenem. 

Ez a gondolatmenet ráébresztette, hogy borzasztóan szeretne 
kapcsolatot Tabbal, és porba omlana, ha a férfi másként érezne. 

Ismét fordult egyet, és ott állt Tab. Elmosolyodott, és ez 
félelmetes volt, annyira sugárzott abból a vonzó arcból a boldogság 
és a szerelem. Tamara kételyei és félelmei szertefoszlottak. Alig 
bírta megállni, hogy a nyakába ne boruljon. 

— Jó estét — mondta szertartásosan. 

— Micsoda remek ruha! — Olyan volt a tekintete, mintha meg 
akarná csókolni a nőt. Tamara sietve kezet nyújtott. Tab megrázta, 
és továbbra is dilisen mosolygott. 

— Milyen volt Mali? — kérdezte a nő. 

— Hiányoztál. 

— Örülök, de ne mosolyogj így rám, mert nem akarom tudatni 
másokkal, hogy... közel kerültünk. Egy másik ország hírszerzője 
vagy. Dexter balhézni fog. 

— Csak olyan boldog vagyok, hogy látlak. 

-— Én meg imádlak, de most húzz a picsába, különben lebukunk. 

— Természetesen. — Kissé fölemelte a hangját. — Fel kell 
köszöntenem Shirley-t a születésnapján. Bocsánat. — Könnyedén 
meghajolt, és elvonult. 

Alighogy Tab távozott, Tamara rádöbbent, mi is szaladt ki a 
száján: imádlak! Francba!, gondolta. Ez túl korai volt. Ráadásul nem 
mondta, hogy ő is imád. Most aztán elriasztottam! 

Nézte Tab gyönyörűen szabott zakójának hátát, és azon rágódott, 
hogy akkor most elrontott mindent? 


Odajött hozzá Karim új, gyöngyszürke öltönyben, levendulalila 
nyakkendővel. 

— Hallottam a kalandotokról — mondta. Olyan különösen nézett a 
nőre, mint még soha. Tamara a hídnál kitört lövöldözés óta mások 
szemében is látta ezt a kifejezést. Azt hittük, ismerünk téged, 
mondta az arcuk, de most nem vagyunk olyan biztosak benne. 

— Mit hallottál? — kérdezte. 

— Hogy amikor a tengerészgyalogosok képtelenek voltak bárkit is 
eltalálni, te voltál az, aki lelőttél egy terroristát. Igaz ez? 

— Könnyű célpontom volt. 

— Mit csinált az embered? 

— Géppisztolyt szegezett rám húsz méterről. 

— De te nem ijedtél be. 

— Hát, nem. 

— És megsebezted, vagy mi? 

— Meghalt. 

— Uramisten! 

Tamara ekkor döbbent rá, hogy bekerült valamiféle elitbe. Karim 
le volt nyűgözve. Nem örült neki. Ő azt akarta, hogy az eszéért 
tiszteljék, ne a céllövő tudományáért. Másra terelte a szót. 

— Mit mondanak az elnöki palotában? 

-— A Tábornok nagyon haragszik. Amerikai barátainkat 
megtámadták. A támadók jöhettek Kamerunból, vagy lehettek 
egyfajta senki földjén két ország határán, de a tengerészgyalogosok 
a mi vendégeink, ezért nagyon fel vagyunk háborodva. 

Tamara két pontot szűrt le az eddig elhangzottakból. Egy: a 
Tábornok elhatárolta magát a támadóktól, amikor kijelentette, hogy 
haragszik rájuk. Kettő: burkoltan célzott rá, hogy nem 
szükségszerűen csádiak. Mindig az a legjobb, ha idegenekre 
kenhetjük a hibát. Karim még azt is megpendítette, hogy nem is 
csádi területen tartózkodtak, ami persze marhaság, de Tamara nem 
azért van itt, hogy vitatkozzon, hanem hogy adatokat gyűjtsön. 

— Ezt örömmel hallom. 

— Bizonyára tudod, hogy Szudán áll a támadás mögött. Tamara 
nem tudott semmi ilyet. 


— Az ,al-Busztán" ordítások nem inkább az NSZIÁ-ra vallanak? 
Karim legyintett. 

— Ez csak trükk, hogy félrevezessenek. 

— Akkor te mire gondolsz? -— kérdezte a nő fahangon. 

— A támadást az EEFD szervezte, szudáni támogatással. 

- Érdekes — mondta diplomatikusan Tamara. Karim közelebb 
hajolt. 

— Miután megölted a terroristádat, nyilvánvalóan ellenőrizted a 
fegyvert. 

— Magától értetődik. 

— Milyen típus volt? 

— Bullpup. 

— Norinco gyártmány? 

— Igen. 

— Kínai! — diadalmaskodott Karim. — A szudáni hadsereg Kínától 
vásárolja az összes fegyverét! 

De az NSZIÁ-nak is Norinco puskái voltak, és ugyanabból a 
forrásból szerezték be: a szudáni hadseregtől. Ám Tamara 
fölöslegesnek tartotta, hogy ezt forszírozza. Kétséges, hogy Karim 
egyáltalán elhinné, amit mond. Viszont a kormánya ezen az 
állásponton lesz, úgyhogy Tamara egyszerűen eltette ezt magának 
mint hasznos adatot. 

-— Lép valamit a Tábornok? 

— Tudatja az egész világgal, ki a felelős ezért! 

— És hogyan akarja megtenni? 

-— Egy nagy beszédet tart, amelyben megbélyegzi Szudán 
bomlasztó szerepét a csádi területen. 

— Egy nagy beszédben. 

— Igen. 

— Mikor? 

— Hamarosan. 

- Te és a többi közeli munkatárs már nyilván dolgoztok a 
szövegen. 

— Abszolúte. 

Tamara gondosan megválogatta a szavaltt. 

—A Fehér Ház azt reméli, hogy ez a helyzet nem eszkalálódik. 


Nem akarjuk, hogy ez a térség destabilizálódjon. 

— Persze, persze, mi is ugyanígy érzünk, ez magától értetődő. 
Tamara habozott. Merje-e megtenni, ami az eszében jár? A fenébe, 
de még mennyire! 

— Nagy segítség lenne Green elnöknek, ha láthatná a beszéd 
vázlatát. 

Hosszú szünet következett. 

Tamara gyanúja szerint Karimot meghökkenthette a kérés 
vakmerősége, ugyanakkor azt is felmérte, milyen fontos lehet 
megszerezni az amerikai jóváhagyást. 

Már az elképesztő, hogy egyáltalán hajlandó fontolóra venni. 
Végül annyit mondott: 

— Meglátom, mit tehetek — és elfordult. 

Tamara körülnézett a színek tobzódásában. A terem zsúfolásig 
megtelt, a nők túl akarták tündökölni egymást. Az üvegajtókat 
szélesre tárták, hogy az emberek kimehessenek dohányozni. A 
Desert Funk az atonális dzsessz ritmikus afrikai változatát játszotta, 
ám az arab-francia-angol zsinatolás elfojtotta a zenét. A 
légkondicionálás bedobott apait-anyait. Mindenki pompásan 
szórakozott. 

Egyszer csak ott állt mellette Shirley. 

— Nem sok időt adtál Tabdarnak. De jó szeme van. 

— Nagyon sürgős volt neki, hogy felköszöntsön. 

— Két hete, az olasz követség fogadásán le se szálltál róla. 

Valóban sokáig beszélgettek azon az estén, bár főleg Abdulról 
volt szó. Lehet, hogy tudtán kívül már akkor beleesett a férfiba? 

— Nem szálltam rá! — tiltakozott. — A munkáról volt szó. Shirley 
vállat vont. 

— Ha te mondod. Nyilván megsértett valamivel, és összekaptatok. 
- Szúrósan nézett Tamarára. — Hoppá...! Épp az ellenkezője! — Te 
színlelsz! — hüledezett. — Takargatsz valamit! — Lehalkította a 
hangját. 

— Lefeküdtél vele? 

Tamara nem tudta, mit válaszoljon erre. Azt kellene mondania: 

igen és nem, ami újabb magyarázkodást igényelne. Shirley 
zavarba jött, ami nem volt jellemző rá. 


-— De otromba vagyok, hogy megkérdeztem. Ne haragudj. 
Tamarának sikerült kinyögnie egy épkézláb mondatot. 

— Ha igaz lenne, nem mondanám meg neked, mert akkor arra 
kellene kérnem téged, hogy titkold el Nick és Dexter előtt, ami nem 
lenne tisztességes. 

Shirley bólintott. 

- Felfogtam. Köszönöm. — Észrevett valamit a terem túlsó 
végében. — Keresnek — mondta. Tamara követte a pillantását, és 
látta, hogy Nick integet a bejárattól. Két ember állt a közelében, sötét 
öltönyben, napszemüvegesen. Nyilvánvalóan testőrök, de kié? 

Shirley után eredt. 

Nick izgatottan beszélt egy segédtiszttel. Amint Shirley odaért 
hozzá, kézen fogta és az ajtóhoz mentek. 

Bevonult a Tábornok. 

Tamara még sose látta szemtől szembe Csád elnökét, de 
felismerte a fényképekről. Széles vállú, sötét bőrű, hatvanas, 
borotvált fejű ember volt, külsőre inkább afrikai, mint arab. Nyugati 
öltönyt és vaskos aranygyűrűket viselt, férfiak és nők csoportja 
követte. 

A Tábornok jó hangulatban volt és mosolygott. Kezet rázott 
Nickkel, elhárította a pezsgőt, amellyel az egyik pincér kínálta, 
átnyújtott Shirley-nek egy apró tárgyat díszes csomagolásban, aztán 
rázendített angolul: 

— Boldog szülinapot. . . 

Kísérete belépett a második sornál: 

— Boldog szülinapot... . 

A Tábornok várakozóan körülnézett. Még többen értették meg a 
célzást, és fújni kezdték: 

— Boldog szülinapot, drága Shirley... — A banda kísérni kezdte 
őket. 

Az utolsó sort már az egész terem dalolta: 

— Boldog szülinapot! — Utána megtapsolták magukat. 

Nohát, azt biztosan tudja, hogyan töltsön be egy szobát, 
állapította meg Tamara. 

— Kibonthatom az ajándékomat? - kérdezte Shirley. 


— Hát persze, csak tessék! — biztatta a Tábornok. — Látni akarom, 
tetszik-e magának! 

Mintha mondhatna mást, gondolta Tamara. 

Összenéztek Karimmal, és Tamara már tudta is, mi az ajándék. 
Shirley felmutatott egy könyvet. 

— Hát ez csodálatos! — mondta. — Al-Hanszá, a kedvenc arab 
költőm művei, angol fordításban! Köszönöm, elnök úr! 

— Hallottam, hogy érdekli a költészet — mondta a Tábornok -, és 
al- Hanszá egyike a kevés költőnőnek. 

— Milyen szellemes választás! A Tábornok elégedett volt. 

— Habár kissé borongós - jegyezte meg. — Főleg siratókat írt. 

— A legnagyobb versek között sok a szomorú, elnök úr — felelte 
Shirley. 

— Igaz. — A Tábornok karon fogta Nicket, és elfordította a 
csoporttól. — Egy szóra, nagykövet úr, ha szabad — mondta. 

— Hogyne! - felelte Nick. Fojtott hangon beszélgetni kezdtek. 

Shirley értett a szóból, és a környezetéhez fordult, mindenkinek 
megmutatta a könyvet. Tamara nem árulta el, milyen szerepet 
játszott az ajándék kiválasztásában. Egy napon talán majd elmondja 
Shirley- nek. 

A Tábornok körülbelül öt percig beszélt Nickhez, azután elment. A 
hangulat még jobban felpezsdült; mindenkit felvillanyozott, hogy az 
ország elnöke személyesen megtisztelte őket. Ehhez képest Nick 
egy kissé komornak látszott. Vajon mit mondhatott neki a Tábornok? 

Belebotlott Drew-ba, és elmondta neki, hogy miről beszélt 
Bashirral. 

— Semmi olyat nem mondtam, amiről ne tudott volna. Persze, 
szophat az ujjából valamit. De hát ez együtt jár a követségi 
fogadásokkal. 

— Köszönöm, hogy tájékoztattál, de szerintem nem kell izgulnunk 
— nyugtatta meg Drew. 

Ott volt Drew menyasszonya is, Annette Cecil, az ndjamenai kis 
brit misszió munkatársa. 

— A fogadás után elmegyünk a Bisous bárba — mondta. — Akarsz 
jönni? 

— Talán, ha elszabadulhatok. Kösz. 


Shirley-re nézett, és látta, hogy lehangolt. Mi történhetett? Biztos, 
hogy a Tábornokhoz van valami köze. Odament Shirley-hez, és 
megkérdezte: 

— Mi az? 

— Ugye emlékszel, amikor mondtam, hogy a Tábornok megígérte 
a támogatását Green elnök ENSZ-határozatához a 
fegyvereladásokról? 

— Hogyne, természetesen! Nick nagyon örül. 

— A Tábornok azért jött, mert közölni akarta, hogy meggondolta 
magát. 

— Francba! Miért? 

— Nick is egyfolytában ezt firtatta, és a Tábornok egyfolytában 
kertelt. 

— Tett valamit Green elnök, amivel megsértette a T ábornokot? 

— Azt próbáljuk kideríteni! 

Odajött egy újabb vendég, hogy megköszönje Shirley-nek a 
fogadást. A meghívottak kezdtek elszállingózni. 

Karim felbukkant Tamara mellett. 

— Nagy sikere volt a javaslatodnak! — mondta. — Köszönöm a 
tanácsodat. 

— Nagyon szívesen. Mindenkit valósággal lázba hozott, hogy 
idejött a Tábornok. 

— Akkor viszlát a jövő héten. Megbeszéltünk egy közös kávézást! 
Karim távozni készült, de a nő megállította. 

— Karim, te mindent tudsz, ami a városban történik. Ez hízelgett a 
férfinak. 

— Azt talán mégse... 

—A Tábornok nem szavazza meg Green elnök ENSZ-határozatát, 
és sehogy se jövünk rá, hogy miért. Kezdetben támogatott minket. 
Nem tudod, miért gondolta meg magát? 

— De tudom - felelte Karim, ám nem bocsátkozott részletekbe. 

— Nagyon sokat segítene Nicknek, ha tudnánk. 

— Meg kellene kérdezned a kínai nagykövetet. Ez azt jelezte, hogy 
Karim gyengül egy kicsit. 

— Azt persze tudom, hogy a kínaiak ellenzik a határozatunkat — 
ütötte a vasat a nő. — De miféle nyomást képes gyakorolni Kína, 


amitől egy hűséges barát átáll a másik táborba? 

Karim fölemelte a jobbját, majd összedörzsölte a hüvelyk- és a 
mutatóujját. Ez a pénz nemzetközi jele. 

— Lefizették? — kérdezte Tamara. Karim a fejét rázta. 

— Hát akkor? 

Karimnak most mondania kellett valamit, különben azt a látszatot 
keltette volna, hogy csak megjátszotta a beavatottat. 

— A kínaiak — kezdte halkan és óvatosan -, már egy éve 
dolgoznak egy csatorna tervén, amely összekötné a Kongó folyót a 
Csád-tóval. 

— Hallottam róla. És? 

- Ha megszavazzuk az amerikai határozatot, azonnal 
abbahagyják a munkát. 

— Ó! - lehelte Tamara. Ez hát a magyarázat. 

— A Tábornok roppantul szorgalmazza a csatornát — tette hozzá 
Karim. 

Azt is kell tennie, gondolta a nő. A csatorna életek millióit 
mentené meg, és átváltoztatná ezt az országot. 

Csakhogy az ilyen terveket politikai nyomásra lehet használni. Ez 
egyáltalán nem volt gonoszság, még csak szokatlannak sem lehetett 
nevezni. Más országok, köztük az Egyesült Államok is, ugyancsak a 
befolyásuk erősítésére használnák a segélyprogramjaikat és a 
külföldi befektetéseiket. Hozzátartozott a játékhoz. 

De a nagykövetnek tudnia kell róla. 

— EI ne áruld senkinek, hogy tőlem hallottad! — Karim kacsintott, 
majd elvonult. 

Tamara körülnézett, kereste Dextert vagy valamelyik rangidős 
CIA-ügynököt, akinek jelenthetne, de már mindenki távozott. 

Odajött Tab. 

— Köszönöm a csodás partit — mondta hangosan, majd halkabban 
folytatta: — Emlékszel rá, mit mondtál egy órája? 

— Mit? 

— Azt mondtad: ,Imádlak, de most húzz a picsába." Tamara 
pironkodott. 

— Elnézést, de nagyon feszült voltam a parti miatt. — És miattad. 

— Ne mentegetőzz. Együtt vacsorázunk? 


— Nagyon jó lenne, de nem távozhatunk egyszerre. 

— Hol találkozunk? 

— El tudnál jönni értem a Bisous bárhoz? Drew és Annette 
meghívott. 

— Természetesen. 

— Ne gyere be. Csörgess rám kintről, és azonnal meglépek. 

— Ügyes terv. Ilyen módon kevésbé szúrhatnak ki. 

— Úgy van. — Tab mosolygott és elment. 

Tamara köteles volt jelenteni azt, amit Karimtól megtudott. 
Persze, elindulhatna, hogy felkutassa Dextert, de Nick olyan 
csüggedtnek látszott, hogy Tamara úgy döntött, azonnal közölnie kell 
vele, és odament a nagykövethez. 

— Köszönöm, hogy olyan sokat segítettél ma délután. Csodásan 
sikerült a fogadás — mondta Nick őszinte hálával, ám Tamara látta 
rajta, hogy másutt jár az esze. 

— Annak örülök -— válaszolta. — Most hallottam valamit, amiről talán 
tudni akarsz. 

— Hallgatlak. 

— Találgattam, mi bírhatta rá a Tábornokot, hogy megváltoztassa 
az álláspontját az ENSZ-határozat dolgában. 

— Én is. — Nick beletúrt a hajába, és összekócolta. 

— A kínaiak belengették egy több milliárd dolláros csatorna tervét 
a Kongó és a Csád-tó közé. 

— Tudom — felelte Nick. — Á, értem már! Kiszállnak, ha Csád 
megszavazza a határozatot! 

— Ezt hallottam. 

— Logikusnak tűnik. Most legalább tudjuk. Nem vagyok biztos 
benne, hogy tehetnénk bármit is ellene. Sarokba szorítottak. 

A vendégsereg távozott, a pincérek leszedték az asztalokat. 
Tamara otthagyta a komoran tépelődő Nicket. Úgy érezte, jól tette, 
hogy ilyen korán értesítette a nagykövetet a Tábornok 
pálfordulásáról; azt eldönteni, mi legyen most, nem az ő dolga, 
hanem Nické és Green elnöké. 

Kijött a bálteremből, keresztülvágott a követségen. Este volt, a 
nap lement, a levegő gyorsan hűlt. Éppen zuhanyozott, amikor 
megszólalt a telefonja. Dexter hagyott üzenetet, hogy hívja vissza. 


Alighanem gratulálni akar. Az várhat reggelig. Neki most az a 
sürgős, hogy minél előbb találkozzon Tabbal. Nem hívta vissza a 
főnökét. 

Tetőtől talpig átöltözött, bíborszín blúzba, fekete farmerbe. Egy 
rövid bőrdzsekit is magához vett, hogy ne fázzon, aztán kocsit hívott. 

Többen is vártak autóra: Drew és Annette, Dexter és Daisy, 
Dexter helyettese, Michael Olson, és a CIA-iroda két újonca, Dean 
és Leila. Drew és Annette felajánlották, hogy Tamara szálljon be 
hozzájuk, ő pedig örömmel igent mondott. 

Dexter kissé vörös volt a pezsgőtől. 

— Hívtam! — mondta vádlón. 

— Most akartam visszahívni — hazudta a nő. A hangból ítélve 
Dexter nem gratulálni akart. 

— Volna egy kérdésem. 

— Hallgatom. 

Dexter fölemelte a hangját. 

— Ki a fenének képzeli maga magát? 

Tamara annyira meghökkent, hogy egy lépést hátrált. Érezte, 
ahogy vörösödik a nyaka. A többiek feszengtek. 

— Mit követtem el? — Halkan beszélt, azt remélve, hogy Dexter 
ugyanúgy válaszol. 

Nem jött be. 

— Tájékoztatta a nagykövetet! — tombolt Dexter. — Az nem a maga 
jogköre! A nagykövetet én tájékoztatom, vagy ha nem én, akkor 
Michael. Maga kábé a huszadik a rohadt parancsláncban! 

Hogy viselkedhet így a kollégái előtt? 

— Én nem tájékoztattam a nagykövetet! — tiltakozott Tamara, de 
már mondat közben rádöbbent, hogy szó szerint azt tette. — Ó, a 
Tábornokra gondol? 

Dexter úgy rezegtette a fejét, mint a bólogató porcelánkutya, és 
hülyére vett hangon nyafogta: 

— Igen, így van, pontosan a kibaszott Tábornokra gondolok! 

— Dexter, ne itt — kérte halkan Daisy. 

Férje ügyet se vetett rá. A kezét csípőre téve rosszindulatúan 
meredt Tamarára. 

— Na szóval? 


A szó szoros értelmében igaza volt, de most időpocsékolás lett 
volna ragaszkodni a protokollhoz. 

— Nick le volt sújtva, nem értette a dolgot, én pedig megtudtam, 
amit neki is tudnia kellett. Úgy gondoltam, a nagykövetnek azonnal 
értesülnie kell róla. 

— Hozhatna is ilyen döntéseket, ha kineveznék irodavezetővé, 
márpedig egyelőre nem az, és soha nem is lesz az, amíg nekem van 
beleszólásom! 

Tamara tisztában volt vele, hogy az információkat mérlegelni kell, 
mielőtt továbbítják őket a politikusoknak. A szűretlen jelentések 
megbízhatatlanok, és félrevezetőek lehetnek. A CIA vezető ügynökei 
értékelték, ami bejött, ellenőrizték a forrás megbízhatóságát, 
összevetették a jelentéseket, feltárták összefüggéseiket, és csak 
mindezek után mondtak véleményt a politikusoknak, akiket sose 
avattak be az alapadatokba. 

Másrészt ez egy nagyon egyszerű eset volt. Nick, a tapasztalt 
diplomata aligha szorult rá a figyelmeztetésre, hogy az információ 
nem mindig helyes. Nem történt semmi baj. 

Tamara szerint Dexter dühét az fűtötte, hogy az iroda aratott egy 
kis diadalt, de nem őt dicsérték érte. Ám értelmetlenség lett volna 
vitatkozni vele. Tamara kénytelen volt nyelni. 

Előállt Dexter limuzinja, a sofőr kitárta az ajtót. Daisy beszállt, 
olyan arccal, mint aki a legszívesebben elsüllyedne. 

— Őszintén sajnálom — szólt Tamara. — Nem gondolkoztam. Nem 
fordul elő még egyszer. 

— Ajánlom is — figyelmeztette Dexter, azzal beült az autójába. 

Három órával később Tamara azt is elfelejtette, hogy Dexter a 
világon van. 

Végighúzta ujját Tab állkapcsának elegáns ívén, fülcimpától 
fülcimpáig. Milyen jó, hogy nem visel szakállt. 

A lakásban csak egy asztali lámpa adott szűrt fényt. A pamlag 
nagy volt és puha. Zongorakvartett szólt halkan, Tamara Brahmsnak 
vélte. 


Tab megfogta a kezét, végigcsókolta. Ajka gyöngéden mozgott 
Tamara bőrén, ízlelgette, fölfedezte az ujjperceket, az ujjbegyeket, a 
tenyeret, aztán azt a gyönge pontot a csuklón, amelyet az emberek 
el szoktak vágni, ha meg akarnak halni. 

Tamara lerúgta a cipőjét. Tab ugyanazt tette. Nem viselt zoknit. 
széles, formás lábfeje volt. Minden elegáns volt rajta. Kell lennie 
valami hibájának. A következő órában úgyis anyaszült meztelenül 
fogja látni a férfit. Talán csúnya, nagy a köldöke... vagy valamije. 

Most már egy kicsit idegesnek kellene lennem, gondolta. Lehet, 
hogy csalódásnak bizonyul: figyelmetlen lesz, vagy kapkod, vagy 
sajátos óhajokkal hozakodik elő. Vannak férfiak, akik ha a szex 
rosszul sül el, dühösek lesznek, gorombáskodnak, és a nőt 
hibáztatják. Neki is volt pár rossz tapasztalata, és még többet is 
hallott a barátnőitől. Most mégis laza volt. Az ösztöne azt súgta, 
hogy Tab miatt nem kell aggódnia. 

Kigombolta a férfit ingét, élvezte a teste melegségét a friss 
vászon alatt. Tab már órákkal korábban leoldotta a nyakkendőjét. 
Tamara szantálfa illatát érezte, valamilyen régimódi parfümöt. 
Megcsókolta Tab mellét. Nem volt rajta nagyon sok szőr, csak 
néhány hosszú, fekete pászma. Megérintette Tab sötétbarna 
mellbimbóját. Hallotta, hogy sóhajt örömében. Ezt biztatásnak vette, 
és meg is csókolta a mellbimbókat. Tab megsimogatta a haját. 

— Ebből sokkal többet is el tudnék viselni — mondta a férfi, amikor 
Tamara elhúzódott. — Miért hagytad abba? 

A nő elkezdte kigombolni a bíborszínű blúzt. 

— Mert azt akarom, hogy te is csináld meg velem ugyanazt — 
mondta. — Jó? 

— De mennyire - felelte Tab. 


9. fejezet 


Green elnök megvitatta a rossz hírt Chester Jackson 
külügyminiszterrel, aki olyan volt a halszálkás öltönyében és a kötött 
nyakkendőjével, mint egy főiskolai professzor. Amikor helyet foglalt 
Pauline mellett, az elnök valami fehéret vett észre a csuklóján. 

— Mi ez az óra, Chess? — kérdezte, mert a miniszter általában 
lapos Longinest viselt barna krokodilbőr szíjon. 

Chess felhúzta a zakója ujját, és megmutatott egy műanyag 
pántos, hófehér karórát. 

— A lányunokám ajándéka — magyarázta. 

— Vagyis értékesebb mindennél, amit ékszerboltban vásárolhat. 

— Pontosan! Pauline felkacagott. 

— Szeretem, ha egy férfinak van értékrendje! 

Chess agyafúrt, gyakorlatias államférfi volt, és nagy 
hajlandóságot mutatott arra, hogy ne ébressze fel az alvó oroszlánt. 
Mielőtt politikával kezdett foglalkozni, társ volt egy nemzetközi jogra 
szakosodott, washingtoni ügyvédi irodánál. Pauline szerette száraz, 
tömör beszámolóit, amelyekben nem volt fölösleges szó. 

— Ma este leszavazhatnak minket az ENSZ-ben — mondta Chess. 
—-— A számadatokat már megkapta Joshtól. — Josh, azaz Joshua 
Woodward Amerika ENSZ-képviselője volt. — A támogatottságunk 
egyszerűen szétporlott. Azoknak a semleges országoknak a 
többsége, akik megígérték az igen szavazatot, most azt mondják, 
hogy tartózkodnak vagy ellenünk szavaznak. Sajnálom. 

—A pokolba! — mondta Pauline. Már a hétvégén kétesnek látszott 
a dolog, de most elszörnyedve állapította meg, hogy legrosszabb 
félelmei válnak valóra. Chess folytatta: 

— A többséget a kínaiak azzal vették rá az elpártolásra, hogy a 
tervezett beruházások felfüggesztésével fenyegették meg őket. 

Szokott, méltatlankodó hangján megszólalt a  Pauline-nal 
átellenben ülő Milton Lapierre alelnök, miközben a nyakából leoldott 
lila sálat gyűrögette: 

— Ezt mi is megtehetjük! Hassunk rájuk a segélyprogramjainkkal! 
Azok, akiket segítünk, kötelesek nekünk segíteni! Vagy ha nem, 
elmehetnek a pokolba! 


Chess a fejét rázta. 

-— A segélyeink zöme az amerikai gyártóktól függ, tehát ha 
beszüntetjük őket, meggyűlik a bajunk az üzletembereinkkel. 

— Ez a határozat mégsem volt olyan briliáns ötlet — jegyezte meg 
Pauline. 

— Utólag már látjuk — mondta Chess. — De akkor mindnyájan jó 
tervnek tartottuk. 

— Ha vesztésre állunk a szavazáson, inkább visszavonom a 
határozattervezetet. 

— Függessze fel. Mondhatjuk, hogy ez csak halasztás, mert meg 
kell beszélnünk a módosításokat. Annyi időre függesztheti fel, 
amennyire csak akarja. 

-— Oké, Chess, de megszakad a szívem, amikor egy ilyen 
tősgyökeres amerikai család fiát, mint az Ackermanéké, most 
gyilkolta meg kínai fegyverrel egy terrorista. Én ezt nem hagyom 
annyiban. Tudja csak meg Kína, hogy ára van annak, amit csinálnak. 
Ezt nem ússzák meg szárazon. 

— Tiltakozhat a kínai nagykövetnél. 

— De mennyire, hogy fogok. 

— A nagykövet azt fogja mondani, hogy a kínaiak a szudáni 
fegyveres erőknek adnak el fegyvereket; nem Kína hibája, hogy a 
szudániak továbbadják őket az NSZIÁ-nak. 

— Ami fölött a kínai és a szudáni kormány szemet huny. Chess 
bólintott. 

— Képzelje el, miket mondanának rólunk, ha az afgán 
katonatisztek amerikai fegyvereket árulnának a hszincsiangi 
lázadóknak! 

— A kínai kormány azzal vádolna minket, hogy meg akarjuk 
buktatni. 

— Elnök asszony, ha meg akarja büntetni Kínát, miért nem 
szigorítja az Észak-Korea elleni szankciókat? 

— Az pénzbe kerülne a kínaiaknak, de nem sokba. 

— Valóban, de megmutatná a világnak, hogy Kína nem vesz 
tudomást az ENSZ szankcióiról, és ez kínos helyzetbe hozná őket. A 
tiltakozásuk pedig csak bennünket igazolna. 

— Nagyon ravasz, Chess. Ez tetszik nekem. 


— Ráadásul nem kellene megszavaztatni az ENSZ-szel. Az ENSZ 
már számtalan határozatot megszavazott a kereskedelmi 
megszorításokról Észak-Korea ellen. Nekünk annyi a dolgunk, hogy 
betartjuk a létező szabályokat. 

— Például? 

— Az import-export dokumentumokat feltöltik az internetre. 
Vizsgáljuk meg őket tüzetesebben, hogy  rátaláljunk a 
hamisítványokra. 

— Hogyan? 

- Mondok egy példát. Észak-Korea jó és olcsó 
tangóharmonikákat gyárt. Valamikor világszerte exportálták; most 
már nem tehetik. Viszont tavaly valamelyik kínai tartomány 
négyszázharmincegyet importált, és még ugyanabban az évben 
Kína pontosan négyszázharmincegy kínai gyártmányú harmonikát 
exportált Olaszországba! 

Pauline felkacagott. 

— Nem atomfizika, csak nyomozni kell hozzá — mondta Chess. 

— Van még valami? 

— Rengeteg minden. Figyeljük a hajóról hajóra történő átrakodást 
a tengeren — műholddal képesek vagyunk rá. Nehezítsük meg 
Észak-  Koreának a hozzáférést a külföldi keményvaluta- 
tartalékaihoz. Tartsunk be a szankciók megszegésével gyanúsítható 
országoknak. 

— Azt a mindenit! Hát akkor csináljuk! — mondta Pauline. 

— Köszönöm, elnök asszony. Lizzie benyitott. 

— Mr. Chakraborty van itt. 

— Jöjjön be, Sandip! — kiáltotta Pauline. 

sandip Chakraborty volt a sajtóiroda főnöke, eszes, fiatal bengál— 
amerikai, öltönyben és tornacipőben, a főváros trendi tisztviselőinek 
legújabb divatja szerint. 

— James Moore nagy beszédet tart a dél-karolinai Greenville-ben, 
és hallottam, hogy kitér az ENSZ-határozatra. Gondoltam, hallani 
szeretnék. 

— Kapcsolja be a CNN-t, kérem — mondta Pauline. Sandip 
bekapcsolta a televíziót. Megjelent Moore. 


A hatvanesztendős Moore-nak, aki tíz évvel volt öregebb Pauline- 
nál, markáns arca és deresedő, szőke kefefrizurája volt. Western 
stílusú zakója vállára és a zsebek hajtókáira V alakú rátéteket 
varratott. 

— Azért, mert valaki délről jött, még nem kell úgy öltözködnie, mint 
egy tahónak — dohogott Milt. 

— Mellesleg olajból szerezte a pénzét, nem marhából — mondta 
Chess. 

— Lefogadom, hogy van egy lova, amelyiknek a neve Trigger. 

— De azt is nézzék, mennyire szeretik — figyelmeztette őket 
Pauline. 

Moore a bevásárlókkal jattolt egy napfényes utcán. Azok 
valósággal megrohanták, hogy közös szelfiket készíthessenek. 

— Ide nézzen, Jimmy! Rám nézzen! Mosolyogjon! — Főleg az 
asszonyokat pezsdítette fel a közelsége. 

Közben Moore egyfolytában beszélt. Ilyeneket mondott: 

— Hát hogy van mindig? De örülök, hogy látom! Hahó! Kösz a 
támogatását, méltányolom! 

Egy fiatal nő mikrofont dugott Moore orra alá, és megkérdezte: 

— Elítéli-e az esti beszédében Kínát, amiért fegyvereket ad el a 
terroristáknak? 

— Hát az biztos, hogy helyreteszem a fegyverkereskedelmet, 
hölgyem! 

— De mit fog mondani? 

Moore csibészesen vigyorgott. 

— Hát, hölgyem, ha most elmondanám, senki se jönne oda, hogy 
meghallgasson, nem igaz, hölgyem? 

— Kapcsolja le — mondta Pauline. 

A képernyő elsötétült. 

— Ez az ember egy vicc — mondta Chess. 

— Viszont jó színész — mutatott rá Milt. Beszólt Lizzie: 

— Mr. Green van itt, elnök asszony! Pauline felállt, a többiek 
ugyancsak. 

— Ezzel még nem végeztem — mondta az elnök. — Holnap reggel 
találkozunk a tanácsteremben. Ötleteket kérek, hogyan értethetjük 
meg a kínaiakkal, hogy nem adtuk fel. 


A tanács kisorjázott. Üzlethez öltözötten — sötétkék öltöny, csíkos 
nyakkendő — bejött Gerry, aki ritkán tette be a lábát az Ovális 
irodába. 

— Valami baj van? — kérdezte Pauline. 

— Ja — felelte Gerry, és leült a feleségével szemközt a pamlagra, 
amelyen Milt otthagyta a lila sálját. Gerry fölvette, ráterítette a 
karfára. — Ma délután nálam járt Pippa iskolaigazgatója. 

Gerry nem szakított végleg az ügyvédi hivatással. Egykori cége 
kicsi, ám mindennel fölszerelt irodát biztosított számára a vezetőségi 
szinten, elméletben a jótékonysági munkájához, de ő gyakran adott 
itt jogi tanácsokat is, nem hivatalosan és ingyen, a cégnek pedig 
príma reklám volt, hogy magának az elnöknek a férje külsőzik náluk. 
Pauline-nak nem nagyon volt ínyére ez az elrendezés, de úgy 
döntött, ezen nem fog pörölni Gerryvel. 

— Ms. Judd? - kérdezte most. — Ezt még nem is mondtad! 

— Mert nem tudtam. A férje nevén, Mrs. Jenksként kért időpontot. 
Pauline így is furcsállotta, de most nem ez volt a fontos. 

— Már megint Pippa csinált valami rosszat? 

— Marihuánát szív. 

Pauline nem hitt a fülének. 

— Az iskolában? 

— Nem. Ha ott csinálta volna, tüstént kicsapják. Náluk zéró 
tolerancia van, nincsenek kivételek. Azért nem állunk olyan rosszul. 
Az iskolán és tanítási időn kívül szívta, Cindy Riley születésnapi 
buliján. 

— De, gondolom, Ms. Judd megtudta valamiként, és nem 
hagyhatja figyelmen kívül, még akkor sem, ha Pippa nem sértette 
meg a szó szoros értelmében az iskolai rendtartást. 

— Pontosan. 

— Jaj! Miért nem lehetnek az aranyos kölykökből azonnal 
megbízható felnőttek a köztes undokság nélkül? 

— Van, amelyikből az lehet. Gerryből alighanem, vélte Pauline. 

— Mit akar Ms. Judd, most mit tegyünk? 

— Vegyük rá Pippát, hogy hagyja abba a füvezést - felelte Gerry. 

— Oké -— mondta Pauline, de közben azt gondolta: Hogy az 
ördögbe csináljam? Még arra se vehetem rá, hogy szedje föl a 


padlóról a zokniját, és dobja a szennyesbe. 

— Bocsánat, itt maradt a sálam — szólalt meg Milt hangja. Pauline 
fölrezzent. Nem is hallotta az ajtónyitást. 

Benézett Lizzie. 

— Hozhatok önnek egy csésze kávét vagy valami mást, Mr. 
Green? 

— kérdezte. 

— Köszönöm, nem. 

Lizzie észrevette Miltet, és összevonta a szemöldökét. 

— Alelnök úr! Nem is láttam, hogy visszajött! — Az ő feladata volt 
terelgetni a politikus látogatókat, és bosszantotta, hogy az alelnök 
valamiként elbitangolt a nyájból. 

Pauline szerette volna tudni, mit hallhatott meg Milt a 
beszélgetéséből Gerryvel. Bizonyára nem sokat. Különben is, most 
már mit sem tehet ellene. 

Milt felmutatta magyarázat gyanánt a lila sálat. 

— Elnézést a zavarásért, elnök asszony — mondta, és elszelelt. 

— Borzasztóan sajnálom, elnök asszony — mentegetőzött Lizzie. 

— Nem a maga hibája, Lizzie — nyugtatta meg Pauline. — Máris 
indulunk a rezidenciába. Hol van Pippa? 

— A szobájában, a házi feladatát készíti. — A titkosszolgálat mindig 
tudta, ki hol tartózkodik, és tájékoztatta erről Lizzie-t. 

Együtt távoztak az Ovális lIrodából, és elindultak az esti 
napsütésben a Rózsakert kanyargós ösvényén. Aztán fölmentek a 
lépcsőn a rezidencia emeletére, ahol Pippa szobája volt. 

Pauline-nak feltűnt, hogy a jegesmedvés posztert a lánya ágya 
fölött felváltotta egy csinos fiú gitárral — vélhetőleg valami nagy sztár, 
noha Pauline nem ismerte arcról. 

A farmeres-pulóveres Pippa törökülésben kuporgott az ágyon, a 
nyitott laptopja mellett. Fölnézett, és azt kérdezte: 

— Mi van? 

Pauline helyet foglalt az egyik széken. 

— Délután Ms. Judd bejött az apádhoz. 

— Mit akart az öreg Dzsuvás? Az arcotokon látom, hogy valami 
bajt kevert. 

— Azt mondja, hogy füveztél. 


— Honnan a fenéből tudhatna ilyet? 

— Ne káromkodj, kérlek. Cindy Riley születésnapján történt. 

— Melyik seggfej szólt neki? 

Ennyire bájos külsővel hogy lehet ilyen mocskos szája?, gondolta 
Pauline. 

— Nem a jó kérdéseket teszed föl, Pippa - figyelmeztette 
higgadtan Gerry. — Nem érdekes, hogy Ms. Judd miként szerzett 
tudomást róla. 

— Dzsuvásnak pedig semmi köze hozzá, hogy mit csinálok iskolán 
kívül. 

— Ő nem így látja, és mi sem. 

Pippa színpadiasan sóhajtott, és lecsukta a laptopját. 

— Mit akartok, hogy mit csináljak? 

Pauline-nak az eszébe jutott, milyen volt megszülni Pippát. 
Borzasztóan akarta a gyereket, de annyira fájt! Most is teljes szívből 
szerette a kisbabáját, és most is ugyanannyira fájt. 

— Ne szívj többé marihuánát — válaszolt Gerry az impertinens 
kérdésre. 

— Mindenki szív, papa! Washingtonban és a fél világon legális! 

— Árt neked. 

— Nem annyira, mint az alkohol, és te is iszol bort. 

— Egyetértek — bólintott Pauline. — Ám az iskoládban tiltják. 

— Mert ostobák! 

— Nem azok, de az sem számítana, ha azok lennének. Ők fektetik 
le a szabályokat. Ha Ms. Judd úgy dönt, hogy rossz hatással vagy a 
többi tanulóra, joga van kicsapni, márpedig ez történik, ha nem 
változtatsz a szokásaidon. 

— Nem érdekel! Pauline felállt. 

— Tulajdonképpen engem sem. Kezdesz túlkoros lenni ahhoz, 
hogy utasítgassanak, úgyhogy a továbbiakban nem védhetlek meg a 
tévedéseid következményeittől. 

Pippa megriadt. A párbeszéd nem olyan fordulatot vett, mint 
várta. 

— Miről beszélsz? 

— Ha kicsapnak, magántanulónak kell lenned. Ugyanis nem lesz 
értelme átíratni egy másik iskolába, ahol ugyanilyen zűrjeid lehetnek. 


— Pauline eredetileg nem akarta ezt mondani, de most már 
belátta, hogy erre van szükség. — Fogadunk egy magántanárt, vagy 
inkább kettőt, akik itt fognak tanítani, és le is vizsgáztatnak. 
Hiányozni fognak a barátaid, de hát ez legyen a te bajod. Ha jól 
viselkedsz és szorgalmasan tanulsz, esténként talán kapsz kimenőt, 
persze szoros felügyelet mellett. 

— Ez disznóság! 

— Ezt hívják szigorú szeretetnek. — Pauline a férjére nézett. — Itt 
végeztem. 

-— Én még maradok pár percet Pippával. 

Pauline szúrósan rámeredt, aztán kijött a szobából. 

A Lincoln hálószobába ment. Ezt használta, ha nagyon későn 
került ágyba, vagy nagyon korán kellett fölkelnie, hogy ne zavarja 
Gerry álmát. 

Miért érzi úgy magát, mint akit megtagadtak? Pippa dacoskodott, 
Pauline tehát határozottan beszélt vele. Gerry mégis úgy tesz, 
mintha a felesége szívtelenül viselkedne. Eltér a véleményük. Ez 
talán olyan új? Mikor összejöttek, Pauline nem győzött ámulni, hogy 
mennyire egyformán gondolkoznak. De most látnia kellett, hogy nem 
először zördültek össze Pippa miatt. 

Már a születése előtt. Pauline a legtermészetesebb módon akart 
szülni, Gerry azt akarta, hogy az ő gyermekét a legmodernebb 
gyógyászati segédeszközökkel fölszerelt, csúcstechnikai 
szülészeten hozzák a világra. Kezdetben az történt, amit Pauline 
kívánt, Gerry beleegyezett az otthon szülésbe, de mikor nagyon 
fölerősödtek a fájások, mentőt hívott, és az elgyötört Pauline már 
nem bírta védelmezni az álláspontját. Úgy érezte, elárulták, de az új 
baba érkezésének és ápolásának mámorában sose vonta 
felelősségre Gerryt azért, amit tett. 

Nem sűrűsödnek mostanában a nézeteltérések? Ez 
mindenesetre új, hogy Gerry őt hibáztatja, ha valami nem sikerült. 

Pár perccel később bejött a férje. 

— Tudtam, hogy itt talállak — mondta. Pauline rögtön támadott. 

— Miért csináltad ezt? 

— Hogy miért vigasztaltam Pippát? 

— Miért aknáztál alá engem! 


— Úgy gondoltam, a gyereknek szüksége van egy kis gyöngéd 
odafigyelésre. 

— Nézd. Lehetünk szigorúak, vagy lehetünk elnézők, de a 
legrosszabb, ha megosztottak vagyunk. A vegyes üzenetek csak 
összezavarják Pippát, és a tanácstalan gyerek az boldogtalan 
gyerek. 

— Akkor előre meg kell állapodnunk, hogyan bánunk vele. 

— Megállapodtunk! Te mondtad, hogy vissza kell tartanunk a 
füvezéstől, és én azt feleltem, oké! 

— Nem így volt! — felelte ingerülten Gerry. — Tudattam veled Ms. 
Judd óhaját, hogy Pippa hagyjon fel a füvezéssel, te pedig úgy 
döntöttél, hogy ezt keresztülvered. Engem meg se kérdeztél! 

— Úgy gondolod, hagyjuk csak, hadd folytassa? 

- Én szerettem volna megbeszélni Pippával ahelyett, hogy 
egyszerűen parancsot adok neki. 

-— Kezd túl idős lenni ahhoz, hogy szót fogadjon vagy 
meghallgassa a  tanácsainkat. Mi annyit tehetünk, hogy 
figyelmeztetjük a következményekre. Amit meg is tettem. 

— Csakhogy ráijesztettél! 

— Nagyon helyes! 

— A vacsora tálalva, elnök asszony — mondta az ajtón kívül egy 
hang. 

Átmentek a középső hallból az ebédlőbe, amely az épület nyugati 
végében volt, a konyha szomszédságában. A szoba közepén kis 
kerek asztal állt, és két magas ablak nyílt az északi pázsitra. Pippa 
egy perccel később jött. 

Pauline éppen lenyelte az első falatot a bundázott garnélából, 
amikor megszólalt a telefonja. Ránézett, és látta, hogy Sandip keresi 
a sajtóirodából. Kimentette magát, felállt, arrébb ment az asztaltól, 
hátat fordított a családnak. 

— Mi az, Sandip? 

— James Moore kiszagolta, hogy visszavonjuk a határozatunkat — 
felelte a sajtófőnök. — Most van a CNN-en. Talán érdemes megnézni. 
Nagyon beleáll a kérdésbe. 

-— Oké, maradjon vonalban. - Pauline visszafordult a 
vacsorázókhoz. — Elnézést egy percre. 


Az ebédlő szomszédságában volt egy kisebb helyiség, a 
szépségszalon, habár Pauline sohasem használta erre a célra. 
Viszont volt a szobának tévéje, ezért bement, és bekapcsolta. 

Moore egy kosárlabdapályán tartózkodott, amelyet zsúfolásig 
megtöltötték a rajongói. Dobogón állt, kezében mikrofonnal, és fejből 
beszélt. Hegyes orrú cowboycsizmát viselt. A háttérfüggönyt a 
nemzeti lobogó szolgáltatta. 

Éppen ott tartott, hogy: 

— Nohát, itt, ebben a teremben hány olyan derék ember 
tartózkodik jelenleg, aki figyelmeztethette volna Green elnököt, hogy 
ne bízzon az ENSZ-ben? 

A kamera végigpásztázott a hallgatóságon, amely nem nagyon 
vágta magát díszbe: a túlnyomó többség ,Jimmy" feliratú baseball 
sapkát-pólót viselt. 

— Ó! — kiáltott Moore. — Minden kéz fent van! — Hahota. — Tehát mi 
itt azt mondjuk, hogy itt akárki eligazíthatta volna Pauline-t! — A 
dobogó elejébe jött, letekintett a színről. — Látok ám itt kicsi srácokat 
az első sorban, akiknek ugyancsak fent a keze! — A kamera sietve 
ráközelített az első sorra. — Nohát, talán még ők is megmondhatták 
volna neki! — Olyan volt, akár egy stand-up komikus, mindig a 
megfelelő pillanatban tartott szünetet. 

—-No már most, ha önök úgy döntenek, hogy engem tesznek meg 
az elnöküknek... — Hosszas vastaps jutalmazta a ha önök úgy 
döntenek fordulat szerénységét. — Hadd mondjam el önöknek, hogy 
én hogy fogok beszélni Kína elnökével. — Szünet. — Ne aggódjanak, 
nem lesz hosszú! — Szünet, hogy lehessen nevetni. 

— Azt fogom mondani: ,Elnök úr, maga azt tesz, amit akar — 
hanem ha legközelebb meglát engem, jobb lesz pucolni! 

Fülsiketítő éljenzés támadt. 

Pauline kissé lehalkította a hangot. és beleszólt a telefonba. 

— Mi a véleménye, Sandip? 

— Marhaság, de pokoli jól adja elő. 

— Válaszolhatunk rá? 

— Nem azonnal. Annyit érnénk el vele, hogy holnap egyfolytában 
ezt a klipet nyomatnák. Várja ki, amíg lesz muníciónk. 


— Kösz, Sandip. Jó éjszakát. — Letette a kagylót, visszatért az 
ebédlőbe. Az előételt már leszedték, és feltálalták a főfogást, a 
csirkesültet. 

— Elnézést — mondta Gerrynek és Pippának. — Tudjátok, hogy van 
ez. 


— Azzal a csordással van bajod? — kérdezte Gerry. 

— Semmi olyan, amit ne tudnék kezelni. 

— Helyes. 

Vacsora után a keleti szalonban, ahol a kávéjukat itták, 
folytatódott a vita. 

— Továbbra is azt gondolom, hogy Pippának gyakrabban kellene 
látnia az anyját — jelentette ki Gerry. 

Pauline ezt nem hagyhatta annyiban. 

— Tudod, hogy az lehetetlen. 

— Kár. 

— Ez már kétszer mondtad. Gerry vállat vont. 

— Mert azt gondolom, hogy igaz. 

— Akkor meg kell kérdeznem: Miért hajtogatod, holott tudod, hogy 
semmit sem tehetek ellene? 

— Hadd találgassak: van egy elméleted. 

— Annyit érsz el vele, hogy áttolod a felelősséget rám. 

— Itt nem arról van szó, hogy ki a hibás. 

— Hát pedig nehéz látnom, hogy más értelme is lenne. 

— Gondolj, amit akarsz, de akkor is az a véleményem, hogy 
Pippának több anyai figyelemre van szüksége. 

Gerry megitta a maradék kávét, aztán a távirányítóért nyúlt. 

Pauline visszament a nyugati szárnyba dolgozni. Tehetetlen 
bosszúságot érzett. Egy ENSZ-határozat igazán jelentéktelen dolog, 
ő mégsem képes elérni. Talán Chess javaslatának, az Észak-Korea 
elleni szankciók szigorításának lesz majd valami haszna. 

Át kellett volna néznie az éves védelmi költségvetés 
összefoglalását, de a gondolatai a kis szoba magányában, a kései 
órán visszaszálltak Pippához. Talán Gerry szeretné többet látni a 
feleségét, de Pippának tulajdonítja az elutasítás keserűségét, 
amelyet ő érez. Egy pszichológus ezt mondaná. 


Gerry önállónak látszott, de Pauline tudta róla, hogy érzelmileg 
bizonytalan. Most talán többet akar a feleségétől. Nem szexet; az 
után, hogy összeházasodtak, gyorsan kialakult náluk a szokás, hogy 
heti egy alkalommal szeretkeztek, általában vasárnap reggel, és ez 
láthatólag elég volt neki. Pauline nem bánt volna többet, de úgysem 
volt ideje. Ám Gerrynek más igényei is voltak a szexen kívül. Ő lelki 
simogatást akart. Hallania kellett, milyen csodálatos. Gyakrabban 
kellene mondanom, gondolta Pauline. 

Csak Gerry lenne valamennyivel pozitívabb. Lehet, hogy a lánya 
a barátnője lesz egy napon, de az a nap olyan távolinak rémlett. 

Mindenkit nekem kell támogatnom, gondolta. Nagyon sajnálta 
magát. 

Hát persze hogy nekem. Azért vagyok én az elnök. 

Ne vinnyogj, Pauline!, gondolta, és visszatért a védelmi 
költségvetéshez. 


10. fejezet 


Kia tudta, hogy a Bourbon Street mulató volt az utolsó esélye 
arra, hogy Csádban megéljen, de ott is kudarcot vallott. Rossz 
vagyok prostituáltnak, gondolta, most szégyenkezzek, vagy legyek 
büszke? 

Holott előre kitalálhatta volna, miféle munkáról van szó. Fatima 
fedelet, kosztot, formaruhát, sőt még babaőrzést is ajánlott; ilyet 
senki se tesz egy szimpla pincérnő kedvéért. Kia volt naiv. 

Ki kellett volna tartania? Zaria megtette. Csakhogy Zaria örömét 
lelte a munkában, izgalmasnak, varázslatosnak találta, és 
valószínűleg életében nem tartott még a kezében annyi pénzt, mint 
amennyit az első éjszakán keresett. Ha Zaria képes volt rá, én miért 
nem, töprengett Kia. Szexelt ő már sokat, de mindig csak Szalimmal. 
Nem fájt. Annak is megvan a módja, hogyan kerülhető el a 
terhesség. A prostituáltak ugyanúgy kénytelenek csinálni utálatos 
férfiakkal, mint kedvesekkel, de hát időnként minden nőnek bájosan 
kell mosolyogni rút és goromba férfiakra. Csak ő volt finnyás és 
gyáva? Eldobta volna a lehetőségét annak, hogy el tudja tartani a 
fiát? Nincs értelme ezen töprengeni, nem bírta ezt a munkát, és 
ezután se fogja bírni. 

így hát maradt Hakim és a busz. 

Lehet, hogy az életébe kerül a kényeskedése. Meg is halhat az 
úton, jóval előbb, semhogy megérkezett volna álmainak 
Franciaországába. Hakimból kinézte, hogy faképnél hagyja az 
utasait, ha úgy látja, büntetlenül megléphet a pénzzel. De még ha 
nem is lenne Hakim ennyire aljas, a sivatagban akkor is végzetes 
lehet a legközönségesebb defekt. Meg olyanokat is rebesgettek, 
hogy az embercsempészek olykor veszélyesen kicsiny csónakokkal 
vágnak neki a Földközi- tengernek. 

De ha az a sorsa, akkor haljon meg. Amit nem bír, azt nem teheti. 
Szétosztotta a falusi asszonyok között kevéske holmiját: 

derékaljakat, fazekakat, korsókat, párnákat, szőnyegeket. Elhívta 
magához őket, felsorolta, kinek mit szán, megmondta, hogy a 
távozása után azonnal elvihetik a tárgyakat. 


Azon az éjszakán kerülte az álom, csak feküdt, és végiggondolta, 
mi minden történt ebben a házban. Itt hált először Szalimmal. Ezen a 
padlón szülte meg Nadzsit, és az egész falu hallotta, hogyan jajgat a 
fájdalomtól. Itt volt, amikor hazahozták Szalim holttestét, és 
gyöngéden lefektették a szőnyegre; ő pedig ráborult, és úgy 
csókolgatta, mintha a szerelme visszahozhatná az életbe. 

Az indulást megelőző napon még sötétben ébredt. Batyuba kötött 
néhány ruhát és tartós élelmiszert: füstölt halat, aszalt gyümölcsöt, 
sózott birkahúst. Körülnézett a kis házban, elbúcsúzott tőle. 

Pirkadatkor kilépett a házából, egyik kezével a csípőjére ültetett 
Nadzsit tartva, a másikban a batyut lógatva. A csendes falu szélén 
visszanézett a pálmalevél háztetőkre. Itt született, itt élt húsz évet. 
Nézte a zsugorodó tavat. Olyan nyugodt és mozdulatlan volt az 
ezüst fényben, mint a halál. Sose látja többé. 

Megállás nélkül ment keresztül Juszuf és Azra faluján. 

Egy óra múlva Nadzsi már annyira húzta a karját, hogy meg 
kellett állnia pihenni. Utána is gyakran megállt, és ez lelassította. 

A nappali hőségben hosszabb szünetet tartott egy másik falunál, 
és beült egy kis datolyaliget árnyékába. Megszoptatta Nadzsit, ivott 
egy kis vizet, evett egy szelet sózott húst. Nadzsi szundított egy órát. 
A hűvösödő délutánban ismét elindultak. 

Alacsonyan járt a nap, mire megérkezett Három Pálmába. Mikor 
elment a benzinkút mellett, szinte reménykedett, hogy Hakim a 
mondottnál korábban távozott, és őt itt hagyta. De aztán meglátta a 
garázsajtó előtt, ahogy nagy hangon beszél egy mindenféle 
motyóval érkezett csoporthoz. Kiához hasonlóan ők is egy nappal 
korábban jöttek, hogy másnap késedelem nélkül indulhassanak. 

Kia lelassított, és igyekezett feltűnés nélkül megszemlélni őket, 
nehogy olyan látszatot keltsen, mintha bámészkodna. Ezek az 
emberek lesznek a társai egy nehéz utazáson. Senki sem tudhatja, 
meddig tart, de nem lesz rövidebb két hétnél, sőt akár négy hét is 
lehet. 

A férfiak többnyire fiatalok, hangosak és lelkesek voltak. Kia azt 
képzelte, a háborúba induló katonák lehetnek ilyenek. Mohón várják 
az ismeretlen helyeket és az új tapasztalatokat. Tudják, hogy az 
életüket kockáztatják, de nem igazán fogják fel, hogy ez mit jelent. 


A cigarettaárust nem látta, de azért reménykedett, hogy majd 
beállít. Megkönnyebbülés lenne legalább egy olyan útitárs, aki nem 
vadidegen. 

Három Pálmában nem voltak szállodák. Kia elment a zárdához, 
és beszélt egy apácával. 

— Nem ismersz egy tiszteletre méltó családot, ahol adnának 
nekem és a gyermekemnek egy ágyat éjszakára? — kérdezte. — Van 
egy kis pénzem, megfizetem. 

Ahogy remélte, szállást kínáltak neki a zárdában. A levegő, 
amelyben gyertyák füstje és tömjén keveredett az ódon bibliák 
illatával, nyomban visszahozta a gyermekkorát. Szeretett iskolába 
járni. Szeretett volna többet megtudni a számtan, a francia nyelv, a 
régmúlt és a távoli helyek titkairól, de hát az iskoláztatása 
abbamaradt tizenhárom éves korában. 

Az apácák körüllelkendezték Nadzsit, és jó, kiadós vacsorával — 
fűszeres-babos raguval — vendégelték meg Kiát. Mindezért csak egy 
himnuszt kellett elénekelni és néhány imát elmorzsolni lefekvés előtt! 

Éjszaka alig bírt aludni, annyira izgult Hakim miatt, aki előre 
követelte a teljes útiköltséget. Kia attól félt, hogy holnap megismétli 
ezt a követelést. Ő csak a pénz felét akarta kifizetni, de mi lesz, ha 
az embercsempész itt hagyja? És ha az ellen is tiltakozik, hogy 
Nadzsi ingyen utazzon? 

Hát, most már úgysem tehet semmit. Azzal biztatta magát, hogy 
Hakim nem az egyetlen  embercsempész  Csádban. Ha 
bekövetkezne a legrosszabb, majd keres egy másikat. Még az is 
jobb annál az oktalanságnál, hogy odaadja Hakimnak minden 
pénzét. 

De úgy érezte, hogy ha most nem megy el, talán örökre elveszíti 
a bátorságát. 

Reggel az apácák kávét meg kenyeret tettek elébe, és 
megkérdezték, mit tervez. Kia azt hazudta, hogy egy rokonát megy 
meglátogatni a szomszéd városkában, mert tudta, ha bevallaná az 
igazat, az apácák órák hosszat próbálnák lebeszélni az 
elhatározásáról. Ahogy ment keresztül a városkán a totyogó Nadzsi 
mellett, rájött, hogy valószínűleg sose látja többé Három Pálmát, és 
nemsokára elbúcsúzik Csádtól, sőt Afrikától is. A kivándorlók 


leveleket küldtek haza, de szinte sose tértek vissza. Hamarosan 
hátat fordít eddigi életének, eldobja a múltját, és átlép egy másik 
világba. Rémisztő volt. 

Kezdte gyökértelennek és számkivetettnek érezni magát attól, 
ami reá várt. 

Hajnalhasadás előtt ott volt a benzinkútnál. 

Több utas is megelőzte. Néhányukat népes család kísérte, akik 
nyilvánvalóan búcsúzni jöttek. A kávézó kinyitott, és pezsgett benne 
az üzlet, miközben Hakimra vártak. Kia már ivott kávét, de kért 
Nadzsinak egy kis édes rizst. 

— Te meg mit keresel itt? — kérdezte ellenségesen a vendéglős. — 
Nem illendő, hogy egy magányos asszony legyen a kávéházamban. 

— Hakim buszával utazok. 

— Egyedül? 

— Itt találkozok az unokabátyámmal — hazudta Kia. — Ő is jön. A 
kávés szó nélkül otthagyta. 

Ám a felesége kihozta a rizst, és nem fogadta el Kia pénzét, mert 
a baba csak nem fizet. 

Vannak azért jó emberek is a világon, gondolta hálásan Kia. 

Rászorulhat ezen az úton az idegenek segítségére. 

Egy perc múlva odajött egy család, és megkérdezték, leülhetnek- 
e hozzá. Egyikük fiatalasszony volt, egykorú Kiával. Eszmának 
hívták. Férjének szülei kísérték: Busra, egy kedves arcú, idősebb 
asszony és egy koros férfi, Wahedg, aki cigarettázott és köhögött. 

Eszma azonnal úgy beszélt Kiával, mintha a legjobb barátnők 
lennének, és megkérdezte, itt van-e vele a férje. Kia elmagyarázta, 
hogy özvegy. 

— Fogadd részvétemet — mondta Eszma. — Az én férjem Nizzában 
van, ami egy francia város. 

Kiában feltámadt az érdeklődés. 

— Mit dolgozik ott? 

— Falakat épít a gazdagok kertjeiben. Kőműves. Sok-sok palota 
van Nizzában! A férjem örökké dolgozik. Amint elkészül egy fallal, 
rögtön ott egy másik. 

— Jó a fizetés? 


— Döbbenetes! Ötezer amerikai dollárt küldött nekem, hogy 
utánamehessek! De mivel nem törvényesen van Franciaországba, 
ezt az utat kellett választanom. 

— Ötezer dollár! 

— Eredetileg csak Eszmának küldte — szólt közbe Busra. — Azt 
mondta, később küld még többet az apjának és nekem. De az én 
menyem olyan jó kislány, minket is magával akar vinni. 

— Megegyeztem Hakimmal, hogy elvisz hármunkat ötezerért — 
vette vissza a szót Eszma. — Vagyis nem marad semmink, de 
megéri, mert hamarosan együtt leszünk ismét. 

— Insalláh — mondta Kia. — Ha Isten is úgy akarja. 

Abdul az éjszakát Anand házában töltötte, annál az embernél, aki 
megvásárolta az autóját. Keményen alkudozott, nehogy gyanút 
keltsen, de végül megegyeztek, és Abdul a maradék Cleopatráját is 
hozzácsapta ajándékul a verdához. A vásárló elégedett volt, és 
felajánlotta Abdulnak, hogy aludjon nála. Anand három felesége 
finom vacsorát főzött. 

Este beállított Anand két barátja, Fouzen és Hajdár. Anand 
javasolta, hogy kockázzanak. Fouzen rosszarcú fiatalember volt, 
koszos pólóban, a komisz képű kis Hajdár egyik szemhéja félig 
lefittyedt valamilyen sérüléstől. Abdul azt gondolta, hogy a legjobb 
esetben Anand vissza akarja nyerni egy részét a pénznek, amit az 
autóért fizetett, de ő inkább attól tartott, hogy ennél sötétebb 
szándékaik vannak. 

Óvatosan játszott, még nyert is egy kevés pénzt. 

A faggatásra elmagyarázta, hogy azért adta el az autóját, mert ki 
akarja fizetni az embercsempésznek az európai útiköltséget. A 
beszédéből megállapították, hogy nem csádi. 

— Libanoni vagyok — mondta az igazságnak megfelelően. Minden 
libanoni felismerte volna a kiejtését. 

Megkérdezték, miért jött el. 

— Ha Bejrútban születtetek volna, ti is el akarnátok jönni — dobta 
be a szabvány feleletét. 


Érdeklődtek, hogy mikor indul a busz, és milyen korán kell 
Abdulnak a garázsnál lennie. Abdul balsejtelmei erősödtek. 
Gyanította, hogy ki akarják rabolni. Elvégre idegen és csavargó; még 
akár azt is képzelhetik, hogy megúsznák, ha megölnék. Három 
Pálmában nincs rendőrség. 

Abdul, ha tehette, kerülte a verekedést, és most mindenesetre 
nem aggódott. Ezek amatőrök voltak. Ő már a középiskolában 
birkózott, és harcművészeti versenyeken szedte össze a pénzt a 
főiskolára. Eszébe jutott CIA-kiképzésének egyik kínos mozzanata. 
A közelharckiképzésen az edző - vaskos izomzatú ember — 
elmondta a hagyományos felszólítást: 

— Oké, akkor most gyere, és üss meg. 

— Inkább nem - felelte Abdul. A többiek nevettek, azt hitték, hogy 
fél. 

Az edző megvetően vigyorgott. 

— Ó, szóval te mindent tudsz a közelharcról? 

— Semmiről se tudok mindent, de értek egy kicsit a verekedéshez, 
ezért kerülöm, ha csak tehetem. 

— Majd meglátjuk. Mutasd, mit tudsz. 

— Válasszon valaki mást, kérem. 

— Csináld! 

Az edző nem tágított. Ő el akarta kápráztatni a növendékeket a 
mesteri tudásával. Abdul nem akarta elvenni tőle a lehetőséget, de 
hát kénytelen lesz. 

— Kérem, ne, komolyan! — Azzal hasba rúgta az edzőt, földhöz 
teremtette, és fojtófogást alkalmazott rajta. 

— Őszintén sajnálom — tette hozzá. — Maga akarta. — Elengedte 
az edző nyakát, felállt. 

Az edző feltápászkodott. Egyetlen látható sérülése az volt, hogy 
vérzett az orra. 

— Kifelé innen! — kiáltott rá. 

Viszont Fouzennél és Hajdárnál lehet kés. 

A vendégek éjféltájban távoztak. Abdul ledőlt egy szalmazsákra. 
Virradatkor ébredt, köszönetet mondott Anandnak meg a 
feleségeinek, és közölte, hogy máris indul. 


— Egyél egy kis reggelit! — nógatta Anand. — Kávét, egy kis mézes 
kenyeret, pár szem fügét. A garázs úgyis csak pár perc gyalog! 

Lelkesedéséből Abdul arra következtetett, hogy a házban akarják 
kirabolni. A feleségek hallgatni fognak, a gyerekeket egyszerűen 
kiparancsolják a szabadba. Nem lesz szemtanú. 

Határozottan elhárította a reggelit, felkapta kis bőrtáskáját, és 
távozott, azt remélve, hogy ezzel meghiúsította a terveiket. 

Csend volt a városka poros utcáin. Hamarosan kitárják az 
ablaktáblákat, az udvarokon gyújtott tüzek füstöt küldenek fel az 
égbe, az asszonyok vízért indulnak korsókkal és műanyag 
kannákkal. Mérges berregéssel életre kelnek a kis robogók és a 
segédmotoros kerékpárok, a város felébred. Most azonban még 
aludt, így Abdul hallhatta a futó lábak dobogását a nyomán. 

Körülnézett, hogy mit használhat fegyvernek. Az utcát elborították 
a cigarettásdobozok, a zöldséghéj, a kisebb kövek és a fadarabok. 
Tökéletes lett volna egy éles szélű, lehullott tetőcserép, ám ezeknek 
a házaknak a többségét pálmalevelek fedték. Fontolgatta egy autó 
rozsdás gyertyáját, de az túl kicsi, hogy komoly kárt tehessen. Végül 
felszedett egy ökölnyi követ, aztán ment tovább. 

Közeledtek. Abdul megállt egy kereszteződésben, ahol üldözőit 
talán összezavarja, hogy négyfelé kell figyelniük. Ledobta a táskáját, 
szembefordult velük. Szandált viseltek, ami hasznos lehet, mert 
Abdulon bakancs volt. Tizenöt centis pengéjű kés volt náluk, elég 
kicsi, hogy elmenjen konyhai eszköznek, de elég nagy, hogy elérje a 
szívet. 

Jöttek egy darabig, aztán megálltak. A habozás jó jel. 

— Öngyilkosságot akartok elkövetni! — mondta Abdul. — Nem 
tudjátok, hogy az bűn? 

Azt akarta, hogy forduljanak meg, és kotródjanak el, de ők nem 
ijedtek meg. Abdul belátta, hogy kénytelen lesz megküzdeni velük. 

Felemelte a követ, és rárontott az alacsony Hajdárra, aki hátrált. 
A szeme sarkából látta, hogy Fouzen támad. Megfordult, és 
közvetlen közelből, pontosan célozva elhajította a követ, amely 
arcon találta a támadóját. Fouzen felordított, a szeméhez kapott, és 
térdre esett. Abdul ismét megpördült, és herén rúgta Hajdárt a 


bakancsos lábával. A harcművészetek megtanították rúgni. Hajdár 
kétrét görnyedt, és üvöltve visszatántorodott. 

Abdul ösztönösen rájuk akart rontani, ahogy azt a ringben 
csinálta volna a földre került ellenféllel, addig püfölve arcát és 
törzsét, amíg a bíró le nem állítja. Ám itt nem volt bíró, és uralkodnia 
kellett magán. 

Egy hosszú percig bámulta őket, hogy mernek-e mozdulni. Nem 
mertek. 

— Még egyszer ne kerüljetek a szemem elé, mert megöllek 
benneteket! — mondta. 

Aztán felkapta a táskáját, sarkon fordult, és elment. 

Ujjongott, és szégyellte magát érte. Ismerős érzés volt. A ringben 
küzdve mélységes és titkos elégedettség töltötte el, amiért itt szabad 
erőszakosnak és agresszívnek lenni, de utána mindig azt gondolta: 
Hát miféle ember vagyok én? Úgy viselkedik, mint a róka a 
tyúkólban, megöli az összes baromfit, többet, mint amennyit meg bír 
enni, többet, mint amennyit haza bír vinni a rókalyukba, tép és 
marcangol az élvezet kedvéért. 

De én nem öltem meg Fouzent és Hajdárt, gondolta, és ők nem 
csirkék. 

A benzinkút melletti kávéház zsúfolásig megtelt. Látta Kiát, az 
asszonyt, aki az utazásról faggatta, amikor ő legutóbb itt járt. A kisfiú 
is vele volt. Ez a nő aztán nem ijed meg a saját árnyékától! 

Hakim sehol. 

Kia rámosolygott Abdulra, és intett neki, de a férfi elfordult, és 
nem ment oda hozzá. Nem akart barátkozni se az asszonnyal, se 
mással. Egy terepügynöknek nincsenek barátai. 

Kávét és kenyeret rendelt. Körülötte az emberek egyszerre voltak 
riadtak és lelkesek. Voltak, akik lármáztak, talán hogy a félelmüket 
takargassák, voltak, akik türelmetlenül fészkelődtek, és voltak, akik 
csak ültek némán, és gondterhelten füstöltek. Az idősebb férfiak és a 
könnyes szemű asszonyok bizonyára rokonok voltak, akik 
búcsúzkodni jöttek abban a tudatban, hogy valószínűleg soha többé 
nem látják a szeretteiket. 

Végre-valahára feltűnt Hakim: lomhán csoszogott piszkos nyugati 
sportmezében az utcán, ügyet sem vetve a sokaságra, amely őt 


várta. Kinyitotta a garázs mellékajtaját, bement. Pár perccel később 
felemelkedett az első ajtó, és előgördült a busz. 

Mögötte jött a két dzsihádista dölyfös magabiztossággal, vállukon 
fegyverrel. Fenyegetően néztek az emberekre, akik siettek elkapni a 
tekintetüket. 

Abdul kíváncsi volt, mit gondolhat a többi utas ezekről a 
terroristákról. Csak ő tudta, hogy a buszban több millió dollár értékű 
kokain van. Azt hinnék, hogy az ő védelmükre tart velük a két 
fegyveres? Alighanem elintézik egy vállrándítással a talányt. 

Hakim kiszállt, kinyitotta az utasok ajtaját. A tömeg meglódult. 

— Csomag csak a fenti tartóba tehető! — ordította Hakim. — 
Fejenként egy! Nincs vita, nincs kivétel! 

Méltatlankodó nyögések és kiáltások feleltek neki, ám a 
fegyveres őrök jobbról-balról közrefogták Hakimot, és a tiltakozás 
gyorsan elnémult. 

— Vegyétek elő a pénzt — folytatta Hakim. — Ezer amerikai dollár 
vagy ezer euró, vagy ami ezzel egyenértékű! Fizettek, aztán 
felszállhattok! 

Voltak, akik az élre könyökölték magukat. Abdul kimaradt a 
tolongásból, az utolsó akart lenni. Néhány utas két bőrönd tartalmát 
próbálta belegyömöszölni egybe. Mások átölelték és csókolgatták 
síró rokonaikat. Abdul kivárta, hogy mindenki felszálljon. 

Fahéj és kurkuma illatát érezte: Kia állt mellette, és az asszony 
megszólította: 

— Miután beszéltem veled, megkerestem Hakimot, és ő azt 
mondta, hogy az egészet ki kell fizetnem előre. Most meg csak a 
felét veszi el mindenkitől, úgy, ahogy mondtad. Mit gondolsz, velem 
továbbra is ki akarja fizettetni az egészet? 

Abdul szívesen válaszolt volna valami megnyugtatót, de inkább 
hallgatott, és egykedvűen vállat vont. 

— Ezret ajánlok neki — jelentette ki a nő, majd a csípőjére ültetett 
kisfiúval ő is tolakodni kezdett. 

Abdul látta, amint odaadja Hakimnak a pénzt. A csempész 
elvette, megszámolta, zsebre vágta, és intett Kiának, hogy szálljon 
fel. Egy szót se szót, még csak rá se nézett a nőre. A teljes 
útiköltség követelése csak kísérlet volt egy magányos nő 


kihasználására, amelyről Hakim gyorsan lemondott, mihelyt a nőről 
kiderült, hogy nem is olyan nebántsvirág. 

A beszállás egy óráig tartott. Végre Abdul is felhághatott a két 
lépcsőfokon, kezében olcsó bőrzsákjával. 

A buszban tíz sor volt, mindegyik sorban négy ülés, kettő-kettő a 
középső átjáró két oldalán. Mindenütt ültek, de az első sor üres volt, 
noha mindegyik ülésre egy-egy csomaguct tettek. 

— Az az őröké — magyarázta a második sorban egy férfi. — Úgy 
látszik, csak két ülésen férnek el. 

Abdul vállat vont, és az utastér hátulját fürkészte. Még maradt 
egy szabad hely Kia mellett. 

Persze senki sem akar a baba mellé ülni, aki nyilvánvalóan 
végignyűgösködi, végigsírja és végighányja Tripoliig az utat. 

Abdul feldobta a táskáját a tartóba, és leült Kia mellé. 

Felszálltak az őrök, Hakim a kormányhoz ült, és a busz elhúzott 
észak felé a városkából. 

Jóleső huzat jött be a kitört ablakokon, mihelyt a busz felgyorsult. 
Negyven utasnak csakugyan szüksége van a friss levegőre. Bár 
persze nagyon kényelmetlen lesz egy homokviharban. 

Egy óra múlva feltűnt a távolban egy tornyokat meresztő, 
szétfolyó település, amelynek építészeti zagyvasága amerikai 
kisvárosra emlékeztette Abdult, amíg rá nem jött, hogy a djermayai 
olajfinomító füstölgő kéményeit, lepárlóoszlopait, zömök fehér 
tartályait látja. Ez volt az ország első finomítója, a kínaiak építették 
nekik a csádi olaj kiaknázására kötött szerződés keretében. A 
kormány milliárdokat keresett rajta, amiből egy cent sem jutott a 
nincsteleneknek a Csád-tó partján. 

Djermayán túl nem lesz más, csak sivatag. 

A lakosság zöme délen élt, a Csád-tó és NDjamena környékén. 
Líbia lakott helységei viszont északon összpontosultak, a Földközi- 
tenger partján. A két lakott zóna között ezerötszáz kilométer hosszan 
terpeszkedett a homok. Volt néhány kiépített út, köztük a 
Transzszaharai Sztráda, de ez a busz a csempészárujával és az 
illegális bevándorlóival nem azokon fog menni, hanem a sivatag 
keveset taposott csapásain, amelyeken gyakran naphosszat nem 


látnak szembejövő forgalmat, óránként harminc-ötven kilométeres 
sebességgel egyik apró oázistól a másikig. 

Kia kisfiát lenyűgözte Abdul. Addig bámulta, amíg a férfi rá nem 
nézett. Olyankor sietve elrejtette az arcát. Apránként eldöntötte, 
hogy a bácsitól nem kell félni, és attól fogva kukucsot játszott. 

Abdul sóhajtott. Nem hallgathat több száz kilométer hosszat 
mogorván. Megadta magát, és azt mondta: 

— Szia, Nadzsi. 

— Hát megjegyezted a nevét! — Kia mosolygott. 

Ettől a mosolytól a férfinak az eszébe jutott valaki más. 

Langley-ben dolgozott, a CIA központjában, Columbia körzet 
határán. A középső nevét, a Johnt használta, mert ahányszor 
Abdulként mutatkozott be valaki fehér embernek, el kellett mesélnie 
az élete egész történetét. 

Egy éve dolgozott a CIA-nak, de az edzésen kívül csak annyi volt 
a dolga, hogy arab újságokat olvasott, és angolul kivonatolt minden 
újságcikket, amelynek a külpolitikához, a honvédelemhez vagy a 
hírszerzéshez volt köze. Kezdetben túl sokat írt, de aztán 
megtanulta, mit akarnak a felettesei, és mostanában kezdett 
unatkozni. 

Egy washingtoni lakásban tartott bulin találkozott Annabelle 
sSorrentinóval, aki magas volt, ha nem is annyira, mint Abdul, és 
kisportolt, mert súlyt emelt és maratont futott. Ráadásul isteni volt. A 
külügyminisztériumban dolgozott, és az arab világról beszélgettek, 
amely mindkettejüket érdekelte. Abdul hamar rájött, hogy a lány 
nagyon okos, de a mosolya volt az, ami a legjobban tetszett neki. 

Mikor Annabelle szedelőzködni kezdett, Abdul elkérte a 
telefonszámát, és a lány odaadta. 

Randevúztak, aztán lefeküdtek egymással, és Abdul felfedezte, 
milyen vad Annabelle az ágyban. Pár héten belül azt is tudta, hogy 
feleségül akarja venni. 

Hat hónap után, amikor is majdnem minden éjszakát együtt 
töltöttek Abdul garzonjában vagy  Annabelle apartmanjában, 


elhatározták, hogy összeköltöznek egy nagyobb lakásba. Találtak is 
egy gyönyörűt, de nem tudták kicsengetni a letétet. Annabelle azt 
mondta, majd kér kölcsön a szüleitől. Ekkor derült ki, hogy az apja 
nem más, mint annak a Sorrentinos nevű disztingvált üzletláncnak a 
milliomos tulajdonosa, amely drága fajborokat, státusszimbólum 
töményeket és különleges étolajokat forgalmaz. 

Tony és Lena Sorrentino szerettek volna megismerkedni 
, Johnnal". Miami Beachen, egy szigorúan őrzött lakópark egyik 
magasházában laktak. Annabelle és Abdul odarepült egy 
szombaton, és épp időben érkezett a vacsorához. Külön szobát 
kaptak, de mint 

Annabelle elmagyarázta: 

— Természetesen együtt fogunk aludni, ez csak a személyzet 
miatt van. 

Lena Sorrentino elhűlt, amikor meglátta Abdult. Vagyis, állapította 
meg a férfi, Annabelle nem számolt be a szüleinek arról, hogy ő 
sötét bőrű. 

— Nohát, John! — szólalt meg Tony a kagyló mellett. — Mesélne 
nekünk az életéről? 

— Bejrútban születtem ... 

— Tehát migráns. 

— Igen, mint az első Mr. Sorrentino, aki, gondolom, Sorrentóból 
érkezett. 

Tony mosolyt erőltetett a szájára. Kétségen kívül azt gondolta: 

Igen, de mi fehérek vagyunk. Mondani azt mondta: 

— Hát, ebben az országban többé-kevésbé mindenki migráns. 
Miért hagyta el a családja Bejrútot? 

— Ha Bejrútban születtek volna, önök is el akartak volna jönni. 
Sorrentinóék kötelességtudóan nevettek. 

- És hogy áll a vallással? — kérdezte Tony. Értsd: Maga 
mohamedán? 

—A családom katolikus, ami nem ritkaság Libanonban. 

— Bejrút Libanonban van? -— kérdezte Lena. 

— Igen. 

— Nahát, ki hitte volna! 

Tony, aki tájékozottabb a feleségénél, visszavette a szót. 


— De azt hiszem, az ott maguknál másfajta katolicizmus. 

— Igaz. Maronita katolikusnak hívnak bennünket. Mindenben 
elfogadjuk a római katolikus tanítást, csak a liturgiánk arab nyelvű. 

— Hát, a maga munkájában jól is jöhet az arabtudás. 

— Valóban. Továbbá folyékonyan beszélek franciául, ami második 
nyelv Libanonban. De most térjünk vissza a Sorrentino családhoz. 
Ön alapította a vállalkozást? 

— Apámnak italboltja volt New Jersey-ben - felelte Tony. — Láttam, 
hogyan harcol a drogosokkal meg a csövesekkel, hogy meglegyen 
sörösüvegenként az egy dollár haszna, és azt mondtam magamnak: 

,Ez nem nekem való." Úgyhogy megnyitottam a saját boltomat 
Greenwich Village-ben, ahol drága borokat árultam, és minden 
palackon megvolt a huszonöt dollár hasznom. 

— Az első reklámjában szerepelt egy elegáns illető a kezében 
pohárral, amint az mondja: , Hű, ennek a bornak százdolláros íze 
van!" — mesélte Lena. — Mire a másik illető: , Ugye, hogy ugye? Mert 
sorrentinónál vettem, csak feleannyiért! Egy éven át minden héten 
egyszer lenyomtuk azt a reklámot. 

— Azok voltak a szép napok, amikor még száz dollárért lehetett 
kapni egy palack jó bort — mélázott Tony, és ezen mindenki nevetett. 

— Még mindig az apja vezeti az eredeti boltot? — kérdezte Abdul. 

— Az apám elhunyt — felelte Tony. — Az üzletben lőtte le egy 
pasas, aki megpróbálta kirabolni. — Egy pillanatig hallgatott, majd 
hozzátette: — Egy afroamerikai. 

— Ez nagyon szomorú — mondta gépiesen Abdul, de közben 
továbbgondolta Tony utolsó szavait: Egy afroamerikai. Mert így kell 
mondanod, ugye? Értsd: Az apámat meggyilkolta egy fekete. Mintha 
fehérek nem is követnének el gyilkosságokat. Mintha Tony sose 
hallott volna a maffiáról. 

A feszültség enyhítésére Annabelle mesélni kezdett a munkájáról, 
és az este hátralévő részében Abdul leginkább csak hallgatott. 
Éjszaka Annabelle átjött hozzá pizsamásan, és összeölelkezve 
feküdtek hajnalig, de nem szeretkeztek. 

Sose költöztek össze. Tony megtagadta, hogy letegye a foglalót, 
ám ez csak a nyitánya volt a családi háborúnak, amellyel meg 
akarták akadályozni, hogy a lány feleségül menjen Abdulhoz. A 


nagyanyja nem állt szóba vele. A fivére azzal fenyegetőzött, hogy 
összevereti Abdult valakikkel, akikkel , nexusban" van, habár ezt a 
fenyegetést ejtette, amikor megtudta, hogy Abdul kinek dolgozik. 
Annabelle megesküdött, hogy sose fog engedni a családjának, de a 
helyzet megmérgezte a kapcsolatukat. Románc helyett csatatérre 
kerültek. Amikor Annabelle nem bírta tovább, szakított a férfival. 
Abdul akkor kérvényezte, hogy osszák be külföldi terepmunkára. 


11. fejezet 


Tao-ting úgy jött be a fürdőszobából a hálószobába, hogy az 
egyik törülközőt a testére csavarta, a másikat a fejére. Az ágyban ülő 
Csang- kaj felnézett a tabletjéről, amelyen a híreket olvasta. Figyelte 
a feleségét, ahogy kitárja a három ruhásszekrény ajtaját, és szemlét 
tart. Pár perc múlva a földre hullatta a törülközőket. 

Kaj gyönyörködött a meztelen feleségében, és arra gondolt, 
mennyire szerencsés. Hát nem is csoda, ha tévénézők milliói 
szerelmesek Tingbe. Maga volt a tökély: a teste vékony és formás, a 
bőre, akár az elefántcsont, a haja sötét őserdő. 

És milyen mulatságos volt! 

— Tudom ám, mit nézel — mondta meg sem fordulva. A férfi 
kuncogott. 

— A Népi Híradót olvasom online — mondta tiltakozónak szánt 
hangon. 

— Hazug! 

— Honnan tudod, hogy hazudok? 

— Olvasok az agyadban. 

— Hiszen az varázserő! 

— Mindig tudom, mit gondolnak a férfiak. 

— De hogyan? 

— Mert mindig ugyanazt gondolják! 

Ting bugyit húzott, felcsatolta a melltartóját, aztán folytatta még 
egy kis ideig a ruhaszemlét. Kajnak bűntudata lett, amiért csak 
fetreng az ágyban, és az asszonyt bámulja. Olyan sok mindent 
kellett volna tenni magáért és a hazáért. De ha egyszer nem bírja 
levenni a szemét Tingről! 

— Tulajdonképpen nem is fontos, hogy mit viselsz — elmélkedett. — 
Mihelyt beérsz a stúdióba, úgyis rögtön rád húznak valami 
fantasztikus jelmezt. — Időnként az a sötét gyanúja támadt, hogy 
Ting azoknak a vidám és elbűvölő színészeknek a kedvéért akar 
szép lenni, akikkel egész nap együtt dolgozik. Annyival több közös 
van bennük, mint a férjével. 

— Nálam mindig fontos, hogy mit viselek — válaszolta az asszony. 
— Én híresség vagyok. Az emberek elvárják, hogy különleges legyek, 


mert a sofőrök, a portások, a takarítónők és a kertészek így 
dicsekszenek a családjuknak és barátaiknak: ,Sose fogod eltalálni, 
kit láttam ma: Tao-Tinget! Igen, a Szerelem a palotában sorozatból! 
Nem akarom, hogy hozzátegyék: ,Az életben nem is olyan 
gyönyörű!" 

— Persze, értem. 

— De most nem megyek egyenesen a stúdióba. Egy nagy 
vívójelenetet forgatnak, úgyhogy kettőig nincs szükségük rám. 

— Mihez kezdesz a szabad délelőttöddel? 

— Elviszem anyámat vásárolni. 

— Az jó. 

Ting nagyon szerette az anyját, Cao An-nit, aki ugyancsak 
színésznő volt. Naponta beszéltek telefonon. Ting apja meghalt 
karambolban, amikor a lánya tizenhárom éves volt. Ugyanaz a 
karambol lesántította Cao An-nit, és derékba törte a karrierjét. Ám 
An-ni új hivatást talált magának a szinkronizálásban. 

Kaj kedvelte az anyósát. 

— Ne járasd meg túlságosan — figyelmeztette Tinget. — Anyád 
titkolja, de még mindig fáj a lába. 

Ting elmosolyodott. 

— Tudom. 

Hát persze hogy tudta. Kaj arra inti, hogy legyen figyelmes a saját 
anyjához? Kaj nagyon igyekezett, hogy ne úgy viselkedjen a 
feleségével, mint egy szülő, időnként mégis beleesett ebbe a hibába. 

— Elnézést — mondta. 

— Örülök, hogy ennyire törődsz vele. Ő is kedvel téged. Azt 
gondolja, hogy te majd vigyázol rám, ha ő már nem lesz. 

— Azt fogom tenni. 

Ting kiválasztott egy kőmosott Levfs farmert, és belebújt. 

Továbbra is az asszonyt nézve Kaj áttért gondolatban a reá váró 
napra. Találkozója volt egy fontos kémmel. 

Délben el kellett repülnie Jencsibe, egy közepes nagyságú 
városba az észak-koreai határon. Noha Kaj előlépett a hírszerzés 
főnökévé, még mindig személyesen irányította a legértékesebbeket, 
akiknek többségét akkor szervezte be, amikor még alacsonyabban 
állt a ranglétrán. Köztük volt egy Ham Haszün nevű észak-koreai 


tábornok, már több éve a Kuoan-pu legjobb bennfentes adatforrása 
arról, hogy mi is történik tulajdonképpen Észak-Koreában. 

Márpedig Észak-Korea volt Kína sebezhető pontja. 

Korea volt az Achilles-sarok, a falevél Siegfried lapockáján, 
Superman kriptonitja, az összes metafora, amelyet valaha is 
kitaláltak egy erős test végzetes gyöngeségének szemléltetésére. Az 
észak- koreaiak kulcsfontosságú szövetségesek és kétségbeejtően 
megbízhatatlanok voltak. Kaj rendszeresen találkozott a tábornokkal, 
de vészhelyzet esetén változtathattak az ütemezésen. Ez a mai csak 
rutinmegbeszélés lesz, de attól még nem kevésbé fontos. 

Ting fölvett egy égszínkék melegítőfelsőt. Kaj az ágy melletti 
ébresztőórára nézett, és felkelt. 

Gyorsan megmosakodott, felvette az irodai öltönyét. Javában 
öltözködött, amikor Ting búcsúpuszit adott neki, és elment. 

Szmogfelhő lepte el Pekinget. Kaj maszkot tett arra az 
eshetőségre, ha netán gyalogolnia kell. Kézitáskájába már 
becsomagolt az utazáshoz. Vastag télikabátját átvetette a karján. 
Jencsi hideg város. 

Kilépett a lakásból. 


Jencsit négyszázezren lakták, majdnem felerészben koreaiak. 

A város robbanásszerű fejlődésnek indult a második világháború 
után. Kaj összebújó modern épületek sorait látta az ereszkedő 
gépből a Puerhatung folyó két partján. Kína volt Észak-Korea 
legfőbb kereskedelmi partnere, ezért mindkét irányban naponta sok 
ezren keltek át a folyón üzleti ügyekben, amelyeknek Jencsi volt a 
legfontosabb csomópontja. 

Ezenfölül több százezer, sőt talán több millió koreai élt és 
dolgozott Kínában. Sokan regisztrált bevándorlók voltak, sokan 
prostituáltak, sokan mezőgazdasági ingyenmunkások és vásárolt 
feleségek, akiket a világért nem neveztek volna rabszolgáknak. Kaj 
azon tűnődött, hogy amilyen rossz Észak-Koreában az élet, ahhoz 
képest nem is olyan szörnyű sors rabszolgának állni Kínában, ahol 
legalább etetik az embert. 


A kínai városok között Jencsiben volt a legmagasabb a koreaiak 
aránya. Két koreai nyelvű tévécsatornájuk volt. Jencsiben lakott Ham 
Hijong, Ham tábornok eszes és talpraesett törvénytelen lánya, amiről 
Észak-Koreában senki sem, és Kínában is csak nagyon kevesen 
tudtak. Ham Hijong egy nagyáruház igazgatója volt, aki a magas 
fizetése mellé még osztalékot is kapott az eladások után. 

Kaj kiszállt a Csaojangcsuanon, a belföldi repülőtéren, és taxival 
bevitette magát a központba. Minden útjelző kétnyelvű volt, felül 
koreai, alatta kínai. Kajnak feltűnt, hogy az utcákon egyes fiatal nők 
a szexi, elegáns dél-koreai divat szerint öltözködnek. Bejelentkezett 
egy nagy szállodába, ahonnan rögtön el is jött, vastag télikabátjába 
burkolózva a cudar hideg ellen. A hotel bejáratánál sorakozó taxikra 
ügyet sem vetve gyalogolt pár saroknyit, mielőtt leintett egy kockást 
az utcán. Megadta a sofőrnek egy elővárosi Wumart szupermarket 
címét. 

Ham tábornok egy Endzso-dong nevű atomtámaszponton 
állomásozott, Észak-Korea északi részén, nem messze a kínai 
határtól. Tagja volt a Közös Határellenőrző Bizottságnak, amely 
rendszeresen ülésezett Jencsiben, így havonta legalább egyszer 
átlépte a határt. 

Sok éve kiábrándult a phenjani rezsimből, és kémkedni kezdett 
Kínának. Kaj jól megfizette. A tábornok lánya volt a közvetítő. 

A taxis elvitte Kajt egy fejlődő városrészbe, és kitette a 
Wumartnál, kétsaroknyira útjának igazi céljától. Kaj elgyalogolt egy 
épülő nagy házig. Ham erre költötte a Kuoan-pu pénzét. A telek és a 
ház Hijong nevén volt, ő fizette a munkásokat abból, amit Kajtól 
kapott. Ham tábornok közeledett a nyugdíjkorhatárhoz, és azt 
tervezte, . hogy eltűnik  Észak-Koreából, felvesz egy új 
személyazonosságot, amelyet Kaj szállít neki, és élete arany 
alkonyát lánya és unokái társaságában tölti majd családjának szép, 
új, otthonában. 

Kaj nem látta az építkezésen a tábornokot, aki ügyelt rá, hogy 
sose vehessék észre az utcáról. A félig megépült garázsban pergő 
nyelvvel, hibátlan mandarin nyelven beszélt egy pallérral, vélhetőleg 
a  munkavezetővel, de azonnal félbeszakította a tárgyalást, 
mondván: 


— Beszélnem kell a könyvelőmmel - és megrázta Kaj kezét. 

Virgonc, hatvanas férfi volt, mellesleg a fizika doktora. 

— Hadd vezessem körbe! — mondta lelkesen. 

A vízvezeték már elkészült; az ácsok az ajtókat, ablakokat, 
szekrényeket és  konyhabútorokat szerelték be a helyükre. 
Végigjárták az épületet, és Kaj rájött, hogy irigyli az ügynökét; ez a 
ház itt tágasabb volt az összes lakásnál, amelyeket valaha is az 
otthonának mondhatott. Ham elbüszkélkedett a lánya és a veje 
lakosztályával, az unokái két kis szobájával, és a saját külön 
bejáratú lakrészével. Mi adtuk rá a pénzt, gondolta Kaj. De megérte. 

Amikor már mindent megtekintettek, kimentek a hidegbe, és 
megálltak a ház hátuljánál, ahol nem láthatták őket az utcáról, és 
nem hallgathatták ki őket a munkások. Hideg szél fújt, Kaj örült, hogy 
kabátot vett. 

— Nohát, hogy állnak a dolgok Észak-Koreában? — kérdezte. 

— Rosszabbul, mint gondolja — felelte Ham. — Azt már tudja, hogy 
mindenben Kínától függünk. A gazdaságunk csőd, egyetlen sikeres 
iparágunk a fegyverek gyártása és exportja.  Siralmasan 
szakszerűtlen mezőgazdaságunk az élelmiszer-szükségletünknek 
csak a hetven százalékát termeli meg. Válságból válságba 
tántorgunk. 

— És mi az újság? 

— Az amerikaiak szigorítottak a szankciókon. Ez valóban újság 
volt Kajnak. 

— Mit csináltak? 

— Semmi újat. Csak érvényesítik a létező szabályokat. Manilában 
lefoglaltak egy Észak-Koreának szánt vietnámi szénrakományt. Egy 
német bank megtagadta tizenkét Mercedes limuzinért a fizetést, 
mert gyanakodtak, hogy Phenjannak szánják őket, holott a papírjaik 
Tajvanba szóltak. Egy orosz hajó lebukott Vlagyivosztok előtt, mikor 
gabonát rakodtak át egy észak-koreaira kint a tengeren. 

- Önmagukban apróságok, de mindenkit elijesztenek az 
üzleteléstől — összegezte Kaj. 

— Pontosan. De azt talán nem tudja a kormányuk, hogy összesen 
hat hétre elegendő tartalékunk van élelmiszerből és más alapvető 
létszükségleti cikkekből. Ilyen közel járunk az éhínséghez. 


— Hat hét! — Kaj elhűlt. 

— Senkinek sem árulják el, de Phenjan hamarosan rendkívüli 
segélyt fog kérni Pekingtől. 

Ez hasznos adat. Kaj előre figyelmeztetheti Vu-pajt. 

— Mennyit fognak kérni? 

— Még csak nem is pénzt kérnek. Rizsre, disznóhúsra, benzinre 
és szénre van szükségük. 

Kína valószínűleg megadja nekik, amit akarnak, gondolta Kaj. 

Eddig is megadta. 

— Felsőbb pártkörökben mi a reakció az újabb csődre? 

— Van zúgolódás — mindig is volt —, de morgással nem sokra 
megyünk addig, amíg Kína támogatja a rezsimet. 

— A tehetségtelenség rettenetesen tartós tud lenni. Ham kurtán 
felnevetett. 

— Milyen igaz! 

Kajnak több amerikai kapcsolata volt, köztük a legjobb Neil 
Davidson, a CIA ügynöke, aki Pekingben, az amerikai 
nagykövetségen dolgozott. Reggelinél találkoztak a Felkelő Napban, 
a Csaojang fasorban az Egyesült Államok nagykövetsége 
közelében, amely épp megfelelt Neilnek. Kaj most nem vette 
igénybe Lámát, mert az állami kocsiknak hivatalos kinézete van, 
Kajnak pedig feltűnés nélkül kellett találkoznia Neillel, ezért taxival 
ment. 

Jól kijött Neil Davidsonnal ahhoz képest, hogy ellenségek voltak. 
Úgy tettek, mintha még az Egyesült Államokhoz és Kínához fogható 
riválisok között is lehetséges lenne a béke, ha a felek megértik 
egymást. Még akár igaz is lehetett volna. 

Neil nem mindig mondott igazat, de a hazugságaiban gondosan 
álcázott támpontok rejtőzhettek. Kaj sok mindent megtanult belőlük, 
olyasmit is, amit Neil titkolni akart. 

A Felkelő Nap középkategóriás étterem volt, az üzleti negyed 
kínai és külföldi alkalmazottainak törzshelye. Nem vadászott 


turistákra, és a pincérek nem beszéltek angolul. Kaj teát rendelt. Neil 
is befutott pár perc múlva. 

Neil Davidson texasi volt, ám ezt csak a kiejtése árulta el, amelyet 
még Kaj is felismert. Egyébként nélkülözött minden cowboy jelleget, 
mert alacsony volt és kopasz. Az edzőteremből jött — mint 
elmagyarázta, fogyni akart —, és még mindig a kopott tornacipőt és a 
fekete Nike felsőt viselte. A feleségem meg farmerben és 
cowboycsizmában megy dolgozni, merengett Kaj. Fura világ. 

Neil folyékonyan, ám irtózatos kiejtéssel beszélt mandarin 
nyelven. Csuk rizskását és egy lágytojást rendelt. Kaj szójamártásos 
metéltet és márványos tojást kért. 

— Nem sokat fog fogyni, ha csukot eszik -— figyelmeztette Neilt. — A 
kínai konyha nagyon kalóriadús. 

— Nem annyira, mint az amerikai — mondta Neil. — Nálunk még a 
szalonna is cukros. Mi jár a fejében? 

Ajtóstul rontott a házba. Kínai sose lenne ilyen otromba. Ám Kaj 
megkedvelte az amerikaiaknak ezt a szokását, hogy egyenesen a 
tárgyra térnek, és ugyanolyan nyíltan válaszolt: 

— Észak-Korea. 

— Oké — mondta diplomatikusan Neil. 

— Maguk szankciókat vetettek ki. 

—A szankciókat réges-rég kivetette az ENSZ. 

— De most Amerika és a barátai komolyan veszik, hajókat 
tartóztatnak fel, szállítmányokat foglalnak le, és megakadályozzák 
azokat a nemzetközi kifizetéseket, amelyek sértenék a szankciókat. 

— Talán. 

— Ne idétlenkedjen, Neil, csak mondja meg, miért. 

— Fegyverek Afrikában. 

Kaj enyhe méltatlankodást mímelt. 

— Maga Peter Ackerman tizedesről beszél. A gyilkosa egy 
terrorista volt! 

— Milyen kár, hogy kínai stukkert használt. 

— Általában nem vádolják a fegyvergyártót — mosolygott Kaj. — Ha 
ezt tennék, évek óta be kellett volna zárniuk a Smith 8 Wessont. 

— Lehet. — Neilt nem lehetett kizökkenteni. 

Kaj kényszeríteni akarta, hogy tisztességesebben játsszon. 


— Tudja-e, hogy dollárban mérve melyik törvénysértés a 
legjövedelmezőbb? 

— Most azt fogja mondani, hogy az illegális fegyverkereskedelem. 
Kaj bólintott. 

— Igen. Nagyobb rajta a haszon, mint a drogon, nagyobb, mint a 
prostitúción. 

— Nem vagyok meglepve. 

— Kínai és amerikai fegyvereket egyformán könnyű beszerezni a 
nemzetközi feketepiacon. 

— Igen, beszerezhetők — ismerte el Neil. — De hogy könnyen? 
Nem igazán. A stukkert, amely megölte Ackerman tizedest, nem egy 
rendes feketepiaci bolttal szerezték, ugye? Amikor azt az üzletet 
nyélbe ütötték, két kormány hunyt fölötte szemet: a szudáni és a 
kínai. 

- Nem fogja fel, hogy ugyanúgy gyűlöljük a muzulmán 
terroristákat, mint maguk? 

— Tartózkodjunk a túlzott leegyszerűsítéstől. Maguk gyűlölik a 
kínai muzulmán terroristákat, de kevésbé izgatják magukat az afrikai 
muzulmán terroristák miatt. 

Neil kényelmetlenül közel járt az igazsághoz. 

-— Sajnálom, Neil, de mi továbbra is árulunk fegyvereket 
sSzudánnak. Jó üzlet, és Szudán a szövetségesünk. Pete tizedes 
csak egy ember. 

— Itt nem igazán szegény Ackerman tizedesről van szó, hanem 
lövegekről. 

Kaj elhűlt. Erre nem számított. Aztán eszébe jutott annak a 
jelentésnek az egyik részlete, amit két hete olvasott. Az amerikaiak 
és mások lerohanták al-Busztánt, az NSZIÁ egyik nagy és fontos 
búvóhelyét, ahol teherautóra szerelt lövegek voltak. 

Tehát ez provokálta ki az ENSZ-határozatot. 

Kihozták a rendelésüket, ami időt adott Kajnak a töprengésre. 
idegességét haverkodó lezserséggel álcázva lassan, étvágytalanul 
ette a metéltet. Neil, aki megéhezett a gyúrásban, habzsolta a 
rizskását. Amikor végeztek, Kaj összefoglalta a helyzetet. 

- Vagyis Green elnök az Észak-Korea elleni szankciókat 
használja fel, hogy megbüntesse Kínát az al-busztáni tüzérség miatt. 


— Többről van itt szó, Kaj — mondta Neil. — Az elnök azt akarja, 
hogy jobban nézzék meg, kinek adják el a fegyvert. 

— Gondom lesz rá, hogy ez eljusson a legmagasabb szintre — 
felelte Kaj. 

Ez semmit sem jelentett, de Neil azzal is elégedettnek látszott 
lenni, hogy átadhatta az üzenetet. 

— Hogy van a bájos Ting? 

— Köszönöm kérdését, remekül. — Neil is azoknak a férfiaknak a 
millióihoz tartozott, akik észbontóan gyönyörűnek tartották Kaj 
feleségét. Már megszokta. — Sikerült már új lakást szerezni? 

— Igen, végre-valahára. 

— Az jó. — Kaj tudta, hogy Neil jobb lakást keres. Azt is tudta, hogy 
az amerikai talált egyet, és beköltözött. Ismerte a címét és a 
telefonszámát. Továbbá ismerte az épület összes többi lakójának a 
nevét és az előéletét. A Kuoan-pu rajta tartotta a szemét a 
Pekingben élő külföldi ügynökökön, elsősorban az amerikaiakon. 

Kaj kifizette a reggelit, aztán a két férfi elhagyta a vendéglőt. Neil 
visszagyalogolt a követségre, Kaj leintett egy taxit. 

A Kínai Kommunista Párt Nemzetközi Ügyosztálya szűk körű és 
magas szintű értekezletet hívott össze Észak-Korea rendkívüli 
segélykérelmének. elbírálására. Az ügyosztály székháza a Hajtien 
kerületi Fuhszing út 4. szám alatt kisebb és jelentéktelenebb, viszont 
hatalmasabb volt a külügyminisztériumnál. Az igazgató irodája a 
Kínai Népi Forradalom Katonai Múzeumára nézett, amelynek a 
tetején óriási vörös csillag virított. 

Fu Csu-jú állambiztonsági miniszter magával vitte alárendeltjét, 
Kajt, akit boldogan kihagyott volna, ám tisztában volt vele, hogy 
nincs a kisujjában az észak-koreai válság összes részlete, és félt, 
hogy még ostobának néznék. Így viszont szükség esetén kérhetett 
Kajtól bármilyen részletes információt, és beosztottját hibáztathatta a 
hiányosságokért. 

Az asztalt a férfiak foglalták el, bár a falak mentén ülő tanácsadók 
között akadtak nők. Kaj kevesellte a nők arányát a kínai kormányzat 


felsőbb köreiben. Az apja nem értett egyet. 

Hu AJj-kuo igazgató felkérte Vu-paj külügyminisztert, hogy 
ismertesse a problémát, amelynek megvitatására összeültek. 

— Észak-Koreában gazdasági válság van — kezdte Vu. 

— Szokás szerint. — Kung-csao volt a közbeszóló, Kaj barátja és 
szövetségese. Enyhe tiszteletlenségre vallott így félbeszakítani egy 
minisztert, ám Kung megengedhette magának. Ragyogó katonai 
pályafutása során tökéletesen  korszerűsítette a hadsereg 
híradástechnikáját, és most ő volt a nemzetvédelmi miniszter. 

Vu elengedte a füle mellett Kung szavait. 

— A phenjani kormány hatalmas segélyt kér. 

— Szokás szerint — ismételte Kung. 

Kung egykorú volt Kajjal, de fiatalabbnak látszott; tulajdonképpen 
koraérett diáknak látszott, gondosan kócolt frizurájával és 
impertinens vigyorával. A kínai politikusok többsége —-— Kajt is 
beleértve — vigyázott, hogy külsőleg konzervatívnak mutatkozzon, 
ám Kung a megjelenésében is hirdette a liberalizmusát. Kajnak 
tetszett a vakmerősége. 

—A kérés tegnap, késő délután érkezett, noha engem már három 
napja figyelmeztetett rá a Kuoan-pu. — Vu az állambiztonsági 
miniszterre nézett, aki egy bólintással nyugtázta a bókot. Örült, hogy 
őt dicsérik meg Kaj munkájáért. 

— Az üzenetet Kang Udzsong, a Legfelsőbb Vezető küldi — 
folytatta Vu -, az elnökünknek, Csen Hao-zsan elvtársnak. Mai 
feladatunk, hogy tanácsot adjunk Csen elnök elvtársnak a 
válaszhoz. 

Kaj már előre átgondolta ezt az értekezletet, és tudta, hogyan fog 
lezajlani: a vaskalapos kommunista régi gárda összecsap a 
haladókkal. 

Ez előre várható. Az a kérdés, mi lesz a konfliktus megoldása. 
Kajnak már volt terve. 

Elsőnek Kung szólt hozzá. 

— Engedelmével, igazgató elvtárs — kezdte, talán azért, hogy 
ellensúlyozza korábbi tiszteletlenségét. Hu bólintott. — Tavaly az 
észak- koreaiak tüntetően dacoltak a kínai kormánnyal. Szárazon és 
vízen elkövetett kisebb határsértésekkel provokálták a dél-koreai 


rezsim szöuli kormányát. Ami ennél is rosszabb, nagy hatótávolságú 
rakéták és atombombák tesztelésével felszították a nemzetközi 
rosszindulatot, ami azt eredményezte, hogy az ENSZ kereskedelmi 
szankciókkal sújtotta Észak-Koreát. — Fölemelte mutatóujját, hogy 
nyomatékot adjon következő mondatának. — Elsősorban ezek miatt a 
szankciók miatt van folyamatos gazdasági válság Észak-Koreában! 

Kaj helyeslően bólogatott. Kungnak szóról szóra igaza volt. A 
Legfelsőbb Vezető maga kereste magának a bajt. 

Kung folytatta: 

— Phenjanban elengedték a fülük mellett a tiltakozásunkat. Meg 
kell büntetnünk az észak-koreaiakat, amiért dacoltak velünk. Ha nem 
tesszük, milyen következtetést vonnak majd le? Bizonyára azt, hogy 
folytathatják a nukleáris kísérleteiket, és fütyülhetnek a szankciókra, 
mert Peking mindig közbelép, és megmenti őket a tetteik 
következményettől. 

— Köszönöm, Kung elvtárs, jellegzetesen éleslátó megjegyzéseit — 
mondta Hu. 

Kunggal átellenben Huang-ling tábornok türelmetlenül dobolt 
tömpe ujjaival a politúros asztalon. Alig fért meg benne a szó. Hu 
észrevette. 

— Huang tábornok elvtárs? 

Huang a barátja volt Fu Csu-jünek és Kaj apjának, Csang Csien- 
csünnek. — Mindhárman tagjai voltak — a Nemzetbiztonsági 
Bizottmánynak, és nemzetközi ügyekben igazi héják voltak. 

— Engedtessék meg rámutatnom néhány sarkalatos pontra. — 
Durva, morgó hangja volt, és nyers észak-kínai kiejtéssel beszélte a 
mandarin nyelvet. — Egy. Észak-Korea létfontosságú pufferzóna Kína 
és Dél- Korea között, ahol az amerikaiak uralkodnak. Kettő. Ha 
megtagadjuk a segélyt, a phenjani kormány megbukik. Három. Az 
ENSZ haladéktalanul követelni fogja Észak- és Dél-Korea 
úgynevezett 

, újraegyesítését". Négy. Az újraegyesítés a tőkés Nyugat 
szóhasználatában az elfoglalást jelenti — ne feledjék, mi történt 
Kelet- Németországgal! Öt. A könyörtelen ellenség ott fog állni Kína 
határán. Hat. Ez az egész csak az egyik része az amerikaiak régi 
bekerítési politikájának, amelynek végső célja, hogy úgy 


semmisítsék meg a Kínai Népköztársaságot, ahogyan a Szovjetuniót 
felszámolták. Azzal fejezem be, hogy nem tagadhatjuk meg a 
segélyt Észak- Koreától. Köszönöm, igazgató elvtárs. 

Hu Aj-kuo kissé zavarban volt. 

— Mindkét véleményben sok a logika — mondta. — Viszont szöges 
ellentétei egymásnak. 

— Igazgató elvtárs, ha megengedi — szólalt meg Kaj -, nem 
rendelkezem az itt jelen lévő idősebb elvtársak tapasztalataival vagy 
bölcsességével, de történetesen csak tegnapelőtt hallgattam ki egy 
magas szintű észak-koreai informátort. 

— Folytasd, kérlek — mondta Hu. 

— Észak-Koreának hat hétre elegendő tartaléka van élelmiszerből 
és más alapvető fogyasztási cikkekből. Ha az kifogy, országos 
éhínségre és társadalmi összeomlásra számíthatunk, arról nem is 
szólva, hogy a határt milliószámra lépik át az éhező koreaiak, akikről 
nekünk kell gondoskodnunk. 

— Akkor hát segélyt kell küldenünk nekik! — mondta Huang. 

— Ugyanakkor szeretnénk megbüntetni is őket a helytelen 
viselkedésükért azzal, hogy visszatartjuk a segélyt. 

— Azt is kell tennünk, különben végképp kicsúszik a kezünkből az 
irányítás! — helyeselt Kung. 

— Javaslatom egyszerű — mondta Kaj. — Most megtagadhatjuk a 
segélyt, hogy megbüntessük Phenjant, viszont elküldjük majd a 
hatodik héten, hogy megakadályozzuk a kormány bukását. 

Percnyi csönd lett, amíg a jelenlévők megemésztették a 
hallottakat. Elsőnek Kung szólalt meg: 

— Jó ötlet — mondta nagyvonalúan. — Még annál is jobb, mint amit 
én mondtam. 

— Az lehet — fanyalgott Huang tábornok. — Napról napra fokozott 
figyelemmel kell kísérni az ottani helyzetet. Ha a válság súlyosabb, 
mint vártuk, előbbre kell hozni a segély küldését. 

— Igen, ez lényeges, köszönöm, tábornok elvtárs! — mondta Hu. 

Kaj már látta, hogy elfogadják a tervét. Ez a helyes megoldás. 

Beindultam!, gondolta. 

Hu végignézett a jelenlévőkön. 

— Ha mindenki egyetért... ? Senki sem tiltakozott. 


— Akkor javasolni fogjuk Csen elnök elvtársnak ezt a megoldást. 


12. fejezet 


Tamarát is, Tabot is meghívták az esküvőre, de külön-külön, mert 
a viszonyukat továbbra is titkolták. Nem is egy kocsiban érkeztek. 
Drew Sandberg, az amerikai követség sajtófőnöke vette feleségül 
Annette Cecilt, az angol misszió munkatársát. 

A szertartásra Annette távoli rokonának, egy brit olajumágnásnak a 
palotájában került sor. A vendégek megtöltöttek egy légkondicionált 
termet, amelynek ablakait ponyvatetők árnyékolták. 

Drew és Annette humanista szertartással esküdtek. Tamara 
kíváncsi volt rá, mert ő még sose volt ilyen esküvőn. A lelkész, egy 
Claire nevű, középkorú asszony röviden és okosan beszélt a 
házasság örömeiről és kihívásairól. Annette és Drew maguk írták 
meg az eskü szövegét, és olyan érzéssel mondták el, hogy 
Tamarának könnyek szöktek a szemébe. Egyik kedves régi számát, 
a , Happyt" játszották Pharrell Williamstől, és Tamara azt gondolta: 
Ha egyszer férjhez megyek, az is ilyen legyen! 

Négy hete meg se fordult volna a fejében ilyesmi. 

Lopott pillantást vetett Tabra. Tetszett neki a szertartás? 
Megindítottákc-e a fogadalmak? Gondol-e a saját esküvőjére? 
Tamara nem tudhatta. 

Az olajmágnás az esküvői bulira is felkínálta a palotáját, de 
Annette azt mondta, az ő barátai duhajok, szétkaphatják a házat. A 
szertartás után férj és feleség elment az anyakönyvvezetőhöz, hogy 
hivatalosan is bejegyeztessék a házasságukat, a vendégeket pedig 
elirányították egy nagy, helyi étteremhez, amely zárt körű 
rendezvényt tartott a kedvükért. 

Keresztény csádiaké volt az étterem, ahol észak-afrikai konyhát 
vittek, és lelkifurdalás nélkül szolgáltak fel alkoholt a fűszeres 
finomságoktól illatozó, tágas ebédlőben. Az árnyas udvaron kicsi 
szökőkút csobogott. A büfétől összefutott az ember szájában a nyál. 

Volt aranysárgára sütött burgonyafánk, szeletelt zöldcitrommal 
körítve,  okrás-paprikás, csípős kecskeragu, sült kölesgolyók 
földimogyoró- és hariszamártással, és még sok minden más. 
Tamarának különösen ízlett a fűszeres mézzel meglocsolt, szeletelt 


uborkával és banánnal kevert barnarizssaláta. Gala sört és marokkói 
bort kínáltak mellé. 

A vendégek zöme az ndjamenai diplomáciai élet ifjabb tagjaiból 
került ki. Tamara egy ideig diskurált Layannal, Nick Collinsworth 
magas, elegáns titkárnőjével, aki ugyancsak Párizsban tanult. Layan 
kissé tartózkodó modorú volt, de Tamara attól még kedvelte. 
Megbeszélték az esküvői szertartást, amely mindkettejüknek 
tetszett. 

Mindeközben Tamara egy percig sem bírt megfeledkezni róla, 
hogy Tab is ott van a szobában, és igyekezett, hogy ne kövesse a 
tekintetével, habár mindig tudta, hol tartózkodik éppen a férfi. Még 
nem is beszéltek egymással. Mindegyre találkozott a szemük, ám 
Tamara ilyenkor közömbösen elfordította a tekintetét. Úgy érezte, 
szkafandert visel, amelyben nem érintheti meg a férfit, és nem 
szólhat hozzá. 

Annette és Drew visszatért az anyakönyvvezetőtől. Átöltöztek 
bulizáshoz, és őrülten boldognak látszottak. Tamara bámulta és 
irigyelte őket. 

Rázendített a banda, beindult a buli. Tamara végre megengedte 
magának, hogy szóljon Tabhoz. 

— Öregem, de nehéz ez — mondta halkan. — Játszani, hogy csak 
ismerősök vagyunk. 

Tab egy söröspalackot szorongatott, mutatva, milyen rózsás 
kedvében van, de alig szürcsölt belőle. 

— Nekem is. 

—-— Úgy örülök, hogy legalább te is szenvedsz. Tab elnevette 
magát. 

— Csak nézd meg őket — mondta. — Drew majdhogy rá nem 
mászik Annette-re. Tudom, mit érez. 

Akkor már a vendégek többsége táncolt. 

— Menjünk ki az udvarra — javasolta a nő. — Nincsenek olyan 
sokan. 

Kimentek, megálltak, nézték a szökőkutat. Rajtuk kívül csak 
féltucatnyian lézengtek még az udvaron. Tamara imádkozott, hogy 
ők is húzzanak onnan. 


— Több időre van szükségünk együtt — mondta a férfi. — Örökké 
csak találkozunk és elválunk, találkozunk és elválunk. 
Bensőségesebb kapcsolatot akarok. 

— Bensőségesebbet? — Tamara elvigyorodott. — Van még olyan 
része a testemnek, amelyet nem ismersz olyan jól, mint a magadét? 

Tab úgy nézett rá barna szemével, amelytől Tamara bensője 
mindig borzongott egy kicsit. 

— Nem arra céloztam. 

— Tudom. Csak olyan élvezet kimondani. Tab nem mosolygott. 

— Egy teljes hétvégét akarok, valahol másutt, megszakítások 
nélkül, közönség nélkül, akiknek játszanunk kell. 

Tamara izgalmasnak találta az ötletet, de nem tudta, miként 
hozhatnák össze. 

— Közös vakációra gondolsz? 

— Igen. Tudom, hogy hamarosan itt a születésnapod. 

Tamara nem emlékezett rá, hogy közölte volna vele, ám Tabnak 
nem lehetett nehéz kideríteni. Elvégre kém. 

— Vasárnap — mondta. — Harmincéves leszek. Nem terveztem 
nagy felhajtást. 

— Szeretnélek elvinni valahova. Ez lesz az én születésnapi 
ajándékom. 

Tamara szíve túlcsordult a gyengédségtől. Istenem, gondolta, de 
bírom ezt a hapsit! Ám volt egy bökkenő. 

— Tetszik az ötlet — mondta. — De hova mehetnénk? Ez nem 
üdülőhely, ahol bejelentkezhetünk egy hotelbe név nélkül. 
N Djamenában mindenki ismer minket, másutt meg olyan feltűnőek 
lennénk, mint két látogató zsiráf. 

— Ismerek egy jó szállodát Marrákesben. 

— Marokkóban? Komolyan beszélsz? 

— Miért ne? 

-— Innen oda nincs közvetlen járat. Párizsban vagy 
Casablancában, esetleg mindkettőben át kell szállnod. Nem lehet 
megcsinálni egy hétvége alatt. 

— És ha én megoldhatnám a problémát? 

— Hogyan utazhatnánk másképp? Sugárhajtású tevével? 

— Anyámnak van egy repülőgépe. Tamarából kipukkad a nevetés. 


— Tab! Hogy foglak én valaha is megszokni téged? Anyádnak van 
egy repülőgépe! Az én anyám még csak első osztályon sem utazott 
soha! 

Tab szomorkásan mosolygott. 

— Tudom, hogy ezt most nehezen fogod elhinni, de a családodnak 
még a gondolatától is megszeppenek. 

— Igazad van, csakugyan nehezen hihető. 

— Apám üzletember - igaz, annak lángész -—, de nem értelmiségi. 
A te apád egyetemi professzor, aki történeti könyveket ír. Anyámnak 
van tehetsége órák és retikülök tervezéséhez, amelyekért 
nevetséges árakat fizetnek a gazdag asszonyok. A te anyád egy 
iskolát irányít, fiatalok százainak, talán ezreinek az oktatásáért felel. 
Tudom, hogy a szüleid nem keresnek semmit, de ettől valahogy még 
impozánsabbak. Valószínűleg elkényeztetett gazdag kölyköt fognak 
látni bennem. 

Tamara két dolgot szűrt le ebből a kis beszédből. Először is Tab 
alázatát, ami elég szokatlan az ő köreibe tartozó férfiaknál. A 
második, és a fontosabb az a feltételezés volt, hogy találkozni akar 
Tamara szüleivel. Volt elképzelése a jövőről, és ebben a jövőben 
Tamara szerepelt. 

Egyikre sem tett megjegyzést. Csak annyit kérdezett: 

— Tényleg össze tudjuk hozni? 

— Meg kell kérdeznem, hogy szabad-e a gép. 

— Ez olyan romantikus. Hogy miért is nem szeretkezhetünk! Tab 
felvonta a szemöldökét. 

— Miért ne? 

— A szökőkútban? 

— Talán, de nem javaslom, hogy elvonjuk a figyelmet az új 
házasokról. Udvariatlanság lenne. 

— Jól van, te vén maradi! Gyerünk a lakásodra. 

—- Én megyek elsőnek. Meglógok búcsú nélkül. Te pár perccel 
később elbúcsúzhatsz a fiataloktól, és jöhetsz utánam. 

— Oké. 

— Így majd gondoskodhatok róla, hogy a lakásom tűrhető rendben 
és tisztán várjon. Kipakolom a mosogatógépet, zokni megy a 
szennyesbe, kirakom a szemetet. 


— Ennyi munka, csak értem? 

— Vagy levetkőzök, és fekszem az ágyon, amíg meg nem jössz. 
— A B terv jobban tetszik. 

— Jaj nekem - sóhajtott a férfi. — Megkapod. 

Tamara másnap azzal a tudattal ébredt a nagykövetségi 
garzonban, hogy valami megváltozott. Kapcsolatuk sebességet 
váltott. Tab már nem csak a fiúja volt. Több lett szeretőnél. Pár lett 
belőlük. Együtt utaznak. És ezt nem Tamara erőltette: a férfi ötlete 
volt. 

Még pár percet lustálkodott az ágyban, hogy kiélvezze az érzést. 
Mikor felkelt, üzenetet talált a telefonján. 

Kérlek, vegyél 14 banánt a nagyinak. Köszönöm: Harún. 

Felvillant előtte a félig kihalt falu a zsugorodó víz partján, és a 
komoly, sötét bőrű arab, aki azt mondta New Jersey-i kiejtéssel: , Az 
üzenetben lesz egy szám — nyolc kilométer vagy tizenöt dollár — és a 
szám az órát jelenti, katonai időrendszer szerint, amelyben találkozni 
akar magával. Az első találkozás helye a Grand Marché." 

Felvillanyozódott, ám rögtön figyelmeztette magát, hogy ne várjon 
túl sokat. Abdul keveset tudott Harúnról. Lehet, hogy Harún ismer 
titkokat, lehet, hogy nem. Az is lehet, hogy csak simlis, aki meg 
akarja vágni. Nem szabad túlzásba vinni a reménykedést. 

Zuhanyozott, felöltözött, evett egy tálka gabonapelyhet. Felkötötte 
a harsogó narancssárga körökkel díszített, kék kendőt, az Abdultól 
kapott ismertetőjelet, aztán kilépett az enyhe sivatagi reggelbe. 
Csádban ez volt a kedvenc ideje, amikor a levegő még nem sűrű a 
portól, és nem nyomasztó a hőség. 

Dexter az asztalánál ülve kávézott. Ma kék-fehér vékony csíkos 
pamutszövet öltönyt viselt. A színpompás arab köntösök és a francia 
sikk földjén olyan volt, akár egy amerikai szabászati közhely. A falon 
lógó fénykép őt ábrázolta egy főiskolás baseballcsapattal, amint 
büszkén emel a magasba egy serleget. 

— Délután találkozom egy informátorral — mondta. — Tizennégy 
órakor a nagypiacon. 


—Ki az? 
— Abdul szerint egy meghasonlott terrorista. Harúnnak nevezi 
magát, és Koussériben lakik a folyó másik partján. 


— Megbízható? 
— Senki se tudja. — Csínján kellett bánni Dexter elvárásaival. 
Nehezen tudta megbocsátani a teljesítetlen ígéreteket. — Majd 


meglátjuk, mit tud mondani. 

— Nem hangzik biztatónak. 

— Meglehet. 

- A Grand Marché óriási. Miről ismerik meg egymást? Tamara 
megérintette a nyakába kötött kendőt. 

— Ez az övé. Dexter vállat vont. 

— Tegyen próbát. 

Tamara megfordult, hogy kimenjen. Ekkor megszólalt Dexter. 

— Gondolkoztam Karimon. 

Tamara visszafordult. Ez meg most mi? 

— Egy hete megígérte magának a Tábornok fontos beszédének a 
vázlatát — folytatta Dexter. 

— Nem ígért semmit! — szögezte le Tamara. — Azt mondta, majd 
meglátja, mit tehet. 

— Akkor is... 

— Inkább nem szekíroznám miatta. Én mintegy mellesleg kértem. 
Ha rájön, mennyire fontos ez nekünk, esetleg megfordul a fejében, 
hogy inkább megtartja magának. 

—-— Ha nem ad nekünk információt, akkor semmi haszna! — 
türelmetlenkedett Dexter. 

— Ha legközelebb látom, finoman célozhatok rá. 

Dexter a homlokát ráncolta. 

— Karim nagy hal. 

Tamara nem értette, hova akar kilyukadni. 

— Igen, nagy — mondta. — Ezért örülök annyira, amiért elnyertem a 
bizalmát. 

— Mióta is dolgozik maga az Ügynökségnek? Öt éve? 

— Igen. 

— És ez az első külföldi kiküldetése. 

Tamara már kezdte látni, mire megy ki a dolog, és dühös lett. 


— Mit próbál mondani, Dexter? — kérdezte nem olyan udvariasan, 
mint kellett volna. — Nyögje már ki! 

Ez a hangnem ürügyet szolgáltatott Dexternek, hogy goromba 
legyen. 

— Maga újonc és naiv. Nem elég tapasztalt, hogy egy Karimhoz 
hasonlóan fontos informátort kezeljen, olyasvalakit, akinek ennyire 
magas szintű adatokhoz van hozzáférése! 

Te barom!, gondolta a nő, de csak annyit mondott: 

— Ahhoz elég tapasztalt voltam, hogy kiemeljem ezt a halat. 

— Kezelni és kiemelni természetesen nem ugyanaz. 

Fölösleges ezzel szópárbajozni. Aki a főnökkel vitatkozik, sose 
győzhet. 

— No, és ki veszi át tőlem a kapcsolatot Karimmal? 

— Arra gondoltam, hogy magam csinálhatom. 

Tehát erről van szó. Dexter besöpri a dicséretet az én munkámért. 
Mint egy professzor, aki a  doktorandusza felfedezéséből ír 
publikációt. Klasszikus! 

— Feltételezem, az Írásos jelentéseiben benne vannak a 
hozzáférhetőségei — mondta Dexter. 

-— A számítógépben megtalál mindent, amire szüksége van. — 
Kivéve pár apróságot, amelyeket nem írtam le, például Karim 
feleségének a telefonszámát, mert az ő mobilját használja, ha azt 
akarja, hogy nehéz legyen utolérni, de baszd meg, Dexter, abból 
nem eszel. 

— Oké — mondta Dexter. — Hát akkor ennyi. 

Tamara, miután így elbocsátották, távozott az irodából. Az 
asztalához visszatérve új üzenetet látott a telefonján. Megnyitotta. 

Marrákes expressz holnap korán indul, hétfőn idejében vissza, 
hogy ne késs a munkából. Oké? 

Holnap szombat. Negyvennyolc órájuk lesz. Azt felelte: 

Hétszentség! 

Úgy döntött, hogy azért még egyszer megkeresi Karimot. Már 
csak udvariasságból is tájékoztatni kell arról, hogy mire számítson, 
és neki személyesen kell megvinnie a hírt. Persze cukrozott 
változatban. Majd azt mondja, hogy más munkát osztottak ki rá. 


Az órájára nézett. Nemsokára déli tizenkettő. Ebben az időben 
Karim gyakran megtalálható a Lamy International bárban. Ha most 
meginnának egy pohárkával, Tamara utána még mindig 
kényelmesen odaér délután kettőkor a nagypiacra. 

Rendelt egy kocsit. 

szívesebben  motorozott volna. NDjamena széles útjain 
ezerszám nyüzsögtek a kicsi és nagy bringák — motorkerékpárok, 
robogók, mopedek -, amelyeknek tömegében fel-felbukkant a 
hagyományos Parisian Velo Solex, első kereke fölött a concertina 
méretű, ötven köbcentis apró motorral. DC-ben egy Fat Boyjal járt, 
amelynek alacsony ülése, magas kormánya, masszív kettős 
motorblokkja volt. De Csádban túlságosan hivalkodó lett volna. A 
diplomácia és a hírszerzés aranyszabálya, hogy sose keltsünk 
feltűnést. Egy napon talán még lesz neki motorja. 

Útközben szólt a vezetőnek, hogy álljon meg egy kis 
vegyesboltnál. Vásárolt egy doboz gabonapelyhet, egy palack vizet, 
egy tubus fogkrémet és egy csomag papír zsebkendőt. Beleszórta 
őket egy ingyen reklámszatyorba, megkérte a vezetőt, hogy tegye a 
tasakot a csomagtartóba, és várjon rá, amíg kijön a szállodából. 

Nagy nyüzsgés volt az előtérben. Emberek érkeztek ebédelni, 
vagy indultak találkozóra más éttermekbe. Tamara akár Párizsban 
vagy Chicagóban is lehetett volna. NDjamena központja a 
nemzetköziség szigete volt egy afrikai városban. Érdekes. Az örökké 
utazó embereknek mindenütt kell az egyformaság. 

Befordult az International bárba. Most volt az aperitif ideje. Az 
Internationalben pezsgett az élet, némileg  szordínósabban, 
üzletiesebben, mint az esti koktélozás idején. A vendégek zöme 
nyugatias öltönyben feszített, néhányan a hagyományos köntöst 
viselték. Elsöprő többségben voltak a férfiak, noha Tamara kiszúrta 
Susan Marcus ezredest is, civilben. Ám Karim nem volt itt. 

Tab viszont igen. 

A profilját mutatva ült egy ablaknál, és kifelé bámult. Válltömés 
nélküli, sötétkék blézert viselt világoskék inggel, amelyről Tamara 
már tudta, hogy ez a kedvenc összeállítása. Elmosolyodott boldog 
meglepetésében, és egyet lépett Tab felé. Aztán megtorpant, mert 
Tab nem volt egyedül. 


Asztaltársa magas volt, majdnem olyan magas, mint a férfi, és 
karcsú. Negyvenöt lehetett, vagyis tíz év korkülönbség választotta el 
őket. Vállig érő, melírozott szőke haját drága fodrászatban vágták és 
festették, könnyű sminkje szakértő kézre vallott. Derűs középkék 
árnyalatú, egyszerű lenvászon ruha volt rajta. 

Négyszögletes asztalnál ültek, nem egymással szemközt, mint 
egy hivatalos megbeszélésen, hanem egymás mellett, ami 
barátságra vall. Két pohár volt az asztalon. Tab ebben a napszakban 
Perrier ásványvizet szokott inni egy szelet citrommal. A nő előtt 
martini állt. 

Tab felé hajolt, a férfi szemébe nézett, és halkan, de nyomatékkal 
beszélt. Tab keveset mondott, azt is egytagú szavakkal, és 
bólogatott mellé, ám a testbeszéde nem mutatott se zavart, se 
elutasítást. A beszélgetést nyilvánvalóan a nő irányította, de Tab 
nem kényszerből vett részt benne. A nő rátette a bal kezét Tab 
jobbjára, és Tamara észrevette, hogy nem visel karikagyűrűt. Tab 
egy hosszú percig engedte fogni a kezét, aztán a poharáért nyúlt, és 
a nőnek el kellett engednie. 

A nő rövid időre elfordította a tekintetét. Közömbösen végignézte 
a bárt, pillantása egykedvűen átsiklott az ismeretlen Tamarán, és 
már vissza is ugrott Tabra. Kizárólag a férfi érdekelte. 

Tamara váratlanul zavarba jött. Szégyellte volna, ha rajtakapják 
szimatolás közben. Sarkon fordult, kiment. 

Az előtérben megállt. Gondolkodóba esett. Tulajdonképpen miért 
restelkedik? Mi olyat tett, amiért szégyellnie kellene magát? 

Leült az egyik pamlagra, tíz-egynéhány várakozó közé — vártak 
kollégákra, várták, hogy elfoglalhassák a szobájukat, hogy a 
recepciós válaszoljon a kérdéseikre —, és igyekezett összeszedni 
magát. Húsz oka is lehet annak, hogy Tab miért iszik meg egy 
pohárral ezzel a nővel. Lehet barát, lehet kapcsolat, lehet munkatárs 
a DGSE-nél, lehet, hogy el akar adni valamit. 

Ám a nő elegáns volt, jól öltözött, vonzó és egyedülálló. És rátette 
a kezét Tab kezére. 

Viszont nem kacérkodott vele. Tamara töprengve ráncolta a 
homlokát. Hogyan is fogalmazzak? Rögtön beugrott a válasz: túl jól 
ismerik egymást ahhoz, hogy kacérkodniuk kelljen. 


Lehet rokon is. Talán nagynéni. Tab anyjának a későn született 
húga. Csak egy nagynéni nem öltözne ki ennyi gonddal egy 
pohárkához az unokaöccse társaságában. Tamarának az eszébe 
jutott a pici gyémánt fülbevaló, az ízléses selyemsál, a két-három 
vékony arany karperec, a magas sarkú cipő. 

Ki ez? 

Visszamegyek a bárba, gondolta. Egyszerűen odamegyek az 
asztalukhoz, és azt mondom: , Szia, Tab, Karim Azizt keresem, nem 
láttad?" Akkor Tab kénytelen lesz bemutatni minket egymásnak. 

De nem tetszett neki ez a forgatókönyv. Elképzelte, ahogy Tab 
tétovázik, a nő pedig bosszankodik a zavarás miatt, és Tamara ott áll 
az otromba tolakodó szerepében. 

Essen belétek a fene!, gondolta, és visszament. 

Akkor lépett be a bárba, amikor Susan Marcus ezredes éppen 
távozott. Susan megállt, és francia stílusban jobbról-balról puszit 
adott Tamara arcára. Lefoszlott róla a szokott katonás ridegség, 
szívélyes volt, szinte már kedves. Elvégre gyilkos tűzpárbajt éltek túl 
együtt, és az már kötelék. 

— Hogy érzed magad? - érdeklődött. 

— Prímán. — Tamara nem akart goromba lenni, de most egész 
máson járt az esze. Ám Susan már folytatta is: — Nyolc nap telt el 
a... kalandunk óta. Az ilyesminek időnként van utóhatása. 

— Oké vagyok. Komolyan. 

— Az ilyen dolgok után beszélni kell valakivel. Szabvány eljárás. 
Tamara kényszerítette magát, hogy figyeljen. Susan csak jót akar. 

Ő nem is gondolt a traumafeldolgozásra. ,Ilyen dolgok", mondta 
Susan. Emberüölést értett alatta. A CIA-nál senkinek sem jutott az 
eszébe, hogy talán segíteni kellene rajta. 

-— Nem érzem, hogy szükségem lenne rá — mondta. Susan 
könnyedén rátette a kezét Tamara karjára. 
menjél el. 

Tamara bólintott. 

— Köszönöm. Megfogadom a tanácsodat. 

— Nincs mit. — Susan már indult volna. de Tamara megállította. 

— Jut eszembe. 


— Tessék? 

— Biztos, hogy ismerem azt a nőt, aki ott ül Tabdar Sadoullal az 
ablak melletti asztalnál. A DGSE-nél van? 

Susan odanézett, kiszúrta a nőt, és elmosolyodott. 

—-— Nem, az Léonie Lanette. Valamilyen góré a francia Total 
olajvállalatnál. 

- Ó. Akkor nyilván Tabdar apjának a barátja, aki meg az 
igazgatótanács tagja a Totalnál... ha jól emlékszem. 

— Meglehet — mondta gunyorosan Susan -, de mindenképpen 
puma. 

Pumának csúfolják a középkorú nőket, akik fiatal szeretőkre 
vadásznak. Tamara megborzongott. 

— Szerinted Tabdarra hajt? 

— Az már lejárt lemez. Hónapokig volt viszonyuk. Azt hittem, vége, 
de úgy látszik, mégsem. 

Tamara úgy érezte, mintha behúztak volna neki egyet. Csak azért 
sem fog sírni! Gyorsan másra terelte a szót. 

— Karim Azizt kerestem, de nincs itt. 

— Rég nem láttam. 

Együtt távoztak a bárból. A szálloda előtt Susan beült egy katonai 
dzsipbe, Tamara megkereste a sofőrjét. 

— Vigyen a Grand Marchéra — mondta -, de tegyen ki pár sarokkal 
előbb, és várjon meg. 

Hátradőlt, és igyekezett nem sírni. Hogy tehet Tab ilyet? Talán 
egész idő alatt csalta! Nehezen hihető, de azt a meghitt testbeszédet 
nem lehetett félreérteni. Az a nő úgy érezte, hogy joga van 
megérinteni Tabot, ő pedig nem lökte el a kezét. 

A Marché a hosszú Charles de Gaulle sugárút nyugati végénél 
volt, ott, ahol a legtöbb követség található. A sofőr leparkolt, Tamara 
a fejére kötötte a kék-narancsszín kendőt. Kivette a csomagtartóból 
a vegyesboltban beszerzett apróságoktól dudoros tasakot. Olyan lett 
tőle, mint egy átlagos háziasszony. 

Most lelkesnek és derűlátónak kellett volna lennie, amiért 
nemsokára találkozik Harúnnal, és megtudhatja, mit akar közölni. 
Bizakodnia kellett volna, hogy az, amit hallani fog, használható lesz 
a fegyveres erők számára, de ő csak Tabra és Léonie Lanette-re 


tudott gondolni, ahogy összedugják a fejüket, a nő ujjai rásimulnak a 
férfi kezére, és halkan folytatnak egy nyilvánvalóan érzelmes 
beszélgetést. 

Fáradhatatlanul emlékeztette magát, hogy lehet ártatlan 
magyarázata is a dolognak. De már majdnem egy hónapja 
osztoznak egy ágyon, és sok mindent megtudtak egymásról — 
Tamara még azt is tudta, hogy Tab szülei dán dogot tartanak, 
amelynek a neve Fláneur, azaz Naplopó -, ám a férfi sohasem 
említette Léonie-t. 

— Azt hittem, ő az igazi — mondta szomorúan, ahogy ment az 
utcán. 

— Azt hittem, hogy ez szerelem. 

Megérkezett a piachoz: innentől kényszerítenie kellett magát, 
hogy csak a feladatára összpontosítson. A Grand Marchénak volt 
egy hagyományos szupermarketje és legalább száz standja. 
Keskeny folyosóit zsúfolásig megtöltötték a színpompás öltözetű 
csádiak és a jóval kevesebb külföldi, baseballsapkában, kényelmes 
túracipőben. Kezükben tálcával, esetleg egyetlen eladni való 
tárggyal vevőkre vadászó árusok furakodtak a sokaságban. Tamara 
félig-meddig várta, mikor bukkan fel Abdul, amint Cleopatra 
cigarettát árul. 

Valahol van itt egy ember, aki el akar árulni egy terrorista 
csoportot. 

Tamara nem kereste, mert azt se tudta, milyen a külseje. Annyit 
tehetett, hogy kinyitotta szemét-fülét, és várta, mikor közeledik hozzá 
Harún. 

Káprázatosak voltak a gyümölcs- és zöldségtornyok. Nagy üzletet 
jelentett a használt villamossági cikk: kábelek,  dugaszok, 
konnektorok, kapcsolók. Tamara elmosolyodott, amikor meglátta egy 
standon az európai futballcsapatok pólóit: Manchester United, AC 
Milan, Hertha Berlin, Real Madrid, Olympigue de Marseille . . . 

Megállt előtte egy férfi, fölemelt egy vég nyomott mintás pamutot, 
és azt mondta angolul: 

— Ez tökéletes lenne rajtad! 

— Kösz, nem - felelte Tamara. A férfi átváltott arabra. 

— Harún vagyok. 


Tamara szúrósan ránézett, felmérte. A fejkendő alól sötét, őszinte 
szempár nézett rá a keskeny arab arcból. Ritkás bajuszából, 
szakállából ítélve húsz körül járhatott. A hagyományos köntös redőin 
átsejlett a széles vállú, szíjas izmú test. 

Tamara morzsolgatni kezdte mutató- és hüvelykujja között a 
kelmét, megjátszva, hogy a minőségét ellenőrzi. 

— Mit mondhatsz nekem? - kérdezte halkan arabul. 

— Egyedül vagy? 

— Természetesen. 

Harún többet legöngyölített a végből, hogy a nő jobban lássa a 
lilásrózsaszín-élénksárga, nyomott mintát. 

— Az NSZIÁ nagyon örül annak, ami a hídnál történt. 

— Örül? — hökkent meg Tamara. — De hiszen alulmaradtak abban 
az összecsapásban. 

— Két emberük meghalt, csakhogy a holtak a Paradicsomba 
kerültek, és előtte megöltek egy amerikait. 

Igen, ez az ellenség ismerős, torz logikája. A halott amerikai, az 
győzelem, a halott terrorista, az mártír. Ők csakis jól jöhetnek ki a 
dologból. Tamara ezt már megtanulta róluk. 

— Mi történt azóta? — kérdezte. 

— Jött egy ember, hogy gratuláljon nekünk. Azt mondták róla, hogy 
sok országban vívott csaták hőse. Öt napot töltött nálunk, aztán 
ismét elment. 

Beszéd közben Tamara tovább vizsgálgatta a kelmét, azt a 
látszatot keltve, hogy az áru minőségéről vitatkoznak. 

— Mi volt a neve? 

— Afgánnak szólították. 

Tamara hirtelen nagyon éber lett. Valószínűleg sok afgán 
tartózkodik Észak-Afrikában, de a CIA-t csak egy érdekli mindenek 
fölött. 

— Írd le. 

— Magas, a haja szürke, a szakálla fekete. 

— Különös ismertetőjel? Például seb? —- Nem akarta Harún 
szájába rágni a szót, de volt egy kulcsfontosságú részlet, amelyet 
tudnia kellett. 


— A hüvelykujja — válaszolta a férfi. — Ellőtték. Azt mondja, egy 
amerikai golyó okozta. 

Al-Fárábi!, gondolta izgatottan Tamara. Az NSZIÁ vezére! Az Első 
Számú Közellenség! Ösztönösen felemelte a fejét, és déli irányba 
nézett. Ott csak standok és vásárlók voltak, de tudta, hogy arra van, 
nagyjából másfél kilométernyire, Kamerun. A  nagymecset 
minaretjéből akár láthatná is. Olyan közel volt al-Fárábi! 

— Még valami - folytatta Harún. — Valami... spirituálisabb. 

— Mondjad. 

— Olyan ember, akiben ég a gyűlölet. Ölni akar, ölni vágyik, ölni, 
újra és újra. Úgy, ahogy más férfiak vannak az alkohollal vagy a 
kokainnal, vagy a nőkkel, vagy a játékkal. Ez olthatatlan szomjúság 
benne. Nem fog megváltozni, amíg valaki meg nem öli, Allah hozza 
el minél előbb azt a napot! 

Tamara szólni se bírt egy hosszú pillanatig, — annyira 
megdöbbentették Harún szavai, és az indulat, amellyel mondta őket. 

— Mit csinált öt napon át azon kívül, hogy gratulált a 
csoportotoknak? 

— Különleges kiképzésben részesített minket. Összegyűltünk a 
városon kívül, néha kilométerekkel távolabb; aztán megérkezett ő a 
társaival. 

— Mit tanultatok? 

— Hogyan készítsünk útszéli bombákat és öngyilkos bombákat. 
Mindent a fegyelmezett telefonálásról, a kódolt üzenetekről és a 
biztonságról. Hogyan tegyük használhatatlanná a telefonokat egy 
egész negyedben. 

Azt még én se tudom megcsinálni, gondolta a nő. 

— Amikor elment, mondta, hova tart? 

— Nem. 

— Nem is célzott rá? 

— A vezérünk rákérdezett, mire azt felelte: Ahova Allah vezet. 
Értsd: nem mondom meg. 

— Hogy van a cigarettaárus? — kérdezte Harún. 

Ez most őszinte, baráti érdeklődés vagy információszerző 
kísérlet? 

— Mikor utoljára hallottam, jól volt. 


— Azt mondta, nagy útra indul. 

— Gyakran napokig nem érhető el. 

— Remélem, jól van. — Harún aggodalmasan körülnézett. — Meg 
kell vásárolnod a kelmét. 

— Jól van. — Tamara bankjegyeket húzott elő a zsebéből. 

Harún értelmesnek és becsületesnek látszott. Az ilyen vélemény 
persze csak találgatás, de Tamara ösztöne azt súgta, hogy legalább 
még egyszer találkoznia kell a fiatalemberrel. 

— Hol jövünk össze legközelebb? -— kérdezte. 

— A Nemzeti Múzeumban. 

Tamara járt már ott. Kicsi múzeum volt, de érdekes. 

— Oké — mondta, és nyújtotta a pénzt. 

—A híres koponyánál - tette hozzá Harún. 

— Ismerem. — Ez a tárgy a múzeum büszkesége volt: hétmillió 
éves koponyatöredék, egy majomé, amely az emberiség őse 
lehetett. 

Harún összehajtogatta a kelmét, átnyújtotta Tamarának, aki 
beletette a műanyag szatyorba. Aztán a férfi elfordult, és beleveszett 
a sokaságba. 

Tamara visszatért az autóhoz, a követségre vitette magát, és 
visszaült az asztalához. Kiverte a fejéből Tabot, legalábbis addig, 
amíg megírta a jelentést a találkozásról Harúnnal. 

Száraz mértéktartással fogalmazott, hangsúlyozva, hogy ez volt 
az első kapcsolat, és az Ügynökségnek nincs adata róla, hogy a férfi 
megbízható-e. Azt viszont tudta, hogy al-Fárábi felbukkanásának 
szenzációs hírét haladéktalanul továbbítják minden CIA-irodának 
Észak-Afrikában és a Közel-Keleten — nem kétséges, hogy Dexter 
aláírásával. 

Mire végzett, a munkaidő is lejárt. Tamara visszament a lakásába. 
Most már nem volt semmi, ami kiverhesse a fejéből Léonie Lanette- 
et. 

Tab üzenetét találta a telefonjában. 

Találkozunk ma este? Holnap korán startolunk. 

EI kellett döntenie, mit tegyen. Nem mehet vakációra — még 
rövidre se — olyan emberrel, akit azzal gyanúsít, hogy megcsalja. 


Tetemre kell hívnia Léonie miatt. Akkor miért habozik? Nincs mitől 
félnie, ugye? 

Persze hogy van. Fél a visszautasítástól, a megaláztatástól, és a 
borzasztó felismeréstől, hogy ostobán tévedett. 

Akkor is lehet valamilyen félreértés. Nem valószínű, de 
mindenképpen meg kell kérdeznie. 

Írt egy üzenetet: 

Hol vagy? 

Tab tüstént válaszolt. Itthon, csomagolok. Tamara írt: 

Megyek. 

Ezek után valóban mennie kellett. 

Reszketegen kapaszkodott fel a lépcsőn a lakáshoz. 
Bekopogtatott. Tab ajtót nyitott, és akármennyire gyűlölte most a 
csapodárságért, akkor is meg kellett állapítania, hogy elragadó a 
fehér pólóban, a kifakult farmerben és mezítláb. 

— Drágám! — mondta a férfi. — Gyere be! Igazán ideje, hogy adjak 
neked egy kulcsot. De hol a csomagod? 

— Nem csomagoltam - felelte Tamara. — Nem megyek. — Bevonult 
az ajtón. 

Tab elsápadt. 

— Mi a baj? 

— Ülj le, és elmondom. 

— Persze, persze. Kérsz egy kis vizet? Kávét? Valamilyen italt? 

— Semmit. 

Tab leült vele szemközt. 

— Mi történt? 

— Ma, déltájban benéztem az International bárba. 

— Én is ott voltam, mégse láttalak — ó. Te viszont láttál engem és 
Léonie-t. 

- Szép és független, és jó viszonyban vagy vele, ennyit 
megmondhatok, de mindenki megmondhatta volna, ha rátok néz. 
Egyszer még a kezedet is megfogta. 

Tab nem szólt, csak bólogatott. Mindjárt elkezd felháborodottan 
tagadni, gondolta a nő. 

De Tab nem kezdett el semmi ilyet, így hát Tamara folytatta: 


— Történetesen olyasvalakivel voltam, aki megmondta, kicsoda 
Léonie, és arról is felvilágosított, hogy hónapokig viszonyod volt 
vele. 

Tab nagyot sóhajtott. 

— Az én hibám. Beszélnem kellett volna neked róla. 

— Pontosan miről? 

— Csakugyan viszonyom volt vele hat hónapig. Nem szégyellem. 
Intelligens, bájos, és még mindig kedvelem. Ám a kapcsolatunk 
véget ért egy hónappal az előtt, hogy te és én elmentünk együtt a 
Csád- tóhoz. 

— Egy teljes hónap! Atyaég! Mi tartott olyan sokáig? Tab fanyarul 
mosolygott. 

— Jogodban áll gúnyolódni. Sose hazudtam neked, és nem 
csaltalak meg, de nem mondtam el mindent, és az már félrevezetés, 
ugye? Igazság szerint zavarba hozott, hogy annyira gyorsan beléd 
zúgtam. Még most is zavarban vagyok tőle. Casanovának érzem 
tőle magamat, holott nem vagyok az, és komolyan nem tisztelem az 
olyan férfiakat, akik úgy számolják a hódításaikat, mint a gólokat a 
focimeccsen. De akkor is be kellett volna vallanom. 

— Ki szakított, te vagy ő? 

— Én. 

— Miért? Kedvelted, és most is kedveled. 

— Hazudott nekem, és amikor megtudtam, úgy éreztem, hogy 
elárult. 

— Mit hazudott? 

— Azt mondta, hogy szingli. Pedig nem az. Párizsban férje van és 
két fia, ugyanabban az Ermitage Internationalba járnak, ahol én 
tanultam. Léonie nyaranta hazautazik, hogy velük legyen. 

— Ezért szakítottál vele. Mert férjnél van. 

— Feszélyez, ha férjes asszonyokkal fekszem le. Nem ítélek el 
másokat, ha ezt csinálják, de ezt nem nekem találták ki. Nem akarok 
szégyenletes titkokat. 

Tamarának eszébe jutott az első éjszaka Tab lakásán. Milyen 
aggodalmasan tudakolta a férfi, hogy ő elvált-e Jonathantól. 

Ha ez csak egy művészien kidolgozott hazugság, akkor nagyon 
hihető. 


— Tehát két hónapja lezártad az ügyet. Akkor ma miért fogtátok 


egymás kezét? - kérdezte, amit azonnal meg is bánt. 
Tisztességtelen húzás volt, mert az nem is számított igazi 
kézfogásnak. 


Ám Tab túl felnőtt volt ahhoz, hogy ilyesmiért kötözködjön. 

— Léonie kérte, hogy találkozzunk. Azt mondta, beszélni akar 
velem. — Vállat vont. — Komiszság lett volna visszautasítani. 

— Mit akart? 

— Hogy kezdjük újra. Én persze nemet mondtam. De igyekeztem 
szelíd lenni. 

— Akkor azt láttam. Amikor szelíd voltál. 

— Nem mondhatom tiszta lelkiismerettel, hogy megbántam. De azt 
nagyon bánom, hogy nem szóltam korábban neked. Most már késő. 

— Mondta, hogy szeret téged? Tab tétovázott. 

— Mindent elmondok neked, de biztosan akarod, hogy válaszoljak 
erre a kérdésre? 

-— Ó, istenem — sóhajtott Tamara. — Olyan tisztességes vagy, hogy 
már csak egy kurva glória hiányzik a fejedről. 

Tab kuncogott. 

— Még akkor is meg tudsz nevettetni, amikor éppen szakítasz 
velem. 

-— Nem szakítok veled — mondta a nő, és érezte, hogy 
kicsordulnak a könnyei. — Ahhoz túlságosan szeretlek. 

Tab megfogta a kezét. 

— Én is szeretlek, ha még nem vetted volna észre. Az a helyzet... 
— Habozott. — Nézd, mindketten szerettünk már másokat, de tudnod 
kell, hogy még senki iránt nem éreztem ezt. Soha. 

— Idejönnél hozzám és megüölelnél? 

Tab szót fogadott. Tamara magához szorította, és az mondta: 

— Rám ne ijessz még egyszer így, oké? 

— Isten bizony! 

— Köszönöm. 


13. fejezet 


Amerika elnökének nem volt szabad szombatja, ám ez a nap 
mégis különbözött a többitől. A Fehér Ház kissé csendesebb volt a 
szokásosnál, és a telefon ritkábban szólalt meg. Pauline örült a 
lehetőségnek, hogy olyan dokumentumokkal foglalkozhat, amelyek 
időt és összpontosítást követeltek: a külügyminisztérium hosszú 
nemzetközi jelentéseivel, a pénzügyminisztérium adókimutatásaival, 
a Pentagon több milliárd dolláros fegyverrendszereinek műszaki 
leírásával. Szombati késő délutánokon szívesen dolgozott a 
szerződésszobában, ebben az Ovális Irodánál sokkal régibb, 
hagyományos és elegáns helyiségben. Ulysses Grant súlyos asztala 
mellett ült. Mögötte hangosan ketyegett az állóóra, mintha egy régi 
elnök figyelmeztetné, hogy már nincsen sok idő arra, amit el akar 
végezni. 

Ám sose volt egyedül nagyon sokáig; ma Jacgueline Brody, a 
kabinetfőnöke jött be. Jacgueline sokat kacagott és sose látszott 
idegesnek, ám belülről acélból volt. Vékony, izmos testét a szigorú 
étrend és a rendszeres, kemény torna fegyelmezett kombinációjának 
köszönhette. Elvált, a gyerekei már felnőttek, látszólag nem is volt 
szerelmi élete, egyáltalán semmiféle élete a Fehér Házon kívül. 

Jacgueline leült, és közölte: 

— Ma nálam járt Ben Riley. 

Benedict Riley volt az elnök és más magas állású személyek 
védelméért felelős titkosszolgálat igazgatója. 

— Mi mondanivalója volt? — kérdezte Pauline. 

— Az alelnök testőrei jelentettek egy problémát. 

Pauline levette a szemüvegét, és elhelyezte az antik asztalon. 

sóhajtott. 

— Hallgatom. 

— Úgy gondolják, hogy Miltnek viszonya van. 

Pauline vállat vont. 

— Egyedülálló ember, joga van rá. Ez nem hangzik problémának. 

Ki a szeretője? 

— Hát ez a probléma. Rita Crossnak hívják, és tizenhat éves. 

— Ó, a francba! 


— Pontosan. 

— Hány éves ez a Milt? 

— Hatvankettő. 

— Édes Jézusom, több esze lehetne! 

— DC-ben a beleegyezés korhatára tizenhat év, vagyis nem követ 
el bűnt. 

— Akkor is ... 

— Tudom. 

Pauline a fejét rázta, hogy eltüntesse az agyából a gusztustalan 
képet, amint a pohos Milt egy karcsú kamaszon hasal. 

— De a lány nem... Milt nem fizeti meg a szexért, ugye, nem? 

— Nem egészen ... 

— Ajándékokat vesz neki. 

— Például? 

— Vásárolt neki egy tízezer dolláros kerékpárt. 

— Egek ura! Ez rossz! Szinte látom azt a nyomorult New York 
Mailt! Nem tudom, rá lehetne beszélni Miltet, hogy vessen véget a 
kapcsolatnak? 

— Aligha. A testőrök azt mondják, hogy bele van őrülve a lányba. 
Bár kétlem, hogy a szakítás segítene. A lány előbb-utóbb 
mindenképpen kiárusítja a sztorit. 

— Szóval többé-kevésbé elkerülhetetlen a botrány. 

— Ami a jövő év elején történhet, épp, amikor elkezdődnek az 
előválasztások! 

— Tehát elébe kell mennünk a dolognak. 

— Egyetértek. 

— Vagyis ki kell rúgnom Miltet. 

— Minél előbb. 

Pauline ismét föltette a szemüvegét, jelezve, hogy a megbeszélés 
véget ért. 

— Kérem, Jacgueline, derítse ki, hol van Milt, és hívja be 
hozzám... 

— Megfordult, az állóórára nézett: — ...a legelsőnek holnap reggel. 

— Azt teszem. — Jacgueline felállt. 

— És értesítse Sandipot. Ki kell adnunk egy sajtóközleményt, 
amiben az szerepel, hogy Milt személyes okok miatt mondott le. 


— Valamint, hogy magát idézzem, megköszönjük neki a sokéves 
szolgálatot, amelyet az Egyesült Államok népének és elnökének... 

- És választanunk kell egy új alelnököt. Készítsen egy listát, 
kérem. 

— Csinálom. — Jacgueline már ki is ment. 

Pauline csak néhány oldalt olvashatott el a  gettóiskolák 
hiányosságaiból, amikor hangot hallott a folyosóról. A szülei 
Washingtonba látogattak, ahol a Fehér Házban szállnak meg. Úgy 
látszik, itt vannak. Ez a szánalmas, vékony hang az anyjáé. 

— Pauline! Hol vagy? Fölállt, kiment. 

A hetvenöt éves Christine Wagner tweedszoknyát és rózsaszín 
kardigánt viselt. Pauline még emlékezett majdnem negyven évvel 
fiatalabb anyjára, akiben pezsgett az energia: reggeli készítése 
közben vasalt ki egy tiszta fehér blúzt, megtalálta Pauline dolgozatát, 
leporolta apa szürke flanelöltönyének vállát, mielőtt férje kiléphetett 
volna az ajtón, és fülelt az iskolabusz tülkölésére. Az egykori okos, 
határozott asszony félénk és riadozó lett az utóbbi pár évben. 

— Hát itt vagy! — mondta úgy, mintha Pauline bujkálna előle. 
Pauline megcsókolta. 

— Szervusz, anya. Isten hozott. De örülök nektek! 

Anyja a középső hallban volt, ebben a nagy, értelmetlen, 
négyszögletű bútorraktárban, amelyet sose használtak. Közepén 
nyolcszögletű asztal terpeszkedett, meg egy hangversenyzongora, 
amelynek a fedelét lezárták. Pamlagain, székein sosem ült senki. 
Anyja láthatólag eltévedt. 

Megjelent Keith Wagner is. A haja már fehér volt, de az 
akkurátusan nyírott bajusza még mindig fekete. Üzletember korában 
sötétkék és szürke öltönyöket hordott ötven éven át, de a 
visszavonulás óta átszokott a barna árnyalataira. Cserszínű 
sportzakójához csokoládészín pantallót és ugyanolyan nyakkendőt 
viselt. Pauline puszit adott az arcára, azután átvonultak a keleti 
szalonba. Gerry csatlakozott hozzájuk. 

Bejött Pippa, és megpuszilta a nagyszüleit. 

— Nohát, Pauline, milyen világválságot oldottál meg ma? — 
kérdezte Keith. 


— Arra próbáltam rávenni a kínaiakat, hogy jobban nézzék meg, 
kinek adnak el fegyvert. 

Szívesen kifejtette volna a kérdést, ám az apját jobban érdekelte 
az emlékezés. 

— Annak idején magam is üzleteltem hébe-hóba a kínaiakkal. 
Milliószám vásároltam tőlük a nejlonzsákot, aztán eladtam a 
kórházaknak. Irgalmatlanul okos fajta ez a kínai. Ha elhatározzák, 
hogy megcsinálnak valamit, azt meg is csináltatják. Azért a 
parancsuralmi rendszerekben is van valami. 

- Sose késnek náluk a vonatok — mondta Pauline. Gerry 
pedánsan kiigazította. 

— Ez csak legenda. Mussolininak sose sikerült elérnie, hogy az 
olasz vonatok pontosan közlekedjenek. 

Keith rá se hederített. 

— Nem kell pitizniük az összes csoportocskának, amelyek a 
haladás útjába állnak csak azért, mert meg akarják védeni a 
sárgahasú nektárpitta fészkelőhelyét ... 

— Keith! — szólt rá Christine, és Pippa vihogott, ám Keith nem vett 
tudomást róluk. 

— ...vagy azt képzelik, hogy szent a föld, mert ott az ősök 
szellemei gyülekeznek holdtöltekor! 

— Meg még az is döbbenetes a parancsuralmi rendszerekben, 
hogy ha le akarnak gyilkolni hatmillió zsidót, senki sem tarthatja 
vissza őket! — mondta Pippa. 

Pauline fontolgatta, hogy csendre intse-e a lányt, aztán úgy 
döntött, hogy az apja maga kereste magának. 

Keitht ez sem zavarta. 

— Még emlékszem, Pippa, hogy anyád is mindenre tudta a választ 
tizennégy évesen. 

— Ne is figyelj nagyapádra, Pippa — javasolta Christine. — Az 
elkövetkező három-négy évben sok olyat fogsz csinálni, amikre majd 
szégyenkezve emlékezel. De ha majd öregen visszanézel, bánni 
fogod, hogy miért nem követted el őket kétszer! 

Pauline jóízűen nevetett. Christine-ben most felvillant valami az ő 
mulatságos, tűzrőlpattant anyjából. 


— A bölcsesség gyöngyszemei az aggok házából — dohogott 
Keith. A társalgás kezdett túl harcias lenni. Pauline felállt. 

— Vacsorázzunk — mondta. Bementek a középső hallon át az 
ebédlőbe. 

Pauline már nem tekintett támaszként a szüleire. Fokozatosan 
történt. Keith és Christine látóköre beszűkült, elvesztették a 
kapcsolatot a mai világgal, ítélőképességük hanyatlott. Egy napon 
Pippának is ez lesz a véleménye rólam, mélázott Pauline, miközben 
leültek. Milyen messze van az a pillanat? Tíz évre? Húszra? 
Felkavaró gondolat volt: Pippa a saját lábára áll, és önálló 
döntéseket hoz. Őt pedig alkalmatlanság miatt leküldik a pályáról. 

Az apja az üzletről tartott előadást Gerrynek. A három nő nem 
szólt közbe. Gerry valamikor a legmeghittebb bizalmasa volt. Mikor 
lett ennek vége? Pauline nem tudta pontosan. Kifújt, de miért? Csak 
Pippa miatt? Más szülők megfigyeléséből tudta, hogy a 
nézetelérések a gyereknevelés miatt a legrosszabb konfliktusokat 
okozhatják egy házasságban, ilyenkor ugyanis az erkölcsről, a 
vallásról, az emberi lélekről és az értékrendről vallott legmélyebb 
meggyőződések ütköznek. Ilyenkor derül ki, hogy összeillik-e két 
ember vagy sem. 

Pauline természetesnek tartotta, ha a fiatalok nekimennek a 
bevett elképzeléseknek. Így halad a világ. Konzervatívként tudta, 
hogy a változásokat óvatosan kell bevezetni, és körültekintően 
levezényelni, ám nem az a fajta konzervatív volt, aki azt vallja, hogy 
semmin sem kell változtatni, meg nem is az a még rosszabb fajta, 
aki az aranykor után búsul, amikor annyival szebb volt minden. Neki 
ugyan nem hiányoztak a régi szép napok. 

Gerry más volt. Azt mondta, hogy a fiataloknak be kell érniük, és 
meg kell okosodniuk, mielőtt változtatni próbálnak a világon. Ám 
Pauline tudta, hogy a világot sosem azok az emberek változtatják 
meg, akik a megfelelő pillanatra várnak. 

Nem az olyanok, mint Gerry. Hú! 

Mit kellene tennie? Gerry azt akarja, hogy töltsön több időt a 
családjával — azaz vele —, de Pauline nem képes erre. Egy elnök 
dúskál mindenben, kivéve az időt. 


Gerrynek tudnia kellett, hogy Pauline jóval a házasságuk előtt 
elkötelezte "magát a közszolgálatnak. Egyébként nagyon is 
szorgalmazta, hogy a felesége induljon az elnökválasztáson. 
Őszintén megmondta, hogy akár győz Pauline, akár veszít, az 
nagyon jót tesz az ő karrierjének. Ha győz, Gerrynek négy-nyolc 
évre vissza kell vonulnia, de utána ő lesz az ügyvédek szupersztárja. 
Ám Pauline győzelme után orrolni kezdett, hogy az asszonynak 
mennyire nincs ideje a számára. Talán azt gondolta, hogy a felesége 
jobban bevonja az elnöki munkába, megbeszéli vele a döntéseit. 
Talán nem kellett volna visszavonulnia. Talán... 

Talán Pauline-nak nem kellett volna feleségül mennie hozzá. 

Ő miért nem szeretne több időt tölteni családi körben? Egyes 
elfoglalt párok rendszeresen kivesznek maguknak egy szabad estét, 
amikor csak egymással foglalkoznak, szerveznek egy romantikus 
vacsorát, moziba mennek, vagy zenét hallgatnak összebújva a 
pamlagon. 

Pauline-t lehangolta a gondolat. 

Hallgatta a férjét, hogyan helyesel a szakszervezetekről értekező 
Keithnek, és rájött, mi a baja Gerryvel. Az, hogy kissé szürke. 

Tessék, ő meg kíméletlen. De akkor is igaz. 

Gerry unalmas. Már nem szexi, és nem jelent támaszt. Tehát mi is 
maradt? 

Pauline mindig szembenézett a tényekkel. 

Azt jelentené ez, hogy már nem szereti a férjét? Sajnos, azt. 


kxk 


Másnap az apjával reggelizett, ugyanúgy, mint amikor Keith még 
dolgozott, ő pedig a Chicagói Egyetemre járt. Mindketten pacsirták 
voltak, korán keltek. Pauline müzlit reggelizett tejjel, az apja pirítóst 
kávéval. Nagyokat hallgattak, Keith most is beletemetkezett az újság 
üzleti rovatába, de az jó, bajtársias csönd volt. Pauline-nak egy 
pillanatig nagyon nem akaródzott otthagynia, és átmenni a nyugati 
szárnyba. 

Milt egy korai időpontot javasolt a megbeszéléshez, hogy 
templomba menet bejöhessen a Fehér Házba. Pauline az Ovális 


Irodában akarta fogadni, amelynek hivatalossága megfelelt egy 
kirúgáshoz. 

Milt olyan volt mellényes barna öltönyében, akár egy földesúr. 

— Mit csinált már megint James Moore, hogy hajnalban kelljen 
tanácskozni róla Úrnapján? 

— Most nem James Moore-ról van szó — felelte Pauline. — Üljön le. 

— Akkor miről? 

— A problémánk Rita Cross. 

Milt kihúzta magát a széken, leszegte az állát, és dölyfösen 
nézett Pauline-ra. 

— Miről beszél? 

Pauline nem bírt hülyeségeket hallgatni; ahhoz túl rövid az élet. 

— Az ég szerelmére, ne tegyen úgy, mintha nem tudná. 

— Senkinek semmi köze hozzá. Ez az én magánügyem. 

— Milt, ha az alelnök dug egy tizenhat éves lányt, az nem 
magánügy, hanem közügy! Ne játssza már itt az ostobát! 

— Ki állítja, hogy több barátságnál? 

— Kíméljen meg a baromságoktól. — Pauline kezdett dühös lenni. 
Azt hitte, Milt majd józanul és felnőtt módjára viselkedik, tudomásul 
veszi, hogy rajtakapták a törvényszegésen, és méltósággal 
visszavonul. Nem volt ilyen szerencséje. 

— Nem kiskorú — mondta Milt, és olyan volt az arca, mint a 
kártyásé, aki most vágta ki az asztalra az ászt. 

— Mondja ezt a riportereknek, ha majd hívogatni kezdik, hogy 
milyen kapcsolatban áll Rita Cross-szal. Maga szerint azt fogják 
mondani, hogy akkor persze szó sincs botrányról, vagy mit? 

Milt kétségbeesett. 

— Eltitkolhatnánk! 

— Nem, nem titkolhatjuk el. Tudják a testőrei, akik elmondták 
Jacgueline-nak, aki szólt nekem és Sandipnak. És mi van Ritával? 
Neki nincsenek tizenhat éves barátnői? Mit gondolnak, miket csinál 
Rita azzal a hatvankét éves emberrel, aki ajándékozott neki egy 
tízezer dolláros biciklit? Betűlottóznak? 

— Jól van, elnök asszony, egy pont a maga javára. — Milt 
előrehajolt, bizalmasan lehalkította a hangját, mintha kollégák 
beszélgetnének. — Bízza ezt rám. Ígérem, elrendezem a dolgokat. 


Nem tudja ez, milyen vérlázító dolgot javasolt? 

— Menjen a fenébe, Milt! Semmit se bízok magára. Ez olyan 
botrány, amely sérteni fog minden embert, akik olyan keményen 
dolgoztak egy jobb Amerikáért! A legkevesebb, amit tehetek, hogy 
igyekszem mérsékelni a kárt, éppen ezért én szabom meg, mikor és 
milyen formában jön ki a hír! 

Milt láthatólag kezdett ráébredni, hogy számára itt nincsen 
remény. 

— Mit akar, mit tegyek? — kérdezte szerencsétlenül. 

— Menjen templomba, gyónja meg a vétkét, és ígérje meg 
Istennek, hogy soha többé nem tesz ilyet. Menjen haza, hívja fel 
Ritát, és közölje vele, hogy vége. Aztán írjon nekem egy 
lemondólevelet személyes okokra hivatkozva. Ne hazudozzon, ne 
agyaljon ki egészségi problémákat, se mást! Úgy igyekezzen, hogy a 
levél itt legyen holnap reggel kilencre ezen az asztalon! 

Milt felállt. 

— Nekem ő nem játék — szólt halkan. — Ő az életem legnagyobb 
szerelme. 

Pauline hitt neki, és képtelen módon, akaratlanul is fellobbant 
benne egy pillanatnyi szánalom. 

— Ha igazán szereti — mondta -—, akkor szakítson vele, és engedje 
el, hogy ismét egy normális tizenéves életét élhesse. Most pedig 
induljon, és tegye azt, ami helyes. 

Milt szomorúan nézett rá. 

— Kemény asszony maga, Pauline. 

— Ja - felelte ő. — De a munkám is kemény. 


14. fejezet 


Tamara hétfőn reggel kezdte gyanítani, hogy a Tábornok 
valamiben sántikál. Lehet, hogy ez közhely, de rossz előérzete volt. 

Túlságosan mámoros volt Marrákes után, hogy egyenesen leüljön 
dolgozni, ezért csak ledobta a csomagját a lakásán, és a büfébe 
ment. Kért egy nagy bögre amerikai feketekávét, egy szelet pirítóst, 
és felkapott egy Le Progrés-t, a kormány tulajdonában lévő francia 
nyelvű napilapot. 

A harmadik oldalnál jelzett a belső riasztó, mert volt itt egy 
fénykép, amelyen a Tábornok mosolygott kopaszon és melegítőben, 
mintha futni készülne. A fotó az Atrone nyomornegyedben, 
N Djamena északkeleti részében készült. Az atronei hírek általában 
arról — szóltak, hogy ismét késik a város  ivóvíz- és 
csatornahálózatának bővítése. De a mai az pozitív sztori volt. A 
Tábornok, háttérben a nyomorteleppel, a boldog gyermekek és 
kamaszok ostromgyűrűjének osztogatott ingyen Nike edzőcipőt. 

Olvasás közben Tamara gondolatai folyton elkószáltak, és 
megtalálták Tabot. 

Körültekintően utazott. Tab autókat rendelt a francia 
nagykövetségtől a repülőtérre, ahol a privát terminálban szálltak fel a 
Travers cég vállalati gépére. Tamara kitöltötte a szükséges bejelentő 
űrlapot, hogy külföldre távozik, de kihagyta azt a tényt, hogy Tab lesz 
az útitársa. Dexternek különben sem volt szokása elolvasni az 
ilyesfajta papírokat. 

A hétvége fényes siker lett.  Elválaszthatatlanok voltak 
negyvennyolc órán át, egyszer se untatták vagy bosszantották fel 
egymást. Tamara tudta, hogy a szoros közelség súrlódásokkal 
járhat. A férfiak sose olyan tiszták, mint azt elvárjuk tőlük, ők viszont 
finnyássággal " vádolnak minket. A  — férfiaknak —— vannak 
megcsontosodott szokásaik, amelyeken utálnak változtatni. ,Majd 
reggel rendet csinálunk!, mondják, de sose csinálnak rendet. Ám 
Tab nem olyan volt, mint a többiek. 

Folyton arra kellett gondolnia, milyen rosszul ítélte meg eddig a 
férfiakat, főleg azt a kettőt, akikhez feleségül ment, az éretlen 
stephent és a meleg Jonathant. De azóta talán csak megjött az 


esze, ugye? Jonathan különb volt Stephennél, Tab pedig 
Jonathannál is jobb. Talán Tab az igazi. 

Talán? A fenét. Ő az. Tudom. 

Miközben jöttek vissza hétfőn reggel a városba, megszólalt Tab: 

— Készülj. Mostantól úgy kell tennünk, mintha nem lennénk 
őrülten szerelmesek egymásba. 

A nő elmosolyodott. Tehát Tab őrülten szerelmes belé. Ezt még 
nem is mondta. Tamara örült. 

Csakhogy ez baj. Az országaik szövetségesek, de akkor is 
vannak titkaik egymás előtt. A CIA-nál elvileg nincs olyan előírás, 
amely tiltaná, hogy Tamara viszonyt folytasson a DGSE egyik 
tisztjével, és fordítva. A gyakorlatban megroppantaná a karrierjét, és 
alighanem Tabét is. Hacsak nem keresnek másik foglalkozást. . . 

Felnézett az újságból, és meglátta Layant, a nagykövet 
titkárnőjét, kezében tálcával. 

— Gyere, ülj ide hozzám! — hívta. — Hogyhogy most van időd 
reggelizni? 

— Azért, mert Nick a brit nagykövetségen reggelizik — magyarázta 
Layan. 

— Mit forral Nick a britekkel? — kérdezte Tamara. 

— Úgy gondolják, hogy Csád titokban üzletelhet Észak-Koreával: a 
szankciókat megszegve olajat ad el nekik. — Layan joghurtot 
kanalazott egy tányér friss fügére. — Nick el akarja érni, hogy a britek 
meg a többiek gyakoroljanak nyomást a Tábornokra, hogy másutt 
adja el az olaját. 

— Phenjan vélhetőleg többet fizet. 

— Gondolom. 

Tamara megmutatta Layannak az újságot. 

— Mit szólsz ehhez? 

Layan néhány percig tanulmányozta az oldalt. 

— Nagyon ügyes! Pár száz cipő áráért az egész ország azt fogja 
gondolni róla, hogy ő a Mikulás! Olcsó népszerűség-hajhászás. 

— De minek neki a reklám? Nincs szüksége népszerűségre, amíg 
ott a tiikosrendőrsége. 

-— Talán, egy bizonyos szintig. Szeretett diktátornak lenni 
valószínűleg könnyebb, mint gyűlölt diktátornak lenni. 


— Gondolom. — Tamara nem volt meggyőzve. — Na, én megyek 
dolgozni. 

— Khm... 

Layan egy pillanatig habozott. Tamara megállt a széke mellett, és 
várt. 

— Tamara, nincs kedved egyszer eljönni hozzám vacsorára? Nem 
próbálnád ki az igazi csádi konyhát? 

Tamara meglepődött, de örült. 

— Nagyon szívesen! — vágta rá. Először hívták meg vacsorázni 
egy csádi házhoz. — Megtisztelsz vele. 

- Ó, ne mondd ezt. Számomra lesz öröm. Mit szólnál szerda 
estéhez? 

— Szerda jó. — Majd utána megyek Tabhoz, gondolta. 

— Azt tudod, hogy mi nem asztalnál eszünk? A földre terített 
szőnyegre ülünk, úgy vacsorázunk. 

— Minden oké, nem probléma. 

— Már nagyon várom. 

— Hát még én! 

Tamara kijött a büféből, és átment a CIA-irodába. 

Nagyon kíváncsi volt a Tábornokra. Miért tartja váratlanul 
szükségesnek az imázsépítést? 

A két legfiatalabb ügynöknek jutott a nagyszerű feladat, hogy 
mindennap kiolvassák N Djamena összes újságját, és megnézzék az 
összes tévéhíradót franciául és arabul. A francia a szőke Dean 
Jones reszortja volt, egy eszes bostoni srácé, az arab a rafinált New 
York-i Leila Morcosé, aki kontyban viselte sötét haját. Ültek 
egymással szemközt, kettejük között a friss újságokkal. 

— Találkoztatok a sajtóban a Tábornok bárminemű kritizálásával? 
— kérdezte Tamara. 

Dean a fejét rázta. Leila azt mondta: 

— Semmi. 

-— Se célzások, se fejcsóválás? Mint például: , Ha belegondolunk, 
ezt jobban is lehetett volna." Vagy: ,Kár, hogy nem látták előre." 
Szóval ilyen rejtjeles közlések. 

Az újoncok erősebben törték a fejüket, aztán megismételték előző 
válaszaikat. Leila még hozzátette: 


— De most, miután tudjuk, hogy téged ez érdekel, direkt az 
ilyeneket fogjuk keresni. 

— Kösz. Csak az volt az érzésem, hogy a Tábornok kicsit 
nyugtalan valamiért. 

Tamara az asztalához ment. Pár perc múlva Dexter hívatta. 
Bement hozzá. 

Dexter meglazította a nyakkendőjét, és kigombolta az inggallérját, 
habár a szobában hűvös volt a légkondicionálástól. Nyilván azt 
képzelte, hogy így majd hasonlítani fog Frank Sinatrára. 

— Ami Karim Azizt illeti — mondta -, szerintem rosszul ítélte meg. 
A nőnek fogalma se volt, miről beszél. 

— Hogyhogy? 

— Igazából nem is olyan fontos és befolyásos, mint hitte. 

— De... — Vitatkozni akart, majd sietve leállította magát. Még nem 
tudta, mire megy ki a játék. Inkább hagyja Dextert beszélni, és 
igyekszik begyűjteni minél több adatot, mielőtt válaszol. — Folytassa 
— mondta. 

— Sose hozakodott elő a Tábornoknak azzal a beszédével, amiről 
azt állította, hogy olyan fontos. 

Tehát Karim nem volt hajlandó odaadni Dexternek a beszéd 
vázlatát, amelyet félig-meddig megígért Tamarának. Ugyan miért? 

— Természetesen nem is hangzott el semmiféle beszéd — folytatta 
Dexter. 

Lehet, hogy a Tábornok elállt a beszédtől, de ugyanígy 
lehetséges, hogy csak a megfelelő pillanatot várja. Tamara 
hallgatott. 

— Úgyhogy visszaadom magának -— közölte Dexter. 

Tamara összevonta a szemöldökét. Miért csinálja ezt a főnök? 
Dexter megfelelt a szemöldökráncolásnak. 

— Karim nem érdemli meg egy magas beosztású ügynök 
figyelmét. 

Mint mondtam, maga túlértékelte. 

De hiszen Karim az elnöki palotában dolgozik, gondolta a nő. 
Szinte bizonyosan tud hasznos dolgokat. Néha még a takarítók is 
bányásznak elő titkokat a papírkosarakból. 

— Oké — mondta. — Majd felhívom. Dexter bólintott. 


— Tegye azt. — Olvasni kezdte az asztalán lévő dokumentumot. 
Tamara ezt úgy vette, hogy el van bocsátva. Kijött, becsukta az ajtót 
maga után. 

Végezte a rutinmunkát, de közben Abdulért aggódott. 
Remélhetőleg hamarosan fölveszi velük a kapcsolatot. Már tizenegy 
napja nem hallat magáról. Ez nem volt váratlan, csak nyugtalanító. 
Az amerikai műutakon két nap alatt el lehet jutni Chicagóból 
Bostonba, ami ezerhatszáz kilométer; Tamara is megtette egyszer, 
amikor meglátogatta a Harvardon az egyik fiúját. Egyszer buszra 
szállt: harminchat óra, százkilenc dollár, ingyen net. Ám Abdul 
nagyon más úton halad. Ott nincs sebességkorlátozás, mert 
fölösleges: napi huszonöt-harminc kilométernél senki sem tehet meg 
többet a sivatagi köves homokon. Várhatóak durrdefektek és más 
meghibásodások, és ha a vezető nem képes kijavítani őket, napokig 
várhat az  autómentőre. Abdul a  defekteknél nagyobb 
veszedelmekkel nézett farkasszemet. 

Játszotta a kétségbeesett kivándorlót, de ugyanakkor beszélnie 
kellett az útitársakkal, figyelnie kellett Hakimot, azonosítania kellett 
Hakim kapcsolatait, és ki kellett deríteni, hol van a búvóhelyük. Ha 
gyanút keltene... Tamarában ismét felmerült Abdul elődjének, a 
halott Omarnak a képe, és átélte a lidércenyomást, amikor a 
homokban térdelve összeszedte Omar levágott kezét-lábát. 

Ő pedig semmit sem tehet azon kívül, hogy várja Abdul hívását. 
Pár perccel déli tizenkettő után taxit hívott, és elvitette magát a 

Lamy Hotelhoz. 

Karim a bárpultnál állt fehér öltönyben, és valamilyen 
alkoholmentesnek tűnő koktélt iszogatva diskurált egy emberrel, aki 
homályosan ismerős volt Tamarának. Úgy rémlett, a német 
követségen dolgozik. Bement a bárba, Camparit kért szódával és 
jéggel. Ez a koktél olyan gyenge, hogy három litert se érzett volna 
meg belőle. Karim azonnal otthagyta német ismerősét, és átjött 
hozzá. Tamara tudni akarta, miért osztogat a Tábornok ingyen cipőt. 

Valóban megingott volna a népszerűsége? Ám ha rákérdezne, 
Karim tüstént gyanút fogna, és letagadna mindent. Oldalról kell 
támadnia. 


— Tudod, hogy az Egyesült Államok azért támogatja a Tábornokot, 
mert ő szavatolja az ország stabilitását. 

— Természetesen. 

— Kicsit aggaszt minket ez a szóbeszéd, hogy morognak a 
Tábornokra. — A szóbeszédet most szopta az ujjából. 

— Ezért ne aggódj — vágta rá Karim. A nő figyelmét nem kerülte el, 
hogy Karim nem vitatta az ő állítását. — Semmi az. — Vagyis nem 
semmi. — Elbánunk vele. 

Tamara beírt magának egy piros pontot. Karim megerősítette az ő 
feltevését. 

— Nem is értjük, miért épp most kezdődött. Nincsen semmi... — 
Befejezetlenül hagyta a kérdést. 

— Volt az az incidens az N Gueli hídnál, amiben te is benne voltál. 
Tehát ez az. 

Karim folytatta. 

— Egyesek azt mondják, hogy a Tábornoknak azonnal és 
határozottan vissza kellett volna vágni. 

Tamara izgatott lett. Hiszen ez vadonatúj fejlemény! Ám úgy 
ráncolta a homlokát, mint aki elmerülten számítgatja az időt. 

— Hiszen az már több mint két hete... 

— A nép nem érti, hogy az ilyen dolgok bonyolultak. 

— Amilyen igaz — bólogatott mély megértéssel a nő erre a 
közhelyre. 

— De azért visszavágunk, nagyon keményen, és egyhamar. 

— Ennek örülök. Volt szó egy beszédről. . . 

— Igen. Dexter barátod nagyon kíváncsi volt rá. — Karim sértett 
arcot vágott. — Mintha azt képzelte volna, hogy az ő joga jóváhagyni 
a vázlatot! 

— Elnézést kérek Dexter miatt. Mi ketten segítjük egymást, ugye? 

Ezen alapul a kapcsolatunk. 

— Pontosan! 

— Dexter talán nem fogta föl ezt. 

— Hát, lehet, hogy csak erről volt szó — mondta Karim kissé 
megenyhülve. 

— Te mit gondolsz, mikor tartja meg a Tábornok a beszédet? 

— Nagyon hamar. 


— Az jó. Annak el kell némítania a mendemondákat. 

— Ó, el fogja! 

Tamara borzasztóan szerette volna látni a beszéd vázlatát, de 
nem tehette, azok után nem, hogy Dexter blamálta magát 
ugyanazzal. Nem csipegethetne össze legalább néhány célzást? 

— Mi késleltette a beszédet? — kérdezte. 

— Még mindig a végső előkészületeknél tartunk. 

— Előkészületeknél? 

— Igen. 

— Miféle előkészületeknél? — kérdezte nem színlelt értetlenséggel 
a nő. 

— Hát - felelte Karim talányosan. Tamara búsan mosolygott. 

— Próbálom elképzelni, miféle előkészületek lehetnek olyan 
bonyolultak, hogy két teljes héttel hátráltatják egy beszéd 
megtartását! 

— Azt nem árulhatom el -— tiltakozott Karim. — Nem szellőztethetek 
államtitkokat. 

— Ó, dehogy! — mondta a nő. — Isten ments! 

Este, mielőtt elindult volna Tabbal vacsorázni, Tamara felhívta a 
volt férjét, Jonathant, ezt a bölcs és jószívű embert, akit illett 
tájékoztatni Tabról. San Francisco és NDjamena között kilenc óra az 
időeltérés, tehát Jonathan most valószínűleg éppen reggelizik. Föl is 
vette azonnal. 

— Tamara, édesem, de örülök, hogy hallom a hangodat! Hol vagy? 

Még mindig Afrikában? 

— Még mindig Csádban. Te hogy vagy? Nem hívlak rosszkor? 

— Kábé egy óra múlva indulnom kell dolgozni, de számodra 
mindig van időm. Mi újság? Szerelmes vagy? 

Milyen jó a szimata. 

— Igen. 

— Gratulálok! Mesélj az úrról! Vagy a hölgyről, bár ha jól ismerlek, 
inkább fiú. 


— Jól ismersz. — Tamara áradozó szavakkal ecsetelte Tabot, és 
elmesélte marrákesi kiruccanásukat. 

— Te szerencse lánya! — mondta Jonathan. — Hallom a hangodon, 
hogy bele vagy őrülve. 

— De még csak egy hónapja tart. Azt pedig ismerd el, hogy a 
múltban olyan férfiakba estem bele, akik nem voltak hozzám valók. 

— Én is, drágám, én is, de az embernek próbálkoznia kell. 

— Nem tudom, mi legyen a következő lépés. 

— Én tudom, mi legyen, ha csak egy kicsit is olyan, amilyennek 
leírtad — mondta Jonathan. — Zárd be egy pincébe, és tartsd ott 
szexrabszolgának. Én azt tenném. 

Tamara kacagott. 

— Komolyan beszélek! 

— Komolyan? 

— Igen. 

— No, jó, akkor megmondom, és olyan komoly leszek, akár egy 
perforált vakbél. 

— Lökjed. 

— Menj hozzá, te lüke! — mondta Jonathan. 

Este Tab megkérdezte: 

— Nem szeretnél találkozni apámmal? 

— Dehogynem! - vágta rá Tamara. 

Az al-Kudsz, azaz Jeruzsálem nevű, csendes arab vendéglőben 
voltak, amelyet a törzshelyüknek tekintettek. Nem izgultak, hogy 
lebuknak: itt nem szolgáltak fel alkoholt, ezért az európaiak és az 
amerikaiak eleve elkerülték. 

— Apám időnként ide jön üzleti ügyekben. A Total olajtársaság 
Csád legnagyobb ügyfele. 

— Mikor lesz itt? 

— Két hét múlva. 

Tamara ránézett a tükröző ablaküvegre, és megérintette a fejét. 

— Hajat kell vágatnom. Tab elnevette magát. 

— Ne izgulj, papa imádni fog! 


Tamarának eszébe jutott, hogy vajon ismerték-e Tab szülei az 
összes barátnőt, és akaratlanul kiszaladt a száján: 

— Ismerte apád Léonie-t? 

Tab megrándult, Tamara elszégyellte magát. 

— Bocsánat, tapintatlan kérdés volt. 

— Nem haragszom. Ez vagy te, ilyen egyenes. Nem, apám sose 
találkozott Léonie-val. 

Tamara sietve másra terelte a szót. 

— Milyen az apád? — kérdezte. Őszintén kíváncsi volt erre az 
algériai franciára, aki egy boltosné fiából lett gazdag vezérigazgató. 

— Fényes alak — felelte Tab. — Inádom, és azt hiszem, imádni 
fogod te is. Okos, érdekes és kedves. 

— Akárcsak te. 

— Nem egészen, de majd meglátod. 

— Itt fog lakni, nálad? 

- Ó, dehogy! Számára sokkal kényelmesebb egy hotel. A 
Lamyban száll meg. 

— Remélem, tetszeni fogok neki. 

— Hogyne tetszenél? Döbbenetes első benyomást tudsz kelteni: 
abszolút isteni vagy, ráadásul megvan benned az a fajta egyszerű 
sikk, amit a franciák sokra tartanak — mutatott rá a nő aznapi 
szerelésére. Rövid ujjú, alkonyszürke ingruha volt, piros övvel, 
Tamara is tudta, hogy látványosan fest benne. — Azért is imádni fog, 
mert beszélsz franciául. Ő természetesen tud angolul, de a franciák 
akkor is utálják, ha angolul kell megszólalniuk. 

— Politika? 

— Középutas. Társadalmilag liberális, pénzügyekben konzervatív. 
Sose szavazna a francia szocialista pártra, de Amerikában 
demokrata lenne. 

Tamara megértette. Európában a politikai centrum kissé balra 
tolódik az amerikaihoz képest. 

Semmi zavarót nem talált a férfi apjában, de azért megjegyezte: 

— Ideges vagyok. 

— Ne izgulj. Ki fogod fektetni. 

— Hogy lehetsz ebben olyan biztos? 

Tab nagyon franciásan megvonta a vállát. 


— Mert velem is azt csináltad. 


Hogy mit tervez a Tábornok, azt másnap délután tudták meg egy 
sajtóközleményből, amelyet kiadtak az összes követségnek és a 
sajtónak. Nagy beszédet tervezett tartani egy menekülttáborban. 

Tucatnyi ilyen tábor volt Csád keleti részében: lakóik Szudánból 
érkeztek. Megtalálhatók voltak köztük a kormány ellenfelei, de 
jobbára járulékos áldozatok voltak, családok, amelyek a harcok elől 
futottak. Ezek a táborok bőszítették a szudáni kormányt, amely azzal 
vádolta Csádot, hogy ott bújtatja a felforgató elemeket, és ezt 
ürügyül használva átküldte a határon a hadseregét, hogy üldözze a 
menekülőket. 

A csádi kormány hasonló vádakkal vágott vissza. A kínai 
fegyverekhez, amelyeket a szudáni hadsereg szállított, ugyanúgy 
hozzájutottak a csádi lázadók, például az EEDF meg még más 
válogatott észak-afrikai bajkeverők. 

A kölcsönös vádaskodás eredményeként pattanásig feszültek a 
kapcsolatok, és megnőtt a határviszályok kockázata. 

Az összes ügynök betódult Dexter irodájába, hogy megbeszéljék 
a sajtóközleményt. 

— A nagykövet tudni akarja, mi ez, és elvárja, hogy a CIA-nak 
legyenek ötletei — mondta Dexter. — Jelenleg annyit tudunk, hogy a 
beszéd színhelye szokatlan. 

Elsőnek Leila Morcos kért szót. Az egyik legfiatalabb ügynök volt, 
de sose hagyta, hogy ez visszatartsa. 

— Kilencvenkilenc százalék, hogy a beszéd támadás lesz a 
kartúmi kormány ellen. 

- De miért most? -—- kérdezte Dexter. — És minek ez a 
gálaelőadás? 

— Tegnap hallottam egy pletykát — felelt Tamara. — E szerint a 
beszéd válasz lesz a lövöldözésre az N Gueli hídnál. 

— Persze, a maga nagy fellépése — mondta lenézően Dexter. — De 
annak semmi köze sem volt Szudánhoz. 


Tamara vállat vont. Mindenki tudta, hogy a hídnál szudáni 
fegyverekkel lövöldöztek, de nem fárasztotta magát azzal, hogy 
Dexter szájába rágja a nyilvánvaló tényt. 

Kezében egy papírral bejött az egyik titkárnő. 

— Újabb üzenet az elnöki palotából — mondta. 

Dexter átfutotta, felmordult a meglepetéstől, még egyszer 
elolvasta, ezúttal lassabban. 

— A Tábornok valamennyi szövetséges követségről meghív egy- 
egy személyt, hogy kísérjék el a sajtót a táborba, ahol megtartja a 
beszédét. 

— Melyik táborba? — kérdezte Michael Olson, Dexter helyettese. 
Dexter a fejét rázta. 

— Nem írják. 

Olsonnak, ennek a langaléta, lezser hapsinak volt szeme a 
részletekhez. 

— Innen körülbelül ezer kilométer az összes menekülttábor. Hogy 
jutnak el oda az emberek? 

— Azt írják, hogy a hadsereg megszervezi a szállítást. Indul egy 
gép Abéchébe. 

— Az országnak abban a részében egyedül Abéchének van 
repülőtere — mondta Olson. — De az még mindig több száz kilométer 
a határtól. 

Abéché az ország legforróbb városa volt, ahol az esztendő 
egyetlen napján sem süllyedt harminc fok alá a hőmérséklet. 

Dexter folytatta: 

— Onnantól katonai járművekkel mennek tovább. Az út során 
bejárják a menekülttáborokat, és két éjszakát töltenek egy hotelban. 
— Elkomorodott. — Két napot? 

— Az a repülőtér csak nappal működik — mondta Olson. — Ez 
megnehezíti a logisztikát. 

Tamara rádöbbent, hogy ezek lesznek az előkészületek, amelyek 
Karim szerint sok időt igényelnek. A sajtó utaztatásához valóban 
szükség van szervezésre — no de majdnem három hétre csak nincs! 

— A delegáció holnap indul — mondta Dexter. 

— Gondolom, a mi követségünkről Nick fog menni — szólalt meg 
Leila. 


— Kizárt — csóválta a fejét Dexter. — Védőőrizet nélkül kellene 
utaznia, mert a szállítás korlátai miatt ragaszkodnak hozzá, hogy 
követségenként csak egy személy jöjjön, vagyis nem lesz hely a 
testőröknek. 

— Akkor ki megy? 

— Gondolom, nekem kell, személyi védelem nélkül. — Dexter nem 
látszott valami boldognak. — Hát akkor köszönöm mindenkinek. 
Tájékoztatni fogom a nagykövetet. 

Végére járt a délután. Tamara visszatért a  garzonjába, 
lezuhanyozott, átöltözött az estéhez, aztán eltaxizott Tab lakására. 

Mivel most már volt kulcsa, beengedte magát. 

— Én vagyok az! - kiáltotta. 

— A hálószobában vagyok. 

Tamara odament. Tab egy szál alsóban fogadta, és nagyon cuki 
volt. A nő kuncogott. 

— Te meg miért vagy gatyában? 

— Mert levettem a munkahelyi öltönyömet, és még nem öltöztem 
fel. 

A nő csak ekkor látta, hogy Tab egy kis táskába csomagol. 
Meghűlt benne a vér. — Csak nem... 

— Abéchébe megyek. 

Tamara ettől félt. Nagyot nyelt. 

— Jobb szeretném, ha nem. Gyakorlatilag háborús övezet. 

— Nem igazán. 

— Akkor csatatér. 

— Bizonyos fokú veszélyt is elfogadtunk, amikor ügynökök lettünk, 
nem? 

— De akkor még nem voltam szerelmes beléd. 

Tab átölelte, megcsókolta. A nő tudta, hogy örül az ő 
vallomásának. Aztán a férfi levált a szájáról, és annyit mondott: 

— Ígérem, óvatos leszek. 

— Mikor indulsz? 

— Holnap. 

Tamarának arra kellett gondolnia, hogy talán ez lehet az utolsó 
közös estéjük. 


Korholta magát, amiért drcrámázik. Tab a Tábornokkal fog menni. A 
fél csádi hadsereg védi őket. 

— Mit szeretnél vacsorázni? — kérdezte Tab. — Vagy együnk házon 
kívül? 

Tamara hirtelen szerette volna magához szorítani. 

— Előbb gyerünk az ágyba - felelte. — Vacsorázni később is lehet. 

— Tetszik a fontossági sorrended — mondta a férfi. 

A Tábornok másnap tartotta meg a beszédet. A késő délutáni 
híradó teljes katonai díszben mutatta, amint állig fölfegyverzett 
csapatok gyűrűjében szónokol a riporterek hadának, miközben a 
távolból poros hajú, ösztövér menekültek siralmas csoportja bámulja 
őket. 

A beszéd gyújtó hatású volt. 

A vendégek megkapták a szónoklat írott változatát, miközben a 
Tábornok beszélt. Provokatívabb volt, mint várták. Tamara sajnálta, 
amiért nem sikerült előre megszereznie a vázlatát. Talán 
megszerezhette volna, ha Dexter nem avatkozik közbe. 

A Tábornok azzal kezdte, hogy Szudánt hibáztatta Ackerman 
tizedes meggyilkolásáért. Erre mindig célozgatott a kormány sajtója, 
de most mondták ki első alkalommal nyíltan. 

Azzal folytatta, hogy a gyilkosság csak része volt annak az egész 
Szahelre kiterjedő terrorhadjáratnak, amelyet Szudán pénzel. Ez is 
csak egy hangzatos kijelentés volt, de sokan elhitték, egyebek között 
a Fehér Ház is. 

— Nézzék meg ezt a tábort! — kiáltotta lendületes karmozdulattal 
körbemutatva, és a kamerák engedelmesen végigsöpörtek a 
telepen, amely sokkal nagyobb volt, mint Tamara várta: nemcsak pár 
tucat sátor, hanem az összebarmolt putrik százai, középütt a kutat 
vagy tavat jelző, girhes facsoporttal. — Ez a tábor azokat oltalmazza, 
akik elmenekültek a kartúmi rezsim gonoszsága elől! 

Vajon meddig megy el a Tábornok? A Fehér Ház nem akart 
semmi olyat, ami  destabilizálná Csádot, az oly hasznos 


szövetségest az NSZIÁ elleni háborúban. Green elnöknek nem fog 
tetszeni ez a beszéd. 

— Nekünk itt, Csádban humanitárius kötelességeink vannak 
szomszédjaink iránt — mondta a Tábornok, és Tamara érezte, hogy 
közeledik a csúcsponthoz. — Segítjük azokat, akik menekülnek a 
zsarnokságtól és a brutalitástól. Segítenünk kell nekik, és segítünk 
nekik, és továbbra is segíteni fogunk. Nem fognak megfélemlíteni! 

Tamara hátradőlt. Ez volt a lényeg: nyílt meghívás a szudáni 
kormány ellenfeleinek, hogy tegyék át főhadiszállásukat a csádi 
menekülttáborokba. 

— Kartúm tajtékozni fog — mormolta. Leila Morcos meghallotta. 

— Mint aki megveszett — egészítette ki a mondatot. 

A beszéd véget ért. Nem került sor sem rendbontásra, sem 
erőszakra. Tabnak igaza volt. 

Tamara elmenőben találkozott Layannal, aki odaszólt neki: 

— Ma este, hét óra felé? 

— Tökéletes — felelte Tamara. 


Layan a város központjától északkeletre lakott az NDjari negyed 
egyik teleszemetelt utcájában, amelynek két oldalán málladozó 
betonfalak és rozsdás, kopár, magas vaskapuk mögé bújtak el a 
házak. Tamarát meghökkentette, milyen szegényes a környezet. 
Layan mindig olyan jól szabott kosztümökben, szakértő 
mértéktartással sminkelve, elegánsan feltűzött hajjal járt be dolgozni, 
nem pedig úgy, mint aki egy nyomortelepről érkezik. 

Az ndjamenai házak többségéhez hasonlóan Layanék vaskapuja 
is egy udvarba nyílt. Mikor Tamara belépett, Layan az udvar közepén 
rakott tűzön főzött. Idős asszony figyelte, aki hasonlított rá. A ház 
salakbetonból épült, és bádogteteje volt. Layan robogója az udvar 
sarkában parkolt. Tamara elképedésére négy apró gyerek játszott a 
porban. Layan sose beszélt róluk, kép sem állt az irodai asztalán. 

Layan üdvözölte Tamarát, összeismertette az anyjával, aztán a 
gyerekekre mutatva elhadart négy nevet, amelyeket Tamara tüstént 
elfelejtett. 


— Mind a tiéd? — kérdezte. Layan bólintott. Férfinak semmi nyoma. 

Tamara nem ilyennek képzelte el Layan otthonát. Az anya hozott 
neki egy pohár citromos frissítőt. 

— Mindjárt kész a vacsora — mondta Layan. 

Lábukat keresztbe téve körülülték a nagyszoba szőnyegén az 
ételeket.  Layan  földimogyorópéppel ízesített, ,  daraba nevű 
zöldségragut, fűszeres paradicsommártásban úszó vörösbabot és 
egy tál citromos rizst készített. A gyerekek együtt ettek a 
felnőttekkel. Minden nagyon finom volt, Tamara derekasan belakott. 

— Én tudom ám, miért adta vissza Dexter neked Karimot — szólalt 
meg Layan franciául, hogy az anyja és a gyerekek ne értsék. 

— Komolyan? -— Ez érdekelte Tamarát, mert neki még nem sikerült 
rájönnie. 

— Dexternek jelentést kellett tennie a nagykövetnek, és Nick 
elmondta nekem. 

— Mit? 

— Azt, hogy Karim ellenszenvesnek találta őt, és nem adott 
semmiféle információt. 

Tamara elmosolyodott. Szóval erről van szó. Nem volt meglepve. 
Ő kemény munkával bűvölte el Karimot. Dexter nyilván magától 
értetődőnek vette, hogy Karim majd együttműködik, és nem 
fárasztotta magát kedveskedéssel. 

— Tehát Karim nem volt hajlandó odaadni Dexternek a beszédet. 

— Karim kijelentette, hogy nincs is semmiféle beszéd. 

— Nohát, nohát. 

— Dexter azt mondta Nicknek, hogy Karim csak azért ragaszkodik 
hozzád, mert gerjed a fehér lányokra. 

— Dexter bármit hajlandó mondani, nehogy be kelljen ismernie a 
tévedését. 

— Én is ezt gondolom. 

Az anya kávét hozott, aztán kiterelte a gyerekeket, vélhetőleg a 
szobájukba. 

Ekkor Layan azt mondta: 

— Meg akarom köszönni, amiért barátságos vagy hozzám. Sokat 
jelent ez nekem. 


— Hát csak beszélgetünk — felelte Tamara. — Nem olyan óriási 
dolog. 

— A férjem négy éve elhagyott — mondta Layan. — Elvitte az 
összes pénzt és a kocsit. Ki kellett költöznöm a házból, mert nem 
bírtam fizetni a lakbért. A legkisebb alig volt egyéves. 

— Ez borzasztó. 

— Az volt a legrosszabb, hogy azt hittem, az én hibám, és nem 
értettem, mit csináltam rosszul. Makulátlanul tiszta, gyönyörű otthont 
teremtettem neki, az ágyban teljesítettem minden kívánságát, 
megajándékoztam négy gyönyörű gyerekkel. Hol buktam meg? 

— Nem buktál meg. 

— Ma már tudom. De amikor megtörténik... az ember okok után 
kapkod. 

— Mihez fogtál? 

— lIdeköltöztem anyámhoz. Szegény özvegy volt, magányosan élt. 
Örült, hogy mellette leszünk, de nem bírt etetni és ruházni hat 
embert. Vagyis állást kellett szereznem. — Tamara szeme közé 
nézett, és nyomatékosan megismételte: — Állást kellett szereznem. 

— Értem. 

— Nehéz volt. Iskolázott vagyok, írok-olvasok angolul, franciául, 
arabul. De a csádi munkáltatók nem szívesen alkalmaznak elvált 
asszonyt. Úgy gondolják, biztos parázna, akivel csak a baj lesz. Ám 
van egy dolog, amit a férjemtől kaptam, és amit nem vehetett vissza 
tőlem: az amerikai állampolgárságom. Így kaptam állást a 
nagykövetségen. Jó munka, amerikai fizetéssel, elég, hogy 
iskoláztathassam a gyerekeket. 

— Eszméletlen sztori — hüledezett Tamara. Layan mosolygott. 

— Csak ennek jó a vége. 


A következő napon hatalmas homokvihar rontott rá Abéchére. Az 
ilyen viharok néha csak percekig tartanak, ám ez hosszabb volt. A 
repülőtér bezárt, a sajtóturnét a menekülttáborokban egy nappal 
későbbre halasztották. 


A homokvihar másnapján Tamarának találkozója volt Karimmal, 
de azt javasolta, ne a Lamy Hotelban tartsák, mert attól félt, feltűnik 
az embereknek, hogy milyen gyakran mutatkoznak együtt. Karim 
megadta neki a Café de Cairo címét, amely kívül esett a központon, 
mert ott, mondta, aligha szúrják ki őket. 

A Café de Cairo tiszta, egyszerű intézmény volt, ahova kizárólag 
a helyiek jártak. Műanyag székekkel, lemosható, laminált asztalokkal 
rendezték be, a falakon Egyiptom szépségeinek — a Nílusnak, a 
piramisoknak, Mohamed Ali mecsetjének, a nekropolisznak — a 
poszterei pompáztak. A makulátlan kötényt viselő pincér áradozva 
üdvözölte Tamarát, és elvezette a sarokasztalhoz, ahol Karim 
várakozott, szokása szerint kifogástalanul elegáns öltönyben, drága 
nyakkendővel. 

— Nem vártam, hogy ilyen helyen látlak, barátom — mondta 
mosolyogva Tamara, és leült. 

— Az enyém - közölte Karim. 

— Így már érthető. — Nem igazán lepte meg, hogy Karimnak van 
egy kávéháza. A csádi politika csúcsain mindenkinek volt pénze, 
amit befektessen. 

— Izgalmas volt a Tábornok beszéde — tért rá a tárgyra. — 
Remélem, fel vagytok készülve rá, hogy Szudán visszavág. 

— Nem lennénk meglepve — mondta Karim elégedetten. Volt a 
hangjában valami mellékzönge, ami zavarta a nőt. 

— A szudáni hadsereg akár át is csaphat a határon azzal az 
ürüggyel, hogy felforgató elemeket üldöznek — mondta. 

— Elárulok neked valamit! — szólt Karim még a korábbinál is 
önelégültebb hangon. — Ha jönnek, meglepetés várja őket. 

Tamara nem mutatta a riadalmát. Az összhang kedvéért az arcára 
ültetett egy széles vigyort, és reménykedett, hogy kevésbé 
mesterkéltnek látszik, mint amilyennek érzi. 

— Meglepetés? Ejha. Keményebb ellenállásba ütköznek, mint 
gondolták? 

— De mennyire! 

Tamara többet akart tudni, ezért tovább játszotta az álmélkodó 
naivát. 


— Örülök, hogy a Tábornok számított erre a támadásra, és a 
hadsereg készen áll, hogy visszaverje. 

Szerencsére . Karim  dicsekvő kedvében volt. Szeretett 
jelentőségteljes célzásokat tenni. 

— Méghozzá elsöprő erővel! 

— Ez nagy... stratégia. 

— Az bizony. Tamara provokált. 

—A Tábornok rajtaütésre készül. 

— Nos... — Karim egyelőre vonakodott helyeselni. — Maradjunk 
annyiban, hogy tett óvintézkedéseket. 

Tamara gondolatai összevissza kavarogtak. Nagyon úgy 
hangzott, hogy komoly összecsapás készül. Tab odakint van. Dexter 
is. 

Próbálta fegyelmezni a hangját, hogy ne remegjen a félelemtől. 

— Azon gondolkozom, hogy ha lenne harc, mikor törhetne ki? 

Karim mintha észbe kapott volna, hogy a kelleténél többet árult el 
a nagy dicsekvésben. Vállat vont. 

— Hamarosan. Akár ma is. Vagy a jövő héten. Attól függ, mennyire 
készültek fel a szudániak — és mennyire dühösek. 

Tamara látta, hogy ennél többet nem szed ki belőle. Most vissza 
kell mennie a követségre, és tudatnia kell ezt a hírt. Felállt. 

— Karim, mindig olyan öröm, ha veled beszélhetek. 

— Számomra is. 

— Sok szerencsét a hadseregnek, ha csakugyan lesz csata! 

— Hidd el, nem lesz szükségük szerencsére. 

Tamara igyekezett ráérősen távozni és visszaülni a várakozó 
kocsiba. Azon töprengett, hogy most kinek jelentsen. A CIA-nak 
természetesen haladéktalanul értesülnie kell erről a hírről. De a 
katonaságnak is. Ha ütközet lesz, a tengerészgyalogosoknak is be 
kellhet szállniuk. 

Megérkezett a követségre, és hirtelen tudta, mit akar tenni. 
Egyenesen indult Marcus ezredes irodájához. Susan éppen bent 
volt. Tamara leült, és rákezdte: 

— Most volt egy nagyon nyugtalanító beszélgetésem Karim 
Azizzal. A helyi kormány arra számít, hogy bosszúból a Tábornok 
beszédéért a szudáni hadsereg rajtaüt egy menekülttáboron, és a 


csádi hadsereg a határon van, hogy megrohanja a szudániakat, ha 
jönnek. 

— Hűha — mondta Susan. — Megbízható ez a Karim? 

— Nem egy szájhős. Abban persze senki sem lehet biztos, hogy 
mit tervez Kartúm, de ha támadnak, abból csata lesz. És ha ma 
támadnak, száznál több sajtós és követségi civil kerülhet a harcoló 
felek közé. 

— Valamit tehetnénk. 

— Szerintem kell is, mert az egyik civil a követségről az itteni CIA- 
iroda feje. 

— Dexter? 

— Igen. 

Susan felállt, és a térképfalához ment. Rámutatott a vörös pontok 
fürtjére Abéché és a szudáni határ között. 

— Ezek a menekülttáborok. 

— Jó nagy területen vannak szétszórva — állapította meg Tamara. 
— Mennyi az, kétszázötven négyzetkilométer? 

— Körülbelül. — Susan visszatért az íróasztalához, és kopácsolni 
kezdett a billentyűzeten. — Nézzük csak a friss műholdas fotókat. 

Tamara visszafordult a nagy képernyőhöz a falon. 

— Ez lehet az év egyetlen napja, amikor felhők takarják a Szahara 
keleti részét... — dünnyögte Susan -, de nem... hála istennek. — 
Újabb billentyűket ütött le, és a műhold mutatott egy kisvárost, 
amelynek az északi szélén hosszú, egyenes kifutópálya húzódott. — 
Abéché — mondta Susan. — A kép változott: vörösbarna sivárság 
jelent meg a fali monitoron. — Ezek a fotók az utóbbi huszonnégy 
órában készültek. 

Tamarának volt gyakorlata a műholdas fotók elemzésében, ami 
idegesítő tud lenni. 

— Egy egész hadsereg el tud rejtőzni ebben a homokban! — 
mondta. 

Susan egyfolytában változtatta a képet, amely a sivatag új és új 
szeleteit mutatta. 

— Ha egy helyben áll, akkor igen. Semmi idő alatt befed mindent a 
por és a homok. De ha mozognak, könnyebb meglátni őket. 


Tamara félig-meddig remélte, hogy nem találják a szudáni 
hadsereget. Akkor Tab délutánra épségben visszatér Abéchébe, és 
holnap reggel visszarepül N Djamenába. 

Susan felmordult. 

Tamara meglátott valamit, ami olyan volt, mintha rovarok százai 
másznának a homokon. Egy tévéműsorra emlékeztették a 
vándorhangyák vonulásáról. Összehúzta a szemét. 

— Mit nézünk? 

— Irgalmas Jézus, ott vannak — mondta Susan. 

Tamarának az eszébe jutott az a balsejtelme, hogy azon a kedd 
estén volt az utolsó találkozásuk. Ne, istenem, ne, gondolta. 

Susan koordinátákat másolt a képernyőről. 

— Két-háromezer fős sereg plusz járművek, sivatagi álcázással — 
sorolta. — Olyan gyorsan mozognak, amennyire kövezetlen úton 
lehet. 

— A miénk vagy az övék? 

— Ezt nem lehet biztosan tudni, de mivel nyugat felé jönnek a 
határról a táborok felé, alighanem az ellenség. 

— Megtaláltad őket! 

— A te tippeddel. 

— Hol a csádi hadsereg? 

— Azt gyorsan megtudhatjuk. Fölvette a telefont. — Kapcsolja 
Touré tábornokot! 

- Értesítenem kell a CIA-t. Hadd másoljam le ezeket a 
koordinátákat! -—Tamara felkapott egy ceruzát, és kitépett egy lapot 
Susan jegyzettömbjéből. 

Susan átváltott franciára, vélhetőleg Touré tábornokkal beszélt, 
akit tegezett a hivatalos magázás helyett. Elhadarta a szudániak 
tartózkodási helyének koordinátáit, majd szünetet tartott, hogy a 
tábornok leírhassa. 

— Most nekem van szükségem információra, César. Hol a 
hadsereged? 

írás közben hangosan megismételte a számokat, amelyeket 
Tamara is följegyzett. 

— És hova vittétek a civileket? — kérdezte Susan. 


Mihelyt Tamarának megvolt a három számsora, felkapott Susan 
asztaláról egy Post-it-tömböt, és a térképfalhoz sietett. Megjelölte a 
két hadsereg és a sajtó helyét, aztán rámeredt a térképre. 

— A sajtó a két hadsereg között van — mondta. — Jézus Mária! 

Tab halálos veszélyben forog. Ez már nem az ő lázas 
képzelgése, hanem tény. 

Susan köszönetet mondott a csádi tábornoknak, majd letette a 
telefont, és Tamarához fordult. 

— Ezt hihetetlenül okosan csináltad, hogy figyelmeztettél minket. 

— Meg kell mentenünk azokat a civileket! — jelentette ki Tamara. 

Elsőnek Tabot! 

— Hát persze -— felelte Susan. — Szükségem lesz a Pentagon 
engedélyére, de az nem probléma. 

— Veletek megyek. 

Logikus kérés volt, hiszen ő szállította a kulcsfontosságú 
információt. Susan bólintott. 

— Oké. 

— Majd értesíts, mikor indultok, és hol találkozunk. 

— Természetesen. Tamara az ajtóhoz ment. 

— Hé, Tamara! — szólt utána Susan. 

— Igen? 

— Fegyvert hozzál. 


15. fejezet 


Tamara testpáncélt vett, és kiigényelte a 9 milliméteres Glockot, 
amely megmentette az életét az NIGueli hídnál. Dexter távollétének 
idején a helyettese, Mike Olson vezette az irodát, és ő nem 
hozakodott elő azokkal a piti ellenvetésekkel, amelyeket Dexter 
okvetlenül kiagyalt volna. Susan és Tamara elhajtott a repülőtér 
melletti támaszpontra, ahol ötvenfős tengerészgyalogos-osztag várta 
őket. Beszálltak egy hatalmas Sikorsky helikopterbe, amelyen 
minden felszerelésükkel együtt elfértek. Tamara kapott egy 
mikrofonos- fejhallgatós rádiót, hogy a forgólapátok robajában is 
hallja Susant, és beszélhessen hozzá. 

A Sikorsky megtelt. 

— Hogy fér még be ide negyven civil a visszaúton? — kérdezte 
Tamara. 

— Hát majd állnak — felelte az ezredes. 

— Elbírja a daráló a súlyt? 

— Ne izgulj — mosolygott Susan. — Nagy teherbírású emelő ez; 
eredetileg a Vietnámban lelőtt gépek behozására tervezték. Felemel 
egy magával azonos súlyú helikoptert, és megáll vele a levegőben. 

Négy óra volt az út a Szahara fölött. Tamara nem féltette magát, 
de megőrjítette a gondolat, hogy ma elveszítheti Tabot. Ha csak 
elképzelte, émelyegni kezdett, és attól félt, rókázni fog ötven kemény 
katona szeme láttára. A gép, noha százhatvan kilométer volt az 
óránkénti sebessége, majdhogynem állni látszott az egyhangú 
sziklás- homokos táj fölött. Még nem ért véget az utazás, amikor 
Tamara rájött, hogy Tabbal akarja leélni az életét, és soha többé nem 
akar elválni tőle. 

sorsfordító felismerés volt. A nő lepergette gondolatban a 
következményeit. Bizonyosra vette, hogy Tab ugyanígy érez. Noha 
ritka tehetséggel választott bele a nem hozzáillő férfiakba, úgy 
érezte, Tabbal kapcsolatban nem tévedhetett. Csakhogy van még 
száz kérdés, amelyekre nem tudja a választ. Hova mennének? Miből 
élnének? Akar gyerekeket Tab? Sose beszéltek erről. És ő, Tamara, 
akar-e gyerekeket? Sose foglalkozott ilyesmivel. Dehogynem 


akarok, döbbent rá. Most akarok. Más férfiaktól nem akartam, de tőle 
igen. 

Olyan sok mindenen kellett töprengenie, hogy egészen 
meglepődött, amikor ereszkedni kezdtek Abéché fölött. A távolság, 
amelyet áthidaltak, megközelítette a helikopter akciórádiuszát. 
Tankolniuk kellett, mielőtt a sajtó keresésére indultak volna. 

Abéché valaha fényes metropolisz volt, fontos állomás a Szaharát 
átszelő — úton, — amelyet — évszázadokig használtak arab 
rabszolgakereskedők. Tamara elképzelte a tevekaravánokat, ahogy 
fáradhatatlanul cammognak a végtelen sivatagban, a fenséges 
mecseteket, a leboruló hívők százait, a pompás paloták háremeiben 
unatkozó szépségeket, a nyüzsgő  rabszolgapiacok emberi 
nyomorúságát. Miután a franciák gyarmatosították Csádot, Abéché 
lakosságát majdnem kiirtották a behurcolt betegségek. Mostanra 
kisvárossá zsugorodott, ahol csak baromvásár volt, és néhány 
üzem, amelyek teveszőrből szőttek takarókat. Birodalmak jönnek és 
buknak, gondolta Tamara. 

Volt a repülőtér mellett egy kis tengerészgyalogos-támaszport, 
ahol hathetente váltották az állományt. A mostaniak már ki is álltak a 
leszállósávhoz a töltőkocsival, és a helikopter percek múlva 
fölemelkedett. 

Keletnek fordultak, mert arra volt a sajtósok utolsó ismert 
tartózkodási helye. Tamara végre közelebb került Tabhoz. 
Hamarosan megtudja, hogy a férfi bajban van-e, és segíthet-e rajta. 

Negyedóra múlva elszálltak alacsonyan egy komor tábor fölött. 
Hevenyészett viskók sorai, fásult lakosok. Mocskos gyerekek 
játszottak kavicsokkal a szemetes sikátorokban. A pilóta háromszor 
átrepülte széltében-hosszában a tábort, de a riportereknek nem volt 
nyoma. 

Susan tanulmányozta a térképét, azonosította a következő tábort, 
megadta a koordinátákat a másodpilótának. A Sikorsky könnyedén 
felemelkedett, és északkeletnek fordult. 

Pár perccel később a daráló átrepült egy kelet felé vonuló csapat 
fölött. 

— Csádi kormánycsapatok — mondta Susan a fejhallgatóban. — Öt- 
hatezer fő. Pontos volt az információd, Tamara! Kétszeres fölényben 


vannak a szudániakhoz képest. 

Ettől kezdve a tengerészgyalogosok újfajta tisztelettel néztek 
Tamarára. A jó információ életet menthet, és ők becsültek mindenkit, 
akitől ilyet kaptak. 

A második tábor hasonlított az elsőhöz, épp csak egy sekély 
mélyedésben volt, keletről és nyugatról enyhe rézsűkkel határolva. 
Tamara közelebbről sem látott városiakat. Sehol egy nyugatias ruha, 
sehol egy kopasz fej, napszemüvegben. Nem verték vissza kamerák 
lencséi a napfényt. Aztán kiszúrt három vastagon poros buszt, 
amelyek vonalban parkoltak a tábor közepén. Azoktól nem messze 
észrevett egy lila blúzt, majd egy kék szoknyát, majd egy 
baseballsapkát. 

— Azt hiszem, ez az — mondta. 

— Én is azt hiszem — csatlakozott Susan. 

Váratlanul kiemelkedett a táborból egy apró helikopter, amelyet 
Tamara eddig nem is látott. Bedőlt, elkanyarodott a Sikorskytól, és 
sebesen megindult nyugatnak. 

— Hát ez meg mi? -— kérdezte Tamara. 

— Felismerem - válaszolta Susan. — A Tábornok személyi 
helikoptere. 

Ez nem jelenthet jót. 

— Vajon miért megy el? 

— Szálljon fel olyan magasra, ahonnan beláthatjuk a környéket — 
utasította Susan a pilótát. 

A Sikorsky fölemelkedett. 

Tiszta idő volt, láthatták a keletről közeledő szudáni hadsereget, 
amely porfelhőt húzott maga után. 

-— Ó, a francba! — káromkodott Susan. 

— Mennyire vannak? - kérdezte Tamara. — Másfél kilométer? 

— Közelebb. 

— És milyen messze vannak a mi katonáink? 

— Öt kilométer. Ezeken a sivatagi úttalan utakon körülbelül tizenöt 
kilométert tesznek meg óránként. Húsz perc múlva itt lesznek. 

— Ennyi időnk van kimenteni az embereinket, és eltüntetni a 
menekülteket a csatatérről. 

— Igen. 


— Azt reméltem, ideérünk a szudániak előtt. 

— Az volt a terv. Most újratervezés van. 

Susan utasította a pilótát, hogy szálljon le a buszok mellett, majd 
a katonákhoz fordult. 

— Egyes és kettes szakasz, amint leszálltunk, irány a keleti gerinc! 
Amint az ellenség lőtávon belül van, lőnek! Próbáljanak tízszer 
annyinak látszani, mint ahányan vannak. Hármas szakasz körbejárja 
a tábort, közli a sajtóval, hogy gyülekezzenek a buszoknál, szól a 
menekülteknek, hogy fussanak a sivatagba. Egy pillanat! — 
Megkérdezte Tamarától, hogy mondják arabul: , Jönnek a szudániak, 
futás!" Tamara a mikrofonba mondta, hogy mindenki hallja. 

— Lebegni fogunk, hogy mindent lássak. Szólni fogok, mikor 
vonuljanak vissza, és hol csoportosuljanak. 

A helikopter földet ért. Hátul leeresztették a rámpát. 

— Mozgás! - kiáltotta Susan. 

A tengerészgyalogosok elhagyták a helikoptert. A többség a 
parancsnak megfelelően felrohant a keleti lejtőn, és hasra vetették 
magukat a dűne taréjának közelében. A többiek megkerülték a 
tábort. Tamara futott, hogy megkeresse Tabot. 

Miután a katonák elkiáltották az üzenetet, néhány menekült kifelé 
indult a táborból, de annyira ímmel-ámmal, mintha nem hinnék el, 
hogy sürgős a dolog. 

A látogatók többsége fel-alá csámborgott, vagy a menekülteket 
interjúvolta. Ők is lomhán reagáltak a parancsra. Mások egy 
asztalnál verődtek össze, ahol a kormány tájékoztató irodájának 
munkatársai osztogattak jegelt italokat és műanyag dobozokba 
csomagolt harapnivalót. 

— Baj van! — ordított rájuk Tamara. — Azért jöttünk, hogy elvigyük 
magukat! Szóljanak mindenkinek, hogy szálljanak föl arra a darálóra! 

Meglátta Bashir Fakhouryt, egy ismerős riportert. 

— Mi újság, Tamara? — érdeklődött a söröspalackot szorongató 
Bashir. 

A nő elengedte a füle mellett a kérdést. Most nem volt ideje 
sajtótájékoztatóra. 

— Tabdar Sadoult nem látta? 

— Egy pillanat! — mondta Bashir. — Nem dirigálhat minket csak úgy. 


Mondja el, hogy mi történik! 

Mire Tamara csak annyit felelt: 

-— Kapja be, Bashir! És már ott se volt. 

A levegőből látta, hogy két hosszú, viszonylag egyenes ösvény 
vezet a házak között: az egyik nagyjából észak-déli, a másik kelet— 
nyugati irányban. Úgy döntött, mindkettőn végigrohan, hátha ott lesz 
Tab. Nem állhatott meg, hogy benézzen a házakba, mert az túl 
sokáig tartana; még akkor is keresgélne, amikor a szudániak 
ideérnek. 

Éppen kelet felé szaladt a dűnén várakozó tengerészgyalogosok 
irányába, amikor meghallott egyetlen lövést. 

Hűdött csend volt egy pillanatig, aztán kerepelni kezdtek a 
tengerészgyalogosok automatái. A távolabbi lövöldözésből ítélve a 
megdöbbent szudániak viszonozták a tüzet. Tamara szíve dobolt a 
rémülettől, de csak rohant tovább. 

A fegyverropogás életre galvanizálta az embereket. Mindenki 
előjött a viskókból, hogy mi történik. A lövöldözés hatékonyabb volt a 
szóbeli figyelmeztetésnél. A menekültek kifutottak a sivatagba, 
sokan gyerekeket vittek vagy más drágaságokat: egy kecskét, egy 
vasfazekat, egy puskát, egy zsák lisztet. Az újságírók félbehagyták 
az interjúvolást, és loholtak a buszokhoz kamerákat markolva, 
mikrofonzsinórokat vonszolva maguk után. 

Tamara fürkészte az arcokat, de Tab nem volt sehol. Aztán 
elkezdődött az ágyúzás. 

Tamarától balra egy felrobban lövedék a földdel tett egyenlővé 
egy házat. Hamarosan több is követte. A szudáni tüzérség magasan 
a tengerészgyalogosok feje fölött lőtte a tábort. A sebesült 
menekültek jajgattak a félelemtől és a fájdalomtól. Az amerikai 
szanitécek szétnyitották az összecsukható hordágyakat, és ellátták a 
sérülteket. A futás a táborból fejvesztett tolongássá fajult. 

Nyugi!, biztatta magát Tamara. Csigavér. Találd meg Tabot. 

Dextert találta meg. 

Merő véletlenségből. Az egyik kunyhó nyitott ajtajában meglátott 
egy rongykupacot. Valamiért másodszor is oda kellett néznie, és 
ekkor rájött, hogy Dexter kék-fehér hajszálcsíkos öltönye az, és 
Dexter is benne található. 


Letérdelt mellé. Dexter kapkodva lélegzett. Csak karcolások 
látszottak rajta, de eszméletlen volt, ezek szerint mégis történt 
valami baja. 

Felállt, elkiáltotta magát: 

— Szanitéc! Ide! 

sehol egy ápoló. Futni kezdett arra, ahonnan jött, megtett 
legalább húsz métert, továbbra sem találkozott senkivel. Visszatért 
Dexterhez. Tudta. hogy kockázatos mozgatni egy sebesültet, de 
még veszélyesebb lenne itt hagyni, kiszolgáltatva a szudániak 
kénye-kedvének. Gyorsan döntött. Hasra fordította Dextert, 
megemelte a törzsét, bebújt a hasa alá, egy lökéssel 
kiegyenesedett, vállán az ájult ember ernyedt testével. Függőleges 
helyzetben rögtön könnyebb lett cipelni a súlyt. Elindult a helikopter 
és a buszok felé. 

Száz métert ment, amikor meglátott két ápolót. 

— Hé! — ordította. — Nézzétek meg ezt a pasit, a követségünkről 
való! — A szanitécek elvették tőle, és egy hordágyra fektették az 
eszméletlen Dextert. Tamara szaladt tovább. 

Észrevette, hogy néhány újságíró filmez, és gondolatban kalapot 
emelt a bátorságuk előtt. 

Mostanra szinte az összes menekült elhagyta a tábort. Egy 
öregasszony egy sánta férfit támogatott, egy kamasz lány cipelt 
fáradságosan két bömbölve tiltakozó tökmagot; társaik már a 
táboron kívül törtettek a sivatagban, amilyen sebesen csak tudtak, 
minél messzebbre onnan, ahol lőnek. 

Harminc-egynéhány  " tengerészgyalogos hogy is bírna 
feltartóztatni egy kétezer fős hadsereget? Nem sok idejük lehet 
hátra. 

A helikopter ereszkedett. Susan nemsokára fölszedi őket. Hol van 
Tab? 

Ekkor kiszúrta. Az észak-déli ösvényen futott a menekülők után, 
bal hóna alatt egy nagyobb gyerekkel, olyan kilencévesforma 
lánnyal, aki üvöltött, mintha nyúznák. Alighanem jobban félt az 
idegentől, aki felkapta, mint a körülötte robbanó aknáktól. 

A helikopter földet ért. Tamara fülhallgatójában megszólalt Susan: 

— Hármas szakasz, zavarják fel a sajtót a darálóba! 


A tábor szélén Tab végre utolérte az utolsó menekülőket, és 
letette a földre a lányt, aki ész nélkül elinalt. Tab megfordult, 
visszaindult. 

A nő futott hozzá. Tab átölelte és vigyorgott. 

— Miért is vettem biztosra, hogy benne vagy a felmentő seregben? 
— kérdezte. 

Azért kalapot le a flegmasága előtt. Viccelni egy csatatéren! 

Tamara korántsem volt ilyen nyugodt. 

— Gyerünk már! — üvöltötte. — Fel kell szállnunk a darálóra! — 
Rohanni kezdett, Tab követte. 

— Kettes szakasz, visszavonul és beszáll! - mondta a 
fülhallgatóban Susan. 

Tamara felnézett a lejtőre, ahol a tengerészgyalogosok fele 
hasmánt lecsúszott a homokon. A rézsű alján felpattantak, és 
nyargaltak a táborba. Az egyik a hátán hozta a bajtársát, sebesülten 
vagy holtan. 

Már közel jártak a Sikorskyhoz, amikor ismét megszólalt Susan: 

— Egyes szakasz, visszavonul és beszáll! Futás, fiúk! Azokat nem 
kellett biztatni. 

Tamara és Tab pontosan az első szakasz előtt értek oda a 
darálóhoz. Mindenki más beszállt. Száz ember szorongott az 
utastérben, némelyük hordágyon. 

Tamara lenézett a dűnére, amelyen most kelt át a szudáni sereg. 
Azt hitték, markukban a győzelem, és a fegyelmük lazulóban volt. 
Lődöztek, úgyszólván nem is célozva, a putrikra pazarolva a lőszert, 
amelyek elválasztották őket a visszavonuló amerikaiaktól. 

Az ajtók becsapódtak, Tamara alatt megemelkedett a padló. Az 
ablakon kinézve látta, hogy az összes szudáni fegyver a helikopterre 
szegeződik. 

Majdnem elvesztette a fejét a rémülettől. Bár a közönséges lőszer 
nem ütheti át a daráló páncélozott alját, egy jól célzott ágyúlövedék 
vagy egy vállról indítható akna leszedheti. Üzemképtelenné tehetik a 
motorokat, véletlenül beletrafálnak a forgólapátokba, és akkor... 
Egész testében reszketett. A gép emelkedett, a csőszájak követték a 
mozgását. Tamara a forgólapátok és a motorok dübörgésében is 
hallotta a lövedékek dobpergését a páncéllemezen. Elképzelte, 


amint a hatalmas Sikorsky a száz emberrel zuhanni kezd, miszlikbe 
törik, és tűzbe borul. 

Aztán látta, hogy valami eltereli a szudániak figyelmét. Valami 
mást bámultak a helikopter helyett. A nő követte a tekinteteket a 
nyugati lejtőhöz. A csádi hadsereg most kelt át a dűne tetején, bár 
ez inkább roham volt, mint rendezett előrenyomulás, a katonák 
egyszerre futottak és lőttek. Néhány szudáni visszalőtt, de 
kisvártatva rájöttek, hogy az ellenség túlerőben van, mire sarkon 
fordultak, és menekülőre fogták a dolgot. 

A helikopter utasai éljenezni és tapsolni kezdtek. 

A pilóta egyenesen észak felé szállt, minél messzebb a két 
hadseregtől. A helikopter hamarosan kikerült a lőtávolból épen, 
sértetlenül. 

— Szerintem biztonságban vagyunk - szólalt meg Tab. 

— Ja — helyeselt Tamara. Megfogta a férfi kezét, és nagyon 
keményen szorította. 


Másnap reggel nagy nyüzsgés volt az ndjamenai CIA-irodában. 
Éjszaka Washingtonból a CIA igazgatója a kérdések sokaságát 
zúdította rájuk: Mi robbantotta ki az ütközetet? Mennyi a halott? 
Amerikaiakat öltek-e meg? Ki győzött? Mi történt Dexterrel? Hol a 
pokolban van az az Abéché? Ami pedig a legfontosabb: Mi lesz 
ennek a következménye? Válaszokra volt szüksége, mielőtt 
tájékoztatta volna az elnököt. 

Tamara korán bement, és leült az asztalához, hogy megírja a 
jelentését. Azzal kezdte, hogy előző reggel találkozott Karimmal, akit 
,a Tábornokhoz közel álló forrásnak" nevezett. Ha majd kérik, 
megadja Karim nevét, de inkább nem foglalja bele egy írott 
jelentésbe. 

sorra érkeztek a többiek. Mindenki azt firtatta, mi történt 
Dexterrel, és Tamara mindenkinek azt válaszolta, hogy nem tudja. 

—- Én már eszméletlenül találtam, semmi sem utalt rá, hogy mi 
üthette ki. Talán ijedtében ájult el. 


Dextert a többi sebesülttel együtt az abéchéi kórházba. vitték, 
amikor a Sikorsky megállt tankolni. Tamara felvetette Mike Olsonnak, 
hogy a következő géppel küldje Abéchébe valamelyik ifjoncot, talán 
Dean Jonest, aki a kórházban kaphatna diagnózist első kézből, 
Dexter kezelőorvosától. 

— Jó ötlet — helyeselt Olson. 

Most, hogy ő irányított, kellemesebb volt a légkör, a munka mégis 
jól ment, ha ugyan nem jobban. 

A Tábornok úgy kukorékolt a reggeli híradóban, akár egy kakas. 

— Most móresre tanították őket! Ezután kétszer is meggondolják, 
küldjenek-e terroristákat az NGueli hídra! 

— Elnök úr — mondta a riporter -, egyesek szerint ön lassan 
reagált arra az incidensre. 

A Tábornok nyilvánvalóan felkészült erre a kérdésre. 

— A kínaiaknak van egy közmondásuk: ,A bosszú hidegen jó." 

Tamara tudomása szerint ez nem kínai közmondás volt, hanem 
idézet egy francia regényből, de az üzenet félreérthetetlen volt 
minden nyelven. A Tábornok gondosan tervezett, kivárta az idejét, 
aztán odavágott, és szent meggyőződése szerint roppant fortélyosan 
járt el. 

Tamara az összes részletet beleírta a jelentésébe, aztán 
hátradőlt, és azon töprengett, miként summázza a csata 
jelentőségét. Beszélgetése Karimmal megerősítette a Tábornok 
azon állítását, hogy csapdát állított, bosszúból a hídon történt 
lövöldözésért.  Kijelentését, miszerint a  szudániakat ,móresre 
tanították", megerősítette Touré tábornok jelentése, amelyet Susan 
továbbított Tamarának, megjegyezve, hogy a szudániak csúfos 
vereséget szenvedtek. 

Ez pedig azt jelenti, hogy a kartúmi kormány dühöngeni fog. 
Megpróbálják majd úgy kozmetikázni az eseményeket, hogy 
kevésbé látsszanak lúzereknek, de ők is és a nagyvilág is tudni fogja 
az igazat. Ez pedig megalázza őket, aminek eredményeként vissza 
fognak vágni. A nemzetközi politika időnként semmivel sem különb a 
maffiák vendettájánál, elmélkedett Tamara. Az emberek bosszút 
állnak azért, amit tettek velük, mintha nem tudnák, hogy vetélytársaik 


megbosszulják a bosszúállást. És ahogy folytatódik ez a szemet 
szemért, elkerülhetetlen az eszkalálódás: egyre több düh, egyre több 
bosszú, egyre több erőszak. 

Ez a diktátorok gyöngesége. Úgy megszokták, hogy mindig az 
történik, amit ők akarnak, hogy váratlanul éri őket, amikor a külvilág 
nem hajlandó alkalmazkodni a terveikhez. A Tábornok olyasmit 
indított be, amit talán nem lesz képes irányítani. 

Green elnök számára ez volt a lényeg. Azt akarta, hogy Csád 
stabil legyen. Az Egyesült Államok azért támogatta a Tábornokot, 
mert olyan vezető volt, aki tudott rendet tartani, de most az egész 
térség stabilitását fenyegette. 

Befejezte a jelentést, és átküldte Mike Olsonnak. Pár perccel 
később Olson odajött az asztalához a kinyomtatott szöveggel. 

— Köszönöm! — mondta. — Izgalmas olvasmány! 

— Túlságosan is — vélte Tamara. 

— Mindenesetre benne van, amit Langley-nek tudnia kell. 

Elküldtem így, ahogy van. 

— Köszönöm. — Dexter átírná, gondolta Tamara, és alákanyarítaná 
a saját nevét. 

— Ha ki akarná venni a nap hátralévő részét, azt mondanám, hogy 
megérdemelte — folytatta Mike. 

— Azt fogom tenni. 

— Jó pihenést. 

Tamara visszament a lakására, és telefonált Tabnak. Ő is az 
irodájában töltötte a délelőttöt, és jelentést írt a DGSE-nek, de már a 
végénél tartott, és utána el akart jönni. Megbeszélték, hogy a férfi 
lakásán találkoznak, és talán elmennek ebédelni. 

Tamara eltaxizott Tab lakására, ahova ő ért oda elsőnek. 

Bement a férfitól kapott kulccsal. Először tartózkodott itt Tab 
nélkül. Körülnézett, ízlelgette az érzést, hogy itthon van Tab 
magánvilágában. Már mindent látott benne, a férfi meg is mondta: 

, Nézz meg mindent, semmit sem akarok titkolni előled", de most 
addig bámulhatta a tárgyakat, ameddig neki tetszett, nem tartva 
attól, hogy Tab megszólalhat: ,Mi olyan érdekes a fürdőszobai 
szekrényemben?" 


Kinyitotta a szekrényt, megszemlélte a ruhákat. Tabnak volt 
tizenkét világoskék inge. Felfedezett néhány pár cipőt, amelyeket 
Tab sose viselt. A szekrénynek szantálillata volt, mert a vállfák és a 
sámfák is abból készültek. 

Tabnak volt egy kis gyógyszerszekrénye: paracetamol, ragtapasz, 
gyógyszer meghűlésre, gyomorrontásra. Nem is tudta, hogy Tabnak 
gyenge a gyomra. Könyvespolcán ott volt Moliére színműveinek 

XVIII. századi kiadása hat kötetben, természetesen franciául. 
Felütötte az egyik kötetet, amelyből kihullott egy kártya, amelyre azt 
írták: 

, Joyeux anniversaire, Tab — ta maman taime". Anya szeret téged. 
Milyen kedves. 

Az egyik fiókban mappa volt a személyes okmányoknak: egy 
születési anyakönyvi kivonat, Tab két diplomája. Meg egy régi levél a 
nagyanyjától, olyasvalakinek a gondosan formált betűivel, aki ritkán 
szokott írni; Tab nyilvánvalóan gyerekkorában kapta. A nagymama 
gratulált az unoka sikeres vizsgáihoz. Ettől könnyek szöktek Tamara 
szemébe, maga se tudta, miért. 

Pár perccel később megérkezett a férfi. Tamara törökülésben 
kuporgott az ágyon, és figyelte, hogyan veti le a hivatali öltönyt, 
mossa meg az arcát, és öltözik át lezser hétvégi szerelésbe. Ám 
Tabnak mintha nem lett volna sürgős az ebéd. Leült az ágy szélére, 
és egy hosszú percig nézte a nőt. Tamarát nem zavarta: szerette, 
hogy Tab szereti bámulni. 

Végül megszólalt a férfi: 

— Amikor kitört a lövöldözés. . . 

— Felkaptad azt a kislányt. Tab elmosolyodott. 

— A kis hárpia! Tudod, hogy megharapott? — A kezét mutatta. — 
Nem vérzett, de nézd ezt a kék foltot! 

Tamara megfogta a kezét, megcsókolta. 

— Szegénykém. 

— Ez semmi, de arra gondoltam, hogy valószínűleg meghalok. 
Aztán arra gondoltam: ,Bánom, hogy nem töltöttem több időt 
Tamarával." 

A nő csak nézett. 

— Ez volt a, szóval, az utolsó gondolatod? 


— Igen. 

— Visszafelé, azon a hosszú úton a sivatag fölött, a helikopteren 
magunkon gondolkoztam, és nekem is hasonló érzésem támadt — 
vallotta be Tamara. — Soha többé nem akartam elválni tőled. 

— Tehát ugyanazt érezzük. 

— Tudtam, hogy így lesz. 

— No de mitévők legyünk most? 

— Ez a nagy kérdés. 

— Sokat gondolkoztam rajta. Neked a hivatásod az Ügynökség. 
Nekem nem hivatásom a DGSE. Élveztem a hírszerzői munkát, és 
valóban rengeteget tanultam, de egy cseppet sem akarok feltörni. 
Tíz évig szolgáltam a hazámat, de most szeretnék átváltani a családi 
üzletre, és idővel talán átvenni a vezetését, amikor anyám vissza 
akar vonulni. Szeretem a divatot meg a luxuscikkeket, amikhez mi, 
franciák, annyira értünk. Ám ez azt jelenti, hogy Párizsban kellene 
laknom. 

— Ezt kitaláltam. 

— Ha az Ügynökség küldene... átköltöznél Párizsba velem? 

— Igen - felelte Tamara. — Egy szempillantás alatt. 


16. fejezet 


Minél mélyebben vonszolta be magát a nyekergő busz a 
sivatagban, annál elviselhetetlenebb lett a hőség. Kia nem is tudta, 
hogy otthona, a Csád-tó partvidéke még az ország hűvösebb részei 
közé tartozik. Mindig azt képzelte, hogy ilyen az egész Csád, és 
kellemetlen meglepetésére szolgált, hogy a gyéren lakott északi 
terület forróbb. Három hete, az utazás kezdetén még bosszantotta, 
hogy ki van törve az ablak, és bejön az idegesítően poros sivatagi 
szél, de ma már, izzadtan és fáradtan az ölében ülő Nadzsitól, örült 
minden légmozgásnak, még akkor is, ha tikkasztó, és csikorog a 
homok tőle a fogak között. 

Nadzsi nyűglődött és nyafogott. 

— Leben kél! — hajtogatta, de hát Kiának nem volt rizse, sem írós 
vaja, és ugyan min főzhetett volna? Mellre tette a fiát, de Nadzsi 
tovább elégedetlenkedett, az asszony gyanúja szerint azért, mert a 
teje felhígult az éhségtől. Az élelem, amelyet Hakim ígért, nagyon 
gyakran csak vízből és meglehetősen szikkadt, kevés kenyérből állt. 
Az ígért ,luxuscikkekért", köztük a takarókért, a szappanért és a 
kenyérnél vagy a kásánál különb ételért Hakim felárat követelt. Mi 
lehet rosszabb egy anyának annál a tudatnál, hogy nem etetheti az 
éhes gyerekét? 

Abdul a kisfiúra pillantott. Kiát az illendőnél kevésbé zavarta, 
hogy a férfi látja a mellbimbóját. Több mint két hete nap mint nap 
egymás mellett ültek, ami egyfajta fáradt családiasságot teremtett 
közöttük. 

Abdul most megszólította Nadzsit. 

— Volt egyszer egy ember, akit úgy hívtak, hogy Sámson, és ő volt 
a legerősebb ember széles e föld kerekén! — mondta. 

Nadzsi abbahagyta a siránkozást, és elhallgatott. 

-— Hát ez a Sámson sétált egy napon a sivatagban, és 
meghallotta, hogy egy oroszlán ordít valahol közel, de nagyon közel! 

Nadzsi a szájába dugta a hüvelykujját, és az anyjához bújt, nagy 
szemeket meresztve Abdulra. 

Persze, Abdul mindenkivel jóban van, tűnődött Kia. Az összes 
utas kedvelte. Gyakran megnevettette őket. Kia nem csodálkozott, 


hiszen mikor először látta Abdult, az cigarettát árult, tréfálkozott a 
férfiakkal, kellette magát az asszonyoknak. Az is az eszébe jutott, 
hogy a libanoniak állítólag jó üzletemberek. Az első helységben, ahol 
a busz megállt éjszakára, Abdul elment egy szabadtéri falatozóba. 
Kia is oda ment, Eszmával, Busrával és Waheddel, csak a 
változatosság kedvéért. Látta, hogy Abdul kártyázik, nem nyer, de 
nem is veszít sokat. Egy palack sör állt mellette, amelyből alig ivott. 
Leginkább beszélgetett az emberekkel, színleg jelentéktelen 
dolgokról, de Kia később rájött, hogy Abdulnak ezzel a módszerrel 
sikerült  kiderítenie, kinek hány felesége van, hány boltos 
tisztességtelen, és kitől félnek a legjobban. Így viselkedett minden 
faluban és kisvárosban. 

Ám Kia biztosra vette, hogy ez színjáték. Abdul, ha éppen nem 
barátkozott, visszahúzódó, elzárkózó, sőt búskomor lett, mint akinek 
sok a gondja, és aki sok régi sebet hordoz. Kia ezért gondolta az 
elején, hogy a férfi ellenszenvesnek találja. Idővel kezdte azt hinni, 
hogy két ember él benne, és mindezek alatt ott rejtőzött egy 
harmadik, aki vette a fáradságot, hogy lecsillapítsa Nadzsit egy 
olyan mesével, amely egy kétéves kisfiú számára is érthető és 
érdekes. 

A busz olyan hitványul jelölt csapásokon döcögött, amelyeket Kia 
gyakran észre sem vett. A sivatag javarészt helyenként vékony 
homokréteggel takart, kemény, lapos kőből állt, megfelelő felületet 
kínálva a lassú vezetéshez. Itt-ott egy eldobott kólásdoboz vagy 
kipukkadt gumitömlő bizonyította, hogy valóban az úton járnak, és 
nem a pusztában bolyonganak. 

Minden falu egyben oázis volt, mert az emberek nem élhettek víz 
nélkül. Minden helységnek volt egy föld alatti tava, amelyre gyakran 
csak egy tócsa utalt, vagy egy kút. Olykor ezek kiszáradtak, mint a 
Csád-tó, ilyenkor az embereknek máshova kellett menniük, úgy, 
ahogyan Kia tette. 

Az egyik éjszaka nem volt hol megállniuk, és mindenki a buszon 
aludt, amíg föl nem kelt a nap. 

Volt néhány férfi, akik az utazás kezdetén zaklatták Kiát. Mindig 
este történt, sötétedés után, amikor az utasok leheveredtek 
valamilyen háznak vagy udvarnak a földjére, a szerencsésebbje 


szalmazsákokra. Egy éjszaka az egyik férfi rámászott. Kia némán 
viaskodott, mert tudta, ha sikolt, vagy bármilyen más módon 
megalázza ezt az embert, a barátai bosszút állnak érte, és őt fogják 
megvádolni, hogy szajha. Ám a férfi túl erős volt, és sikerült kihúznia 
kettejük közül a pokrócot. Aztán hirtelen eltűnt, és Kia rájött, hogy 
valami erős lerántotta róla. A csillagfénynél látta, ahogy Abdul a 
földhöz szegezi a zaklatóját, egyik kezével a gégéjét markolva, hogy 
ne csaphasson zajt, sőt talán még levegőhöz se jusson. Hallotta 
Abdul suttogását: 

— Hagyd őt békén, vagy megöllek. Érted? Meg foglak ölni. — Aztán 
elment. 

Az ember feküdt még ott pár percig levegőért kapkodva, aztán ő 
is eliszkolt. Az asszony még csak azt se tudta, melyik volt. 

Ezek után kezdte figyelni Abdult. Mivel úgy vélte, a férfi nem 
akarja, hogy barátoknak nézzék őket, a többi utas szeme láttára 
idegenként bánt vele, nem szólt hozzá, nem mosolygott rá, nem 
kérte a segítségét, miközben karjában egy ficánkoló kétéves 
gyerekkel próbálta elvégezni a mindennapos feladatokat. De ha 
mellette ült a buszon, akkor beszélt. Halkan és tárgyilagosan mesélt 
a gyermekkoráról, a fivéreiről Szudánban, életéről a zsugorodó tó 
mellett, Szalim haláláról. Még azt se titkolta el, mi történt a Bourbon 
Street mulatóban. A férfi semmit sem árult el magáról, az asszony 
sohasem faggatta, mert sejtette, hogy Abdul nem örülne, ám 
gyakran fűzött megjegyzéseket ahhoz, amit Kiától hallott, és az 
asszony egyre közelebb érezte magához. 

Hallgatta a libanoni kiejtésű, megnyugtató, mély hangot. 

— Megfogott egy hajtincset, és Sámson nem ébredt fel, csak 
hortyogott tovább. Lenyisszantotta a hajtincset az ollóval, de 
Sámson még mindig nem ébredt fel. Aztán lenyisszantott még egy 
tincset. Nyissz-nyissz, mondta az olló, és horty-horty, hortyogott 
Sámson. 

Kia gondolatai visszaszálltak az apácák iskolájához, ahol először 
hallotta a bibliai történeteket Jónásról és a cethalról, Dávidról és 
Góliátról, Noéról és a bárkáról; ahol megtanították az íÍrásra- 
olvasásra, az osztásra és a szorzásra, meg egy kis franciára. Tanult 
más lányoktól is, akik nála jóval többet tudtak az olyan felnőtt- 


titkokról, mint a szex. Boldog idők. Tulajdonképpen boldog élet jutott 
neki, egészen addig a rettenetes napig, amikor hazahozták Szalim 
holttestét. Azóta másban sincs része, csak megpróbáltatásban és 
csalódásban. Sosem lesz vége? Eljut Franciaországba egyáltalán? 

A busz váratlanul lassított. Kia előrenézett, és látta, hogy gőz 
gomolyog a jármű orrából. 

— Most meg mi van? — motyogta. Abdul éppen ott tartott: 

— És mikor Sámson reggel felébredt, majdnem kopasz volt, és a 
szép nagy haja ott volt körülötte a párnán. És hogy mi történt utána, 
azt majd megtudjuk holnap. 

— Nem, most! — követelte Nadzsi, ám Abdul nem is válaszolt neki. 
Hakim megállította a buszt, kikapcsolta a motort. 

— Felforrt a hűtővíz — közölte. 

Kia megrémült. A busz kétszer robbant már le — az út ezért tartott 
a vártnál tovább -, de ez a harmadik alkalom semmivel sem volt 
kevésbé ijesztő. A közelben senki, a telefonok nem működtek, és 
ritkán találkoztak más járművel. Ha a buszt nem lehet megjavítani, 
akkor gyalogolniuk kell. Aztán vagy elérnek egy oázist, vagy holtan 
esnek össze. 

Hakim elővett egy szerszámosládát, és kiszállt a buszból. 
Felnyitotta a motorháztetőt. Az utasok többsége ugyancsak kiszállt, 
hogy megmozgassa a lábát. Nadzsi futkosott, leadta a benne felgyűlt 
energiát. Csak nemrég tanult meg futni, és büszke volt a 
gyorsaságára. Kia, Abdul és még mások Hakim mögül nézték a 
gőzölgő motor. 

Csád szegényebb vidékein fontos tudomány az ócska autók és 
motorkerékpárok javítása. Noha a szerelés férfimunka, ezt-azt Kia is 
megtanult belőle. 

Lyuknak nem volt nyoma. 

Hakim egy tárcsáról lógó hosszú, kígyószerű gumira mutatott. 

- Elszakadt az ékszíj — mondta. Óvatosan belenyúlt az 
átforrósodott motorba, és kihúzta a gumit, amely fekete volt, barna 
foltokkal, helyenként kopott és repedt. Kia is látta rajta, hogy rég ki 
kellett volna cserélni. 

Hakim visszatért a buszhoz, és egy nagy bádogládát húzott elő 
az ülése alól. Ugyanehhez folyamodott az előző defekteknél is. A 


homokra tette a ládát, felnyitotta, és kotorászni kezdett az 
alkatrészek között. Voltak  — ott gyertyák, biztosítékok, 
hengerfejtömítések meg egy tekercs ragasztószalag.  Hakim 
elkomorodott, ismét átnézte a ládát. 

Végül kijelentette: 

— Nincs tartalék ékszíj. 

— Bajban vagyunk — mondta Kia halkan Abdulnak. 

— Nem egészen - felelte ugyanolyan halkan a férfi. — Még nem. 

— Rögtönöznünk kell — mondta Hakim. Tekintete végigsiklott a 
körülötte álló utasok ruházatán, és megállapodott Abdulon. 

— Add csak ide azt az övet! — mutatott a széles vászonövre Abdul 
derekán. 

— Nem - felelte Abdul. 

— Szükségem van rá, az lesz az ideiglenes ékszíj. 

— Nem fog működni - jelentette ki Abdul. — Valami rugalmasabbra 
lesz szükséged, aminek van fogása. 

— Van egy rugós tárcsa, az majd megfeszíti. 

— A vászon akkor is elcsúszik. 

— Megparancsolom! 

Az egyik őr közbeavatkozott. Hamzának és Tariknak hívták őket. 

Tarik, a magasabb volt az, aki beleszólt. 

— Tedd, amit mond — utasította Abdult ellentmondást nem tűrő 
hangon. 

Kia most ugyanúgy megrémült volna, mint a férfiak többsége, de 
Abdul úgy beszélt tovább Hakimhoz, mint aki nem is hallotta, amit 
Tarik mondott. 

— A te öved jobban fogna. 

Hakim farmerjét ugyanis egy kopott, barna bőröv tartotta. 

—A hossza biztos megvan - tette hozzá Abdul, és ezen mindenki 
nevetett, mert Hakimnak jó vastag dereka volt. 

— Azt kell tenned, amit mond! — parancsolta dühösen Abdulnak az 

Őr. 

Kia csak ámult, hogy Abdul láthatólag nem fél az embertől, akinek 
géppisztoly lóg a válláról. 

— Hakim öve alkalmasabb rá — magyarázta higgadtan. 


Egy pillanatig úgy rémlett, hogy Tarik mindjárt lekanyarítja a 
válláról a fegyvert, és azzal fenyegeti meg Abdult, de aztán 
meggondolta magát. Hakimhoz fordult. 

— Használd az övedet — mondta. Hakim lecsatolta az övét. 

Kia azon töprengett, hogy miért ragaszkodik Abdul ahhoz az 
övhöz? 

Hakim ráillesztette az övet a tárcsákra, becsatolta, feszesre 
húzta. Lehozott a buszról egy ötliteres műanyag kannát, teletöltötte a 
hűtőt, amely sziszegett és bugyborékolt. Aztán elsimult benne a víz. 
Hakim visszaszállt a buszba, beindította a motort, majd ismét 
kiszállt, hogy benézzen a motorháztető alá. Kia látta, hogy az öv 
csakugyan beválik: már működött is a hűtő. 

Hakim lecsapta a motorháztetőt. Gyilkos kedvében volt. 
Visszamászott a Mercedesbe, fél kézzel tartva a nadrágját. 

Elfoglalta helyét a vezetőülésen, bekapcsolta a motort. Az utasok 
visszaszálltak. Hakim türelmetlenül feltúráztatta a motort. Amikor 
Wahed, Eszma apósa tétovázott, mielőtt fellépett a lépcsőre, Hakim 
váratlanul megindult, majd rátaposott a fékre. 

— Gyerünk, siess már! — acsarkodott. 

Kia akkor már leült Abdul mellé, ölében Nadzsival. 

— Hakim dühöng, mert te győztél — mondta a férfinak. 

— Szereztem magamnak egy ellenséget — sajnálkozott Abdul. 

— Ez egy disznó. A busz elindult. 

Kia halk zümmögést hallott. Abdul meglepetten előhúzta a 
telefonját. 

— Van térerő! — mondta. — Faya közelében kell járnunk. Nem is 
tudtam, hogy errefelé van térerő! — Ennek hihetetlenül örült. 

A telefon nagyobb volt annál, amire Kia emlékezett. Lehet, hogy 
Abdulnak két mobilja van? 

— Telefonálhatsz a barátnőidnek — mondta csipkelődve. 

A férfi mosolytalan arccal nézte egy pillanatig. 

— Nincsenek barátnőim - felelte. 

Valamit babrált a telefonon: talán korábban megírt és tárolt 
üzeneteket küldözgetett. Utána habozni kezdett, majd mint aki 
elhatározásra jutott, lehívott néhány képet. Kia ekkor látta, hogy 
titokban lefotózta Hakimot, Hamzát, Tarikot, és másokat, akikkel 


útközben találkoztak. Az asszony a szeme sarkából figyelte, ahogy 
Abdul egy-két percig kopogtatja a kijelzőt. Abdul ügyelt rá, hogy az 
asszonyon kívül senki se lássa, mivel foglalatoskodik. 

— Mit csinálsz? — kérdezte Kia. 

Abdul ismét rákoppantott a kijelzőre, aztán kikapcsolta a 
készüléket, és visszarejtette a ruhája alá. 

— Küldtem egy ndjamenai barátomnak néhány fotót meg egy 
üzenetet: , Ha megölnek, ezek a tettesek." 

— Nem aggódsz, hogy Hakim és az őrök rájöhetnek, mit küldtél 
el? 

— súgta az asszony. 

— Épp ellenkezőleg. Ez visszatartja őket. 

Kia úgy vélte, igazat beszél, ugyanakkor érezte, hogy ez nem a 
teljes igazság. Ma megtudott a férfiról egy újabb meglepő részletet: 
az utazók között ő volt az egyetlen, aki nem félt Tariktól és Hamzától. 
Pedig azoknak még Hakim is engedelmeskedett. 

Abdul kétségtelenül titkolt valamit, amit Kia el sem tudott képzelni. 

Hamarosan feltűnt Faya városka. Az asszony megkérdezte 
Abdultól, nem tudja-e, hányan laknak itt — ő általában tudta az 
ilyesmit —, és rögtön meg is kapta a választ. 

— Körülbelül tizenkétezren — mondta a férfi. — Ez a legnagyobb 
város az ország északi részén. 

Inkább nagy falunak tűnt. Kia rengeteg fát és sok-sok öntözött 
mezőt látott. Jó sok föld alatti víznek kell itt lennie, ha így képesek 
gazdálkodni. A busz elhaladt egy kifutópálya mellett, amelyen nem 
álltak gépek, és nem szorgoskodtak emberek. 

— Nagyjából ezer kilométert tettünk meg tizenhét nap alatt — 
mondta Abdul. — Az naponta nem egészen hatvan kilométer. Még 
annál is lassabb, amit vártam. 

A busz megállt egy jókora háznál a város közepén. Az utasokat 
bevezették egy tágas udvarba, és azt mondták nekik, hogy itt fognak 
enni és aludni. Alkonyodott, bőven volt árnyék. Fiatal nők hideg vizet 
hoztak nekik, hogy ihassanak. 

Hakim és az őrök elmentek a busszal, feltehetően azért, hogy új 
ékszíjat vásároljanak. Kia remélte, hogy tartalékról is gondoskodnak. 
Korábbi megállásaikból tudta, hogy Hakimék most leparkolják a 


Mercedest valami biztonságos helyre, és az egyik őr az egész 
éjszakát a buszon tölti. Kia ugyan nem tudta, kinek kellene ez a 
vacak, amit Hakim és társai akkora becsben tartanak. Egyébként 
bánja is ő. Lényeg, hogy a Mercedes reggel előálljon, és 
folytathassák az utat. 

Abdul is elment, Kia szerint valamilyen falatozóba vagy 
kávéházba, hogy szemmel tarthassa Hakimot és az őröket. 

Az udvar egyik sarkában volt egy paravánnal eltakart, 
nyomókutas zuhanyozó, ahol a férfiak megtisztálkodhattak. Kia 
megkérdezte az egyik szolgálólánytól, hogy az asszonyok és Nadzsi 
mosakodhatnak-e a házban. A lány bement, majd kijött, és bólintott. 
Kia intett Eszmának és anyósának, Busrának, akik rajta kívül az 
egyedüli nők voltak a buszon. Bementek a házba. 

A föld alatti víz nagyon hideg volt, de Kia hálás volt érte, meg a 
szappanért és a törülközőkért is, amelyeket nagylelkűen adott a 
láthatatlan házigazda — vagy inkább az első feleség. Kia kimosta 
Nadzsi ruháját és a saját alsóneműjét. Rögtön jobban érezte magát, 
amikor visszatért az udvarra. 

sötétedés után fáklyákat gyújtottak. A szolgálólányok birkaragut 
hoztak kuszkusszal. Reggel Hakim alighanem meg akarja majd 
vágni őket a vacsoráért, de Kia nem hagyta, hogy ez elrontsa az 
örömét. Szétnyomkodta a zöldséget, összekeverte a kuszkusszal 
meg a zamatos mártással, és megetette a boldogan habzsoló 
Nadzsit. Ő is derekasan belakott. 

Abdul akkor tért vissza, amikor a fáklyákat eloltották. Kiától pár 
méternyire leült, és a falnak vetette a hátát. Az asszony a földre 
heveredett Nadzsival, aki másodpercek alatt elaludt. Ismét elmúlt 
egy nap, gondolta Kia. Pár kilométerrel közelebb vagyunk 
Franciaországhoz, és még mindig élünk. Ezzel a gondolattal merült 
álomba. 


17. fejezet 


— Rajtam kívül senkit sem nyugtalanít az, ami Csádban történik? — 
kérdezte Pauline. Persze nem kapott választ a kérdésre. — Minden 
jel az eszkalációra utal — folytatta. — Szudán felkérte szövetségesét, 
Egyiptomot, hogy küldjön csapatokat a csádi agresszorok 
visszaverésére. 

A Nemzetbiztonsági Tanács ülésén részt vett a nemzetbiztonsági 
tanácsadó, a külügyminiszter, a kabinetfőnök és más magas rangú 
tisztviselők a titkáraikkal együtt. Pauline reggel hétre hívta össze az 
értekezletet a hosszú, magas mennyezetű tanácsterembe, amelynek 
négy nagy, boltíves ablaka a nyugati oszlopcsarnokra nézett. Húsz 
bőrszék vette körül az ovális mahagóniasztalt az aranycsillagokkal 
telehintett, vörös szőnyegen. A két hosszabb fal mentén kisebb 
székek sorakoztak a titkárok számára. A szoba végében egy 
kandalló volt, amelyet sose használtak. Az egyik ablakot nyitva 
hagyták, behallatszott a forgalom a 15. utcán, olyan halkan, mint 
mikor a szél motoszkál a távoli fák lombjában. 

— Az egyiptomiak még nem egyeztek bele — mondta Chester 
Jackson külügyminiszter. — Haragszanak a szudániakra, amiért nem 
támogatták a duzzasztógát megépítését. 

— De bele fognak — szögezte le Pauline. — Az összekoccanás a 
gát miatt jelentéktelen ügy. Szudán azt állítja, hogy megtámadták. 
Határsértő orvtámadással magyarázzák a vereségüket, ami nem 
igaz, de az senkit sem érdekel. 

— Az elnöknek igaza van, Chess — mondta Gus Blake, a 
nemzetbiztonsági tanácsadó. -— Tegnap Kartúmban hisztérikus 
nacionalista tüntetések voltak Csád ellen. 

— Amelyeket valószínűleg a kormány szervezett. 

— Igaz, de ez elárulja, merre tartanak. 

— Oké, igaza van — ismerte el Chess. 

-— Csád pedig Franciaországot kérte fel, hogy kettőzze meg itteni 
erőinek létszámát — szólt Pauline. — Azt ne mondják már, hogy 
Franciaország nem fog segíteni nekik! A franciák mindenképpen 
meg akarják védeni Csád és a többi szaheli szövetségesük területi 
épségét. lovábbá a csádi homok alatt egymilliárd barrel olaj 


található, amelyből igen sok a francia Total olajvállalat tulajdona. 
Franciaország nem akar összeveszni Egyiptommal, és talán nem is 
akar még több katonát küldeni Csádba, de azt hiszem, kénytelen 
lesz. 

— Értem már, mit ért eszkaláció alatt — mondta Chess. 

— Hamarosan francia és egyiptomi csapatok néznek farkasszemet 
Csád és Szudán határán azt várva, ki mer lőni elsőnek. 

— Nagyon úgy fest. 

- És ez még rosszabb is lehet. Szudán és Egyiptom kérhet 
erősítést Kínától, és Peking esetleg meg is adja — a kínaiak nagyon 
igyekeznek megvetni a lábukat Afrikában. Akkor majd Franciaország 
és Csád az Egyesült Államokhoz folyamodik segítségért. 
Franciaország a szövetségesünk a NATO-ban, máris vannak 
csapataink Csádban, vagyis nehéz lesz kimaradni a harcokból. 

— Ez nagy ugrás - vélte Chess. 

— De nincs igazam? 

— Nem, igaza van. 

— És abban a pillanatban ott állunk a szuperhatalmak háborújának 
a küszöbén. 

A szobában csönd lett egy pillanatra. 

Pauline agyába beugrott a mumpicföldi látogatás emléke. Olyan 
volt, mint a lidérenyomás, amely az álmodó ébredése után sem 
hajlandó elmúlni. Újra látta a priccsek sorait a kaszárnyában, az 
ötmillió . gallonos  víztartályt, a  konferenciatermet az óriási 
világtérképekkel, a számtalan telefonnal és monitorral. Kísértette a 
gondolat, hogy egy napon ott találhatja magát azon a föld alatti 
búvóhelyen, és ő lesz az egyetlen, aki megmentheti az emberiséget 
a kipusztulástól. Ha pedig bekövetkezik az apokalipszis, az az ő 
hibája lesz. Az egész világon neki van a legnagyobb hatalma. Nem 
lesz más, akit hibáztathassanak. 

Ráadásul gondoskodnia kell róla, hogy sose maradjon James 
Moore-ra ez az iszonyú feladat. Annak az agresszió az alapállapota. 
A hívei pont azt szeretik. Megjátssza, hogy senki sem állhat ellen 
Amerikának - feledve Vietnámot, Kubát, Nicaraguát. Nagy szavakat 
mond, hogy a rajongói nagynak érezzék magukat. De az erőszakos 
beszédből nem csak az iskolaudvaron lesznek erőszakos tettek. Egy 


bolond százat csinál, és a bolondnál a Fehér Házban nincs 
veszedelmesebb. 

— Hadd lássam, el tudom-e simítani a vizeket, mielőtt túlságosan 
felkavarodnak. — A kabinetfőnökhöz fordult. — Jacgueline, ütemezzen 
be egy telefonbeszélgetést a francia elnökkel az első lehetséges 
időpontban, de mindenképpen még ma! 

— Igen, asszonyom. 

— Beszélnem kell az egyiptomi elnökkel is, de itt előbb alapoznunk 
kell. Chess, beszéljen a szaúdi nagykövettel — Fejszál herceg, ugye? 

— Igen, a számos szaúdi Fejszál hercegek egyike. 

— Kérje meg a herceget, hogy beszéljen az egyiptomiakkal. 
Biztassa őket, hogy hallgassák meg, amit mondani akarok. A 
szaúdiak a szövetségesei az egyiptomiaknak, kell hogy legyen 
valami befolyásuk. 

— Igen, asszonyom. 

— Talán leállíthatjuk ezt, még mielőtt mindenki túlságosan 
feldühödne. — Pauline felállt, a többiek követték a példáját. — 
Kísérjen el a rezidenciáig — szólt oda Gusnak. 

A tábornok követte. 

— Abban a szobában maga volt az egyetlen, aki felfogta, milyen 
nagy a veszély -— szólalt meg a nyugati oszlopcsarnokban. — 
Mindenki más helyi kis csetepatét látott benne. 

Pauline bólintott. Gus igazat beszél. Pontosan ezért ő a főnök. 

— Hála magának, amiért elküldte annak a szemtanúnak a 
jelentését a csatáról a menekülttáborban. Lenyűgöző olvasmány 
volt. 

— Gondoltam, hogy élvezni fogja. 

— Én ismerem ezt a nőt. Tamara Levit. Chicagói. Önkéntes volt a 
képviselői kampányomban. Sötét hajú, elegáns, nagyon vonzó. 
Ráadásul ügyes. Megtettük szervezőnek. 

— Most pedig ügynök az ndjamenai CIA-irodánál. 

— Ugyancsak nem könnyű ráijeszteni! A sorok közül kiolvasható, 
hogy szudáni aknák robbantak körülötte, miközben a vállán cipelte 
az ájult főnökét. 

— Tudtam volna használni Afganisztánban. 

— Később majd felhívom. 


Megérkeztek a rezidenciához. Pauline felszaladt a lépcsőn az 
emeletre, ahol a család lakott. Gerry már az ebédlőasztalnál ette a 
rántottát, és a Washington Postot olvasta. Pauline leült mellé, 
kibontotta a szalvétáját, és sima omlettet kért a szakácstól. 

Bejött Pippa. Álmosnak látszott, de Pauline nem tett megjegyzést. 
Nemrég azt olvasta, hogy a kamaszoknak sokat kell aludniuk, 
aminek nem a lustaság az oka, hanem az, hogy olyan gyorsan 
nőnek. Pippa túlméretezett flanelinget és rongyos farmert viselt. A 
Foggy Bottomban nem volt egyenruha, de a diákoktól elvárták, hogy 
tisztán és rendesen öltözzenek. Pippa valószínűleg a határon 
egyensúlyozott, ám Pauline még nem felejtette el ennyi idős 
önmagát: mindig úgy próbált öltözködni, hogy megbotránkoztassa a 
tanárokat, de még ne legyen szabálysértő. 

Lánya mályvacukros Lucky Charms gabonapelyhet szórt egy 
tálkába, és tejet öntött rá. Pauline tanácsolni akarta, hogy keverjen 
hozzá egy kis áfonyát a vitamin kedvéért, aztán mégsem tette. Pippa 
étrendje nem volt éppen egészséges, de az immunrendszere 
láthatólag tökéletesen működött. 

— Mi újság az iskolában, drdágám? — kérdezte. Pippa morcosan 
nézett. 

— Ne izgulj, nem szívok! 

— Ezt nagy örömmel hallom, de igazából az érdekel, hogy mit 
tanultok. 

— Ugyanazt a szart. 

Mivel érdemeltem ki ezt?, gondolta Pauline. 

— Már csak három év, és el kell döntened, melyik főiskolára 
jelentkezel. Van valami elképzelésed róla, hogy melyikre mész, és 
mit tanulsz? 

— Nem tudom, hogy akarok-e főiskolára menni. Nem látom 
értelmét. 

Pauline elhűlt, ám gyorsan összeszedte magát. 

— Gondolom, az értelme az öncélú tanuláson kívül az, hogy 
bővítsd a választási lehetőségeidet. Nem tudom elképzelni, miféle 
állást kaphatnál tizennyolc évesen, egy középiskolai érettségivel. 

— Lehetek költő. Szeretem a költészetet. 

— Főiskolán költészetet is tanulhatsz. 


— Ja, de majd azt követelik, hogy legyen meg az úgynevezett 
széles körű általános műveltségem, vagyis tanulhatok például 
kémiát és földrajzot, meg a többi szart. 

— Kik a kedvenc költőid? 

— A modernek, akik kísérleteznek. Nem érdekel az a sok rizsa a 
rímről meg a versmértékről. 

Miért nem vagyok meglepve?, gondolta Pauline. 

Nagy volt a kísértés, hogy megkérdezze, miből él majd meg 
Pippa mint tizennyolc éves kísérleti költő, de ismét megfékezte 
magát. Annyira nyilvánvaló, hogy fölösleges ezzel foglalkozni. Jöjjön 
rá Pippa magától. 

Hozták az omlettet, így be lehetett rekeszteni a társalgást. 
Pauline megkönnyebbülten vette föl a villáját. Pippa csakhamar 
végzett a gabonapehellyel, felmarkolta a táskáját. 

— Na, szia — mondta, és eltűnt. 

Pauline várta, hogy Gerry mondjon valamit Pippa hangulatáról, de 
a férje hallgatagon lapozott az üzleti rovatra. Volt idő, amikor 
kölcsönösen sajnálták volna egymást, de az nem nagyon fordult elő 
mostanában. 

Mindig azt tervezték, hogy két gyerekük lesz. Gerry nagyon 
szerette volna. De Pippa születése után már kevésbé lelkesedett a 
második gyerekért. Pauline-ból addigra képviselő lett, és Gerry 
mintha orrolt volna, amiért neki is ki kell vennie a részét a 
gyermekgondozásból. Ettől függetlenül próbálkoztak egy második 
gyerekkel, noha Pauline akkor már a harmincas évei végén járt. 
Ismét teherbe esett, de elvetélt, és attól fogva Gerry nem volt 
hajlandó tovább kísérletezni. Azt mondta, félti Pauline egészségét, 
ám az asszony úgy sejtette, igazából nem akar több vitát arról, ki 
viszi a babát a doktorhoz. Ez a döntés úgy fájt neki, mintha Gerry 
megütötte volna, de nem hadakozott. Tudta, hogy hiba a világra 
hozni egy olyan gyermeket, akit az egyik szülő nem akar. 

Észrevette, hogy a férje nadrágtartót és elegáns inget visel. 

— Mára mi a program? - kérdezte. 

— Igazgatótanácsi ülés — felelte Gerry. — Semmi túl fárasztó. 

Neked? 


— Gondoskodnom kell róla, hogy Észak-Afrikában ne törjön ki a 
háború. Semmi túl fárasztó. 

Gerry felnevetett, és akkor Pauline egy percre ismét közel érezte 
magához. Aztán a férje összehajtotta az újságot, és felállt. 

— Megyek, felkötöm a nyakkendőm. 

— Jó szórakozást az igazgatótanácsi ülésen. Gerry homlokon 
csókolta a feleségét. 

— Sok szerencsét Észak-Afrikában. — Kiment. 

Pauline visszatért a nyugati szárnyba, de nem az Ovális Irodába 
ment, hanem a sajtóirodába. Tucatnyi munkatárs ült az asztaloknál, 
többnyire feltűnően fiatalok. Olvastak vagy gépeltek. Képernyők 
sokasága borította a falakat, mindegyiken más híradó ment, és 
mindent beterítettek a reggeli lapok. 

sandip Chakrabortynak a szoba közepén volt egy asztala, mert 
ezt a megoldást jobban kedvelte a külön irodánál. Szeretett a dolgok 
sűrűjében lenni. Amint Pauline bejött, a sajtófőnök azonnal felállt. A 
szokott összeállítást viselte: öltönyt, tornacipővel. 

— Volt már visszhangja a csádi problémának? — kérdezte Pauline. 

— Pár perce még azt mondtam volna, elnök asszony, hogy nem — 
felelte Sandip. — De James Moore épp most kommentálta az NBC-n. 
Azt mondta, hogy önnek nem lenne szabad amerikai csapatokat 
küldenie Csádba. 

— Máris van ott egy kétezer fős antiterrorista alakulatunk. 

— Csakhogy Moore nem tud ilyesmiket. 

— Na, szóval, tízes skálán? 

— Most ment föl egyről kettőre. Pauline bólintott. 

— Beszéljen Chester Jacksonnal — mondta. — Állítsanak össze egy 
rövid kommünikét, amely rámutat, hogy jelenleg is állomásoznak 
csapataink Csádban és más észak-afrikai országokban, amelyek a 
Nagy-Szaharai Iszlám Állam ellen harcolnak. 

— Esetleg célozzunk Moore tudatlanságára? ,Mr. Moore nem 
látszik tudni..." Ilyesmi? 

Pauline töprengett egy percig. Nem igazán szeretett lesből 
lődözni az ellenfeleire. 

— Nem, nem akarom, hogy Chess olyan színben tűnjön fel, mint 
egy okostojás. Törekedjenek arra a hangnemre, amelyben 


türelmesen és jóságosan magyarázunk egyszerű tényeket. 

— Vettem. 

— Köszönöm, Sandip. 

— Köszönöm, elnök asszony. Pauline visszatért az Ovális Irodába. 

Találkozott a pénzügyminiszterrel, egy órát töltött a látogatóban 
lévő norvég  miniszterelnökkel, fogadta a tejtermelő gazdák 
küldöttségét. A dolgozószobába hozatta az ebédjét: hideg párolt 
lazacot salátával. Evés közben elolvasott egy tájékoztatót a 
kaliforniai vízhiányról. 

Következett a telefonbeszélgetés a francia elnökkel. Chess bejött 
az Ovális Irodába, fülhallgatóval a fején. Gus és többen mások 
konferenciakapcsolással figyelték őket. Szükség esetére két 
tolmácsot is bekapcsolnak a vonalba, de Pauline és Pelletier elnök 
általában nem szorult rájuk. 

Georges Pelletier fesztelen, szívélyes ember volt, ám ha 
komolyra fordultak a dolgok, feltette magának a kérdést, hogy mit 
követel "Franciaország érdeke, és ahhoz tűzön-vízen át 
ragaszkodott. Nehéz tárgyalásra kellett számítani. 

— Bonjour, Monsieur le Président. Comment ca va, mon ami? — 
indított Pauline. 

— Elnök asszony, igazán kedves öntől, hogy úgy tesz, mintha 
tudna franciául — felelte tökéletes angolsággal Pelletier —, azt is 
tudja, mennyire méltányoljuk, de végül is könnyebb lenne, ha angolul 
beszélnénk. 

Pauline felkacagott. Georges Pelletier kedves tudott lenni még 
akkor is, ha bevitt egy döfést. 

— Önnel minden nyelven öröm beszélni. 

— Ezt én is elmondhatom. 

Pauline elképzelte Pelletier-t az elegáns kasmíröltönyében; úgy ül 
az Élysée-palota Arany Szalonjában, az irdatlanul nagy elnöki 
asztalnál, mint aki oda született. 

— Nálunk, Washingtonban délután egy óra van, Párizsban tehát 
este hét lehet. Gondolom, ön éppen pezsgőt iszik. 

— Ez ma még csak az első pohár! 

— Hát akkor salut. 

— Csirió. 


— Csád miatt telefonálok. 

— Sejtettem. 

Pauline-nak nem kellett végigvennie a történteket; Georges-ot 
mindig jól tájékoztatták. 

- Hadseregeink együttműködnek Csádban az NSZIÁ elleni 
harcban, de kétlem, hogy szeretnénk beavatkozni egy 
torzsalkodásba Szudánnal. 

— Pontosan. 

— Az a baj, hogy ha csapatok vannak a határ két oldalán, valami 
bolond előbb-utóbb elsüt egy puskát, és máris benne vagyunk egy 
csatában, amelyet senki sem akar. 

— Így igaz. 

— Javasolok egy húsz kilométer széles demilitarizált övezetet a 
határ mentén. 

— Kiváló ötlet. 

— Hiszem, hogy az egyiptomiak és a szudániak hajlandóak 
lesznek a határtól tíz kilométerre állomásozni, ha ön és én ugyanezt 
tesszük. 

Csönd. Georges nem volt könnyű ellenfél, most pedig, ahogy 
Pauline várta, hideg fejjel számítgatott. 

— Első hallásra jó ötlet — mondta. Pauline várta, mikor következik 
a ,de". 

Ám Pelletier nem ezt mondta, hanem azt: 

— Hadd irányítsam a katonaság helyett. 

— Bizonyosan helyeselni fogják — mondta Pauline. — Nem akarnak 
egy szükségtelen háborút. 

— Igaza lehet. 

— Még egy - szólt Pauline. 

— Ah. 

— Nekünk kell odamenni elsőnek. 

— Azt akarja, hogy önként vállaljuk a korlátozást, mielőtt az 
egyiptomiak ráállnának ugyanerre? 

— Elméletben valószínűleg egyetértenek, de addig nem lépnek, 
amíg mi meg nem tettük. 

— Aha! Itt a bökkenő! 


— De az önök csapatai közel sincsenek a határhoz, ezért 
mindössze be kell jelentenie, hogy jóakaratuk bizonyítékául 
tiszteletben tartják a demilitarizált övezet határait, abban a 
megingathatatlan reményben, hogy az egyiptomiak ezt viszonozni 
fogják. Ön olyannak fog látszani, mint egy józan békeszerző, mint 
ahogy az is, aztán majd meglátjuk, mi történik. Ha az egyiptomiak 
becsapnak, maga még mindig bármikor felvonulhat a csapataival a 
határhoz. 

— Drága Pauline-om, maga olyan meggyőző tud lenni! 

— Georges, nagyon nem szívesen rontom el az estéjét, de 
beszélhetne máris az illetékes parancsnokokkal? Talán már vacsora 
előtt? — Vakmerő kérés volt, de Pauline utálta a halogatást: ha egy 
óra egy nappá nyúlik, akkor egy nap egy hétté, és a ragyogó ötletek 
már meg is haltak oxigénhiányban. — Ha tájékoztathatna a döntésről, 
mielőtt visszavonul éjszakára, ezen az alapon tárgyalhatnék az 
egyiptomiakkal, és maga talán egy biztonságosabb . világban 
ébredne. 

Pelletier felkacagott. 

— Maga tetszik nekem, Pauline. Magában van valami. Van erre 
egy jiddis szó. Hücpe. 

— Ezt bóknak veszem. 

— Az is. Este még üzenek. 

— Nagyon köszönöm, Georges. 

— Nincs mit. Letették. 

— Hadd mondjak valamit, elnök asszony — szólalt meg Chess. — 
Maga tényleg nagyon jó. Hihetetlenül jó. 

— Majd meglátjuk, működik-e — felelte Pauline. 

Hasonló beszélgetést folytatott az egyiptomi elnökkel, amely 
kevésbé volt szívélyes, de ugyanazzal az eredménnyel járt: kedvező 
fogadtatás, végleges egyezség nélkül. 

Este  Pauline-nak beszédet kellett mondania az éves 
diplomatabálon, amelyet a washingtoni nagykövetek bizottsága 
szervezett az írástudatlanság felszámolására létrejött alapítványok 


támogatására. A külföldön érdekelt nagyvállalatok asztalokat 
vásároltak, hogy fontos delegátusokkal találkozhassanak. 

A bálra kötelező volt az estélyi. A személyzet már előkészítette az 
előre kiválasztott ruhát, egy Nílus-zöld toalettet meg a sötétzöld 
bársonystólát. Pauline könnycsepp alakú smaragdfüggővel és hozzá 
illő fülbevalóval egészítette ki az összeállítást. Gerry betette a 
mandzsettagombjatt. 

Az esti társalgás jobbára fecsegés lesz, ám több olyan ember is 
eljön, akiknek komoly hatalma van. Pauline remélte, hogy ez 
lehetővé teszi Szudánnal és Csáddal kapcsolatos terveinek 
előmozdítását. Tapasztalata szerint az igazi döntések ugyanolyan 
gyakran születnek az ehhez hasonló rendezvényeken, mint hivatalos 
konferenciákon az asztal mellett. Az oldott légkörben, a szesztől, a 
szexi ruháktól és a finom ételektől az emberek ellazulnak, és 
engedékeny hangulatba kerülnek. 

A bankettet bevezető koktélozás közben ő majd körbejár, annyi 
emberrel vált szót, anhánnyal csak bír, utána tart egy beszédet, és 
még a vacsora előtt visszavonul, híven ahhoz az elvéhez, miszerint 
nem pazarolja arra az időt, hogy idegenek társaságában egyen. 

Kifelé jövet Pauline-ra lecsapott Sandip. 

— Valami, amit bizonyára tudni szeretne, mielőtt elmegy a bálba — 
mondta. — James Moore ismét beszélt Csádról. 

Pauline sóhajtott. 

— Az ő betartásában lehet bízni. Mit mondott? 

— Gondolom, arra a közleményünkre reagál, hogy már 
állomásoznak csapataink Csádban. Szóval azt mondta, hogy ki kell 
vonni őket, és vigyázni kell, nehogy belekeveredjenek a háborúba, 
amelynek semmi köze Amerikához. 

— Tehát ne harcoljunk többé az NSZIÁ ellen? 

— Ez a lényeg, bár nem említi az NSZIÁ-t. 

— Oké, Sandip, köszönöm a tájékoztatást. 

— Köszönöm, elnök asszony. 

Pauline beszállt a páncélozott fekete autóba, amelynek két és fél 
centiméter vastag, golyóálló üvegablakai voltak. Előtte ugyanilyen 
autóban ültek a titkosszolgálatosok, mögötte egy harmadikban a 
Fehér Ház alkalmazottai. A konvoj elindult. Pauline igyekezett 


leküzdeni az ingerültségét. Miközben ő elszántan igyekszik 
keresztülvinni a béketervét, Moore azt a benyomást kelti az 
amerikaiakban, hogy az elnökük felelőtlenül belesodródik egy újabb 
idegen háborúba. Van egy mondás: A hazugság félig körbeszaladja 
a világot, miközben az igazság még a cipőjét húzza. Dühítő, hogy az 
ő küzdelmét ennyire könnyen aláaknázhatja egy ilyen Moore-féle 
nagyszájú! 

Minden kereszteződésnél motoros rendőrök biztosították 
számukra az áthaladást. Pár perc alatt megérkeztek Georgetownba. 

Ahogy közeledtek a hotel bejáratához, odaszólt Gerrynek: 

— Bevonulás után hamarosan szétválunk úgy, ahogy szoktuk, ha 
neked is megfelel. 

- Persze hogy meg -— válaszolta a férje. — Így azok, akik 
csalódottak lesznek, mert nem beszélhettek veled, megkapnak 
vigaszdíjul engem. 

— De mosolygott, miközben ezt mondta, és Pauline úgy érezhette, 
hogy Gerryt komolyan nem bántja a dolog. 

Az ajtóban a szálloda igazgatója várta Pauline-t, és levezette a 
bálterembe. Titkosszolgálatosok haladtak előttük, és követték is 
őket. Pauline örömmel fedezte föl Gus széles vállú alakját a lépcső 
alján. Szédületesen jóképű volt szmokingban. 

— Csak hogy tudja — mormolta —, James Moore is eljött. 


— Oké —- felelte Pauline. -— Miatta ne izguljon. Majd én 
helyreteszem, ha összefutunk. Fejszál herceg itt van? 

— Igen. 

— Amint lehet, hozza ide hozzám. 

— Bízza rám. 


Pauline belépett a bálterembe, és elhárított egy pohár pezsgőt. A 
levegőben a meleg testek, a penetráns szendvicsek és az üres 
borospalackos szaga keveredett. 

Pauline-t üdvözölte az egyik jótékonysági alapítvány elnöke, egy 
milliomosfeleség, aki türkizkék selyemruhát és hihetetlenül magas 
sarkú cipőt viselt. Utána kezdetét vette a körhintázás. Pauline 
okosakat kérdezett az írástudatlanság felszámolásáról, és 
érdeklődve hallgatta a válaszokat. Bemutatták neki a bál legfőbb 
szponzorát, egy papírgyártó óriásvállalat elnök-vezérigazgatóját, és 


ő megkérdezte, virágzik-e az üzlet. Lecsapott rá a boszniai 
nagykövet, és segítségért könyörgött, hogy hazája megtisztulhasson 
a fel nem robbant szárazföldi aknáktól, amelyeknek száma 
nyolcvanezer. Pauline együttérzően hallgatta, de az aknákat nem az 
amerikaiak telepítették, ő pedig nem óhajtott pénzt költeni az 
eltávolításukra. Ebben igazi republikánus volt. 

Bájos volt, érdeklődő, és sikerült álcáznia, mennyire türelmetlenül 
várja, hogy áttérhessen az igazán fontos dolgokra. 

Aztán odajött hozzá a francia nagykövet, a hatvan-egynéhány 
éves Giselle de Perrin, egy vékony hölgy, fekete ruhában. Vajon mi 
hír Párizsból? Pelletier elnök megkötheti vagy megfúrhatja az 
egyezséget. 

Mme de Perrin kezet szorított vele. 

— Elnök asszony, egy órája beszéltem M. Pelletier-vel. Megkért, 
hogy adjam át önnek ezt. — Összehajtott papírt vett elő estélyi 
táskájából. — Azt mondta, hogy ön örülni fog neki. 

Pauline mohón széthajtogatta a papírt, amely az Élysée-palota 
sajtóközleménye volt. Egyik bevezetését szövegkiemelővel áthúzták, 
és lefordították angolra. ,Franciaország kormánya, amelyet aggaszt 
a Csád-Szudán-határon kialakult feszültség, haladéktalanul kirendel 
Csádban állomásozó kontingensének megerősítésére egy ezerfős 
egységet. A francia fegyveres erők legalábbis kezdetben tartják a 
minimum tíz kilométeres távolságot a határtól abban bízva, hogy a 
túloldalon állomásozó csapatok ugyanezt teszik, létrehozva ezzel 
egy húsz kilométer széles korridort a szemben álló felek között a 
véletlen provokációk elkerülésére." 

Pauline boldog volt. 

— Köszönöm, nagykövet! — mondta. — Ez sokat segít! Mme de 
Perrin mosolygott. 

— Franciaország mindig örömmel segít amerikai 
szövetségeseinek. Ez nem igaz, gondolta Pauline, de azért 
rendületlenül mosolygott. A francia nagykövetet Milton Lapierre 
követte. Ó, a fenébe!, gondolta az asszony. Erre most nagyon nincs 
szükségem. Nem számított arra, hogy Lapierre idejön, hiszen mi oka 
lenne rá? Lemondott, Pauline már ki is jelölte az utódját, csak az volt 
hátra, hogy a Kongresszus két háza megerősítse. De a média még 


nem szerzett tudomást a románcról Milt és a tizenhat éves Rita 
Cross között. Talán azt a látszatot akarta fenntartani, hogy minden a 
legnagyobb rendben van. 

Nem festett túl jól. Whiskyspoharat szorongatott, amelyből már jó 
sok hiányzott. A szmokingja sokba kerülhetett, de a széles öve 
félrecsúszott, és a csokornyakkendője meglazult. 

A testőrök közelebb jöttek. 

Pauline a politikai pályafutása elején megtanulta, hogyan kell 
kínos találkozásoknál is megőrizni a hidegvérét. 

— Jó estét, Milt! — mondta. Eszébe jutott, hogy Miltet megtették 
egy lobbista cég igazgatójává. — Gratulálok, hogy beválasztották a 
Riley Hobcraft Partners vezetőségébe! 

— Köszönöm, elnök asszony. Legjobb igyekezete szerint 
megpróbálta tönkretenni az életemet, de nem sikerült tökéletesen. 

Olyan gyűlölet csöpögött a hangjából, hogy Pauline egészen 
elhűlt. 

— Tönkretettem az életét? — kérdezte. — Magánál és nálam különb 
embereket rúgtak már ki, és ők megtanultak túllépni rajta. 

Milt lehalkította a hangját. 

— Elhagyott engem — mondta. Pauline nem tudta sajnálni. 

— Így a legjobb — mondta. — Neki is, magának is. 

— Mit tud maga erről! — sziszegte Lapierre. 

Gus közbelépett, oltalmazóan betolta a karját Pauline és Milt 
közé. 

— Itt van őexcellenciája, Fejszál herceg. — Egy könnyed érintéssel 
megfordította az asszonyt, hogy háttal legyen Miltnek. 

Pauline hallotta, amint az egyik testőr eltereli Lapierre figyelmét: 

— Örülök a viszontlátásnak, alelnök úr! Remélem, jól van! 

Pauline rámosolygott Fejszálra, egy középkorú, szürke szakállú, 
óvatos képű emberre. 

— Jó estét, herceg — mondta. — Beszéltem Egyiptom elnökével, de 
nem ígért semmit. 

— Nekünk is ezt mondták. A külügyminiszterünknek tetszik a 
demilitarizált övezet gondolata Szudán és Csád között. Azonnal fel is 
hívta Kairót. Azt felelték, majd gondolkoznak rajta. 

Pauline a herceg felé nyújtotta a francia üzenetet. 


— Nézze meg ezt — mondta. Fejszál sietve átfutotta. 

— Ez változtathat a dolgon! Pauline-ban feltámadt a remény. 

- Lenne szíves megmutatni barátjának, az egyiptomi 
nagykövetnek? 

— Pontosan erre gondoltam. 

— Kérem, tegye azt. 

Gus megérintette a karját, hogy a pódiumhoz terelje. Közeledett a 
beszéd ideje. Egyetlen tévékamerát engedélyeztek a beszéd 
közvetítésére. A szöveget kivetítették monitorokra, amelyeket a 
hallgatóság nem láthatott. Ám Pauline azt fontolgatta, hogy eltér a 
forgatókönyvtől, vagy legalább kiegészíti néhány megjegyzéssel 
Csádról. Csak azt bánta, hogy konkrét jó hírek helyett csupán 
reménykedéssel szolgálhat. 

Pár szót váltott különböző emberekkel, miközben a 
tiikosszolgálatosok utat nyitottak neki a sokaságban. Az alacsony 
lépcső közelében James Moore üdvözölte. 

Pauline udvariasan beszélt, de ügyelt, hogy az arca kifejezéstelen 
legyen. 

— Jó estét, James. Köszönöm az érdeklődését Csád iránt. — Úgy 
érezte, közel jár ahhoz a ponthoz, ahol az udvariasság átmegy 
képmutatásba. 

— Veszélyes a helyzet! — mondta Moore. 

— Természetesen, és az utolsó, amit akarunk, hogy az amerikai 
csapatokat bevonják. 

— Akkor haza kellene hoznia őket. Pauline pengeszájjal 
mosolygott. 

- Úgy gondolom, ennél jobbra is képesek vagyunk. Moore 
meghökkent. 

— Jobbra? 

Nem volt annyi esze, hogy egyszerre több lehetőséget 
mérlegeljen, mi szól mellettük és mi ellenük. Csak ahhoz értett, hogy 
összehozzon valami jó harcias frázist, és ki is kiabálja. 

Ám Pauline-nak nem volt alternatívája Moore megoldásához. 
Neki csak reménye volt. 

— Majd meglátja! — közölte színlelt magabiztossággal, és már 
ment is tovább. 


Közvetlenül a lépcsőnél összefutott Latif Szalah egyiptomi 
nagykövettel, a fekete bajszú, fénylő szemű emberkével, aki nem 
volt sokkal magasabb Pauline-nál, és szmokingosan feltűnően 
emlékeztetett egy csiripelő feketerigóra. Pauline-nak tetszett a belőle 
áradó energia. 

— Fejszál megmutatta a francia nyilatkozatot — mondta az 
egyiptomi, mellőzve a bevezetést. — Ez fontos lépés. 

— Egyetértek — felelte Pauline. 

— Kairóban most nagyon késő van, de a külügyminiszter még nem 
alszik, ezért pár perce telefonáltam neki. — Roppant elégedett volt 
önmagával. 

— De jó! És mit mondott a külügyminiszter? 

— Beleegyezünk a demilitarizált övezetbe. Csak azt vártuk, hogy a 
franciák megerősítsék. 

Pauline nem mutatta a lelkesedését, de a legszívesebben 
összecsókolta volna Latifot. 

— Ez csodálatos hír, nagykövet, köszönöm, hogy ilyen hamar 
tájékoztatott. Ha nincs kifogása, megemlíteném a bejelentését a 
beszédemben. 

— Köszönöm, elnök asszony, örülnénk neki. 

A türkizkékbe öltözött millilomosné kérdőn nézett Pauline-ra, aki 
bólintással jelezte, hogy készen áll. A nő elmondott egy rövid 
üdvözlőbeszédet, aztán bekonferálta Pauline-t, aki fellépett a 
dobogóra. A közönség tapsolt. Pauline elővette a retiküljéből a 
beszéd másolatát. Széthajtogatta, nem mintha szüksége lett volna 
rá, hanem azért, hogy később felhasználhassa valamilyen teátrális 
gesztushoz. 

Beszélt az írástudatlanság felszámolásáért küzdő jótékonysági 
szervezetek sikereiről, a rájuk és a szövetségi kormányra váró 
feladatokról, de a tudata alatt egyfolytában Csád motoszkált. 
Szerette volna kikürtölni, mit ért el, dicsérni akarta a nagykövetek 
teljesítményét, meg akarta alázni James Moore-t anélkül, hogy 
túlzottan bosszúállónak látszana. Szíve szerint legalább egy órát 
dolgozott volna a beszéden, ám ez túl jó alkalom volt, hogy 
elszalassza, így hát rögtönöznie kellett. 


Elmondott az írástudatlanságról mindent, amit kellett, aztán áttért 
a diplomatákra. Ezen a ponton látványosan összehajtotta a beszédét 
és eltette, amiből tudhatták, hogy az elnök el fog térni a 
forgatókönyvtől. Előrehajolt, lehalkította a hangját, mintha titkot 
súgna meg, és a terem elcsendesült. 

— Mondani akarok önöknek valami fontosat, amit ma ért el a 
washingtoni diplomáciai testület, néhány olyan ember, akik most is 
köztünk tartózkodnak. Hallották a hírt a csádi-szudáni határon 
kialakult feszültségről, tudják, hogy máris emberéleteket követelt, 
tisztában vannak vele, milyen veszélyes lenne az eszkalálódás, 
amely más nemzetek fegyveres erőit is belerántaná a konfliktusba. 
Ám a mai napon francia és egyiptomi barátaink, a szaúdiak és a 
Fehér Ház segítségével és bátorításával megegyeztek egy húsz 
kilométer széles demilitarizált övezet létrehozásában a határ 
mentén. Ez az első lépés a feszültség enyhítése és a további 
öldöklés kockázatának csökkentése felé. 

Szünetet tartott, hogy a közönség megemészthesse, mit hallott, 
aztán folytatta. 

— Így dolgozunk mi egy békés világért. — Megkockáztatott egy kis 
humort. — Csak a diplomaták csendben csinálják. — Elismerő 
nevetgélés következett. — A mi fegyvereink az előrelátás és az 
őszinteség. Így hát, befejezésül, miután köszönetet mondok 
nagyszerű jótékonysági alapítványainknak, amelyek az 
írástudatlanság felszámolásáért küzdenek, szeretném arra kérni 
önöket, fejezzék ki hálájukat a washingtoni diplomatáknak, a 
csendes közvetítőknek, akik életeket mentenek. Tapsoljuk meg őket! 

Harsány éljenzés tört ki. Pauline tapsolni kezdett, a hallgatóság 
követte a példáját. Pauline pillantása végigsöpört a termen, sorra a 
szemébe nézett a nagyköveteknek, különös hálával bólintott 
Latifnak, Giselle-nek és Fejszálnak, aztán lejött az emelvényről. 
Javában tartott a tapsvihar, amikor a titkosszolgálatosok kikísérték a 
tömegen át a teremből. 

Gus mögötte jött. 

— Briliáns! — lelkendezett. — Ha óhajtja, felhívom Sandipot, és 
közlöm vele a részleteket. Erről azonnal közleményt kell kiadni! 

— Helyes. Tegye azt, kérem. 


— Úgyis vissza kell mennem — mondta Gus fanyalogva. — Csak a 
kiváltságos kevesek vannak fölmentve az aszpikos-chilis lazac alól. 
De később beugrok az Ovális Irodába. Oké ez így? 

— Természetesen. 

Mikor Pauline beült az autóba, Gerryt már ott találta. 

— Gratulálok — mondta a férje. — Jó volt! 

— Holnap a demilitarizált övezet lesz az összes címlapon! 

— És az emberek belátják, hogy miközben Moore a száját tépi, te 
meg is oldod a problémákat. 

Pauline búsan mosolygott. 

— Az túl nagy elvárás lenne. 

A Fehér Háznál meg sem álltak a rezidencia ebédlőjéig. Pippa 
már az asztalnál ült. Ránézett a szüleire, és azt mondta: 

— Miattam kár volt díszbe öltözni, de azért méltányolom a 
gesztust. Pauline boldogan felkacagott. Ez egy csepp volt a régi 
Pippából, aki okos és vicces, nem pedig okos és morcos. Sztéket 
ettek rukkolasalátával, és jóízűen diskuráltak. Vacsora után Pippa 
visszatért a házi feladatához, Gerry elment golfot nézni a tévében, 
Pauline pedig kávét hozatott magának az Ovális Irodával 
szomszédos kis 

dolgozószobába. 

Ez kevésbé nyilvános hely volt, ahova csak engedéllyel lehetett 
belépni. A következő két órában szinte nem is zavarták. Átrágott egy 
csomó jelentést és emlékeztetőt. Fél tizenegykor bejött Gus, aki 
megszökött a diplomaták báljából. Levette a szmokingot, lazának, 
sőt már-már cukinak látszott farmerben és a sötétkék kasmírgyapjú 
pulóverében. Pauline megkönnyebbülten félretolta a jelentéseket, és 
örült, hogy van valaki, akivel megbeszélheti a nap eseményett. 

— Milyen volt a bál folytatása? — kérdezte. 

— Az árverés jól sikerült — felelte a tábornok. — Egy palack borért 
kilencvenötezer dollárt fizetett valaki! 

— Hogy merik azt meginni? — mosolygott Pauline. 

— Tetszett a beszéde. Egész este az volt a téma. 

— Helyes. — Pauline örült, bár tudta, hogy a megtérteknek 
prédikált. A bál résztvevői közül nagyon kevesen szavaznának 
James Moore-ra. Az ő támogatói Amerikának egy másik rétegét 


képviselik. - Halljuk, mi a visszhang a bulvárlapokban. — 
Bekapcsolta a tévét. — Pár perc múlva szemlézik a korai kiadásokat 
a híradóban. — Elnémított egy sportközvetítést. 

— Hát a maga estéje hogy folytatódott? — kérdezte a tábornok. 

— Kellemesen. Pippa a változatosság kedvéért jókedvű volt a 
vacsoránál, aztán visszatértem ide, és két zavartalan órán át 
olvashattam. Most annyi adatot kell megemésztenem, hogy 
sajnálom, amiért nincs nagyobb agyam. 

Gus nevetett. 

— Ismerem azt az érzést. Az én fejemnek is olyan frissítésre van 
szüksége, amit a laptopokkal csinálnak. 

Elkezdődött a sajtószemle, Pauline hangosabbra állította a tévét. 
A New York Mail első oldalától megkövült. 

Mert a szalagcím így szólt: 

PIPPA, A PIPPANTÓ! 

— Ó, ne! Ne! - kiáltotta Pauline. 

— Nagy bajban van Pippa Green, az elnök tizennégy éves lánya, 
az elit Foggy Bottom magániskola növendéke -— mondta a 
műsorvezető -, mert rajtakapták füvezés közben az egyik 
osztálytársa házibuliján. 

Pauline döbbent arccal, arcát a két tenyere közé szorítva, 
hűdötten bámulta a képernyőt. Nem akarta elhinni, hogy ez igaz! 

A képernyőt betöltötte a címlap, egy kamu színes fotó Pauline-ról 
és Pippáról. Pauline dühösnek látszott, Pippa ócska pólót viselt, és 
ráfért volna a hajmosás. A két külön fotót összeapplikálták egy soha 
meg nem történt jelenetté, amelyben Pauline szidja a drogos lányát. 

A sokk átcsapott veszett haragba. Pauline felugrott. 

— Ti mocskos férgek! — üvöltötte a tévének. — Hiszen még csak 
gyerek! 

Felpattant az ajtó, benézett egy aggódó titkosszolgálatos. Gus 
elhessegette. 

A tévében a műsorvezető áttért más újságokra, de az összes 
bulvárlap Pippával indított. 

Pauline képes volt nevetve tűrni minden sértést, ám Pippa 
megalázását nem viselte el. Olyan indulatba jött, hogy meg akart ölni 
valakit: a riportert, a szerkesztőt, a tulajdonost és az összes 


agyhalott hülyét, akik ezt a szemetet olvassák. Feltámadt benne az 
anyaállat, csak ő nem védhette meg a kölykét. A haját akarta tépni 
tehetetlen haragjában. 

— Ez aljasság! — kiáltotta. — Kikockázzák a gyerekek fejét, akik 
gyilkolnak, de Pippát elevenen megnyúzzák, csak mert elszívott 
egyetlen kurva füves cigarettát! 

A komoly sajtónak más volt a fontossági sorrendje, bár azért ott is 
feltűnt Pippa a címlapokon. A műsorvezető nem is említette a csádi 
konfliktust, , és — Pauline szerepét a demilitarizált övezet 
létrehozásában. 

— Ezt nem hiszem el — mondta Pauline. 

Véget ért a sajtószemle, a műsorvezető átváltott filmszemlére. 

Pauline kikapcsolta a tévét, és Gushoz fordult. 

— Most mitévő legyek? — kérdezte. 

— Úgy gondolom, ebben James Moore a bűnös — mondta halkan 
Gus. — Azért csinálta, hogy kitúrja a maga demilitarizált övezetét a 
címlapokról. 

— Nem érdekel, ki szivárogtatta ki! — mondta Pauline, és hallotta 
magát, hogy valósággal visít. — Csak azt kell kitalálnom, hogyan 
segítsek Pippának! Ez az a fajta megszégyenítés, amitől a kamasz 
lányok az öngyilkosságot fontolgatják! — Ismét megeredtek a 
könnyei, de most már nem a dühtől, inkább a bánattól. 

— Tudom — mondta Gus. — Az én lányaim csak tíz-egynéhány éve 
voltak kamaszok. Érzékeny kor az. Képesek depresszióba esni egy 
hétre, mert valakinek nem tetszett a körömlakkjuk. De maga át tudja 
segíteni rajta Pippát. 

Pauline az órájára nézett. 

— Tizenegy elmúlt, Pippa már alszik, nem hallhatta a híreket. 
Reggel, ahogy felébred, tüstént beszélek vele! De mit mondjak neki? 

— Azt fogja mondani, hogy sajnálja, ami történt, de akkor is szereti 
őt, és együtt majd nagyon szépen átvészelik. Undorító, viszont senki 
sem halt bele, senki sem lett beteg, senki sem kerül börtönbe. De 
mindenekelőtt azt mondja meg neki, hogy nem az ő hibája. 

Pauline csak bámulta a férfit. Máris érezte, hogy higgad. 

Normálisabb hangon kérdezte: 

— Mitől lett ilyen bölcs, Gus? A férfi nem válaszolt azonnal. 


— Főleg attól, hogy figyeltem magára — válaszolta halkan. — Maga 
a legbölcsebb ember, akivel valaha találkoztam. 

Olyan váratlan hév volt a szavaiban, hogy Pauline kissé zavarba 
jött, de aztán tréfával ütötte el a dolgot. 

— Ha ilyen okosak vagyunk, hogy lehet, hogy ennyi bajunk van? 
Gus komolyan vette a kérdést. 

— Aki jót cselekszik, az ellenségeket szerez. Gondoljon csak bele, 
hogy mennyire gyűlölték Martin Luther Kinget Nekem más 
kérdésem van, noha azt hiszem, ismerem a választ. Ki mondta el 
James Moore-nak, hogy Pippa füvezett? 

— Miltre gondol? 

— Eléggé gyűlöli magát. Ma este kimutatta. Nem tudom, hogyan 
szerezhetett tudomást Pippáról, de nem nehéz kitalálni. Hiszen 
örökké itt volt. 

— Pontosan tudom, hogyan és miként tudta meg — idézte fel 
Pauline a pillanatot. — Körülbelül három hete történt. Észak-Koreát 
vitattam meg Milttel és Chess-szel. Aztán jött Gerry, Milt és Chess 
elment, és Gerry beszámolt a füvezésről. Miközben erről beszéltünk, 
Milt bejött valamiért, amit itt hagyott. — Eszébe jutott, ahogy 
meglepődve felnéz, ki az, és látja, amint Lapierre felmarkolja azt a 
lila sálat. — Gondoltam is rá, hogy mennyit hallhatott. Most már 
tudjuk. Mindenesetre eleget, hogy ráuszítsa a Maift a sztorira. 

— Biztosra veszem, hogy maga nem lesz hajlandó, de akkor is 
szólnom kell. Ha meg akarja büntetni Miltet, van rá eszköze. 

— Úgy érti, teregessem ki románcának titkát? Igaza van, nem 
teszek ilyet. 

— Nem a maga stílusa. 

— Mellesleg arról se feledkezzünk el, hogy egy másik sebezhető, 
tizenéves lány van ennek a mosléknak a kellős közepén: Rita Cross. 

— Igaza van. 

Csengett Pauline telefonja. Sandip volt az. A bevezetést mellőzve 
azonnal a tárgyra tért. 

— Elnök asszony, javasolhatok valamit azzal kapcsolatban, hogy 
miként reagálhatunk a sztorira a holnapi New York Mailben? 

- Nagyon keveset kellene mondanunk. Nem tárgyalok a 
lányomról ezekkel a sakálokkal. 


— Pontosan. A következőt javaslom: ez magánügy, és a Fehér 
Háznak nincs megjegyzése. Mit szól hozzá? 

— Tökéletes — mondta Pauline. — Köszönöm, Sandip. 

— Köszönöm, elnök asszony. 

Látta, hogy Gus füstölög. Nem robbant ki úgy, mint ő, de a felszín 
alatt tovább izzott a láva, és azzal fenyegetett, hogy hamarosan 
tüzet fog fújni. 

— Mit akarnak ezek az állatok? — kérdezte. 

Az asszony kissé meghökkent. A nyugati szárny túlfűtött 
légkörében szabad volt káromkodni, de nem hitte, hogy egyszer épp 
ezt a szitkot fogja hallani Blake tábornoktól. 

Gus folytatta: 

— Maga alkot, nemcsak a száját túráztatja, ők pedig semmibe 
veszik, és kipécézik a gyerekét. Időnként azt hiszem, akkora barmot 
érdemelnénk elnöknek, mint Moore. 

Pauline elmosolyodott. Gus haragja új erőt adott neki, mert ettől a 
leplezetlen indulattól képes lett észszerűbben viselkedni. 

— A demokrácia borzasztó módszer egy ország vezetésére, ugye? 
— kérdezte. 

Gus ismerte a mondást, meg is felelt rá: 

— De az összes többi módszer rosszabb. 

— Aki pedig hálát vár, ne menjen politikusnak. — Pauline váratlanul 
nagyon elfáradt. Felállt, az ajtóhoz ment. 

Gus ugyancsak felállt. 

— Amit ma tett, az a diplomácia apró mesterműve volt. 

— Örülök is neki, függetlenül attól, amit a sajtó mondhat. 

— Remélem, tudja, mennyire csodálom magát. Már három éve 
figyelem. Újra és újra maga állt elő a megoldással, a helyes 
megközelítéssel, a frappáns megfogalmazással. Rég rájöttem, 
mekkora kiváltság, hogy együtt dolgozhatok a nagysággal. 

Pauline a kilincset fogva megállt, de még nem nyitotta ki az ajtót. 

— Semmit se csináltam magamtól — mondta. — Jó csapathoz 
tartozunk, Gus. Olyan nagy szerencse, hogy a maga intelligenciája 
segít, és a barátságára támaszkodhatok. 

Gus még nem végzett Arcán követhetetlen gyorsasággal váltották 
egymást az érzelmek. Aztán kimondta: 


— Részemről ez kicsivel több a barátságnál. 

Pauline zavartan meredt rá. Mit jelentsen ez? Mi lehet több a 
barátságnál? Beugrott egy válasz, de azt nem fogadhatta el. 

— Nem kellett volna ezt mondanom -— folytatta Gus. — Kérem, 
felejtse el. 

Az asszony egy hosszú percig nézte, nem tudva, mit mondjon 
vagy mit tegyen. Végül annyit felelt: 

— Oké. 

Még egy pillanatig habozott, aztán kiment. 

Testőrei kíséretében visszasietett a rezidenciába, és közben 
Gusra gondolt. 

Amit Gus mondott, az úgy hangzott, mint egy szerelmi vallomás. 

De hiszen az nevetséges! 

Gerry visszavonult, és mivel az ajtót magára csukta, Pauline 
ismét a Lincoln hálószobába ment inkább. Örült, hogy egyedül lehet. 
Túl sok mindenen kellett töprengenie. 

Gondolatban a párbeszédet tervezte Pippával, miközben 
végigcsinálta a lefekvés előtti szertartást: fogat mosott, lemosta a 
sminkjét, eltette az ékszereit a dobozukba. Vállfára akasztotta a 
ruháját, bedobta a harisnyanadrágját a szennyesbe. 

Hatra állította az ébresztőt, mert Pippa hétkor kel. Olyan hosszan 
beszél a lányával, amennyi ideig szükséges. Pippának holnap nem 
kell iskolába mennie; senki se ütközik meg, ha egy ilyen alkalommal 
ellógja a tanítást. 

Hálóingbe bújt, majd az ablakhoz ment, és nézte a déli pázsiton 
túl a Washington-emlékművet. George Washingtonra gondolt, az 
első emberre, aki betöltötte az ő mostani állását. Amikor őt 
beiktatták, még nem létezett a Fehér Ház. Sose voltak gyerekei, és 
az akkori újságokat nem érdekelte a vezetők magánélete. Fontosabb 
dolgokról kellett írniuk. 

A Constitution sugárúton virrasztás volt, tiltakozásul, amiért egy 
fekete embert megölt egy fehér zsaru. A tüntetők esernyővel álltak 
az esőben. Gus fekete. Unokái vannak, kisfiúk. Egy napon 
figyelmeztetniük kell majd őket, hogy jó lesz félniük a rendőrségtől, 
és szigorú szabályokat kell betartaniuk, különben bajuk eshet. 
Semmi futás, semmi ordítás. Csupa olyan szabály, amelyek nem 


érvényesek a fehér srácokra. Nem számít, hogy Gus az ország 
egyik főtisztviselője, aki értelmével és bölcsességével szolgálja a 
hazáját, akkor is a bőre színe határozza meg. Meddig tart vajon, 
hogy ez az igazságtalanság eltűnjön Amerikából? 

Lefeküdt. Hideg volt az ágynemű. Lekapcsolta a lámpát, de nem 
volt álmos. Ma este két sokk érte. Kezdte látni, miként kezelje 
Pippát, de fogalma sem volt, miként kezelje Gust. 

Az a baj, hogy nekik volt közös múltjuk. 

A választási kampányában Gus volt a külpolitikai tanácsadó. 
Együtt voltak úton egy teljes évig, munkás nappalokon és álmatlan 
éjszakákon át. Közel kerültek egymáshoz. 

Ennél több is történt. Nem sok, de Pauline nem felejtette el. 

Biztosra vette, hogy Gus sem. 

A kampány forrpontján történt, amikor már látszott, hogy Pauline 
nyer. Rendkívül sikeres tömeggyűlésről tértek vissza, ahol emberek 
ezrei éltették a ragyogó beszédet tartó Pauline-t. A sikertől feldobva 
szálltak be a sokemeletes hotel lassú liftjébe, ahol kettesben találták 
magukat. Gus átölelte az asszonyt, Pauline fölemelte az arcát, és 
miközben a kezük egymáson bolyongott, nyitott szájjal, 
szenvedélyesen csókolóztak, amíg a lift meg nem állt, az ajtó ki nem 
nyílt. Akkor elfordultak egymástól, és szó nélkül visszatértek a 
szobáikba. 

Azóta sem beszéltek róla. 

Már szinte nem is emlékezett, hogy utoljára mikor volt szerelmes 
belé valaki. Természetesen emlékezett a románcra Gerryvel, de az 
lassan forrósodó barátság volt, és nem a nagy szenvedély. Vele 
általában ez történt. Sose próbált csábos vagy kacér lenni — túl sok 
más dolga volt. A férfiak nem szerettek belé első látására, holott 
vonzó a külseje. Nem, őt fokozatosan kedvelték meg, minél jobban 
megismerték. Bár azért akadtak férfiak, akik a lábához rogytak — és 
ha jól emlékszik, egy nő is. Járt néhánnyal, lefeküdt párral, de sose 
volt képes azt érezni, amit ők, a szerelemnek azt a meghittségért 
esdeklő, tanácstalan kiszolgáltatottságát. Sose élte át a sorsfordító 
szenvedélyt. Egy dolgot akart szenvedélyesen: jobb hellyé tenni a 
világot. 

És most Gus szerelmet vall neki! 


Ebből csak baj lehet, az világos. Az ő románcukat nem lehetne 
titokban tartani, és ha kipattanna, derékba törné a karrierjüket. 
szétrombolná Pauline családját. Tönkretenné az egész életét. Még 
csak gondolni sem szabad rá. Itt nincs szükség döntésre, mert nem 
létezik választás. 

Mindezek után mi is a véleménye — csak elméletben — egy 
románcról Gusszal? 

Nagyon kedvelte. Blake egyszerre gyengéd és kemény, amit 
nehéz összehozni. Úgy tud tanácsot adni, hogy sose hangoztatja 
saját véleményének helyességét. Ráadásul szexi. Amint így kezdett 
gondolni a tábornokra — amit még sose csinált —, azon kapta magát, 
hogy elképzeli az első bátortalan érintéseket, a csukott szájjal váltott 
csókokat, egymás hajának simogatását, meleg testük közelségét. 

Nevetséges  vagy!l, mondta magának. Majdnem harminc 
centiméterrel magasabb nálad! 

De ez nem volt nevetséges. Valami más volt. Átmelegítette a 
belsejét. Még a gondolata is kellemes volt. 

Igyekezett kiverni a fejéből ezeket a gondolatokat. Ő az elnök. Ő 
nem lehet szerelmes. Az olyan lenne, mint egy hurrikán, egy 
vonatbaleset, egy atomrobbanás. 

Hála istennek, hogy sose történhet meg! 


18. fejezet 


Fayától északnyugatra a busz belépett egy olyan területre, 
amelyet úgy hívtak, hogy Aouzou-sáv. Itt új veszély lesett az 
utazókra: a szárazföldi aknák. 

A száz kilométer széles Aouzou-sáv robbantotta ki azt a háborút, 
amelyben Csád megverte északi szomszédját, Líbiát. A harcok 
végeztével szárazföldi aknák ezreit hagyták hátra azon a területen, 
amelyet Csád megszerzett. Egyes helyeken voltak figyelmeztetések 
— vörösre-fehérre festett útjelző kövek —-, de az aknák zöme rejtve 
maradt. 

Hakim azt állította, hogy ő az összes aknáról tudja, merre van, 
ennek dacára egyre rémültebb képpel vezette a buszt. Idegesen 
lassított, időnként kétszer-háromszor is ellenőrizte, nem tévedt-e le 
az útról, amelyet nem mindig lehetett megkülönböztetni a sivatagtól. 

A Szahara tüzes szívében jártak. Még a levegőnek is perzselt íze 
volt. Senki sem találta a helyét. A kicsi Nadzsi pucéran nyafogott, 
Kia kortyonként, folyamatosan itatta, nehogy a gyermek kiszáradjon. 
A távolban hegyek tornyosultak, magasságuk hűvösebb levegővel 
kecsegtetett, ám ez hazug ígéret volt, mert azokon a hegyeken csak 
két vagy négy lábbal lehetett átmenni, ezért meg kellett kerülni őket, 
vagyis a busz nem menekülhetett a sivatag sütőkemencéjéből. 

Abdul azon tűnődött, hogy a régi idők arabjai nem vándoroltak 
volna egész nap. Hajnal előtt felébresztették volna a tevéket, 
csillagfénynél felkötözték volna rájuk az aranyat és elefántcsontot 
rejtő kosarakat, hosszú kötelekre fűzték volna a meztelen, 
szerencsétlen rabszolgákat, hogy pirkadatkor indulhassanak, és a 
rekkenő délidőben megpihentek volna. Modern utódaik, 
benzinüzemű járműveikkel, méregdrága kokainból és kétségbeesett 
kivándorlókból álló rakományukkal nem voltak ilyen okosak. 

A busz közeledett a líbiai határhoz. Abdul azon töprengett, 
hogyan oldja meg Hakim a határátlépést. A kivándorlók többségének 
nem volt útlevele, pláne vízuma vagy bármiféle engedélye. Sok 
csádi úgy élte le az életét, hogy semmiféle igazolványt nem kapott. 
Hogyan jutnak át a határőrökön meg a vámosokon? Hakimnak 
nyilván megvan rá a módszere, amelyben feltehetőleg a kenőpénzé 


a fő szerep, de az kockázatos lehet. Az ember, aki a legutóbb zsebre 
vágta a baksist, mostanra megduplázhatja az árat. Vagy jelen lehet a 
fölöttese, aki szemmel tartja minden mozdulatát. Vagy felválthatta 
egy zelóta, aki csak azért sem hagyja megvesztegetni magát. Az 
ilyesmi kiszámíthatatlan. 

Az utolsó falu a határ előtt a legprimitívebb hely volt, amelyet 
Abdul valaha látott. A legfőbb építőanyagot a satnya fatörzsek és 

-ágak jelentették, amelyeket olyan fehérre szikkasztott a nap, 
mint a sivatagban szomjan halt állatok csontjait. Keresztbordákra 
erősített pálcikákból — mert hiszen csak azoknak voltak nevezhetők 
— voltak a dülékeny falak, rongyos vászonból és ponyvából a tetők. A 
fél tucat különb házat — csupa egyszobás, parányi épületet — 
salakbeton kockákból rakták. 

Hakim megállította a buszt, kikapcsolta a motort, és bejelentette: 

— Itt találkozunk a tubu vezetőnkkel. 

Abdul tudta, kik a tubuk: nomád pásztorok Csád, Líbia és Niger 
határvidékén, akik szüntelenül hajtják nyájaikat egyik sovány 
legelőről a másikra. Mind a három ország kormánya vadembereknek 
tartotta és megvetette őket. A tubuk viszonozták a megvetést: nem 
ismertek el se kormányt, se törvényt, se határt. Sokan már rájöttek, 
hogy embert és drogot csempészni könnyebb és jövedelmezőbb az 
állattenyésztésnél. Az állam nemigen volt képes megregulázni őket, 
mert örökösen vándorló embereket nehéz megtalálni, főleg, ha 
lakóhelyüket sok száz kilométer választja el a legközelebbi hivataltól. 

A tubu vezető nem volt sehol. 

— Megjön az! -— ígérte Hakim. 

A falu közepén volt egy tiszta, hideg vizű kút. Mindenki teleitta 
magát. 

Közben Hakim hosszú beszélgetést folytatott egy értelmes arcú, 
idős falusival, akit Abdul nem hivatalos falufőnöknek nézett. Nem 
hallotta, miről folyik a szó. 

Az utazókat odavezették egy épülethez, amelyet fészerek 
szegélyeztek. Abdul a szagból arra következtetett, hogy az állatokat 
tartják a fészerekben, vélhetőleg azért, hogy védjék őket a déli 
verőtől. Késő délutánra járt az idő, tehát az utazók itt töltik az 
éjszakát. 


Hakim figyelmet kért. 

— Fuád átadott nekem egy üzenetet! — mondta. Abdul úgy vélte, 
Fuád az idős férfi lehet, talán a falufőnök. — Vezetőnk megduplázta a 
költséget, és nem jön, amíg meg nem kapta a felárat. Minden utas 
fizet húsz dollárt. 

Felháborodott tiltakozás tört ki. Az utasok azt mondták, nincs 
miből, Hakim azzal vágott vissza, hogy ő bizony nem fizet helyettük. 
Ez a vita — kevésbé indulatos formában - többször lezajlott már az út 
során, amikor Hakim pénzt próbált kicsikarni az utasokból, akik végül 
mindig fizettek. 

Abdul felállt, kiment az épületből. 

Körülnézett a faluban, és megállapította, hogy itt senki sem 
foglalkozhat drogok vagy emberek csempészésével: ahhoz 
túlságosan ágrólszakadtak voltak. Ahol korábban megálltak, Abdul 
könnyen kiszúrhatta a helyi bűnözőket. Nekik volt pénzük, fegyverük, 
ráadásul sütött belőlük a társadalom erőszakos peremvidékén 
lappangó emberek ingerlékenysége, akik mindig készek futni. Abdul 
gondosan leírta a nevüket, a külsejüket, a kapcsolataikat, és Fayából 
hosszú jelentést küldött Tamarának. Ebben a szánalmas faluban 
nem voltak ilyen elemek. Ám a tubuk említése megadta a 
magyarázatot. Errefelé nyilván az ő kezükben van a csempészés. 

A földre telepedett a kút közelében egy akácfa alá, amely 
árnyékot vetett az arcára. Innen beláthatta a falu nagy részét, ám őt 
egy tamariszkuszbozót elrejtette az emberek elől, akik vízért jöttek. 
Figyelni akart, nem beszélni. Vajon hol lehet a vezető, ha nincs a 
faluban? Több kilométeres körzetben nem volt más település. Az a 
rejtélyes tubu talán a dombon túl, egy sátorban várja a hírt, hogy a 
kivándorlók mégis összeadták a felárat? Nagyon valószínű, hogy 
még csak nem is követelt pénzt; lehetséges, hogy ez Hakim 
legújabb zsarolási kísérlete. A vezető itt is lehet, a falu egyik 
viskójában, kecskeragut eszik kuszkusszal, kipiheni magát, mielőtt 
nekivág a holnapi útnak. 

Meglátta a mogorva képű Hakimot, ahogy kijön az épületből. 
Wahed, Kia barátnőjének, Eszmának az apósa követte. Hakim 
megállt, a két ember beszélni kezdett, Wahed könyörgött, Hakim 
elzárkózott. Abdul nem hallotta a szavakat, de bizonyosra vette, 


hogy a vezetőnek járó feláron vitatkoznak. Hakim elutasítón intett, és 
otthagyta Wahedet, ám az követte, esdekelve kitárt karokkal. Hakim 
megállt, sarkon fordult, és gorombán mondott valamit, mielőtt 
elvonult. Abdul utálkozó fintort vágott. Hakim embertelenül 
viselkedett, Wahed méltatlanul. Abdult felháborította a jelenet. 

Hakim a kút felé cammogott a porban. Eszma kijött az épületből, 
és utánasietett. 

A kútnál megálltak beszélni, úgy, ahogy sok ezer éve csinálják az 
emberek. Abdul nem látta őket, de tisztán hallotta minden szavukat, 
és volt elég gyakorlata, hogy jól értse az arab hadarást. 

— Apósom nagyon kétségbeesett — mondta Eszma. 

— Mi közöm hozzá? - kérdezte Hakim. 

— Nincs miből kifizetnünk a felpénzt. Ami pénzünk van, az arra 
kell, hogy Líbiában kifizethessük neked az útiköltséget. Nincs több. 

Hakim közönyt mímelt. 

— Akkor itt kell maradnotok a faluban. 

— De hát ez értelmetlen! — fakadt ki az asszony. 

Persze hogy az, gondolta Abdul. Mit forralhat Hakim? Eszma 
folytatta: 

— Pár nap múlva fizetünk neked kétezer-ötszáz dollárt. Valóban 
lemondanál ennyi pénzről egy húszasért? 

— Hatvanért — igazította ki Hakim. — Húsz érted, húsz az 
apósodért, húsz az anyósodért. 

Alkudozik, gondolta Abdul. 

— Most nincs ennyink, de megszerezhetjük, amint megérkezünk 
Tripoliba — mondta Eszma. — Megkérjük a férjemet, hogy küldjön 
még pénzt Nizzából. Megígérem. 

— Nekem nem kell ígéret. A tubukat nem lehet ígéretekkel 
kifizetni. 

— Akkor nincs választásunk — mondta Eszma értetlenül és 
dühösen. 

— Itt kell maradnunk, amíg nem jön valaki, aki visszavihet a Csád- 
tóhoz. Pocsékba megy az egész pénz, amit a férjem keresett azzal, 
hogy falakat épített gazdag franciáknak! — Boldogtalan volt a hangja. 

— Hacsak ki nem találsz valami más módot a fizetésre, 
tündérkém! 


— mondta Hakim. 

— Mit csinálsz? Ne nyúlkálj hozzám! 

Abdul izmai megfeszültek. Közbe akart avatkozni. Megfékezte 
magát. 

— Ahogy akarod — mondta Hakim. — Én csak segíteni próbálok. 

Légy kedves hozzám. Miért ne? 

Ezt akarta egész idő alatt, gondolta Abdul. Hogy miért is nem 
vagyok meglepve! 

— Azt akarod mondani, hogy szexet is elfogadsz a pénz helyett? — 
kérdezte Eszma. 

— Ne beszélj ilyen ordenáré módon, kérlek! 

szépeleg és terrorizál, gondolta Abdul. Nem szereti hallani azt, 
amire ő kényszerítené az asszonyt. Az élet akasztófahumora. 

— Na? -— kérdezte Hakim. Hosszú csend. 

Ez kell Hakimnak, gondolta Abdul. Nem is érdekli igazából az a 
hatvan dollár. Csak azért ragaszkodik hozzá, hogy az asszony 
elfogadja a másik megoldást. 

Hány nőt állított már vajon ez elé a gyászos választás elé? 

— A férjem meg fog ölni — mondta Eszma. 

— Dehogy fog - heherészett Hakim. — Bár téged megölhet. 

— Jól van — mondta végül Eszma. — De csak a kezemmel. 

— Majd meglátjuk. 

— Nem! — makacskodott az asszony. — Semmi más! 

— Jó, jó. 

— Nem most. Később. Ha majd sötét lesz. 

— Gyere utánam, amikor kijövök az udvarról vacsora után. 

- A dupláját fizethetném, ha Tripoliba érünk - mondta 
elkeseredetten a nő. 

— Üres beszéd. 

Abdul hallotta Eszma távolodó lépteit. Veszteg maradt. Valamivel 
később azt is hallotta, ahogy Hakim elmegy. 

Még két órán át figyelte a falut, de semmi sem történt, azt 
leszámítva, hogy időnként emberek jöttek a kúthoz. 

Amikor sötétedni kezdett az ég, visszatért az épülethez. Néhány 
falusi az öreg Fuád ellenőrzésével vacsorát főzött. Kellemes 


köményillat szállt a levegőben. Abdul a földre telepedett Kia 
közelében, aki Nadzsit szoptatta. 

Az éles szemű Kia halkan megjegyezte: 

-— Láttam, hogy Eszma beszélt Hakimmal. 

— Igen — felelte Abdul. 

— Hallottad őket? 

— Igen. 

— Mit? 

— Hakim azt mondta, ha Eszmának nincsen pénze, más módon is 
fizethet. 

— Tudtam én azt. A disznó. 

Abdul feltűnés nélkül benyúlt a köntöse alá, kioldotta a pénzövét. 
Többféle bankjegy volt nála különböző címletekben. Betanulta, 
melyik hol van, hogy oda se kelljen néznie, ha előveszi, ami kell. 
Afrikában ugyanúgy nem tanácsos elárulni, hogy sok készpénz van 
nálunk, mint az Egyesült Államokban. 

Vigyázva előhúzott három amerikai húszdollárost, és a tenyerébe 
rejtve apró négyszöget hajtogatott belőlük, amit odaadott Kiának. 

— Eszmáé. 

Az asszony eltüntette a négyszöget a ruhája alatt. 

— Az Isten áldjon meg téged. 

Valamivel később, amikor sorban álltak a vacsorához, Abdul látta, 
hogy Kia odacsúsztat valamit Eszmának. Egy perc múlva Eszma 
boldogan és hálásan megcsókolta. 

Vacsorára lepénykenyér volt és zöldségleves, kölesliszttel sűrítve. 

Lehet, hogy volt benne hús, de Abdul nem kapott. 

Mielőtt lefeküdt volna aludni, kiment az épületből, megmosta a 
kezét és arcát a kút vizével. Visszatérőben elment a busz mellett, 
ahol Hakim állt a két őrrel, Hamzával és Tarikkal. 

— Te nem ebből az országból való vagy, mi? — kérdezte Hakim 
agresszívan. 

Egy kis szexre számított, és csalódására be kellett érnie hatvan 
dollárral, állapította meg Abdul. Talán észrevette, amint Eszma 
átöleli és megcsókolja Kiát. Ebből kikövetkeztette, hogy Kiától 
származott a pénz. Persze lehet, hogy Kiának van dugipénze, de ha 


netán mástól szerezte, akkor az valószínűleg Abdul. Hakim ezt is 
kitalálta. Az ilyen sunyi gazembereknek jó szimatuk van. 

— Mit érdekel téged, hogy honnan jövök? - kérdezte Abdul. 

— Nigériából? — firtatta Hakim. — Nem hangzol nigériainak. Mi ez a 
kiejtés? 

— Nem vagyok nigériai. 

Hamza elővett egy doboz cigarettát, és egy szálat a szájába 
dugott. Kezd ideges lenni, gondolta Abdul, és úgyszólván gépiesen 
elővette a piros műanyag öngyújtót, amelyet mindig használt a 
vásárlóknál, és tüzet adott Hamzának. Már nem volt szüksége az 
öngyújtóra, de azért megtartotta, mert volt egy olyan homályos 
sejtelme, hogy egyszer még hasznát veheti. Hamza megkínálta a 
cigarettájából, Abdul elhárította. 

Hakim folytatta a támadást. 

— Hova való volt az apád? 

Ez erőpróba volt. Hakim kihívta őt Hamza és Tarik előtt. 

— Bejrútba — mondta. — Apám libanoni volt. Szakács volt. Nagyon 
jó édes sajtos tekercset tudott csinálni. 

Hakim lenéző pofát vágott. Abdul folytatta. 

— Már meghalt. Istené vagyunk, és Istenhez térünk vissza. 

Ez a jámbor szentencia a muszlimoknál ugyanazt jelenti, mint a 
keresztényeknél a ,nyugodjék békében". Abdul az őrökre pillantott, 
és látta, hogy tetszésükre van a mondás. 

Lassúra, komolyra vette a hangot. 

— Vigyáznod kellene, Hakim, hogy mit mondasz egy férfi apjáról. 
Hamza kifújta a füstöt, és egyetértően bólogatott. 

— Úgy mondom, ahogy nekem tetszik! — hőzöngött Hakim. Ő is 
Hamzára és Tarikra nézett. Nyilván arra számított, hogy majd 
megvédik, de látnia kellett, hogy Abdul aláaknázza a tekintélyét. 

Abdul inkább az őrökhöz intézte a szót, és nem Hakimhoz. 

— Sofőr voltam a seregben — mondta hanyagul. 

— És? - kérdezte Hakim. 

Abdul tüntetően levegőnek nézte. Továbbra is az őrökhöz beszélt. 

— Először páncélautókat vezettem, aztán tankszállítókat. A 
tankszállítókkal nehéz volt járni a sivatagi utakat. — Ezt az ujjából 
szopta. Sose vezetett tankszállítót, sose szolgált a csádi 


hadseregben, se más fegyveres erőnél. — Többnyire keleten, a 
szudáni határon. 

Hakim zavarba esett. 

— Minek mondod ezt? - kérdezte bosszúsan éles hangon. — Miről 
beszélsz? 

Abdul gorombán rábökött a hüvelykujjával. 

— Ha ez meghal — mondta az őröknek -, én elvezethetem a buszt. 
— Ez alig burkolt, életveszélyes fenyegetés volt. Reagál-e rá Hamza 
és Tarik? 

Egyik sem szólt. 

Hakimnak mintha eszébe jutott volna, hogy az őröknek nem őt 
kell megvédeniük, hanem a kokaint. Rájött, hogy szégyent hozott 
magára. 

— Kotródj a szemem elől, Abdul — mondta erőtlenül, és hátat 
fordított. 

Abdul sejtette, hogy sikerült alig érzékelhető változást előidéznie. 
A Hamzához és Tarikhoz hasonló emberek tisztelik az erőt. Hakim 
iránti engedelmességüket megingatta, hogy Hakimnak nem sikerült 
ráijeszteni Abdulra. De jó, hogy elmondta: ,Istené vagyunk, és 
Istenhez térünk vissza." A két őr, mint az NSZIÁ terroristái, gyakran 
mormolhatták ugyanezeket a szavakat elesett bajtársaik fölött. 

Még akár az is megfordulhatott a fejükben, hogy Abdul is közéjük 
tartozhat. Mindenesetre, ha választaniuk kell Abdul és Hakim között, 
legalább habozni fognak. 

Abdul nem szólt többet. Bement az épületbe, és leheveredett a 
földre. Miközben várta az álmot, átgondolta, mi történt ezen a napon. 
Még mindig élt, még mindig gyűjthette a felbecsülhetetlen értékű 
adatokat az NSZIÁ elleni harchoz. Leszerelte Hakim agresszív 
kérdéseit. Ám a helyzete gyengült. Úgy indult el erre az útra, mint 
egy idegen, akit senki sem ismer, és akivel senki sem törődik. Ám 
nem tartott ki ebben a szerepben, és már belátta, hogy nem is 
lehetett volna végig játszani egy ennyire hosszú időre összezárt 
csoportban. Most már arca lett a többiek számára: külföldi volt és 
magányos farkas, igen, de olyan férfi is, aki segít a kiszolgáltatott 
nőknek, és nem ijed meg a bunkóktól. 


Szerzett egy barátot Kia és egy ellenséget Hakim személyében. 
Ez két súlyos hiba egy kémtől. 


Reggelre megérkezett a tubu vezető. 

Korán lépett be az udvarba, amikor még hűvös volt, és az utasok 

éppen a kenyérből és gyenge teából álló reggelit ették. Magas, 
sötét bőrű ember volt, fehér köntösben és fehér turbánban, 
tartózkodó viselkedése egy büszke, őslakos amerikaira emlékeztette 
Abdult. A dereka bal oldalán kirajzolódott a köntös alatt egy dudor, 
amely hosszú csövű revolver lehetett, talán Magnum, rögtönzött 
fegyvertáskában. 

Hakim kiállt mellé az udvar közepére, és elkiáltotta magát: 

— Figyeljetek! Ő Issza, a vezetőnk. Úgy kell csinálnotok mindent, 
ahogy mondja! 

Issza röviden beszélt. Érezhetően nem az arab volt az 
anyanyelve. 

Persze, gondolta Abdul, hiszen a tubuknak van saját nyelvük, a 
teda. 

— Nektek nem kell csinálnotok semmit — mondta, gondosan 
formálva a szavakat. — Én gondot fogok viselni mindenre. — A 
hangjából hiányzott minden melegség. Hideg volt, tárgyilagos. — Ha 
kérdeznek benneteket, azt mondjátok, hogy az aranybányákat 
akarjátok felkutatni Líbia nyugati részében. De én nem gondolom, 
hogy bármit is kérdeznének. 

— Helyes, megkaptátok az eligazítást! — mondta Hakim. — Akkor 
most gyorsan fel a buszra. 

— Issza legalább szavahihetőnek tűnik — jegyezte meg Kia. — 
Jobban bízok benne, mint Hakimban. 

Abdul ebben nem volt olyan biztos. 

— Láthatólag érti a dolgát — mondta —, de nem olvashatok a 
szívében. 

Ez elgondolkoztatta Kiát. 

Issza szállt föl utolsónak a buszra. Abdul érdeklődve figyelte, 
hogyan pásztázza végig a Mercedes belsejét, ahol nem volt szabad 


hely. Hamza és Tarik szokásuk szerint két ülésen terpeszkedtek. 
Issza, mint aki elhatározásra jutott, odaállt Tarik elé. Nem szólt, 
egykedvű maradt az arca, épp csak szemrebbenés nélkül bámulta 
Tarikot. 

Tarik visszabámult, mint aki azt várja, hogy a vezető mondjon 
valamit. 

Hakim bekapcsolta a motort. 

Issza oda se fordult, csak annyit mondott higgadtan: 

— Motor ki. Hakim ránézett. 

Issza megismételte: 

— Ki — és tovább bámulta Tarikot. 

Hakim elfordította a gyújtáskulcsot, a motor leállt. 

Végül Tarik kiegyenesedett, elvette a hátizsákját a mellette lévő 
ülésről, és arrébb húzódott, szabaddá téve a helyet. 

Issza csak rámutatott a másik kettős ülésre, amelyen Hamza 
foglalt helyet. 

Tarik felállt, egyik kezében a hátizsákjával, a másikban a 
gépkarabélyával keresztülment az üléssorokat elválasztó átjárón, és 
leült Hamza mellé. A lábukhoz helyezték a hátizsákjukat. 

Issza Hakimra nézett, és azt mondta: 

— Indulj. 

Hakim ismét bekapcsolta a motort. 

Mint hamarosan kiderült, a szellemi párharcnak nem csak az volt 
a célja, hogy megértesse, ki az alfa-hím. Isszának valóban szüksége 
volt mindkét ülésre. Sziklaszilárd összpontosítással figyelt. Pár 
percenként utasításokat adott Hakimnak, jobbára gesztusokkal 
jelezve, hol keresse az utat, amelyből semmi sem látszott, 
megparancsolta, hol kanyarodjon, szólt, hogy lassítson, ha kövek 
borították a talajt, és gyorsításra biztatta, ha tiszta volt az út. 

Egy helyütt leterelte az útról a rázós terepre, hogy a Mercedes 
széles ívben kikerülhesse a hátára fordult, kiégett Toyota furgont, 
amelyet valószínűleg akna pusztított el. A líbiai—csádi háború rég a 
múlté volt, ám az aknák még működtek, és ahol egy volt, ott több is 
lehet. 

Két-három óránként megálltak. Az utasok kiszálltak, hogy 
könnyítsenek magukon, és amikor visszaszálltak, Hakim szikkadt 


kenyeret és palackozott vizet osztott nekik. Egész nap mentek a 
rekkenő hőségben, mert nem volt semmiféle árnyék, és még mindig 
elviselhetőbb volt mozogni, mint állni. 

A határhoz közeledtek a vánszorgó délutánban, amikor Abdulnak 
az jutott az eszébe, hogy életében először fog bűnt elkövetni. Abban, 
amit eddig tett a CIA-nak, lényegében nem volt semmi törvénytelen. 
Még amikor a cigarettaárust játszotta, akkor is teljes áron szerezték 
be neki a készletét. Most azonban illegális bevándorlók 
társaságában, állig fölfegyverzett emberek kíséretében, több millió 
dollárt érő kokainon ülve készül határsértésre. Ha rosszul sülnek el a 
dolgok, egy líbiai börtönben fog kikötni. 

Vajon meddig tartana a CIA-nak, hogy kihozza? 

Már lefelé csúszott a nap a nyugati égbolt kupoláján, amikor 
Abdul meglátott elöl egy összebarmolt szárnyékot, olyat, amilyenek 
a faluban voltak: gallyakból hevenyészett falak, ócska szőnyeg a 
tető. Ugyancsak ott volt egy kis tartálykocsi, amelyben Abdul szerint 
víz lehetett. Az út szélén olajoshordók tucatjai sorakoztak. 

Nem hivatalos benzinkút volt. Hakim lelassította a Mercedest. 

Megjelent három sárga-fehér ruhás ember géppuskával. Vonalba 
álltak, kőkemény arccal, fenyegetően. 

Amikor Issza kiszállt a buszból, nyomban megváltozott a légkör. A 
fegyveresek úgy köszöntötték mint fivérüket, megölelgették, jobbról- 
balról megcsókolták, erélyesen megrázták a kezét, miközben 
egyfolytában kerepeltek valami érthetetlen nyelven, ami csak teda 
lehetett. 

Másodiknak Hakim szállt ki. Őt is üdvözölték, noha kevésbé 
látványosan. Hakim együttműködő volt, de nem tartozott a 
törzsükhöz. 

Következett Hamza és Tarik. 

A tartálykocsiból ítélve itt nincsen kút vagy oázis, gondolta Abdul. 
Akkor mi értelme itt, az isten háta mögött egy töltőállomásnak, 
egyáltalán bárminek? 

— Azt hiszem, megérkeztünk a határra — mormolta Kiának. 

Az utasok kiszálltak. Beesteledett, és ők nyilvánvalóan itt töltik az 
éjszakát, ebben az egyetlen épületben, amely nem érdemelte meg 
ezt a nevet. 


Az egyik tubu elkezdte feltankolni a buszt egy fémhordóból. 

Az utasok bementek a szárnyék alá, és legalábbis viszonylagos 
kényelembe helyezték magukat. Abdul nem bírt lazítani. Állig 
fölfegyverzett emberek vették körül őket, csupa erőszakos bűnöző. 
Itt minden lehetséges: gyilkosság, nemi erőszak, emberrablás. Itt 
nincs törvény. Senki sincs biztonságban. Kit érdekelne, ha az összes 
utast lemészárolnák? A kivándorlók is bűnözők. Hál istennek, 
megszabadultunk tőlük, mondanák az emberek. 

Valamivel később két kamasz fiú raguból és kenyérből álló 
vacsorát szolgált fel, amelyet Abdul szerint ők maguk főzhettek. A 
rágós hús egy tevétől származhatott, de Abdul nem kérdezett rá. 
Vacsora után a fiúk tessék-lássék rendet csináltak, húscafatokat 
hagyva a homokon. Nők nélkül a férfiak mindenütt elkanászodnak, 
gondolta Abdul. 

Mikor leszállt a sötétség, óvatosan ellenőrizte a cipője sarkába 
rejtett nyomjelzőt. Naponta legalább egyszer megnézte, hogy lássa, 
nem vitték-e máshova a kokaint. A műszer most is megnyugtatta. 

Amikor az utastársak pokrócba burkolóztak az alváshoz, Abdul 
felült. Hagyta csapongani a képzeletét, felidézte gyermekéveit 
Bejrútban, kamaszkorát New Jersey-ben, főiskolai pályafutását, ahol 
ő volt a kevert harcművészetek bajnoka, zátonyra futott románcát 
Annabelle-lel. De főleg kishúga, Nura halála körül forogtak a 
gondolatai. Végső soron Nura miatt került ide a Szahara közepébe, 
miatta virraszt egész éjszaka, nehogy lemészárolják. 

Ilyenek ölték meg Nurát. A civilizált világ hadai az ilyeneket 
próbálják kiirtani. Ő pedig kulcsszerepet játszik ebben a harcban. Ha 
életben marad, hozzásegíti Amerikát és szövetségeseit, hogy 
szörnyű vereséget mérjenek a gonoszság erőire. 

Hajnal felé látta, amint az egyik tubu kimegy vizelni. Ahogy 
visszajött, megállt, és töprengve szemlélte az alvó Kiát. Abdul addig 
bámulta, amíg a tubu meg nem érezte a pillantását. Egy hosszú, 
ellenséges percig néztek farkasszemet. Abdul el tudta képzelni, 
miféle gondolatok fortyognak abban a kegyetlen agyban. A nomád 
tudja, hogy leteperhetné Kiát, és ha szerencséje van, az asszony 
nem sikoltana, mert ilyenkor mindig a nőket hibáztatják. Azt hiszik — 
van, aki őszintén, van, aki csak megjátssza, mintha el is hinné —, 


hogy az asszonyok szoktak kikezdeni a férfiakkal. De a tubu azt is 
láthatta, hogy Abdul nem fogja elfordítani a tekintetét. Harcba 
szállhatna vele, de nem biztos, hogy győzne. Elhozhatná a 
géppuskáját, és agyonlőhetné, viszont azzal fölverne mindenkit. 

Végül a nomád elfordult, és visszabújt a pokróca alá. 

Nem sokkal később árnyék suhant át Abdul látómezejének a 
szélén. Odafordult, hogy lássa, mi az. Olyan hangtalan volt, hogy 
időbe telt, mire a férfi megtalálta. Holdtalan éjszaka volt, ám a 
csillagok úgy ragyogtak, ahogy csak a sivatagban tudnak. 
Ezüstszőrű lény volt, olyan puhán mozgott, hogy szinte siklott, és 
Abdult egy pillanatra elfogta valami babonás félelem. Aztán rájött, 
hogy egy kutyaféle az, világos szőrű, fekete farkú és lábú kutya. 
Némán osont a pokrócukba burkolózott alvók között. Óvatos volt, de 
magabiztos, mintha járt volna már itt, mintha rendszeres éjszakai 
látogatója lenne a kezdetleges tábornak a pusztaságban. Rókának 
kellett lennie. Abdul csak most látta, hogy a kölyke is követi. Anya és 
gyermeke, gondolta, és rádöbbent, hogy ritka, különleges dolgot lát. 
Amikor az egyik utas váratlanul horkantott, a nőstény azonnal arra 
fordította a fejét, és felcsapta a fülét, amely feltűnően hosszú volt, és 
egyenesen állt, szinte, mint a nyúlé. Abdul megigézve bámulta, mert 
ez olyan állat volt, amelyről hallott már, de még sose látta: lapátfülű 
róka. Abdul izmai elernyedtek, amikor már biztosra vehette, hogy a 
horkoló nem fog felébredni. Aztán a nőstény és a kölyök turkálni 
kezdett a homokban, hangtalanul fölfalták az ételmaradékot, és 
kinyalták a piszkos tálakat. Három-négy perc múlva távoztak, 
ugyanolyan csendesen, ahogy jöttek. 

Kisvártatva megvirradt. 

Az utasok fáradtan tápászkodtak. Ma kezdték meg a negyedik 
hetüket az úton, amelynek minden éjszakája többé-kevésbé 
kényelmetlen volt. Kigurultak a pokrócukból, száraz kenyeret ettek, 
vizet ittak. Mosdóvíz nem volt. Abdult leszámítva egyik se 
nevelkedett olyan háznál, ahol volt meleg zuhany, de azért 
hozzászoktak a rendszeres mosakodáshoz, és elkeserítette őket, 
hogy piszkosak. 

Abdul viszont felderült, amikor elmaradt mögöttük a benzinkút. A 
tubukat rendesen  megfizethetik a drogok és a migránsok 


átengedéséért, gondolta; eleget kapnak, hogy betartsák a szavukat 
a kisvártatva érkező, újabb szállítmány reményében ahelyett, hogy 
halomra ölnének mindenkit, és ellopnának mindent. 

Napkelte után túljutottak a hegyeken, ki egy irdatlan síkságra. 
Egy óra múlva Abdul megállapította, hogy a nap még mindig 
mögöttük van. Felállt, és a busz elejébe ment. 

— Miért megyünk nyugatnak? -— kérdezte Hakimtól. 

— Ez a tripoli út — felelte Hakim. 

— Tripoli északra van innen. 

— Ez a tripoli út! — ismételte dühösen Hakim. 

— Oké - felelte Abdul, és visszatért az üléséhez. 

— Mi volt ez? — kérdezte Kia. 

— Semmi - felelte Abdul. 

Persze, neki nem az volt a dolga, hogy Tripoliba jusson. Neki a 
busszal kellett maradnia, hogy azonosítsa, kik irányítják a 
csempészést, kiderítse, hol bujkálnak, és továbbítsa az adatokat az 
Ügynökségnek. 

Így hát befogta a száját, hátradőlt az ülésen, és várta, mi 
következik. 


19. fejezet 


Az incidens a Dél-kínai-tengeren válsággá fajulhat, gondolta 
Csang- kaj, ha nem kezelik körültekintően. 

Asztalán a műholdas fotók ismeretlen hajót jeleztek a Hszisa- 
szigetek közelében, amelyet a nyugatiak Paracel-szigeteknek hívtak. 
A repülőgépes felderítés megállapította, hogy a vízi jármű nem más, 
mint a Vu Irong Phung vietnámi olajkutató hajó. Ez bizony dinamit 
volt, de a gyutacsot nem kellett begyújtani. 

Kaj annyira ismerte a hátteret, mint nagyjából mindenki a 
kormányban. A kínai hajók évszázadok óta halásztak ezeken a 
vizeken. Kína most több millió tonna földdel és homokkal 
megmagasított egy csomó lakhatatlan sziklát és korallzátonyt, 
minekutána katonai támaszpontokat épített rajta. Kaj szerint minden 
pártatlan embernek be kellett látnia, hogy ennélfogva a szigetcsoport 
Kínához tartozik. 

Ez eddig senkit sem érdekelt volna, ha nem találnak a szigetek 
közelében a tenger alatt olajat, amiből mindenki akart. A kínaiak 
természetesen a magukénak tekintették az olajat, és nem óhajtottak 
osztozni. Ezért jelentett problémát a Vu Irong Phung útja. 

Csang-kaj úgy döntött, hogy személyesen tájékoztatja a 
külügyminisztert. Felettese, Fu Csu-jü nem tartózkodott a városban, 
mert Urumcsiba utazott, Hszincsiang tartomány fővárosába, ahol a 
kommunista kormány erélyes elnyomó intézkedései dacára a 
muzulmánok milliói csökönyösen ragaszkodtak a vallásukhoz. Fu 
távolléte : lehetőséget adott — Kajnak, — hogy zavartalanul 
megbeszélhesse a Vu Irong Phung esetét Vu külügyminiszterrel, és 
megegyezzenek a diplomáciai lépéssorozatban, amelyet javasolni 
fognak Csen elnöknek. De mikor megérkezett a Csaojangmen 
Nantacsie útra, a külügyminisztériumba, megdöbbenésére már ott 
találta Huang tábornokot. 

Az alacsony, vaskos Huang-ling leginkább egy ládára hasonlított 
szögletes vállú egyenruhájában. Büszke tagja volt a kommunista 
régi gárdának, akárcsak barátja, Fu Csu-ju, akihez hasonlóan ő is 
egyfolytában cigarettázott. 


Huang tagja volt a Nemzetbiztonsági Bizottmánynak, és ez 
rendkívüli hatalommal ruházta fel. Joga volt betolakodni mindenüvé 
a — külügyminisztériumban. Ki szólt  Huangnak erről a 
megbeszélésről? — Talán — Huangnak van egy kémje a 
külügyminisztériumban. Egy olyan kém, aki közel áll Vu 
miniszterhez. Ezt jó lesz észben tartanom, gondolta Kaj. 

Ingerültsége ellenére azzal a tisztelettel üdvözölte Huangot, ami 
egy idősebb embernek jár. 

— Kiváltságnak tekintjük, hogy hasznunkra fordíthatjuk az ön 
tudását és szakértelmét — hazudta. Igazság szerint Huang és ő 
szemben állt egymással a régi iskola és a fiatal reformerek dühödt 
harcában. 

Alighogy leültek, Huang nyomban támadott. 

— A vietnámiak örökké provokálnak! — kiáltotta. — Holott tudják, 
hogy nincs joguk a mi olajunkra! 

Huang magával hozott egy titkárt. Egy másik titkár Vu közvetlen 
közelében ült. Egy ilyen megbeszélésen nem is volt szükség 
titikárokra, ám Huang túl tekintélyes volt ahhoz, hogy slepp nélkül 
járjon-keljen, Vu pedig valószínűleg szükségét érezte az 
erősítésnek. Kaj kissé hátrányba került, amiért egyedül érkezett. Ezt 
a marhaságot! 

Igaz: a vietnámiak már kétszer próbáltak meg olaj után kutatni a 
tenger fenekén. 

— Egyetértek a tábornok elvtárssal — mondta Kaj. — Tiltakoznunk 
kell a hanoi kormánynál. 

— Tiltakozni? — kérdezte dühös megvetéssel Huang. — Már 
tiltakoztunk! 

— Ők pedig mindig meghátráltak, és visszarendelték a hajójukat — 
magyarázta türelmesen Kaj. 

— Akkor miért csinálják megint? 

Kaj magába fojtott egy sóhajt. Mindenki tudta, miért követik el a 
vietnámiak az ismételt határsértést. A fenyegetésre tiszta 
lelkiismerettel visszavonulhattak, mert hiszen kényszerítették őket; 
de felhagyni a próbálkozással annyi lett volna, mint belenyugodni, 
hogy nincsen joguk az olajra, arra pedig nem voltak hajlandóak. 

— Elvi kérdést csinálnak belőle — egyszerűsítette le a választ. 


— Akkor nekünk hangosabban kell kérdeznünk! -— Huang 
előrehajolt, és beleütögette a cigarettanamut a külügyminiszter 
asztalán álló porcelántálkába, amely rubinvörös volt, kettős lótusz 
mintával, és érhetett vagy tízmillió dollárt. Vu óvatosan fölvette a 
törékeny antik edényt, a padlóra szórta a hamut, és némán áttette a 
tálkát az asztal túlsó végébe, hogy Huang ne érhesse el, majd 
megkérdezte: 

— Mire gondol, tábornok elvtárs? 

— EI kell süllyesztenünk a Vu Irong Phungot — vágta rá Huang. — 
Ez majd móresre tanítja a vietnámiakat. 

Huang uszítani akart, szokása szerint. 

— Kissé drasztikus — mondta a miniszter. — Bár véget vethet az 
ismétlődő sértéseknek. 

— Van egy bökkenő - szólalt meg Kaj. — Hírszerzésünk azt jelenti, 
hogy a vietnámi olajipar amerikai geológus tanácsadókat alkalmaz. 
A Vu Trong Phung fedélzetén is tartózkodhat egy-két amerikai. 

— És? — kérdezte ádázul Huang. 

— Én csak azt kérdezem, hogy akarunk-e amerikaiakat megölni. 

— Elsüllyeszteni egy olyan hajót, amelyen amerikaiak is 
tartózkodnak, vitathatatlanul eszkalációt jelentene — mondta VU. 

A tábornok tajtékzott. 

— Meddig hagyjuk még, hogy a rohadt amerikaiak diktálják, mi 
történjék a mi tulajdon területünkön? 

— Másrészt, ha öldökölni kezdjük az amerikaiakat, akkor nem csak 
a tengeri olajkitermelés lehetőségét kell figyelembe vennünk — 
mondta elnézően Kaj. — Ki kell számítanunk, mi lesz az amerikaiak 
válasza a gyilkosságokra, és e szerint kell felkészülnünk. 

— Gyilkosságokra? — kérdezte fokozódó felháborodással Huang. 

- Green elnök annak fogja tekinteni. — Úgy látta, ideje 
engedményt tenni, hogy lehűtse a tábornokot. Gyorsan folytatta: — 
Nem zárom ki a Vu Irong Phung elsüllyesztésének lehetőségét. 
Tartalékoljuk ezt az alternatívát. Viszont joggal kell azt mondhatnunk: 
rászorítottak, hogy a végső megoldáshoz legyünk kénytelenek 
folyamodni. Küldünk Hanoinak egy tiltakozást. . . 

Huang megvetően horkantott. 

— . . aztán egy figyelmeztetést, végül egy nyílt fenyegetést. 


— Igen, ez már okos dolog! — mondta Vu. — A létra! 

-— Ha mindezek után elsüllyesztjük a Vu Irong Phungot, 
mondhatjuk, hogy mindent elkövettünk a békés megoldás 
érdekében. 

Huang nem örült, de tudta, hogy legyőzték. Igyekezett jó képet 
vágni a dologhoz. 

— Legalább egy rombolót küldjünk oda a közelébe, hogy szükség 
esetén azonnal támadhassunk. 

— Kitűnő javaslat — mondta Vu. Felállt, jelezve, hogy vége a 
megbeszélésnek. — Ezt fogom javasolni Csen elnök elvtársnak. 

Kaj a tábornokkal ment le a liften. Huang hét emelet hosszan 
hallgatott. Őt és a szárnysegédjét csillogó fekete Hungcsi limuzin 
várta a minisztérium előtt. Kajt a családi ezüstszürke Geely kupé 
várta, a kormánynál Lámával. 

Megfordult a fejében, hogy nem kellene-e jobban odafigyelnie az 
efféle — státusszimbólumokra. A — kommunista országokban 
fontosabbak a jómód és a tekintély jelei, mint a dekadens Nyugaton, 
ahol egy kopott bőrzakós pasi is lehet milliárdos. Ám Kaj a 
Princetonban megismert . amerikai diákokhoz hasonlóan 
energiapazarlásnak tartotta a státusszimbólumokat. Ma be is 
bizonyította, mert a külügyminiszter azt tette, amit ő akart, és nem 
azt, amit Huang akart. 

Végső soron talán nem is számít olyan sokat a szárnysegéd és a 
limuzin. 

Besorolt a forgalomba, és a Gyönyörű Filmek stúdiójába indult, 
ahol ma este partival ünneplik a Szerelem a palotában századik 
epizódját. A sorozat őrült siker volt. Rengetegen nézték, a két 
főszereplő celebnek számított. Ting jóval magasabb fizetést húzott a 
férjénél, ami ellen Kajnak semmi kifogása sem volt. 

Leoldotta a nyakkendőjét, hogy kevésbé hivatalosnak látsszon a 
színészek között. Mikor megérkezett, a mulatság éppen kezdett 
nekitüzesedni. A nagyteremben felállították az összes díszletet, 
berendezték a kis és a nagy szobákat az egykori Csing-dinasztia 
pompázatos stílusában. 

A színészek lemosták vastag sminkjüket, levetették a jelmezüket. 
A terem a szivárvány összes árnyalatában tündökölt. Kaj világában a 


férfiak sötét öltönyt viseltek, hogy komolynak látsszanak, a kevés 
számú nő pedig szürkét és sötétkéket, hogy férfinak látsszanak. Itt 
másképp volt. A színészek divatosan, színpompásan öltözködtek. 

Kaj meglátta a terem túlsó végén a feleségét. Ennivaló volt fekete 
farmerjában, rózsaszín pulóverében. A sorozat producerét bűvölte. 
Kaj rábírta magát, hogy ne legyen féltékeny. Ez a viselkedés része a 
mesterségnek, és a férfiaknak, akikkel Ting kacérkodik, a fele úgyis 
meleg. 

Elvett egy palack Jencsing sört. Megfigyelte, hogy a technikusok 
és a statiszták nyakalják az ingyen szeszt, ám a színészek óvatosak. 
Ting partnere, a császárt alakító Ven-csin a stúdió vezetőjével 
beszélt nagy komolyan. Alakítása a helyezkedés remeke volt. Csin 
magas volt, jóképű, parancsoló, a kissé megilletődött stúdióigazgató 
szinte úgy kezelte, mintha valóban az a hatalmas uralkodó lenne, 
akit játszott. A többi színész lazább volt, kacagtak, fecsegtek, ám a 
producerekhez és az igazgatókhoz olyanok voltak, akár a 
cseppentett méz, mert azoktól függött az állásuk. Oly sok más 
partihoz hasonlóan számos vendégnek ez csak munka volt. 

Ting hamarosan kiszúrta Kajt. Odajött hozzá, és hosszú csókot 
nyomott a szájára, vélhetőleg azért, mert mindenkivel tudatni akarta, 
hogy ez az ő férje, és szereti. Kaj lubickolt a boldogságban. 

Ám látta a feleségén, hogy a boldog mosoly másfajta érzelmet 
takar, és ismerte annyira Tinget, hogy tudja, valami bántja az 
asszonyt. 

— Mi a baj? — kérdezte. 

Ebben a pillanatban a fekete öltönyös stúdióigazgató felállt egy 
székre, hogy beszédet tartson. Mindenki elnémult. 

— Mindjárt elmondom — mormolta Ting. 

— Gratulálok a legtehetségesebb csapatnak, amellyel valaha is 
együtt dolgoztam! — mondta az igazgató. Általános éljenzés tört ki. — 
Száz epizódot leforgattunk már a sorozatból, amely epizódról 
epizódra jobb lesz! 

Ez a túlzás normális a  szórakoztatóiparban, nyilván 
Hollywoodban is így beszélnek, gondolta Kaj, noha még sosem járt 
Los Angelesben. 


— Továbbá van egy különösen jó hírem! — folytatta az igazgató. — 
Most adtuk el a sorozatot a Netflixnek! 

Hát ez valóban jó hír volt. Az éljenzés majd levitte a tetőt. 

Ötvenmillió kínai élt külföldön, akiknek a többsége imádta a hazai 
tévésorozatokat. A legjobb kínai sorozatok, amelyeket eredeti 
mandarin nyelven, helyi feliratozással vetítettek, szép pénzt hoztak a 
producereknek. A forgalom kétirányú volt, hogy úgy mondjuk. 
Kínában bemutattak külföldi sorozatokat, hadd tanuljon a nép 
angolul, de gyakoribb volt, hogy a kínai stúdiók pofátlanul 
lekoppintották az amerikai bombasikereket anélkül, hogy szerzői 
jogdíjat fizettek volna az alkotóknak, Hollywood felháborodására. Kaj 
és a legtöbb kínai csak nevetett rajtuk. A Nyugat sok száz éven át 
könyörtelenül kizsákmányolta Kínát. Most ők panaszkodnak, hogy 
Kína kizsákmányolja a Nyugatot? Nevetséges! 

Amint az igazgató lelépett a székről, Ting odasúgta Kajnak: 

— Beszéltem az egyik íróval. 

— Mi a baj? 

—A karakterem meg fog betegedni. 

— Miben? 

— Titokzatos betegség, de súlyos. 

Kaj nem látta azonnal, mi ezzel a gond. 

— Nagy dráma -— mondta. — Gyűlölőid örvendeznek, barátaid 
könnyeznek, szeretőid az ágyad mellett térdelnek. Lehetsz tragikus. 

— Sokat megtanultál a forgatókönyvekről, de a stúdiók politikájáról 
már nem — mondta cseppnyit bosszúsan az asszony. — Ezt csinálják, 
amikor el akarnak tüntetni egy szereplőt. 

— Gondolod, hogy a karaktered meghalhat? 

— Rákérdeztem az írónál, de kitérő választ adott. 

Kajnak egy sunyi gondolata támadt. Ha Ting otthagyja a 
sorozatot, talán visszavonul, és szül végre egy babát. Rögtön kiverte 
a fejéből a méltatlan ötletet. Ting szeret sztár lenni, ő pedig minden 
tőle telhetőt elkövet, hogy az asszony megtarthassa a munkáját. Ha 
visszavonul, a saját akaratából tegye. 

— De hát te vagy a legnépszerűbb alak! 

— Igen. Amikor volt az a panasz ellenem, kábé egy hónapja, hogy 
bíráltam a pártot, biztosra vettem, hogy Ven-csin áztatott el 


irigységből. Csakhogy neki nincs meg a hatalma ahhoz, hogy 
kinyírasson. Valami más folyik itt, és nem tudom, mi az. 

— Azt hiszem, én igen — mondta Kaj. — Valószínűleg semmi köze 
hozzád. Engem vettek célba. Az ellenségeim rajtad keresztül 
akarnak lejáratni. 

— Miféle ellenségeid? 

— A szokásosak: a főnököm, Fu Csu-jü, Huang tábornok, akivel 
ma összetűztem, az összes vén salabakter a rosszul vágott hajával 
és a rosszul szabott öltönyében. Hadd váltsak egy szót Vang Po- 
vennel. — Kaj ismerte Vangot, a funkcionáriust, aki a kommunista 
párt nevében ellenőrizte a stúdiót. Körülnézett, és fel is fedezte a 
komisszár kopaszodó fejét a császár első feleségének 
hálószobájában. 

Ting megszorította a karját. 

— Köszönöm. 

Lecsapott Vang Po-venre. 

Vang inge gyűrött volt, és arra a kevés hajára, ami még maradt, 
nagyon ráfért volna az igazítás. Kaj szeretett volna ráförmedni: ,A 
világ legnagyobb kommunista pártját képviseled! Nem gondolod, 
hogy ehhez tisztességes külső illik?" De most más feladata volt. 
Némi nyájaskodás után azt mondta: 

— Bizonyára tudja, hogy a szereplő, akit Ting alakít, meg fog 
betegedni. 

— Igen, természetesen — bólogatott Vang, és gyanakvó képet 
vágott. Tehát igaz. 

— Talán végzetesen - tette hozzá Kaj. 

— Tudom - felelte Vang. 

- Nem tudom, fontolóra vette-e elvtársam ennek a 
cselekményszálnak a politikai vetületét. 

Vang elhűlt, és némileg megszeppent. 

— Nem vagyok biztos benne, hogy mire céloz. 

— Az orvostudomány a XVIII. században kezdetleges volt. 

— Igen, természetesen — mondta Vang. — Majdnem barbár. 

-— A szereplő természetesen meggyógyulhat mintegy csoda 
folytán. 


— Kaj vállat vont, és elmosolyodott. — A celebdrámákban történnek 
csodák. 

— Igen, valóban. 

— De nagyon kell vigyáznia. 

— Én mindig nagyon vigyázok — mondta Vang értetlenül és dúltan. 

— De konkrétan mire gondol? 

-— Ez a történet azért veszélyes, mert a modern Kína 
egészségügyének szatíráját láthatják benne. 

— Jaj nekem! — Vang megrémült. — Hogyan? 

Kaj észrevette, hogy még remeg is egy kicsit a hangja. 

Az ilyenekre nem nehéz ráijeszteni. Rettegnek, hogy olyan 
színben tűnhetnek fel, mintha elhajolnának a párt irányvonalától. 

— Ez a történet csak két irányba fejlődhet — magyarázta. — 
Először: az orvosok nem értik a dolgukat, és a szereplő meghal, és 
másodszor: az orvosok nem értik a dolgukat, és a szereplő 
valamilyen csoda folytán életben marad. De az orvosok egyik 
esetben sem értik a dolgukat. 

— De hát a XVIII. században semmit sem tudtak az orvosok! 

— Akkor sem hiszem, hogy a párt egy népszerű tévésorozatban 
akarna találkozni az orvosi inkompetencia témájával. — A vidéki 
egészségházakban csak az orvosok tíz százaléka kapott előírásos 
kiképzést. — Érti, mire célzok? 

— Igen, hogyne érteném! — Vang most már ismerős terepen volt, 
amit sietett is kihasználni. — Valaki beírja egy közösségi fórumra: 

,N Nekem volt egyszer egy pocsék orvosom." Mire a másik: , Nekem 
is.. És mire észbe kapunk, máris országos vita van az orvosaink 
hozzáértéséről, és az emberek beszámolnak a személyes 
tapasztalataikról az interneten. 

— Maga nagyon intelligens gondolkodó, Vang Po-ven elvtárs. — 
Rögtön meglátta, miért veszélyes ez a cselekményszál. 

— Igen, meg. 

— A gyártók magához fordulnak útmutatásért az ehhez hasonló 
kérdésekben, maga pedig képes lesz segíteni nekik. Jó, hogy a párt 
ilyen elvtársakra támaszkodhat. 

-— Magával mindig érdemes beszélni, Csang-kaj elvtárs. 
Köszönöm a hozzájárulását. 


Így hát Vang önérzetén nem esett csorba, és Kaj visszatérhetett 
Tinghez. 

— Nem hiszem, hogy használnák ezt a szálat — mondta. — Vang 
belátta, hogy nemkívánatos politikai mellékzöngéi vannak. 

-— Ó, köszönöm, drágám! — hálálkodott az asszony. — De nem 
gondolod, hogy akkor majd valami mással próbálkoznak? 

—-— Remélem, ellenségeim végre eldöntik, hogy egyszerűbb 
egyenesen nekem jönni, és nem rajtad keresztül támadni. — Bár 
ehhez nem fűzött vérmes reményeket. Az embereket a családtagjaik 
fenyegetésével betörni szabvány taktikája volt a kommunista 
pártnak. A kormány ezzel fegyelmezte a külföldön élő kínaiakat. A 
célszemélyt megfenyegetni sokkal kevésbé volt hatékony. 

— Kezdenek elszállingózni — állapította meg Ting. — Lépjünk le. 
Kijöttek a stúdióból, beültek az autóba, Láma elhúzott. 

— Vegyünk valami finomat vacsorára — javasolta Ting -, és 
csapjunk egy csendes estét. 

— Csodásan hangzik. 

— Vegyünk ropogós nyúlfület. Tudom, hogy szereted. 

— A kedvencem. — Harangütésre emlékeztető hang figyelmeztette, 
hogy sms-t kapott. A kijelzőre pillantott, és látta, hogy a küldő 
ismeretlen. A homlokát ráncolta. Kevesen ismerték a telefonszámát, 
és még kevesebbeknek volt szabad névtelenül fölvenni vele a 
kapcsolatot. Elolvasta az üzenetet. Egyetlen szóból állt: MÁRIS. 

Rögtön tudta, hogy ez Ham tábornoktól, az észak-koreai 
ügynökétől jött. Ham minél előbb beszélni akar vele. 

A tábornok majdnem három hete hallgatott. Valami fontos 
dolognak kellett történnie. Az országban gazdasági válság van, de 
hát az nem újság. Új fejleményeknek kellett bekövetkezniük. 

A kémek gyakran eltúlozták információik jelentőségét, hogy 
fontosabbnak tűnjenek, de Ham tábornok nem volt ilyen. Kang 
Udzsong Legfelsőbb Vezető talán ki akar próbálni egy újabb 
atomrakétát, amitől az amerikaiak őrjöngeni fognak. Talán az Észak- 
és  Dél-Koreát elválasztó demilitarizált övezet megsértését 
fontolgatja. Számos eszköze van a kínai kormány életének 
megnehezítésére. 


Pekingből naponta három járat indult Jencsibe. Kaj sürgős 
helyzetben rendelhetett volna katonai repülőgépet. Telefonált az 
irodájába, ahol Peng Ja-ven, a rangidős titkárnő még mindig 


dolgozott. 
— Mikor indul holnap Jencsibe az első járat? 
— Korán... — Kaj hallotta, ahogy Peng Ja-ven a billentyűzeten 


kopog. — Hat óra negyvenöt perckor, és sehol sem száll le közben. 

— Foglaljon nekem rajta egy helyet. Mikor érkezik? 

— Nyolc óra ötven perckor. Rendeljek az érkezése idejére egy 
gépkocsit a Csaojangcsuan repülőtérre? 

— Nem. — Kajnak nem volt szabad feltűnést keltenie. — Taxival 
megyek. 

— Ott tölti az éjszakát? 

— Ha rajtam múlik, nem. Foglaljon helyet a következő pekingi 
járatra. Szükség esetén változtatunk rajta. 

— Igenis, elvtárs. 

Kaj letette, és gondolatban ütemezni kezdte az idejét. A 
megbeszéléseket Ham félkész házában tartották, hacsak nem 
beszéltek meg mást. Kaj nagyjából fél tízkor érkezik a helyszínre. 

Hasonló szűkszavúsággal válaszolt Ham üzenetére: 9:30. 

Hideg, komisz eső verte másnap reggel a jencsi repülőteret. Kaj 
gépének tizenöt percig kellett köröznie, hogy a légierő sugárhajtású 
gépe leszállhasson. A polgári és a katonai légi forgalom közösen 
használta a repülőteret, de a katonaságé volt az elsőbbség — mint 
Kínában mindig. 

Még csak október közepén jártak, de Kaj örült, hogy a vastag 
télikabátjában van, miközben kiment a repülőtérről, és sorban állt 
taxiért. Szokás szerint a Wumart címét adta meg a sofőrnek. A taxis 
egy koreai nyelvű adón hallgatta a Gangnam Style-t, a K-pop 
ismerős klasszikusát. Kaj hátradőlt, és élvezte a zenét. 

A szupermatrkettől elgyalogolt Ham házáig. A telek sártengerré 
változott, az építkezés nem sokat haladt. 


— Az életemet kockáztatom, amikor találkozok magával — mondta 
a tábornok. — De hát egyébként is valószínűleg megölnek a 
következő pár napban. 

Kaj megdöbbent. 

— Komolyan beszél? 

Fölösleges kérdés volt. Ham mindig komolyan beszélt. 

— Gyerünk be az esőről. 

Bementek a félkész házba. Az unokák szobáiban egy 
lakberendező és a segédje dolgozott élénk színekkel. Az épületet 
megtöltötte a friss festés jellegzetes, erős szaga. Csípte az ember 
orrát, mégis kellemes volt, mert biztonságot és rendet ígért. 

Ham a konyhába vezette Kajt. Elektromos vízforraló, egy doboz 
teafű és néhány csésze volt a pulton. Ham becsukta az ajtót, nehogy 
hallják őket. 

Hideg volt a házban, a két férfi magán tartotta a kabátját. Székek 
nem lévén az újonnan beszerelt konyhapultoknak támaszkodtak. 

— Mi az? — türelmetlenkedett Kaj. — Mi olyan sürgős? 

— Ez a gazdasági válság a legrosszabb az észak-déli háború óta. 
Kaj ezt már tudta. Részben ő volt a felelős érte. 

—És...? 

- A Legfelsőbb Vezető megnyirbálta a katonai költségvetést. 
Aztán amikor a hadosztályparancsnokok tiltakoztak, kirúgta őket. — 
Ham egy pillanatra elhallgatott. — Ez hiba volt. 

— Most tehát a tisztek új, fiatalabb nemzedéke irányítja a 
hadsereget. És...? 

— A hadseregben régóta létezik egy erősen ultranacionalista 
csoport, amely azt akarja, hogy Észak-Korea függetlenedjen Kínától. 
A sorsunkról nekünk kell döntenünk, mint mondják; ne legyünk Kína 
ölebe. Remélem, nem sértettem meg, barátom. 

—A legkevésbé sem. 

— A függetlenség megőrzéséhez mezőgazdasági és ipari reformot 
kell végrehajtaniuk, lazítva a kommunista párt diktátumain. 

— Ahogy Kína csinálta Teng Hsziao-ping idejében. 

— A véleményüknek mindig burkolt formában adtak hangot — ha 
nyíltan bírálnák a Legfelsőbb Vezetőt, nem sokáig maradnának 
tisztek. Az ilyen nézeteket kizárólag halkan, és megbízható barátok 


körében fejtik ki. Ám ez azt jelenti, hogy a Legfelsőbb Vezető nem 
mindig tudja, ki az ellensége. Az új parancsnokok közül, akiket most 
léptetett elő, sokan titokban ezekhez az ultranacionalistákhoz 
húznak, és úgy gondolják, hogy Kang Udzsong alatt semmi sem fog 
javulni. 

Kaj már látta, mire megy ki ez, és aggódott. 

— Tesznek is róla? 

— Katonai államcsínyt emlegetnek. 

— A pokolba! — Ez komoly volt, sokkal komolyabb, mint egy 
vietnámi hajó a Hszisa-szigeteknél vagy az ENSZ határozata a 
fegyverkereskedelemről. Észak-Koreának stabilnak kell lennie, mert 
kulcsszerepe van Kína védelmében. Ami Phenjant fenyegeti, az 
Pekinget fenyegeti. 

A víz felforrt, a kanna kikapcsolta magát. Egyiküknek sem volt 
sürgős a teafőzés. 

— Mikor? — kérdezte Kaj. — Hogyan? 

— A vezetői az én bajtársaim, az Endzso-dongban állomásozó 
tisztek. Ők bizonyosan képesek lesznek elfoglalni a saját bázisukat. 

— Vagyis hozzáférnek az atomfegyverekhez. 

— Amit elengedhetetlennek tartanak. Ez egyre rosszabb. 

— Mennyi támogatójuk van másutt? 

— Nem tudom. Azt értse meg, hogy én nem vagyok benne a 
kemény magban. Támogatójuknak tekintenek, megbízható, de 
marginális elemnek. Valószínűleg támogatnám is őket, ha nem 
választottam volna évekkel ezelőtt más utat. 

— De ha ez az összeesküvés komoly, akkor kiterjedt hálózatuk 
lehet. 

— Feltételezem, kapcsolatban állnak más támaszpontokon is a 
hasonló gondolkodású, magas rangú tisztekkel, de semmit sem 
tudok biztosan. 

— Tehát nem tudja, mikor lépnek. 

— Hamarosan. A hadsereg kezd kifogyni az élelemből és az 
üzemanyagból. Talán a jövő héten. De akár holnap is. 

Kajnak minél előbb értesítenie kellett erről Csen elnököt. 

Fontolgatta, hogy megtelefonálja a hírt Pekingbe, de azonnal el is 
állt tőle. Ez pánikreakció. A Kuoan-put mindig csak rejtjelezve hívta, 


de nincs kód, ami ne lenne feltörhető. Különben is, ha ma van az 
államcsíny, máris elkésett, de ha akár holnapra tervezik, akkor még 
van ideje figyelmeztetni Pekinget. Haladéktalanul vissza kell utaznia 
Pekingbe, hogy órákon belül jelenthessen. 

— Jó lenne, ha megadna néhány nevet — mondta. 

Ham mozdulatlanul állt egy hosszú percig, és a lábát szemlélte a 
frissen csempézett padlón. 

— Észak-Korea kormánya brutális és tehetségtelen, de nem ez a 
baj, hanem az, hogy hazudnak. Minden szavuk propaganda, egy 
szavuk sem igaz. Az ember lehet hűséges a rossz vezetőkhöz, de a 
becstelen vezetőkhöz nem. Azért árultam el hazám vezetőit, mert 
hazudtak nekem. 

Kaj nem akarta végighallgatni ezt, mert sietett, de megérezte, 
hogy a tábornoknak el kell mondania, így hát nem szólt. 

— Valamikor régen elhatároztam, hogy a kezembe veszem a 
családom és a magam sorsát — folytatta Ham súlyosan, annak az 
öregembernek a hangján, aki számba veszi sorsfordító döntéseit. — 
Rábeszéltem a lányomat, hogy költözzön át Kínába. Kémkedni 
kezdtem magának, és félretettem pénzt. Építeni kezdtem a házat a 
visszavonulásomhoz. Ebben idáig nem volt semmi, amit 
szégyellnem kellett volna. De most... 

— Értem -— szólt Kaj. — De csak azt az utat követi, amelyet a sors 
kijelölt. Maga mondta, hogy nem most hozta meg a döntéseket, 
amelyek ide vezették. 

Ham mintha nem is hallotta volna. 

— Most pedig elárulom a bajtársaimat, azokat az embereket, akik 
csak jobb hellyé akarják tenni a hazájukat. — Egy pillanatig hallgatott. 

— Olyan embereket, akik sose hazudtak nekem — fejezte be 
szomorúan. 

— Megértem, mit érez — szólt csendesen Kaj. — De meg kell 
akadályoznunk ezt az államcsínyt. Nem tudhatjuk, hogyan végződik. 
Nem hagyhatjuk, hogy Észak-Korea kormányozhatatlan legyen. 

Ham továbbra is habozott. 

— Miért beszélt az összeesküvésről, ha nem azt akarja, hogy 
akadályozzuk meg? — nógatta Kaj. 

— A bajtársaimat kivégzik. 


— Mit gondol, hány embert fognak megölni az összeesküvők? 

— Természetesen lesznek áldozatok. 

— Azt biztosra veheti. Több ezer. Ha csak maga és én meg nem 
akadályozzuk még ma. 

-— Igaza van. Katonák vagyunk, felesküdtünk a harcra. Úgy látszik, 
kezdek hülyülni vén koromra. — Ham megrázta magát. — A lázadók 
vezetője a támaszpont parancsnoka, az én közvetlen felettesem, 
Pak Csecsin tábornok. 

Kaj beírta a telefonjába. 

Ham felsorolt még hat nevet, amelyeket Kaj ugyancsak 
följegyzett, majd megkérdezte: 

— Ma visszatér Endzso-dongba? 

— Igen, és utána néhány napig valószínűleg nem áll majd 
módomban átjönni Kínába. 

— Ha jelentenie kell nekem, lehet, hogy nyíltan kell beszélnünk 
telefonon. 

— Teszek óvintézkedéseket. 

— Milyen óvintézkedéseket? 

— Ellopom valakinek a telefonját. 

— És miután felhívott? 

— A folyóba dobom a lopott telefont. 

— Az jó. — Kezet rázott a tábornokkal. — Legyen óvatos, barátom — 
mondta. — Élje túl a vészhelyzetet, vonuljon vissza, és jöjjön ide. — 
Körülnézett a csillogó, modern konyhában. — Megérdemli. 

— Köszönöm. 

Kaj eljött a házból, és a szupermarkethez indult. Útközben taxit 
hívott. A telefonjában megvolt Jencsi összes taxivállalatának a 
száma. 

sose használt egyet kétszer, így nem volt az a sofőr, aki 
felfigyelhetett volna mozgásának mintázatára. 

Tárcsázta a Kuoan-put. 

— Hívja fel az államelnök hivatalát — mondta Peng Ja-vennek. 

— Igenis, elvtárs — felelte katonásan a titkárnő, akit semmi sem 
hozott ki a sodrából. Valószínűleg képes lett volna elvégezni a 
főnöke munkáját. 

— Közölje velük, hogy okvetlenül beszélnem kell ma vele. 


Rendkívüli hírem van, amit nem mondhatok el telefonon. 

— Rendkívüli hírek, igen. 

Kaj szinte látta, ahogy Peng Ja-ven ceruzája száguld a papíron. 

— Azután hívja fel a légierőt, és mondja meg nekik, hogy 
haladéktalanul vissza kell repülnöm Pekingbe. Félóra múlva a jencsi 
repülőtéren leszek. 

— Csang elvtárs, tanácsos lenne közölnöm az elnök hivatalával, 
hogy ma délután vagy este lesz szüksége időpontra. Annál korábban 
nem ér vissza. 

— Okos gondolat. 

— Köszönöm, elvtárs. 

— Amint megkapja az időpontot, hogy mikor fogad az elnök, hívja 
fel a külügyminisztériumot, és közölje velük, hogy szeretném, ha a 
külügyminiszter is részt venne a megbeszélésen. 

— Igen. 

— Folyamatosan tájékoztasson. 

— Természetesen. 

Kaj letette. A következő percben megérkezett a Wumarthoz, ahol 
a taxi várta. A sofőr egy dél-koreai filmsorozatot nézett a telefonján. 
Kaj beült hátra, és azt mondta: 

— Vigyen a lungcsingi légitámaszpontra. 

1500 hektáron terpeszkedett a kínai kormány főhivatala, 
közhasználatú nevén a Csungnanhaj, a császár egykori parkja. A 
régi Peking szívében volt, a Tiltott Város szomszédságában. Láma, 
Kaj sofőrje dél felől, az Új Kína Kapuján hajtott be. Kívülről nem 
lehetett belátni a paravánfal miatt, amelyre a ,Szolgáld a népet! 
óriási jelszót írták Mao Ce-tung jellegzetesen kalligrafált, elegáns 
dőlt betűivel, amelyeket egymilliárd ember ismert. 

A kulturális forradalomra jellemző teljes trehányság légkörében a 
köznép bejárhatott egy kis időre a Csungnanhajba, de most már igen 
komolyan vették a biztonságot. Az Új Kína Kapujának tűzereje egy 
inváziót is kibírt volna. Gépfegyverrel fölszerelt osztagok figyeltek 
baljósan, miközben az őrök megtükrözték az autó alját. Noha Kaj járt 


már az államelnöknél, igazolványát tüzetes vizsgálatnak vetették alá, 
és kétszer is ellenőrizték, hogy valóban ő kapott-e időpontot. Amikor 
végre megállapították, hogy nem jelent veszélyt, a gumiabroncs- 
aprító akadályok visszasüllyedtek az aszfaltba, hogy az autó 
bemehessen. 

A Csungnanhajnak több mint a felét elfoglalta két tó. A víz 
ugyanolyan szürke volt, mint az ég. Kaj már attól borzongott, ha 
ránézett. Milyen keményre fog ez fagyni a télen. Kaj kocsija a déli 
tavat megkerülve igyekezett az északnyugati negyedhez, ahol a 
hagyományos kínai paloták és a díszkerthez illően meredek 
pagodatetős nyári lakok csoportosultak. 

Hivatalosan ezek adtak otthont a Politikai Bizottság Állandó 
Bizottsága tagjainak, köztük az államelnöknek, de mivel ez nem volt 
kötelező, , egyesek szívesebben laktak odakint. A nagy 
fogadótermeket konferenciákhoz használták. 

Láma leparkolt a Csincseng csarnok előtt, az első tó túlpartján. A 
Csincseng újonnan épült egy hajdani palota helyén. Ebben volt az 
államelnök irodája. Itt nem mutatkoztak rohamsisakos gyalogosok, 
ám Kaj felfigyelt több termetes fiatalemberre, akiknek olcsó öltönyét 
rosszul eldugott fegyverek dagasztották. 

Az előtérben megállt egy asztalnál, és kivárta, hogy arcát 
összehasonlítsák a nyilvántartásban szereplő fotóval. Utána belépett 
egy telefonfülke-félébe, ahol megszkennelték, hogy nincs-e nála 
fegyver. 

A fülke másik oldalán összefutott Vang Csing-livel, az elnök 
biztonsági főnökével, aki épp kifelé tartott. Vang országos cimborája 
volt Kaj apjának, Csang Csien-csün házában ismerkedtek össze. A 
konzervatív régi gárdához tartozott, de azoknál okosabb volt, talán 
azért, mert sok időt töltött az elnök társaságában. Gondot fordított az 
ápoltságra, haját elegánsan hátrafésülve és elválasztva viselte, 
sötétkék öltönyét a legízlésesebb európai stílusban szabták. 
Hasonlított az elnökre, akit őrzött. Mosolyogva kezet rázott Kajjal, és 
felkísérte a lépcsőn. Érdeklődött, hogy van Ting, és megjegyezte, 
hogy a felesége egy epizódját se hagyná ki a sorozatnak. Kaj már 
vagy száz férfitól hallotta ugyanezt, de nem bánta; boldoggá tette, 
hogy Ting ennyire sikeres. 


A berendezés stílusa tetszett neki. A hagyományos kínai 
szekrényeket és paravánokat olyan ügyesen összehangolták a 
kényelmes, modern pamlagokkal, hogy egyik sem ütötte a másikat, 
nem úgy, mint sok más itteni épületben, amelyek máig megragadtak 
az ötvenes évek stílusánál, ami akkor sikkes volt, de most 
szegényes, nehézkes benyomást keltett. 

Az elnök előszobájában VU-paj külügyminiszter terpeszkedett egy 
kanapén egy pohár ásványvíz társaságában. Mintha divatlapból 
vágták volna ki diszkrét halszálkamintás, fekete  öltönyében, 
amelyhez vakító fehér inget és sötétszürke alapon halványvörös 
csíkos nyakkendőt viselt. 

— Örülök, hogy végre megjött! — mondta. — Még pár perc, és azt 
kellett volna mondanom Csen elnöknek, hogy nem tudom, mi a 
fenének vagyok itt! 

Mivel Vu-paj rangosabb személy volt, Kajnak illett volna előbb 
érkeznie, és nem fordítva. 

— Most érkeztem repülővel Jencsiből — magyarázta. — Bocsánatát 
kérem, amiért várattam. 

— Ajánlom, mondja el, hogy mi az ördögben sántikál! 

Kaj leült, elmagyarázta. Mire végzett, Vu viselkedése tökéletesen 
megváltozott. 

-— Még ma lépnünk kell! — jelentette ki. — Az elnöknek 
haladéktalanul beszélnie kell Phenjannal. Figyelmeztetnie kell a 
Legfelsőbb Vezetőt. Lehet, hogy máris késő! 

Megjelent egy titkár, és kérte őket, hogy kövessék az elnök 
irodájába. Odamenet Vu kijelentette: 

-— Én nyitom meg a vitát. — Ez volt a protokoll: a kémfőnök 
szolgálja a politikust. — Közlöm vele, hogy államcsíny készül, és 
maga ismerteti a rendelkezésünkre álló részleteket. 

— Igen, miniszter elvtárs! — Idősebb férfiaknak mindig bólogatni 
kell. Vu és Csen minden mástól megsértődne. 

Bementek. Az államelnök szobája széles és hosszú volt, nagy 
ablaka a vízre nézett. Csen elnök az életben kissé különbözött a 
közhivatalokban függő portréjától. A fotókon nem látszott, hogy 
meglehetősen alacsony, és kis pókhasa van. Viszont barátságosabb 
volt annál, amit a képeiből ki lehetett nézni. 


— Vu miniszter elvtárs! — mondta nyájasan. — De örülök, hogy 
látom! Hogy van Vu asszony? Hallom, kisebb orvosi beavatkozást 
volt kénytelen elviselni. 

— Köszönöm kérdését, elnök elvtárs. A műtét sikerült, feleségem 
immár felgyógyult. 

—-— Csang-kaj! lIsmertelek gyerekkorodban, és valahányszor 
meglátlak, mindannyiszor kikívánkozik belőlem, hogy mennyire 
megnőttél! 

Kaj nevetett, habár Csen a legutóbbi találkozásnál is elsütötte ezt 
a tréfát. Az elnök fontosnak tartotta, hogy szívélyesnek mutatkozzék. 
Az volt a programja, hogy mindenkivel barátkozott. Kaj azon 
mélázott, olvasta-e vajon Machiavellit, aki szerint jobb, ha az embert 
félik, mint ha szeretik. 

— Üljenek le, kérem! Lejtől mindjárt kapnak teát! — Kaj eddig észre 
sem vette a hallgatag, középkorú asszonyt, aki a háttérben teát 
töltött apró csészékbe. — Nohát akkor. Hadd hallom, miről van szó. 

Ígéretéhez híven Vu felvázolta a helyzetet, majd megkérte Kajt, 
hogy töltse ki részletekkel a nagy vonalakat. Csen szótlanul 
hallgatta, kétszer feljegyzett valamit egy arany Travers töltőtollal. A 
Lej nevű asszony mindenkinek átnyújtott egy törékeny kis csészét, 
amelyben jázmintea illatozott. Amikor Kaj végzett, Csen azt 
kérdezte: 

— Ez egy olyan forrásból származik, amelyben megbízol? 

— A koreai néphadsereg tábornoka, és sok éve lát már el 
bennünket megbízható adatokkal, elnök elvtárs. 

Csen bólintott. 

— Természeténél fogva az ilyen akciókat titkolják, tehát nemigen 
kaphatunk megerősítést, de igaz lehet, és ez megszabja a 
válaszunkat. A forrásod nem tudja, milyen erősek a lázadók Endzso- 
dongon kívül. 

— Nem. Talán feltételezhetjük, hogy a vezetőség hisz a széles 
körű támogatottságában. Különben nem mernének lépni. 

— Egyetértünk. — Csen töprengett egy darabig. — Ha nem csal az 
emlékezetem, tizennyolc katonai támaszpont van Észak-Koreában. 
Jól tudom? 


Kaj a miniszterre nézett, aki nyilvánvalóan nem volt biztos a 
számban, így ő válaszolt: 

— Igenis, elnök elvtárs. Pontosan tizennyolc. 

- — Ebből tizenkettő  rakétabázis, és kettőnek vannak 
atomfegyverei. 

— Igen. 

— Igazából csak a rakétasilók számítanak, mindenekelőtt a 
nukleáris kísérleti terepek. 

Csen semmi idő alatt rájött a lényegre, gondolta Kaj. Az elnök a 
külügyminiszterre nézett. Vu bólintott. 

— Mit javasol? — kérdezte Csen. 

— Mindenáron meg kell akadályoznunk az észak-koreai kormány 
destabilizációját — felelte Vu. — Azt gondolom, hogy haladéktalanul 
értesítenünk kell Phenjant. Ha most lépnek, szétverhetik a lázadást, 
mielőtt elkezdődne. 

Csen bólintott. 

— Bármennyire szeretnénk mindnyájan Kang Legfelsőbb Vezető 
hátát látni, ő is jobb, mint a káosz. Ahogy a mondás tartja: két rossz 
közül a kisebbet. Kang a kisebb rossz. 

— Ez lenne az én tanácsom is — mondta Vu. Csen fölvette a 
telefont. 

— Hívja Phenjant — rendelkezett. — Még ma beszélnem kell 
Kanggal. Közölje velük, hogy sürgős. — Letette a telefont, felállt. — 
Köszönöm, elvtársak. Jó munkát végeztek. 

Kaj és Vu kezet szorítottak az elnökkel, azután távoztak. 

— Gratulálok — mondta Vu, miközben lefelé mentek a lépcsőn. 

— Remélhetőleg még nincs késő - felelte Kaj. 

Másnap reggel éppen borotválkozott, amikor megszólalt a 
telefonja. A hívó azonosítóját koreai betűkkel írták. Kaj nem beszélt, 
nem is írt koreai nyelven, ennek ellenére kitalálta, ki az, és minden 
porcikája megfeszült. 

— Máris? — szaladt ki a száján, mielőtt fogadta volna a hívást. 

— Elkezdődött — mondta egy hang. A tábornoké. 


— Mi történt? — Kaj letette a villanyborotvát, és fölvett egy ceruzát. 
Ham halkan beszélt, nyilvánvalóan aggódott, hogy kihallgatják. 

— Közvetlenül hajnal előtt megrohanta a bázist a Különleges 
Műveleti Erő. 

Ez volt a Koreai Néphadsereg elit hadosztálya. 

— Feltételezem, ez volt a Legfelsőbb Vezető válasza a pekingi 
információra. 

— Ez jó. — Kang gyorsan reagált. — És...? — kérdezte Kaj. 

— Megpróbálták elfoglalni a támaszpontot, és letartóztatni a 
magas rangú tiszteket. 

Kajnak nem tetszett, amit hallott. 

— Azt mondja: megpróbálták? 

— Lövöldözés volt. — Ham tömören, de higgadtan jelentett, úgy, 
ahogy kiképezték. — A lázadók hazai pályán voltak, könnyen 
hozzáfértek a bázis erőforrásaihoz. A támadók sebezhető 
helikopterekkel érkeztek, és nem ismerték a terepet. Valamint azt 
hiszem, hogy meg is lepte őket a lázadók létszáma és ereje. 
Mindenesetre a Különleges Műveleti Erőt visszaverték, és most ők 
irányítják Endzso-dongot. 

—A pokolba — mondta Kaj. — Elkéstünk. Ham folytatta: 

-— A támadók többsége vagy meghalt, vagy őrizetben van. 
Néhányan meglógtak a helikopterekkel. Ez a mobil egy halotté volt. 
A tiszteket, akik nem támogatták az összeesküvést, ugyancsak 
becsukták. 

— Hát ez rossz hír. Mi jön most? 

— A legközelebbi két rakétabázison ugyancsak vannak lázadó 
csoportok. Utasítást kaptak, hogy lépjenek akcióba, erősítést is 
küldtek nekik. Országszerte lehetnek zendülések, csak még nem 
hallottunk róluk. A vezetőket Szangnamni, a másik nukleáris kísérleti 
terep érdekli a legjobban, de onnan még nincs hír. 

— Azonnal hívjon fel, amint megtud még valamit. 

— Majd lopok telefont egy másik hullától. 

Kaj letette, és kinézett az ablakon. Csak egy órája, hogy 
kivilágosodott, és máris rosszra fordultak a dolgok. Hosszúnak 
ígérkezett a nap. 


Rövid üzeneteket hagyott Csen elnöknek és Vu miniszternek, 
tömören összefoglalva, mi történt. Megígérte, hogy hamarosan újabb 
részletekkel szolgál. Utána telefonált az irodába. 

sikerült elérnie Fan Ji-mut, az éjszakás ügyvezetőt. Vasárnap 
volt, amikor kocsimosás vagy nagymosás a program. Kaj stábja 
alighanem kénytelen lesz lemondani róluk. 

— Államcsínyt kíséreltek meg Észak-Koreában — mondta Fannak. 
— Az eredmény egyelőre kétséges. Hívja be a csapatot, amilyen 
hamar csak tudja. Nem egészen egy óra múlva bent vagyok. 

Kapkodva befejezte a borotválkozást. 

Bejött a pucér Ting, ásítva. Hallotta, mit telefonált a férje. 

— Helyzet van — mondta angolul. 

Kaj elmosolyodott. Feleségének valamelyik filmben kellett 
hallania ezt a szókapcsolatot. 

— Ki kell hagynom a reggelit — jelezte mandarin nyelven. Ting 
most is angolul válaszolt. 

— Nem érdekel a nyomorod. 

Kaj felkacagott. Az asszonynak van füle az ilyesmihez. 

— Te még egy válság kellős közepén is képes vagy megnevettetni 
— mondta. 

— Mi az, hogy. — Kihívóan riszálva bevonult a zuhany alá. 

Kaj sietve fölvette az irodai öltönyét. Mire elkészült, Ting éppen a 
haját dörgölte szárazra. Kaj adott neki egy búcsúcsókot. 

— Szeretlek — mondta az asszony, ezúttal mandarin nyelven. — 
Majd hívjál. 

Kaj elment. A levegő pocsék volt az utcán a sűrű forgalomtól. Kaj 
a szájában érezte a kipufogógáz ízét. 

Az autóban eltervezte a napját. Kétségtelenül ez volt a 
legnagyobb válság azóta, hogy kinevezték a külföldi hírszerzés 
miniszterhelyettesévé. Az egész kormányapparátus tőle várja a 
tájékoztatást arról, ami történt. 

Félórai araszolás után ismét telefonált az irodába. Ezúttal Peng 
Ja- ven fogadta a hívást. 

-— Három dolog - mondta. - Valaki figyelje a phenjani 
jelhírszerzést. — A Kuoan-pu réges-rég feltörte az észak-koreai titkos 
kommunikációs rendszert, amely kínai gyártmányú eszközökkel 


működött. Persze nem mindenhez volt hozzáférésük, de amit 
megszereznek, annak is hasznát veszik. — Másodszor: utasítson 
valakit, hogy hallgassa a dél-koreai rádióban a híreket. Gyakran ők 
tudják meg elsőnek, mi történik északon. 

— Csin Csen-hua már csinálja, elvtárs. 

— Helyes. Harmadszor, nézzen utána, be tudja-e szervezni az 
embereinket a phenjani nagykövetségen, hogy ők is csatlakozzanak 
az értekezletünkhöz. 

— Igenis, elvtárs. 

Kaj végre megérkezett a Kuoan-puhoz. A liftben levette a 
télikabátját. 

Az előszobájában lerohanta Csin Csen-hua, aki fiatal volt, lelkes, 
főleg pedig folyékonyan beszélt koreaiul, mert kínai állampolgár volt 
ugyan, de koreai felmenőkkel. Fekete farmert és Iron Maiden- 
csuklyás pulóvert viselt, mert hétvégi munkához engedélyezték a 
lezser öltözetet. Zsinór lógott ki az egyik füléből. 

—A KBSI1 rádiót hallgatom! — mondta. 

— Helyes! — felelte Kaj. A KBS1 a legfontosabb hírcsatorna volt 
Szöulban, Dél-Korea fővárosában. 

—- Most mondják, hogy ,incidens" történt Észak-Koreában egy 
támaszponton -— folytatta Csin. — Meg nem erősített hírek szerint a 
Különleges Műveleti Erő egyik osztaga egy hajnali rajtaütésnél 
megpróbált letartóztatni egy kormányellenes összeesküvő csoportot. 

— Be tudjuk kapcsolni az észak-koreai televíziót a tanácsterembe? 
— kérdezte Kaj. 

— Igazgató elvtárs, az észak-koreai televízió csak délután kezd 
sugározni. 

— A fene egye meg, el is felejtettem! 

— Viszont figyelem a Phenjan FM rádióállomást. Felváltva 
hallgatom a KBS1-gyel. 

— Jól van. Félóra múlva találkozunk a tanácsteremben. Szóljon a 
többieknek. 

— Igenis, igazgató elvtárs. 

Kaj leült az asztalához. Átnézte az éjszakai üzeneteket, de 
semmit sem talált a közösségi médiában, mert Észak-Koreában be 


volt tiltva az internet. A jelhírszerzés megerősítette, amit már tudtak 
vagy gyanítottak. A phenjani nagykövetségnek nem volt semmije. 

Ting felhívta. 

— Azt hiszem, valamit elrontottam — mondta. 

— Mit? 

— Van neked egy Vang-vej nevű barátod? 

Kínában sok százezer Vang-vej nevű ember él, ám Kajnak 
történetesen nem volt ilyen nevű barátja. 

— Nem. Miért? 

—- Ettől féltem. Éppen egy hosszú monológot tanultam, és 
fölvettem a telefont. Téged keresett. Mondtam neki, hogy bementél 
az irodába. Szétszórt voltam, egyszerűen nem gondolkoztam. Csak 
mikor már letettem, akkor kaptam észbe, hogy semmit sem lett volna 
szabad mondanom. Ne haragudj! 

— Nem történt semmi baj. Még egyszer ne csinálj ilyet, de most ne 
edd magadat miatta. 

— Ó, úgy örülök, hogy nem haragszol rám! 

— Minden más rendben? 

— Igen, most indulok a piacra. Arra gondoltam, ma este én főzök 
vacsorát. 

— Csodás. Akkor viszlát. 

Egy kém hívta, valószínűleg amerikai vagy európai. Kaj otthoni 
telefonszáma titkosítva volt, de a kémek felfedezik a titkokat, mert ez 
a mesterségük, és a hívó megtudott valamit. Azt tudta meg, hogy Kaj 
vasárnap reggel bement a hivatalába, és ebből arra következtetett, 
hogy valamilyen vészhelyzet van. 

Átment a tanácsterembe, ahol már ott volt az öt rangidős embere, 
és a négy észak-koreai specialista, köztük Csin Csen-hua. A Kuoan- 
pu phenjani irodája a távolból képviseltette magát. Kaj tájékoztatta 
őket az eltelt huszonnégy óra eseményeiről, utána mindenki 
elmondta, mit hallott az utóbbi órában. 

Kaj visszavette a szót: 

— Ma és valószínűleg a következő pár napban is valós idejű 
információkra van szükségünk arról, ami Észak-Koreában történik. 
Elnökünk és egész külpolitikai apparátusunk percről percre követi az 
eseményeket, — fontolóra — veszi, szükséges-e, — hogy Kína 


beavatkozzon, és ha igen, milyen formában történjék a beavatkozás, 
ehhez pedig tőlünk várnak megbízható adatokat. 

Igénybe kell venni minden adatforrást. A műholdas felderítés 
összpontosítson a katonai támaszpontokra. A jelhírszerzés figyelje a 
kommunikációt egész Észak-Koreában. A telefonhívások és más 
üzenetek váratlan kiugrása lázadók támadására utalhat. 

Phenjanban a kínai nagykövetség Kuoan-pu irodája heti hétszer 
huszonnégy órában fog dolgozni. A cshongdzsini konzulátus 
úgyszintén. Kell tudniuk valamilyen adatokat szerezni. Továbbá ne 
feledkezzünk meg a diaszpóráról. Több ezer kínai állampolgár lakik 
Észak-Koreában: üzletemberek, diákok, olyanok, akiknek koreai a 
házastársa. Mindegyiknek meg kell szerezni a telefonszámát. Itt az 
idő, hogy bizonyítsák a hazafiságukat. Hívjanak fel mindenkit. 

Csin félbeszakította: 

— Phenjan nyilatkozik! — Figyelt, és közben fordított: — Azt mondja, 
hogy ma reggel letartóztattak számos Amerika-bérenc árulót és 
szabotőrt egy támaszponton... Nem mondja, melyiken... Azt nem 
mondja, hogy hány embert tartóztattak le... Erőszakról, tűzharcról 
egy szó se... ennyi. Közlemény vége. 

— Ez meglepő — mondta Kaj. — Általában óráig, sőt napokig tart 
nekik, amíg reagálnak az eseményekre. 

— Ennek fel kellett zaklatnia a phenjani kormányt — vélte Csin. 

— Hogy zaklatottak-e? — kérdezte Kaj. — Szerintem zaklatottságnál 
többről van itt szó. Szerintem félnek, és tudják, mi a helyzet? Én is 
félek. 


DEFCON 4 


Szokásos készültségi szint, kiterjesztett hírszerzési 
aktivitással és nemzetbiztonsági eljárásokkal. 


20. fejezet 


Green elnök nem állhatta a hideget. Talán meg kellett volna 
szoknia, mivel Chicagóban nőtt fel, de nem így történt. 
Kislánykorában szeretett iskolába járni, csak ne kellett volna 
bemenni! Megfogadta, hogy Miamiban fog lakni, ahol, mint hallotta, a 
parton is elalhat az ember. 

Sose lakhatott Miamiban. 

Belebújt egy nagy pufi tollkabátba, hogy vasárnap reggel hétkor 
átsétáljlon a  rezidenciából a nyugati szárnyba. Ment az 
oszlopcsarnokban, és a szexen tűnődött. Gerrynek 
szeretkezhetnékje volt az éjszaka. Pauline élvezte a szexet, de 
amióta elmúlt húsz, nem az irányította az életét. Gerryét szintúgy 
nem. Szexuális életük kellemes volt, noha nem viharzó. Olyan, mint 
az egész kapcsolatuk. 

De már nem, gondolta szomorúan. 

Valami elromlott a férje iránti érzéseiben. Úgy vélte, tudja is, 
miért. Régebben mindig megvolt az a megnyugtató tudata, hogy 
Gerry védi őt. Olykor összekülönböztek, de sose fúrták egymást. 
Vitáik nem voltak indulatosak, mert a konfliktusaik sem voltak húsba 
vágók. 

Mostanáig. 

Persze Pippa volt az oka. Aranyos kisbabájukból lázadó kamasz 
lett, és a szülei sehogy se tudtak megegyezni, hogy most mit 
tegyenek. Kész közhely. Bizonyára voltak róla cikkek a női 
magazinokban, amelyeket Pauline sose olvasott. Mindenesetre azt 
hallotta, hogy a szülők a gyereknevelésen tudnak a legcsúnyábban 
összeveszni. 

Gerry nemcsak hogy nem értett egyet Pauline-nal, de azt 
hangoztatta, hogy az egész az asszony hibája. Pippának többet 
kellene látnia az anyját, hajtogatta, holott tökéletesen tisztában volt 
vele, hogy ez lehetetlen. Pauline sajnálta érte mindkettőjüket. 

Mostanáig közösen néztek szembe a gondokkal, és közösen 
vállalták a felelősséget. Pauline a férje mellett állt, Gerry a felesége 
mellett. Most mintha ellene fordult volna. Ezen töprengett az éjszaka, 
miközben Gerry rajta feküdt a Királynő-hálószoba mennyezetes 


ágyán, amelyet II. Erzsébet angol királynő használt valamikor, és 
nem érzett se gyöngédséget, se meghittséget, se izgalmat. Gerry a 
szokásosnál később végzett, Pauline szerint azért, mert ő is 
elidegenedett a feleségétől. 

Tudta, hogy Pippa túljut ezen az időszakon, de a házasságuk 
túléli vajon? Ha föltette magának ezt a kérdést, reménytelenség 
fogta el. 

Dideregve érkezett meg az Ovális Irodába. Jacgueline Brody, aki 
olyannak látszott, mint aki órák óta fent van, már várta. 

— A nemzetbiztonsági tanácsadó, a külügyminiszter és a Nemzeti 
Hírszerzés igazgatója sürgősen beszélni szeretnének önnel — szólt 
Jacgueline. ,. — Magukkal hozták a CIA  adatelemző 
igazgatóhelyettesét. 

-— Gus, Chess, a Nemzeti Hírszerzés és egy gyík a CIA-tól 
vasárnap reggel, amikor még ki sem világosodott? Itt valami készül. 
— Pauline levette a kabátját. — Máris vezesse be őket. — Leült az 
asztalához. 

Gus fekete blézert viselt, Chess tweedzakót: vasárnaphoz illő 
ruhákat. Sophia Magliani, a Nemzeti Hírszerzés igazgatója valamivel 
hivatalosabban festett rövid kosztümkabátjában, fekete nadrágjában. 
A CIA igazgatóhelyettese viszont olyan volt, mint aki az utcáról 
tévedt be tréningnadrágjában, kopott futócipőjében, kétsoros 
sötétkék tengerészkabátjában. Sophia bemutatta Michael Hare-t, 
akiről Pauline már hallott. Hare beszélt oroszul meg mandarin 
nyelven, és Kéteszű Mickynek becézték. Pauline kezet rázott vele. 

— Örülök, hogy bejött hozzám. 

— Jóreggelit — mondta a csipás szemű Hare. Inkább féleszűnek 
nézném, gondolta Pauline. Sophia észrevette az elnök kimértségét. 

— Michael fent volt egész éjszaka — mentegetőzött. Pauline nem 
tett megjegyzést. 

— Mindenki üljön le — mondta. — Mi a helyzet? 

— Talán az lenne a legjobb, ha Michael magyarázná el. 

— A pekingi alteregóm egy Csang-kaj nevű illető — kezdte Hare. — 
A külföldi hírszerzés miniszterhelyettese a Kuoan-punál, a kínai 
tiikosszolgálatnál. 

Pauline-nak nem volt ideje terjengős elbeszélésekre. 


— Rátérhet a lényegre, Mr. Hare — figyelmeztette. 

— Ez a lényeg! — felelte sértődötten az igazgatóhelyettes. 

így válaszolni az elnöknek megközelíti a gorombaságot. Hare, 
legalsó hangon, érdes modorú volt. A hírszerző közösségben voltak 
emberek, akik hülyének tartottak minden politikust, főleg magukhoz 
képest. Úgy látszott, Hare közéjük tartozik. 

— Elnök asszony - avatkozott közbe Gus a legmézesebb hangján 
-, engedelmével úgy gondolom, hogy hasznosnak találja majd a 
történetet. 

Ha Gus mondja, akkor igaz. 

— Jól van. Folytassa, Mr. Hare. 

Mr. Hare úgy folytatta, mint aki észre sem vette, hogy 
félbeszakították. 

— Tegnap ez a Csang elrepült Jencsibe, ami egy város az észak- 
koreai határon. Onnan tudjuk, hogy a pekingi CIA-iroda meghackelte 
a repülőtér számítógépes rendszerét. 

Pauline összevonta a szemöldökét. 

— A saját nevét használta? 

— Az odaútra igen. Ám visszafelé vagy álnevet használt, vagy 
menetrenden kívüli géppel ment. Mindenesetre a visszatérése nem 
bukkan föl a rendszerben. 

— Talán nem jött vissza. 

— De igen. Ma reggel, pekingi idő szerint nyolc harminckor egyik 
ottani ügynökünk felhívta a lakását, barátként mutatkozott be, és 
megtudta Csang feleségétől, hogy a férje bement az irodába. 

Pauline-ban, noha továbbra is ellenszenvesnek tartotta Hare-t, 
feltámadt az érdeklődés. 

— Nos tehát, tegnap Csang elment egy elsőre szokványosnak 
tűnő útra — mondta elgondolkozva —, amely visszafelé már sürgős 
vagy szigorúan titkos lett, vagy mindkettő, ma pedig, vasárnap, 
korán bement az irodájába. Miért? Mit tud még? 

— Most akarok rátérni! — dohogott ismét Hare, mint egy professzor, 
aki nem szereti, ha a hallgatói bárgyú kérdésekkel zavarják meg az 
előadását. Sophia restelkedett, de nem szólt. Hare folytatta: — Ma 
korán reggel a dél-koreai rádió bemondta, hogy a Különleges 
Műveleti Erő, Észak-Korea elit kommandója rajtaütött egy meg nem 


nevezett támaszponton, hogy elfogja a kormányellenes tiltakozókat. 
Később Phenjan jelentette, hogy egy ismét csak nem nevesített 
katonai  támaszponton letartóztattak számos  Amerika-bérenc 
hazaárulót. 

— Ez részben a mi művünk - állapította meg Pauline. Chess most 
szólalt meg először. 

— Mivel szigorítottuk az Észak-Korea elleni szankciókat, miután a 
kínaiak meghiúsították a határozatunkat a fegyverkereskedelemről. 

— Ami súlyos károkat okozott az észak-koreai gazdaságnak. 

— Ez a szankciók célja — védekezett Chess, akitől az ötlet 
származott. 

— Jobban bejött, mint gondoltuk — állapította meg Pauline. — Az 
észak-koreai gazdaság eleve gyönge volt, és mi letaszítottuk a 
szakadékba. 

— Ha nem akartuk volna, hogy ez történjen, nem tettük volna meg 
a lépést. 

Pauline nem akarta, hogy Chess úgy érezze, őt támadják. 

— Én hoztam meg a döntést, Chess, és nem mondom, hogy hibás 
lépés volt. Ám egyikünk sem gondolta, hogy lázadást robbant ki a 
phenjani kormány ellen... már ha arról van szó. — Visszafordult a 
CIA elemzőjéhez. — Folytassa, kérem. Azt mondta, hogy a jelentések 
ellentmondanak arról, történtek-e letartóztatások. 

— Ezt az ellentmondást két órája — koreai idő szerint késő délután, 
itteni idő szerint hajnal előtt — feloldották — mondta Hare. — A KBS1, 
a legfontosabb dél-koreai hírcsatorna kapcsolatban áll az 
úgynevezett árulókkal, akiket mellesleg nem Amerika irányít. 

— Elég baj — jegyezte meg Gus. 

-— Az adó közvetített egy netes interjút egy észak-koreai 
katonatiszttel, aki az egyik zendülőnek mondta magát. Nem 
nevezték meg, de már azonosítottuk, Pak Csecsin tábornok. Azt 
mondta, senkit sem tartóztattak le, a Különleges Műveleti Erőket 
elűzték, és a lázadók átvették a támaszpont irányítását. 

— Mondták a riportban, hogy melyik támaszpontról van szó? 

- Nem, és műholdas felvételek sincsenek a reggeli 
összecsapásról, mert tél van, és az egész térséget felhő borítja. De 
a tábornokot a szabadban filmezték le, épületek előtt, így tehát azt, 


amit láthattunk, összehasonlítottuk a létező fotókkal és az észak- 
koreai támaszpontokról szerzett adatokkal, és megállapíthattuk, 
hogy ennek a neve Szangnamni. 

— Ismerős név — tűnődött Pauline. — Nem egy atomrakéta-bázis 
ez? 

— Rögtön le is vonta a következtetést. — Jézusom! A lázadóknak 
atomfegyvereik vannak! 

— Azért vagyunk itt — mondta Gus. 

Pauline pár percig hallgatott, hogy megemészthesse a hírt. 

-— Ez nagyon komoly — mondta. — Akciók? Úgy gondolom, első 
lépésem az kell legyen, hogy beszélek Csen kínai államelnökkel. 

A többiek bólogattak. Pauline az órájára nézett. 

— Pekingben még nincs este nyolc óra, vagyis az elnök nem 
alszik. 

Jacgueline, ütemezze be a hívást. 

A kabinetfőnök átment a szomszéd szobába intézkedni. 

— Mit fog mondani Csennek? - kérdezte Chess. 

— Ez a következő nehéz kérdés. Mit javasol? 

— Először is kérdezze meg, hogy Csen mekkorának látja a 
veszélyt. 

— Bizonyosan megkérdezem. Neki több információja van, mint 
nekünk. Az utóbbi tizenkét órában legalább egyszer beszélnie kellett 
a Legfelsőbb Vezetővel. 

— Kangból ugyan nem szedhetett ki sokat - szólt közbe 
megvetően Hare. — Gyűlölik egymást. Ám Csen hírszerzése 
ugyanolyan keményen dolgozott egész nap, mint mi egész éjszaka, 
és mivel okosak, mint mi, tehát meg kellett tudnia valamit ettől a 
Csang-kaj nevű embertől. Hogy aztán hajlandó-e megosztani, az 
már más kérdés. 

Pauline-nak erre nem kellett válaszolnia. 

— Mi van még, Chess? 

— Kérdezze meg, mit óhajt tenni az adott helyzetben. 

— Mit tehet? 

— Javasolhatja, hogy a kínai-koreai közös erők egy 
viliámhadműveletben foglalják vissza a szangnamni támaszpontot a 
phenjani kormánynak. 


Hare ismét közbevágott. 

— Kang nem megy bele — közölte elutasítóan. Sajnálatos módon 
igaza van, gondolta Pauline. 

— Jól van, Mr. Hare — mondta -—, akkor a maga véleménye szerint 
mit tehet a kínai elnök? 

— Semmit. 

— És miből gondolja ezt? 

— Nem gondolom, hanem tudom. Akármit tesznek a kínaiak, attól 
csak eszkalálódik a helyzet. 

— Ettől függetlenül megkérdezem az elnöktől, hogy van-e valami, 
amit hasznosnak tartana az Egyesült Államok vagy a nemzetközi 
közösség részéről. 

— Feltéve, ha azzal kezdi, hogy ,nem akarok beavatkozni egy 
másik ország belügyeibe, de..." — tanácsolta Hare. — A kínaiaknak 
ez a mániájuk. 

Pauline-nak nem volt szüksége rá, hogy ez az alak adjon neki 
leckét diplomáciából. 

— Mr. Hare, azt hiszem, most már elengedhetjük, hogy kialhassa 
magát. 

— Ja, tutira. — Hare az ajtóhoz csoszogott, és távozott. 

— Elnézést kérek a modoráért — mentegetőzött Sophia. — Mindenki 
utálja, de túl okos ahhoz, hogy kirúgják. 

Pauline-t nem érdekelte Hare. 

— El kell döntenünk, hogy riadóztassuk-e az amerikai haderőt. 

— Igen, asszonyom — felelte Gus. — Jelenleg DEFCON 5 van, 
szokásos békebeli készültség. 

— Akkor emeljük ezt négyesre. 

— Kiterjesztett hírszerzési aktivitás és nemzetbiztonsági eljárások. 

— Nem szívesen teszem, mert a sajtó túlreagálja, ám ebben az 
esetben elkerülhetetlen. 

— Egyetértek. És Dél-Koreában talán hármasra, ami szeptember 
11. miatt volt utoljára. 

— Juttassa csak eszembe, mi a különbség a hármas és a négyes 
között? 

— Lényegében a DEFCON 3-ban a légierőnek tizenöt percen belül 
fel kell készülnie a mozgósításra. 


Bejött Jacgueline. 

—A tolmácsok a helyükön vannak, Csent most hozzuk be videón. 
Pauline a számítógépe monitorjára nézett. 

— Ez gyorsan ment. 

— Alighanem várta a hívását. 

Pauline jegyzeteket firkált egy  írótömbre:  Szangnamni, 
Különleges Műveleti Erő, nincsenek letartóztatások, térségi 
stabilitás, nemzetközi stabilitás, azután csengő szólt, és megjelent 
Csen. Az irodájában ült egy óriási asztalnál, a válla fölött Kína vörös- 
arany zászlajával, háta mögött festménnyel, amely a kínai nagy falat 
ábrázolta. 

— Jó napot, elnök úr, köszönöm, hogy fogadta a hívásomat — 
kezdte Pauline. 

— Örülök a lehetőségnek, hogy beszélhetek önnek — válaszolta a 
tolmács közvetítésével az elnök. 

Nem hivatalos alkalmaknál Csen simán eldiskurált Pauline-nal 
angolul, de egy ilyen tárgyalásnál tökéletesen biztosnak kellett 
lenniük abban, hogy nem értik félre egymást. 

— Mi történik a Szangnamnin? - kérdezte. 

— Attól tartok, az amerikai szankciók gazdasági válságot okoztak. 

Azok az ENSZ szankciói, és nem lenne válság, ha nem lenne az 
a csapnivaló kommunista gazdálkodás, gondolta Pauline, de nem 
mondta ki. 

Csen folytatta: 

- Válaszul Kína rendkívüli gazdasági segélyt küld Észak- 
Koreának rizs, sertéshús és üzemanyag formájában. 

Tehát mi vagyunk a rossz fiúk, és ti vagytok a jó fiúk, gondolta 
Pauline. Nohát, nohát, nohát. De térjünk a tárgyra. 

— Azt hallottuk, hogy a Különleges Műveleti Erő vereséget 
szenvedett, és nem történtek letartóztatások. Ugye ez nem azt 
jelenti, hogy a lázadók megszerezték az atomfegyvereket? 

— Ezt nem erősíthetem meg. 

Vagyis igen, gondolta Pauline, és a szíve elszorult. Csen tagadná, 
ha tehetné. 

— Elnök úr, ha igaznak bizonyul, akkor ön mit tesz? 


— Nem avatkozok be egy másik ország belügyeibe — mondta 
szigorúan Csen. — Ez sarkalatos elve a kínai külpolitikának. 

sarkalatos "marhaság, gondolta Pauline, de  átfogalmazta 
finomabbra. 

-— Ha egy szakadár csoportnak atomfegyverei vannak, az 
nyilvánvalóan veszélyezteti a térség stabilitását, és ennek 
aggasztania kell önt. 

— Jelenleg semmi sem veszélyezteti a térség stabilitását. Pauline 
kőfalba ütközött. 

Megpróbált provokálni. 

- Mi lesz, ha a lázadás átterjed Észak-Korea más katonai 
támaszpontjaira? Szangnamni nem az egyetlen nukleáris rakétasiló. 

— Kang Legfelsőbb Vezető határozott lépéseket tett az ehhez 
hasonló fejlemények megakadályozására — válaszolta rövid habozás 
után Csen. 

Ez az esetlenül formális kijelentés burkolt felvilágosítás volt. 
Pauline vigyázott, hogy ne ujjongjon. Úgy látta, berekesztheti a 
tárgyalást. Csen szűkszavúan viselkedett, ám — mint az gyakran 
megtörtént — akaratlanul elárult valamit, amit Pauline-nak tudnia 
kellett. 

— Köszönöm a segítségét, elnök úr. Mindig kellemes kötelesség 
önnel társalogni. Maradjunk kapcsolatban. 

— Köszönöm, elnök asszony. 

A monitor elsötétedett. Pauline Gusra és Chessre nézett, akik 
ugyancsak föllelkesültek, tehát ugyanazt a következtetést vonták le. 

— Ha a lázadás elszigetelt jelenség lenne, Csen megmondta volna 
— vonta le a következtetést Pauline. 

— Pontosan -— csatlakozott Gus. — Ám Kang határozott lépéseket 
tett, ami azt jelenti, hogy határozott lépésekre volt szükség, mert a 
lázadás terjed. 

Chess egyetértett. 

— Csapatokat kellett küldenie a jongdoki támaszpontra, ahol 
nukleáris robbanófejeket tárolnak, és a lázadók visszavághattak. 
Csen nem mondta, hogy a kormányerők győztek, csak annyit 
mondott, hogy Kang lépéseket tett. Ez azt sejteti, hogy a helyzet 
továbbra is megoldatlan. 


- Kang a legfontosabb támaszpontokra összpontosít, de a 
lázadók is azokat vették célba — mondta Gus. 

Pauline úgy döntött, ideje továbblépni. 

— Több adatot akarok. Sophia, intézkedjen, hogy a jelhírszerzők 
készítsék elő az összes adatot, amelyeket vehetünk Észak- 
Koreából. Gus, nézzen utána a legfrissebb információinknak Észak- 
Korea atomrakétáiról — hány van, milyen nagyok satöbbi. Chess, 
beszéljen a dél-koreai külügyminiszterrel, hátha tud olyan dolgokról, 
amelyek elkerülték a figyelmünket. Valamilyen bejelentést is kell 
tennem. Kérem, Jacgueline, küldje ide Sandipot. 

Mindenki távozott. Pauline azon töprengett, hogyan lehetne a 
legjobban megmagyarázni a helyzetet az amerikai népnek. Mindent, 
amit mondani fog, eltorzítanak és kiforgatnak James Moor és hívei a 
sajtóban. Kristálytisztán kell fogalmaznia. 

Pár perc múlva Sandip besuhant tornacipősen a szobába. 
Pauline tájékoztatta a Szangnamnin történt incidensről. 

— Ezt nem lehet titkolni — szögezte le a sajtófőnök. — A dél-koreai 
sajtó túl ügyes. Mindent hamarosan kikürtölnek. 

— Egyetértek, éppen ezért meg kell mutatnunk az amerikaiaknak, 
hogy a kormányuk a helyzet magaslatán áll. 

— Azt fogja mondani, hogy készen állunk az atomháborúra? 

— Nem, az huhogás lenne. 

— James Moore fel fogja tenni a kérdést. 

— Azt mondhatom, hogy készen állunk mindenre. 

— Sokkal jobb. De mondja el, hogy mit csinált igazából. 

— Beszéltem a kínai elnökkel. Aggódik, de azt mondja, hogy a 
térséget nem fenyegeti destabilizálódás. 

— Milyen lépéseket tesz? 

-  Gyorssegélyt küld  Észak-Koreának —- élelmiszert és 
üzemanyagot 

—, mert úgy gondolja, hogy a gazdasági válság a fő probléma. 

— Oké. Gyakorlatias, még ha nem is látványos. 

-— Legalább nem árt. 

— Mi mást tesz még? 

— Nem hiszem, hogy ennek közvetlen visszahatása lenne az 
Egyesült Államokra, de óvatosságból fölemelem a készültségi szintet 


négyesre. 

— Az nagyon alacsony. 

— Így akarom. 

— Mikor óhajt szólni a sajtóhoz? Pauline az órájára nézett. 

— Tíz túl korai lenne? Ebben a kérdésben minél előbb meg kell 
mutatnom magamat. 

— Akkor tíz. 

— Oké. 

— Köszönöm, elnök asszony. 


Pauline élvezte a sajtókonferenciákat. A Fehér Ház sajtótudósítói 
általában intelligens emberek voltak, akik megértették, hogy a 
politika ritkán egyszerű dolog. Nehéz kérdéseket tettek föl az 
elnöknek, aki igyekezett becsületes válaszokat adni. Élvezte a vita 
pengeváltásait, ha igazán köze volt a problémákhoz, és nem csak 
pózolásból csinálták. 

Látott történelmi fotókat elmúlt idők sajtókonferenciáiról, ahol a 
tudósítók mind férfiak voltak, fehér ingben, nyakkendővel. Mostanra 
a nők is megjelentek, és enyhültek a kötelező viselet előírásai, 
megtűrve a tévések pulóverét és edzőcipőjét. 

Pauline nagyon ideges volt valamikor húsz éve az első 
sajtókonferenciáján. Akkor még a chicagói városi tanács tagja volt. 
Mivel Chicago demokrata város, mutatóba, ha akadtak republikánus 
tanácsnokok, ezért Pauline függetlenként indult. Mint egykori 
tornászbajnok, a jobb sportlétesítmények bajnokául szegődött, és 
erről szólt az első sajtókonferenciája. Nem sokáig tartott az 
idegessége. Amint vitába szállt az újságírókkal, nyomban 
fölengedett, és hamarosan már képes volt megnevettetni őket. Attól 
fogva egyszer sem idegeskedett. 

A mai esemény a tervek szerint zajlott. Sandip figyelmeztette a 
tudósítókat, hogy Pauline nem válaszol a lányával kapcsolatos 
kérdésekre, és ha valaki ezt firtatná, a sajtókonferenciát azon 
nyomban berekesztik. Pauline félig-meddig várta, hogy valaki 
megszegi a szabályt, de senki sem tett ilyet. 


Beszélt a párbeszédről, amelyet Csen elnökkel folytatott, beszélt 
a DEFCON 4-ről. Azzal fejezte be, hogy Amerika felkészült 
mindenre, mert azt akarta, hogy ezeket a szavakat vigyék haza 
magukkal. 

Felelt a vezető tudósítók kérdéseire, majd amikor már csak egy- 
két perc volt hátra, szólította Ricardo Alvarezt az ellenséges New 
York Mailtől. 

— James Moore-t a mai nap folyamán kérdezték az észak-koreai 
válságról, és ő azt felelte, hogy Amerikát ilyen körülmények között 
férfinak kell vezetnie. Mi erről a véleménye, elnök asszony? 

Valaki kuncogott. Pauline észrevette, hogy a nők nem 
mosolyognak. 

Nem lepte meg a kérdés. Sandip már tájékoztatta Moore 
nőgyűlölő megjegyzéséről. Pauline azt felelte, szarvashiba volt, 
Moore sok nő támogatását elveszti miatta. Mire Sandip annyit felelt: 

— Anyám szerint igaza van. Vagyis nem minden nő feminista. 

Mindenesetre nem óhajtotta megvitatni a sajtó jelenlétében azt a 
kérdést, hogy egy nő lehet-e hadvezér. Azzal lehetővé tenné, hogy 
Moore jelölje ki a vita határait, márpedig neki vissza kellett hoznia a 
saját térfelére. 

Egy hosszú percig töprengett, aztán eszébe jutott valami. Bár ide 
elég szokatlan lesz válasznak, úgy döntött, megpróbálkozik vele. 
Előrehajolt, és bizalmasabb hangot ütött meg. 

— Észrevették már, hogy James Moore sose csinál ilyet? — Széles 
karmozdulattal átfogta a tudósítók hadát. — Velem most itt vannak a 
hírügynökségek, a kábeltévék, a hagyományos lapok, a bulvárlapok, 
a liberális és a konzervatív sajtó. 

Szünetet tartott, a kérdezőre szegezte az ujját. 

— Most annak a Rickynek a kérdésére válaszolok, akinek a lapja 
soha nem írt rólam egy jó szót. Ez épp az ellentéte annak, amit Mr. 
Moore tesz! Tudják, mikor adott utoljára mélyinterjút a kábeltévének? 
Válaszom az, hogy sosem adott. Legjobb tudomásom szerint sosem 
engedte, hogy a 7/he Wall Street Journal vagy a The New York 
Times vagy bármely más fajsúlyos újság portrét készítsen róla. 
Kizárólag barátoktól és támogatóktól fogad el kérdéseket. Kérdezzék 
csak meg maguktól, hogy miért. 


Ismét szünetet tartott. Fontolgatta, hogy egy döféssel fejezi be. 
Akar-e agresszív lenni? Igen, akar! Folytatta, mielőtt közbeszólhattak 
volna: 

— Majd én megmondom, miért. James Moore fél. Retteg, hogy 
nem lesz képes megvédeni a politikai nézeteit egy komoly 
kérdezővel szemben. Amivel vissza is értünk a maga kérdéséhez, 
Ricky. — Most jön a döfés. — Ha jön a vihar, azt akarják, hogy Félős 
Jimmy kormányozza Amerikát? 

Újabb rövid szünet után azt mondta: 

— Köszönöm mindenkinek a megjelenést — azzal elhagyta a 
szobát. 


Azon a vasárnap estén Pauline a férjével és a lányával 
vacsorázott a Washington esti fényeire néző rezidenciában, 
miközben Pekingben és Phenjanban éppen kikászálódtak az ágyból 
a téli hétfő reggel sötétségében az emberek. 

A rezidencia szakácsa currys marhahúst készített, Pippa legújabb 
kedvencét. Pauline csak rizst és salátát evett. Számára nem volt 
létkérdés sem az étel, sem a szesz. Amit eléje tettek, azt ette, és 
keveset ivott. 

— Mostanában hogy vagytok meg Ms. Judd-dal? -— kérdezte 
Pippától. 

— Hál istennek, az öreg Dzsuvás leszállt rólam — felelte Pippa. 

Ha Pippa már nem kelti fel az igazgatónő figyelmét, akkor 
föltehetően javult a magaviselete. Itthon ugyanaz volt a helyzet: 
mostanában elmaradtak a veszekedések. Pauline úgy vélte, Pippára 
hatott a fenyegetés, hogy magántanuló lesz. Noha lázongott az 
iskola ellen, társasági életének központját a Foggy Bottom jelentette. 
A magántanító, akit az anyja emlegetett, ráébresztette a valóságra. 

— Amelia Judd nem öreg, és nem is rendetlen — szólt rá 
bosszúsan Gerry. — Negyvenéves, és rendkívül tehetséges, 
rátermett asszony. 

Pauline kissé meglepődött. Gerry csak nagy ritkán utasította 
rendre a lányát; különös, hogy épp ezért rója meg. Csak nem zúgott 


bele egy kicsit ,Ameliába"? Talán nem is csoda. Az igazgatónő 
parancsoló egyéniség, vezető szerepben, ugyanúgy, mint Pauline, 
csak tíz évvel fiatalabb változatban. Ugyanannak a könyvnek egy 
frissebb kiadása, gondolta cinikusan Pauline. 

— Nem lennél ennyire odáig Dzsuvásért, ha téged próbálna 
cseszegetni! — mondta Pippa az apjának. 

Kopogtattak, bejött Sandip. A személyzet tagjai nem szokták 
megzavarni a családi étkezéseket a rezidenciában. Tulajdonképpen 
tilos volt, amit csak vészhelyzetben néztek el. 

— Mi az? -— kérdezte Pauline. 

— Bocsásson meg a zavarásért, elnök asszony, de két dolog is 
történt az elmúlt pár percben. A CBS bejelentett egy hosszú interjút 
James Moore-ral élőben hét harminckor. 

Pauline az órájára pillantott. Pár perccel múlt hét. 

— Még sose adott interjút a kábeltévének. 

— Amire ma délelőtt rámutattam - jegyezte meg Pauline. 

— Ez nagy fogás a CBS-nek; azért is siettetik. 

— Gondolja, hogy az elevenébe találtam, amikor Félős Jimmynek 
neveztem? 

— Kétség nem fér hozzá. Rengeteg riporter használta a kifejezést 
a tudósításában a sajtókonferenciáról. Ez nagyon ravasz volt öntől. 
Moore kénytelen cáfolni önt, és ehhez ki kell merészkednie a 
komfortzónájából. 

— Helyes! 

— Feltehetőleg hülyét csinál magából a CBS-nél. Annyit kell 
tenniük, hogy összeeresztik egy olyan riporterrel, akinek van esze. 

Pauline ebben nem volt olyan biztos. 

-— Még meglephet minket. Sikamlós pasi az. Őt megfogni annyi, 
mintha puszta kézzel próbálnánk kiemelni egy halat. 

sandip bólogatott. 

— A politikában az az egy biztos, hogy semmi sem biztos. 

Pippa felkacagott. 

— Itt nézem meg az interjút, utána átmegyek a nyugati szárnyba — 
mondta Pauline a sajtófőnöknek. — Mi volt a másik? 

— A kelet-ázsiai média fölébredt. A dél-koreai televízió azt állítja, 
hogy a lázadók kezén van mindkét nukleáris rakétasiló, két 


szabványos rakétabázis, továbbá ismeretlen számú közönséges 
támaszpont. 

Pauline elhűlt. 

— Ez már nem incidens! Ez igazi felkelés! 

— Óhajtja kommentálni? 

Pauline fontolóra vette a kérdést. 

— Inkább nem. Emeltem a készültségi szintet, és azt mondtam az 
amerikaiaknak, hogy készen állunk mindenre. Nincs okom most 
hozzáfűzni egy üzenetet. 

— Egyetértek, de talán ismét beszélnünk kellene, miután láttuk 
Moore interjúját. 

— Természetesen. 

— Köszönöm, elnök asszony. 

sandip távozott. Gerry és Pippa gondolkodóba estek. Gyakran 
hallottak aggasztó politikai híreket, de ez még a szokásosnál is 
drámaibb volt. A család néma csendben fejezte be a vacsorát. 

Pontosan fél nyolc előtt Pauline átment az egykori 
szépségszalonba, és bekapcsolta a tévét. Pippa követte, de Gerry 
azt mondta: 

-— Nem bírnék ki fél órát annak a hibbant Moore-nak a 
társaságában 

— és lelépett. 

Pauline és Pippa letelepedett a díványra. Mielőtt az interjú 
elkezdődött, Pauline megkérdezte Pippától: 

— Hogy néz ki Ms. Judd? 

— Kicsi, szőke, nagy dudákkal. 

Ennyit a nem bináris genderleírásokról, gondolta Pauline. 

Az interjú a stúdióban készült, jellegtelen társalgónak álcázott 
kellékek között, lámpákkal, asztalkákkal, virágokkal vázában. Moore 
feszengeni látszott. 

Egy tapasztalt tévériporter mutatta be, Amanda Gosling, olyan 
kifogástalanul ápolt jelenség, amilyenek a tévériporterek szoktak 
lenni. Gondosan frizírozott szőke haja volt, és kékesszürke ruhája, 
amely érvényre juttatta tökéletes lábikráját. Ráadásul kemény is volt, 
és okos. Nem könnyíti meg Moore dolgát. 


Moore szerényebbre vette az imázst. Most is westerntűzéssel 
ékes zakót viselt, de hivatalos fehér inggel és szabályszerű 
nyakkendővel kiegészítve. 

Gosling szimpátiával indított. Kérdezte vendégét a karrierjéről, 
hogy hogyan lett baseballsztárból hírmagyarázó, majd rádiós 
személyiség. 

— Kit érdekel ez a szar? — türelmetlenkedett Pippa. 

— Most puhítja — mondta Pauline. — Csak várj. 

Gosling villámgyorsan áttért a ternességmegszakítás kérdésére. 

— Egyes kritikusok szerint az ön abortuszpolitikája azt jelenti, hogy 
a nőket kényszerítik a nem kívánt terhességek kihordására. Ön 
szerint ez tisztességes? 

— Senki se kényszeríti a nőket, hogy terhesek legyenek — 
válaszolta Moore. 

— Mi van? Mi van? — kérdezte Pippa. 

Moore nyilvánvalóan hazudott, de Gosling nem mondta ki így. 

— Szeretném ellenőrizni, hogy kristálytisztán tolmácsoljuk-e 
hallgatóságunknak az ön nézeteit — érvelt mézédesen. 

— Jó ötlet! — dicsérte Pippa. — Akkor majd mindenki látja, hogy ez 
egy mekkora seggfej. 

Gosling folytatta. 

— Ha egy férj testi kapcsolatra kéri a házastársát, ön szerint 
jogosult-e nemet mondani a feleség? 

— Egy férfinak megvannak a szükségletei — felelt Moore a 
mélységes bölcsesség hangján. — És a házasság Isten útja ezeknek 
a szükségleteknek a kielégítésére. 

— Akkor hát, ha a feleség teherbe esik, az az Isten hibája vagy a 
férjé? — kérdezte nem is titkolt gúnnyal Gosling. 

— Bizonyosan Isten akarata, hölgyem, nem gondolja? Gosling 
kitért Isten akaratának a megvitatása elől. 

— Akár így, akár úgy — mondta elutasítóan —, ön azt látszik hinni, 
hogy a nőnek nincs szava a dologban. 

— Én abban hiszek, hogy a férjeknek és a feleségeknek meg kell 
beszélniük az ilyen dolgokat, szeretettel és gyöngédséggel. 

Goslingot nem lehetett ilyen könnyen lerázni. 

— De ön azt mondja, hogy végső soron a férfi az úr. 


— Nos, ez van a Bibliában, nem? Olvassa maga a Bibliát, Ms. 

Gosling? Mert én igen. 

— Melyik századból maradt ez itt? — kérdezte Pippa. 

— Azt mondja, amiben rengeteg amerikai hisz — felelte Pauline. — 
Ha nem azt tenné, nem szerepelne a tévében. 

Gosling sorra vette Moore-ral a rázósnál rázósabb kérdéseket a 
bevándorlástól a melegek házasságáig. A vitatkozásnak még a 
látszatát is kerülve minden esetben félresöpörte az előre gyártott 
válaszokat, és kényszerítette az interjúalanyt, hogy foglalja szavakba 
szélsőséges nézeteit. Nézők milliói feszengtek a díványukon a 
szégyentől és a viszolygástól, csak hát, sajnos, még számosabb 
milliók éljeneztek. 

Gosling a végére hagyta a külpolitikát. 

— Ön a közelmúltban pártolta a kínai hajók elsüllyesztését a Dél- 
kínai-tengeren — mondta. — Mit gondol, hogyan reagálna erre a kínai 
kormány? Mivel vágnának vissza? 

— Semmivel — mondta rettenthetetlenül Moore. — Az utolsó, amit a 
kínaiak akarnak, egy háború az Egyesült Államokkal. 

-— De hogyan hunyhatnának szemet az egyik hajójuk 
elsüllyesztése fölött? 

— Mi mást tehetnek? Ha megtámadnának, Kínából pár órán belül 
nukleáris pusztaság lenne. 

—- És ugyanezekben az órákban milyen károkat szenvednénk el 
mi? 

-— Semmilyeneket, mert nem fog bekövetkezni. Meg nem 
támadnának, amíg én vagyok az elnök, mert tudnák, hogy 
halálbiztosan leradíroznám őket. 

— Ez a meglátása? 

— Ez hát. 

— És hajlandó lenne amerikaiak millióinak az életét kockáztatni a 
meglátása miatt? 

— Az elnöknek ez a dolga. 

Pauline nem akart hinni a fülének, amíg eszébe nem jutott az, 
amit egy másik elnök mondott: Ha egyszer vannak atomfegyvereink, 
miért nem használhatjuk őket? 


— Befejezésül még egy kérdést — mondta Gosling. — Mondja el, 
mit tenne ön azokkal a kormányellenes lázadókkal, akik 
atomfegyverekhez jutottak? 

— Én azt látom, hogy a kínai elnök egy kis rizst és disznóhúst küld 
az észak-koreaiaknak. Green elnök mintha azt gondolná, hogy ez 
megoldja a problémát. Én szkeptikus vagyok. 

— Az elnök ma megemelte a készültségi szintet. 

— Ötből négyre. Az nem elég. 

— Miért, ön mit tenne? 

— Egyszerű és határozott lépést tennék. Egyetlen atombomba 
megsemmisítené azt az egész észak-koreai bázist, és minden 
fegyverét. A világ pedig megtapsolná az Egyesült Államokat, amiért 
megszabadította egy fenyegetéstől. 

— És mit gondol, mit tenne válaszul az észak-koreai kormány? 

— Megköszönné nekem. 

— És ha, tegyük fel, a területi épségük megsértésének tekintenék 
a bombázást? 

— Akkor mi csinálnának? Leradíroztam az atombombáikat. 

— Lehetnek föld alatti atomrakéta-silóik, amelyekről nem tudunk. 

— Azt tudják, hogy ha kilőnék őket ránk, az országukból radioaktív 
sivatag lenne a következő pár száz évre. Azt nem kockáztatják. 

— Ennyire biztos benne? 

— Biztos vagyok. 

— Summázzuk az ön külpolitikai elveit azzal, hogy Amerika az 
atomháború fenyegetését felhasználva mindig azt tehet, amit akar? 

— Hát nem arra való az atom? 

— Köszönjük James Moore-nak, a republikánus előválasztások és 
a jövő évi elnökválasztás reménybeli jelöltjének, hogy velünk töltötte 
az estét! 

Pauline kikapcsolta a tévét. Moore jobban szerepelt, mint várta. 
Éktelen baromságokat hordott össze, de egyszer sem látszott 
gyengének vagy habozónak. 

— Házi feladatot kell csinálnom — mondta Pippa, azzal elment. 
Pauline visszatért a nyugati szárnyba. 

— Szóljon Sandipnak, hogy nézzen be hozzám — mondta Lizzie- 
nek. — A dolgozószobában leszek. 


— Igen, asszonyom. 

A CNN-re kapcsolt, hogy lássa Moore szereplésének elemzését. 
A véleményformálók érthető módon húzták a szájukat, de Pauline 
úgy érezte, nem figyelnek oda eléggé Moore erősségeire. 

Levette a hangot, mert bejött Sandip. 

— Mi a véleménye? - kérdezte. 

— A pasas őrült — felelte Sandip. — Vannak szavazók, akik meg 
fogják látni. Mások nem fogják. 

— Egyetértek. 

— Tehát nem lépünk? 

— Ma éjszaka nem — mosolygott Pauline. — Menjen haza, aludja ki 
magát. 

— Köszönöm, elnök asszony. 

Szokása szerint Pauline azzal töltötte a csendes órákat, hogy 
behozta a lemaradását azokban a jelentésekben, amelyek legalább 
pár percnyi összpontosítást követeltek. Pontosan tizenegy után 
beállított Gus abban a kék kasmírgyapjú pulóverben, amely tetszett 
az asszonynak. 

- A japánok őrjöngenek Szangnamni miatt — mondta a 
nemzetbiztonsági tanácsadó. 

—-— Nem vagyok meglepve -— válaszolta Pauline — Közvetlen 
szomszédok. 

— Három óra komppal Fukuokától Puszanig. Észak-Koreáig több, 
de a bombázáshoz így is nagyon közel van. 

Pauline kijött az asztala mögül. Leültek két karosszékbe. A szűk 
kis szobában a térdük nagyon közel került egymáshoz. 

— Japánnak és Koreának csúnya közös múltja van — mondta az 
asszony. 

— Japánban rettenetesen gyűlölik a koreaiakat. A közösségi 
média tele van rasszista kirohanásokkal. 

— Akárcsak Amerikában. 

— Más színkód, ugyanaz a mocsok - összegezte Gus. 

Pauline érezte, ahogy elszivárog belőle a feszültség. Örült 
ezeknek az alkalomszerű kései csevegéseknek a tanácsadójával. 
Csapongtak témáról témára, és mivel általában úgysem tehettek 
semmit reggelig, nem nyomasztotta őket a sürgős döntés súlya. 


— Töltsön magának valamit — mondta Pauline. — Tudja, hol találja. 

— Kösz. — Gus a bárszekrényhez ment, elővett egy palackot meg 
egy poharat. — Ez nagyon jó bourbon. 

— Fogalmam sincs. Még azt se tudom, ki választotta. 

— Én -— vigyorgott Gus. Rá nem jellemző módon olyan lett egy 
pillanatra, mint egy haszontalan iskolás fiú. Leült, töltött magának 
egy ujjnyi szeszt. 

— Mit tesz a japán kormány? - kérdezte Pauline. 

— A miniszterelnök összehívta a nemzetbiztonsági tanácsukat, 
amely bizonyosan elrendel valamilyen fokú készültséget a fegyveres 
erőknél. Könnyen elképzelhető, hogy Kína és Japán konfliktusba 
kerülhet Szangnamni kérdésében. A japán hírmagyarázók máris 
nyugtalankodnak a háború lehetősége miatt. 

— Kína sokkal erősebb. 

— Nem annyira, mint hinné. Világméretben Japánnak van az 
ötödik legnagyobb katonai költségvetése. 

— De nincs atomfegyverük. 

— Csakhogy nekünk van, és van egy katonai egyezségünk 
Japánnal, amely kötelez, hogy a segítségükre siessünk, ha 
megtámadnák őket. Ezt az ígéretet megerősíti a Japánban 
állomásozó ötvenezer katonánk, plusz a Hetedik Flotta, a Harmadik 
Tengerészgyalogos Expedíciós Egység és 130 vadászrepülőgép. 

— Itthon pedig van körülbelül négyezer atomrakétánk. 

— Az egyik fele bevetésre kész, a másik fele raktárban. 

— És köteleztük magunkat, hogy megvédjük Japánt. 

Pauline-nak nem jelentettek újságot a tények, de még sose látta 
ennyire tisztán a folyományaikat. 

— Gus — mondta -—, benne vagyunk az egérfogóban. 

— Én se fogalmazhattam volna jobban. Még valami. Hallott már 
arról, amit Észak-Koreában az ötvenötös rezidenciának hívnak? 

— Igen. Phenjan elővárosában van, hivatalosan ott lakik a 
Legfelsőbb Vezető. 

— Tulajdonképpen egy tizenhárom négyzetkilométeres lakópark, 
tele méregdrága szabadidős létesítményekkel. Van köztük 
úszómedence csúszdával, gyógyfürdő, lőtér és egy lóversenypálya. 


— Ezek a kommunisták aztán tudnak élni, mi? Nekem miért nincs 
lóversenypályám? 

— Elnök asszony, maga úgyse venné hasznát a szabadidős 
létesítményeknek, mert nincsen szabadideje. 

— Diktátornak kellett volna mennem. 

— Nincs megjegyzésem. 

Pauline kuncogott. Tudott róla, hogy zsarnoknak csúfolják. Gus 
folytatta: 

— A dél-koreai hírszerzés azt mondja, hogy a phenjani rezsim 
visszavert egy támadást az 55-ös rezidencia ellen, ami lényegében 
egy erőd föld alatti atombunkerral. Valószínűleg Észak-Korea 
legerősebben védett épülete. Már az, hogy a lázadók egyáltalán 
megpróbálták elfoglalni, arra utal, hogy sokkal erősebbek, mint eddig 
bármelyikünk is képzelte. 

— Győzhetnek? 

— Lehetségesnek látszik. 

— Katonai államcsíny? 

— Pontosan. 

— Jó lesz minél többet kideríteni ezekről az emberekről. Kicsodák, 
mit akarnak? Lehet, hogy pár nap múlva úgy tárgyalhatok velük mint 
kormánnyal. 

— Ugyanezeket a kérdéseket tettem föl a CIA-nak. Egész éjszaka 
dolgozni fognak egy jelentésen, hogy reggel megkaphassa. 

— Kösz. Maga még nálam is előbb tudja, mi kell nekem. 

A férfi lesütötte a szemét. Pauline észbe kapott, hogy a 
megjegyzését akár kacérkodásnak is lehet venni, és zavarba jött. 

Gus ivott egy kortyot. 

— Gus, mi lesz, ha ezt elszúrjuk? — kérdezte Pauline. 

— Atomháború. 

— Legyen szíves, és vezesse le ezt nekem. 

— Nos tehát, mindkét fél kibertámadásokkal és rakétaelhárító 
rakétákkal fog védekezni, de minden jel arra utal, hogy ezekkel a 
módszerekkel a legjobb esetben is csak részleges sikerek érhetők 
el. Ennélfogva mindkét fél országában célba talál néhány 
atombomba. 

— Milyen célok ezek? 


— Mindkét fél megpróbálja elpusztítani az ellenség rakétakilövő 
állomásait, ugyanakkor célba veszi a nagyvárosokat. Kína 
megbombázná minimum New Yorkot, Chicagót, Houstont, Los 
Angelest, San Franciscót és a várost, ahol most ülünk, Washington 
D. C.-t. 

Ahogy ezt a tábornok felsorolta, Pauline mindet látta gondolatban: 
San Franciscóban a Golden Gate-et, a houstoni Astrodome-ot, a 
manhattani Ötödik sugárutat, L. A.-ben a Rodeo Drive-ot, a szülei 
chicagói házát és a Washington-obeliszket az ablaka előtt. 

— Hihetőbb, hogy tíz-húsz nagyvárost vesznek célba - tette hozzá 
Gus. 

— Juttassa csak eszembe, milyen egy robbanás. 

— Az első egymilliomod másodpercben képződik egy kétszáz 
méter átmérőjű  tűzgolyó. Akik belekerültek, abban a 
szempillantásban szörnyethalnak. 

— Talán ők a szerencsések. 

— A robbanás másfél kilométer sugarú körben a földdel teszi 
egyenlővé az épületeket. Azon a területen szinte mindenki meghal a 
becsapódástól vagy a törmelékzáportól. Három-nyolc kilométeres 
sugarú körben a hőség lángra lobbant mindent, ami éghető, tehát az 
embereket is. Az autók karamboloznak, a vonatok kisiklanak. A 
robbanás és a hőség fölfele is terjed, és a gépek lehullnak az égből. 

— Áldozatok száma? 

— New Yorkban körülbelül negyedmillió ember többé-kevésbé 
azonnal meghal. Félmillió megsebesül. Az elkövetkező órában és 
napokban még többen halnak meg sugárbetegségben. 

— Jézusom. 

— És ez csak egy bomba. Minden városra egynél többet lőnek ki, 
mert hátha valamelyik besül. Ráadásul Kínának most már 
többszörös robbanófejei vannak, tehát egy rakéta akár öt önálló 
bombát vihet magával, amelyek más-más célpontokat követnek. 
Senki sem tudja, milyen hatása lenne tíz, húsz, ötven 
atomrobbanásnak egy városban, mert még sohasem történt meg. 

— Elképzelhetetlen. 

— És ezek csak a rövid távú következmények. Ha az Egyesült 
Államok és Kína összes nagyvárosa ég, csak képzelje el, mi korom 


megy föl az égbe. Egyes tudósok szerint elegendő, hogy legyengítse 
a napsütést, és lehűtse a levegőt a Föld felszínén. Abból pedig sok 
országban rossz termés, élelmiszerhiány és éhezés lesz. Ezt 
nukleáris télnek hívják. 

Pauline úgy érezte, mintha valami hideg és nehéz tárgyat nyelt 
volna le. 

— Sajnálom, hogy ilyen lehangoló voltam — mondta Gus. 

— Én kértem. 

Előrehajolt, nyújtotta a két kezét. Gus megfogta. 

— Ennek sohasem szabad megtörténnie — mondta egy hosszú 
perc után Pauline. 

— Adja Isten. — Gus gyöngéden megszorította az asszony kezét. 

— Azt pedig tudja, kinek a dolga, hogy megakadályozza: a magáé 
és az enyém. 

— Ja — mondta Gus. — Főleg a magáé. 


21. fejezet 


Tamara attól tartott, hogy elveszítették Abdult. 

Utoljára nyolc napja telefonált, hogy a busz nemsokára átkel a 
líbiai határon. Letartóztathatták a líbiaiak, bár a világnak azon a 
részén annyira nincsen törvény, hogy ez nem tűnt hihetőnek. Sokkal 
inkább elrabolhatták vagy meggyilkolhatták a nomádok, akik nem 
ismernek el semmiféle kormányt. Lehet, hogy már jön is az 
üzenetük, amelyben váltságdíjat követelnek. 

De az is lehet, hogy Abdul csak úgy eltűnt, és nem látják soha 
többé. 

Tab értekezletet hívott össze, hogy megbeszéljék, mit tegyenek. 
Az ehhez hasonló értekezleteket felváltva tartották az amerikaiaknál 
és a franciáknál. Erre most a francia követségen került sor. Mivel 
pedig franciául fognak beszélni, Dexter nem lesz jelen. 

Az értekezleten Tab főnöke, Marcel Lavenu elnökölt, egy 
nagydarab ember, akinek tar feje úgy magasodott a válla fölött, 
ahogy a kupola zárja le a dómot. 

— Tegnap este találkoztam a kínai nagykövettel — vetette oda 
hanyagul, miközben helyet foglaltak. — Plafonon van a dühtől az 
észak-koreai lázadás miatt. De bezzeg az észak-afrikai lázadókat 
nem átallják fölfegyverezni a kínaiak. Képzeljék csak el, hogyan 
reagálnának, ha bukszákkal foglalták volna el a Szangnamnit! 

— A buksza a bullpup géppisztoly csúfneve, amelyet a FAMAS 
francia cég gyárt — magyarázta meg Tab előzékenyen a nőnek, mert 
látta rajta, hogy nem érti a célzást. 

Tab egy nagy térképet terített az asztalra. Fehér ingének felgyűrt 
ujja alól kilátszott könnyű pihével borított, barna karja. Kezében 
ceruzával, az asztal fölé hajolva, a szemébe lógó hajával olyan 
vonzó volt, hogy Tamara a legszívesebben azon nyomban 
hazavonszolta volna az ágyba. 

Tab észre se vette, milyen elsöprő hatása van. Egyszer Tamara 
nevetve megvádolta, hogy direkt úgy öltözik, ami megdobogtatja az 
asszonyok szívét, ám Tab csupán mosolygott bizonytalanul, mintha 
nem egészen értené, miről beszél a barátnője, amitől persze még 
csábosabb lett. 


— Ez itt Faya — kezdte, és mutatta a ceruzával a térképen. — 
Tőlünk ezer kilométer az úton. Abdul innen hívott utoljára, nyolc 
nappal ezelőtt, és felbecsülhetetlenül értékes adatokkal látott el 
minket. Azóta valószínűleg elérhetetlen telefonon. 

Monsieur Lavenu okos ember volt, még ha kicsit nagyképű is. 

— Mi van a szállítmány jelzésével? Azt nem vehetjük? 

— Innen nem - felelte Tab. — A jelzés hatótávolsága nagyjából 
százötven kilométer. 

— Hát persze. Folytassa. 

— A katonaság egyelőre nem lép fel a terroristák ellen, akiket 
Abdul azonosított, mert attól tartanak, hogy ezzel elriasztanának 
más, fontosabb szereplőket. De hamarosan lecsapunk. 

— Nyolc napja milyen volt Monsieur Abdul hangulata? — kérdezte 
Lavenu. 

— Amerikai kollégánkkal beszélt. — Tab a nő felé bólintott. Lavenu 
várakozón nézett Tamarára. 

— Jó hangulatban volt — kezdte ő. — Persze bosszantják a 
defektek meg a késlekedés, de úgy érzi, rengeteget tudott meg az 
NSZIÁ-ról. Tisztában van vele, hogy szörnyű veszélyben forog, de 
bátor és kemény. 

— Kétség nem fér hozzá, hogy bátor. Tab átvette a szót. 

— Feltételezzük, hogy Fayából a busz északnyugat felé ment 
Zouarkéba, majd onnan északnak: a hegyekkel a jobbján, a nigeri 
határral a balján. Ott nincsenek kiépített utak. Feltételezzük, hogy a 
busznak valahol Wourtól északra kellett átlépnie a határt. Abdul ma 
már valószínűleg Líbiában van, bár erről nem bizonyosodhatunk 
meg. 

— Ez nem elég - jelentette ki Lavenu. — Azt persze tudomásul kell 
vennünk, hogy időnként szem elől tévesztünk egy titkos ügynököt, 
de megtettünk-e mindent a kapcsolat fenntartására? 

— Nem tudom, mi többet tehetnénk még, uram -— szólt udvariasan 
Tab. 

— Elvben a szállítmány rádiójelét vehetné a magasból egy 
helikopter, amely a Mercedes legnyilvánvalóbb útvonalán halad? 

— Bizonyosan — bólogatott lab. — A terület ugyan óriási, ám egy 
próbálkozást megér. Feltételezhetjük, hogy a busz a legkisebb 


kerülővel akar eljutni a legközelebbi aszfaltúthoz, amely többé- 
kevésbé észak felé található. Csak az a baj, hogy az utazók látnák 
és hallanák a darálót, a csempészek rájönnének, hogy figyelik őket, 
és lelépnének. 

— Mit szólna egy drónhoz? Tab bólintott. 

— A drón csendesebb a helikopternél, és magasabban száll. 
Sokkal jobb a titkos megfigyeléshez. 

— Akkor megkérem a légierőt, hogy küldje fel az egyik drónunkat, 
és próbálja megkeresni a szállítmány jelét. 

— Szuper lenne! — lelkesedett Tamara, aki sokkal jobban érezte 
volna magát, ha csak egy pillantást vethetett volna a buszra, 
amelyen Abdul ül. 

A megbeszélés ezzel véget is ért. Tab kikísérte Tamarát a 
kocsijához. A francia nagykövetség hosszú, alacsony, modern 
épülete fehéren ragyogott az erős napsütésben. 

— Ugye nem felejtetted el, hogy apám ma érkezik? — kérdezte 
Tab. Mosolygott, ugyanakkor kissé idegesnek látszott, ami nem volt 
jellemző rá. 

— Hát persze — mondta a nő. — Alig várom, hogy találkozhassak 
vele. 

— Van egy kis változás a tervben. 

Tamara megérezte, hogy Tab ettől ideges. 

— Anyám is jön - folytatta a férfi. 

— Uramatyám! Hogy engem megtekintsen, mi? 

— Nem, dehogyis! — Látva, hogy Tamara nem hisz neki, Tab azzal 
folytatta: — Hát, igen. 

— Tudtam! 

— Az olyan rossz? Meséltem nekik rólad, természetes, hogy 
anyám kíváncsi. 

— Járt már itt anyád? 

— Nem. 

Mit mondhatott Tab, hogy az anyja, életében először, idejön 
Csádba? Tudatnia kellett a szüleivel, hogy Tamara valószínűleg 
állandó szereplője lesz az életüknek. Örülnie kellene, nem pedig 
szorongania. 


— Ez azért sajátos — mondta a férfi. — Ebben a törvényeket nem 
ismerő országban naponta dacolsz az életveszéllyel, de félsz az 
anyámtól. 

— Igaz! — nevetett Tamara saját magán. De akkor is izgult. A fotóra 
gondolt Tab lakásán. Annyira emlékezett, hogy az anyja szőke és 
elegáns. — Még sose mondtad, mi a nevük. Rosszul venné ki magát, 
ha papának és mamannak szólongatnám őket. 

— Legalábbis egy darabig. Apám Malik, anyám Marie-Anatole, de 
mindenki csak Anne-nak hívja, mert az sok nyelvben ugyanaz. 

Egy darabig?, gondolta a nő. Egy darabig? Ám ezt nem mondta ki 
fennhangon. 

— Mikor érkeznek? 

— Dél körül. Este együtt vacsorázhatunk. 

Tamara a fejét rázta. Az emberek általában míszek repülés után. 
Jobb lenne, ha Tab szülei aludnának egy éjszakát a találkozásuk 
előtt. 

— Legyetek inkább hármasban az első estén — mondta, és mert 
nem akart olyasmikre célozgatni, hogy Tab szülei utálatosan 
viselkedhetnek, hozzátette: — TI ájékozódnod kell, mi hír a családban. 

— Lehet... 

— Ne inkább holnap ebédeljünk együtt? 

— Igazad van, ez jobb ötlet. De ugye nem akarunk négyesben 
mutatkozni a nyilvánosság előtt? Még nem vagyok kész elújságolni a 
fölötteseimnek, hogy szerelmes vagyok egy jenki spionba. 

- Erre nem is gondoltam. Én se hívhatom meg őket a 
garzonomba. 

Akkor hát mit csináljunk? 

— Le kell foglalhunk a Lamy valamelyik különszobáját. Vagy 
ebédelhetünk a lakosztályukban. Papa mindig egyágyast vesz ki, ha 
egyedül utazik, de maman nem adja alább az elnöki lakosztálynál. 

Semmi gáz, gondolta a nő. Kissé össze volt zavarodva. Még 
mindig nem szokta meg, hogy Tab családja milyen gazdag. 

— Az első randevúnkon kék-fehér csíkos ruhát viseltél, kék 
boleróval és kék bőrcipővel — mondta a férfi. 

— Hű, te tényleg odafigyeltél! 

— Csodálatos voltál. 


— Szemérmesnek látszottam benne. Bár te hamar átláttál az 
álcázáson. 

— Keddre kiválóan megfelelne. 

A nő meghökkent. Tab még sose mondta meg neki, hogy mit 
viseljen. Nem volt az a dirigálós típus. Tamarát kissé bosszantotta, 
hogy ennyire izgul a benyomás miatt, amit a barátnője tehet az 
anyjára, pedig tudta, hogy az idegességtől van az egész. 

— Nyugalom, Tabdar! — Kizárólag olyankor használta a férfi teljes 
nevét, ha ugratni akarta. — Nem foglak leégetni. Mostanában alig 
iszom, és nem fogdosom a pincért. 

— Elnézést — nevetett Tab. — Papa lezser, de maman tud kritizálni. 

— Részvétem. No várj csak, amíg találkozol az én anyámmal, a 
pedagógussal. Ha felbosszantod, a sarokba állít. 

— Köszönöm a megértésedet. 

Tamara puszit lehelt a férfi arcára, aztán beszállt az autóba. 

Azon tűnődött, amit Tab mondott: egy darabig. Tehát feltételezi, 
hogy lesz majd idő, amikor Tamara papának és mamannak szólítja a 
szüleit. Ez pedig azt jelenti, hogy addigra házasok lesznek. Mindig 
tudta, hogy Tabbal akarja leélni az életét, ám az esküvő a 
sereghajtók között kullogott a kívánságlistáján. Kétszer volt már 
férjnél, mindkétszer csapnivaló eredménnyel. Nem volt sietős 
elkövetnie még egyszer. 

Öt perc alatt visszaért a lombkoszorús amerikai nagykövetségre. 
írt egy feljegyzést Dexternek az értekezletről, aztán elment ebédelni 
a büfébe. Vegyes salátát kért, meg egy diétás kólát. 

Susan Marcus odajött az asztalához, letette a tálcáját, levette a 
sapkáját, és megrázta a fejét, hogy rövid haja visszanyerje 
természetes ruganyosságát. Leült, de nem nyúlt a marhasültjéhez. 

— Abdul adatai felbecsülhetetlenek — mondta. — Remélem, plecsnit 
kap érte. 

— Ha igen, azt aligha tudjuk meg. A CIA-kitüntetések általában 
titkosak. Azért is hívják őket gatyapőc-plecsninek. 

Susan vigyorgott. 

— Mert nem láthatók, és nem valók nőknek. 

— Föltehetően. 

Susan ismét elkomolyodott. 


— Figyelj, valamit kérni akarok tőled. 

Tamara lenyelt egy falat salátát, és letette a villáját. 

— Hallgatlak. 

— Azt tudod, hogy itteni kiküldetésünkben fontos szerepet játszik a 
csádi hadsereg kiképzése. 

— Hogyne. 

— Viszont azt valószínűleg nem tudod, hogy a legjobbak közül 
néhányat megtanítottunk a drónok használatára. 

— Valóban nem tudtam. 

— Természetesen szigorú ellenőrzés mellett; a helyi fiúk kizárólag 
amerikai felügyelettel dolgozhatnak velük. 

— Néha a drónok megsemmisülnek gyakorlatozás közben. Az 
egyik, egy rakétahordozó, felrobbant, amikor eltalálta a célpontot — 
az ilyesmi bele van kalkulálva. Egy másikat lelőttek — a kiképzéshez 
hozzátartozik, hogy megtanulják lelőni a  drónt. Gondosan 
számontartjuk, hány drónunk van. 

— Természetesen. 

— Csakhogy egy eltűnt. Tamara elhűlt. 

— Az meg hogy történhetett? 

— Sok drón lezuhan, mert ez új technológia. A hivatalos 
magyarázat a vezérlő meghibásodása. 

— És nem találjátok? Hát mekkora? 

— A drónok, amelyek hosszú távra szállítanak fegyvereket, nem 
kicsik. Ennél a szárnyak fesztávolsága akkora, mint egy vállalati 
gépé, és kifutóra van szüksége a felszálláshoz. Csakhogy a sivatag 
is nagy. 

— Gondolod, hogy ellophatták? 

— A drónnak általában háromfős személyzete van: a pilóta, a 
szenzoros operátor és a bevetési koordinátor, holott egy ember is 
pikkpakk röptethetné. Csakhogy az tehetetlen a vezérlő nélkül. 

— Az meg mekkora? 

— Az egy kisbusz. Hátul ül a pilóta egy virtuális műszerfalnál, 
amelyen monitorok mutatják a kilátást a drónból, a térképeket és a 
robotrepülőgép műszerezettségét. Van egy hagyományos gázpedál 
és egy botkormány. A kisbusz tetején egy tányérantenna biztosítja a 
kapcsolatot a drónnal. 


— Tehát a tolvajnak a kisbuszt is el kellett lopnia. 

— Azt talán vásárolhatott a feketepiacon. 

— Azt akarod, hogy tapogatózzak? 

— Kérlek rá. 

— A drónokat piacra dobhatták. A másik lehetőség, hogy a 
Tábornoknál vannak, bespájzolva egy raktárba valami eldugott 
felszállópályán. Valaki próbálhat vezérlőt beszerezni a feketepiacon. 
Utánanézek. 

— Köszönöm. 

— Most már megehetem a salátámat? 

— Ess neki. 


Tamara kedd reggelre megbeszélt Karimmal egy közös kávézást. 
Gondosan öltözött, mert Karim kávéházából egyenesen az ebédre 
kellett mennie, ahol majd megismeri Tab szüleit. Nem azt a szerelést 
vette föl, amelyet Tab javasolt, mert attól a férfi madzagon rángatott 
bábujának érezte volna magát, de nem is ragaszkodott csökönyösen 
a szakadt farmerhez. Tab szerint megvolt benne az az egyszerű 
sikk, amelyet a franciák csodálnak, és mellesleg neki is az volt a 
kedvenc stílusa. Így hát ugyanazt a ruhát választotta, amelyikre ezt a 
bókot kapta: sima vonalú alkonyszürkét, piros övvel. 

Az ékszernél elbizonytalanodott. Marie-Anatole Sadoulé a 
Travers cég, amely az ő irányításával többek között osztályon felüli 
fuxokat is gyárt. Tamara ékszeres dobozában semmi sem volt olyan 
drága, hogy versenyezhessen azzal, amiben Tab mamája 
felvonulhat. Úgy döntött, itt dacolni fog, és olyasmit visel, amit ő 
csinált magának. Ősrégi tuareg nyílhegyet választott. A Szahara 
egyes pontjain rétegekben állnak az efféle relikviák, úgyhogy a 
nyílhegy nem volt értékes, csak érdekes és másfajta. Kőből készült, 
az éleibe recéket csiszolt gondos alkotója. Tamara lyukat fúrt a 
nyílhegy széles tövébe, és átfűzött rajta egy nyersbőr szíjat, hogy a 
nyakába akaszthassa. A sötétszürke kő jól illett a ruhához. 

Karim szeme tágra nyílt az elismeréstől, amikor meglátta, 
mennyire sikkes, ám nem tett megjegyzést. Tamara leült vele 


szemközt a tulajdonosnak fenntartott asztalhoz, és keserű kávét 
ivott. Megbeszélték a csatát, amely tizenegy napja történt a 
menekülttábornál. 

— Nagyon örültünk, hogy az amerikai elnök nem hitte el a 
szudániak hazugságait a mi inváziónkról — mondta Karim. 

— Azért nem hitte el, mert megkapta egy szemtanú jelentését. 
Karim felvonta a szemöldökét. 

— A tiédet? 

— Személyesen felhívott, hogy megköszönje! 

— Gratulálok! Találkoztál már vele? 

— Évekkel ezelőtt dolgoztam a képviselői kampányában. 

- Nagyon imponáló. -— Karim gratulációjának volt valami 
mellékzöngéje, amely arra figyelmeztette Tamarát, hogy itt most 
óvatosnak kell lennie. Karim nagykutya ebben az országban, mert 
ismeri a Tábornokot, és nem venné jó néven, ha Tamara 
fontosabbnak tűnne nála, mert ő meg az amerikai elnököt ismeri. 
Kissé lejjebb kell szállítania magát. 

— Ez a mániája. Felhívja a legszimplább közembereket, akár egy 
sofőrt, egy zsarut vagy a falusi újság riporterét is, és megköszöni 
nekik, hogy milyen jó munkát végeztek. 

— Jót tesz a hírnevének. 

— Pontosan. — Tamara érezte, hogy visszanyomta magát a szokott 
méretére. Most már fölteheti a fogós kérdést. — Mellesleg eltűnt egy 
drónunk. Tudtad ezt? 

Karim utálta elismerni, ha nem tudott valamit. Olyankor 
megjátszotta, hogy neki az nem újság. Csak hangoztatta a 
tudatlanságát: ha tudott valamiről, de titkolni akarta. Ha most azt 
feleli Tamarának: ,Igen, hallottam róla", akkor valószínűleg fogalma 
sincs a dologról, míg ha azt mondja: , Halvány sejtelmem sincs", 
akkor tudja. 

— Valóban? — kérdezte lélegzetvételnyi habozás után Karim. — 
Egy drón eltűnt? Meg vagyok döbbenve! 

Vagyis tudod, gondolta a nő. Nohát, nohát! De azért tovább ütötte 
a vasat, mert megerősítést akart. 

— Arra gondoltunk, hogy talán a Tábornoknál van. 


— Ki van zárva! — Karim megpróbált méltatlankodónak látszani. — 
Miért, mihez kezdene velük a Tábornok? 

— Nem tudom én. Lehet, hogy csak azt gondolja, jó, ha van az 
embernek ilyenje is, mint a... — A nagy és bonyolult búvárkarórára 
mutatott Karim bal csuklóján. — Mint a te órád. — Ha Karim 
becsületes lenne, most elnevetné magát: ,Igen, jó, ha van az ember 
zsebében egy drón, még akkor is, ha sose játszik vele." 

De Karim nem nevetett. 

-— A Tábornok sose akarna ilyen hatalmas fegyvert amerikai 
szövetségeseinek jóváhagyása nélkül — mondta ünnepélyesen. 

Ez a szemforgató marhaság igazolta a nő sejtését. Megkapta a 
szükséges információt, úgyhogy másra terelte a beszédet. 

— Tartják magukat a hadseregek a demilitarizált övezethez a 
szudáni határon? — kérdezte. 

— Eddig igen. 

Miközben Szudánról tereferéltek, Tamara a kérdésen rágódott, 
amelyet Karim tett föl: Mihez kezdene a Tábornok egy amerikai 
drónnal? Lehet, hogy csak fölösleges státusszimbólum, sose 
használható, akárcsak Karim búvárórája egy ilyen szárazföldi 
országban. Ő se fogja ellenőrizni, hogy az óra százméternyi víz alatt 
is méri-e az időt. Ám a Tábornoknak baljósabb szándéka is lehet, 
mert ravasz intrikus, mint a rajtaütése is bizonyítja. 

Miután megvolt minden információja, amit ma kiszedhetett 
Karimból, Tamara búcsút vett tőle, és visszatért az autójához. 
Délután jelent Dexternek, de előtte el kell viselnie, hogy Tab szülei 
mérlegre tegyék. 

Figyelmeztette magát, hogy ne legyen túl érzékeny. Ez nem 
vizsga, csak egy ebéd. Akkor is drukkolt. 

A Lamy Hotelnál elsőnek a női mosdóba ment, hogy rendbe 
szedje magát. Megfésülködött, felújította a sminkjét. Belenézett a 
tükörbe, és megállapította, hogy jól áll neki a nyílhegy. 

Üzenetet kapott a telefonján, amelyből megtudta a szobaszámot. 
Belépett a liftbe, Tab követte. Tamara kétfelől megcsókolta, aztán 
ledörgölte a rúzsát a férfi arcáról. Tab előírásosan kiöltözött: pettyes 
nyakkendőt kötött, öltönye  szivarzsebéből kivillant a fehér 
zsebkendő. 


— Hadd találgassak — szólt franciául Tamara. — Anyád szereti, ha a 
férfiak kicsípik magukat. 

Tab elmosolyodott. 

— Azt a férfiak is szeretik. Tökéletes vagy. 

Odaértek a lakosztályhoz, amelynek az ajtaja nyitva volt. 

Tamara először járt elnöki lakosztályban. Keresztülmentek a kis 
előszobán, ahonnan egy tágas nappaliba jutottak. Annak az egyik 
ajtajából láthatták egy pillanatra az ebédlőt, ahol a pincér éppen a 
szalvétákat helyezte el az asztalon. A szemben lévő falon a 
kétszárnyú ajtó bizonyára a hálószobába vezetett. 

Tab szülei egy rózsaszín pamlagon ültek. Az apja felállt, az anyja 
ülve maradt. Mindketten szemüvegesek voltak. A szemüveg 
lemaradt a fényképről, amelyet Tamara látott. Maliknak sötét, 
darabos arca volt, de elegáns ruhája: sötétkék pamutblézer, törtfehér 
nadrág és csíkos nyakkendő, mint egy olyan franciáé, aki utánozza 
az angol stílust, csak az angoloknál több ízléssel. A sápadt, karcsú 
Anne, aki öregen is megőrizte a szépségét, krémszínű, állógalléros, 
tölcsérujjú vászonruhát viselt. Annak is látszottak, akik voltak: 
gazdag házaspárnak, akiknek jó ízlésük van. 

Tab elvégezte franciául a bemutatást. Tamara felmondta az előre 
betanult szöveget: 

— Úgy örülök, hogy megismerhetem ennek a csodálatos férfinak a 
szüleit! — Anne mosolygott, bár hűvösen. Minden anya boldog lett 
volna, ha így dicsérik a fiát, de rá ez nem volt hatással. 

Leültek. A kisasztalon egy jegesvödörben hűlt a pezsgő és négy 
pohár. A pincér bejött és töltött. Tamara megjegyezte, hogy a pezsgő 
valódi Travers. 

— Ön mindig a saját pezsgőjét issza? — kérdezte Anne-tól. 

— Gyakran igen, hogy ellenőrizzem, életben van-e még — felelt 
Anne. — Kóstolást általában a pincékben tartunk, ahol a pezsgő 
készül, és ugyanez érvényes a vásárlókra és a borszakírókra, akik a 
világ minden tájáról érkeznek reimsi  pincészetünkbe. Ám 
fogyasztóinknak más a tapasztalatuk. Mielőtt innának a borból, az 
talán több ezer kilométert is utazik, és gyakran nem a megfelelő 
körülmények között tartják. 

Tab félbeszakította. 


— Mikor Kaliforniában diákoskodtam, dolgoztam egy étteremben, 
ahol a pezsgőt a tűzhely melletti szekrényben tartották. Ha valaki 
pezsgőt rendelt, tizenöt percre a fagyasztóba tettük a palackot! 

Elnevette magát. 

Anyja nem látta a dolog humoros oldalát. 

— Mert látja, a pezsgőnek bírnia kell egy olyan tulajdonsággal, 
amely sosem ütközik ki, ha pincében kóstolják, ez pedig az erő. 
Olyan pezsgőt kell készítenünk, amely túléli a rossz bánásmódot, és 
az eszményinek nem mondható körülmények dacára is csodálatos 
az Íze. 

Tamara nem számított előadásra, habár ezt érdekesnek találta, 
és azt is megtudta belőle, hogy Tab anyja irgalmatlanul komoly 
egyéniség. 

Anne megkóstolta a pezsgőt, és azt mondta: 

— Nem túl kiábrándító. Tamara felségesnek találta. 

Csevegés közben Tamara felleltározta Anne ékszereit. A ruha 
tölcsérujja alól kilátszott a bal csuklóján egy szép Travers karóra és 
a jobb csuklóján három vékony aranykarika. Tamara nem akart az 
ékszerekről beszélni, de Anne megjegyzést tett a függőjére. 

— Ilyet még nem is láttam. 

— Házi készítésű — felelte Tamara, és elmagyarázta, hogy 
eredetileg tuareg nyílhegy volt. 

— Milyen eredeti — mondta Anne. 

Tamara találkozott már amerikai matrónákkal, akik ilyeneket 
mondtak, hogy ,milyen eredeti", de közben azt gondolták: , Milyen 
rémes." 

Tab az utazás üzleti részéről faggatta az apját. 

— Az összes fontos tárgyalást itt tartják a fővárosban — felelte 
Malik. — Akik ezt az országot irányítják, mind itt vannak — gondolom, 
neked nem kell magyaráznom. De majd el kell repülnöm Dobába, 
hogy megnézzem az olajkutakat. — A feleségéhez fordult. — Az 
olajmezők az ország délnyugati végében találhatók. 

— De konkrétan mit csinálsz Dobában és NDjamenában? — 
kérdezte lab. 

— Afrikában az üzlet nagyon személyes dolog — mondta Malik. — A 
barátság fontosabb lehet egy gavalléros szerződésnél. Itt az a 


leghatásosabb, ha idejekorán kiderítem,  elégedetlenek-e az 
emberek, és megteszem a szükséges lépéseket, hogy magunk 
mellé állítsam őket. 

Mire véget ért az ebéd, Tamarának megvolt a képe a házaspárról. 
Okos üzletemberek, tájékozottak és határozottak. Ám Malik 
barátságos és lezser volt, Anne pedig finom, de hideg, akár a 
pezsgője. A szerencsés genetikai dobásnak köszönhetően Tab az 
apja kedvességét és az anyja megnyerő külsejét örökölte. 

Ebéd után Tamara és Tab együtt távoztak. 

— Nem mindennapi emberek! — mondta a nő az előcsarnokban. 

— Én borzasztóan kimértnek találtam az ebédet. 

Tab igazat beszélt. Tamara volt olyan tapintatos, és nem 
helyeselt, inkább javasolt valamit. 

— Holnap este vigyük el őket az al-Kudszba! — Ez volt a kedvenc 
vendéglőjük, csendes arab hely, ahova nem jártak nyugatiak. — Ott 
ellazulhatunk. 

— Jó ötlet. — Tab összevonta a szemöldökét. — Csakhogy ott nem 
szolgálnak fel bort. 

— Orrolnának az öregeid? 

— Maman nem. Papa talán meginna egy pohárral. Ihatunk pezsgőt 
nálam, indulás előtt. 

— És szólj a szüleidnek, hogy ne díszbe öltözzenek! 

— Megpróbálok! 

— Te tényleg egy éttermi konyhán dolgoztál Kaliforniában? — 
kérdezte vigyorogva a nő. 

— Igen. 

— Azt hittem, kaptál apanázst a szüleidtől. 

— Kaptam is, méghozzá bőségeset, de fiatal és szamár lévén az 
egyik félévben túlköltekeztem. Túlságosan szégyelltem volna többet 
kérni tőlük, ezért szereztem állást. Nem bántam meg, új élmény volt. 
Addig sose dolgoztam. 

Fiatal, de nem is olyan szamár, gondolta a nő. Volt ereje, hogy 
magától megoldja a problémát, nem szaladt vissza papihoz és 
mamihoz segítségért. Ez tetszett Tamarának. 

— Hát akkor szia — mondta. — Fogjunk kezet, hogy ne nézzenek 
szeretőknek, ha netán figyel valaki. 


Eljöttek a Lamyból. Tamara az autó hátsó ülésén végre 
abbahagyhatta a színészkedést. Az ebéd írtózatos volt. Mindenki 
feszengett. Malik egymagában még elment volna; alighanem flörtölt 
volna Tamarával. Ám Anne a korrekt modorával vigyázzállásba 
parancsolt mindenkit. 

Abban biztos volt, hogy kapcsolatuk nem Tab anyjának 
jóváhagyásán múlik. Anne erős jellem, de nem olyan erős. Ám ha 
Tamara ellen fordul, az ártalmas lehet, és hosszú távon súrlódásokat 
okozhat egy házaspár életében. Nem engedi, hogy ez 
bekövetkezzen. 

Pedig kellett lennie egy igazi nőnek a nagy korrektség alatt. 
Elvégre Anne arisztokrata létére szakított a köreivel, hogy feleségül 
mehessen egy arab szatócsné fiához; ehhez pedig inkább kellett 
hallgatnia a szívére, mint az eszére. Tamara majd felkutatja azt a 
lányt, aki őrülten belehabarodott Malikba. 

Visszatért az amerikai követségre, és megkereste Dextert, aki a 
homlokán egy nagy véraláfutással, és felkötött karral ült az 
íróasztalánál. Egy szóval se köszönte meg, hogy Tamara kimentette 
a menekülttáborból. 

— Beszéltem Karimmal a hiányzó drónról — mondta. 

— Hiányzó drónról? — kérdezte bosszúsan Dexter. — Ki szólt 
magának a hiányzó drónról? 

Tamara meghökkert. 

— Nem kellett volna tudnom? 

— Ki szólt magának? - ismételte Dexter. 

Tamara habozott, de Susant nem fogja érdekelni, hogy Dexter mit 
tud, vagy mit gondol. 

— Marcus ezredes. 

— Persze, asszonyi pletyka — gúnyolódott Dexter. 

-— Ugyanazon az oldalon állunk! - mondta leplezetlen 
ingerültséggel Tamara. Bizonyos, hogy a drón nem minősül 
államtitoknak. Egyszerűen arról van szó, hogy Dexter szereti kézben 
tartani az információáramlást. Mindenről neki kell tudni elsőnek, akár 
kimegy, akár bejön. Fárasztó volt! 

— De ha nem akarja hallani, amit Karim mondott. . . 

— Jól van, jól van, mondja már. 


— Azt mondta, hogy nem a Tábornoknál van a drón, de szerintem 
hazudott. 

— Miből gondolja? 

— Csak megérzés. 

— Ja. Női ösztön. 

— Ha óhajtja. 

— Maga sose volt katona, ugye? 

— Nem. — Dexter a haditengerészetnél szolgált. — Maga ezt nem 
érti 

— közölte. 

Tamara nem felelt. 

— A hadianyag el szokott tünedezni — oktatta ki Dexter. — Mert 
nyilvántarthatatlan. Túl sok minden van túl sok helyen, és túl sokat 
mozgatják. 

Tamara szívesen megkérdezte volna, mégis mit gondol, hogyan 
működnek a nagy, nemzetközi légitársaságok, de továbbra is sikerült 
megfékeznie magát. 

— Ami eltűnt, az eltűnt — összegezte Dexter. — Nem szükséges 
összeesküvés-elméletet koholni. 

— Ha maga mondja - felelte a nő. 

— Én mondom - nyilatkoztatta ki Dexter. 

Másnap este Malik és Anne magas zsámolyokon ültek Tab 
lakásának apró konyhájában. Tab  humusszal kent meg 
uborkaszeleteket, miközben Tamara rozmaringgal, sóval és olajjal 
hintett meg sima tortillalepényeket, és ropogósra pirította őket a 
sütőben. A szűk helyen szokás szerint gyakran összeért a testük. 
Mindenki beszélt, de Tamara érezte, hogy közben is figyelik, főleg 
Anne. Ám amikor találkozott a tekintetük, elégedettséget látott Tab 
anyjának a szemében. Anne végül ki is jelentette: 

— Boldogok vagytok együtt. 

Először tegezte, és először mondott valamit Tamara és a fia 
kapcsolatáról, ráadásul jót mondott, aminek Tamara örült. Továbbá 
Anne megette az összes forró tortillát. 


Egy napon akár még össze is barátkozhatnak. 

Tamara kissé tartott a vacsorától az al-Kudszban. Ő a sötét 
hajával és a barna szemével még akár el is ment volna felszabadult 
arab lánynak, de Anne magas volt és szőke. Habár volt annyi esze, 
hogy ma este fejkendőt kössön és bő vászonnadrágot húzzon, hogy 
kevésbé legyen feltűnő. 

A tulajdonos barátságosan üdvözölte Tabot és Tamarát, akiket 
már ismert, és láthatólag tetszett neki, amikor Tab bemutatta a 
szüleit, akik, mint mondta, ,Párizsból érkeztek látogatóba". Az al- 
Kudsz vendégei között nem volt sok a párizsi látogató. 

Mikor kihozták az ételt, Tab előadta előre megfogalmazott kis 
beszédét. 

- — Kapcsolatom  Tamarával mindkettőnk  munkáltatójánál 
szabálysértőnek minősül — mondta. — Nem szeretik, ha túl közeli 
kapcsolatba kerülünk más országok hírszerzőivel. Eddig diszkrétek 
voltunk, de ez nem folytatható a végtelenségig. 

Anne türelmetlenkedett. 

— Van valamilyen tervetek? 

— Együtt akarunk élni — szólt Tab, eltérve a forgatókönyvtől. 

— Egy hónap után? 

— Öt hét után. 

Malik elnevette magát. 

— Már elfelejtetted, hogy nálunk mi volt? — kérdezte a feleségétől. 
— Egy hét után ágyba bújtunk pénteken, és ki se bújtunk belőle hétfő 
reggelig! 

Anne elvörösödött. 

— Kérlek, Malik! 

De Malik nem hagyta, hogy elnémítsák. 

— Ugyanolyanok, hát nem látod? — kérdezte. — Ilyen az igaz 
szerelem. 

Anne nem óhajtotta megvitatni az igaz szerelem természetét. 

— Akartok gyerekeket? 

Erről még nem esett szó közöttük, de Tamara tisztában volt az 
érzéseivel. 

— Igen — felelte. 

— Igen - felelte Tab. 


— Szeretnék srácokat és hivatást — tódította Tamara -—, és ebben 
két remek szerepmodellem van, Anne: te és az anyám. 

— Akkor hát mihez fogtok? 

— Kilépek a DGSE-től, és ha befogadsz, maman, szeretnék neked 
dolgozni a családi üzletben — válaszolt Tab. 

— Boldogan befogadlak — vágta rá Anne. — No de hogy illesz te a 
képbe, Tamara? 

-— Szeretnék a CIA-nál maradni. Megpróbálom . áthelyeztetni 
magamat a párizsi követségre. Ha nem megy, ki kell találnom valami 
mást. Az a lényeg, hogy előbb hagyom ott az Ügynökséget, mint 
Tabot. 

Egy percig néma csönd volt. Aztán Anne arcán megjelent a 
legmelegebb mosoly, amelyet Tamara látott tőle. Rátette a kezét 
Tamaráéra. 

— Te valóban szereted, ugye? — kérdezte halkan. 

— Igen - felelte Tamara. — Valóban. 


kxk 


Másnap telefonált Tab, és közölte, hogy a francia drónnak nem 
sikerült vennie a szállítmány rádiójelét, és nem érzékelt semmiféle 
buszt. 

Abdul eltűnt. 


22. fejezet 


A Mercedes busz öt napig vesztegelt egy névtelen líbiai faluban, 
várva, hogy Tripoliból megérkezzen az új üzemanyag-szivattyú. A 
falusiak egy olyan tuareg nyelvjárást beszéltek, amelyet egyik utazó 
sem ismert, ám Kia és Eszma egész jól megértették magukat az 
asszonyokkal gesztusok és mosolyok segítségével. Az ennivalót a 
szomszédos falvakból kellett hozni, mert egy település nem 
etethetett harminckilenc újabb szájat, akármennyi pénzt kínáltak is 
nekik. 

Hakim követelte, hogy mindenki fizessen felárat, mert ez váratlan 
tétel az ő költségvetésében. Abdul dühösen azt felelte, hogy fogytán 
a pénze. Más utasok ugyancsak tiltakoztak. Kia persze tudta, hogy 
Abdul csak színlel, mert nem akarja elárulni, mennyije van. 

Mostanra megszokták Hakimot és fegyveres őreit. Nem féltek 
vitatkozni és alkudozni velük a felpénzeken. A csoport már sok 
mindent átvészelt. Kia már-már biztonságban érezte magát. Most a 
tengeri átkelés foglalkoztatta, mert számára ez volt az utazás 
legfélelmetesebb része. 

Különös módon nem volt elkeseredve: szinte normálisnak látta a 
mindennapok nélkülözését és veszedelmeit. Sokat beszélgetett a 
hasonló korú Eszmával, de a legtöbb időt Abdullal töltötte, aki 
megszerette Nadzsit. Valósággal elbűvölte a kétéves gyermek 
szellemi fejlődése: hogy mit ért a kisfiú, mit nem ért, és milyen sokat 
tanul mindennap. Kia megkérdezte tőle, hogy nem szeretne-e ő is 
egy saját fiút. 

— Ezen már hosszú ideje nem gondolkoztam -— felelte Abdul. Kia 
nem értette, de már hetek óta rájött, hogy a férfi nem válaszol a 
múltját firtató kérdésekre. 

Egy napon sűrű ködre ébredtek, amely hideg harmattal vonta be 
a világot. Előfordul ilyesmi a sivatagban, csak ritkán. Egyik háztól 
nem lehetett ellátni a másikig, a hangok eltompultak, mintha fal 
mögül hallatszanának a lépések és a beszéd. 

Kia egy rongycsíkkal magához kötötte Nadzsit, mert attól félt, 
hogy ha a gyerek elcsámborog, talán sose találják meg többé. Ő és 
Abdul egymás mellett üldögéltek naphosszat, és többnyire senkit se 


láttak. Kia megkérdezte, miből fog élni Abdul, ha majd megérkeznek 
Franciaországba. 

- Vannak európaiak, akik megfizetik az embert, ha segít 
megőrizni az egészségüket és az erejüket — válaszolta a férfi. — Az 
ilyeneket úgy hívják, hogy személyi edző, és száz dollárt is 
elkérhetnek egy óráért. Kisportoltnak kell lenned, egyébként annyi a 
dolgod, hogy mondod nekik, milyen gyakorlatokat csináljanak. — Kia 
egészen elhűlt. Hogy legyenek emberek, akik ennyit hajlandók fizetni 
a semmiért! Még sokat kellett tanulnia az európaiakról. 

— No és te? — kérdezte Abdul. — Mit fogsz csinálni? 

— Ha egyszer odajutok, boldogan elvégzek minden munkát. 

— De mit szeretnél a legjobban? Az asszony elmosolyodott. 

- Szeretnék egy kis halboltot. Értek a halakhoz. Biztos, hogy 
Franciaországban másfélék vannak, de gyorsan megtanulnám őket. 
Mindennap frisset vásárolnék, és ha mindent eladtam, becsuknék. 
Ha Nadzsi idősebb lesz, dolgozhat az üzletben, és kitanulhatja a 
mesterséget, azután átveheti, ha én már túl öreg leszek a 
munkához. 

Másnap végre meghozta a szivattyút egy tevés ember, aki ott 
maradt, hogy segítsen Hakimnak beszerelni, és ellenőrizte, 
megfelelően működik-e. 

Másnap elindultak, továbbra is nyugatnak. Abdul egyszer már 
rákérdezett Hakimnál az útirányra, de most befogta a száját. Ám 
nem ő volt az egyetlen utazó, aki nem hitte el, hogy nyugat felé van 
a Földközi-tenger. A következő megállónál két férfi felelősségre 
vonta Hakimot. Követelték, hogy mondja meg, miért távolodnak útjuk 
kijelölt céljától. 

Kia fülelt, mert kíváncsi volt, mit fog mondani Hakim. 

— Erre kell menni! — felelte dühösen. — Csak egy út van! 

Mivel a kérdezősködők továbbra sem tágítottak, még hozzátette: 

— Előbb nyugat felé megyünk, aztán északnak. Ez az egyetlen út, 
ha nem tevét használsz. — Gúnyolódni kezdett. — Tessék, kerítsetek 
egy tevét, majd meglátjuk, ki ér hamarabb Tripoliba. 

— Te hiszel Hakimnak? — kérdezte halkan Abdultól az asszony. 
Abdul vállat vont. 


— Hazug és csaló. Egyetlen szavát sem hiszem. Viszont a busz az 
övé, ő vezet, és az őreinél vannak a puskák. Tehát bíznunk kell 
benne. A busz jól haladt azon a napon. Késő délután az üveg nélküli 
ablakon kitekintő Kia fölfedezte az emberi jelenlét szennyes nyomait: 
horpadt olajoshordókat, kartonpapír dobozokat, egy kocsiülést, 
amelyből kibuggyant a habszivacs tömés. Elöl feltűnt a távolban egy 

település, amely nem látszott tuareg falunak. 

Közelebbről kirajzolódtak a részletek. Volt néhány salakbeton falú 
ház és sok viskó, amelyeket kiszáradt faágakból, rongyos ponyvából 
és szőnyegcafatokból barmoltak össze. De voltak teherautók is, meg 
más járművek, és a terület egy részét erős drótkerítéssel zárták le. 

— Mi ez a hely? - kérdezte Kia. 

— Bányásztábornak látszik. 

— Aranyat bányásznak? — Mindenki máshoz hasonlón Kia is 
hallott a közép-szaharai aranylázról, de még sose látott bányát. 

— Gondolom - felelte Abdul. 

Mocskos egy hely, állapította meg az asszony a lassan gördülő 
buszból. A putrik között hegyekben álltak az italos- és 
cigarettásdobozok meg az ételmaradék. 

— Az aranybányák mindig ilyen piszkosak? — kérdezte Abdultól. 

— Úgy tudom, hogy vannak, amelyekre a líbiai kormány adott 
engedélyt, és ott érvényesek a munkaügyi törvények, de sok helyütt 
feketében csinálják, és ott nincs se törvény, se szabály. A Szahara 
túl nagy a rendőri felügyelethez. Ez a hely csak törvénytelen lehet. 

Rongyos emberek bámultak közönyösen a Mercedes után. Volt 
köztük néhány őr: szakállas fiatalemberek puskával. Kia úgy vélte, 
hogy egy aranybányánál szükség is van biztonsági őrökre. Meglátott 
egy tartálykocsit és egy embert, aki gumicsőből töltögette a vizet a 
kannákba és a palackokba. A sivatagi települések többsége az 
oázisok köré épül, de bányászni csak ott lehet, ahol az arany van, a 
vizet tehát máshonnan kell ideszállítani, nehogy a bányászok 
szomjan haljanak. 

Hakim lefékezte a buszt, felállt. 

— Itt töltjük az éjszakát. Ők majd adnak enni, és egy helyet, ahol 
megalhatunk. 

Kiának semmire sem volt étvágya, ami itt készült. 


— Ez itt egy aranybánya, amit szigorúan őriznek — folytatta Hakim. 

— Térjetek ki az őrök útjából, és nehogy felmásszatok valamelyik 
drótkerítésre, mert akkor lelőnek! 

Kiának egyre kevésbé tetszett a hely. 

Hakim kinyitotta a busz ajtaját. Hamza és Tarik kiszállt és megállt, 
kezükben a puskával. 

- Líbiában vagyunk - mondta Hakim -, tehát ahogy 
megegyeztünk, most kifizetitek az útiköltségetek második részletét, 
mielőtt leszálltok a buszról. Kétezer amerikai dollár fejenként. 

Az emberek előkeresték a batyujukból vagy a ruhájuk alól a 
pénzt. Kia nem szívesen vált meg a magáétól, de nem volt 
választása. 

Hakim ráérősen átszámolta a bankjegyeket. 

Amikor az utolsó utazó is kiszállt, odajött hozzájuk egy őr, pár 
évvel idősebb a társainál, olyan harmincasforma. Neki nem puskája 
volt, hanem tokba dugott pisztolya. Megvetően végigmérte az 
utasokat. Kia nem értette, mi baja velük. 

- Ő Mohamed - mondta Hakim. — Majd ő megmutatja, hol 
alusztok. 

Hamza és Tarik visszaszállt a Mercedesbe, Hakim elhajtott, hogy 
leparkolja a járművet. A két dzsihádi gyakran a buszon aludt 
éjszaka. Talán féltek, hogy ellopják. 

— Na, gyertek utánam -— szólt Mohamed. 

Cikcakkban vezette őket a putrik között. Kia rögtön őutána ment 
Eszmával és a családjával. Wahed, Eszma apósa, megszólította az 
őrt: 

— Te milyen régen vagy itt, testvér? 

— Fogd be a szád, te bolond vénember - felelte Mohamed. 

Egy hullámbádoggal fedett fészerhez vezette őket, amelynek 
csak három oldala volt. Kia látta, amint egy sivatagi patkány, 
pofájában kenyérdarabbal, éppen kifurakodik a fal egyik résén, úgy 
billegetve a farkát, mintha tőlük venne szíves búcsút. 

A fészerben sötét volt. Villanyáramnak semmi nyoma. 

— Majd hoznak nektek enni — mondta Mohamed, mielőtt távozott. 

Ugyan kik hoznak?, töprengett Kia. 


Leült, majd egy kartonpapírból rögtönzött seprűvel megtisztított 
egy darab földet. Elővette a takaróját meg Nadzsiét, összegöngyölve 
letette őket a batyuja mellé, jelezve, hogy az a hely az övék. 

— Kimegyek, körülnézek — mondta Abdul. 

— Veled megyek! — Kia felkapta Nadzsit. — Talán lehet itt valahol 
mosakodni. 

Este volt, de még nem sötétedett be. Találtak egy többé-kevésbé 
egyenes utat, és azon indultak el a táboron át. Kia szeretett így 
Abdul mellett menni, karján Nadzsival. Majdnem olyanok voltak, mint 
egy család. 

Egy asszony keményen nézett rá. Aztán egy férfi bámulta meg. 

— Dugd el a keresztet a ruhád alá! — figyelmeztette Abdul. — Úgy 
látom, itt szélsőségesek vannak. 

Kia észre se vette, hogy kilátszik a vékony ezüstláncra fűzött kis 
kereszt. Persze, hiszen Csádtól eltérően Líbia lakossága 
túlnyomórészt szunnita muzulmánokból áll a keresztények 
elenyésző kisebbségben vannak! Sietve elrejtette a keresztet. 

A hevenyészett kunyhók egy nagy salakbeton ház köré épültek, 
amely előtt tűz égett. A tűzre tett kondérokban kevergetett valamit 
egy kövér asszony, akinek csak a szeme látszott ki a fekete 
hidzsábból. Az ételen nem érzett az afrikai konyha fűszeres illata. 
Kia szerint kása lehetett. Bizonyára ebben a házban tárolják az 
élelmiszert. Az épület mögött nyitott szeméttartályok bűzlöttek, és 
kupacban állt a zöldségfélék lehámozott héja. 

Ám a táborban csak a kivándorlók szállása volt ilyen. Három 
nagy, elkerített területen akkurátus rend és tisztaság uralkodott. 

Az egyikben, amely parkolóként szolgált, tíz-egynéhány jármű 
állt. Volt köztük négy furgon, feltehetőleg ezeken vitték el az aranyat, 
és hozták az élelmiszereket; két nagy tartálykocsi, olyanok, mint 
amelyikből vizet osztottak; és két csillogó, fekete SUV. Kia úgy vélte, 
ezeket használhatják a fontos emberek, talán a bánya tulajdonosai. 
Továbbá volt egy nagy, utánfutós, olajszállító kamion, amelynek az 
oldalán, sárga-szürke alapon, fekete, hatlábú sárkány fújta a lángot. 
A sárkány alatt az ENI betűk az olasz óriás olajvállalatot jelentették. 
Kia úgy vélte, azért van itt, mert ebből töltik fel a többi járművet. Volt 
préslégtömlő is a kerekek felfújatásához. 


A széles kaput, ahol a járművek közlekedhettek, lánccal és 
lakattal zárták le. Kis őrház is volt a kerítésen belül. Unott képű 
fegyveres állt a kapunál, és cigarettázott. Sötétedés után nyilván 
bemegy majd a házba; a sivatagban hidegek az éjszakák. 

— Észak-koreai — mondta Abdul, mintha fennhangon gondolkozna. 

— Ő? -— Kia megnézte az őrt. — Nem. 

— Nem ő. A puskája. 

— Ó. — Abdul többek között a puskákhoz is értett. 

— Ez illegális bánya lehet, bár ahhoz képest meglepően jó a 
felszerelése — mondta a férfi. — Rengeteg pénzt fialhat. 

— Hát persze — nevetett Kia. — Hiszen aranybánya! Abdul 
elmosolyodott. 

— Igaz. Bár a munkások, akik bányásszák, láthatólag nem sokat 
kapnak a haszonból. 

— A munkások soha és sehol nem kapnak sokat a haszonból. — 
Az asszonyt meglepte, hogy az egyébként oly tájékozott Abdul nem 
ismeri az életnek ezt az alapvető igazságát. 

— Akkor mi vonzza őket ide? — kérdezte a férfi. 

Hát ez jó kérdés. Kia úgy hallotta, hogy ezek a sivatagi illegális 
aranybányák csupa egyemberes vállalkozások: aki bírja, marja, és 
ki- ki magának. Az élet kemény, de óriásikat lehet kaszálni. Ám itt 
nagyon csekélynek tűnt a munka ellenértéke. 

Mentek tovább. Kia meghallotta egy légkalapács agresszív 
dübörgését. A második kerítés két-három hektárt zárt körül, és 
mögötte száz-egynéhány ember dolgozott. Kia és Abdul figyelték, 
hogyan csinálják. Egy sekély gödörben egy ember törte a sziklát 
légkalapáccsal. Amikor szünetet tartott, egy kotrórakodó fölszedte, 
majd egy lebetonozott, széles földdarabra borította a kőkoloncokat. 
Itt dolgoztak a legtöbben: nagykalapácsokkal zúzták össze a 
köveket. Iszonyú munka lehetett a könyörtelen sivatagi napsütésben. 

— Hol az arany? - kérdezte Kia. 

— A kőben. Néha rögökbe áll össze, akkorákba, mint egy 
hüvelykujj, azokat egyszerűen kiszeded kézzel a zúzalékból. De 
gyakoribbak a pikkelyek, amelyeket bonyolultabb eljárással kell 
kitermelni. Mosóaranynak hívják. 


— Hát ti meg mit képzeltek? — kérdezte mögöttük egy hang. 
Megfordultak. Mohamed volt. Kia utálta, mert úgy vette észre, hogy 
piszok alak. 

— Körülnézek -— felelte Abdul. — Talán tilos, testvér? 

— Tűnés innen. — Kia látta, hogy Mohamednek elöl nincsen foga. 

— Ahogy óhajtod - felelte Abdul. 

Eljöttek. Kicsivel később az asszony visszanézett, de Mohamed 
addigra eltűnt. 

A harmadik elkerített hely ismét más volt. Lapos tetejű salakbeton 
épületek álltak benne katonás sorokban, alighanem az őrök 
barakkjai. Mögöttük négy tárgy látszott. Sivatagi álcázóhálóval 
terítették le őket, és mindegyik akkora volt, mint egy utánfutós 
teherautó. Körülöttük emberek üldögéltek, kávézgattak, 
kockázgattak, vélhetőleg őrök, akiknek letelt a szolgálata. Kia 
megdöbbenésére ugyanitt parkolt a Mercedes busz. 

Volt még egy talány, egy ablaktalan épület, amelynek egyetlen 
ajtaját kívülről berácsozták. Hátborzongatóan emlékeztetett egy 
börtönre. Világoskékre festették, hogy visszaverje a hőséget, amire 
szükség is volt, ha valakik az egész napot odabent töltik. 

Visszatértek a fészerükhöz, amely egészen tiszta lett, mert Kia 
példáját követve az útitársak is söprögettek. Eszma és az anyósa 
szereztek egy teknő vizet, és a fészer előtt mostak. A többi utas a 
szokott felületes fecsegéssel múlatta az időt. 

Három asszony nagy tálakban hozta az ételt, és hozzá műanyag 
tányérokat. Kia jól látta, csakugyan kása készült vacsorára. Sózott 
halat és hagymát is kevertek bele. 

A nap lement. Mire az utazók végeztek a vacsorával, kigyúltak az 
égen a csillagok. Kia bebugyolálta Nadzsit, maga is betakarózott, és 
elnyúlt a földön. 

Abdul a közelükben dőlt le. 


Abdul kíváncsi volt. Hakim nem ok nélkül tette a kitérőt, de mi az 
az ok? Természetes megálló lett volna, tekintve az NSZIA jelenlétét, 
ha útba esett volna. De nem esett útba. 


Más utasoktól eltérően neki nem volt sürgős Tripoliba jutni. Neki 
az volt a dolga, hogy adatokat gyűjtsön, és ez a tábor roppant 
izgalmasnak látszott. Különösen kíváncsi volt a teherautó nagyságú 
tárgyakra az őrök körletében. Az NSZIÁ előző búvóhelyén, amelyet 
fölfedezett, három kínai löveg volt. Ezek itt nagyobbnak látszottak. 

Miközben elmerült az álomban, az agya egyre ugyanazt a szót 
őrölte: gödör. Az aranytartalmú kőzetet egy gödörből fejtették ki. Mit 
jelent ez? 

Mikor hajnalban felriadt, az agyában még mindig ott görgött 
ugyanaz a szó. Gödör. 

Arabul hufra a gödör, bár inkább lyuknak fordítják. Mit jelent a 

lyuk? 

Mikor bekattant a válasz, annyira megdöbbent, hogy feldobta 
magát ültében, és belebámult a semmibe. 

Az NSZIÁ vezérének tekintett al-Fárábi, az Afgán rejtekhelye egy 

Hufra nevű hely. Egy lyuk. Egy gödör. Egy bánya! 

Ez az! 

Megtalálta, amit keresett. Minél előbb jelentenie kell Tamarának 
és a CIA-nak! Csak hát dühítő módon itt nem volt térerő. 

Meddig tart még, hogy a busz visszatérjen a civilizációba? 

Ez kiválóan megfelelt az NSZIÁ-nak: egy rejtekhely az irdatlan 
sivatag közepén, a földjében arannyal, amely arra vár, hogy 
fölszedjék. Nem csoda, ha al-Fárábi megtette a támaszpontjának. 
Elképesztően fontos felfedezés a terrorizmus ellenségei számára — 
illetve az lesz, amint Abdul képes jelenteni. 

Vajon most is itt van al-Fárábi? 

A kivándorlók  mozgolódtak.  Fölkeltek,  összehajtották a 
pokrócaikat, mosakodtak. Nadzsi lebent kért, de be kellett érnie 
anyatejjel. Az asszonyok, akik vacsorát hoztak az este, megérkeztek 
a lepénykenyérből és domiatiból, azaz sós lében tartósított sajtból 
álló reggelivel. Utána a kivándorlók leültek, és várták Hakimot, hogy 
előálljon a busszal. 

Nem jött. 

Abdul nagyon rosszat sejtett. 

Egy óra múlva elhatározták, hogy megkeresik Hakimot. 
Csoportokra oszlottak. Abdul azt mondta, ő majd ellenőrzi a 


legtávolibb részt, ahol a körlet volt. Kia vele tartott, karján Nadzsival. 
Felkelőben volt a nap, a férfiak többsége már a gödörben dolgozott, 
csak néhány asszony és gyerek lézengett a táborban, úgyhogy 
mindenképpen észre kellett volna venniük Hakimot. Hamza és Tarik 
még feltűnőbbek lettek volna, de egyik sem volt sehol. 

Abdul és Kia megérkeztek a körlethez. Bebámultak a kerítésen. 

— Tegnap este ott parkolt a busz — mutatta Abdul. Most nem volt 
ott, és a bentiek egyike sem: Hakim vagy Tarik, vagy Hamza. 

Abdul reménykedve keresett egy magas férfit, aki szürke hajú, 
fekete szakállú, szúrós tekintetű és parancsoló fellépésű, egy 
embert, aki al-Fárábi lehet, de senkit sem látott, akire illett volna ez a 
leírás. 

— Már megint ti? — kérdezte egy hang. Abdul megfordult. 
Mohamed volt az. 

— Én figyelmeztettelek, hogy ne gyertek ide! — folytatta Mohamed. 

Kissé selypített a hiányos fogazata miatt. 

Nem figyelmeztette őket, de Abdult ez most nem érdekelte. 

— Hol van a Mercedes busz, amelyik itt parkolt az este? 

Mohamedet meghökkentette az indulatos hang. Nyilván rettegő 
alázathoz szokott. De azért gyorsan összeszedte magát. 

— Nem tudom, és nem érdekel. Tűnés a kerítéstől. 

— Három ember, név szerint Hakim, Tarik és Hamza itt töltötték az 
éjszakát, ahol te laksz — folytatta Abdul. — Látnod kellett őket. 

Mohamed megérintette az övén a pisztolyt. 

— Te engem ne kérdezgess. 

— Mikor mentek el? Hová mentek? 

Mohamed kihúzta a pisztolyát, egy 9 milliméteres félautomatát, és 
Abdul gyomrához nyomta a fegyvercsövet. Ferdén tartotta a 
pisztolyt, így Abdul látta a markolaton a körbe foglalt ötágú csillagot. 
Pektuszan volt, amit az  észak-koreaiak a cseh C2Z—75-ről 
koppintottak. 

— Fogd be a pofád! — parancsolta Mohamed. 

— Abdul, kérlek, hagyd! — szólalt meg Kia. 

Abdul egy szempillantás alatt elvehette volna Mohamedtől a 
pisztolyt, de nem győzhetett le egy egész kaszárnyát, és akkor sem 
kapott volna semmilyen információt. Karon fogta Kiát, és elmentek. 


Nem hagyták abba a járkálást, tovább keresték Hakimot. 

— Szerinted hova ment a busz? - kérdezte Kia. 

— Nem tudom. 

— Ez a nagy kérdés. 

Majd kideríti, amint lesz alkalma ellenőrizni a cipője sarkába 
rejtett nyomkövetőt. Meg is teszi azonnal, mihelyt tájékoztatták a 
többieket a fészerben. Kimegy a sivatagba arra hivatkozva, hogy 
szólítja a természet, és ott lopva megnézi a műszert. 

Ám ebből nem lett semmi, mert a fészerben ott találták 
Mohamedet, aki egy felfordított ládán trónolt. Mutatta Abdulnak, 
hogy hova üljön a földön. Abdul úgy döntött, nem vitatkozik. Lehet, 
hogy megtudnak valamit arról, hova lett a Mercedes. 

Visszajöttek az utolsó keresők, leültek ők is a társaik közé a 
földön. "Mohamed megszámolta őket -— harminchatan voltak, 
leszámítva Nadzsit —, aztán megszólalt. 

— A vezetőtök elment a busszal. 

Wahed, mint a legidősebb férfi a kivándorlók között, 
automatikusan vállalta a szószóló szerepét. 

— Hova ment Hakim? - kérdezte. 

— Honnan tudjam? 

— De hát nála a pénzünk! Megfizettük, hogy vigyen át Európába! 

— Miért nekem mondod? -— bosszankodott Mohamed. —- Nem 
nekem fizettél. 

Abdul kíváncsian figyelt, hogy mi lesz ebből. 

— Most mit tegyünk? — kérdezte Wahed. Mohamed vigyorgott, 
kimutatva csupasz ínyét. 

— Elmehettek. 

— De hát nincs mivel! 

— Van százharminc kilométerrel északabbra egy oázis. Pár nap 
alatt odaérhettek, ha megtaláljátok. 

Az lehetetlen. Itt nem volt út, csak egy el-eltünedező csapás a 
dűnék között. A sivataglakó tuareg nomádok eligazodhattak, de a 
kivándorlóknak nem volt esélyük. Addig  bolyonganának a 
homokban, amíg szomjan nem halnak. 

Ez katasztrófa volt. Abdul törte a fejét, hogy ezek után miként 
léphetne kapcsolatba Tamarával. Miként tehetne jelentést? 


— Nem vihetnétek el minket az oázishoz? — kérdezte Wahed. 

— Nem. Mi itt aranybányát működtetünk, nem utazási irodát. — 
Mohamed láthatólag élvezte a helyzetet. 

Abdul már értette. 

— Nem először történik, ugye? — kérdezte Mohamedtől. 

— Nem tudom, miről beszélsz. 

— Dehogynem tudod. Nem jöttél zavarba, még csak nem is 
csodálkozol azon, hogy Hakim megszökött. Már kívülről tudod a 
szövegedet. Még unod is, annyiszor felmondtad ugyanazt. 

— Fogd be a pofád! 

Hakim szélhámos, állapította meg Abdul. lIdehozza a 
kivándorlókat, elszedi minden pénzüket, aztán a sorsukra hagyja 
őket. De mi történik velük utána? Mohamed talán kapcsolatba lép a 
családjukkal, és még több pénzt követel azért, hogy segítsék 
továbbutazni őket. 

— Tehát itt kell maradnunk addig, amíg nem jön valaki, aki 
hajlandó elvinni bennünket? — kérdezte Wahed. 

Ennél rosszabbról van szó, gondolta Abdul. 

— A vezetőtök kifizette egy éjszakára a szállásotokat. A reggeli 
volt az utolsó alkalom, hogy ingyen ehettetek. Nem kaptok több ételt. 

— Éhen veszejtesz minket! 

— Ha enni akartok, dolgoznotok kell. Tehát erről van szó. 

— Dolgozni? Hogyan? - kérdezte Wahed. 

— A férfiak a bányában. Az asszonyok segíthetnek Rahimának, a 
szakácsnénak. Ő az, aki fekete hidzsábot visel. Szűkében vagyunk 
az asszonyoknak, és ezt a helyet takarítani kell. 

— Mi a fizetség? 

— Ki beszélt itt pénzről? Ha dolgoztok, esztek. Ha nem dolgoztok, 
nem esztek. — Mohamed ismét vigyorgott. — Mindenki önként 
választ. Nincs fizetség. 

Wahed felháborodott. 

— De hát az rabszolgamunka! 

— Itt nincsenek rabszolgák. Nézz már körül. Se falak, se lakatok. 

Bármikor elmehettek. 

Akkor is rabszolgamunka, gondolta Abdul. A sivatag hatékonyabb 
a falaknál. 


Hát ez volt a kirakós utolsó darabja. Nem értette, mi csábítja ide 
az embereket. Hát most már érti. Nem idecsábítják, hanem foglyul 
ejtik őket. 

Vajon "mennyit kap ezért Hakim? Talán kétszáz dollárt 
rabszolgánként? Ha igen, akkor 7200 dollárral távozott, ami semmi a 
kokain  hasznához képest, ám Abdul gyanúja szerint az 
oroszlánrészt a dzsihádik vágják zsebre, és Hakim annyit kap, mint 
egy sofőr. Ez arra is magyarázatot ad, hogy az úton miért igyekezett 
kicsikarni mindenáron még pár pluszdollárt a kivándorlókból. 

— Itt vannak szabályok — közölte Mohamed. — A legfontosabbak, 
hogy tilos az alkohol, tilos a szerencsejáték és tilos a homoszexuális 
tisztátalanság. 

Abdul szívesen megkérdezte volna, milyen büntetés jár értük, de 
nem akarta még jobban felhívni magára a figyelmet. Attól tartott, 
hogy Mohamed máris kipécézte. 

— Azoknak, akik vacsorát akarnak, máris be kell állniuk a 
munkába 

— folytatta Mohamed. — Az asszonyok menjenek a konyhára, és 
beszéljenek Rahimával. A férfiak velem jönnek. 

Felállt, elvonult. 

Abdul és a férfiak követték. 

Baktattak a szemetes ösvényen. A légkalapács robaja erősödött. 
A kivándorlók zömmel húsz-egynéhány évesek voltak; ha kínlódva 
is, de képesek lesznek elvégezni a munkát. Wahed azonban nem. 

Egy fegyveres őr leoldotta a láncot a bánya kapujáról. Bementek. 

Odabent tompa tekintetű emberek dolgoztak, akiken látszott, 
hogy számukra rég megszűnt a remény és a kétségbeesés fogalma. 
Nem beszéltek, csak kalapálták gépiesen a köveket, és amint egyet 
szétzúztak, áttértek a következőre. Valamennyien galabiját és 
turbánt viseltek, de a ruhájuk rongyokban lógott, a szakállukon 
vastagon állt a por. Időnként szünetet tartottak, odamentek egy 
vízzel töltött olajoshordóhoz, és kiöblítették a szájukat. 

Szikárak és izmosak voltak mind, amin Abdul elcsodálkozott, 
aztán rájött, hogy a gyengébbek már meghaltak. 

A felügyelők, akiknek az volt a dolguk, hogy figyeljék az 
összeroppanó köveket, könnyen felismerhetők voltak a jobb 


ruhájukról. 

Mohamed hosszú nyelű, súlyos fejű kalapácsokat osztott ki az 
újak között. Abdul megemelte a magáét. Jól megmunkált darab volt, 
jó állapotban. A dzsihádik praktikus emberek: a silány eszköz 
lassítaná az arany kitermelését. 

Wahed volt az egyetlen, aki nem kapott kalapácsot. Abdul 
megkönnyebbült, azt hitte, Mohamed majd valami könnyebb munkát 
ad az idősebb embernek. Rosszul hitte. Mohamed a gödörhöz vitte 
Wahedet, és vigyorogva megparancsolta, hogy ő kezelje a 
légkalapácsot. 

Mindenki őket figyelte. 

A földön kijelölték fehér festékkel a következő feltárási terület 
határát, de Wahed nem bírta megemelni a fúrót, még egyenesen 
tartani is nehezére esett, amin a fiatal felügyelők jót nevettek, bár 
Abdul észrevette, hogy néhányan az idősebbek közül rosszallóan 
néznek. 

Wahed ráhajolt a légkalapácsra, nehogy az eldőljön. Abdul sose 
használt ilyen szerszámot, de Így is látta, hogy a kezelőnek mögötte 
kell állnia, kissé maga felé döntve az eszközt, hogyha a véső 
elcsúszna, ne tegyen kárt az emberben. Úgyszólván biztos, hogy 
Wahed balesetet fog szenvedni. 

Ezt mintha az idős ember is tudta volna, mert habozott 
bekapcsolni a gépet. 

Mohamed a karra mutatott, és a markolást utánozta, amivel 
működésbe hozható a légkalapács. 

Abdul tudta, hogy baja lesz belőle, ha közbeavatkozik, de akkor is 
megtette. 

A gödörhöz ment. Mohamed dühösen integetett, hogy táguljon, 
de Abdul nem vett tudomást róla. Megragadta a fogókat. A 
légkalapács nyomott vagy harminc-negyven kilót. 

— Te meg kinek képzeled magad? — kérdezte Mohamed. — Ki 
mondta, hogy ezt csináld? 

Abdul rá se hederített. 

Tudta, hogy a légkalapács kezelését tanulni kell. Hát ő majd 
rögtönözni fog. Ráérősen elcsúsztatta a vésőt, és beleékelte a szikla 
keskeny barázdájába. Egy kis lépést tett hátra, hogy a fúró ferdén 


álljon. Keményen megmarkolta a fogót, egy pillanatra meghúzta a 
kart, majd elengedte. A véső rövid időre belemart a kőbe, amely kis 
porfelhőt poffentett. Ismét . meghúzta a kart, ezúttal 
magabiztosabban, és elégedetten látta, hogy a szerszám most már 
őrli a követ. 

Mohamed dühös képet vágott. 

Megjelent egy új szereplő. Abdul nyomban felfigyelt. Távol-keleti 
volt, Abdul úgy vélte, koreainak kell lennie. 

Ez az ember vastag pamutbársony nadrágot, drabális csizmát, 
napszemüveget és sárga műanyag védősisakot viselt. Festékszórót 
tartott a kezében, olyasfélét, amilyet New Jersey-ben használnak a 
graffitisek. Nyilván ő jelölte ki a sziklán a következő részt, amelyet fel 
kell törni. Ez bizony nem más, mint a geológus. 

Kifogástalan arab nyelven ráordított Mohamedre: 

-— Fogd már munkára az embereket, és hagyd abba az 
idétlenkedést! 

— Majd azt ordította: — Akeem! — és intett egy hatalmas termetű 
munkásnak, aki baseballsapkát viselt kopasz fején. Az odajött, és 
elvette Abdultól a fúrót. 

— Figyeld Akeemet, és tanulj! — mondta Abdulnak a geológus. 

Az újoncok munkához láttak, a bánya visszazökkent a 
kerékvágásba. 

Valaki elkiáltotta magát: 

— Rög! — és az egyik kalapácsos ember fölemelte a kezét. A 
geológus megszemlélte a törmeléket, és elégedett mordulással 
fölemelt valamit, ami olyan volt, mint egy poros, sárga kavics. Ez hát 
az arany, gondolta Abdul. Alighanem ritkaság ilyen alakban. Az 
alluviális aranyat nem olyan könnyű kitermelni. A  betonról 
rendszeresen fölseperték a törmeléket, és beleborították egy óriási 
tartályba, amelyben vélhetőleg  cianidsókkal oldották ki az 
aranypikkelyeket a kőporból. 

A munka folytatódott. Abdul figyelte Akeem fúrási technikáját. Ha 
Akeem máshova tette a vésőt, alátámasztotta a combjával, nehogy 
meghúzódjon a háta. Nem fúrt azonnal mélyre, előbb sekély 
lyukakat vájt a kőbe, meggyengítve a sziklát, hogy kevésbé akadjon 
be a véső. 


Meg kellett őrülni a zajtól. Abdul vágyakozva gondolt a 
habszivacs füldugókra, amelyeket az utaskísérők osztogatnak a 
repülők üzleti osztályán. De az ilyen dolgok mintha egy másik 
világhoz tartoztak volna. Hozzon egy pohár fehér bort, és kérek 
mellé egy kis sós mogyorót, és marhasültet fogok vacsorázni. Hogy 
tekinthette nyűgnek valaha is a repülést? 

Kizökkent az álmodozásból, mert meglátta, hogy Akeem fülében 
van valami. Rövid gondolkodás után letépett két vékony csíkot a 
galabijája széléből, galacsint formált belőlük, és a fülébe dugta. Nem 
volt túl hatásos, de jobb a semminél. 

Félóra múlva Akeem visszaadta neki a légkalapácsot. 

Abdul óvatosan kezdett a munkához, nem kapkodott, utánozta 
Akeem technikáját. Hamarosan érezte, hogy megszerezte az 
uralmat a gép fölött, habár tudta, hogy nem töri a követ olyan 
gyorsan, mint Akeem. Arra viszont nem számított, milyen gyorsan 
cserben hagyják az izmai. Ha létezett valami, amiben bízott, akkor 
az az ereje volt, de most a keze nem akart markolni, a válla 
reszketett, és a combja úgy elgyengült, hogy attól félt, összeesik. Ha 
így folytatja, még elejti ezt a vacakot. 

Akeem mintha megérezte volna, mert visszavette a fúrót. 

— Majd megerősödsz. — Abdul szégyellte magát. Utoljára tizenegy 
éves korában mondták neki lenézően, hogy majd megerősödik, és 
akkor is rühellte. 

Ám az ereje visszatért, és mire Akeem elfáradt, felkészült a 
második menetre. Most se bírta olyan sokáig, mint remélte, de kissé 
már jobban teljesített. 

Azon tűnődött, hogy egyáltalán miért is akar jól teljesíteni 
ezeknek a fanatikus gyilkosoknak? Persze, az önérzet. Milyen 
bolondok is a férfiak. 

Valamivel déli tizenkettő előtt, amikor kezdett elviselhetetlenné 
fokozódni a hőség, megfújtak egy sípot, mire mindenki abbahagyta a 
munkát. Nem hagyhatták el a bányát, de pihenhettek egy széles 
ponyvatető alatt. 

Hat asszony hozta az ebédet. Jobb volt, mint amit az előző este 
tálaltak a kivándorlóknak: zsíros ragu, jó nagy konc húsokkal — 
vélhetőleg tevehússal, az igen népszerű Líbiában — és mellé bőven 


rizs. Valaki rájött, hogy a rabszolgák több aranyat termelnek, ha 
tisztességesen etetik őket. Abdul nagyon éhes volt, mohón falta az 
ételt. 

Evés után ledőltek az árnyékba. Abdul örült, hogy pihentetheti 
sajgó testét, és borzadt a pillanattól, amikor majd vissza kell mennie 
dolgozni. Egyesek aludtak, de Abdul nem, és Akeem sem. Abdul úgy 
döntött, ideje, hogy többet tudjon meg. Halkan megszólította 
Akeemet, hogy az őrök ne figyeljenek föl rájuk: 

— Hol tanultál meg bánni a légkalapáccsal? 

— Itt — felelte Akeem. 

Kurta válasz volt, de Akeem nem tűnt ellenségesnek, ezért Abdul 
folytatta. 

— Még sose volt a kezemben ilyen. 

— Láttam. Én is ilyen voltam, amikor idekerültem. 

— Mikor volt az? 

— Több mint egy éve. Talán két éve. Egy örökkévalóságnak tűnik. 

Valószínűleg az is lesz. 

— Úgy érted, itt halsz meg? 

— Az emberek, aki velem együtt érkeztek, zömmel már halottak, 
és innen nincs más kiút. 

— Senki se próbál szökni? 

— Ismertem párat, akik megtették. Voltak, akik visszajöttek, 
félholtan. Talán voltak, akik eljutottak az oázisba, bár ezt kétlem. 

— És ezek a jövő-menő járművek? 

-— Megkérheted valamelyik sofőrt, hogy vigyen el. Majd azt 
válaszolja, hogy nem meri. Azt gondolják, agyonlövik őket, ha 
megtennék. Szerintem így is van. 

Abdul is erre tippelt, mégis elcsüggedt tőle. Akeem ravaszul 
sandított rá. 

— Látom rajtad, hogy szökést tervezel. Abdul nem reagált erre. 

— Hogyan fogtak el? — kérdezte. 

— Egy nagy faluból való vagyok, ahol a legtöbben a bahái hitet 
követték. 

Abdul hallott már erről a kisebbségi vallásról, amelynek a Közel- 
Keleten és Észak-Afrikában vannak gyülekezetei. Libanonban is volt 
egy kicsiny bahái közösség. 


— Ha jól tudom, ez egy türelmes vallás — mondta. 

— Mi hisszük, hogy minden vallás jó, mert ugyanazt az istent 
imádják, csak más-más nevet adnak neki. 

— Gondolom, ez nem tetszett a dzsihádiknak. 

— Évekig békén hagytak minket, de aztán nyitottunk a faluban egy 
iskolát. A baháik azt vallják, hogy az asszonyoknak tudniuk kell írni- 
olvasni, vagyis az iskolába ugyanúgy járhattak a lányok, mint a fiúk. 
Úgy látszik, ez dühítette fel az iszlamistákat. 

— Mi történt? 

— Puskákkal és lángszórókkal jöttek ellenünk. Megölték az 
öregeket, a gyerekeket, még a kisbabákat is, és felgyújtották a 
házakat. Apámat-anyámat meggyilkolták. Örülök, hogy nem 
nősültem meg. Összefogdosták a fiatal férfiakat és asszonyokat, 
főleg az iskolás lányokat. 

— És idehozták őket. 

— Igen. 

— Mit csináltak a lányokkal? 

— Bezárták őket abba a világoskék házba a laktanya udvarán, 
amelyiknek nincs ablaka. Az a neve, hogy makhur. 

— Vagyis bordély. 

— Iskolába jártak, tehát nem lehetnek igazhívők. 

— Még mindig abban a házban vannak? 

— Soknak meg kellett halnia. Romlott étel, kezeletlen fertőzések 
vagy egyszerűen csak a kétségbeesés miatt. A szívósabbjából egy- 
kettő még élhet. 

— Azt gondoltam, hogy az a ház egy börtön. 

— Az is. Börtön a hitetlen asszonyoknak. Azokat meggyalázni nem 
bűn, legalábbis a rabtartóink azt hiszik. Vagy úgy tesznek, mintha azt 
hinnék. 

Abdul Kiára gondolt, és az ezüstkeresztre. 

Túl korán fújták meg a sípot. Abdul fáradtan feltápászkodott. 

Mindene sajgott. Meddig kell még kezelnie a légkalapácsot? 

Akeem vele jött, együtt mentek le a gödörbe. Akeem fölvette a 
légkalapácsot. 

— Az első menet az enyém — mondta. 


— Köszönöm. — Abdul még életében nem volt ennyire őszintén 
hálás valakinek. 

A nap őrjítő lassúsággal végigmászott az égen. Mire ereszkedni 
kezdett, és enyhült a hőség, Abdul izmai már üvöltöttek a kíntól. A 
geológus elment, és mikor Mohamed sípolt, jelezve, hogy vége a 
műszaknak, Abdul olyan boldog volt, hogy könnyek szöktek a 
szemébe. 

— Holnap más munkát kapsz — mondta Akeem. — A koreai 
parancsa. Úgy gondolja, hogy az a legjobb, ha életben tartják az 
erős embereket. De holnapután megint légkalapács. 

Abdul belátta, hogy meg kell szoknia ezt — hacsak nem szökik 
meg, ami még senkinek sem sikerült. 

Baktattak fáradtan a nyitott kapuhoz. Egyszer csak valami 
felbolydulás támadt. Az őrök elkapták az egyik munkást, egy sötét 
bőrű, alacsony embert. Ketten lefogták, Mohamed valamit ordítozott. 
Mintha azt követelték volna, hogy köpjön ki valamit. 

A többi őr megparancsolta a munkásoknak, hogy sorakozzanak 
fel, és várjanak. Fenyegetően szegezték rájuk a puskájukat, nehogy 
valamelyik megpróbáljon közbeavatkozni. Abdulnak az a förtelmes 
előérzete volt, hogy büntetést fog látni. 

A negyedik őr hátulról tarkón vágta a munkást a puskatussal. 

Valami kirepült az ember szájából a földre. Az őr felvette. 

Körülbelül akkora volt, mint egy amerikai negyeddolláros. A színe 
piszkossárga. Arany. 

A munkás megpróbált kicsempészni egy apró rögöt. Mit képzelt? 
Hát hol költhetné el? Itt ugyan nem. Azt kellett hinnie, hogy ezzel 
megvásárolhatja a szabadulását. 

Az őrök az utolsó rongyig leszaggatták róla a gönceit. Hanyatt 
lökték, aztán megfordították a fegyverüket, és a csövénél fogva 
tartották. Mohamed belevágott a meztelen ember arcába a 
puskatussal. Az ember feljajdult, és eltakarta az arcát. Mohamed 
ekkor ágyékon vágta. Mikor az ember az ágyékát védte volna, 
Mohamed az arcát ütötte. Bólintott társainak, akik a magasba 
emelték a fegyverüket, és széles ívben sújtottak le vele, hogy 
nagyobbat üssön. Az ütlegek egyenletesen zuhogtak, látszott, hogy 
nem először csinálják. 


Minden ordításra vér fröccsent ki az ember száján. Az őrök 
fáradhatatlanul ütötték a fejét, az ágyékát, a csuklóját, a térdét. 
Csontok recsegtek, patakzott a vér. Ezt nem olyan verésnek 
szánták, amit túl lehet élni. Az ember magzati pózba gömbölyödött, 
és már nem ordított, csak nyüszített állati hangon. Az ütlegelés 
folytatódott. Az ember már hallgatott, de még mindig verték, addig 
verték az eszméletlen testet, hogy már nem is volt emberformája. 

Egy idő után elfáradtak. Áldozatuk nem lélegzett. Mohamed 
letérdelt, ellenőrizte, dobog-e a szíve, van-e még pulzusa. 

Egy perc múlva felállt, és odaszólt a munkásoknak: 

— Szedjétek fel. Vigyétek ki. Temessétek el. 


23. fejezet 


Kora reggel befutott Tamara mobiljára egy üzenet: 

A farmer 15 dollárba kerül. 

Ez azt jelentette, hogy délután háromkor kell találkoznia 
Harúnnal, a kiábrándult dzsihádistával, előzetes megbeszélésük 
szerint a Nemzeti Múzeumban, a híres hétmillió éves koponyánál. 

Egy fokkal feszesebbek lettek Tamara idegei. Ez fontos lehet. 
Még csak egyszer találkoztak, akkor is értékes információt kapott a 
hírhedt al-Fárábiról. Ma vajon mit tud meg? 

Még az is lehet, hogy Harún tud valamit Abdulról! Ha igen, az 
alighanem rossz hír lesz: Abdult valamilyen módon. leleplezték, 
elfogták, talán megölték. 

Ezen a napon továbbképzés volt az ndjamenai CIA-irodánál a 
kiberbiztonsági tudatosságról, ám Tamara biztosra vette, hogy képes 
lesz korábban lelépni a találkozóra az informátorral. 

A CNN-t nézte a neten, miközben joghurtból és dinnyéből álló 
reggelijét ette a lakásán. Örült, hogy Green elnök nagy felhajtást 
csapott a terroristák kínai gyártmányú fegyverei miatt. Őt is egy 
Norinco puskával vette célba a terrorista az NGueli hídnál, úgyhogy 
nem hatották meg a kínaiak kifogásai. Különben is, a kínaiak soha, 
semmit sem csinálnak csak úgy. Tervük volt Észak-Afrikával, és 
akármit is terveztek, az csak rossz lehetett Amerikának. 

A mai nap szenzációja volt a japán szélsőségesek követelése, 
vagyis hogy a háromszáznál is több vadászgéppel rendelkező Japán 
Önvédelmi Légierő mérjen megelőző csapást az észak-koreai 
támaszpontokra. . Tamara nem hitte, hogy a japánok 
megkockáztatnának egy háborút Kínával — habár most, amikor az 
egyensúly megbillent, minden lehetséges. 

Tab szülei hazautaztak, hál istennek. Tamara érezte, hogy 
sikerült áttörnie Anne páncélján, de akkor is idegtépő volt a 
látogatás. Ha majd Párizsba kötözik, és együtt él Tabbal, keményen 
kell dolgoznia, hogy kijöjjön a férfi anyjával. Hát majd megdolgozik 
érte. 

Ahogy átvágott a követségen az enyhe reggelen, összefutott 
Susan Marcusszal. Susan álcázóruhát viselt és bakancsot, az 


irodában előírt szolgálati egyenruha helyett. Talán volt rá oka, de az 
is lehet, hogy csak így szerette. 

— Megtaláltátok a drónotokat? — kérdezte Tamara. 

— Nem. Hallottál valamilyen pletykát? 

— Mondtam, hogy gyanúm szerint a Tábornoknál van, de még 
nincs rá bizonyítékom! 

— Nekem sincs. Tamara sóhajtott. 

— Attól félek, Dexter nem veszi elég komolyan a problémát. Azt 
mondja, a katonaságnál a hadianyag mindig is eltünedezett a 
raktárból. 

— Van valami igazság abban, amit mond, de ez akkor sem helyes. 

— Akkor is ő a főnököm. 

— Azért kösz. 

Ki-ki ment dolgára. 

A CIA kölcsönkért egy tárgyalótermet a továbbképzés céljára. 
Ügynökei inkább hipszterek voltak, mint hivatalnokok, vagy 
legalábbis annak hitték magukat; a fiatalabbja tudatosan aláöltözött 
a mai napra, bandák képével díszített pólókat és rongyos farmert 
viseltek a hivatalosabb kánikulai öltözet, a rövid ujjú ing és a világos 
nadrág helyett. Leila Morcos pólójára az volt írva: , Ne sértődj meg, 
én mindenkihez rohadék vagyok." 

Tamara a folyosón találkozott Dexterrel és a főnökével, Phil 
Doyle- lal, aki Kairóban állomásozott, de felelős volt egész Észak- 
Afrikáért. Mindketten öltönyt viseltek. Doyle megszólította Tamarát: 

— Abdulról még mindig semmi hír? 

- Semmi — felelte a nő. — Lehet, hogy valamelyik oázisban 
rostokol, mert lerobbant a buszuk. Vagy pedig Iripoli környékén 
furikázik, és keresi, hol van térerő. 

— Reméljük. 

— Nagyon várom a mai előadást — hazudta Tamara Dexternek —, 
de korábban el kell mennem. 

— Hát majd nem megy el - közölte Dexter. — Ez kötelező. 

— Délután háromkor találkozóm van egy informátorral. Majdnem 
egész nap itt leszek. 

-— Tegye át máskorra a találkozót. Tamara magába fojtotta a 
csalódását. 


— Fontos lehet — mondta igyekezve, hogy a hangja ne árulja el az 
ingerültségét. 

— Ki az informátor? 

Tamara lehalkította a hangját. 

— Harún. 

Dexter elnevette magát, aztán Doyle-hoz fordult. 

— Nem éppen kulcsfontosságú a művelethez. Még csak egyszer 
találkozott vele! 

— Akkor is értékes információkhoz jutottam. 

— Amelyeket sohasem erősítettek meg. 

— Az ösztöneim azt súgják, hogy megbízható. 

— Már megint a női megérzés! Sajnálom, de nem elég jó. 
Halassza el. — Dexter betessékelte Doyle-t a tárgyalóterembe. 

Tamara előhúzta a telefonját, és egyetlen szóból álló választ írt 
Harúnnak: 

Holnap. 

Bement a tárgyalóba, leült az asztalhoz, várta, hogy elkezdődjön 
a továbbképzés. Egy perccel később vibrálás jelezte az üzenetet: 

A farmered most 11 dollár. 

Találkozó délelőtt tizenegykor, gondolta. Nem probléma. 

Északi irányban a múzeum körülbelül öt kilométerre esett az 
amerikai követségtől. Gyér volt a forgalom, Tamara korábban 
érkezett. A múzeum modern épület volt egy díszparkban. Afrika 
anya című szobor állt egy szökőkútban, amelyben nem volt víz. 

Tamara előhúzta a kék alapon narancsszín karikákkal mintázott 
kendőt, és bekötötte vele a fejét, mert Harún el is felejthette, hogy ő 
hogy néz ki. Majdnem mindig kendőt viselt, így a szokott nadrág- 
ruha összeállításban nem is nagyon különbözött NDjamena sok 
százezer más asszonyától. 

Bement a múzeumba. 

Rögtön látta, hogy ez nem jó hely egy titkos találkozóhoz. Azt 
képzelte, hogy tömegek fognak tolongani, de nem volt tömeg. Páran 
lézengtek odabent. Igaz, azok mind igazi turistának látszottak, így ha 


Tamarának és Harúnnak van egy kis szerencséje, nem futnak össze 
ismerősökkel. 

Fölment az emeletre a Joumai emberhez. A lelet leginkább egy 
göcsörtös fadarabra emlékeztetett, amelynek formátlanságában 
nemigen lehetett fölismerni a koponyát. lalán nem is meglepő, 
elvégre hétmillió éves volt. Hogyan maradhatott meg ennyi ideig? 
Épp ezen morfondírozott, amikor megérkezett Harún. 

Ma nyugati öltözetet viselt, khaki nadrágot sima, fehér pólóval. 
sötét pillantása nyomasztóan átható volt. Ismét az életét 
kockáztatta. Nála szélsőséges minden, gondolta a nő. Először 
terrorista, aztán elárulja őket, sose középen, mindig átesve a ló 
valamelyik oldalára. 

— Tegnap kellett volna jönnöd — mondta. 

— Nem tehettem. Sürgős? 

— Szudáni barátaink a menekülttábornál felállított csapda után 
bosszúra szomjaznak. 

Ennek soha sincs vége. Minden bosszú bosszúért kiált. 

— Mit akarnak? 

— Tudják, hogy személyesen a Tábornok tervelte ki a csapdát. Azt 
akarják, hogy gyilkoljuk meg. 

Nem csoda, gondolta a nő. De nem lesz könnyű. A Tábornokot 
erősen őrzik. Bár az ilyesmi sose lehetetlen. Ha a kísérlet sikerül, 
Csád belevész a káoszba. Riadóztatnia kell. 

— Hogyan? - kérdezte. 

— Mondtam neked, hogy az Afgán megtanított az öngyilkos 
pokolgépek készítésére. 

Uram Jézusl!, szörnyedt el Tamara. 

Bejött két turista, középkorú fehér pár, sapkában-tornacipőben. 
Franciául beszéltek. Tamara és Harún arabul tárgyaltak, amelyet a 
látogatók szinte bizonyosan nem értenének. Ám azok meg sem 
álltak a tárlóig, amelyben a koponya volt. Tamara mosolyogva 
bólintott nekik, majd halkan odaszólt Harúnnak: 

— Gyerünk. 

A szomszéd szoba üres volt. 

— Kérlek, folytasd — mondta a nő. — Hogyan csinálják? 

— Tudjuk, milyen a Tábornok autója. 


Tamara bólintott. Azt mindenki tudta. Hosszú Citroén volt, mint 
amilyet a francia elnök használt, és ha ez nem lett volna elég, a 
sárhányóra szerelt rövid rudacskán az ország kék-arany-vörös 
trikolórja lobogott. 

— Az utcán várakoznak az elnöki palota mellett — folytatta Harún —, 
és amikor a Tábornok kihajtat, rávetik magukat az autóra, 
felrobbantják a bombáikat, aztán pedig hitük szerint mennek föl 
egyenesen a Paradicsomba. 

— Francba! — Akár működhet is! A palotaőrség nagyon erős, de a 
Tábornoknak ki kell jönnie időnként. Az autója lehet golyóbiztos, de 
valószínűleg nem bombabiztos, főleg, ha az öngyilkos mellényt jól 
megtömik robbanóanyaggal. 

Habár most, hogy ő tudomást szerzett az összeesküvésről — 
gondolta Tamara -, a CIA értesítheti a Tábornok biztonsági 
szolgálatát, akik extra óvintézkedéseket tehetnek. 

— Hogy tervezik, mikor csinálják? 

— Ma - felelte Harún. 

— A fenébe! 

— Azért kellett volna tegnap találkoznod velem. 

Tamara előhúzta a telefonját. Egy pillanatig töprengett. Milyen 
részletekre van még szüksége? 

— Hányan vannak a robbantók? 

— Hárman. 

— Le tudod írni őket? Harún a fejét rázta. 

— Velem nem közölték, kiket választottak. Csak annyit mondtak, 
hogy engem nem. 

— Férfiak? 

— Az egyik lehet nő. 

— Milyen ruhában lesznek? 

-— Gondolom, hagyományosban. A galabija jól elrejti a 
robbanómellényt. Bár ezt nem tudom biztosan. 

— Ezen a hármon kívül van benne még valaki? 

— Nincs. Több ember csak több kockázatot jelent. 

— Mikor mennek a palotához? 

— Már ott lehetnek. 

Tamara hívta a követségi CIA-irodát. Nem csengett ki. 


-— Az Afígán arra is megtanított, hogyan lehet ideiglenesen 
megbénítani a telefonokat a városban. 

Tamara csak nézett. 

— Úgy érted, az NSZIÁ lekapcsolta mindenkinek a telefonját? 

— Addig, amíg valaki rá nem jön, hogyan javítsa meg őket. 

— Mennem kell! — Tamara kisietett a szobából. 

— Sok szerencsét! — szólt utána Harún. 

Tamara leszáguldott a lépcsőn, kirontott a parkolóba, ahol az 
autója várakozott járó motorral. Beugrott és odavetette a sofőrnek: 

— Vissza gyorsan a követségre! 

Ahogy a kocsi elindult, már meg is gondolta magát. Személyesen 
jelenthet az irodában, de mire mennek telefon nélkül? Jobb lenne 
egyenesen az elnöki palotába menni, de hát nem ismerik eléggé 
ahhoz, hogy azon nyomban beengedjék - és hinnének-e a kapuőrök 
egy nőszemélynek, aki azt állítja, hogy a Tábornok élete veszélyben 
forog? 

Ekkor az eszébe jutott Karim. Őt azonnal bebocsátanák, és 
azonnal beszélhetne a Tábornok biztonsági főnökével. De hol van 
most Karim? Még nincs dél, vagyis még lehet a Café de Cairóban, 
amely közel esik a múzeumhoz. Először ott próbálkozhat, és ha nem 
jár sikerrel, még mindig behajthat a város központjába, a Lamy 
Hotelhoz. 

Imádkozott, hogy a Tábornok még néhány percig ne jöjjön ki a 
palotájából. 

Más utasítást adott a sofőrnek. Két perc alatt ott voltak a 
kávéháznál. Tamara berontott. Mérhetetlen megkönnyebbülésére 
Karim még ott volt. Épp idejében érkezett: Karim már a zakóját vette, 
távozáshoz készülve. Tamara teljesen észszerűtlenül arra gondolt, 
hogy Karim hízik. 

— De örülök, hogy elcsíptelek! — mondta. — Az NSZIÁ lekapcsolta 
a telefonokat! 

— Komolyan? — Karim előhalászta a zsebéből a mobilját, és a 
kijelzőre nézett. — Igazad van. Nem tudtam, hogy képesek rá. 

-— Most beszéltem egy informátorral. Azt tervezik, hogy 
meggyilkolják a Tábornokot. 

Karimnak leesett az álla. 


— Most? 

— Gondoltam, te vagy a legalkalmasabb arra, hogy riadóztass. 

— Hát persze. Hogy akarják csinálni? 

— Három öngyilkos robbantó várja a palota előtt a kocsit. 

— Okos! Egy kikerülhetetlen út, egy pillanat, amikor a jármű 
kénytelen lassítani — ekkor a legsebezhetőbb! -—- Habozott. — 
Mennyire megbízható? 

— Karim, nincs tökéletesen megbízható informátor — a szívük 
mélyén mind csalók —, de úgy hiszem, ez igaz lehet. A Tábornoknak 
különleges óvintézkedéseket kell tennie! 

Karim bólintott. 

— Igazad van. Ilyen figyelmeztetést nem szabad figyelmen kívül 
hagyni. Máris indulok. Itt van hátul az autóm. 

— Helyes. 

Karim elfordult, aztán vissza. 

— Köszönöm. 

— Nincs mit. 

Tamara az első ajtón távozott. Beült a kocsijába. 

Ismét elhatározta, hogy a követségre megy; ismét úgy döntött, 
hogy ott semmit sem tehet. A műveleti kézikönyvnek nem volt 
receptje a telefonos üzemzavarral kombinált gyilkossági kísérletre. 

Rövid ideig fontolgatta, hogy megkéri Susan Marcust, hozzon egy 
osztagot a palotához, és vadássza le a robbantókat, de az amerikai 
hadsereg nem akciózhatott a helyi katonaságtól és rendőrségtől 
függetlenül, mert abból iszonyú kavarodás lett volna. Különben is, 
mire a kezdeményezés végigfut a parancsláncon, már késő lesz. 

Hát majd ő maga megy oda. Legalább felderítheti az utcát, és 
megpróbálhatja azonosítani a terroristákat. 

Utasította a sofőrt, hogy kanyarodjon déli irányba az autópályán, 
és forduljon be a Charles de Gaulle sugárútra. Mivel a palota előtt 
tilos volt megállni, a kaputól kétszáz méternyire kiszállt, miután 
közölte a sofőrrel, hogy várja meg. 

Ismét a telefonjára pillantott. Még mindig nem működött. 

Végigtekintett a széles sugárúton. Jobbra volt a palota nagy 
vaskapuja, amelyet a Nemzeti Gárda  zöld-fekete-homokszín 
terepruhás katonái őriztek fegyverrel. A kapuval szemben volt egy 


szoborpark és a székesegyház. Mivel itt szigorúan veszik a parkolási 
tilalmat, a merénylők gyalog lesznek. 

A kapu előtt fekete Mercedes fékezett csikorogva. Azonnal 
beengedték. Remélhetőleg Karim az. 

Tamara először gondolt rá, hogy mekkora veszélyt vállalt. Ezen 
az utcán bármikor felrobbanhat egy bomba, és ha az ő közelében 
lesz, akkor meghal. 

Nem akart meghalni most, amikor rátalált Tabra. 

Nem is a halál legrosszabb. Megnyomorodhat, megvakulhat, 
lebénulhat. 

Szorosabbra kötötte a kendőjét, azt dünnyögte: 

— Mi a fenét művelek? — Aztán céltudatos lépésekkel elindult a 
palotához. 

Az utcának ezen az oldalán csak őrök voltak, mindenki más 
óvakodott a fegyveresek közelébe menni. A másik oldalon legalább 
százan nyüzsögtek a szoborparkban: turisták bámulták a grandiózus 
szobrokat, helyiek levegőztek, uzsonnáztak vagy csak lustálkodtak. 
Meg kell próbálnia azonosítani a merénylőket, és fogy az idő! 

Élén egy bajuszos őrmesterrel fegyveres rendőrosztag figyelte a 
tömeget. Egyenruhájuk terepmintája kissé eltért a Nemzeti 
Gárdáétól. 

Tamara tudta róluk, hogy legfőbb feladatuk megakadályozni az 
elnöki palota fotózását. Nem hihető, hogy jeleskednének egy igazi 
terrorista felismerésében. 

Nyugalmat parancsolt magára, és figyelmesen pásztázta a 
parkban időző embereket. Kizárta a középkorúakat és a korosakat: a 
dzsihádisták mindig fiatalok. Valamint kizárta azokat, akik testhez 
álló, modern ruhát viseltek, farmert, pólót, mert azok nem 
alkalmasak a robbanómellény elrejtésére. Azokra összpontosított, 
akik a tízes éveik végén vagy a húszas elején járnak, és galabiját 
viselő férfiak vagy hidzsábos nők. 

Az agyába véste mindenkinek a képét, aki nem hullott ki a rostán. 
Egy talapzaton fiatal férfi ült, hosszú, fehér köntösben, fehér 
sapkában, és az A/ Wihda újságot olvasta; terroristának túl laza volt, 
de sose tudhatja az ember. Egy meghatározhatatlan korú asszony 
fekete hidzsábja helyenként kidudorodott, de azok az idomai is 


lehettek. Az út szélén narancsszín galabijás-turbános tizenéves 
guggolt, és a Vespa robogóját javította. A leszerelt első kerék a 
földön hevert a szétszóródott csavarok között. 

Felfigyelt a park egyik végében egy szakállas fiatalemberre, aki 
egy fa árnyékában állt és izzadt, mert földig érő köntösére még rá is 
vett egy idomtalan, állig begombolt pamutzubbonyt. Pillantása 
mindegyre visszatért a park mellett húzódó, keskeny mellékutcához, 
holott nem volt azon semmi nézni való. ldegesen pöfékelve 
dohányzott, gyorsan végigégetve a cigarettát. 

Ha majd az elnök kocsija előjön a palotából, valószínűleg jobbra 
vagy balra fordul a széles Charles de Gaulle sugárúton, ám le is 
vághatja a kanyart a folyóhoz vezető mellékutcán. Úgy logikus, hogy 
legyen egy öngyilkos merénylő a kapu két oldalán, egy pedig a 
mellékutcában. 

Tamara keresztülvágott az utcán a katedrálishoz, onnan figyelve 
a palota kapuját. Látta a hosszú, egyenes, méltóságteljes felhajtót a 
távoli épület előtt, amely inkább modern irodaházra hasonlított, mint 
palotára. Fél tucat katona ácsorgott a kapun felül, de azok csak 
tébláboltak, fecsegtek és cigarettáztak. Ez csalódás volt Tamarának: 
ha Karim riadóztatott, akkor itt mostanra egész csapat sorakozna, 
hogy megtisztítsa a terepet, és megvédje az embereket az esetleges 
robbanástól. Ám a forgalmas úton zavartalanul jöttek-mentek az 
autók és a motorkerékpárok. Ha bomba robban, ártatlanok százaival 
végezhet. Lesöpörték volna Karim figyelmeztetését a bentiek? Vagy 
talán a Tábornokért aggódnak, de a köznép már nem érdekli őket? 

A látványosan modern Miasszonyunk-templom kapuja be volt 
zárva. Senki sem tartózkodott a katedrális kerítésén belül, csak egy 
sötét ruhájú kertész, aki Tamarától alig pár méternyire egy fácskát 
ültetett a nyugati oldalon a kerítés mellé. Ez az ember innen tisztán 
láthatja a palota kapuját meg a hosszú felhajtót, és gyorsan 
kiugorhat a kerítésen a mellékutcába. Vagy nem is kertész? Ha így 
van, akkor kockázatot vállal, mert a pap megszólíthatja: ,Ki mondta 
neked, hogy fát ültess ide?" Bár igaz, közel s távol nyoma sem volt 
papnak. 

Tamara visszatért a szoborparkba. 


Ez persze mind csak feltételezés, de ennek az alapján úgy 
gondolta, hogy a robogót javító suhanc, a fa alatt izzadó ember és a 
katedrális  kertésze az  orgyilkosok. Mindegyik megfelelt a 
kritériumoknak, mindegyiknek a ruhája alatt elfért egy méretes 
bomba. 

Le lehet tartóztatni őket? Vannak bombák, amelyek holtember- 
gyújtással működnek, vagyis akkor kapcsolnak be, ha a merénylő 
elenged egy zsinórt: ez garantálja a robbanást, és megöli a 
robbantót. Ám Tamara mindhárom gyanúsítottjának látszott a két 
keze: az egyik egy robogót javított, a másik cigarettára gyújtott, a 
harmadik fát ültetett. lIehát a pokolgépük nem lehet holtember- 
üzemű. 

Akkor is óvatosan kell közelíteni. Mozgásképtelenné kell tenni 
őket, mielőtt megérinthetnék a kapcsolót. Egy-két másodpercen 
múlik az egész. 

Megnézte a telefonját. Még mindig semmi. 

Mit kellene tennie? Vélhetőleg semmit. Karim gondoskodik róla, 
hogy a Tábornoknak ne essen baja. A rendőrség előbb-utóbb lezárja 
a szoborparkot, és megtisztítja az utat. Az orgyilkosok lelépnek a 
tömegben. 

De akkor holnap ismét próbálkozhatnak. 

Ez már nem az ő gondja. Ő továbbította az információt, neki ez a 
munkája. A helyi hadseregnek és rendőrségnek kell lépnie. 

Talán távoznia kellene. 

Kinézett a sugárútra. A Tábornok összetéveszthetetlen limuzinja 
lassan gördült a felhajtón a kapu felé. 

Tennie kell valamit! 

Előhúzta CIA-igazolványát, odament a bajuszos őrmesterhez, és 
felmutatta a kártyát. 

— Az amerikai katonaságnál vagyok — mondta arabul. A fa alatt 
izzadó emberre mutatott. — Azt hiszem, az az ember valami 
gyanúsat rejteget a zubbonya alatt. Nem ártana ellenőrizni. 
Javasolom, hogy mielőtt megszólítanák, kapják el a két kezét, mert 
hátha fegyver van nála. 

Az őrmester gyanakodva sandított rá. Nem óhajtott parancsokat 
elfogadni egy ismeretlen asszonytól, akármilyen hatásos és 


hivatalosnak látszó, fényképes igazolványt mutogat. 

Tamara elfojtotta a fenyegető pánikot, és egykedvű hangra 
törekedett. 

— Akármiként döntsön, gyorsan kell lépniük, mert úgy látom, jön a 
Tábornok. 

Az őrmester meglátta a felhajtón közeledő limuzint, és döntött. 
Parancsot vakkantott két alárendeltjének, akik nyomban eltrappoltak 
a parkban a fa alatti bagózóhoz. 

Tamara hálaimát rebegett az égieknek. 

A palotaőrök kijöttek a sugárútra, leállították a forgalmat. A 
robogóját szerelő srác felugrott. 

Az utca másik oldalán a templom kertésze eldobta az ásót. 
Feltárult a palota kapuja. 

Tamara odament a sráchoz, aki a robogóját bütykölte, és annyira 
csak a limuzinra összpontosított, hogy szinte észre sem vette a nőt. 
Tamara rámosolygott, azután keményen a mellére tenyerelt. Rögtön 
érezte a narancsszín pamuton át a bedrótozott, kemény tárgyat, és 
megrohanta a félelem, de azért kényszerítette magát, hogy még egy 
másodpercig ne húzza el a kezét. Három hengert tapintott ki, 
amelyek nyilván csapágygolyókba ágyazott C4 robbanóanyagot 
tartalmaztak. A hengereket huzalok kötötték össze egymással és 
egy apró dobozzal. Az lesz a detonátor. 

Egy szívverésre volt a haláltól. 

A fiút meglepte és összezavarta a váratlan jelenés. Miután nem 
sikerült ellöknie, hátrálni kezdett. 

Abban a villanásnyi időben, amikor felfogta, mi történik, Tamara 
kirúgta alóla a lábát. 

A fiú hanyatt esett. lIamara rávetette magát, egyenesen 
beletérdelt a hasába. A suhancból kiszaladt a szusz. Tamara feltépte 
a köntös nyakát, a résből előfeketéllett a dzsihádi mellkasára 
szíjazott robbanószerkezet. A detonátorból lógó huzal végén 
egyszerű zöld műanyag kapcsoló fityegett, és Tamarának az a 
hülyeség jutott az eszébe, hogy ilyet négy dollár kilencvenkilenc 
centért lehet kapni a vaskereskedésben. 

A közelben egy asszony sikoltott. 


Ha a suhanc megkaparintja a kapcsolót, megöli magát, Tamarát 
és még egy csomó embert. 

sikerült elkapnia a kölyök mindkét csuklóját, és a földhöz 
szögeznie, bár az dobálta magát, hogy szabaduljon. A rendőrök a 
közelükben hűdötten bámulták őket. 

— Fogjátok már le kezét-lábát, különben felrobbant mindenki! — 
ordított rájuk Tamara. 

Egy kába másodperc után engedelmeskedtek. Normális 
körülmények között nem fogadtak volna el parancsot egy asszonytól, 
de látták a robbanószerkezetet, és felismerték, hogy mi az. Négy 
zsaru elkapta a merénylőt, aki mozdulni se tudott. 

Tamara feltápászkodott. 

Körülötte a szájtátók hátráltak, volt, aki már futott. 

A park másik végében az ideges bagózót megbilincselték. 
Feltárult a palota kapuja, kigördült a limuzin. 

A székesegyháznál a kertész a kerítéshez rohant. 

Az autó keresztülvágott a sugárúton, felgyorsult, lefelé indult a 
mellékutcában. 

A kertész átugrotta a kerítést. A járdán a galabijája alá nyúlt, és 
előrántott egy zöld műanyag kapcsolót. 

— Ne! — ordította fölöslegesen Tamara. 

A kertész kirohant az útra, és az autóra vetette magát. A vezető 
látta, és rátaposott a fékre, de elkésett. A robbantó belecsapódott a 
kerítésbe, majd mintha visszapattant volna róla. Félelmetes robajlás 
mennydörgött, villám lobbant. A szélvédő összetört, a robbantó az 
útra zuhant. A limuzin továbbgördült, az utca közepén hagyva a 
hullát, majd jobbra fordult, nekiszaladt a székesegyház kerítésének, 
kidöntötte, azután végre megállt. 

Senki sem szállt ki belőle. 

Tamara futott a parkon át az összeroncsolt limuzinhoz, nyomában 
másokkal, akiknek ugyanaz a gondolatuk támadt. A nő feltépte az 
anyósülés ajtaját, benézett a kocsiba. 

A hátsó ülés üres volt. 

Friss vér szaga érzett. Elöl egyetlen ember ült megroskadva, 
mozdulatlanul. Vérben úszó arcát felismerhetetlenné marcangolta a 


robbanás, de alacsony, vékony, ősz embernek tűnt. A Tábornok 
viszont hatalmas termetű és kopasz. 

A Tábornok nem volt a limuzinban. 

Tamara egy pillanatig nem értette. Aztán leesett neki, hogy a 
sofőr mehetett tankolni is. Egy sötétebb sejtelem azt súgta, hogy a 
sofőrt tesztelni küldték előre, mert látni akarták, van-e alapja a 
fenyegetésnek, tehát feláldozták. Lehangoló, de lehetséges. 

Lyukak tátongtak a karosszérián, acélgolyók hevertek a padlón. 
Tamara eleget látott. Sarkon fordult, visszatért a szoborparkba. 

Megmentettem a Tábornokot, gondolta. Ennél is fontosabb, hogy 
megmentettem a térség stabilitását. Majdnem otthagytam a fogamat. 
Megérte? Ki a bánatos fene tudja? 

De még nem végzett. Harún azt mondta, a szudáni kormány áll a 
merénylet mögött. Ha igaz, akkor ez fontos hír, de meg kell erősíteni. 

A robogós fiúról leszedték a robbanómellényt — Tamara, ha rajta 
múlik, megvárta volna a tűzszerészeket —, és kezét-lábát bilincsbe 
verték. 

Tamara odament hozzájuk. 

— Te meg mit akarsz? -— kérdezte az egyik rendőr. 

—- Én riadóztattam! — mordult rá a nő. — Megmentettem az 
életedet! 

— Így igaz — szólt közbe egy másik zsaru. — Ő csinálta. Az első 
vállat vont. Tamara ezt engedélynek vette. 

Közelebb lépett a merénylőhöz. A suhancnak . világosbarna 
szeme volt. Olyan kétségbeejtően fiatal volt, hogy az arcáról még le 
sem kopott a gyermekkor őszibarackpihéje. Tamara közelsége 
ellentmondásos üzenetet hordozott, egyszerre volt bensőséges és 
fenyegető, ami összezavarta a fiút. 

— Barátod a székesegyház kertjéből meghalt — mondta halkan a 
nő. A kölyök ránézett, aztán elfordította a tekintetét. 

— A mennyben van. 

— Istenért tetted. 

— Isten hatalmas. 

— De voltak segítőitek. — Szünetet tartott, keményen a fiú 
szemébe nézett, igyekezett rávenni, hogy viszonozza a pillantását, 


hogy létrejöjjön az emberi kapcsolat. — Megtanítottak benneteket, 
hogyan készítsetek bombát. 

A fiú végre hajlandó volt ránézni. 

— Nem tudsz te semmit. 

— Tudom, hogy az Afgán tanított benneteket. 

Látta a kölyök szemében a megdöbbenést, és sietett kihasználni 
az előnyét. 

— Tudom, hogy a szudáni barátaitoktól kaptátok a hozzá való 
anyagokat. 

Ezt nem tudta, csak erősen élt a gyanúperrel. A fiú csak bámult. 
Még mindig nem tért magához a megrendülésből, hogy ez az 
asszony ennyi mindent tud róluk. 

—A szudáni barátaitok mondták, hogy öljétek meg a Tábornokot — 
folytatta a nő. 

Visszafojtotta a lélegzetét. Ehhez volt szüksége a megerősítésre. 
Végre megszólalt a suhanc. 

— Honnan tudod? -— kérdezte őszinte ámulattal. Ennyi elég volt. 
Tamara eljött. 


A követségen felment a lakásába. Hirtelen úgy érezte, mintha 
kifacsarták volna. Lerogyott az ágyára. Alig pár percet aludt, amikor 
felcsengette a telefon. 

Ezek szerint helyreállt az összeköttetés. Felvette. 

— Maga meg hol a fenében van? -— kérdezte Dexter. 

Tamara kis híján lecsapta. Behunyta a szemét, és türelemért 
imádkozott. 

— Ott van még? - türelmetlenkedett Dexter. 

— A szobámban vagyok. 

— Mit keres ott? 

Nem fogja közölni vele, hogy egy megpróbáltatást szeretne 
kiheverni. Rég megtanulta, hogy férfi kollégák előtt nem szabad 
gyengének mutatkozni, mert attól fogva örökké felhánytorgatnák. 

— Rendbe szedem magam - felelte. 

— Jöjjön ide. 


Tamara szó nélkül bontotta a vonalat. Azok után, hogy 
meglegyintette a halál szele, képtelen volt komolyan venni Dextert. 
Ráérősen ballagott el a CIA-irodába. 

Dexter az asztalánál ült. Phil Doyle is a szobában tartózkodott. 

Mostanra Dexter mást is kiderített. 

— Azt mondják, hogy a CIA egyik női ügynöke letartóztatott egy 
gyanúsítottat. Maga volt az? 

— Igen. 

— Minek tartóztatgatja le maga az embereket? Elment a jó dolga, 
az istenfáját? 

Tamara invitálás nélkül leült. 

— Akarja, hogy elmondjam, mi történt, vagy inkább csak leordítaná 
a fejemet? 

Dexter megsértődött, ugyanakkor elbizonytalanodott. Azt nem 
tagadhatta le, hogy ordított, ráadásul a főnöke jelenlétében. 
Márpedig még a CIA-nál se kockáztathatta meg senki, hogy 
erőszakoskodással vádolják. 

— Na, jó — mondta. — Ismertesse az indokait. 

— lIsmertessem az indokaimat? — Tamara a fejét rázta. — 
Tárgyaláson vagyunk? Mert ha igen, csináljuk szabályszerűen. 
Szükségem van jogi képviselőre. 

— Semmi tárgyalás — szólt közbe higgadtan Doyle. — Csak mondja 
el, mi történt. 

Tamara elmondta az elejétől a végéig anélkül, hogy 
félbeszakították volna. 

— Miért ment Karimhoz? — kérdezte Dexter, miután elhangzott a 
végszó. — Nekem kellett volna jelentenie! 

Dühös volt, amiért kihagyták a drámából. Tamara kimerült a 
feszültségtől, de most megerőltette magát, hogy pontosan 
rekonstruálhassa döntésének logikáját. 

— Az informátorom azt mondta, hogy a gyilkosság bármikor 
bekövetkezhet. Viszont a telefonok nem működtek. EI kellett 
döntenem, milyen módon  értesíthetem a leggyorsabban a 
Tábornokot. Ha én mentem volna a palotához, valószínűleg nem 
jutok be. Karim viszont igen. 

— Én is odamehettem volna! 


Miért nem bírja lenyelni ez a békát? 

— Még magát sem engedték volna be azonnal -— felelte fáradtan. — 
Kikérdezték volna, húzták volna az időt. Karim bármikor beléphet a 
Tábornokhoz. Gyorsabban riadóztatott, mint amire itt a követségen 
bárki is képes lett volna. Mindenkinél gyorsabban! 

— Na, jó, de miért nem jelentett nekem, miután beszélt Karimmal? 

— Nem volt idő. El kellett volna mesélnem az egész történetet. 
Maga kételkedett volna, és a mostanira erősen emlékeztető 
párbeszédre került volna sor. A végén hitt volna nekem, de újabb 
időbe került volna összeállítani egy csapatot, tájékoztatni őket, és 
csak ezek végeztével indulhatott volna a palotába. Jobb volt azonnal 
a helyszínre mennem, ahol  megpróbálhattam kiszúrni a 
merénylőket. Amit meg is tettem. Sikeresen. 

- Én hatékonyabban megcsinálhattam volna mindezt egy 
csapattal. 

— Azt az egyet leszámítva, hogy a robbanás után jutottak volna el 
oda. Percekkel az érkezésem után került sor a merényletre. Abban a 
néhány percben  azonosítottam mindhárom  robbantót. Kettő 
börtönben van, egy meghalt. 

Dexter más húrokat kezdett pengetni. 

— És mindezt semmiért, mert a Tábornok nem is ült a kocsiban. 

Mindenképpen csökkenteni akarta Tamara teljesítményét. 

A nő vállat vont. Nem érdekelte, mit mond Dexter, és 
megállapította, hogy már nem sokáig lesz képes együtt dolgozni egy 
ilyen fölöttessel. 

— Nyilván azért nem ült a kocsiban, mert Karim figyelmeztette. 

— Azt nem tudjuk. 

— Igaz. — Tamara túl fáradt volt ahhoz, hogy vitatkozzon. Ám 
Dexter még nem végzett. 

— Kár, hogy az informátora nem előbb szólt nekünk! 

— Az a maga hibája. 

Dexter kiegyenesedett a széken. 

— Miket hord össze itt maga? 

— Tegnap akart beszélni velem. Én mondtam, hogy korábban el 
kell jönnöm a továbbképzésről, de maga rám parancsolt, hogy 
halasszam el a találkozót. 


Látszott Dexteren, hogy eddig nem kapcsolta össze a két 
eseményt. 

De most már aggódott. Percekbe telt, mire képes lett megszólalni. 

— Nem, nem, nem így történt. Megvitattuk. . . 

— Marhaság! — vágott közbe a nő. Ezt nem fogja tűrni. — Nem volt 
vita. Maga utasított, hogy ne a megbeszélt időben találkozzak az 
informátorommal. 

— Ez tévedés. 

Tamara szúrósan nézett Doyle-ra. Ő ott volt. Tudja az igazságot. 
Doyle feszengett. Tamara megérezte, hogy hazudni szeretne, mert 
akkor nem kell aláaknáznia Dexter tekintélyét. Ha azt teszi, ő ebben 
a szempillantásban kilép. Nem fordította el a tekintetét Doyle-ról, és 
nem beszélt, csak várta, hogy Doyle szóljon. 

Meg is szólalt. 

— Szerintem maga téved, Dexter. Tisztán emlékszem, hogy rövid 
párbeszédet folytattak, és maga utasítást adott. 

Dexter olyan képet vágott, mint aki mindjárt felrobban. Rákvörös 
lett, kapkodta a levegőt. 

— Phil, már engedtessék meg vitatnom.. . 

—-— Nem, nem! - szakította félbe Doyle határozottan. — Nem 
engedélyezek semmiféle vitatást. — Most abban a pozícióban volt, 
hogy fegyelmezhetett, és nem óhajtotta elmismásolni a kérdést. — 
Szubjektív döntést hozott, és rosszul sült el. Ne aggódjon, nem 
főbenjáró bűn. — Tamarához fordult. — Távozhat. 

A nő felállt. Doyle utána szólt: 

— Szép munkát végzett ma. Köszönöm. 

— Én is köszönöm, uram - felelte Tamara, és kivonult. 

— A Tábornok ki akar tüntetni téged — újságolta Karim másnap 
reggel a Café de Cairóban. 

igen — elégedettnek látszott saját magával, hiszen a 
figyelmeztetéssel kiérdemelte a Tábornok háláját, márpedig egy 
diktatúrában az hasznosabb a pénznél. 


-— Hízelgő —-— felelte Tamara -, de alighanem vissza kell 
utasítanom. 

A CIA nem szereti, ha az ügynökeit reklámozzák. 

Karim mosolygott. Tamara szerint cseppet sem sértette a 
visszautasítás, hiszen így egyedül fürödhet majd a reflektorfényben. 

— Persze, hiszen titkos ügynököknek kell lennetek — mondta. 

— Akkor is jó tudni, hogy a Tábornok méltányolja a munkánkat. 

— A két túlélő robbantót kihallgatták. 

Képzelem, gondolta a nő. Nem hagyták aludni őket, nem kaptak 
sem enni, sem inni, a kihallgatók váltott műszakban faggatták, 
vélhetőleg meg is kínozták őket. 

— Megosztjátok majd velünk a kihallgatás teljes jegyzőkönyvét? 

— Azt hiszem, ez a legkevesebb, amit tehetünk. 

Nem kerülte el Tamara figyelmét, hogy Karim nem mond igent; 
valószínűleg nem hatalmazták fel, hogy határozott választ adjon. 

— Barátom, a Tábornok igen dühös az orgyilkos kísérlet miatt — 
folytatta Karim. — Személyes sértésnek tekinti. Ránézett a sofőr 
tetemére, és így szólt: ,Ez én is lehettem volna! 

Tamara úgy döntött, nem firtatja, hogy feláldozták-e a sofőrt, csak 
annyit mondott: 

— Remélem, hogy a Tábornok nem cselekszik indulatból. — A 
rafinált , csapdára gondolt, amit a Tábornok állított a 
menekülttábornál, csak azért, hogy visszavágjon egy csekély 
csetepatéért az N Gueli hídnál. 

— Én is remélem. De azért nem marad el a bosszú. 

— Kíváncsi vagyok, mit tervez. 

— Ha tudnám, akkor se mondhatnám el — ám történetesen nem 
tudom. 

Tamara érezte, hogy Karim igazat beszél, de ettől csak még 
jobban aggódott. Miért titkolná a Tábornok a szándékait az egyik 
legbizalmasabb embere elől, aki csak most mentette meg az életét? 

— Remélem, semmi olyan nagyszabásút, amely destabilizálná a 
térséget. 

— Nem valószínű. 

— Hát, nem tudom. A kínaiak nagyon beinvesztálták magukat 
Szudánba. Nem akarjuk, hogy feszegetni kezdjék az izmaikat. 


— A kínaiak a barátaink. 

Tamara véleménye szerint a kínaiaknak nem voltak barátaik. 
Ügyfeleik és adósaik voltak. De erről nem akart vitatkozni Karimmal, 
aki egy konzervatív öregember, és csak ennyit tűr el egy csitritől. 

— Hát, ezért csak hálásak lehetünk — mondta őszinte hangra 
törekedve. — lIe pedig bizonyosan a körültekintés fontosságát 
hangsúlyozod. 

-— Én mindig azt teszem — válaszolta önelégülten Karim. — Ne 
aggódj, nem lesz semmi baj. 

— Insalláh — bólogatott Tamara. — Ha Isten is úgy akarja. 

Másnap késő délután a CNN hírül adta, hogy súlyos tűz pusztít a 
fantáziátlan nevű Port Szudánban, Szudán legnagyobb kikötőjében. 
Elsőnek a Vörös-tengeren közlekedő hajók jelentették a tüzet, 
mondta a CNN. Következett egy recsegő rádióinterjú egy olajszállító 
tanker kapitányával, aki úgy döntött, távol marad a parttól, amíg 
kideríti, biztonságos-e kikötni. Óriási kékesszürke füstfelhő gomolyog 
Port Szudán fölött, mondta. 

sSzudánnak gyakorlatilag az összes olaját Port Szudánból 
hajózták ki. Az olaj egy ezerhatszáz kilométer hosszú csővezetéken 
érkezett, amelyet többségi tulajdonosa, a Kínai Nemzeti Olajvállalat 
működtetett. A kínaiak építettek egy finomítót is, és elkezdődtek a 
munkálatok egy újabb több milliárd dolláros tartályhajó-kikötő 
építésén. 

A CNN jelentését a szudáni kormány közleménye követte, amely 
szerint a tűzoltóság reményei szerint rövidesen megfékezik a tüzet 
(értsd: a tűz elharapózott), és széles körű nyomozást indítanak 
(értsd: fogalmuk sincs, hogy mi okozta). Tamarának volt egy sötét 
gyanúja, de egyelőre nem mondta ki. 

Ellenőrizte a dzsihádista weboldalakat, amelyek a nyakazásokon 
és emberrablásokon szoktak lelkendezni. Egyelőre mind hallgatott. 

Felhívta Marcus ezredest. 

— Járt műhold Port Szudán fölött közvetlenül a tűz előtt? 


— Valószínűleg — felelte Susan. — Az a rész ritkán felhős. Mi az 
időkeret? 

—-A CNN négy óra harminc körül jelentette, és máris összefüggő a 
füstfelhő. 

— Akkor három óra harminc vagy még korábban. Mire 
gyanakszol? 

— Nem is tudom. Valamire. 

— Jogos. 

Tamara felhívta Tabot a francia követségen. 

— Mit tudtok a tűzről Port Szudánban? 

— Csak azt, ami a tévében van -— felelte a férfi. — Mellesleg én is 
szeretlek. 

Tamara kuncogott. 

— Ezt fejezd be — mondta halkan. — Osztatlan terű irodában 
dolgozok. 

— Bocs. 

— Mondtam neked az este, hogy mitől félek. 

— A bosszúállás elméletére gondolsz? 

— Igen. 

— Gondolod, hogy erről van szó? 

— Igen. 

— Akkor baj lesz. 

— Azt lefogadhatod. — Tamara letette. 

Nemcsak őt aggasztotta a helyzet. Öt óra tájban sorra léptek le 
az emberek. 

Valamivel utóbb a kartúmi kormány kiegészítette eredeti 
kommünikéjét azzal, hogy húsz-egynéhány személyt kimentettek a 
tűzből, köztük négy kínai mérnököt, akik az új kikötő építésén 
dolgoztak. Ugyancsak kimentettek néhány kínai nőt és gyermeket, a 
mérnökök. családtagjait. A CNN elmondta, hogy a kikötőt kínai 
pénzen építették kínai szakértők, és körülbelül száz kínai mérnök 
vett részt a munkában. Ugyan mi lehet azokkal, akiket nem 
mentettek ki? 

De még mindig nem vetődött fel a szabotázs lehetősége. Tamara 
már kezdett reménykedni, hogy igazi baleset lesz politikai felhangok 
nélkül. 


Újból pásztázott a weben, és ezúttal megállapodott egy magát 
szalafista Dzsihádista Szudánnak nevező társaság oldalán, akikről 
még nem is hallott. A csoport elítélte a szudáni gaz kormányt, 
amelynek gazságát mi sem szemléltette jobban a korrupt kínaiakkal 
építtetett tankerkikötőnél, és gratulált az NSZIÁ hős bajnokainak a 
mai támadáshoz. 

Azonnal hívta Susant, aki csak annyit mondott: 

— Az én rohadt drónom! Ami eltűnt! 

— Ó, a fenébe! 

— Bombákat dobott a finomítóra meg a félkész új kikötőre, aztán 
lezuhant. 

— Azt a kikötőt kínai mérnökök építették. 

— Tizenhárom-harmincegykor csapódtak be. 

— Egy amerikai drón kínai mérnököket ölt meg. Hát itt elszabadul 
a pokol. 

Tamara letette, aztán átküldte Dexternek az SZDSZ linkjét, majd 
ugyanezt átküldte Tabnak. 

Végül hátradőlt, és azon kezdett töprengeni, hogy mit tesznek 
most a kínaiak? 


24. fejezet 


Csang-kaj telefonja dühítő kitartással csengett, de ő sehogy se 
találta a készüléket. Felébredt, és rájött, hogy álmodta az egészet. 
Ám a telefon mégis csengett az éjjeliszekrényen. Fan Ji-mu hívta, az 
éjszakás ügyvezető. 

-— Bocsásson meg, elvtárs, hogy éjszaka zavarom -— 
mentegetőzött. 

— Ó, a fenébe! — sóhajtott Kaj. — Észak-Korea felrobbant. 

— Nem, semmi ilyesmi. 

Kaj fellélegzett. Észak-Koreában tíz napja húzódott a rezsim és a 
lázadók között kialakult patthelyzet. Kaj abban reménykedett, hogy a 
helyzet talán megoldható lesz polgárháború nélkül. 

— Hála az égnek! — mondta. 

Ting a szemét ki sem nyitva hozzábújt. Kaj átkarolta a feleségét, 
megsimogatta a haját. 

— Port Szudán városában körülbelül száz kínai állampolgárt 
megölt egy drón. 

— Ott, ha jól emlékszem, több milliárd dollárért építünk 
tankerkikötőt. 

— Igen. Kínai mérnökök dolgoznak a helyszínen. Az áldozatok 
jobbára férfiak, de vannak köztük asszonyok és gyermekek is, a 
családtagjaik. 

— Ki tette ezt? Ki lopta el a drónt? 

— Elvtárs, csak most érkezett a hír. Gondoltam, az lesz a legjobb, 
ha előbb értesítjük önt, és utána folytatjuk a nyomozást. 

— Küldjön értem egy kocsit. 

— Már küldtem. Lámának perceken belül meg kell érkeznie az ön 
házához. 

— Ez már derék. Sietek, ahogy tudok. Kaj letette. 

— Nem akarsz egy gyors menetet? — dünnyögte Ting. 

— Aludj csak szépen, kedves. 

Kaj gyorsan megmosakodott, öltönyt és fehér inget vett. A 
nyakkendőt az egyik zsebébe dugta, a villanyborotváját a másikba. 
Az ablakon kinézve látta, hogy ezüst Geely kupé várakozik a ház 


előtt, felkapcsolt fényszórókkal. Magára kapta a nagykabátját, 
kiment. 

Fagyos idő volt, hideg szél fújt. Beült az autóba, és borotválkozni 
kezdett, miközben Láma vezetett. Felhívta Fant, és utasította, hogy 
hívjon be néhány fontos munkatársat: Peng Ja-vent, a titkárnőjét, 
Jang-jungot, a műholdas fotók elemzésének szakértőjét, Csou Mej- 
ling internetes szakértőt és SIi-hsziangot, az észak-afrikai részleg 
vezetőjét, aki beszélt arabul. Mindegyik hozza magával az 
apparátusát. 

Ki lehet a felelős Port Szudán megtámadásáért? 

Természetesen az amerikaiak az első számú gyanúsítottak. 
Fenyegeti őket Kína ambiciózus törekvése a kereskedelmi 
kapcsolatok kiépítésére a világ minden részével, az úgynevezett Új 
selyemút program, és tisztában vannak vele, hogy Kína meg akarja 
szerezni az ellenőrzést az afrikai olaj és más természeti kincsek 
fölött. De képesek lennének ezért készakarva meggyilkolni száz 
kínait? 

A szaúdiknak vannak drónjaik, amelyeket Amerika ad el nekik, és 
csak kétszáz kilométerre vannak Port Szudántól, a Vörös-tenger 
túlsó partján, de a szaúdik és a szudániak szövetségesek. Lehetett 
baleset, ?.ám ez valószínűtlen. A  drónoknak  iránykereső 
számítógépeik vannak. Ezt betájolták. 

Vagyis maradnak a terroristák. De melyikek? 

Ezt most neki kell kiderítenie, mert Csen elnök reggel követelni 
fogja a válaszokat. 

Megérkeztek a Kuoan-pu székházához. Csapatának egy része 
már ott volt, pár perc alatt a hiányzók is befutottak. Kaj szólt nekik, 
hogy a tanácsteremben gyülekezzenek, és mivel sok millió kínaihoz 
hasonlóan ő is rászokott nemrég a kávéra, szerzett egy csészével, 
és magával vitte. 

A falakon körbeérő monitorok egyikén az al-Dzsazíra híradó 
ment, élőben közvetítve a tüzet, vélhetőleg egy hajó fedélzetéről. 
Kelet- Afrikában már beesteledett, ám a lángok megvilágították a 
füstfelhőt. 

Kaj helyet foglalt az asztalfőn. 


— Akkor lássuk, mink van — kezdte. — Feltételezem, kollégák is 
vannak a mérnökök között. 

Ügynökei szemmel tartottak minden külföldi beruházást. 

— Kettő — felelte Si-hsziang. — Az egyiket megölte a bomba. — Si, 
az észak-afrikai részleg vezetője középkorú, szürke bajszú ember 
volt. Az első külföldi kiküldetésén, valamikor réges-régen feleségül 
vett egy afrikai nőt. A lányuk már egyetemre járt. — Tan Jü-hszüan, a 
túlélő ügynök jelentett. Az elhunytak közül kilencvenheten férfiak, 
négyen nők. Mind a dokkban tartózkodott, amikor a bomba 
becsapódott. A legforróbb napszak volt, amikor a világnak azon a 
részén szokás hosszú szünetet tartani. Egy légkondicionált 
barakkban voltak, éppen ebédeltek vagy pihentek. 

— Ez rettenetes — mondta Kaj. 

— A drón két levegő-föld rakétát lőtt ki, amelyek súlyos károkat 
okoztak a részben megépült kikötőben, és felgyújtották a közeli 
olajtartályokat. Két gyermek is meghalt. Általában nem 
engedélyezzük a külföldön dolgozó személyeknek, hogy magukkal 
vigyék a gyerekeiket, de a főmérnökkel kivételt tettünk, és ő tragikus 
módon épp tegnap vitte le az ikerfiait a dokkba, hogy láthassák az 
építkezést. 

— Mit mond a szudáni kormány? 

— Semmi érdemlegeset. Két órája bejelentették, hogy kezdik 
megfékezni a tüzet, és kivizsgálják az esetet. Tipikus időhúzó 
szöveg. 

— A Fehér Házból semmi? 

— Még nem. Washingtonban most van kora délután. A mai nap 
folyamán még reagálhatnak. 

Kaj a barázdált arcú, koros Jang-jungra, a műholdas képek 
tapasztalt elemzőjére nézett. 

— Felvételünk van a drónról — mondta Jang, és megérintett 
néhány billentyűt a laptopján. Az egyik monitoron megjelent egy kép. 

Kaj előrehajolt, igyekezett értelmezni, mit is néz. 

— Semmit sem látok — jelezte. 

Jang olyan szakértő volt, aki még a műholdas fotózás kora előtt, 
a légi felvételek elemzésével kezdte a pályafutását. Fölvett egy 
lézerlámpát, és egy piros pontot vetített a képre. Ennek a 


segítségével Kaj már kivehetett egy árnyalakot, amelyet akár 
sirálynak nézhetett volna. 

— Egy műút fölött van — mondta Jang. Elmozdította a piros pontot. 

— Az a maszat egy teherautó. 

— Megállapíthatjuk, milyen típusú drón? — kérdezte Kaj. 

— Nagy -— felelte Jang. — Megkockáztatnám, hogy MC-9 Reaper, 
amelyet az amerikai General Atomics gyárt, de legalább egy tucat 
országnak adnak el belőle, köztük Tajvannak és a Dominikai 
Köztársaságnak. 

— És valószínűleg beszerezhető a feketepiacon. 

— Lehetséges. 

Jang átváltott egy másik képre. A sirály most egy város — nyilván 
Port Szudán — fölött repült. 

—A szudániak nem is reagáltak? — kérdezte Kaj. 

- A légiforgalmi  irányítóknak észre kellett venniük, és 
valószínűleg leállították egy időre a le- és  felszállásokat. 
Utánanézek. 

— A légierejük lelőhette volna! 

— Nyilván nem feltételezték, hogy ellenséges. Miért ne lehetett 
volna egy civilé? Egy szaúdi drón is áttévedhetett a Vörös-tenger 
fölött. 

Jang ismét képet váltott. 

— Ez itt közvetlenül az előtt készült, hogy a drón kilőtte a 
rakétákat. Ráközelítettem a képre. Láthatja a dokkot. A drón nagyon 
alacsonyan száll. — Ismét megérintette a laptopja billentyűit. — Ez volt 
rögtön a robbanás után. 

Kaj látta a ledőlő falazásokat és az óriási füstfelhőt. A sirály 
bedőlt, mintha szél fújná. 

-— A drón olyan alacsonyan volt, hogy a becsapódás 
megsemmisítette — folytatta Jang. — Ilyen hibát a tapasztalatlan 
irányítók követnek el. 

— Feltételezhetjük, hogy az amerikaiak műholdas felvételei 
ugyanilyenek — szólt Kaj. 

— Bizonyosan - válaszolt Jang. 

Kaj a fiatal, félénk Mej-lingre nézett, aki csak olyankor volt 
magabiztos, ha a szakmájáról beszélhetett. 


— Mije van, Mej-ling? — kérdezte Kaj. 

— Egy magát Szalafista Dzsihádista Szudánnak nevező csoport 
vállalta a felelősséget. Keveset tudunk róluk. Gyanúsan keveset. Alig 
pár napja van fönt a neten az oldaluk. 

— Egy új csoport, amelyről senki se hallott — tűnődött Kaj. — 
Valószínűleg csak ehhez a gyalázatossághoz hozták létre. Vagy 
pedig kamu az egész. 

— Utánanézek. 

— Kommentálták más oldalakon? 

— Csak a szokott gyűlöletbeszéd, kivéve a kínai ujgurokat. Mint 
tudja, Kaj elvtárs, számos illegális oldal magának tulajdonítja a 
hszincsiangi muszlimok képviseletét, noha néhányuk kamu, sőt 
lehet, hogy mind az. Mindenesetre ezeknek az oldalaknak a 
többsége ünnepli, hogy a szabadságszerető afrikai muszlimok 
megölték az elnyomó kínai kommunistákat. 

-— Az ujguroknak meg kellene próbálniuk Szudánban élni — 
mondta gúnyosan Kaj. — Azonnal rimánkodnának, hogy hadd 
jöjjenek vissza az önkényuralkodó Kínába. 

Dühös volt, mert az ujgurok örömrivalgása meggondolatlan 
reakciókat válthat ki a régi gárdából. Az apjához hasonló emberek 
lármásan fogják követelni a visszavágást. 

— Na, jó — folytatta rövid hallgatás után. — Mej-ling, nézzen utána, 
van-e még valami a neten a Szalafista Dzsihádista Szudánról. Jang, 
nézze át a korábbi műholdas felvételeket, és nyomozza vissza a 
drónt a fellövésig. Si, küldje oda a Port Szudán-i emberünket a drón 
roncsához, hátha képes azonosítani a forrást. Mindenki tartsa rajta a 
szemét az arab és az amerikai hírcsatornákon, hogy mit mondanak 
a kormányok. Reggel első dolgom tájékoztatni a külügyminisztert és 
még a nap folyamán az államelnököt, vagyis minden elérhető adatra 
szükségem lesz! 

Az értekezlet ezzel véget ért. Kaj visszament az irodájába. 

Titkárnője, Peng Ja-ven teát hozott neki, mert nem helyeselte, a 
fiatalok divathóbortjának tartotta a kávét. Egy tányéron krémes 
gőzgombócot is tett a tea mellé. Kaj akkor vette észre, milyen éhes. 

— Honnan szerzett gőzgombócot éjnek évadján? — kérdezte. 


— Anyám készítette. Hallotta, hogy egész éjszaka dolgozni fogok, 
és utánam küldte taxival. 

Kaj számolt. Ja-ven meghaladta az ötvenet, az anyja tehát bőven 
benne járhat a hetvenes éveiben. A tészta légies volt, a krém finom 
édes. 

— A maga anyja az ég áldása — mondta. 

— Tudom én azt. 

Kaj másodszor is vett a gombócból. 

Az ajtóban megjelent Jang-jung, kezében valami széles papírral. 

— Jöjjön be! — hívta Kaj. 

Ja-ven távozott, magukra hagyta őket. Jong megkerülte Kaj 
asztalát, és szétgöngyölte a papírt, amely Észak-Afrika térképének 
bizonyult. 

— A drónt a sivatag egy lakatlan térségéből lőtték fel, száz 
kilométerre Kartúmtól. — Rátette az ujját egy pontra a Nílustól 
nyugatra. Öreges kézfején kidagadtak az erek. 

— De gyorsan ment! — álmélkodott Kaj. 

— Mostanában már a számítógépre lehet bízni a keresést. 

— Milyen messze van ez a pont a csádi határtól? 

— Több mint ezer kilométerre. 

— Ez alátámasztja az elméletet, hogy az elkövetők inkább szudáni 
felkelők, mint iszlamista terroristák. 

— A kettő azonos is lehet. 

Ha netán nem lenne elég bonyolult a helyzet, gondolta Kaj. 

— Onnantól távolabb is le tudja nyomozni a drónt? — kérdezte. 

— Megpróbálhatom. Természetesen szállíthatták szétszerelve, és 
akkor nem lesz látható. Vagy pedig odaröpítették. És nem tudjuk, 
milyen régen. Utánanézek, hátha találok valamit, de ne legyenek 
vérmes reményei. 

Pár perccel később megjelent a lelkesedéstől ragyogó arcú Mej- 
ling. 

—A Szalafista Dzsihádista Szudán csakugyan létezik! — mondta. — 
Új név, de töltöttek fel fotókat a tagokról — ahogy ők fogalmaznak, a 
hősökről -, és vannak köztük ismert szélsőségesek, akiket már 
láttunk. 

— Szudáni lázadók vagy iszlamista terroristák? 


— A szóhasználatból ítélve is-is. Mindenesetre nehéz elképzelni, 
hogyan jutottak egy MC-9 Reaperhez, aminek harminckétmillió 
dollár az ára. 

— Valami utalás a bázisukra? 

— A weboldalt Oroszországban regisztrálták, de az SZDSZ ott 
nem lehet. Ugyancsak nem lehetnek valamelyik menekülttáborban, 
mert ott nincsen térerő. Egy nagyobb városban bujkálhatnak, például 
Kartúmban vagy Port Szudánban. 

— Keressen tovább. 

Újabb óra telt el, mire Si-Hsziang is jelentett, de tőle jött a 
legértékesebb információ. Egy laptoppal lépett be az ajtón. 

— Most kaptunk egy fotót Port Szudánból, Tan Jü-hszüantól! — 
mondta izgatottan. — Egy töredék a roncsból! 

Kaj a monitort nézte. A képet éjszaka készítették vakuval, de 
azért tökéletesen tiszta volt. Egy darab kevlár hevert a hullámbádog 
és a gipszkarton omladékában, az a fajta könnyű anyag, amelyből a 
drónok készülnek. Összecsavarodott és megperzselődött, de így is 
felismerhető volt rajta a vörös-fehér-kék sávokkal közrefogott fehér 
csillag a kék körben — az Egyesült Államok légierejének a felségjele. 

— Itt csapjon belém! — döbbent meg Kaj. — A rohadt amerikaiak 
voltak! 

— Nagyon úgy néz ki. 

— Készítsen nekem ebből húsz darab minőségi másolatot! 

— Azonnal. — Si kiment. 

Kai hátradőlt. Most már elég adata van, hogy tájékoztassa a 
politikusokat. Csakhogy ez nagyon rossz hír. Az amerikaiaknak 
benne volt a kezük több mint száz ártatlan kínai lemészárlásában. A 
Port Szudán-i partnál történt robbanás lökéshullámait az egész világ 
meg fogja érezni. 

Tudnia kell, mit szólnak ehhez az amerikaiak. 

Felhívta Neil Davidsont, a kapcsolatát a CIA-nál. Meglepetésére 
Davidson azon nyomban felkapta. 

— Itt Neil! — Még a lusta texasi orrhang sem leplezhette a feszült 
éberséget. 

— Itt Kaj! 

— Honnan szerezte meg az itthoni számomat? 


— Na, mit gondol? — A Kuoan-punál természetesen megvolt a 
Pekingben élő összes külföldi privát száma. 

— Elnézést, ostoba kérdés volt. 

— Azt hittem, alszik. 

— Gondolom, ugyanazért vagyok ébren, amiért maga. 

— Mert százhárom kínai állampolgárt megölt Szudánban egy 
amerikai drón. 

— Azt a drónt nem mi lőttük föl. 

— A roncson rajta van az Amerikai Egyesült Államok légierejének 
a felségjele. 

Neil elnémult. Ez nyilvánvalóan újság volt neki. 

— Fehér csillag kék korongon, sávok között — egészítette ki Kaj. 

— Ehhez nem fűzhetek megjegyzést, de biztosíthatom róla, hogy 
mi nem küldtünk semmiféle drónt Port Szudán lebombázására. 

— Az nem mentesíti magukat a felelősség alól. 

— Nem-e? Hadd emlékeztessem Ackerman tizedesre. Maga sem 
volt hajlandó vállalni a felelősséget, amikor meggyilkolták kínai 
fegyverrel. 

Ebben Davidsonnak volt igaza, de Kaj nem volt hajlandó 
elismerni. 

— Az egy puska volt! Hány puska forog közkézen világszerte? 
Senki sem tarthatja számon, hogy Kínában vagy Amerikában vagy 
másutt készültek. A drón, az más! 

— Ettől még tény marad, hogy azt a drónt nem Amerika küldte. 

— Akkor ki? 

— A felelősséget már vállalta. . . 

— Neil, én tudom, ki vállalta a felelősséget. Azt kérdezem, ki lőtte 
fel azt a szart! Magának tudnia kell, a maguk kurva drónja! 

— Nyugodjon le, Kaj. 

— Maga mennyire lenne nyugodt, ha egy kínai drón ölne meg száz 
amerikait? Green elnök talán fegyelmezett hűvösséggel fogadná az 
incidenst? 

— Egy pont magának — mondta Neil. — De akkor sincs értelme 
hajnali ötkor ordítozni egymásra. 

Kaj belátta, hogy Neilnek igaza van. Ő hírszerzőtiszt, az 
információk gyűjtése a dolga, nem pedig az, hogy kiengedje 


magából a mérgét. 

— Jól van — mondta. — Tegyük fel, nem maguk lőtték fel a drónt. 

Akkor mivel magyarázza azt, ami Port Szudánban történt? 

— Elárulok magának valamit bizalmasan, de ha megismétli a 
nyilvánosság előtt, úgyis letagadjuk. . . 

— Tudom, mit jelent az, hogy ,bizalmasan"! Neil egy pillanatig 
hallgatott, majd azt mondta: 

— De ez szigorúan csak kettőnk között, Kaj. Azt a drónt ellopták. 
Kaj kiegyenesedett a székén. 

— Ellopták? Honnan? 

— Sajnálom, de részleteket nem mondhatok. 

— Feltételezem, azoktól az amerikai erőktől, amelyek Észak- 
Afrikában harcolnak az NSZIÁ ellen. 

-— Ne nyaggasson. Annyit tehetek, hogy beállítom magát a 
megfelelő irányba. Azt mondom, hogy valaki megfújta a drónt. 

— Hiszek magának, Neil — mondta Kaj, noha maga se tudta, hisz- 
e. 

— Csakhogy részletek nélkül itt senki sem ad hitelt ennek a 
történetnek. 

— Ugyan, Kaj, gondolkozzon már. Miért akarna meggyilkolni száz 
kínai mérnököt a Fehér Ház? A családtagjaikról nem is szólva! 

— Nem tudom, de akkor is nehéz elhinnem, hogy az Egyesült 
Államok tökéletesen ártatlan. 

— Oké — mondta rezignáltan Neil. — Ha maguk mindenképpen ki 
akarják robbantani a harmadik világháborút, én nem 
akadályozhatom meg. 

Az a szorongás beszélt belőle, amelyet Kaj is érzett. Úgy lapított 
a tudata alatt, akár egy alvó sárkány, amely árasztja magából a 
lappangó fenyegetést. Nem vallotta volna be, de osztozott Neil 
félelmében, hogy a kínai kormány túlreagálja Port Szudán 
bombázását, aminek súlyos következményei lesznek. De azért 
higgadtan mondta: 

— Köszönöm, Neil. Tartsuk a kapcsolatot. 

— Tartani fogjuk. Letették. 

Kaj a következő órát azzal töltötte, hogy jelentésben foglalta 
össze, mi mindent tudott meg azóta, hogy a telefont fölverte. A 


memorandumot , Keselyű" kódnéven iktatta. Az órára nézett. Hatot 
mutatott. 

Úgy döntött, hogy ő maga hívja fel a külügyminisztert. Igazából 
Fu Csu-jü állambiztonsági miniszternek kellett volna jelentenie, ám ő 
még nem jött be a hivatalba. Gyatra indok, de jobb híján megteszi. 
Tárcsázta Vu-paj otthoni számát. 

— Igen? — szólt bele Vu, aki már ébren volt. Kaj zümmögést hallott 
a háttérből, és kitalálta, hogy Vu villanyborotvája ad ilyen hangot. 

— Csang-kaj vagyok. Bocsánatot kérek a korai zavarásért, de 
Szudánban százhárom kínai állampolgárt megölt egy amerikai drón. 

— Rohadt életbe — mondta Vu. — Ebből szarvihar lesz. 

— Egyetértek. 

— Ki tudja még? 

— Kínában jelenleg csak a Kuoan-pu. A tévéhíradó csupán annyit 
mona, hogy tűz van Port Szudán kikötőjében. 

— Helyes. 

— Viszont jelentenem kell a katonaságnak, miután tájékoztattam 
önt. Elmernjek a lakására? 

— Igen. Azzal is időt takarítunk meg. 

— Másfél órán belül ott vagyok, ha önnek így megfelel. 

— Akkor hát viszontlátásra. 

Kaj több másolatot készített a Keselyű-jelentésről, és egy 
aktatáskába tette Si fotóival együtt, amelyeken látszott az amerikai 
légierő felségjele a lezuhant drónon. Aztán lement a várakozó 
autóhoz, és megadta Lámának a külügyminiszter lakcímét. Menet 
közben felkötötte a nyakkendőjét. 

Vu a Csaojang Parkban, Peking legpuccosabb negyedében 
lakott, egy olyan házban, amely a golfpályára nézett. A csillogó- 
villogó előcsarnokban Kajnak igazolnia kellett a 
személyazonosságát, és egy fémdetektoron is át kellett mennie, 
hogy beszállhasson a liftbe. 

Személyesen Vu nyitott ajtót.  Halványszürke inget és 
hajszálcsíkos nadrágot viselt, vaníliás kölnivel. A lakása fényűző 
volt, habár korántsem akkora hodály, mint amekkorákat Kaj 
Amerikában látott. A miniszter bevezette Kajt az ebédlőbe, ahol a 
ragyogó ezüsttel és fehér damasztabrosszal megterített asztalra már 


feltálalták csontporcelán tálakban a reggelit: gőzgombócot, garnélás 
rizskását, ropogós  fonatost és  papírvékony palacsintát 
szilvamártással. Vu hitt a jó életben. 

Miközben Vu a kását ette, Kaj ivott egy kis teát, és beszélt. A 
tervezett kikötővel kezdte, aztán sort kerített a bombázásra, amelyért 
az SZDSZ vállalta a felelősséget, és az amerikai állításra, hogy a 
drónt ellopták. Megmutatta a miniszternek a roncsról készült fotót, és 
adott neki egy példányt a Keselyű-jelentésből, miközben majd 
elcseppent a nyála a fűszeres illatoktól. Miután Kaj befejezte a 
jelentést, Vu felszólította, hogy reggelizzen, ő pedig hálásan vett 
magának néhány gőzgombócot, és igyekezett, hogy ne egy falásra 
kapja be őket. 

— Vissza kell vágnunk — szögezte le Vu. 

Kaj erre számított. Tudta, mennyire értelmetlen lenne a megtorlás 
ellen szólni, ezért egyetértő hangnemben indított. 

— Megölnek egyetlen amerikait, és a Fehér Ház úgy reagál, 
mintha népirtás történt volna. A kínai életek ugyanolyan értékesek. 

— De milyen formában kell visszavágnunk? 

— Válaszunknak ki kell egyensúlyoznia a jint és a jangot. — Kaj 
óvatosan közelített a mérsékletet támogató érvekhez. — Erősnek kell 
lennünk, de nem meggondolatlannak; mérsékeltnek, de sohase 
gyengének. Legyen a jelszó a visszavágás, de nem az eszkalálás. 

— Nagyon helyes! — bólogatott Vu, aki inkább lustaságból, mint 
meggyőződésből volt mérsékelt. 

Nyílt az ajtó, bejött egy duci, középkorú asszony. Kaj akkor 
eszmélt rá, hogy ez Vu felesége, amikor a nő megcsókolta a 
minisztert. Kaj még sose találkozott vele, és meglepődött, hogy a 
miniszterné ennyire jelentéktelen. 

— Jó reggelt, Paj! — mondta az asszony. — Ízlik a reggeli? 

—- Köszönöm, nagyon finom — felelte Vu. — Ő itt a kollégám, 
Csang-kaj. 

Kaj felállt, meghajolt. 

— Boldog vagyok, hogy megismerhetem önt. Az asszony 
kedvesen mosolygott. 

— Remélem, kapott valamit enni! 

—-A gombóc egyszerűen csodálatos. 


De az asszony már vissza is fordult a férjéhez. 

— A kocsid előállt, kedves. — Kiment. 

A feleség a szöges ellentéte a férjnek, állapította meg Kaj, de 
látnivalóan szeretik egymást. 

— Egyen még, amíg én megkötöm a nyakkendőmet — mondta Vu, 
azzal ő is kiment. 

Kaj elővette a mobilját, és felhívta Peng Ja-vent, a titkárnőjét. 

— Van az Afrika-mappámban egy Keselyű nevű akta — mondta. — 
Haladéktalanul küldje el Fu Csu-jü elvtársnak, másolatokkal a 
Hármas Lista — vagyis az összes miniszter, tábornok és vezető 
pártfunkcionárius — részére. Csatolja hozzájuk a felvételt a roncsról. 
Máris csinálja. Azt akarom, hogy ezek az emberek ne mástól, csakis 
tőlem értesüljenek a hírről. 

— A Keselyű-mappát - ismételte meg a titkárnő. 

— Igen. 

— És a fotót a drónról. 

— Azt mondtam. 

Szünet következett, amelyben csak a billentyűk kopogását 
lehetett hallani. 

— Fu Csu-jü elvtársnak, másolatok a Hármas Listának. 

— Pontosan. 

— Megtörtént, miniszterhelyettes elvtárs. 

Kaj elmosolyodott. Szerette a rátermett munkatársakat. 

— Köszönöm. — Letette. 

Vu visszatért, immár zakósan-nyakkendősen, egy vékony 
mappával. Együtt mentek le a liften. A két állami autó az épület előtt 
várakozott. 

— Mikor jelenti a többieknek? — kérdezte Vu. 

— Már megtettem, amíg ön összekészült. 

— Helyes. Valószínűleg találkozunk még. Itt most egész nap 
menni fog a hajcihő. 

Kaj elmosolyodott. 

— Tartok tőle. 

Vu tétovázott, láthatólag nem tudta, miként fogalmazza meg azt, 
amit most akar mondani. Arca elváltozott, lehullott róla az 
életművész maszkja, és Kaj hirtelen meglátta a vívódó embert. 


— Nem hagyhatjuk, hogy büntetlenül öldököljék a kínai népet — 
mondta. — Ez a lépés nem szerepel a játékszabályokban. 

Kaj némán bólintott. 

— A mi dolgunk megakadályozni a két fél harcosait abban, hogy 
ebből vérfürdő legyen -— tette hozzá Vu, majd beült a kocsijába. 

— Ahogy mondja — mormolta Kaj a távozó autó után. 

Fél nyolc volt. Kajnak zuhanyozásra, tiszta ruhára és a legjobb 
öltönyére volt szüksége, mert a politikai harcokban ez a páncél. Ha 
még haza akar jutni a mai napon, most kell megtennie. Szólt 
Lámának, hogy hajtson a társasházhoz, és útközben felhívta az 
irodát. 

Si-hsziang, az Észak-Afrika részleg vezetője okvetlenül beszélni 
akart vele. 

— Érdekes dolgot hallottam a csádi embereimtől — mondta. — Az 
ott állomásozó amerikai erők elvesztettek egy drónt, és mindenki azt 
gondolja, hogy a csádi nemzeti hadsereg lopta el. 

Neil talán mégis igazat mondott. 

— Riasztóan hihetőnek hangzik. 

— Az elmélet az, hogy a csádi elnök, ahogy itt hívják, a Tábornok, 
átadta a drónt egy szudáni lázadó csoportnak, tudva, hogy azok be 
fogják vetni a szudáni kormány ellen. 

— Mi az ördögnek tenne ilyet a Tábornok? 

— Ottani embereim szerint így áll bosszút azért, mert nemrég 
merényletet kíséreltek meg ellene öngyilkos robbantók, akik 
kapcsolatban álltak Szudánnal. 

— Szaharai szappanopera — összegezte Kaj. — Fogadni mernék, 
hogy igaz. 

— Én is így gondolom. 

— A Fehér Ház még nem kommentálta, de azt hallottam egy 
kapcsolatomtól a CIA-nál, hogy a drónt ellopták. 

— Akkor valószínűleg igaz. 

— Vagy egy művészien kidolgozott fedősztori — mondta Kaj. — 
Folyamatosan tájékoztasson. Hazamegyek, rendbe szedem 
magamat. 

Majdnem haza is jutott. Alig pár perc választotta el a házától, 
amikor telefonált Peng Ja-ven. 


— Csen elnök elvtárs elolvasta a Keselyű-aktát — mondta. — 
Azonnal hívatják a Csungnanhaj konferenciatermébe. Az értekezlet 
kilenckor kezdődik. 

Csúcsforgalomban egy órába is beletelik, hogy odajusson. Kaj 
nem kockáztathatta a késést. Nem volt idő hazamenni. Szólt 
Lámának, hogy forduljon meg. 

Váratlanul nagyon elfáradt. Máris majdnem annyi munkát végzett, 
ami egy napra is elég. Most, amikor az átlagpolgárok ébredeztek és 
felkészültek a munkára, ő ágyba szeretett volna bújni. Azt pedig nem 
szabad. Tanácsot kell adnia az elnöknek egy válságban. A 
megbékélés felé akarja terelni az elnököt. Ébernek kell lennie. 

De most van pár perce a pihenésre. Lehunyta a szemét, és 
elszundíthatott, mert amikor felnézett, az autó éppen begördült az Új 
Kína Kapuján a Csungnanhajba. 

A Csincseng csarnok, az elnöki rezidencia bejáratánál Vang 
Csing- li, az elnöki testőrség elegáns főnöke ellenőrizte a biztonsági 
előírások betartását. Az előcsarnok fémdetektora csipogva jelezte 
Kaj zsebében a villanyborotvát, amelyet ott kellett hagynia az 
őröknél, ám az ő nevét is fölvették azoknak a listájára, akik 
maguknál tarthatták a mobiljukat. 

A konferenciaterem bombabiztos pince volt, sportcsarnokra 
emlékeztető hodály, közepén hosszú tárgyalóasztallal, amelyet 
ötven kisebb asztal övezett. Minden egyes asztalra több monitort 
szereltek, a falakat is óriási képernyők borították. Sokuk a tüzet 
mutatta Port Szudánban, ahol még mindig sötét volt. 

Kaj elővette a mobilját, és látta, hogy jó az összeköttetés. Felhívta 
a Kuoan-punál Peng Ja-vent. 

— Szóljon mindenkinek, hogy tájékoztassanak a fejleményekről! 

Valós időben kell tudnom mindenről. 

— Igen, miniszterhelyettes elvtárs. 

Kaj keresztülvágott a termen, és fölment a pódiumra. Főnöke, Fu 
Csu-ju állambiztonsági miniszter már ott volt, és az egyenruhában 
feszítő Huang-ling tábornokkal diskurált. Ők voltak a régi gárda 
vezérei, a harcias, vakmerő lépések hívei. Fu tüntetően hátat 
fordított Kajnak, akire nyilvánvalóan haragudott, amiért helyettese 
önhatalmúlag fölkereste a külügyminisztert. 


Annál nyájasabban köszöntötte Csen államelnök. 

— Hogy van, ifjú Kaj? Köszönöm a jelentését. Bizonyára egész 
éjszaka dolgoztak. 

— Igen, elnök elvtárs. 

— Nos hát, a beszédem alatt bizonyosan kialhatja magát. 

Szerénykedő tréfa volt, amelyet helyeselni vagy cáfolni 
egyformán udvariatlanság lett volna, így Kaj csak nevetett, de nem 
szólt. Csen gyakran próbálta humorizálással oldani másokban a 
feszültséget, de nem nagyon értett hozzá. 

Kaj bólintott Vu-pajnak. 

— Ma már másodszor találkozunk, külügyminiszter elvtárs, holott 
még kilenc óra sincsen. 

— Csak itt nem olyan jó az ellátás. — A hosszú asztal közepén a 
szokott vizespalackok és poharak mellett többnapos szacsima és 
zöld babsütemény is kínálkozott a tálcán. 

Csen elnök férfiasan erélyes kézszorítással tisztelte meg Csang 
Csien-csünt, Kaj apját. Csien-csün támogatta, hogy elnök lehessen, 
ám Csen csalódást okozott neki és a cimboráinak a külügyekben 
tanúsított óvatosságával és mértéktartásával. 

Csien-csün rámosolygott a fiára, Kaj fejet hajtott, de nem 
ölelkeztek össze: úgy érezték, a családi gyengédség kimutatása 
nem illene az alkalomhoz. Csien-csün helyet foglalt Huang-ling és 
Fu Csu- jü mellett. Mindhárman rágyújtottak. 

Az alsóbb állású asztalok néhányánál segédtisztek és beosztott 
hivatalnokok ültek, de a zömük üresen maradt. Telt házra 
valószínűleg csak igazi háború esetén lehetett számítani. 

Bejött Kung-csao, a fiatal védelmi miniszter, művészien ziláltra 
fésült hajjal, mint rendesen. Ő és Vu-paj egymás mellett foglalt 
helyet a régi gárdával szemközt. Ki van jelölve a csatasor, állapította 
meg Kaj. Mintha karddal-muskétával fölfegyverzett csapatok 
néznének farkasszemet az ópiumháborúban. 

Liu-hua  — admirális, a néphadsereg  haditengerészetének 
főparancsnoka ugyancsak a régi gárdához tartozott. Miután 
üdvözölte az elnököt, leült Csang Csien-csün mellé. 

Kaj észrevette, hogy Csen elnök arany Travers töltőtollát és 
bőrkötésű jegyzettömbjét az ovális asztal egyik végén helyezték el. 


Ő tehát az asztal átellenes végét választotta, messze az elnöktől, 
egyforma távolságra a vetélytárs frakcióktól. A liberálisokhoz 
tartozott, de semlegességet színlelt. 

Az elnök elfoglalta a helyét. Közeledett a veszélyes pillanat. Kaj a 
külügyminiszter két órája elhangzott búcsúszavaira gondolt: A mi 
dolgunk megakadályozni a két fél harcosait abban, hogy ebből 
vérfürdő legyen. 

Csen felmutatta Kaj dokumentumát, a Keselyű-ügyiratot. 

— Mindnyájan olvastátok a Kuoan-pu kiváló és tömör jelentését. 
Köszönöm, Fu — mondta az állambiztonsági miniszternek. — Van 
hozzáfűznivalód? 

Fu nem fárasztotta magát annak közlésével, hogy semmi köze a 
Keselyű-ügyirathoz, mert ő aludt, miközben mások dolgoztak. 

— Nincs mit hozzátennem, elnök elvtárs. 

— Pár perce hallottunk valamit — szólalt meg Kaj. — Csak 
szóbeszéd, ám annak érdekes. 

Fu fenyegetően meredt rá. Alárendeltje bebizonyította, hogy 
alkalmasabb a válságkezelésre. Ez majd megtanítja, hogyan 
használja föl a feleségemet ellenem, gondolta elégedetten Kaj, de 
rögtön elővigyázatra intette magát. Óvatosnak kell lennie, nem 
szabad túllihegnie a dolgot. 

-— A csádiak szerint a hadseregük lopta el a drónt az 
amerikaiaktól, és átadta a Szalafista Dzsihádista Szudánnak 
bosszúból, amiért orgyilkos merényletet terveztek az elnökük ellen. 
Lehetséges, hogy a szóbeszéd igaz. 

— Szóbeszéd? — morogta Huang tábornok, még a szokottnál is 
recsegősebb északi tájszólásban. — Nekem inkább gyatra amerikai 
kifogásnak hangzik! Elkövettek egy bűnt, és most igyekeznek kibújni 
a felelősség alól! 

— Meglehet — mondta Kaj -, viszont... Huang belefojtotta a szót. 

— Ugyanezt csinálták 1999-ben, amikor a NATO lebombázta a 
belgrádi nagykövetségünket! Azt állították, baleset volt. Azzal a 
nevetséges kifogással hozakodtak elő, hogy a CIA eltévesztette a 
házszámot! 

A régi gárda bólogatott. 


— Azt hiszik, hogy a mi életünk értéktelen — dühöngött Kaj apja. — 
Nekik az semmi, száz kínait megölni. Olyanok, mint a japánok, akik 
háromszázezrünket mészárolták le 1937-ben Nankingban! — Kaj 
majdnem felnyögött. Apjának paranoid nemzedéke örökké 
Nankingra hivatkozik. — A kínai életek igenis drágák, és meg kell 
mutatnunk nekik, hogy nem gyilkolhatnak minket büntetlenül! 

Meddig megyünk még vissza a történelemben?, mélázott Kaj. 

Kung-csao védelmi miniszter igyekezett visszahozni az 
értekezletet a XXI. századba. 

— Az amerikaiakat egyértelműen feszélyezik a történtek — mondta, 
kisimítva a szeméből a haját. — Akár terveztek valamit, ami túl 
messzire ment, akár baleset történt, amihez semmi közük, 
egyértelműen  defenzívában vannak, és nekünk azt kellene 
kitalálnunk, miként fordíthatjuk ezt a javunkra. Előnyre tehetnénk 
szert. 

Kaj tudta, hogy Kung nem mondana ilyet, ha nem lenne 
valamilyen terve. 

Csen elnök a szemöldökét ráncolta. 

— Előnyre? — kérdezte. — Nem látom, hogyan. Kung lecsapott az 
alkalomra. 

— A Kuoan-pu jelentésében olvasható, hogy a főmérnök ikerfiait 
megölték. Kell valahol egy képnek lennie a két fiúról. Annyi a 
dolgunk, hogy átadjuk a képet a sajtónak. Az ikrek mindig 
aranyosak. Szavatolom, hogy világszerte ők lesznek a címlapokon, 
és a vezető hír a tévékben: a gyermekek, akiket megölt egy amerikai 
drón. 

Ravasz, gondolta Kaj. Ennek valóban óriási a propagandaértéke. 
A képszöveg az lesz, hogy a Fehér Ház tagadja a felelősséget, 
márpedig a tagadás mindig bűntudatot sejtet. 

Ám az asztalnál ülő embereknek nem fog tetszeni az ötlet. Túl 
sok közöttük a vén katona. 

Huang tábornok megvetően horkantott. 

— A nemzetközi politika, az hatalmi harc, nem népszerűségi 
verseny!  Gyerekfotókkal nem lehet csatát nyerni, még a 
legaranyosabbakkal sem! 


— Vissza kell vágnunk — jelentette ki Fu Csu-jü, aki most hallatta 
először a hangját. — Minden mást gyengeségnek látnának. 

A többség egyetértett. Mint arra Vu-paj számított, elkerülhetetlen 
volt a visszavágás, és ezt mintha Csen elnök is elfogadta volna. 

— Akkor már csak az a kérdés, milyen formában vágjunk vissza — 
mondta. 

Most megszólalt Vu-paj. 

- Ne feledkezzünk meg kínai  filozófiánkról. Ki kell 
egyensúlyoznunk a jint és a jangot. Erősnek kell lennünk, de nem 
meggondolatlannak; mérsékeltnek, de sohase gyengének. Legyen a 
jelszó a visszavágás, de nem az eszkalálás. 

Kaj magába fojtotta a mosolygást. Ezt ő mondta Vu-pajnak alig 
két órája. 

Ám az apja harciasabb volt. 

— El kellene süllyesztenünk egy amerikai hadihajót a Dél-kínai- 
tengeren — javasolta. — Bőven itt az ideje. A tengerjog nem kötelez 
arra, hogy eltűrjük, amint rakétákkal fölfegyverzett rombolók 
fenyegetik partjainkat. Számtalanszor közöltük már velük, hogy nincs 
joguk itt tartózkodni! 

Liu tengernagy helyeselt. Halász fia lévén életének nagyobb 
részét a tengeren töltötte, amely kicserzette és olyan sötétsárgára 
festette a bőrét, amilyenek a régi zongorabillentyűk. 

— Inkább egy fregattot süllyesszünk el, és ne egy rombolót — 
javasolta. — Nem akarunk túlzásba esni. 

Kaj kis híján elnevette magát. Romboló, fregatt vagy lélekvesztő 
egykutya: az amerikaiak tombolni fognak. 

Az apja egyetértett Liuval. 

— Egy fregatt elsüllyesztése valószínűleg ugyanannyi embert öl 
meg, mint Port Szudánban a drón. 

— Egy amerikai fregatton körülbelül kétszázan szolgálnak — 
helyesbített az admirális. — De nagy vonalakban egyezik a létszám. 

Kaj nem hitt a fülének. Ezek tényleg komolyan beszélnek? Nem 
fogják föl, hogy ez háborút jelent? Hogy képesek ilyen fesztelenül 
diskurálni arról, hogy elhozzák a világvégét? 

Szerencsére nem ő volt az egyetlen, aki ugyanezt gondolta. 


— Nem! — jelentette ki határozottan Csen elnök. — Nem kezdünk 
háborút az Egyesült Államokkal, még az után sem, hogy megölték 
száz emberünket! 

Kaj fellélegzett, de mások elégedetlenkedtek. Fu Csu-jü 
megismételte, amit egyszer már elmondott: 

— Vissza kell vágnunk, különben gyengének fogunk látszani! 

— Ebben már egyetértettünk! — türelmetlenkedett Csen. Kaj befelé 
mosolygott, mert örült Fu megaláztatásának. — Az a kérdés, miként 
vágjunk vissza, hogy ne eszkalálódjon a helyzet! 

Csend volt egy percig. Kajnak eszébe jutott a vita, amelyre pár 
hete került sor a külügyminisztériumban; akkor Huang tábornok azt 
javasolta, hogy süllyesszenek el egy olajkutató hajót a Dél-kínai- 
tengeren, és Vu-paj megtagadta. Neki viszont támadt egy ötlete. 

— Ott a Vu Trong Phung, süllyesszük el azt. 

Mindenki ránézett. A többség azt se tudta, miről van szó. Vu-paj 
elmagyarázta: 

— Tiltakoztunk a vietnámi kormánynál, mert egy hajójuk olaj után 
kutat a Hszisa-szigetek közelében. Fontolgattuk, hogy elsüllyesztjük 
a hajót, de úgy döntöttünk, előbb a diplomáciai úttal próbálkozunk, 
főleg miután valószínűleg amerikai geológusok is tartózkodnak a 
fedélzeten. 

— Emlékszem — mondta Csen elnök. — Reagáltak a vietnámiak a 
tiltakozásunkra? 

— Részben. A hajó eltávolodott a szigetektől, de most másutt, és 
továbbra is a mi kizárólagos gazdasági övezetünkben kutat olaj után. 

— Ezek játszadoznak velünk! — háborgott Csien-csün. — Dacolnak 
velünk, aztán visszatáncolnak, aztán megint dacolnak. Dühítő! Mi 
szuperhatalom vagyunk! 

Huang tábornok helyeselt. 

— Ideje véget vetni a dolognak! 

— Vegyék fontolóra — mondta Kaj. — Hivatalosan a Vu Irong 
Phung elsüllyesztésének semmi köze sem lesz Port Szudánhoz. 
Megölünk néhány amerikait, de ők csak járulékos veszteséget 
jelentenek. Nem vádolhatnak minket a helyzet eszkalációjával. 

— Agyafúrt javaslat — tűnődött Csen elnök. 


És sokkal kevésbé provokatív, mint egy amerikai fregatt 
elsüllyesztése, gondolta Kaj. 

-— Nem hivatalosan az amerikaiak tudni fogják, hogy ez 
visszavágás az ő drónjukra, méghozzá nagyon is mérsékelt! Két- 
három amerikai száznál több kínaiért! 

— Ez pipogya válasz! — tiltakozott Huang, bár csak félszívvel. 
Nyilván érezte, hogy a tanácskozás hangulata a kompromisszum 
felé hajlik. 

Az elnök Liu tengernagyhoz fordult. 

— Tudjuk, hol tartózkodik jelenleg a Vu Irong Phung? 

— Természetesen, elnök elvtárs. — Liu elővette a mobilját, és a 
füléhez nyomta. — A Vu Irong Phung — mondta. Mindenki őt figyelte. 
Pár perc múlva a tengernagy folytatta: — A vietnámi hajó nyolcvan 
kilométerrel délebbre vonult vissza, de még mindig a mi 
felségterületünkön tartózkodik. Csiangnan nevű hadihajónk üldözi, 
amely küldött videót. — Letekintett a pódium alatti tartományba, és 
elkiáltotta magát: — Ki köztetek a nagy képernyős technikus? — 
Felállt egy tüskés hajú fiatalember, aki még a kezét is fölemelte. — 
Fogd a telefonomat, és beszélj az embereimmel — utasította Liu. — 
Hozd le a Csiangnan videóját a nagy képernyőkre. 

A tüskés hajú srác leült az asztalához. A válla meg az álla közé 
ékelte Liu mobilját, és ilyeneket mondott: 

— Igen... igen... oké... — miközben az ujjai valósággal röpködtek a 
billentyűkön. 

- A Csiangnan sokfunkciós, négyezer tonnás fregatt — mondta 
Liu. 

— Hossza százharmincnégy méter, a legénység létszáma 
százhatvanöt fő, lőtávolsága több mint tizenötezer kilométer. 

A nagy képernyőkön megjelent egy hajó szürke előfedélzete, és a 
tengert hasító, hegyes orra. Északkeleti monszun ideje volt, a fregatt 
meredek hullámokon lovagolt, a láthatár akkorákat szökkent a 
monitoron, hogy Kaj majdnem tengeribeteg lett tőle. Egyébként jók 
voltak a látási viszonyok, ragyogóan sütött a nap. 

— Ezeket a képeket a Csiangnanról készítették — magyarázta Liu. 
Egy szárnysegéd visszavitte a tengernagynak a telefont. 


— A vietnámi hajó épp kivehető a látóhatáron, de öt-hat 
kilométerre van -— folytatta Liu. 

Kaj a szemét erőltetve bámulta a nagy képernyőt. Mintha lett 
volna valami szürke maszat a szürke tenger hátán, noha lehet, hogy 
csak képzelte. 

— Igen, kérjük a műholdas képet — szólt bele a telefonba Liu. 

Néhány monitoron megjelent egy nagy magasságból készült légi 
felvétel. A technikus ráközelített, de így is épp csak sejlett a két hajó. 

— A vietnámi a képernyő alján van — mondta Liu. 

Kaj ismét a Csiangnan videóját nézte. A fregatt közelített a 
céljához, Kaj így jobban láthatta a vietnámi hajót, amelynek közepén 
fúrótorony magasodott. 

— Van valamilyen fegyverzet a Vu TIrong Phungon? - kérdezte. 

— Nem látható -— felelte az admirális. 

Kaj megborzongott a bűntudattól. Hiszen ők egy fegyvertelen hajó 
elsüllyesztését fontolgatják! Hányan fognak belefúlni abba a hideg 
tengerbe? Az ő ötlete volt, de csak valami rosszabbat akart 
megakadályozni. 

- A Csiangnan hajók elleni, magas hatóerejű fragmentációs 
robbanófejű, — aktív  radarvezérlésű cirkáló rakétákkal van 
fölfegyverezve — magyarázta Liu. Az elnökhöz fordult. — Utasítsam a 
legénységet, hogy készüljön fel a tüzelésre? 

Csen körülnézett. Többen bólogattak. 

—Nem hamarkodjuk el egy kicsit? — kérdezte Kung-csao. 

— Már több mint huszonnégy órája, hogy megölte a honfitársainkat 
az a drón - válaszolta az elnök. — Miért várnánk tovább? 

Kung vállat vont. 

— Úgy látom, mind egyetértünk — mondta Csen komoran. 

Senki sem tiltakozott. 

— Tüzelésre felkészülni — mondta Csen az admirálisnak. 

— Tüzelésre felkészülni — mondta Liu a telefonba. Néma csend lett 
a szobában. 

Aztán Liu megszólalt: 

— Elnök elvtárs, tüzelésre készen állunk. 

— Tűz! — mondta Csen. 


— Tűz! -— ismételte Liu a telefonba. Mindenki a monitorokat 
bámulta. 

A rakéta kirepült a Csiangnan orrából. Hat méter hosszú volt, és 
sűrű fehér füstöt húzott maga után. Elképesztő iramban távolodott a 
Csiangnantól. 

— Videó a rakéta kamerájából — jelentette Liu. A következő 
pillanatban új kép jelent meg a monitoron. A rakéta szélsebesen 
süvített a hullámok fölött. A vietnámi hajó alakja másodpercről 
másodpercre nőtt. 

Kaj épp akkor fordult vissza a Csiangnanról küldött videóhoz, 
amikor a rakéta becsapódott. 

A monitorok kifehéredtek, de csak egy pillanatra. Mikor a kép 
visszajött, Kaj egy óriási máglyát látott: fehér, sárga és vörös lángok 
csaptak ki a hajó közepéből. A lángokat szürke-fekete füst és 
törmelékzápor követte. Percekkel később jött a hang is a kamera 
mikrofonján át: egy mennydörgés, majd a lángok harsogása. A tűz 
beleveszett a gomolygó füstbe, amely vitte magával fölfelé a hajótest 
és a felépítmény roncsait. Úgy szálltak a súlyos acéldarabok, mint 
fáról a levelek a szélrohamban. 

A hajó nagyobb része még kiállt a vízből. A közepe 
összezúzódott, a fúrótorony lassan süllyedt, de az orr és a tat épnek 
látszott, a fedélzeten tartózkodó emberek túlélhették — legalábbis 
most még élnek. Lesz-e idejük mentőmellényeket keresni vagy 
csónakokat a vízre bocsátani, mielőtt a Vu Trong Phung elsüllyed? 

— Adj parancsot a Csiangnannak a túlélők kimentésére — mondta 
Csen a tengernagynak. 

— Mentőcsónakok vízre bocsátására felkészülni — parancsolta Liu. 
Pár perccel később a kínai hajó felgyorsult, és nekiiramodott. 

— Maximális sebessége huszonhét csomó — magyarázta Liu. — 
Körülbelül öt perc múlva éri el. 

A Vu Trong Phung csodamód fennmaradt a vízen. Süllyedt, de 
lassan. Kaj vajon mit tett volna, ha a fedélzeten tartózkodik és túléli a 
robbanást? Ő úgy látta, az lett volna a legokosabb, ha 
mentőmellénybe bújik, és elhagyja a hajót vagy mentőcsónakkal, 
vagy egyszerűen beleugorva a tengerbe. A hajó előbb-utóbb 
alámerül, és visz magával mindenkit, aki még a fedélzeten van. 


A Csiangnan elkanyarodott, hogy a vietnámi hajóval 
párhuzamosan haladhasson, persze biztos távolságból. A kamera 
egy mentőcsónakot és számos fejet mutatott a hullámokban. Mivel 
többségük mentőmellényt viselt, nehéz volt megállapítani, élnek-e 
vagy meghaltak. 

A következő percben felbukkant a  Csiangnan három 
mentőcsónakja. Kezdetét vette a mentés. 

Kaj figyelmesebben megnézte a hullámokon hánykolódó fejeket. 

Mind fekete volt, kivéve egyet. Annak hosszú szőke haja volt. 


25. fejezet 


Green elnök az Ovális Iroda asztala előtt járkált és tajtékzott. 

— Ezt nem fogom tűrni! — mondta. — Ackerman tizedes, az egy 
dolog, az terrorizmus volt, akkor is, ha kínai fegyverrel követték el. 
De ez? Ez gyilkosság. Két amerikai meghalt és egy kórházban van, 
mert a kínaiak előre megfontolt szándékkal elsüllyesztettek egy 
hajót. Ezt nem nyelhetem le! 

— Pedig lehet, hogy kénytelen lesz — figyelmeztette Chester 
Jackson külügyminiszter. 

— Meg kell védenem az amerikai életeket. Ha erre sem vagyok 
képes, nem vagyok alkalmas elnöknek. 

— Egyetlen elnök sem védhet meg mindenkit. 

Csak most futott be a Vu Irong Phung elsüllyesztésének a híre, 
de az már a második válság volt ezen a napon. Korábban 
értekezletet hívtak össze a konferenciaterembe a drón miatt, amely 
megtámadta Port Szudánt. Pauline utasítására a külügyminisztérium 
biztosította a szudáni és a kínai kormányt, hogy ez nem amerikai 
támadás volt. A kínaiak nem voltak hajlandóak elhinni. Az oroszok 
sem, akik kereskedtek Szudánnal, méregdrága fegyvereket adtak el 
nekik. A Kreml! lármásan tiltakozott. 

Pauline kinyomozta, hogy a drón egy csádi hadgyakorlat során 

, tűnt el", ám mivel ezt túl kínos lett volna nyilvánosan elismerni, a 
sajtóiroda bejelentette, hogy a katonaság kivizsgálja az ügyet. 

És akkor még ez! Pauline megállt, felült az antik asztal szélére. 

— Foglalja össze, mit tudunk — mondta. 

—A Vu Trong Phung fedélzetén tartózkodó három amerikait hazai 
vállalatok delegálták vendég szakértőnek a Petrovietnamhoz annak 
a külügyi programnak a keretében, amely támogatja a fejlődő 
országokat természeti kincseik önálló kiaknázásában. 

— Amerikai nagylelkűség -— dühöngött Pauline. -— Tessék, 
megkaptuk érte a jutalmat. 

Chess sokkal kevésbé volt feldúlva. 

— Minden jótett elnyeri büntetését — mondta flegmán. Ránézett a 
kezében tartott papírlapra. — Fred Phillips professzor és dr. Hiran 
Sharma vélhetőleg vízbe fúlt — a földi maradványaik még nem 


kerültek elő. A harmadik geológust, dr. Joan  Lafayette-et 
kimentették. Azt mondják. kórházban van, megfigyelésre. 

— Mi a pokolnak csinálták ezt a kínaiak? A vietnámi hajó 
fegyvertelen volt, nem? 

— De igen. Nem találunk semmiféle közvetlen okot. Persze a 
kínaiaknak nem tetszik, hogy a vietnámiak olaj után kutatnak a Dél- 
kínai-tengeren. Már évek óta tiltakoznak miatta. De nem tudjuk, miért 
szánták el magukat egy ennyire drasztikus akcióra éppen most. 

-— "Meg fogom kérdezni Csen elnököt. - Pauline a 
kabinetfőnökéhez fordult. — Hívja fel, legyen szíves. 

Jacgueline fölvette a telefont. 

— Az elnök Kína államelnökével óhajt beszélni. Sürgős. 

— Én sejtem, miért tették — szólalt meg Gus Blake. 

— Hallgatom — mondta Pauline. 

— Bosszúból. 

— Miért? 

— Port Szudánért. 

- Ó, a francba, hogy erre miért nem gondoltam! — Pauline a 
homlokára csapott. Hogy lehettem ilyen ostoba! Gusra nézett. 
Hányszor bizonyult már a legokosabbnak ebben az irodában! 

— Lehetséges — mondta Chess. — Azt fogják mondani, hogy sose 
állt szándékukban amerikai geológusokat gyilkolni, mint ahogy mi 
sem akartuk, hogy a drónunkat kínai mérnökök meggyilkolására 
használják. Mire mi azt mondjuk, hogy az nem ugyanaz, mire ők, 
hogy ha mi úgy, ők is úgy, a semleges országok pedig vállat vonnak, 
és azt mondják, minden szuperhatalom egykutya. 

Ez igaz volt, de akkor is dühítette Pauline-t. 

— Emberekről van szó, nem elméleti vitáról! Családjaik vannak, 
akik most gyászolnak! 

— Tudom. És ahogy a maffiánál mondják: najésakkor micsinálsz? 
Pauline ökölbe szorította a kezét. 

— Nem tudom, mit fogok csinálni. 

A laptopja sípolva jelezte a videóhívást. Pauline az asztalhoz ült, 
rákattintott a monitorra. Feltűnt Csen. Noha a szokott elegáns kék 
öltönyét viselte, fáradtnak látszott. Kínában most éjfél van, az 
elnöknek igencsak hosszú napja lehetett. 


Pauline-nak azonban most nem volt kedve Csen közérzete után 
érdeklődni. Ajtóstul rontott be a házba. 

— Elnök úr, ez, hogy a kínai haditengerészet elsüllyesztette a Vu 
Trong Phung hajót... 

Tőle szokatlan módon Csen közbevágott gorombán, hangosan és 
angolul: 

— Elnök asszony, a lehető legerélyesebben tiltakozom az 
amerikaiak bűnös tevékenysége ellen a Dél-kínai-tengeren! 

Pauline elhűlt. 

— Maga tiltakozik? Most gyilkoltak meg két amerikait! 

— A törvény tiltja, hogy idegen országok olaj után kutassanak a 
kínai vizeken. Mi sem fúrunk engedély nélkül a Mexikói-öbölben. 
Maguk miért nem adják meg nekünk ugyanezt a tiszteletet? 

—A nemzetközi jog nem tiltja az olajkutatást a Dél-kínai-tengeren! 

— De a miénk igen! 

— Nem értelmezhetik a nemzetközi jogot kényük-kedvük szerint! 

— Miért nem? A nyugati hatalmak nem azt csinálták évszázadokon 
át? Amikor törvényen kívül helyeztük az ópiumot, a britek hadat 
üzentek nekünk! — Csen kajánul mosolygott. — Hát most fordult a 
kocka. 

— Ez ősrégi história! 

— Amit önök szívesen elfelejtenének, de mi, kínaiak, emlékezünk. 
Pauline nagy levegőt vett, hogy higgadt maradhasson. 

— A vietnámiak nem követtek el bűnt, de még ha azt tették volna, 
az sem igazolja a hajó elsüllyesztését és a fedélzeten tartózkodó 
emberek megüölését! 

— Az illegális kutatóhajó nem volt hajlandó megadni magát. 
Rendőri beavatkozásra volt szükség. A legénység néhány tagját 
letartóztatták. A hajó súlyos károkat szenvedett, és páran sajnálatos 
módon vízbe fúltak. 

— Marhaság! Vannak radarképeink. Maguk egy öt kilométerről 
kilőtt cirkáló rakétával süllyesztették el a hajót! 

— Érvényt szereztünk a törvénynek. 

-— Ha rájövünk, hogy valakik olyasmit csinálnak, amit 
törvénytelennek tartunk, akkor nem öljük meg őket. Civilizált 
országban nem. 


— Mit is csinálnak a civilizált Egyesült Államokban a rendőrök, ha 
egy bűnöző nem hajlandó megadni magát? Lelövik! Főleg, ha nem 
fehér! 

— Szóval ha egy kínai turistát legközelebb lopáson érnek a 
Macyben, maga nem kifogásolná, ha a biztonsági őr főbe lőné? 

— Hát, ha tolvaj, akkor nem is kérünk belőle Kínában! 

Érdekes társalgás volt ez egy kínai elnökkel. Pauline egy 
pillanatig hallgatott. A kínai politikusok képesek udvariasan 
agresszívek lenni, ám Csen láthatólag kijött a béketűrésből. Pauline 
elhatározta, hogy ő nem fog. 

— Mi nem lőjük agyon a bolti szarkákat — mondta végül -, mint 
ahogy önök sem. De nem is süllyesztünk el fegyvertelen hajókat, ha 
megsértik a törvényeinket, és elfogadhatatlan, hogy önök ezt tegyék. 

— Ez Kína belügye, talán ne avatkozzon bele. 

Jacgueline felmutatott egy papírlapot, amelyre azt írta: 
KÉRDEZZEN RÁ DR. LAFAYETTE-RE! 

— Beszéljünk inkább a túlélő amerikairól, dr. Joan Lafayette-ről — 
javasolta Pauline. — Haza kell engedniük. 

-— Sajnálom, de momentán nem lehetséges — mondta Csen. — Ég 
áldja, elnök asszony. — Pauline megdöbbenésére csak úgy bontotta 
a vonalat. A monitor kiüresedett, a telefon elnémult. 

Pauline a munkatársaihoz fordult. 

— Hát ezt jól elcsesztem, mi? 

— Ja — bólogatott Gus. — El. 


Pauline átment az Ovális Irodából a rezidenciába, hogy búcsút 
vegyen a lányától és a férjétől. 

Pippa háromnapos tanulmányi kirándulásra készült Bostonba, 
ahol majd egy olcsó hotelben szállnak meg, és a történeti tanterv 
keretében megnézik a Kennedy Emlékmúzeumot. El akartak 
látogatni a Harvardra és a Massachusetts Műszaki Egyetemre, ahol 
a Foggy Bottom egykori növendékei — most már egyetemisták — 
lesznek az idegenvezetőik. A Foggy Bottom-os szülők nagy faksznit 
csináltak az elit egyetemekből. 


Az iskola felkért két szülőt, hogy kísérjék el az utazókat mint 
felügyelők. Gerry jelentkezett. Őt és Pippát természetesen 
tiikosszolgálatosok kísérik, mint rendesen. Az iskola megszokta a 
testőrök jelenlétét; sok prominens szülő gyermeke tanult a Foggy 
Bottomban. 

Gerry csak egy kis bőröndöt vitt magával. Ugyanazt a 
tweedöltönyt akarta viselni három napig, csupán alsóból és ingből 
csomagolt váltást. Pippa legalább két szerkót számolt minden napra, 
ezért két bőröndre és egy pukkadásig tömött kézitáskára volt 
szüksége. Pauline nem tett megjegyzést, és nem csodálkozott. Az 
iskolai kirándulás izgalmas társasági esemény, mindenki a legjobb 
formáját akarja hozni. Ilyenkor románcok szövődnek és szakadnak 
meg. A fiúk visznek egy üveg vodkát, aminek eredményeként 
legalább egy lány fog hülyét csinálni magából. Valaki más 
cigarettázni próbál, és hányni fog. Pauline csak abban 
reménykedett, hogy senkit se tartóztatnak le. 

— Hány felnőtt megy veletek? — kérdezte. 

— Négy — mondta Pippa. — Kegyetlen tanárom, Mr. Newbegin; 
seszínű felesége mint önkéntes szülő; Ms. Okoska Judd; és a papa. 

Pauline a férjére nézett, aki  belefeledkezett a bőröndje 
összeszíjazásába. lehát Gerry két éjszakát tölt egy hotelben Ms. 
Judd- dal, akit Pippa tömören úgy írt le, hogy kicsi és szőke, nagy 
dudákkal. 

— Mivel foglalkozik Ms. Judd férje? — kérdezte hanyagul. — A 
pedagógusok gyakran a szakmában házasodnak. Gondolom, Mr. 
Judd is tanár. 

— Fogalmam sincs - válaszolta föl se nézve Gerry. 

— Úgy tudom, elvált — mondta Pippa. — Mindenesetre nem visel 
karikagyűrűt. 

Nohát, nohát, gondolta Pauline. 

Ezért változott volna meg Gerry? Mert belezúgott valaki másba? 
Vagy fordítva történt? Előbb kiábrándult Pauline-ból, aztán keltette 
föl az érdeklődését Amelia Judd? Valószínűleg mindkettő 
közrejátszott. Annál jobban kiábrándult a feleségéből, minél 
vonzóbbnak találta Ms. Juddot. 


A Fehér Ház egyik hordára elvitte a poggyászt. Pauline átölelte 
Pippát, és úgy érezte, hogy most elveszít valamit. Pippa először 
megy el olyan útra, amely nem családi kirándulás. Hamarosan azzal 
fog tölteni egy egész nyarat, hogy vele egyidős lányok társaságában 
bevonatozza Európát. Utána egyetemre megy, és kollégiumban fog 
lakni; másodévesen ki akar költözni a campusról egy közösen bérelt 
lakásba; vajon mennyi van még hátra addig, hogy összeköltözzön 
egy fiúval? Olyan gyorsan elszáll a gyermekkor. Pauline szerette 
volna ismét átélni azokat az éveket, hogy kiélvezhesse őket. 

— Jó utat, aztán ne haszontalankodj! — intette. 

— Papa majd vigyáz rám -— ígérte Pippa. — Míg a többiek vetkőzős 
pókert játszanak és kokóznak, nekem meleg tejet kell innom és Scott 
Faszkalap Fitzgeraldot kell olvasnom. 

Pauline akaratlanul elnevette magát. Pippa őrjítő is tud lenni, 
ugyanakkor mégis mulatságos. 

Odament Gerryhez, és csókra tartotta az arcát. Gerry úgy húzta 
végig az ajkát az övén, mintha sietne. 

-— Szervusz — mondta a férj. — Vigyázz a világra, amíg 
odavagyunk. Apa és lánya távoztak. Pauline visszavonult a 
hálószobájába, hogy pár perc nyugalma legyen. A tükörasztalánál 
ülve föltette magának a kérdést: miért is hiszi, hogy Gerrynek 
viszonya van valakivel? Az unalmas, öreg Gerrynek. Ha lenne, azt ő 
tudná. A titkos szeretők általában diszkrétnek érzik magukat, de ha 
egy nő jó megfigyelő, mindig fölismeri a jeleket. 

Pauline még sose találkozott Ms. Judd-dal, de beszélt vele 
telefonon, és intelligensnek, tapintatosnak találta. Nehéz volt elhinni 
róla, hogy lefeküdne a más férjével. Pedig hát megteszik a nők, 
minden időkben, milliószám, minden áldott nap. 

Kopogtattak.  Beszólt Cyrus, a komornyik, a Fehér Ház 
személyzetének öreg bútora. 

— Elnök asszony, a nemzetbiztonsági tanácsadó és a 
külügyminiszter megérkeztek ebédre. 

— Azonnal jövök. 

Két legfontosabb tanácsadója azzal töltötte az utóbbi egy-két 
órát, hogy megpróbáltak többet kideríteni a kínaiak szándékairól. 
Megbeszélték, hogy együtt ebédelnek hármasban, és akkor majd 


eldöntik, mi legyen a következő lépés. Pauline felállt a tükörasztaltól, 
és átsietett a középső folyosón az ebédlőbe. 

— Mit tudtunk meg? -— kérdezte, miközben asztalhoz ült, amelyre 
már feltálalták neki a tenger gyümölcseit tejszínes mártásban, rizzsel 
körítve. 

— A kínaiak nem hajlandók szóba állni a vietnámiakkal — mondta 
Chess. — A vietnámi külügyminiszter majdhogynem sírva közölte 
velem, hogy Vu-paj nem fogadja a hívásait. A britek javasolták, hogy 
az ENSZ Biztonsági Tanácsa határozatban ítélje el a Vu Irong 
Phung elsüllyesztését, és a kínaiak dühöngenek, amiért a 
dróntámadás elítéléséről szó sem esik. 

Pauline bólintott, majd Gusra nézett. 

— A pekingi CIA-iroda többé-kevésbé baráti kapcsolatban áll 
Csang-kajjal, a Kuoan-pu, a kínai hírszerzés főnökével — mondta a 
férfi. 

— Ezt a nevet már hallottam. 

— Csang tudatta velünk, hogy Joan Lafayette egészséges, és 
igazából nincs is szüksége kórházi kezelésre. Kihallgatták, hogy mit 
keresett a  Dél-kínai-tengeren, ő pedig őszintén elmondta. 
Megsúgták, hogy senki sem tartja kémnek. Dr. Lafayette mindent tud 
az olajkutatásról, és nagyon keveset a nemzetközi politikáról. 

— Ahogy gondoltuk. 

— Igen. Mindez persze nem hivatalos. A kínai kormány épp az 
ellenkezőjét hangoztathatja a nyilvánosság előtt. 

- Agresszív az irányvonal - szólt közbe Chess. -— A 
külügyminisztérium nem hajlandó tárgyalni dr. Lafayette 
hazatéréséről, egyáltalán semmiről, amíg el nem ismerjük, hogy a 
Vu Trong Phung illegális tevékenységet folytatott. 

— Azt pedig nem tehetjük, még akkor se, ha egy amerikai 
állampolgárt kell kimenteni — szögezte le szárazon Pauline. — Akkor 
azt jelentenénk ki, hogy a Dél-kínai-tenger nem nemzetközi terület. 
Az sértene minden  tengerjogi törvényt, és gyengítené 
szövetségeseinket. 

— Pontosan. Csakhogy a kínaiak addig nem tárgyalnak dr. 

Lafayette-ről, amíg nem jelentjük ki. 

Pauline letette a villáját. 


— Jól beszorítottak a sarokba, mi? 
— Igen, asszonyom. 


— Lehetőségek? 
— Növelhetnénk a jelenlétünket a Dél-kínai-tengeren — mondta 
Chess. — Már úgyis csináljuk a szabad navigációs programot: 


csatahajók járják a térséget, gépek repülnek át fölötte. Egyszerűen 
kettőzzük meg a számukat. 

— A diplomáciai megfelelője a gorillának, amelyik a mellét veri, és 
a növényzetet szaggatja — állapította meg Pauline. 

— Hát, igen. 

— Amivel sehova se jutunk, bár talán jobban érezzük magunkat 
tőle. Gus? 

— Letartóztathatunk egy kínai állampolgárt itt, az Államokban — az 
FBI figyeli mindet, mert mindig vannak törvénysértők -, azután 
felajánljuk, hogy cserélhetünk. 

— Ők ezt tennék hasonló helyzetben, csakhogy ez nem a mi 
stílusunk, ugye? 

Gus a fejét rázta. 

— És nem akarunk eszkalációt. Ha mi letartóztatunk egy látogató 
kínait, ők letartóztathatnak két amerikait Kínában. 

— De hát vissza kell hoznunk Joan Lafayette-et! 

— Ha megbocsátja, most földhözragadt leszek. Ha hazahoznánk, 
az nagyon megdobná a népszerűségét. 

— Ne mentegetőzzön, Gus. Itt demokrácia van, ami azt jelenti, 
hogy sose feledkezhetünk meg a közvéleményről. 

- És a közvélemény szereti James Moore ,atomot nekik! 
hozzáállását a nemzetközi diplomáciához. A maga Félős Jimmy 
döfése nem volt olyan hatásos. 

— Soha sem lett volna szabad lealacsonyodnom a sértegetéshez. 

Nem az én műfajom. 

— Akkor úgy néz ki, hogy szegény Joan Lafayette Kínában tölti a 
következő pár évet — vonta le a következtetést Chess. 

— Várjunk csak! — mondta Pauline. — Talán nem eléggé gondoltuk 
ezt át! 

A férfiak értetlenül várták, mivel fog előrukkolni az elnök. 


— Azt nem tehetjük meg, amit kérnek — mondta Pauline —, de hát 
ezt nekik is tudniuk kell. A kínaiak nem ostobák, mi sem áll távolabb 
tőlük! Követeltek valamit, amit nem adhatunk meg. Nem is várják, 
hogy megtegyük. 

— Ez alighanem igaz — bólintott Chess. 

— Akkor mit akarnak igazából? 

— Közlik a véleményüket — mondta Chess. 

— Ennyi? 

— Nem tudom. 

— Gus? 

— Kérdezzük meg tőlük. 

— Ez is egy lehetőség — gondolkodott fennhangon Pauline — Nem 
várják el tőlünk, hogy támogassuk az igényüket az egész Dél-kínai- 
tengerre. Talán csak egyszerűen szájkosarat akarnak tenni ránk. 

— Magyarázza meg - kérte Gus. 

— Talán kompromisszumot keresnek. Nem fogadjuk el, hogy a Vu 
TIrong Phung törvényt sértett, viszont nem vádoljuk a kínai kormányt 
gyilkossággal. Egyszerűen befogjuk a szánkat. 

— Néma belenyugvás, cserébe Joan Lafayette szabadságáért — 
mondta Gus. 

— Igen. 

— Ezt nem bírom lenyelni. 

— Én sem. 

— De azért megteszi. 

—-— Nem tudom. Derítsük ki, jól tippelt-e. Chess, bizalmasan 
kérdezze meg a kínai nagykövetet, hogy Peking fontolóra venné-e a 
kompromisszum lehetőségét. 

— Oké. 

— Gus, szóljon a CIA-nak, hogy kérdezzék meg a Kuoan-put, mit 
akarnak igazából a kínaiak. 

— Máris. 

— Meglátjuk, mit felelnek — mondta Pauline, és ismét fölvette a 
villáját. 


kxk 


Pauline jól gondolta. A kínaiak beérték az ígérettel, hogy az 
amerikai elnök nem vádolja őket gyilkossággal. Nem mintha 
érdekelte volna őket a gyilkosság vádja. Azt nem akarták, hogy az 
elnök olyasmire célozzon, mintha nekik nem lenne szuverén joguk 
az egész  Dél-kínai- tengerre. Az elhúzódó diplomáciai 
csatározásban jelentős győzelemnek fogják elkönyvelni az amerikai 
hallgatást. 

Pauline nehéz szívvel megadta nekik, amit akartak. 

Semmit sem írtak le, Pauline-nak mégis állnia kellett a szavát, 
mert tudta, hogy különben a kínaiak egyszerűen letartóztatnának 
Pekingben egy másik amerikai nőt, és kezdődne elölről a cirkusz. 

Másnap Joan Lafayette-et felültették Sanghajban egy China 
Eastern gépre, amely New Yorkba tartott, ahol átültették egy katonai 
gépre, és kikérdezték útközben az Andrews légitámaszpontra D. C. 
közelében, ahol Pauline várta. 

Dr. Lafayette kisportolt, középkorú asszony volt, szürke hajú és 
szemüveges. Pauline meglepetésére üdén és csinosan érkezett 
haza a tizenöt órás repülés után. A geológus elmagyarázta, hogy 
szép új ruhákat és első osztályú lakosztályt kapott a kínaiaktól a 
gépen. Ezt okosan tették, gondolta Pauline, mert így nem látszott, 
hogy dr. Lafayette sokat szenvedett volna a rabságban. 

Pauline és dr. Lafayette közös fotózást tartottak az egyik repülőtér 
tanácstermében, amelyet zsúfolásig megtöltöttek a tévések és a 
fotósok. Pauline, miután vállalta a kellemetlen diplomáciai áldozatot, 
okvetlenül el akarta ismertetni a sajtóval az érdemét a fogoly 
hazahozatalában. Rá is fért a dicséret, mert James Moore hívei 
naponta elkalapálták a közösségi médiában. 

sanghajban az amerikai konzul elmagyarázta dr. Lafayette-nek, 
hogy az otthoni sajtó kevésbé fogja zaklatni és üldözni, ha rögtön 
leszállás után vállalja a szükséges fotózást, és ő hálásan 
beleegyezett. 

sandip Chakraborty előre bejelentette, hogy fotózás lesz, de nem 
válaszolnak kérdésekre, és mikrofont behozni tilos. A két nő kezet 
rázott, mosolyogtak a fotósoknak, azután dr. Lafayette hirtelen 
felindultsággal átölelte Pauline-t. 


Éppen távozni akartak, amikor egy vakmerő újságíró, aki a 
mobiljával fényképezett, elkurjantotta magát: 

— Elnök asszony, most mi a politikai álláspontja a Dél-kínai- 
tengerrel kapcsolatban? 

Pauline számított a kérdésre. Ő, Chess és Gus megbeszélték, mi 
legyen a válasz, amely nem szegi meg a kínaiaknak tett ígéretét. 

— Az Egyesült Államok a jövőben is támogatni fogja az ENSZ 
állásfoglalását a hajózás szabadságáról — mondta tökéletesen 
kifejezéstelen arccal. 

Az ajtónál jártak, amikor az illető újból próbálkozott. 

— Gondolja, hogy a Vu Irong Phung elsüllyesztése visszavágás 
volt Port Szudán bombázásáért? 

Pauline nem felelt. Alighogy becsukódott mögöttük az ajtó, dr. 

Lafayette megkérdezte: 

— Mit értett Szudán alatt? 

— Persze, ön nem hallhatta a hírt — mondta Pauline. — Port 
Szudánban egy drón megölt száz kínait, mérnököket és 
technikusokat, akik egy új kikötőt építettek, meg még néhány 
családtagot. A terroristák bűne volt, akiknek valamilyen módon 
sikerült megkaparintaniuk az amerikai légierő egyik drónját. 

— És a kínaiak Amerikát hibáztatták érte? 

— Azt mondják, nem lett volna szabad hagynunk, hogy a drónunk 
terroristák kezére kerüljön. 

— Hát ezért ölték meg Fredet és Hirant? 

— Tagadják. 

— Ez gonoszság! 

— Valószínűleg úgy okoskodnak, hogy két amerikai életet kioltani 
százhárom kínaiért még mérsékelt reagálás. 

— Így vélekednek erről az emberek? 

Pauline úgy döntött, hogy túlságosan őszinte volt. 

— Én nem, és a csapatomban sincsen senki, aki így gondolkodna. 

Számomra minden amerikai élet nagyon drága. 

— Azért is hozott haza engem, amiért nem lehetek elég hálás. 
Pauline elmosolyodott. 

— Ez a dolgom. 


Este Pauline és Gus együtt nézték a híradót a rezidencia egykori 
szépségszalonjában. Joan Lafayette volt a vezető hír, és a Pauline- 
nal közös képek, amelyek a Kennedyn készültek, igazán jól 
sikerültek. Ám rögtön a második legfontosabb hír volt James Moore 
sajtókonferenciája. 

— Mindenképpen le akarja játszani magát a színről — állapította 
meg Gus. 

— Kíváncsi vagyok, mije van. 

Moore nem használt pódiumot, az nem illett a populista 
stílusához. 

Ő egy támlátlan széken ült a riporterek és kamerák sokasága 
előtt. 

— Utánanéztem, ki mindenki ad pénzt Green elnöknek — mondta 
meghitten  traccsoló hangon. - A legnagyobb politikai 
akcióbizottságát egy olyan illető vezeti, akinek van egy olyan nevű 
vállalkozása, hogy As If. 

Igazat beszélt. Az As If egy okostelefonos app volt, amely 
frenetikus népszerűségnek örvendett világszerte a tizenévesek 
körében. Alapítója, az iráni-amerikai Bahman Stephen McBride, 
akinek még a nagyszülei vándoroltak be Amerikába, Pauline 
újraválasztási kampányának egyik legsikeresebb adománygyűjtője 
volt. 

— Nohát, azon studíroztam, hogy a mi elnök asszonyunk miért is 
olyan elnéző Kínával — folytatta Moore. -— Meggyilkoltak két 
amerikait, és majdnem meggyilkoltak egy harmadikat, de Pauline 
Green nem igazán állt beléjük. Úgyhogy azt kérdezem magamtól: 
csak nem fogták meg valamivel? 

— Hova akar kilyukadni ezzel? — kérdezte Pauline. 

— Erre kiderül, hogy az As If részben kínai tulajdonú. Hát nem 
érdekes? 

— Utánanézne ennek? - kérdezte Pauline. Gus már elő is húzta a 
mobilját. 

— Azt csinálom. 


- A Shanghai Data Group az egyik legnagyobb kínai tröszt — 
mondta Moore. — Persze megjátsszák, hogy függetlenek, de mi 
tudjuk, hogy minden kínai vállalkozásnak a mindenható Csen elnök 
parancsol. 

— A Shanghai Datanak kétszázalékos érdekeltsége van az As 
Ifoen, és nincs benne az igazgatótanácsban — mondta Gus. 

— Két százalék? Ennyi? 

— Moore nem említett számot, mi? 

— Nem, és nem is fog. Hatástalanítaná a rágalmaitt. 

— A támogatói többségének sejtelme sincs róla, mik azok a 
részvények. Rengetegen el fogják hinni, hogy maga Csen zsebében 
van. 

Cyrus, a komornyik bedugta őszülő fejét az ajtón. 

— Elnök asszony, a vacsora tálalva van. 

— Köszönöm, Cy. — Pauline-nak hirtelen támadt egy ötlete. — 
Vacsora közben folytathatnánk ezt a vitát. 

— Nincsen programom. 

Pauline visszafordult a komornyikhoz. 

— Van elég két fő részére? 

— Azt hiszem, van — felelte Cyrus. — Ön omlettet rendelt fejes 
salátával. Bizonyosan lesz még tojás is, saláta is. 

— Helyes. Bontson fel egy palack fehérbort Mr. Blake-nek. 

— Igen, asszonyom. 

Átmentek az ebédlőbe, leültek egymással szemközt a kerek 
asztalnál. 

— Holnap kiadhatunk egy diszkrét kommünikét, amelyben 
tisztázzuk a Shanghai Data részesedését — szólt Pauline. 

— Beszélek Sandippal. 

— Akármit is állít Moore, azt egyeztetni kell McBride-dal. 

— Oké. 

— Ez a buborék hamar ki fog pukkanni. 

— Igaz, de akkor Moore előáll valami újjal. Olyan stratégiára van 
szükségünk, amely úgy állítja be magát, mint az okos 
problémamegoldót, aki eligazodik a világban, ellentétben a 
nagyszájúval, aki csak azt mondja, amit szerinte hallani akar a nép. 

— Jól fogalmazott. 


Ötleteltek vacsora közben, utána átmentek a keleti szalonba. 
Cyrus behozta a kávét. 

— Elnök asszony, a személyzet most visszavonul, ha megengedi — 
mondta. 

— Természetesen, Cy. Köszönöm. 

— Ha bármire szüksége lenne, csak hívjon. 

— Lekötelez. 

Ahogy Cy elment, Gus átült Pauline mellé a pamlagra. 

Kettesben voltak. Az alkalmazottak most már csak akkor 
jelentkeznek, ha hívják őket. A földszintről a testőrök és a százados, 
az atomfutball őrzője kizárólag vészhelyzetben jönnek fel az 
emeletre. 

Pauline-nak az az őrült gondolata támadt, hogy most senki se 
tudná meg, ha lefeküdne Gusszal. 

Szerencsére szó sem lehet róla. 

Gus ránézett, és összevonta a szemöldökét. 

— Mi az? 

— Gus... — kezdte az asszony. Megszólalt a telefonja. 

— Ne vegye fel — mondta Gus. 

— Az elnöknek fel kell vennie. 

— Hát persze. Bocsásson meg. 

Az asszony elfordult, fogadta a hívást. Gerry volt az. 

Pauline kitépte magát az ábrándos hangulatból. 

— Szia, milyen a kirándulás? — Felállt, hátat fordított Gusnak, pár 
lépéssel távolabb ment a pamlagtól. 

— Remek — mondta Gerry. — Senki se került kórházba, senkit sem 
tartóztattak le, senkit sem raboltak el. 

— Nagyon örülök. Pippa élvezi? 

— Prímán érzi magát. 

Lelkes volt a hangja. Ezek szerint ő is prímán érezte magát. 

— Mi tetszett Pippának jobban? A Harvard vagy az MIT? 

— Nehéz választás, hogy úgy mondjam. Mindkettőt imádta. 

— Akkor okosan teszi, ha nekifekszik a tanulásnak. Hogy van a 
többi felügyelő? 

— Mr. és Mrs. Newbegin örökösen panaszkodnak. Semmi sem 
felel meg magas elvárásaiknak. Amelia viszont jó fej. 


Képzelem, gondolta savanyúan Pauline. 

— Te jól vagy? — érdeklődött Gerry. 

— Persze, miért? 

- Ó, nem is tudom, olyan... feszült a hangod. Gondolom, feszült 
is vagy. Válság van. 

— Válság mindig van. A munkám feszültséggel jár. De ma korán 
lefekszem. 

— Ebben az esetben aludj jól. 

— Te is. Jó éjszakát. 

— Jó éjszakát. 

Pauline bontotta a vonalat. Furcsa izgalom töltötte el. 

— Huh! — mondta, és megfordult. — Hát ez bizarr volt! De Gus már 
elment. 


sandip reggel hatkor telefonált. Pauline azt hitte, a Shanghai 
Datáról akar beszélni, de tévedett. 

— Dr. Lafayette interjút adott New Jersey-ben a helyi lapnak — 
újságolta a sajtófőnök. — Úgy tűnik, a szerkesztő a rokona. 

— Mit mondott? 

— Magát idézte, hogy két amerikai élet százhárom kínai életért 
igazán jó üzlet. 

— De én azt mondtam... 

— Tudom, mit mondott, ott voltam, hallottam a beszélgetést. Azon 
elmélkedett, hogyan láthatja a kínai kommunista párt a kérdést. 

— Pontosan! 

— Az újság nagyon büszke az exkluzív interjúra, és a közösségi 
médiában is reklámozza ezt a számot. Sajnos James Moore 
emberei rárepültek. 

- Ó, a fenébe! 

— Moore ezt twittelte: Szóval Pauline azt gondolja, hogy ha a 
kínaiak megölnek 2 amerikait, az üzlet. Én meg nem gondolom azt." 

— Micsoda pöcs. 

— Az én kommünikém így kezdődik: ,A kisvárosi lapok időnként 
tévednek, ám egy elnökjelölt tájékozottabb lehetne." 


— Jó start! 

— Óhajtja hallani a folytatást? 

— Nem viselném el. Adja ki. 

Pauline a híradót nézte, miközben az első kávéját itta. Még 
mindig mutatták Joan Lafayette érkezését a Kennedyre, ám James 
Moore üzleti sztorija volt a második hír, ami megtörte Pauline 
diadalának fényét. 

Képzelete mindegyre visszatért az előző estéhez. Beleborzongott 
az emlékbe, hogy arra gondolt, senki se tudná meg, ha lefeküdne 
Blake- kel. Holott az ilyesmit nem lehetne titokban tartani a Fehér 
Házban. Gusnak éjszaka kellene távoznia, végigmenve az átjárók és 
folyosók útvesztőjén a kocsijáig, hogy kihajthasson a kapun; közben 
okvetlenül meglátná fél tucat tititkosszolgálatos és biztonsági őr, a 
takarítókról és karbantartókról nem is szólva, és mindegyik azt 
találgatná, kinél volt a nemzetbiztonsági tanácsadó, és ugyan mit 
csinálhatott ilyen későn? 

Lehet, hogy távozását még este kilenckor is furcsállták páran 
azok közül, akik tudták, hogy Gerry és Pippa nincs a városban. 

Kiverte a fejéből Gust, hogy arra összpontosíthasson, miként 
őrizhetné meg az amerikaiak biztonságát. 

Délelőtt találkozott a kabinetfőnökével, a pénzügyminiszterrel, a 
Vezérkari  Főnökök Egyesített Tanácsának elnökével és a 
Képviselőház többségi vezetőjével. Beszédet tartott 
kisvállalkozóknak egy adománygyűjtő banketten, szokása szerint 
távozva, mielőtt elkezdődött volna az ebéd. 

Ő egy szendvicset ebédelt Chester Jackson társaságában, akitől 
megtudta, hogy a vietnámi kormány közleménye szerint a jövőben 
minden olajkutató hajót a vietnámi néphadsereg csatahajói kísérnek, 
amelyek orosz gyártmányú hajó elleni rakétákkal lesznek 
fölszerelve, és utasítást kapnak, hogy viszonozzák a tüzet. 

Chess arról is tájékoztatta, hogy Észak-Korea Legfelsőbb 
Vezetője kinyilvánította, hogy a zavargások után, amelyeket Amerika 
szított a támaszpontokon, országában helyreállt a béke. Igazság 
szerint, mondta Chess, még mindig a lázadók kezén van a fél 
hadsereg és az összes atombomba. A külügyminiszter úgy 
vélekedett, hogy a látszólagos béke illúzió csupán. 


Délután Pauline lefotóztatta magát a Fehér Házba látogató 
chicagói iskolások csapatával, és megvitatta az igazságügy- 
miniszterrel a szervezett bűnözést. 

Késő délután Sandip és Gus társaságában végigvette a nap 
eseményeit. A közösségi média ráugrott James Moore vádjára. Az 
internet összes trollja azt harsogta, hogy Pauline szerint két amerikai 
halála jó üzlet. 

A legújabb közvélemény-kutatás szerint Moore épp olyan 
népszerű volt, mint Pauline, akinek ettől kedve támadt kiszállni 
mindenből. 

Lizzie szólt, hogy Gerry és Pippa hazajött. Pauline átment 
hozzájuk a rezidenciába. A középső folyosón találta őket; éppen 
kicsomagoltak Cyrus segítségével. 

Pippának rengeteg mesélnivalója volt. Kennedy elnök és Jackie 
Dallasban készült fotói megríikatták. A Harvardról az egyik fiú randit 
kért Lindy Fabertől a karácsonyi szünetben. Wendy Bonita kétszer 
hányt a buszon. Mrs. Newbegin az idegeire ment az embernek. 

— Milyen volt az öreg Dzsuvás? -— érdeklődött az anyja. 

— Nem olyan rossz, mint vártam — mondta Pippa. — Ők igazán jó 
arcok voltak a papával. 

Pauline a férjére pillantott. Gerry boldognak látszott. 

— Te is jól érezted magad? — kérdezte könnyedén az asszony. 

— Ja. — Gerry odaadott egy köteg mosnivalót Cyrusnak. — A 
srácok jól viselkedtek, amin kissé meglepődtem. 

— És Ms. Judd? 

— Remekül kijöttem vele. 

Pauline látta rajta, hogy hazudik. Elárulta az a cseppnyi 
mesterkéltség a hangjában, a tartásában, az arcában. Lefeküdt 
Amelia Judd-dal egy bostoni olcsó hotelben, ugyanabban az 
épületben, ahol ott volt a lánya. Noha Pauline fejében megfordult a 
lehetőség, mégis sokkolta a váratlan, ösztönös felismerés, hogy 
igaza volt. Megborzongott. Gerry kíváncsian nézett rá. 

— Huzat van — magyarázta az asszony. — Valaki nyitva hagyhatott 
egy ablakot. 

— Én nem éreztem — mondta Gerry. 


Pauline valamilyen okból nem akarta, hogy Gerry tudja, mire jött 
rá. 


— Tehát jól szórakoztál! — mondta derűsen. 

— De mennyire! 

— Úgy örülök! 

Gerry elvitte a bőröndjét az elnöki hálószobába. Pauline letérdelt 
a fényesre suvickolt padlóra, hogy segítsen Pippának kicsomagolni, 
de az esze másutt járt. Gerry hetyegése Mrs. Judd-dal lehet múló 
dolog, egyéjszakás kaland. De akkor is fölmerült benne, hogy nem 
az ő hibája vajon? Mostanában sűrűbben aludt a Lincoln 
hálószobában. Közömbös lett a szex iránt? De hát Gerry se volt 
valami követelőző soha életében. Bizonyára nem ez a gond. 

Bejött Cy, kezében egy szájrúzzsal. 

— A First Gentleman mosni való ruhái között volt. Beleeshetett 
valahogyan. — Nyújtotta a rúzst Pippának. 

— Én nem használok ilyet — mondta a lány. 

Pauline úgy bámulta az aranyszínű, apró hengert, mintha pisztoly 
lenne. 

Sose viselt ilyen árnyalatot, és nem használta ezt a márkát. 

A következő pillanatban összeszedte magát. Pippának semmit 
nem szabad gyanítania. Elvette Cyrustól a rúzst. 

— Ó, köszönöm! — mondta. 

Aztán sietve eldugta a blézere zsebében. 


26. fejezet 


A férfiak nem voltak hosszú életűek a bányásztáborban. A nők 
jobban bírták, mert nekik nem kellett a bányában dolgozniuk, de a 
férfiaknál pár naponként meghalt valaki. Voltak, akik csak úgy 
összeestek, végzett velük a hőség és a rettenetes robot. Másokat 
agyonlőttek engedetlenség miatt. Voltak balesetek: szikla zuhant egy 
szandálos lábra, megcsúszott az izzadt marokban a kalapács, a 
levegőben szálló szilánk felhasította a húst. Két asszony értett 
némileg a betegápoláshoz, de nem volt sem gyógyszerük, sem steril 
pólyájuk, még egy ragtapaszuk sem, így minden, ami több volt 
karcolásnál, végzetes lehetett. 

A holtakhoz nem is nyúltak, amíg le nem járt a munkaidő. Akkor a 
markológép kigördült egy homokos-kavicsos földdarabra, és ásott 
egy újabb sírt a sok másik mellé. Társai, ha akarták, 
meggyászolhatták a holtat a maguk hite szerint, ha meg nem, akkor 
jelöletlen maradt a sírja, és elnyelte a feledés. 

Az őröket nem izgatta. Abdul szerint bíztak benne, hogy 
hamarosan új rabszolgák pótolják a holtat. 

Meg kell szöknie, különben ő is abban a sivatagi temetőben 
végzi. 

Huszonnégy óra sem telt el az érkezésük óta, de már meg volt 
győződve róla, hogy a bánya az iszlám államé. Engedély nélkül 
működött, ám cseppet sem amatőr módra. Felügyelői 
rabszolgatartók és gyilkosok voltak, de nagyon értették a dolgukat, 
márpedig Észak- Afrikában egyetlen bűnszövetkezet volt képes ilyen 
magas szintű szervezettségre: az NSZIÁ. 

Bármennyire is akart szabadulni, Abdul több napot rászánt az 
életfontosságú adatok összegyűjtésére. Megszámolta a telepen lakó 
dzsihádistákat, felbecsülte, hány puskájuk van, kikövetkeztette, 
milyen fegyverrel rendelkezhetnek még. A letakart járművek akár 
még rakétavetők is lehetnek. 

Óvatosan fotózott a mobiljával, nem az olcsóval, amelyet a 
zsebében tartott, hanem a cipője sarkába rejtett csúcsszuper 
telefonnal, amely még mindig nem merült le. Beírta a számokat a 


Tamarának szánt dokumentumba, amelyet rögtön el akart küldeni, 
mihelyt olyan helyre ér, ahol lesz térerő. 

sok időt fordított a szökés kiagyalására. 

Elsőnek eldöntötte, hogy nem viszi magával Kiát és Nadzsit. 
Csak lelassítanák, talán végzetesen. Egyedül is épp elég dolga lesz. 
Ha pedig elkapják őket, nemcsak Abdult ölik meg, de az asszonyt és 
a gyereket is. Jobb, ha Kia és a kisfiú itt várják be a felmentő 
sereget, amelyet Tamara nyomban ideküld, mihelyt megkapja Abdul 
üzenetét. 

De nem csak a szabadulás vágya fűtötte. El akarta pusztítani ezt 
a gonosz helyet, látni akarta, amint az őröket letartóztatják, 
lefegyverzik, és az épületeket a földdel teszik egyenlővé, amíg az 
egész térség vissza nem változik sivár pusztasággá. 

Újra és újra kísértette a gondolat, hogy egyszerűen ballagjon ki a 
táborból. Újra és újra elűzte a kísértést. A nap és a csillagok 
segítenének tartani az északi irányt, nem fenyegetné a veszély, hogy 
csak járkál körbe-körbe, de nem tudta, merre van a legközelebbi 
oázis. A Hakim Mercedesén szerzett tapasztalatok megtanították, 
hogy errefelé időnként még az utat is nehéz meglátni. Nem volt 
térképe, bár valószínűleg nem is létezett térkép azokról a parányi 
településekről az oázisok mellett, amelyek megmentették a tevegelő 
vagy gyalogló emberek életét. Ráadásul egy súlyos vizeskannát 
kellene cipelnie a sivatagi napsütésben. Igen gyatra esélye lenne a 
túlélésre. 

Megfigyelte a jövő-menő járműveket. Nem volt könnyű, mert 
naponta tizenkét órát dolgozott a gödörben, és az őrök észrevették 
volna, ha egy pillantásnál hosszabb időt szentel a forgalomnak, de 
így is megtanulta felismerni a rendszeres látogatókat. Tartálykocsik 
hozták a vizet meg a benzint, hűtőkocsik szállították az élelmiszert a 
konyhára, furgonok távoztak az arannyal — mindig két fegyveres őr 
kíséretében -, és különféle beszerzésekkel tértek vissza: 
pokrócokkal, szappannal, gázpalackokkal a főzéshez. 

Párszor volt alkalma látni, amikor késő délután átkutatták a 
távozó járműveket. Az őrök lelkiismeretes munkát végeztek. 
Belenéztek az üres tartályokba, benéztek a ponyvák alá. Benéztek 
az ülések alá. Benéztek a járművek alá, hátha van ott valaki, aki az 


alvázba kapaszkodik. Egy elrejtőzött embert, akit tetten értek egy 
hűtőkocsiban, úgy összevertek, hogy másnap belehalt. Tudták, hogy 
egyetlen szökevény a tábor vesztét okozhatja, márpedig Abdul 
éppen azt akarta. 

A cukorkásfurgont választotta ki a meneküléshez. Volt egy Yakub 
nevű, vállalkozó szellemű kiskereskedő, és ez a Yakub oázisról 
oázisra járva olyasmit árult a falusiaknak, amit vagy nem tudtak 
előállítani önerőből, vagy százhatvan kilométeres körzetben sehol 
sem volt kapható. Tartott raktáron kedvelt arab édességeket, lábfejet 
formázó nyalókát, és puha csokoládét, olyasfajta tubusban, 
amilyenbe a fogkrémet csomagolják. Kínált képregényeket muszlim 
szuperhéroszokról: a Végzet Emberéről, a Hihetetlen Emberről, a 
Burákról. Volt Cleopatra cigarettája, golyóstollai, aszpirinje. Áruját 
ősrégi furgonjának hátuljában tartotta lezárt vasládákban, amelyeket 
kizárólag akkor nyitott fel, ha árult, leginkább az őröknek, mert a 
munkások többségének vagy nagyon kevés pénze volt, vagy 
semennyi. Yakub nem kért sokat, és legfeljebb fillérekben mérhette a 
hasznát. 

A cukorkásfurgont ugyanolyan alaposan átvizsgálták, mint a többi 
távozó járművet, ám Abdul kitalálta a módját, miként úszhatná meg a 
keresést. 

Yakub mindig szombaton délután jött, és vasárnap, kora reggel 
távozott. Ma vasárnap volt. 

Abdul hajnalhasadáskor, még a reggeli előtt elhagyta a tábort, 
Kiának nem szólt. Az asszony meg fog rendülni, amint rájön, hogy 
Abdul elment, de a férfi nem kockáztathatta, hogy figyelmeztesse. 
Csak egy vízzel töltött, nagy műanyag palackot vitt magával. Még 
egy-két óra, hogy elkezdődjön a műszak a gödörben, és valaki 
hamarosan észreveszi, hogy Abdul eltűnt. 

Remélhetőleg Yakub nem döntött úgy, hogy ma a szokásosnál 
később szedi a sátorfáját. 

Pár métert, ha mehetett, amikor utánakiáltottak. 

— Hé, te! Gyere csak ide! 

Kissé selypes hang volt, vagyis Mohamed az, akinek elöl nincs 
foga. Abdul némán felnyögött, aztán visszacammogott. 

— Mi van? 


— Hová mész? 

— Szarni. 

— Minek ahhoz víz? 

— Kezet mosni. 

Mohamed morogva elfordult. 

Abdul a férfiak latrinájához indult, de amint nem látszott a 
táborból, irányt változtatott. Addig ment, amíg meg nem érkezett egy 
kőrakással jelölt, egyébként alig látható elágazáshoz. Ha az ember 
nagyon meresztette a szemét, kirajzolódott egy csapás abba az 
irányba, amerről Hakim Mercedese érkezett; ezen a nyomon vissza 
lehetett jutni a csádi határhoz. Abdul fölfedezett balra egy második 
csapást, északra, keresztül Líbián. Térképek tanulmányozásából 
tudta, hogy ennek egy Tripoliba menő műúthoz kell vezetnie. 
Keleten kevés falu volt, Abdul meglehetősen biztosra vette, hogy 
Yakub az északi utat választja. 

Ő is arra indult, dűnéket keresve. Yakub furgonja még jobban 
lelassul, ha a lejtőn fölfelé kell mennie. Az volt a terve, hogy a furgon 
után rohan, majd amikor az a leglassabban vánszorog, felugrik a 
jármű hátuljába. Ott eltakarja a fejét a kendőjével, és felkészül a 
hosszú, kényelmetlen útra. 

Ha Yakub történetesen rosszkor néz a tükörbe, leállítja a furgont, 
és kérdőre vonja Abdult, akkor ő választást kínál neki: száz dollár, ha 
elviszi a legközelibb oázishoz, vagy meghal. De hát az embernek 
nemigen van oka a visszapillantót nézegetni a Szaharában. 

Nem tudta, merre tarthat Yakub, így nem tervelhette ki, hogy 
pontosan mit fog csinálni, ha odaér, de várakozás közben 
áttekintette a lehetőségeit. Amint feltűnik a láthatáron az úti cél, ő 
leugrik a furgonról, hogy úgy sétálhasson be a faluba, mint akinek 
semmi köze Yakubhoz. Majd kell egy mese, amivel kimagyarázza 
magát. Mondhatja, hogy egy csoporttal volt, amelyet megtámadtak a 
dzsihádik, és egyedül neki sikerült megmenekülnie; hogy egyedül 
utazott tevén, és a tevéje megdöglött; vagy hogy talajkutató, akinek 
a motorkerékpárját és a felszerelését elrabolták. Libanoni kiejtése 
nem kelt feltűnést; a sivataglakók a saját törzsi nyelvüket beszélik, 
és azok, akiknek arab a második nyelve, nem ismerik fel a tájszólást. 
Utána becserkészi Yakubot, és könyörög neki, hogy vigye el. Sose 


vásárolt tőle semmit, még csak nem is beszélt vele, így biztosra 
vehette, hogy a kereskedő nem ismeri fel. 

A dzsihádik ma délig kiküldik a kutatóosztagokat, az egyik 
keletnek megy, Csád felé, a másik északnak. Abdul addigra jelentős 
előnyben lesz, de hogy azt megőrizhesse, kocsira lesz szüksége. 
Rögtön vesz egyet, amint teheti. Onnantól majd a defektekkel és a 
motorhibákkal kell viaskodnia. 

Szóval sok minden félresikerülhet. 

Motorhangot hallott, felnézett. Jó állapotú Toyota volt, 
egészséges motorral, nem Yakub tragacsa. Abdul visszasüllyedt a 
homokra, és szorosan összehúzta szürkésbarna köntösét. Mikor a 
Toyota elhajtott mellette, látta, hogy két őr ül hátul, puskával. Az 
aranyat kellett kísérniük. 

Ugyan hova vihetik az aranyat? Kell lennie egy közvetítőnek, 
talán Tripoliban, aki az aranyat készpénzre váltja a bankszámlákon, 
amelyekről az NSZIÁ fizet a fegyverekért, járművekért és mindenért, 
ami háborodott, világhódító terveihez szükséges. Szeretném tudni a 
nevét, hogy elkaphassam a grabancát, gondolta Abdul. Közölném 
vele, honnan jön az aranya, azután letépném azt a kibaszott fejét. 


kxk 


Miközben Kia gépiesen mosdatta Nadzsit, gondolatban vitatkozott 
anyja szellemével, akit úgy szólított, hogy Umi. 

, Hová ment a jóképű idegen?", kérdezte Umi. 

, Nem idegen, hanem arab", felelte bosszúsan Kia. 

, Miféle arab?" 

, Libanoni." 

,Na, legalább keresztény." 

, Fogalmam sincs, hol van." 

, Talán megszökött, és itt hagyott." 

, Alighanem igazad van, Umi." 

, Szerelmes vagy belé?" 

,N Nem, és ő bizonyosan nem szerelmes belém." 

Umi az ismerős, harcias mozdulattal csípőre tette a kezét. Kia 
képzeletében Umi éppen sütött, és lisztes ujjnyomok maradtak a 


fekete ruháján úgy, mint éltében, mielőtt szellem lett belőle. , Akkor 
mondd csak, miért olyan kedves hozzád?", kérdezte kihívóan. 

, Máskor meg hideg és barátságtalan." 

, Csak nem? Ha olyan kőszívű, miért véd meg az erőszakos 
barmoktól, és miért mesél a gyerekednek?" 

,Mert kedves. És erős." 

, Láthatólag szereti Nadzsit." 

Kia gyöngéden szárazra törölte Nadzsi nedves bőrét egy 
ronggyal. 

, Arab katolikus, aki bőviben van a pénznek. Pont az a férfi, akihez 
feleségül kéne menned." 

,De nem akar feleségül venni." 

, Aha! Szóval már te is gondolkoztál erről!" 

,Egy másik világból való, és most valószínűleg oda ment vissza." 

, Miféle világba ment vissza?" 

,N Nem tudom, de nem hiszem, hogy valaha is házaló lett volna, aki 
olcsó cigarettát árul." 

,-Hát akkor mi?" 

, Szerintem inkább valamilyen rendőr." 

Umi lenézően horkantott: ,A rendőrség nem véd meg az 
erőszakos barmoktól! Ők az erőszakos barmok!" 

,N Neked mindenre van válaszod?" 

, Neked is lesz, ha annyi idős leszel, mint én." 


kxk 


Körülbelül egy óra múlva Abdul meglátta Yakub furgonját, amint 
harákolva, fokozatosan lassulva, porfelhőt kavarva igyekszik fölfelé a 
lejtőn. A por segíthet álcázni, amint felugrik a furgon hátuljába. 

Mozdulatlanul várta a kedvező pillanatot. 

Látta Yakub arcát a szélvédő mögött, amint görcsösen 
összpontosít az útra. Mikor a furgon elhaladt a búvóhelye előtt, és a 
szétterülő por beburkolta, Abdul felpattant. 

Abban a pillanatban meghallott egy másik járművet. Káromkodott. 

A motor hangjából megállapíthatta, hogy új és nagyobb 
teljesítményű gépkocsi jön, valószínűleg az egyik fekete Mercedes 


terepjáró azok közül, amelyeket a bekerített parkolóban látott. 
Gyorsan haladt, a vezetője meg akarta előzni Yakubot. 

Abdul nem kockáztathatta a lebukást. Lehet, hogy a por elrejtené, 
de az is lehet, hogy nem. Márpedig ha észreveszik, a szökésnek 
befellegzett, de az életének is. 

Visszasüllyedt a földre, eltakarta a kendővel az arcát, és 
visszaolvadt a sivatagba, amíg a Mercedes elmennydörgött mellette. 

A két jármű átkelt a gerincen, és eltűnt a dűne mögött, rozsdaszín 
porködöt hagyva maguk után. Abdul caplatni kezdett visszafelé a 
táborba. 

De legalább ismét próbálkozhat. A terve igenis jó, épp csak 
balszerencséje volt. Szokatlan, hogy két gépkocsi egyszerre 
távozzon a táborból. 

Egy hét múlva ismét lesz rá lehetősége. Ha ugyan él még akkor. 


kxk 


Büntetésből, amiért későn érkezett a bányába, ebédszünetben is 
dolgoznia kellett. Úgy sejtette, jóval csúnyább büntetést kapott volna, 
ha a teljesítménye nem lenne olyan jó. 

Este fáradt volt és lehangolt. Újabb hét a pokolban, gondolta, míg 
a fészer előtt kuporogva várta a vacsorát. Amint elverte az éhét, 
nyomban lefekszik aludni. 

Felmorajlott egy hatalmas motor. Az érkező Mercedes lassan 
keresztülgördült a táboron. A fekete dukkózás barna volt a homoktól. 

A fészerrel átellenes parkolóban az őr levette a kapuról a 
csörömpölő láncot. 

A Mercedes behajtott, megállt. Kiszállt belőle két fegyveres őr. 
Aztán kiszálltak még ketten. Az egyik magas volt, fekete galabiját és 
kicsi, kerek, fehér sapkát viselt. Abdul érverése felgyorsult, amikor 
látta, hogy a magas embernek szürke haja és fekete szakálla van. A 
férfi lassan körbefordult, érzéketlen, fagyos tekintettel fürkészte a 
tábort. Hidegen hagyta a rongyos nők, az elcsigázott férfiak, a 
hitvány putrik látványa. Mintha csak egy koszlott birkanyájat nézett 
volna a sívó pusztaságban. 

A másik ember távol-keleti volt. 


Abdul a tenyerébe rejtette a minőségi mobilját, és titokban 
készített egy fotót. 

Mohamed boldog ámulattal végigloholt az ösvényen. 

— Isten hozta, Pak uraság! Mily öröm viszontlátni önt! 

Abdul megjegyezte a koreai nevét, és készített még egy fotót. 

Pak uraság igencsak kicsípte magát: fekete lenvászon blézer, 
homokszín nadrág, strapabíró bokacsizma, napszemüveggel. 
Fekete, dús haja volt, ám kerek képét ráncok szabdalták. Abdul 
hatvan- egynéhánynak nézte. 

A koreait nagy tisztelettel kezelte mindenki, még magas arab 
társa is. Mohamed nem győzött hajlongani és mosolyogni. Pak 
uraság levegőnek nézte. 

Elindultak a szemetes ösvényen a körlet felé. A magas arab 
átkarolta Mohamed vállát, így Abdul láthatta a bal kezét. A 
hüvelykujjból csak egy ráncos bőrrel borított csonk maradt. Harctéri 
sebesülésnek látszott, amelyet nem láttak el tisztességesen. 

A csonk nem hagyott helyet a további kételyeknek. Ez itt al-Fárábi 
volt, az Afgán, Észak-Afrika leghírhedtebb terroristája. Ez pedig a 
Lyuk, a Hufra, a főhadiszállása. Ennek ellenére ő is bokázott egy 
koreainak. És a geológus ugyancsak koreai. Az észak-koreaiak 
irányítják az aranybányát! Ezek szerint sokkal mélyebben benne van 
a kezük az afrikai terrorizmusban, mint azt nyugaton bátrki is sejtette 
volna! 

Továbbítania kell ezt az információt, mielőtt megölik! 

Nézte az elvonuló csoportot. Al-Fárábi volt a legmagasabb, és a 
fejrevaló még meg is nyújtotta három-öt centiméterrel. Nem is 
csoda, hogy a magasságot összekapcsolják a hatalommal. 

Aztán meglátta, hogy Kia közeledik a másik irányból. Vizet hozott, 
a csípőjét kitolva egyensúlyozta a vállán a műanyag demizsort. 
Fiatal volt, és a rabszolgatáborban töltött kilenc nap ellenére is 
makkegészséges; hajlékony könnyedséggel hordozta a terhét. Al- 
Fárábira pillantott, meglátta a két fegyveres őrt, és nagy ívben 
kikerülte őket. A rabszolgák tudták, hogy a találkozásoknak az 
őrökkel csakis rossz vége lehet. 

Al-Fárábi ennek ellenére megbámulta. 


Kia úgy tett, mintha nem venné észre, és gyorsabbra vette a 
lépést, de nem tudott nem csábító lenni, mert a fejét föl kellett 
szegnie és a vállát ki kellett húznia a súly miatt, és a combja 
energikusan mozgott a vékony pamtt alatt. 

Al-Fárábi továbbment, de mindegyre visszanézett járás közben, 
és mélyen ülő sötét szeme követte az elsiető Kiát, akit kétségtelenül 
ugyanolyan vonzónak talált hátulról is. Az a tekintet zavarta Abdult. 
Al-Fárábinak kegyetlen szeme volt. Abdul látott már ilyen nézést, 
fegyver csöve felett. Édes Jézusom, gondolta, remélem, nem fajul 
odáig a dolog! 

Al-Fárábi végre elfordult. Aztán mondott valamit, amitől Mohamed 
elnevette magát, és bólogatott. 

Kia megérkezett a fészerhez, letette a nehéz edényt, és 
fölegyenesedett. Nyugtalan volt az arca. 

— KI volt ez? 

— Az egyik látogatónk a kettő közül. Nagyon fontos személyeknek 
látszanak — felelte Abdul. 

— Utálom, ahogy az a magas arab megbámult! 

— Lehetőleg térj ki az útjából. 

— Még szép. 

A fegyelem sokkal szigorúbb volt ezen az estén. Az őrök, 
kezükben puskával, peckesen járkáltak, nem dohányoztak, nem 
ettek, nem röhécseltek tréfákon. Az érkező járműveket is 
átvizsgálták, nemcsak a kimenőket. A szandálok és tornacipők 
eltűntek, mindenki bakancsot húzott. 

Kia az arcára csavarta a kendőjét, hogy csak a szeme látsszon. 
Mivel sok nő vallási meggyőződésből takarta el az arcát, nem keltett 
feltűnést. 

Semmit sem ért el vele. 


Kia félt, hogy a magas ember érte küldet, és bezárják egy 
szobába, ahol meg kell tennie mindent, amit a magas ember 
parancsol. De hát nem volt hova mennie. A táborban nem voltak 
búvóhelyek. Még a fészerből sem mehetett ki, mert Nadzsi sírt volna 


utána, ha sokáig elmarad. Besötétedett, hűvösebb lett. Rémült 
éberséggel kuporgott a fészer hátuljában. Eszma ölbe vette Nadzsit, 
és halkan mesélt neki, hogy ne zavarja a többieket. Nadzsi a 
hüvelykujját szopta. Még pár perc, és elalszik. 

Aztán bejött Mohamed négy őrrel, Kettőnél puska volt. Kia 
hallotta, hogy Abdul riadtan felnyög. 

Mohamed körülnézett. A pillantása megállapodott Kián. Szó 
nélkül rámutatott. Az asszony fölállt, a falnak vetette a hátát. Nadzsi 
megérezte az anyja rettegését, és sírni kezdett. 

Abdul nem sietett Kia védelmére. Nem lett volna esélye öt ember 
ellen; Kia tudta, hogy habozás nélkül agyonlőnék. Últ tovább a 
földön, és kifejezéstelen arccal figyelte, mi történik. 

Két őr kétfelől megragadta Kiát. Olyan szorosan markolták a 
karját, hogy az asszony feljajdult. Ám a megaláztatás rosszabb volt a 
fájdalomnál. 

— Hagyjátok békén! -— sikoltotta Eszma. Ügyet sem vetettek rá. 

A többiek hőköltek. Senki sem akart belekeveredni. 

Miután az őrök lefogták Kiát, Mohamed odament hozzá. 
Belemarkolt a ruhájába, és durván megrántotta. Az asszony 
feljajdult, a pamut elszakadt, a szakadásból kilátszott a vékony lánc, 
és rajta a kicsi ezüstkereszt. 

— Hitetlen — mondta Mohamed. 

Addig nézegetett, amíg ráakadt Abdulra. 

— Visszük a makhurba — mondta, és figyelte, hogy Abdul miként 
reagál. 

Mindenki Abdult nézte. Tudták, hogy megkedvelte Kiát, és látták, 
hogyan dacolt Hakimmal és a fegyvereseivel a buszon. Végül 
Wahed, Eszma apósa, motyogva megkérdezte: 

— Most mit fogsz tenni? 

— Semmit -— felelte Abdul. 

Mohamed mindenáron provokálni akarta. 

— Mit szólsz ehhez? -— kérdezte gúnyosan. 

— Egy asszony csak egy asszony - felelte Abdul, és elfordította a 
tekintetét. 

Mohamed feladta. Intett az őröknek, és azok kivonszolták a nőt a 
fészerből. Kia hallotta, hogy Nadzsi már sivalkodik. 


Nem hadakozott, mert az őrök csak még durvábban szorították 
volna a karját. Tudta, hogy nem menekülhet. A körlethez vitték. Az őr 
kaput nyitott, majd bezárta utánuk. Az őrök vitték tovább a 
világoskék házhoz, amelyet makhumak, azaz bordélynak neveztek. 

Kia sírni kezdett. 

Az ajtót keresztrúd zárta el. Az őrök kiemelték a rudat, 
bevonszolták az asszonyt, elengedték, aztán elmentek. 

Kia megtörölte a szemét, körülnézett. 

A szobában volt hat ágy, mindegyik függönyös, amit szükség 
esetén össze lehetett húzni, és három nő, megalázóan 
szemérmetlen, nyugati stílusú alsóruhákban. Fiatalok, csinosak 
voltak, de nagyon szomorúak. Gyertyák világították meg a szobát, 
amely egy cseppet se lett romantikus ettől. 

— Mi lesz velem? -— kérdezte Kia. 

— Mégis, mit képzelsz? — kérdezett vissza az egyik nő. — Meg 
fognak erőszakolni. Ez a hely arra való. Ne izgulj, nem halsz bele. 

Kia a szexre gondolt Szalimmal. Először kissé nehézkes és 
ügyetlen volt, de Kia valahol nem bánta, mert ez elárulta, hogy 
Szalim még nem volt más nőkkel, legalábbis nem sokkal. Ráadásul 
figyelmes és gyöngéd is volt, a nászéjszakájukon kétszer is 
megkérdezte, nem fáj-e. Kia mindkétszer azt felelte, hogy nem, 
pedig ez nem egészen volt igaz. Aztán gyorsan megtanulta, milyen 
jó szeretkezni olyasvalakivel, aki szereti őt, és akit ő viszontszeret. 

Most pedig egy idegennel kell csinálnia, akinek kegyetlen szeme 
van. 

Egy másik nő megrótta a társát. 

— Ne légy ilyen komisz, Nyla. Te is boldogtalan voltál, amikor 
idehurcoltak. Napokig sírtál. — Kiához fordult. — Sába vagyok. Mi a 
neved, kedves? 

— Kia. — Zokogni kezdett. Elszakították a gyermekétől, a hőse 
cserben hagyta, és most megerőszakolják. Kétségbe volt esve. 

— Gyere, ülj mellém — hívta Sába. — Mi majd elmondjuk neked, 
amit tudnod kell. 

— Én csak annyit akarok tudni, hogy lehet kijutni innen! Egy percig 
csend volt, aztán megszólalt Nyla, a komisz. 

— Én csak egy módját ismerem. Akkor mész ki, amikor meghaltál. 


27. fejezet 


Abdul agyában fortyogtak a gondolatok. Meg kell szöktetnie Kiát, 
és el kell menekülnie a táborból, méghozzá haladéktalanul, de 
hogyan? 

Elsőnek ki kell szabadítania Kiát a makhurból. Másodszor lopnia 
kell egy autót. 

Harmadszor meg kell akadályozni a dzsihádistákat, hogy utána 
eredjenek, és elkapják. 

Ha így nézte, háromszorosan lehetetlennek látszott a dolog. 

Törte a fejét. A többiek elmentek a konyhához, ahol ürüpörköltet 
kaptak búzadarával. Abdul semmit sem evett, senkihez sem szólt, 
csak feküdt mozdulatlanul, és terveket szőtt. 

A tábor felét kitevő három nagy földdarabot az útelzárásokhoz 
használt, vaskos acélkeretekre feszített, horganyzott 
dróthálópanelekkel kerítették be. A bánya kerítését még szögesdrót 
hurkokkal is  megfejelték azoknak a  rabszolgáknak és 
dzsihádistáknak az elriasztására, akik netán aranyat próbálnának 
lopni. Ám Abdulnak nem kellett bejutni a bányába: Kia az őrök 
udvarában volt, a járművek a parkolóban. 

A parkolót egy fölfegyverzett őr vigyázta. A kerítésen belül volt 
egy kis faház, az őr abban töltötte a hideg éjszaka nagyobb részét. A 
kulcsokat is bizonyára a bódéban tartották. A járműveket a bódé 
melletti tartálykocsiból tankolták. Ha nagyon leapadt az üzemanyag 
a tartályban, jött egy másik kocsi. 

Abdul agyában lassan kezdett alakot ölteni a terv. Lehet, hogy 
nem jön be. Valószínűleg megölik. De akkor is megpróbálja. 

Először is várnia kellett, ami nehéz volt. Egyelőre a rabszolgák és 
az őrök is ébren voltak. Al-Fárábi nyilván az embereivel diskurál, 
kávézik, dohányzik. Abdulnak az éjszaka közepe kínálja a legjobb 
esélyt, amikor ezek alszanak. Csak az a baj, hogy Kiának addig 
órákat kell töltenie a bordélyban, ami ellen Abdul semmit sem tehet. 

Remélhetőleg az utazástól fáradt al-Fárábi korán visszavonul, 
más éjszakára halasztva látogatását Kiánál. Ha nem, akkor az 
asszony kénytelen lesz elszenvedni a nyájaskodását. Igyekezett 
nem gondolni erre. 


Feküdt a fészerben, csiszolta a tervét, számba vette a 
nehézségeket, várakozott. Társai ledőltek. Nadzsi folyton ki akart 
menni a fészerből, hogy megkeresse az anyját, Eszma kénytelen 
volt lefogni. A kisfiú vigasztalhatatlanul sírt, de végül csak elaludt 
Eszma és Busra között. Lehűlt a levegő, az emberek pokrócba 
burkolóztak. A kimerült rabszolgák gyorsan elaludtak. A dzsihádik 
valószínűleg tovább ébren maradnak, de idővel ők is ágyba bújnak, 
csak néhányan maradnak kint őrségben. 

Abdulnak ma éjszaka szinte bizonyosan ölnie kell, életében 
először. Meglepte, hogy már nem szörnyed el a kilátástól. Sok őr 
nevét megtudta csak abból, hogy figyelt a beszélgetéseikre, de ettől 
nem kedvelte meg őket. Aljas rabszolgatartók és gyilkosok voltak, 
nők  meggyalázói. Nem érdemeltek kegyelmet. Inkább az 
aggasztotta, hogy őrá milyen hatással lesz az ölés. Pályafutása 
során még senkire sem mért gyilkos csapást. Annak, aki már ölt, 
nagyon kell különböznie attól, aki még nem tette. Ő meg fogja bánni, 
hogy átlépte azt a vonalat. 

Általában az éjszaka első felére jellemző a mély álom, amelyből 
nehéz fölverni az alvót. Tiltott tevékenységekre a legjobb idő a 
hajnali egy vagy két óra. Ébren feküdt, amíg az óráján meg nem 
jelent az egyes szám. Akkor csendesen fölkelt. 

Szinte nesztelenül mozgott. Különben is, a fészerben mindig 
voltak neszek: hortyogás, nyögés, álomban mormolt, érthetetlen 
szavak. Nem hitte, hogy bárkit is fölébresztene. Ám amikor Wahedre 
nézett, látta, hogy az öregember tökéletesen éber, az oldalán 
fekszik, feje mellett szokása szerint a cigarettájával, és nyitott 
szemmel figyeli őt. Abdul bólintott, Wahed is bólintott, aztán Abdul 
elfordult tőle. 

Kinézett. A félhold erős fénybe borította a tábort. A parkoló 
őrbódéjának ablaka sárgán ragyogott. Az őrt nem lehetett látni, tehát 
bent van. 

Abdul mélyebbre ment a rabszolgatelepen, aztán elkanyarodott, 
és a kerítéssel párhuzamosan haladt tovább, mindig megmaradva a 
viskók takarásában. Halkan lépkedett, figyelte a földet, nehogy 
belebotoljon valamibe és zajt csapjon. 


Ugyanakkor figyelt az őrökre is. Két putri között kinézve 
elemlámpa villanását látta, és megdermedt. Egy lelkiismeretes őr 
éppen bevilágított egy sötét zugba. A bánya őre a kerítéshez jött, 
hogy fecsegjen a cimborájával. Abdul némán, mozdulatlanul figyelte 
őket. Aztán az őrök szétváltak, egyetlen pillantást sem vetve a 
rabszolgák szállásaira. 

Abdul ment tovább. Találkozott egy ősz emberrel, aki félig lehunyt 
szemmel vizelt. Szó nélkül elhaladt mellette. Nem aggasztotta, hogy 
más rabszolgák meglátják. Egyik sem tenne semmit, még akkor 
sem, ha kitalálnák, hogy szökni készül. Egyetlen rabszolga se ment 
oda soha az őrökhöz, hacsak nem volt kénytelen. Az őrök erőszakos 
emberek voltak, akik unatkoztak, és ez veszélyes keverék. 

Megérkezett a körlethez. Háromszáz méternyire volt két kapu, 
egy széles a járműveknek és egy szabványos méretű az 
embereknek. Mindkettőt leláncolták, és őr állt mögöttük. Abdul, aki 
félig elrejtőzött egy sátor mögé, csak egy mozdulatlan árnyékot látott 
belőle. 

Közte és a kapu között volt a makhur, közelebb a kerítéshez. A 
holdfényben inkább fehérnek látszott, mint világoskéknek. 

Innentől súlyos kockázatokat kellett vállalnia. 

A kerítéshez sietett, habozás nélkül felmászott a dróthálón, 
leugrott a panel tetejéről, két lábra érkezett, majd hasra vágódott a 
homokos földön. 

Ha most kiszúrták, meg fogják ölni. De nem ez volt a legnagyobb 
félelme. Ha kudarcba fullad a próbálkozása, Kia az élete végéig 
szexrabszolga lesz a dzsihádiknál. Abdul bele se mert gondolni, 
hogy ez mit jelent. 

Várt egy hangra, egy meglepődött kiáltásra vagy egy 
figyelmeztető ordításra. Mozdulatlanul feküdt, és úgy rémlett, hallja a 
szíve dobogását. Észlelt-e mozgást az őr a szeme sarkából? Idenéz- 
e ebben a pillanatban, találgatja-e, mi az a sötét folt a földön, amely 
nagyjából akkora, mint egy magas férfi? Fölemeli-e a puskáját? 

Pár perc múlva óvatosan felnézett a kapura. Az árnyék nem 
mozdult, az őr semmit sem látott. Talán félig alszik. 

Addig gurult a földön, amíg a makhur el nem választotta az őrtől. 

Ott felállt, az ablaktalan falhoz osont, és kilesett a sarkon. 


Megdöbbenésére kintről egy asszony közeledett a kapuhoz. 
Abdul némán átkozódott. Mi ez? Az asszony mondott valamit az 
őrnek, és az beengedte. Az asszony a makhurhoz indul. Mi a fene, 
hüledezett Abdul. 

A járása nem vallott fiatalra. Két kézzel fogott valami kötegfélét, 
de a holdfényben nem lehetett kivenni, mi az. Talán tiszta törülköző. 
Abdul sose járt még nyilvánosházban, de úgy vélte, az ilyen 
intézményben sok törülközőt elhasználhatnak. A szíve ismét 
nyugodtan vert. 

A rejtekből leste az asszonyt, ahogy kinyitja a makhur ajtaját, és 
belép. Hangok hallatszottak, ahogy pár szót váltott a lányokkal. 
Férfiak nem mutatkoztak. Az öregasszony üres kézzel tért vissza a 
kapuhoz. Az őr kiengedte. 

Abdul kezdett lehiggadni. Ha nincsenek bent férfiak, és nem 
kellett elhozni a szennyes törülközőt, akkor Kiának talán szerencséje 
volt ma éjszaka. 

Az őr a kerítéshez támasztotta a puskáját, és kifelé bámult a 
rabszolgaszállásra. 

A makhur és a kapu között sehova sem lehetett elbújni. Abdul 
végig látszani fog, miközben megteszi a majd" százméteres utat. Az 
őr továbbra is kifelé fordult. Észreveszi-e őt a szeme sarkából? 
Megfordul-e csak úgy véletlenül? Ha igen, Abdul majd azt mondja: 

, Van egy cigarettád, testvér?" Az őr feltételezi, hogy egy dzsihádi 
járkál, és néhány végzetes másodpercbe kerül fölismernie, hogy 
Abdul a rabszolgák rongyait viseli, és rádöbbennie, hogy ez itt 
rabszolga és betolakodó. 

Vagy pedig azon nyomban riadóztat. Vagy agyonlövi Abdult. 

Ez volt a második legnagyobb kockázat. 

Az övet, amelyet Tamarától kapott, hat hete viselte a derekán. 
Most kioldotta, majd lehúzta a vászonborítást a fogantyúkban 
végződő, méteres titándrótról, a nyaktekercsről, a néma orgyilkosság 
több száz éves eszközéről. Fölcsavarta a drótot, a bal kezébe fogta, 
és az órájára nézett: tizenöt perccel múlt egy óra. 

Néhány percet arra fordított, hogy beleélje magát harci módba, 
úgy, ahogy mérkőzések előtt szokta: fokozott éberség, fokozott 
higgadtság, vad elszántság. 


Aztán kilépett az épület fedezékéből a holdfénybe. 

A kapu felé indult: halkan, megjátszott hanyagsággal. Tisztában 
volt vele, hogy az életével játszik, de a járása nem mutatott félelmet. 
Közelebb érve látta, hogy az őr félig alszik. Mögéje került. 

Már majdnem odaért, amikor nesztelenül letekerte és 
meghurkolta a drótot. Az őr az utolsó másodpercben megérezhette a 
közeledését, mert meglepett hangot adott, és fordulni kezdett. Abdul 
sima arcot, ritkás bajuszt látott, és fölismert egy Tahaan nevű 
fiatalembert. Ám Tahaan késve kapott észbe. Abdul már a nyakába 
vetette a hurkot, és teljes erejéből húzta. 

A drót belevágott Tahaan nyakába, fojtogatta. A fiú ordítani 
próbált, de nem jött ki hang a torkán. Kapkodott a huzalhoz, de az 
már annyira belevágott a húsába, hogy kiserkedt a vére, és Tahaan 
nem talált fogást a nyaktekercsen. 

Abdul még jobban megszorította a hurkot. El akarta zárni az agyi 
artériákat és a légcsövet, hogy Tahaan elájuljon. 

Az őr térdre roskadt, de még mindig vergődött. Hátrafelé 
csapkodott, igyekezett elérni Abdult, ám ő simán kitért a fiú keze 
elől. Tahaan mozgása gyengült. Abdul megkockáztatott egy 
pillantást maga mögé, a barakkokra, de semmi sem mozdult. A 
terroristák aludtak. 

Tahaan elájult, teste elnehezült. Továbbra sem lazítva a 
szorításon Abdul leengedte a földre, és a hátára térdelt. 

sikerült elfordítani a csuklóját, és az órájára nézni: egy múlt 
tizennyolc perccel. A CIA kiképzői azt mondták, az áldozatot öt 
percig kell fojtogatni, hogy biztosan beálljon a halál. Abdul még 
húzhatta volna a hurkot két percig, de aggódott, hogy valaki 
felbukkan, és elront mindent. 

Csend volt a táborban. Abdul körülnézett. Semmi se mozdult. 
Csak egy kicsit maradjon így! Az égre pillantott. Fényesen sütött a 
hold, de még egy óra, és lemegy. Újabb pillantás az órára. Még egy 
perc. 

Az áldozatra nézett. Nem egy ilyen zsenge arcú sihederre 
számított. Persze a fiatalok nagyon is képesek a brutalitásra, és ez 
itt a kegyetlenséget és az erőszakot választotta hivatásul, ám Abdul 


így is bánta, hogy neki kell kioltania egy életet, amely szinte még el 
sem kezdődött. 

Fél perc. Tizenöt másodperc. Tíz, öt, zéró. Abdul lazított a 
szorításon, Tahaan holtan esett a földre. 

Abdul a csuklójára csavarta a huzalt, és laza bogot kötött rá, 
nehogy lecsússzon. A vállára akasztotta a fiú puskáját, azután 
letérdelt, a vállára kanyarította a hullát, majd ismét fölállt. 

Sietve a makhur mögé került, és a fal tövébe dobta az élettelen 
testet. Nem volt hova dugni, de itt legalább nem feltűnő. 

A puskát is odadobta a halott mellé. Nem vette hasznát, mert 
egyetlen lövés is felverte volna az összes dzsihádit, akkor pedig 
fuccs a szökésnek. 

Megkereste a makhur ajtaját. A keresztrúd a helyén volt, tehát 
odabent nincsenek terroristák, csak rabszolgák. Ez jó. Kerülni akart 
minden lármát. Úgy kellett elhoznia Kiát, hogy ne riassza az őröket, 
mert még sok tennivalója volt, mielőtt kereket oldanak. 

Egy percig fülelt. A korábban hallott hangok elnémultak. 
Zajtalanul kiemelte a helyéről a keresztrudat, kinyitotta az ajtót, 
belépett. 

Szűk helyen összezárt, mosdatlan testek szaga csapta meg. Az 
ablaktalan, félhomályos szobában egyetlen gyertya világított meg 
hat rendetlen ágyat, és négy nőt, akik ébren voltak, éppen felültek az 
ágyukon. Persze az ilyen nők későn fekszenek. Négy boldogtalan, 
rémült arc fordult felé. Nyilván azt hitték, hogy egy őr jött szexelni. 
Aztán az egyik megszólalt: 

— Abdul! 

Kia arca rajzolódott ki a homályból. Abdul franciául szólt hozzá, 
azt remélve, hogy a másik három nem érti. 

— Gyere velem, gyorsan, siess! — Ki akarta vinni innen az 
asszonyt, mielőtt a többiek felfognák, mi történik, mert akkor ők is 
szökni akarnak. 

Kia kipattant az ágyból, és egy szempillantás alatt ott termett 
mellette. Ruhástul feküdt le, mint mindenki a hideg szaharai 
éjszakákon. 

Az egyik nő felállt, és megkérdezte: 

— Ki vagy te? Mi ez? 


Abdul kilesett. Látva, hogy még mindig nincs mozgás, kitolta Kiát 
az ajtón. Már mondta is az egyik nő: 

— Vigyél engem is! — Társa csatlakozott hozzá: — Mind mehetünk! 

Abdul sietve becsukta és eltorlaszolta az ajtót. Boldogan 
kiengedte volna a nőket, de attól tartott, fölverhetik az őröket, és 
akkor mindennek vége. Az ajtó zörgött, a nők nyitni próbálták, de 
elkéstek. . Abdul hallotta a kétségbeesett  jajveszékelést. 
Reménykedjünk, hogy senki sem ébred fől rá. 

A körletben mély csend volt. Abdul átnézett a bányába. Most nem 
világított elemlámpa, de látta egy cigaretta parazsát. Az ottani őr 
mintha leült volna. Abdul nem állapíthatta meg, hogy merrefelé néz. 
De hát ennél nagyobb biztonságra úgysem számíthatnak. 

— Gyere utánam! — mondta Kiának. 

A drótkerítéshez sietett, fölmászott a tetejére, és ott megállt, mert 
hátha az asszonynak segítségre lesz szüksége. Nem volt könnyű 
dolga, mert a dróton csak öt centiméteresek voltak a lyukak, nem is 
tudta, képes lesz-e vajon egyszerre kapaszkodni, és felhúzni 
magához az asszonyt. Fölösleges volt aggódnia. Kia erős volt és 
ügyes. Gyorsabban megmászta az akadályt, mint Abdul, és már le is 
ugrott a másik oldalon. Abdul követte. 

Beterelte Kiát a rabszolgatelepre, ahol kevésbé szúrhatták ki őket 
az őrök. Siettek a viskó és sátrak között a fészerükhöz. 

Abdul tudni akarta, mi történt az asszonnyal a makhurban. 
Tulajdonképpen most nem volt idő a faggatózásra, meg csöndben is 
kellett volna maradniuk. De akkor is meg kellett kérdeznie. 

— Meglátogatott a magas ember? — súgta. 

— Nem - felelte Kia. — Hála istennek! Ez nem volt elég. 

— Mások sem...? 

— Senki se jött, csak a törülközős asszony. A lányok azt mondták, 
néha előfordul. Ez az ő vasárnapjuk. 

Nagy kő esett le Abdul szívéről. 

A következő percben megérkeztek a fészerhez. 

— Vegyél magadhoz pokrócokat, meg vizet, és vedd a karodba 
Nadzsit. Ügyelj, hogy fel ne ébredjen! Azután várj rám, de készülj fel 
arra, hogy futni kell! 


— Igen — felelte higgadtan az asszony. Nem álmélkodott és nem 
rémüldözött. Hűvös volt és elszánt. Micsoda nő! 

Hallotta, amint valaki megszólítja Kiát. Női hang volt, fiatalé, tehát 
Eszmának kellett lennie. Kia lepisszegte, és súgva válaszolt. A 
többiek zavartalanul aludtak tovább. 

Odakint Abdul körülnézett. Sehol senki. A parkolóhoz ment. 
Átlesett a dróton. Nem látott mozgást. Az őr sehol. A bódéban lesz. 
Átmászott a kerítésen. 

Mikor földet ért, a bal lábával rátaposott valamire, amit előzőleg 
nem vett észre. A tárgy fémes hangot adott. Letérdelt, látta, hogy 
üres olajos kanna, amely behorpadt az ő súlyától. 

Leguggolt. Nem tudta, behallatszott-e a faházba a hang. 

Várakozott. Se szó, se mozgás. Kivárt még egy percet, aztán 
felállt. 

Ezt az őrt is be kell cserkésznie, mint Tahaant, és el kell 
némítania, mielőtt riadóztathatna. Csakhogy most nehezebb dolga 
lesz. A dzsihádista bent van a faházban, tehát nem lehet hátba 
támadni. 

A faház akár még zárva is lehet belülről. Habár ezt nem hitte. Mi 
értelme volna? 

A járművek között cikcakkozva halkan átvágott a parkolón. Az 
egyszobás kunyhónak volt egy ablaka, hogy az őr szemmel 
tarthassa bentről a kocsikat, de Abdul nem látott arcot az ablakban. 

Ahogy ferde vonalban közelített a bódéhoz, felfedezett a falon 
egy fogast, amelyen felcímkézett kulcsok sorakoztak. Jól 
megszervezték, de hát Abdul nem is számított másra. Volt egy 
asztal, azon egy palack víz, néhány vastag üvegpohár meg egy teli 
hamutál. Ugyancsak az asztalon volt az őr fegyvere, egy észak- 
koreai 68-as típusú automata, amelyet a híres orosz Kalasnyikovról 
másoltak. 

Továbbra is tartva a két méter távolságot Abdul elmozdult oldalra, 
hogy jobban belássa a szobát. Elsőnek az őrt látta meg, és a szíve 
kihagyott egy ütemet. Kárpitozott székben ült, hátraszegett fejjel, 
tátott szájjal. Aludt. Bozontos szakálla volt, és turbánt viselt. Abdul 
ismerte a nevét: Naszirnak hívták. 


Elővette a nyaktekercset, széthajtogatta, hurkot kötött rá. Úgy 
számított, hogy képes lesz feltépni az ajtót, bemenni, és legyűrni 
Naszirt, mielőtt az felkaphatná a fegyverét — hacsak nem nagyon 
gyors. 

Éppen az ajtóhoz akart menni, amikor Naszir felébredt, és 
egyenesen ránézett. 

Elkiáltotta magát meglepetésében, és felállt. 

Abdul egy pillanatra megbénult, de aztán rögtönözni kezdett. 

— Ébredj, testvér! — kiáltotta arabul, és az ajtóhoz futott. Nem volt 
bezárva. 

Abdul benyitott. 

— Az Afgán egy kocsit akar! — mondta, és rögtön be is lépett. 

Az automatát szorongató Naszir értetlenül bámult csipás 
szemével. 

— Éjnek évadján? — kérdezte. Akinek van egy csepp esze, nem 
furikázik éjszaka a sivatagban. 

— Pattogj már, Naszir, tudod, milyen türelmetlen! — mondta Abdul. 

— Fel van tankolva a Mercedes? 

— Ismerlek én téged? -— kérdezte Naszir. Abdul ekkor rúgta le. 

A magasba szökkent, és ugrás közben rúgott, ugyanabban a 
pillanatban át is fordulva, hogy négykézláb fogjon talajt. Ezzel a 
rúgással sok versenyt megnyert sportoló korában.  Naszir 
visszahőkölt, de túlságosan lassú volt, és különben se volt elég hely, 
hogy kitérjen. Abdul sarka eltalálta az orrát és a száját. 

Naszir feljajdult a fájdalomtól. Hanyatt esett, elejtette a 
géppisztolyt. A négykézlábra érkező Abdul átfordult a földön, és 
megragadta a fegyvert. 

Nem akart lőni. Nem tudta, milyen messzire hallatszana, és nem 
akarta felverni a dzsihádistákat. Mikor Naszir tápászkodni próbált, 
Abdul meglendítette a csövénél fogott fegyvert, és arcon csapta vele 
az őrt, azután magasra emelte, és teljes erőből rázúdította a 
dzsihádi fejére. Naszir ájultan összeesett. 

Abdul eldobta a nyaktekercset, amikor lerúgta Naszirt. Most 
fölkapta, az őr nyakába vetette a hurkot, és megfojtotta. 

Várta, hogy az elnémított Naszir meghaljon, és közben fülelt. 
Naszir kiáltott, de hallották vajon? Ha egy-két rabszolga fölébred, az 


nem baj; azok hallgatnak, és lapítanak, mert jobb semmit sem 
csinálni, nehogy felhívják magukra a dzsihádik figyelmét. Az 
egyetlen másik őr, aki viszonylag közel van, a bányában tartózkodik; 
Abdul úgy számolt, hogy az nem hallhatta. De ha nincsen 
szerencséje, hallótávolságon belül lehetett egy őrjárat. Egyelőre nem 
riadóztattak. 

Naszir nem tért magához. 

Abdul teljes öt percig szorította a dzsihádi nyakát, mielőtt 
visszakötötte a derekára a nyaktekercset. 

Aztán megszemlélte a kulcsokat. 

A jól szervezett terroristák megszámozták az összes kampót és 
kulcsot, hogy könnyű legyen megtalálni azt, amire szükség van. 
Abdul elsőnek a kapu kulcsát akasztotta le a kampóról. Átlépte 
Naszir hulláját, és kijött a bódéból. 

Hogy minél kevesebbet mutatkozzon, igyekezett a nagy 
teherautók mögött maradni, miközben a kapuhoz menet átvágott a 
parkolón. Kinyitotta az egyszerű lakatot, majd olyan halkan, 
amennyire csak tudta, levette a láncot. 

Megszemlélte a járműveket. 

Voltak, amelyeket olyan rosszul  parkoltak le, hogy 
használhatatlanok voltak, amíg valamelyik másikat el nem mozdítják. 
Volt négy SUV, az egyik olyan helyen, ahonnan simán ki lehetett 
állni. Belepte a por, tehát annak kellett lennie, amellyel al-Fárábi 
érkezett néhány órája. Abdul megnézte a rendszámát. 

Visszatért a bódéhoz, visszaakasztotta a kampóra a kapukulcsot. 

A SUV-ok kulcsait könnyű volt azonosítani, mert mindegyiken a 
közismert Mercedes-embléma fityegett. Címke is volt rajtuk, a kocsi 
rendszámával. Abdul leemelte a megfelelőt, és kijött a bódéból. 

Csend volt. Senki sem hallotta Naszir kiáltását. Senkinek sem 
tűnt fel Tahaan teteme a makhurz hátsó falának tövében. 

Abdul beült a Mercedesbe. A belső világítás automatikusan 
bekapcsolt. Most aztán mindenki láthatja. Nem tudta, merre van a 
kapcsoló, de nem volt ideje keresgélni. Beindította a motort. 
szokatlan hang volt az éjszakában, de a körletben nem hallhatták, 
mert az nyolcszáz méternyire van. No és a bánya őre? Az 
meghallja? És ha igen, eszébe jut-e, hogy ennek utána kell nézni? 


Abdul szívből remélte, hogy nem. 

Az üzemanyag kijelzőjére nézett. Szinte semmi. Káromkodott. A 
tartálykocsihoz hajtott, és leállította a motort. 

Addig keresgélt a műszerfalon, amíg rá nem lelt arra a 
kapcsolóra, amely a tanksapkát nyitotta. Kiugrott a Mercedesből, 
amely ismét kivilágosodott. 

A tartálykocsira szabványos benzinkúti tömlőt és töltőpisztolyt 
szereltek. Abdul belenyomta a pisztolyt a SUV tankjába, és 
meghúzta a kart. 

Semmi sem történt. 

Többször is meghúzta, de hiába. Lehetséges, hogy csak járó 
motor mellett működik? Beindította a tartálykocsi motorját, amely 
torokhangú morajjal kelt életre. 

Most már fel kell figyelniük rá. A hatalmas motor berregése 
elhallatszik a körletbe. Talán nem ébreszti föl az embereket a 
legmélyebb álmukból, de valaki bizonyosan észreveszi a következő 
pár percben vagy másodpercben. 

Először értetlenkedni fog. Ki járatja a motort késő éjszaka? Valaki 
távozni akar a táborból, de miért most? Egyik ember fölkelti a 
másikat. ,Hallod ezt?" Eszükbe sem jut, hogy egy rabszolga akar 
szökni, mert az képtelenség. Lehet, hogy nem is tartják sürgősnek a 
dolgot, de akkor is tudni akarják, mi történt, és rövid vita után úgy 
döntenek, hogy megkeresik a hang forrását. 

Abdul kiugrott a vezetőfülkéből, visszatért a Mercedeshez, 
belenyomta a pisztolyt a tankba, meghúzta a kart. Az üzemanyag 
folyni kezdett. 

Járt a pillantása körbe-körbe. Közben várta a zűrzavart, amelynek 
be kell következnie, ha riadóztatnak. Bármelyik pillanatban 
meghallhatja az ordítást, és megláthatja a fényeket. 

A tartály megtelt, a szivattyú magától kikapcsolt. 

Abdul a helyére tette a tanksapkát, visszaakasztotta a 
töltőpisztolyt a kampóra, és a kapuhoz vezetett. Még mindig semmi. 

Visszafutott a tartálykocsihoz, ismét leakasztotta a töltőpisztolyt. 
Leoldotta a derekáról a nyaktekercset, szorosan rácsavarta a karra, 
hogy ne pattanhasson vissza, mert így a szivattyú folyamatosan 
dolgozik. Máris ömlött a földre a benzin. 


Eldobta a töltőpisztolyt. A benzin befolyt a kocsik alá, jobbra, 
balra, a kerítés felé, egyre táguló tócsában. Abdul visszarohant a 
kocsihoz. 

Kinyitotta a kaput, amit lehetetlen volt csendesen csinálni. Az 
egész rozsdás volt, nyögött és nyikorgott a kenetlen sarokvasakon. 
Ám Abdulnak már csak néhány másodpercre volt szüksége. 

A benzin szétfutott a parkolóban. Benzinszaga lett a levegőnek. 
Kihajtott a kapun. Előtte fehérlett a holdfényben az út a sivatagon 

át. 

Kiugrott a járó motorú Mercedesből, rohant a fészerhez. Kia már 

várta, karjában az alvó Nadzsival, maga mellett egy demizson 
vízzel, három pokróccal, és a termetes vászonszatyorral, amely 
azóta kísérte, hogy Három Pálmában felszállt a buszra. Abban volt 
minden, ami Nadzsinak kellett. 

Abdul felkapta a vizet meg a pokrócokat, és nyargalt vissza az 
autóhoz. Kia követte. 

Abdul bedobált mindent hátra. Kia letette a pokrócba bugyolált 
Nadzsit a hátsó ülésre. A kisfiú átfordult, és a szemét ki se nyitva 
bekapta a hüvelykujját. 

Abdul visszanyargalt a parkolóhoz, amely már állt a benzinben. 
Ám ő még így sem volt biztos benne, hogy elég nagy lesz a tűz. 
Egyetlen használható gépkocsinak sem volt szabad maradnia, 
nehogy a dzsihádik üldözőbe vegyék. Felkapta a töltőpisztolyt, 
meglocsolta a járműveket, a terepjárókat, a furgonokat, magát a 
tartálykocsit. 

Kia kiszállt a Mercedesből és a kerítéshez jött. Óvatosan mozgott, 
mert a benzin már kifolyt a kerítés alatt az ösvényre. 

— Mire váruk? — kérdezte halkan, fojtottan. 

— Még egy perc. — Abdul meglocsolta benzinnel az őrbódét, hogy 
a kulcsok is odavesszenek. 

— Mi ez a szag? - kiáltotta egy férfihang. 

A bánya őre volt. A kerítéshez jött, rávilágított a járművekre. Még 
egy perc, és elhangzik a riasztás. Abdul eldobta a töltőpisztolyt, 
amely tovább okádta az üzemanyagot. 

— Hé, folyik a benzin! — folytatta a hang. 


Abdul lehajolt, letépett pamut köntöse aljából egy csíkot, 
megáztatta a benzinben, aztán több métert hátrált. Elővette a vörös 
műanyag öngyújtót, és a benzines rongy alá tartotta. 

— Mi van nálad, Naszir? — kiáltotta a bánya őre. 

— Már dolgozok rajta! — Abdul megrántotta a kis kereket. Az 
öngyújtó nem reagált. 

— Te meg ki a fene vagy? 

— Naszir, te hülye! — Abdul megint próbálkozott. És megint, és 
megint, és megint. Vagy kifogyott a benzin, vagy kiszáradt. 

Nem volt gyufája. 

Kia gyorsabban eljut a fészerig, mint ő. 

— Fuss a fészerhez, keríts gyufát! Wahednek mindig van. Bele ne 
lépj a benzinbe, de azért siess! 

Az asszony végigrohant az ösvényen a fészerig. 

— Hazudsz! — mondta az őr. — Naszir az unokatestvérem! Ismerem 
a hangját. Te nem Ő vagy. 

— Higgadj már le! Nem tudok rendesen beszélni ebben a 
benzingőzben! 

— Riadóztatok! 

Váratlanul megszólalt egy új hang. 

— Mi az ördög folyik itt? — kérdezte enyhén selypítve. Mohamed 
volt az. Logikus: ő felelt a rabszolgákért, és valaki ideküldte, hogy 
nézzen utána, mi van, ő pedig észrevétlenül idelopakodott. 

Abdul megfordult. Mohamed egy 9 milliméteres pisztolyt fogott rá. 

Két kézzel tartotta, mint egy profi. 

— Jó, hogy itt vagy — mondta. — Dulakodást hallottam, és mire 
idejöttem megnézni, a kapu nyitva volt, és folyt a benzin. 

Látta a szeme sarkából, hogy Kia előjön a fészerből. Pár lépést 
tett jobbra, hogy Kia és Mohamed köré kerüljön, mert a terrorista így 
nem láthatta az asszonyt. 

— Ne gyere közelebb! — parancsolta Mohamed. — Hol a parkolóőr? 

Kia már a kerítésnél állt, Mohamed mögött. Abdul látta, amint 
lehajol, és fölvesz valamit a földről, ami olyan volt, mint egy eldobott 
cigarettás doboz. 

— Naszir? — kérdezte Abdul. — A bódéban van, de szerintem 
megsebesült. Nem tudom pontosan, én csak most értem ide. 


Kia gyufát gyújtott, és lángra lobbantotta a kezében tartott 
cigarettás dobozt. 

— Mohamed! - ordította a bánya őre. — Nézz a hátad mögé! 

Mohamed odafordult. A pisztolya is vele fordult. Abdul abban a 
pillanatban ráugrott, és kirúgta alóla a lábát. Mohamed egyenesen 
belezuhant a benzintócsába. 

Kia letérdelt, és az égő cigarettás dobozzal lángra lobbantotta az 
üzemanyagot. 

Félelmetes gyorsasággal harapózott el a tűz. Abdul sietve hátrált. 
Mohamed hasra fordult, és célba vette, ám fél kézzel lőtt, az 
egyensúlyát is elvesztette, így a lövés mellé ment. Mohamed 
vergődve próbált felállni, de még ki sem egyenesedett, amikor elérte 
a tűz. Benzintől lucskos ruhája azonnal meggyulladt. Uvöltött 
félelmében és a kíntól, miközben elnyelték a lángok. 

Abdul futott. Perzselte a forróság, és félni kezdett, hogy talán 
elkésett a meneküléssel a tűzvészből. Lövést hallott, nyilván a bánya 
őre adta le. Félreugrott a kocsik fedezékébe, a kapuhoz nyargalt, és 
bevágódott a Mercedesbe. 

Kia már ott volt. 

Abdul sebességbe tette a kocsit, és elhajtott. 

Mire belenézett a visszapillantóba, az egész parkoló égett. 
Tönkremegy vajon az összes kocsi? Legalább a kerekeik 
odavesznek. A faház már leégett, a kulcsok szétolvadhattak. 

Felkapcsolta a reflektorokat. Azoknak és a holdfénynek a 
segítségével megtalálta az utat. Az elágazást jelző kőrakásnál 
nyugatnak fordult. Három kilométerrel később megérkezett a 
dűnéhez, ahol az előző nap fel akart ugrani  Yakub 
cukorkásfurgonjának a hátuljába. A domb tetején megálltak és 
visszanéztek. 

Tombolt a tűzvész. 

Abdul megnézte a telefonját, de továbbra sem volt térerő, nem 
mintha számított volna rá. A másik bakancsa sarkából kivette a 
nyomkövetőt, ám Hakimct és a kokainrakományt rég elvesztette. 

Felnyitotta a konzol tárolóját, ahol a reményeinek megfelelően 
talált töltőt. Csatlakoztatta rá a jobbik mobilt. 


Kia figyelte. Most látta először a férfi bakancsának sarkában a 
különleges rekeszeket, és a bennük rejtőző felszerelést. Nyugodtan 
nézett Abdulra okos szemével, és azt kérdezte: 

— Ki vagy te? 

A férfi visszapillantott a táborra. Abban a percben félelmetes robaj 
hallatszott, és óriási tűzcsóva lövellt a magasba. Nyilván az 
átforrósodott tartálykocsi robbant fel. Remélhetőleg egy rabszolga se 
volt olyan bolond, hogy közel merészkedjen a máglyához. 

Hajtott tovább. A fűtés fölmelegítette a terepjárót. Miután nem 
kellett üldözéstől tartani, megengedhette magának, hogy lassítson, 
ügyelve rá, hogy ne tévedjen le az útról. 

- Ne haragudj, hogy megkérdeztem — folytatta Kia. — Nem 
érdekel, ki vagy. Megmentetted az életemet. 

-— Te is megmentetted az enyémet — felelte Abdul. — Mikor 
Mohamed rám szegezte a pisztolyt. 

Kia kérdése nem hagyta nyugodni. Most mit mondjon? Mitévő 
legyen az asszonnyal és a gyerekkel? Azon nyomban jelentenie kell 
Tamarának, amint lesz térerő, de ennél tovább nem gondolkodott, 
miután elveszítette a kokainszállítmányt. Egyáltalán mihez akar 
kezdeni Kia? Kifizette az utat Franciaországba, de az még messze 
van, és Kia pénze elfogyott. 

Ám volt ennek egy jó oldala is. Kia és Nadzsi mostantól előnyt 
jelent. Az ellenséges nomádok, a gyanakvó katonai őrjáratok és a 
nagyképű rendőrök családnak látják hármukat. Míg Abdul velük lesz, 
senki sem feltételezi róla, hogy a CIA tisztje. 

Tripoliban van egy irodája a DGSE-nek, Tab csapatának, az 
átlátszó  Entremettier 8 Cie Kereskedelmi Vállalat fedőnévvel 
álcázva. Náluk leadhatná Kiát és Nadzsit, hogy most már viseljenek 
rájuk gondot mások. A DGSE visszaviheti őket Csádba, vagy ha 
nagylelkűségi rohamot kapnak, segíthetnek simán  bejutniuk 
Franciaországba. Igen, határozta el Abdul, Tripoliba fog menni. 

Ami körülbelül ezerszáz kilométer. 

Egy idő után lement a hold, de a hatalmas reflektorok jól 
megvilágították az utat. Abdulban kezdett enyhülni a feszültség, 
amikor jobbra vékony csíkban megvilágosodott a láthatár, és 
kireggeledett a sivatagban. Most már gyorsíthatott egy kicsit. 


Hamarosan egy oázishoz értek, ahol egy vacak bolt kannás 
benzint is árult, de Abdul úgy döntött, nem áll meg. A tank még 
háromnegyedig volt. Mivel eddig lassan hajtott, és nem tett meg túl 
nagy utat, óránként kevés benzint használt el. 

Nadzsi felébredt. Kia adott neki vizet, és egy kis kenyeret a nagy 
vászonszatyorból. Nadzsi hamarosan igencsak virgonc lett. Abdul 
megtalálta a gyerekkapcsolót, amely a hátsó ajtókat-ablakokat zárta, 
így Kia hagyhatta, hogy Nadzsi hancúrozzon a széles hátsó ülésen. 
Előkereste a fia kedvencét, egy sárga műanyag teherautót, és 
Nadzsi boldogan belefeledkezett a játékba. 

Mikor a nap magasabbra kúszott az égen, bekapcsolt a Mercedes 
légkondicionálója, így a legforróbb napszakban sem kellett 
megállniuk. A következő oázisban vásároltak ennivalót, és tankoltak. 
Abdul megnézte a telefonját. Még mindig nem volt térerő. Útközben 
ebédeltek  lepénykenyeret, fügét és joghurtot. Nadzsi úgy 
elcsendesedett, hogy Abdulnak hátra kellett néznie. A kisfiú az 
ülésen elnyúlva aludt. 

Abdul reménykedett, hogy találnak egy rendes utat, és valamilyen 
helyet, ahol ágy is van, de mikor a nap lefelé indult az égen, belátta, 
hogy a sivatagban kell aludniuk. Egy síkságra értek, amelyet a föld 
hánykolódása teletűzdelt fűrészes szélű, kisebb-nagyobb sziklákkal. 
Abdul a telefonjára nézett, és látta, hogy van térerő. 

Azonnal elküldte Tamarának a jelentéseket és a fotókat, 
amelyeket a rabszolgatelepen töltött tíz napban készített. Utána 
felhívta a nőt, de Tamara nem válaszolt. Abdul azzal az üzenettel 
egészítette ki a jelentéseit, hogy használhatatlanná tette a terroristák 
szállítóeszközeit, de azok előbb-utóbb szereznek újakat, vagyis a 
katonaságnak már holnap, de legkésőbb holnapután támadnia kell. 

Elővigyázatból lekanyarodott az útról, és behúzódott egy sziklás 
bucka mögé, hogy a Mercedest ne láthassák az útról. 

— Nem járathatjuk a fűtést egész éjszaka — mondta. — Hátul kell 
aludnunk hármasban, hogy ne fázzunk. 

Hátraültek, maguk közé véve Nadzsit, aki az ujját szopta. Kia 
betakarta magukat pokrócokkal. 

Abdul harminchat órája volt ébren, és ennek a fele idejében 
vezetett, ami elcsigázta. Másnap valószínűleg reggeltől estig vezetni 


lesz kénytelen. Lekapcsolta a telefonját. 

Hátradőlt, behunyta a szemét. Egy darabig még látta maga előtt 
az utat, mintha most is azt fürkészné, hol a széle, ugyanakkor 
figyelve az éles kövekre, amelyek kilyukaszthatják a kerekeket. Ám 
amikor lement a nap, és sötét lett a sivatagban, mély álomba merült. 

Annabelle-ről álmodott, a boldog napokról, mielőtt a lány korlátolt 
családja megmérgezte a kapcsolatukat. Egy park sűrű füvében 
hevertek, ő hanyatt, Annabelle mellette könyökölt, fölébe hajolt, és 
az arcát csókolgatta. Ajka gyöngéden cirógatta Abdul homlokát, 
arcát, orrát, állát, száját, és a férfi boldogan átadta magát a 
szerelemnek. 

Aztán derengeni kezdett neki, hogy csak álmodik. Nem akart 
elaludni, olyan édes volt az álom, de nem sikerült megmaradnia 
benne. Annabelle és a zöld fű egyre halványodott. Ám a csókok nem 
tűntek el az álommal. Már eszébe jutott, hogy egy terepjáróban ül a 
líbiai sivatag közepén, rájött, hogy tizenkét órát aludt, és felismerte, 
ki az, aki csókolgatja. Kinyitotta a szemét. Még korán volt, de a fakó 
fényben is tisztán látta Kia arcát. 

— Haragszol? — kérdezte aggodalmasan az asszony. 

Valahol mélyen Abdul hetek óta vágyakozott erre a pillanatra. 

— Nem haragszom - felelte, és visszacsókolta Kiát. Hosszú csók 
volt, mert minden értelemben fel akarta fedezni az asszonyt, akiben 
megérezte a hasonló szándékokat. Soha életében nem kapott még 
ilyen csókot. 

Kia zihálva levált a szájáról. 

— Hol van Nadzsi? — kérdezte Abdul. 

Kia mutatta. A kisfiú pokrócba bugyolálva feküdt az első ülésen, 
és mélyen aludt. 

— Egy óra múlva ébred — mondta az asszony. Ismét csókolóztak, 
utána Abdul azt mondta: 

— Meg kell kérdeznem tőled. 

— Kérdezz. 

— Mit akarsz? Mármint itt és most. Mit akarsz, mit csináljunk? 

— Mindent - felelte az asszony. — Mindent. 


28. fejezet 


Kedden, késő délután riasztó szenzációval szolgált Csang-kajnak 
a CCTV-13, a kínai televízió hírcsatornája. 

Az irodájában volt, amikor bejött fiatal Korea-szakértője, Csin 
Csen-hua, és javasolta főnökének, hogy kapcsolja be a tévét. Ott 
pedig Észak-Korea Legfelsőbb Vezetője tündökölt valamiféle 
uniformisban szuperszonikus vadászgépek előtt egy támaszponton, 
de látszott, hogy súgógépről olvas. Kaj meglepődött, mert Kang 
Udzsong Legfelsőbb Vezető ritkán beszélt élőben. Komoly dologról 
lehet szó. 

Észak-Korea évek óta nyomasztotta Kajt. A kormány állhatatlan 
volt és kiszámíthatatlan, ami veszélyes egy stratégiailag fontos 
szövetségesnél. Kína elkövetett minden tőle telhetőt a rezsim 
megszilárdítására, Észak-Korea mégis örökké valamiféle válság 
szélén tántorgott. Bár két és fél hete, a szélsőséges nacionalisták 
zendülése óta csend volt náluk. Kaj optimistán azt remélte, hogy a 
lázadás magától kifúj. 

Ám a Legfelsőbb Vezető makacs volt, mint egy öszvér. 
Holdvilágképe volt, és sokat mosolygott, de azért egy olyan 
dinasztiából eredt, amely nemzedékek óta terrorral uralkodott. Ő 
nem érte volna be annyival, hogy a zendülés hamvába haljon. 
Mindenkinek látnia kellett, hogy miként töri le a lázadást. Mindenkit 
vissza kellett rettentenie az efféle elképzelésektől. 

A CCTV-13 mandarin nyelven feliratozta a koreai hangsávot. 

— A Koreai Néphadsereg bátor és hűséges csapatai levertek egy 
lázadást, amelyet a dél-koreai rezsim szervezett az Egyesült 
Államok hallgatólagos támogatásával — szavalta Kang. - Az 
Amerika-bérenc árulók gyilkos támadásait megtörték, az elkövetőket 
letartóztatták, és az igazságszolgáltatás lesújt rájuk. Addig is folynak 
a tisztogatások, miközben a helyzet visszatér a normális mederbe. 

Kaj levette a hangot. Az Egyesült Államok  vádolása 
közhelypropaganda volt. A kínaiakhoz hasonlóan az amerikaiak is 
sokra tartották a stabilitást, és gyűlölték a kiszámíthatatlan zűrzavart, 
még az ellenségeik országában is. Kajt a nyilatkozat többi része 
aggasztotta. 


Csinre nézett, akit ma mintha skatulyából húztak volna ki, fekete 
öltönyt viselt keskeny nyakkendővel. 

— Ez ugye nem igaz? 

— Szinte biztosan nem. 

Csín kínai állampolgár volt, de koreai származású. Az ostobák azt 
hitték, hogy az ilyen emberek gyanúsak, hitszegők, nem szabad 
engedni, hogy a titkosszolgálatoknál dolgozzanak. Kaj épp az 
ellenkezőjét hitte. Az emigránsok gyermekei gyakran túlfűtött 
rajongással övezték a befogadó országot, sőt olykor úgy érezték, 
mindenben kötelesek helyeselni a hatalomnak. Hűségük általában 
tántoríthatatlanabb volt a legtöbb han kínaiakénál, és ha akadtak is 
kivételek, azokat gyorsan kigyomlálták a  Kuoan-pu szigorú 
ellenőrzései. Mint azt Csin mondta egyszer Kajnak, ő Kínának 
köszönheti, hogy önmaga lehet. Ebben az érzésben nem minden 
kínai polgár osztozott. 

— Ha igaz lenne, hogy a lázadás véget ért, Kang úgy tenne, 
mintha meg sem történt volna — fejtegette Csin. — Hogy mégis beszél 
róla, ez arra enged következtetnem, hogy a zavargásoknak koránt 
sincs végük. Talán azt próbálják álcázni, hogy nem sikerült letörniük 
a lázadókat. 

— Én is ezt gondoltam. 

Kaj egy bólintással jelezte a köszönetét. Csin távozott. 

Még akkor is a híren rágódott, amikor megszólalt a privát 
telefonja. 

— Itt Kaj! — mondta. 

— Én vagyok az. 

Felismerte Ham Haszün tábornok hangját, aki Észak-Koreából 
telefonált. 

— Örülök, hogy felhívott — mondta szívből jövő őszinteséggel, Ham 
tudni fogja a tényeket a lázadásról. 

A tábornok rögtön a tárgyra tért. 

— A phenjani nyilatkozat egy rakás szar. 

— Nem verték le a lázadást? 

— Épp fordítva. Az ultrák megszilárdították a helyzetüket, most ők 
parancsolnak az ország egész északkeleti részén, beleértve három 
rakétatámaszpontot és az atomsilót. 


— Tehát a Legfelsőbb Vezető hazudott. — Mint azt Kaj és Csin már 
kitalálta. 

— Ez már nem felkelés — mondta Ham. — Ez polgárháború, és 
senki sem jósolhatja meg, ki fog győzni. 

Ez rosszabb volt, mint Kaj hitte. Észak-Koreában ismét 
elszabadulni készült a káosz. 

— Ez nagyon fontos fordulat — mondta. — Köszönöm. 

Be akarta fejezni a beszélgetést, mert tudta, hogy az életveszély, 
amelyet Ham vállal, minden másodperccel nő. Ám a tábornok még 
nem végzett. Neki megvolt a saját programja. 

— Azt tudja, hogy kizárólag a maga érdekében maradok itt? 

Kaj nem hitte, hogy ez a színtiszta igazság, de nem akart 
vitatkozni. 

— Tudom - felelte. 

— Ha ennek vége, ki kell hoznia innen. 

— Megteszek minden tőlem... 

— Felejtsen el minden magától telhetőt. Az ígéretére van 
szükségem. Ha a rezsim győz, kivégeznek mint főtisztet, aki átállt a 
rossz oldalra. És ha a lázadók csak gyanítanák, hogy magával 
beszélek, úgy agyonlőnének, mint egy kutyát. 

Kaj tudta, hogy ez igaz. 

— Ígérem — mondta. 

— Átküldhet a határon egy különleges kommandót helikopterekkel, 
hogy kivigyenek innen. 

Ezt talán nehéz lesz összehozni egyetlen kémért, akinek a 
hasznossága lejáróban van, ám ez most nem az a perc volt, 
amelyben Kaj bevallhatta a kételyeit. 

— Ha ez kell hozzá, megtesszük — mondta annyi őszinteséggel, 
amennyit színlelni tudott. 

— Úgy gondolom, tartozik nekem ennyivel. 

— Igen — felelte komolyan Kaj, és remélte, hogy képes lesz 
megfizetni az adósságát. 

Pályafutásának legmegbízhatóbb kémje igazolta a 
következtetéseket, amelyeket ő és Csin levontak a Legfelsőbb 
Vezető beszédéből. Továbbítania kellett a hírt. 


Vágyott egy csendes estére otthon Tinggel. Férj és feleség 
keményen dolgoztak, a nap végére egyiküknek sem volt kedve 
kiöltözni és divatos helyeken mutogatni magukat. Nekik a csendes 
esték jelentették a legnagyobb gyönyörűséget. A 
szomszédságukban megnyitott egy Trattoria Reggio nevű új étterem. 
Kaj úgy evett volna egy kis penne allarrabbiatát, de hát szólította a 
kötelesség. 

Elmondja a hírt a Nemzetbiztonsági Bizottmány alelnökének, aki 
nem volt más, mint az apja, Csang Csien-csün. 

Apjának privát telefonja nem válaszolt, de mostanra valószínűleg 
otthon lesz. Tárcsázta a számot. Az anyja vette föl. Kaj pár percig 
türelmesen válaszolgatott a kérdéseire: nem, nincs migrénje, több 
éve már, hogy nem szenved tőle; Ting megkapta az éves 
influenzaoltást, és nem szenvedett a mellékhatásoktól; Ting anyja 
nagyon jól van korához képest, és csak annyit szenved a régi 
lábtörésétől, amennyit szokott; végül pedig nem tudja, mi fog történni 
a Szerelem a palotában következő epizódjában. Utána 
megkérdezte, otthon van-e az apja. 

— Elment csülköt enni a Forrón az Igazi étterembe az elvtársaival, 
és most majd fokhagymaszagúan jön haza! 

— Köszönöm — mondta Kaj. — Akkor utánamegyek. 

Telefonálhatott volna az étterembe, de az öreg megorrolhat, 
amiért elhívják a vacsorától az öreg cimborákkal. Mivel a Forrón az 
Igazi nem volt messze a Kuoan-pu központjától, Kaj úgy döntött, 
hogy odamegy. Különben az apjával mindig is jobb volt személyesen 
beszélni, mint telefonon. Szólt Peng Ja-vennek, hogy értesítse 
Lámát. 

Mielőtt távozott, elmondta Csinnek, mit tudott meg Ham 
tábornoktól. 

— Most tájékoztatni fogom Csang Csien-csünt. Ha történne 
valami, hívjon fel. 

— Igenis, elvtárs. 

A Forrón az Igazi nagy étterem volt, számos különszobával. A 
papa az egyikben vacsorázott Huang-ling tábornok és Kaj főnöke, 
Fu Csu-jú állambiztonsági miniszter társaságában. A szoba szaglott 
az erőspaprikától, a fokhagymától és a gyömbértől. Mindhárman 


tagjai voltak a Nemzetbiztonsági Bizottmánynak, konzervatív 
csoportjuk nagy erőt képviselt. Színjózanok, nagyon komolyak 
voltak, és mintha bosszankodtak volna, amiért megzavarják őket. 
Lehet, hogy kedélyes összejövetelnél többről volt itt szó? Kaj 
szerette volna tudni, mi az, amit nem hallhat a többi vacsorázó. 

- Vannak híreim Észak-Koreából, amelyek nem halaszthatók 
holnapig — mondta. 

Azt várta, hogy hellyel kínálják, de az öregek úgy gondolták, hogy 
egy fiatallal nem szükséges udvariaskodni. 

— Beszélj — szólította fel Fu Csu-jü, a főnöke. 

— Nyomós bizonyítékok utalnak rá, hogy Kang Udzsong kezéből 
kezd kicsúszni a hatalom. Most már nemcsak északkeletet ellenőrzik 
a szélsőségesek, de északnyugatot is — más szavakkal az ország 
felét. Egy megbízható informátor polgárháborúként írja le a 
helyzetet. 

— Ez változtat a leányzó fekvésén — mondta Fu. Huang tábornok 
kételkedett. 

— Már ha igaz. 

— Ez mindig kérdés a hírszerzésben — mutatott rá Kaj. — De nem 
tártam volna önök elé, ha nem lennék biztos benne. 

— Ha igaz, akkor mit tegyünk? — kérdezte Csang Csien-csün. 
Huang agresszív volt, szokása szerint. 

— Bombát az árulóknak! Fél óra alatt legyalulhatjuk az összes 
támaszpontot, amelyeket elfoglaltak, és megölhetjük az egész 
bandát. Miért ne? 

Kaj tudta, miért ne, de tartotta a száját. Az apja válaszolt a 
kérdésre, csipetnyit ingerülten. 

— Mert az alatt a félóra alatt atomrakétákat lőhetnek ki a kínai 
városokra. 

Huang felháborodott. 

— Most meg már a koreai lázadók csürhéjétől félünk? 

— Nem — mondta Csien-csün. — Az atombombáktól félünk. Akinek 
van egy csepp esze, az fél az aombombáktól. 

Huang méregbe gurult az effajta beszédtől. Szerinte ez 
gyöngítette meg Kínát. 


— Szóval elég ellopni pár atombombát, és onnantól mindenki azt 
csinál, amit akar, mert Kínának nincs hatalma az ellenálláshoz! 

— Szó sincs róla! — mondta határozottan Csien-csün. — De nem a 
bombázás az első lépésünk. — Pillanatnyi hallgatás után hozzátette: 
— Bár lehet az utolsó. 

Huang taktikát változtatott. 

— Kétlem, hogy a helyzet olyan súlyos lenne, amilyennek leírják. A 
kémek mindig eltúlozzák a jelentésüket, hogy fontosabbnak 
tüntessék fel magukat. 

— Ez bizony igaz — bólogatott Fu. 

Kaj megtette a kötelességét, és nem akart vitatkozni. 

— Kérem, bocsássanak meg - mondta. — Engedelmükkel 
távozom, hogy önök, akik nálam idősebbek és bölcsebbek, 
megvitathassák a kérdést. Jó éjszakát. 

Kifelé menet megszólalt a telefonja. Látta, hogy Csin keresi. 

Megállt az ajtón kívül, hogy fogadja a hívást. 

— Ön utasított, hogy tájékoztassam a fejleményekről — szólt Csin. 

— Mi történt? 

— A dél-koreai KBS-híradó azt mondja, hogy az észak-koreai 
szélsőségesek átvették a hamhungi támaszpont irányítását, amely 
háromszázhúsz kilométerrel délebbre van endzso-dongi eredeti 
bázisuktól. Messzebbre jutottak, mint gondoltuk. 

Kaj maga elé képzelte Észak-Korea térképét. 

— Ez azt jelenti, hogy most az ország felénél nagyobb területen 
van hatalmuk! 

— Jelképes értéke is van. 

— Mert Hamhung Észak-Korea második legnagyobb városa. 

— Igen. 

Ez nagyon súlyos volt. 

— Köszönöm, hogy tudatta velem. 

— Ez természetes, elvtárs. 

Kaj letette, és visszament a különszobába. A három öregember 
értetlenül nézett rá. 

— A dél-koreai tévé szerint a szélsőségesek most Hamhungot 
foglalták el. 

Látta, hogy az apja elsápad. 


— Hát ez az — mondta. — Szólnunk kell az elnöknek. Fu Csu-jü 
előhúzta a mobilját. 
— Máris hívom. 


29. fejezet 


A helikopterek éjszaka szálltak fel a Szaharából, hogy hajnalban 
érkezzenek az aranybányához, valamivel több, mint harminchat 
órával Abdul jelentése után. Tamara és Tab mint vezető hírszerzők, 
a parancsnoki darálón mentek Marcus ezredessel. Pirkadatkor 
sziklás- homokos, jellegtelen tájat láttak a magasból, ahol nem volt 
se növény, se ember. Mintha egy idegen, lakatlan bolygó lett volna, 
talán a Mars. 

— Jól vagy? — kérdezte lab. 

Tamara nem volt valami jól. A rettegéstől fájt a gyomra, és 
kénytelen volt összekulcsolni a kezét, hogy ne reszkessen, mert azt 
mindenáron titkolni akarta a daráló többi utasa elől. Ám Tabnak 
bevallhatta. 

— Halálosan félek — mondta. — A harmadik tűzpárbajom lesz hét 
héten belül. Az ember azt hinné, mostanra hozzászoktam. 

—Ki nem hagynál egy aranyköpést - jegyezte meg Tab, bár azért 
együttérzően megszorította a nő karját. 

— Nem lesz semmi bajom! - fogadkozott Tamara. 

— Tudom, hogy nem. 

Mindezek ellenére Tamara ki nem hagyta volna az akciót, amely 
megkoronázza az Abdul-tervezetet. Abdul jelentése új energiával 
töltötte el azokat az erőket, amelyek Észak-Afrikában az NSZIÁ ellen 
harcoltak. Abdul megtalálta Hufrát, és ami ennél is jobb, al-Fárábi ott 
tartózkodik! Abdul feltárta Észak-Korea szerepét az afrikai terroristák 
fölfegyverzésében, továbbá fölfedezett egy aranybányát, a dzsihádik 
egyik legfontosabb jövedelemforrását, valamint egy haláltábort. 

Tamara gyorsan ellenőrizte a tábor pontos helyét. A műholdas 
fotók számos bányát mutattak a térségben, amelyek mind egyformák 
voltak a tízezer kilométeres magasságból, ám Tab szervezett egy 
felderítő repülést a francia légierő Falcon-—50-es gépén, nem tízezer, 
csak tíz kilométer magasan, és így már azonosíthatták Hufrát a nagy 
fekete négyszögről, amely Abdul tüze okozott. Azt is megértették, 
miért nem sikerült a drónos kutatás a Mercedes után. Ők azt hitték, 
hogy a busz északi irányban megy, mert úgy jut el a leggyorsabban 
egy műúthoz, holott Hakim nyugatnak tartott, a táborba. 


Nagy kihívás volt ilyen rövid idő alatt riasztani mindenkit, és 
összehangolni a francia meg az amerikai fegyveres erők terveit; 
voltak percek, amikor még a rendíthetetlen nyugalmú Susan Marcus 
is majdnem idegesnek látszott, de aztán minden összejött. Egy órája 
találkoztak a csillagfényes sivatagban, hogy korán indulhassanak. 

A soknemzetiségű haderőnek ez volt eddig a legnagyobb akciója. 
A támadások alapszabálya a háromszoros túlerő, és mivel Abdul 
százra becsülte a táborban a dzsihádik számát, Marcus ezredes 
háromszáz katonát vitt magával. A gyalogság már a helyén volt, 
fedezékben a tűzerő-irányító csoporttal együtt, amelynek az volt a 
feladata, hogy összehangolja a földről és a levegőből indított 
támadásokat, nehogy a támadók a sajátjaikat lőjék. A légitámadást 
gépágyúkkal, irányítatlan rakétákkal és Hellfire  levegő-föld 
rakétákkal fölfegyverzett Apache harci helikopterek vezették. Azt a 
parancsot kapták, hogy gyorsan törjék meg a dzsihádik ellenállását, 
ezzel csökkentve a minimumra az áldozatok számát a támadók és a 
nem harcoló rabszolgák között. 

A légiflotta utolsó helikoptere, egy Osprey, az arabul folyékonyan 
beszélő orvosi személyzetet, szociális munkásokat és a 
felszerelésüket hozta. Az ő munkájuk akkor kezdődik, amikor a csata 
véget ér. El kell látniuk az alultáplált és beteg rabszolgákat, vissza 
kell vinni őket az otthonukba. 

Tamara észrevett a látóhatáron egy piszokfoltot, amelyből 
hamarosan kirajzolódott egy település. A zöld szín hiánya arra utalt, 
hogy nem rendes oázis, hanem bányásztábor. Ahogy a légiflotta 
közelebb ért, Tamara látta a sátrak és a hevenyészett kalyibák 
összevisszaságát, és annak szöges ellentétét, a három bekerített 
térség katonás rendjét, bár az egyikben kiégett személyautók és 
furgonok vázai csúfoskodtak. A másiknak a közepén egy gödör 
tátongott, vélhetőleg a bánya, a harmadikban salakbeton barakkok 
sorakoztak, és azok mögött is voltak valamik, talán rakétavetők, 
álcázóhálókkal letakarva. 

— Mintha említetted volna, hogy a raboknak tilos megközelíteniük 
a drótkerítéseket — mondta Susan Tamarának. 

— Igen. Abdultól tudom, hogy le is lőhetik őket, ha felmásznak 
rájuk. 


— Tehát a kerítésen belül csak terroristák vannak. 

— Kivéve azokat, akiket a világoskékre festett épületbe zártak. 

Azok az elrabolt lányok. 

— Jó tudni. — Susan bekapcsolta a mikrofont, hogy az egész 
csapat hallja. — A kerítéseken belül mindenki ellenséges katona, 
kivéve azokat, akik a világoskék házban vannak! Azok foglyok! Ne 
lőjenek a világoskék házra! Minden más fegyvertelen személy a 
kerítésen kívül található! 

Szörnyű hely volt. A viskók többsége arra se volt alkalmas, hogy 
védjen a naptól. Az ösvények fuldokoltak a szemétben és a 
mocsokban. Még csak virradt, ezért kevesen mutatkoztak. Maroknyi 
rongyos alak vizet hordott, és a tábortól valamivel messzebb 
néhányan a szükségüket végezték a latrinán. 

A táborban meghallhatták a darálók robaját, mert váratlanul 
sokkal többen bukkantak elő. 

Az élen haladó helikopter nagy hangerejű megafonnal volt 
fölszerelve, amelyből arabul elbődült egy hang: 

— Kezeket tarkóra, és menjetek a sivatagba! Ha fegyvertelenek 
vagytok, nem kell félnetek! Kezeket tarkóra, és menjetek a 
sivatagba! 

A rabszolgaszállás lakói már rohantak is. Annyira sietős volt 
nekik, hogy nem tették a kezüket a tarkójukra, de hát nyilvánvalóan 
fegyvertelenek voltak. 

Más volt a helyzet a körletben. A barakkokból kizúduló emberek 
többségénél géppisztoly volt, sőt egyeseknél kézi rakétavető. 

A helikopterek gyorsan fölemelkedtek, és eltávolodtak. Az 
Apache nyolc kilométerről is célba talál. Robbanások lyuggatták a 
kaszárnya földjét. Néhány barakk összedőlt. 

A sivatagból előtűnt a gyalogság derékhada, hogy elvonják a 
tüzet a rabszolgatelepről. Kevés fedezék volt, ám egy osztag 
felállított egy aknavetőt, és lőni kezdte a kaszárnyát. Valaki a 
magasból irányíthatta őket, mert kisvártatva már gyilkos 
pontossággal céloztak. 

Tamara a távolból figyelt, amit ő nem érzett biztos távolságnak a 
vállról indítható rakéták precíziós célzóberendezése miatt. Az máris 
látszott, hogy a dzsihádistáknak esélyük sincsen a győzelemre. A 


támadó nemcsak túlerőben volt, de be is szorította őket egy jól 
körülzárt területre, és véres rendet vágott soraikban. 

Egy vállról indított rakéta célba talált. Az egyik Apache felrobbant, 
és darabokban hullott a fölre. Tamara kétségbeesetten felkiáltott, Tab 
káromkodott. A támadók megkettőzték erőfeszítéseiket. 

A körletből mészárszék lett. A földet beterítették a holtak és a 
sebesültek, helyenként több rétegben. Akik még sértetlenek voltak, 
kezdték eldobálni a fegyvereiket, és a kezüket a tarkójukra téve 
mutatták, hogy megadják magukat. 

Tamara észre se vette, hogy egy gyalogososztag a 
rabszolgatelepen keresztül megközelítette a  kaszárnyát, és 
fedezékbe húzódott a kapu előtt. Most rászegezték fegyvereiket a 
magukat megadó dzsihádikra, és utasították őket, hogy hasaljanak a 
földre. 

Az ostromlottak már nem lőttek vissza. A gyalogság elözönlötte a 
körletet. Az összes katona látta Abdul színes fotóját al-Fárábiról meg 
a fekete zakós észak-koreairól, és tudták, hogy lehetőleg élve kell 
elfogni őket. Tamara szerint erre nem volt sok esély. Kevés terrorista 
maradt életben. 

A helikopterek visszavonultak, és leereszkedtek a sivatagban. 
Tamara és Tab kiszállt. Elvétve még lőttek párat, aztán semmi. 
Tamara kiválóan érezte magát, és rájött, hogy abban a pillanatban 
elszállt a félelme, amikor megkezdődött a csata. 

Míg mentek keresztül a táboron, Tamara nem győzött ámulni, mi 
mindent végzett Abdul: megtalálta ezt a helyet, megszökött, 
tájékoztatta őket, és még fel is gyújtotta a járműveket, nehogy a 
dzsihádik leléphessenek. Mire megérkezett a körlethez, a katonák 
már megtalálták al-Fárábit és az észak-koreait. Fiatal amerikai 
hadnagy őrizte a két becses foglyot, roppant büszkén. 

— Itt vannak a maga fickói, hölgyem! — jelentette Tamarának. — 
Van egy másik koreai, aki meghalt, de ez itt a maga fotóján lévő. — A 
hadnagy kiemelte a foglyait a megmaradt dzsihádik közül, akiknek 
most bilincselték hátra a kezét és béklyózták meg a lábát, hogy csak 
járni tudjanak, de futni nem. 

Tamara figyelmét egy pillanatra elvonta három fiatal nő látványa, 
akik képtelen módon olyasféle csipkés alsót viseltek, mintha egy 


olcsó pornóhoz jöttek volna szereplőválogatásra. Aztán rájött, hogy 
őket tarthatták a világoskék házban. A szociális munkásoktól majd 
kapnak tisztességes ruhát, csakúgy, mint a többi rabszolga, akikről 
már csak rongyok lógtak. 

Tekintete visszatért az értékes foglyokhoz. 

— Maga al-Fárábi, az Afgán — mondta arabul. A terrorista nem 
válaszolt. 

Tamara a koreaihoz fordult. 

— Hogy hívják? 

— Pak Dzsonghun vagyok - felelte az. 

— Állítsanak fel valamilyen árnyékolót — mondta a hadnagynak 
Tamara -, és nézzenek körül, hátha akad itt két szék. Ki fogjuk 
hallgatni ezt a két embert. 

— Igenis, hölgyem. 

Al-Fárábi érthetett angolul, mert most megszólalt: 

— Nem vagyok hajlandó alávetni magamat a kihallgatásnak. 

— Hát pedig jobb lesz, ha megszokja — figyelmeztette a nő —, mert 
még évekig fogják kérdezgetni. 


30. fejezet 


Kaj üzenetet kapott Neil Davidsontól, a kapcsolatától a pekingi 
CIA- irodánál, aki sürgős találkozót kért. 

Hogy kerüljék a feltűnést, változtattak a találkozó helyszínén. Kaj 
utasítására Peng Ja-ven felhívta a Cadillac Center ügyvezető 
igazgatóját, hogy az állambiztonsági minisztérium két jegyet óhajt a 
Pekingi Kacsák és a hszincsiangi Repülő Tigrisek délutáni 
kosárlabda- mérkőzésére. Egy biciklis futár egy óra múlva meghozta 
a jegyeket. Ja-ven elküldött egyet  Neilnek az amerikai 
nagykövetségre. 

Kaj feltételezte, hogy Neil az észak-koreai fenyegető válságról 
akar beszélni. Reggel ismét volt egy figyelmeztető jel: egy ütközés a 
sárga-tengeren, Korea nyugati partja előtt. Történetesen derült idő 
volt abban a térségben, így jó műholdas felvételek készültek róla. 

Kajnak most is segítségre volt szüksége a képek értelmezéséhez. 
A hajókat főleg a  nyomdokvizüknek köszönhetően lehetett 
azonosítani, de ahhoz nem fért kétség, hogy a nagyobb ment neki a 
kisebbnek. Jang-jung, a szakértő azt mondta, a nagyobb egy 
hadihajó volt, a kisebbik halászhajó. Arra is jó tippje volt, hogy mi a 


nemzetiségük. 
— Abban a térségben a hadihajó szinte bizonyosan észak-koreai — 
mondta. — Nagyon úgy tűnik, hogy szándékosan ütközött a 


halászhajóval, amely valószínűleg dél-koreai. 

Kaj egyetértett. A vitatott tengeri határ az egyik neuralgikus pontja 
volt a két Korea viszonyának. Észak sose fogadta el a vonalat, 
amelyet az ENSZ húzott meg 1953-ban. 1999-ben bejelentette, hogy 
mostantól másutt lesz, ott, ahol jobban hozzáférhetők a halban 
gazdag vizek. Klasszikus  határvita volt, amely gyakori 
összecsapásokhoz vezetett. 

Délen a szöuli tévé bemutatott egy videót, amelyet a halászhajó 
egyik  matróza készített. Tisztán látszott az észak-koreai 
haditengerészet vörös-fehér-kék lobogója a hajón, jött, egyenesen 
neki a kamerának. Ahogy közeledett, hallani lehetett a halászhajó 
legénységének kiáltozását. Ezt hatalmas reccsenés követte, aztán 


emberek sikoltoztak, és a film véget ért. Drámai volt, rettenetes, és 
percek alatt végigfutott a világhálón. 

Két dél-koreai tengerész meghalt, mondta a hírfelolvasó. Az egyik 
vízbe fúlt, a másikat eltalálták a röpködő szilánkok. 

Kaj kisvártatva elindult a Cadillac Centerbe. A kocsiban leoldotta 
a nyakkenőjét, és lecserélte a zakóját fekete tolldzsekire, hogy 
jobban beolvadjon a nézők közé. 

Az arénában főleg kínaiak tartózkodtak, de rendesen 
képviseltették magukat más nációk is. Amikor Kaj megérkezett, 
kezében két doboz Jencsing sörrel, Neil már ott volt. 
Tengerészkabátot és mélyen a fejébe húzott, fekete kötött sapkát 
viselt. Épp olyanok voltak, mint a többi néző. 

— Kösz. — Neil elvette az egyik sört. — Jó helyeket kerített. Kaj 
vállat vont. 

— Mi vagyunk a titkosrendőrség. — Felbontotta a sörét, és ivott. A 
Kacsák hófehér mezben voltak, a Tigrisek égszínkékben. 

— Pont olyan, mint egy meccs az Államokban - jegyezte meg Neil. 

— Még néhány fekete játékos is van. 

— Nigériaiak. 

— Nem is tudtam, hogy a nigériaiak kosárlabdáznak. 

— Méghozzá nagyon jól. 

A meccs elkezdődött, a közönség hamarosan túl nagy zajt 
csapott ahhoz, hogy beszélgethessenek. A Kacsák az első 
negyedben megszerezték a vezetést, a félidő végére ötvennyolc 
pontjuk volt, a Tigriseknek negyvenhárom. 

A szünetben Kaj és Neil összedugták a fejüket, hogy komoly 
dolgokról beszéljenek. 

— Mi a fene folyik Észak-Koreában? — kérdezte Neil. 

Kaj egy pillanatig töprengett. Elővigyázatosnak kellett lennie, 
hogy ne áruljon el titkokat. Ugyanakkor hitt benne, hogy Kína 
érdekében hitelesen kell tájékoztatni az amerikaiakat. A 
félreértésekből olyan gyakran lesz válság. 

— Polgárháború folyik — felelte. — És a lázadók állnak nyerésre. 

— Gondoltam. 

— Ezért művel a Legfelsőbb Vezető akkora ostobaságokat, hogy 
legázoltat egy dél-koreai halászhajót. Nagyon igyekszik, hogy ne 


látsszék olyan gyengének, mint amilyen. 

— Kaj, komolyan nem értjük, miért nem tesznek valamit ennek a 
problémának a megoldására. 

— Például? 

— Például avatkozzon be a katonaságuk, és zúzza szét a 
lázadókat. 

— Megtehetnénk, de miközben zúzunk, ők atomrakétákat lőhetnek 
ki a kínai városokra. Ezt nem kockáztathatjuk. 

— Küldjék a hadseregüket Phenjanba, és szabaduljanak meg a 
Legfelsőbb Vezetőtől! 

— Ugyanaz a probléma. Utána háborúzhatnánk a lázadókkal és az 
atombombáikkal. 

— Akkor hagyják, hogy a lázadók új kormányt alakítsanak. 

— Úgy gondoljuk, hogy ez valószínűleg a mi beavatkozásunk 
nélkül is megtörténik. 

— Semmit sem csinálni, az is veszélyes lehet. 

— Tisztában vagyunk vele. 

— Más. Azt tudták, hogy az észak-koreaiak támogatják az észak- 
afrikai NSZIÁ terroristáit? 

— Mire céloz? — Kaj pontosan tudta, hogy Neil mire céloz, de 
óvatosnak kellett lennie. 

— Líbiában, a nigeri határ közelében megrohantunk egy Hufra 
nevű terrorista — búvóhelyet. — Aranybányája volt, amelyben 
rabszolgákat dolgoztattak. 

— Gratulálok. 

- Letartóztattuk al-Fárábit, a Nagy-Szaharai Iszlám Állam 
vélelmezett vezetőjét. Volt vele egy koreai, aki Pak Dzsonghunnak 
mondta magát. 

— Sok ezer koreait hívnak így. Olyan név, mint Amerikában a John 
Smith. 

- Továbbá találtunk három teherautóra szerelt, rövid 
hatótávolságú ballisztikus Hvaszong-5 rakétát. 

Kaj elhűlt. Azt tudta, hogy az észak-koreaiak gépfegyvereket 
árulnak a terroristáknak, ám a ballisztikus rakéta sokkal komolyabb. 

De nem mutatta a megdöbbenését. 

— A fegyver az egyetlen exportképes termékük — mondta. 


— De hát... 

— Egyetértek. Őrültség rakétákat eladni azoknak a hibbantaknak. 
— Tehát nem Peking egyetértésével történt. 

— A pokolba, dehogy! 

A csapatok visszajöttek, a játék újrakezdődött. 

— Hajrá, Kacsák! — ordította Kaj mandarin nyelven. 

— Iszik még egy doboz Jencsinget? -— kérdezte Neil. 

— De mennyire -— válaszolta Kaj. 


kxk 


Este bankettet adtak a Tienanmen téren, a Nép Nagy 
Csarnokában a látogatóba érkezett zambiai elnök tiszteletére. Kína 
milliókat fektetett be Zambia rézbányáiba, Zambia támogatta Kínát 
az ENSZ-ben. 

Kajt nem hívták meg, de részt vett a vacsora előtti állófogadáson. 
Egy pohár Chandon Me habzóbort — Kína riposztját a pezsgőre — 
szorongatva szót váltott Vu-paj külügyminiszterrel, aki szédületesen 
elegáns volt sötétkék öltönyében. 

— A dél-koreaiak bizonyosan megtorolják a halászhajójuk elleni 
támadást — mondta VU. 

- Aztán pedig Észak-Korea megtorolja a megtorlást. Vu 
lehalkította a hangját. 

— Az valószínűleg jó, hogy a Legfelsőbb Vezető már nem 
rendelkezik az atomfegyverekkel. Még kísértésbe esne, hogy 
bevesse őket Dél-Korea ellen, és utána az amerikaiak is 
beszállnának az atomháborúba. 

-— Nem is érdemes ezen tépelődni — felelte Kaj. — Viszont ne 
feledje, hogy vannak Észak-Koreának más fegyverei, majdnem 
olyan félelmetesek, mint az atom. 

Vu elkomorodott. 

— Mire céloz? 

- Észak-Koreának kétezer-ötszáz tonna vegyi fegyvere és 
biológiai fegyvere van. Úgymint ideggáz, mustárgáz, hánytatógáz, 
illetve lépfene, kolera, himlő. 

Vu megriadt. 


— Ó, a francba, erre nem is gondoltam. Pedig tudtam, csak kiment 
a fejemből. 

— Talán tennünk kellene valamit az ügyben. 

— Meg kell mondanunk nekik, hogy ne használják ezeket a 
fegyvereket. 

— Hozzátéve, hogy amennyiben mégis használják, akkor... mit is 
teszünk? -Próbálta rávezetni a külügyminisztert az elkerülhetetlen 
következtetésre. 

— Hát talán beszüntetünk minden segélyt — mondta Vu. — 
Nemcsak a rendkívülit, de az összeset. 

Kaj bólintott. 

-— Ez a fenyegetés majd kényszeríti őket, hogy komolyan 
vegyenek minket. 

— Ha nem kapnak tőlünk segélyt, a phenjani rezsim napok alatt 
összeomlik. 

Ez igaz, gondolta Kaj, csakhogy a Legfelsőbb Vezető meg azt 
gondolja, hogy az egész csak üres fenyegetés. Tisztában van ő vele, 
milyen fontos stratégiai szempontból Kína számára Észak-Korea, és 
esetleg úgy dönt, hogy amennyiben a helyzet nagyon elfajul, a 
kínaiak belátják, hogy mégsem hagyhatják magára a szomszédjukat. 
És talán igaza is lesz. 

Ám megtartotta magának ezt a gondolatot, és annyit mondott 
közömbösen: 

— Kétségtelenül megérné nyomást gyakorolni Phenjanra. 

Vu nem vette észre, mennyire hiányzik a hangjából a lelkesedés. 

— Megbeszélem Csen elnökkel, de azt hiszem, egyetért majd. 

— Ma este itt van Pak Nam, az észak-koreai nagykövet. 

— Kellemetlen alak. 

— Tudom. Szólhatok Pak nagykövetnek, hogy ön beszélni óhajt 
vele? 

— Igen. Szóljon neki, hogy holnap keressen fel. Addig is 
megpróbálok még ma este beszélni Csennel. 

— Az jó lesz. — Kaj otthagyta a külügyminisztert, hogy körülnézzen. 
Legalább ezer ember volt a teremben, így pár percbe telt, hogy 
megtalálja az észak-koreai küldöttséget. Pak nagykövet vékony arcú 
ember volt, viseltes öltönyben, egyik kezében pohárral, a másikban 


cigarettával. Kaj már többször találkozott vele. Pak nem tűnt 
túláradóan boldognak a viszontlátástól. 

- Nagykövet elvtárs, remélem, hogy rendkívüli rizs- és 
szénszállítmányaink zökkenő nélkül megérkeztek -— indított Kaj. 

Pak kifogástalan mandarin nyelven és ellenségesen válaszolt. 

— Csang elvtárs, tudjuk, hogy maga ragaszkodott a halasztáshoz. 

Ezt meg kitől hallotta? Politikai vitában mindig bizalmas adatnak 
számít, hogy ki mit mondott. Az ellentétes vélemények kifecsegése 
aláaknázhatja a végső döntést. Valaki megszegte ezt a szabályt, 
vélhetőleg azért, hogy keresztbe tegyen Kajnak. 

Egyelőre nem foglalkozott a kérdéssel. 

— Üzenetet hozok a külügyminisztertől — mondta. — Beszélni óhajt 
önnel. Lenne olyan szíves időpontot egyeztetni a holnapi 
látogatáshoz? 

Kaj rendkívül udvariasan viselkedett, és nincs olyan nagykövet, 
aki nemet mondana egy külügyminiszter kérésére. Ám Paknak nem 
volt sietős igent mondania, inkább azt kérdezte dölyfösen: 

— Mit óhajt megvitatni velem? 

-— Észak-Korea vegyi és biológiai fegyvereit. 

— Nekünk nincsenek ilyen fegyvereink. 

Kaj elfojtott egy sóhajt. Egy állam hangnemét mindig azok 
szabják meg, akik a csúcson vannak. Pak is a Legfelsőbb Vezetőt 
majmolta, aki erényesen csökönyös volt, mint egy fundamentalista. 
Felelj csak igennel, te faszkalap, gondolta fáradtan Kaj, de mondani 
azt mondta. 

— Akkor az igen rövid megbeszélés lesz. 

- Talán nem. Én is időpontot akartam kérni Vu elvtárstól egy 
másik kérdés miatt. 

— Megkérdezhetem, mi az? 

— Talán szükségünk lehet az önök segítségére ennek az endzso- 
dongi zendülésnek az eltiprásában, amelyet az amerikaiak 
szerveznek. 

Kaj nem reagált az amerikaiak említésére. Propagandisztikus 
közhely volt, amelyben Pak ugyanúgy nem hitt, mint ő. 

— Mire gondoltak? 

— Ezt a miniszterrel fogom megbeszélni. 


— Bizonyára katonai segítségre gondolnak. Pak ezt elengedte a 
füle mellett. 

— Holnap felhívom a minisztert. 

— Tájékoztatni fogom. 

A vendégeket éppen felkérték, hogy fáradjanak az asztalhoz, 
amikor Kaj ismét megkereste Vu-pajt. 

— Csen elnök egyetért a javaslatommal — újságolta Vu. — Ha 
Észak- Korea vegyi vagy biológiai fegyvereket vet be, azonnal 
felfüggesztünk minden segélyt. 

— Helyes — mondta Kaj. — Ha pedig holnap közli ezt Pak 
nagykövettel, ő katonai támogatást fog kérni a lázadók ellen. 

Vu a fejét rázta. 

- Csen nem küld kínai csapatokat Észak-Koreába. Ne feledje, 
hogy a lázadóknak atomfegyvereik vannak. Még Észak-Korea sem 
ér meg egy atomháborút. 

Kaj nem akarta, hogy a külügyminiszter egyszerűen lesöpörje 
Pak kérését. 

— Ajánlhatunk korlátozott segítséget — javasolta. — Fegyvereket, 
lőszert. Hírszerzést is. De harcoló katonákat nem. 

Vu bólintott. 

— Kizárólag olyat, ami rövid távon használható a csatatéren. 
Semmi olyat, ami bevethető Dél-Korea ellen. 

Kaj fennhangon gondolkodott. 

—- Azzal a feltétellel, hogy Észak-Korea beszünteti provokatív 
betöréseit a vitatott tengeri területekre. 

— Jó ötlet! Korlátozott segítség, azzal a feltétellel, hogy 
tisztességesen viselkednek. 

— Igen. 

— Javasolni fogom Csennek. 

Kaj benézett az ebédlőbe, ahol száz pincér már az első fogást 
hordta fel az asztalokra. 

— Jó étvágyat a vacsorához — mondta. 

— Maga nem marad? 

- A zambiai kormány nem tartja elengedhetetlennek a 
jelenlétemet. Vu gyászosan mosolygott. 

— Maga mázlista! 


Másnap délelőtt a külügyminisztériumban találkoztak. Elsőnek Kaj 
érkezett, utána Pak nagykövet négy tanácsadóval. Körülültek egy 
asztalt, amelyen kitöltött tea várakozott porcelántányérral lefedett 
csészékben, hogy ki ne hűljön. Átestek az előírt nyájaskodáson, ám 
a légkör a szóvirágok ellenére is feszült volt. A vitát Vu nyitotta meg. 

— Meg akarom beszélni önnel a vegyi és biológiai fegyvereket. 

Pak nyomban közbevágott, ugyanazt ismételve el, amit Kajnak 
mondott az este: 

— Nekünk nincsenek ilyen fegyvereink. 

— Az ön tudomása szerint — kínálta fel Vu a kiutat. 

— Biztos tudásom szerint — makacskodott Pa. Vu előre 
megfogalmazta a választ. 

— Arra az esetre, ha ilyeneket óhajtanának beszerezni a jövőben, 
és arra az esetre, ha a katonaságnak valóban lennének ilyen 
fegyverei az ön tudtán kívül, Csen elnök elvtárs félreérthetetlenül 
közölni akarja önnel az álláspontját. 

— Jól ismerjük az elnök elvtárs álláspontját. Jómagam... Vu 
fölemelte a hangját, és belefojtotta a szót a koreaiba. 

— Az elnök arra utasított, hogy értessem meg! — mondta, immár 
nem leplezve a dühét. 

Pak befogta a száját. 

— Észak-Korea sohasem használhat ilyen fegyvereket Dél-Korea 
ellen. — Vu fölemelte a kezét, hogy Pak ne szakíthassa félbe ismét. — 
Ha maguk dacolnak ezzel a rendelkezéssel, vagy eltekintenek tőle, 
vagy akár véletlenségből is megsértik, annak haladéktalan és 
megmásíthatatlan következményei lesznek. Kína minden további 
vita, sőt figyelmeztetés nélkül megvon Észak-Koreától mindenféle 
segélyt, egyszer s mindenkorra! Nem lesz több! Semmi! 

Pak dacos képet vágott, de Kaj meglátta a sokkot a gunyoros 
félmosoly mögött. 

- Ha végzetesen meggyöngítik Észak-Koreát, az amerikaiak 
megpróbálják elfoglalni, márpedig őket bizonyosan nem akarják 
szomszédnak — mondta szkeptikus hangra törekedve a nagykövet. 


— Nem azért hívattam ide, hogy vitatkozzak! — mondta gorombán 
Vu, akiről végleg lehámlott a finom máz. — Tényeket közlök. 
Gondoljon, amit akar, de hagyják azokat a szörnyű és 
kiszámíthatatlan fegyvereket ott, ahol jelenleg dugdossák, és még 
csak ne is gondoljanak rá, hogy bevetik őket. 

Pak visszanyerte az önuralmát. 

— Ez nagyon világos üzenet, külügyminiszter elvtárs. Köszönöm. 

— Helyes. És ön is akar nekem mondani valamit. 

— Igen. Az Endzso-dongban kezdődött lázadást nehezebb kezelni, 
mint azt a kormányom nyilvánosan beismeri. 

— Méltányolom az őszinteségét — mondta Vu, aki visszaváltozott 
charmeurré. 

— Hisszük, hogy az észak-koreai és a kínai fegyveres erők közös 
fellépése lenne a leggyorsabb és a leghatásosabb módszer az ügy 
lezárására. Ebből az erődemonstrációból az árulók megtudhatnák, 
hogy elsöprő fölénnyel állnak szemben. 

— Felfogom a logikáját — mondta Vu. 

— Továbbá azt is megmutatná a lázadók támogatóinak Dél- 
Koreában és az Egyesült Államokban, hogy Észak-Koreának is 
vannak hatalmas barátai. 

Méghozzá rohadtul kevés, gondolta Kaj. 

— Továbbítom az üzenetet Csen elnök elvtársnak — mondta Vu -—, 
de azt máris közölhetem, hogy ebből a célból nem fog kínai 
csapatokat küldeni Észak-Koreába. 

— Ez nagy csalódás — mondta mereven Pak. 

— De azért ne essen kétségbe - folytatta Vu. — Képesek lehetünk 
adni önöknek fegyvert, lőszert és adatokat, amelyek összeszedhetők 
a lázadókról. 

Pak nyilvánvalóan nevetségesnek tartotta ezt az ajánlatot, de túl 
ravasz volt ahhoz, hogy nyíltan elutasítsa. 

— Minden segítségnek örülünk, bár ez aligha lesz elég. 

— Hozzá kell tennem, hogy ennek a segítségnek feltételei vannak. 

— Milyen feltételei? 

- Hogy Észak-Korea hagyjon fel provokáló határsértéseivel a 
vitatott vizeken. 


— Mi nem fogadjuk el az úgynevezett északi határvonalat, amelyet 
egyoldalúan... 

— Mi sem, de nem ez a lényeg! — szakította félbe Vu. — Mindössze 
azt gondoljuk, hogy ez nem az a pillanat, amelyben halászhajók 
legázolásával támaszthatnák alá az álláspontjukat. Csen elnök 
elvtárs azt akarja, hogy verjék le a lázadást, de kontraproduktívnak 
tartja Dél- Korea provokálását. 

—A Koreai Demokratikus Népköztársaság — Pak nagyképűségből 
az ország hivatalos nevét használta — nem fog behódolni a 
hatalmaskodásnak. 

— Nem is akarjuk, hogy azt tegyék — vágta rá Vu —, de egyszerre 
csak egy problémával foglalkozhatnak. Úgy jobb esélyük lesz rá, 
hogy mindkettőt megoldják. —- Felállt, jelezve, hogy a 
megbeszélésnek vége. 

Pak értette a célzást. 

— Továbbítani fogom az üzenetét — mondta. -— Legfelsőbb 
Vezetőnk nevében köszönöm, hogy fogadott. 

— Nagyon szívesen. 

A koreaiak kisorjáztak a szobából. Mikor az ajtó becsukódott, Kaj 
megkérdezte: 

— Ön szerint lesz elég eszük azt tenni, amit kértünk? 

— Kizárt — felelte Vu. 


DEFCON 3 


A szokásosnál magasabb készültségi szint. 
A légierő mozgósíthatósága 15 perc. 
(Az amerikai haderő 2001. szeptember 11-én volt ezen a 
szinten.) 


31. fejezet 


Gus bejött az Ovális Irodába, a kezében egy térképpel. 

— Robbanás történt a Koreai-szorosban — mondta. 

Pauline még képviselő korában látogatott el Koreába. Az útjáról 
készült fotókkal elnyerte a Chicagóban élő 45 000 koreai-amerikai 
rokonszenvét. 

— Juttassa csak eszembe, hol is van a Koreai-szoros — mondta. 

Gus megkerülte az asztalt, és az asszony elé tette a térképet. 
Pauline beszívta fa füstjéből, levendulából és pézsmából kevert, 
jellegzetes illatát. Ellenállt a kísértésnek, hogy megérintse a férfit. 

Gus nagyon komoly volt. 

— Dél-Korea és Japán között található — mutatta. — A robbanás a 
szoros nyugati végén történt egy Csedzsu nevű, nagy sziget 
közelében. Nyaralóhely, homokos partokkal, de van ott egy közepes 
méretű haditengerészeti támaszpont is. 

— Vannak amerikai csapatok a támaszponton? 

— Nincsenek. 

— Helyes. — Koreában 28 500 fős amerikai haderő állomásozott; 
utazása során Pauline-nak többekkel volt alkalma beszélni, köztük 
olyanokkal, akik az ő választókörzetéhez tartoztak. Kérdezte tőlük, 
hogy érzik magukat a Föld másik oldalán? A katonáknak tetszett 
Szöul izgalmas éjszakai élete, csak arra panaszkodtak, hogy a 
koreai lányok félénkek. 

Azokért a fiatalokért ő a felelős. 

Gus ujja megpihent egy ponton a szigettől délre. 

— A robbanás nem volt messze a támaszponttól. Korántsem volt 
olyan erős, mint egy földrengés vagy egy atombomba, de a közeli 
szenzorok érzékelték. 

— Mi okozhatta? 

— Nem volt természeti jelenség. Lehetett egy ősrégi befulladt 
torpedó vagy mélységi bomba, de azoknál nagyobbnak vélik. Az a 
legvalószínűbb, hogy egy tengeralattjáró robbant fel. 

— Mit mond a hírszerzés? 

Gus telefonja megszólalt. Kivette a zsebéből a mobilt. 


— Remélem, most megtudjuk. — A kijelzőre nézett. — A CIA. 
Fogadjam? 

— Kérem rá. 

— Itt Gus Blake — szólt bele a férfi a telefonba. Aztán figyelt. 

Pauline nézte, és arra gondolt, hogy az asszonyszív is lehet 
befulladt bomba. Óvatosan bánj velem, Gus, nehogy felrobbanjak. 
Ha nem a megfelelő két drótot érinted össze, felrobbanthatsz, romba 
döntve a családomat, az újraválasztási reményeimet és a karrieredet 
is. 

Mostanában sűrűbben támadtak ilyen alkalmatlan gondolatai. 
Gus letette. 

- A CIA beszélt Dél-Korea Nemzeti Hírszerző Szolgálatával. 
Pauline elhúzta a száját. A NHSZ elég sötét társaság volt , 
pályafutásában egymást érték a korrupciós botrányok, a 
beavatkozások a választásokba és más illegális disznóságok. 

— Tudom — mondta Gus, aki olvasott az elnök gondolataiban. — 
Nem a kedvenceink. Nos tehát. Azt mondják, egy tenger alatti 
mozgó objektumot érzékeltek dél-koreai vizekben, és azonosítottak 
Romeo osztályú tengeralattjáróként. Szinte bizonyosan kínai 
gyártmány, és az észak-koreai haditengerészet kötelékébe tartozik. 
Ezek a tengeralattjárók vélhetőleg három ballisztikus rakétával 
vannak fölszerelve, bár ezt nem tudjuk biztosan. Amikor közeledni 
kezdett a csedzsui támaszponthoz, a haditengerészet odaküldött 
egy fregattot. 

— Megpróbálta figyelmeztetni a fregatt a tengeralattjárót? 

— VÍZ alatt nincs tisztességes rádiókapcsolat, így a fregatt ledobott 
egy mélységi aknát, biztos távolságra a tengeralattjárótól, ami az 
adott körülmények között gyakorlatilag az egyetlen módja az 
üzenetnek. De a tengeralattjáró tovább közeledett a támaszponthoz, 
ennélfogva ott úgy döntöttek, hogy támadásra adnak parancsot. A 
fregatt parancsot kapott, hogy lője ki az egyik Red Shark rakétáját, 
ami telibe találta a tengeralattjárót. Túlélők nincsenek. 

— Nem valami fényes magyarázat. 

-— Nem nagyon hiszem el a sztorit. Valószínűbb, hogy a 
tengeralattjáró véletlenül áttévedt a dél-koreaiak felségvizeibe, és 


azok úgy döntöttek, bebizonyítják, hogy ők is tudnak olyan 
kemények lenni, mint az északiak. 

Pauline sóhajtott. 

- Észak megtámad egy halászhajót. Dél elpusztít egy északi 
tengeralattjárót. Szemet szemért. A kígyó fejére kell taposnunk, 
mielőtt megnő. Minden katasztrófa egy apró problémával kezdődik, 
amelyet nem oldanak meg. — Pauline épp ettől rettegett. — Szóljon 
Chessnek, hogy hívja fel Vu-pajt, és javasolja neki, hogy a kínaiak 
fékezzék meg az észak-koreaiakat. 

— Talán nem lennének képesek. 

— Akkor is megpróbálhatják. Egyébként igaza van, a Legfelsőbb 
Vezető feltételezhetően nem hallgat rájuk. Az a bajuk a 
zsarnokoknak, hogy a pozíciójuk olyan ingatag. Egy pillanatra sem 
lazíthatnak a szorításon, mert amint gyöngeséget mutatnak, 
vérszagú lesz a levegő, és a sakálok gyülekeznek. Machiavelli azt 
mondta, inkább féljenek az embertől, mint szeressék, de nem volt 
igaza. Egy népszerű vezető követhet el hibákat, és túléli. Egy 
bizonyos határig. Egy zsarnok nem éli túl. 

— Talán mi rábírhatjuk Dél-Koreát, hogy higgadjanak le. 

— No elnök nehéz eset. 

— Ja. — No Dohui kevély asszony volt, aki hitt a saját lángeszében, 
és úgy érezte, előtte nincs akadály. A populista politikus azzal az 
ünnepélyes ígérettel nyerte meg a választást, hogy Észak- és Dél- 
Korea egyszer ismét egyesülni fog, Amikor rákérdeztek, hogy mikor, 
azt felelte: , Mielőtt meghalok." Dél-Koreában a menő srácok divatba 
hozták a ,Mielőtt meghalok" feliratú pólót, és ez lett az elnök 
jelszava. 

Pauline tisztában volt vele, hogy az újraegyesülés nem lehet ilyen 
egyszerű. lIrtóztató pénzbe kerül, és felmérhetetlen társadalmi 
viharokkal fog járni, amikor a huszonötmillió agyonéheztetett 
északkoreai rádöbben, mekkora hazugság volt minden, amivel 
hitegették őket. Vélhetőleg No is tisztában volt vele, de nyilván úgy 
okoskodott, hogy az amerikaiak majd állják a költségeket, és 
diadalának lendülete úgyis elsöpör minden problémát. 

Bejött Jacgueline Brody kabinetfőnök. 

—A védelmi miniszter beszélni szeretne önnel. 


— A Pentagonbáól telefonál? — kérdezte Pauline. 

— Nem, asszonyom, itt van, útban a konferenciateremhez. 

— Küldje be. 

Luis Rivera eredetileg a haditengerészet legfiatalabb admirálisa 
volt. Bár a szabványos washingtoni sötétkék öltönyt viselte, fekete 
sörtehajával, szorosan megkötött nyakkendőjével, ragyogóra 
fényesített cipőjével sikerült olyan látszatot keltenie, mintha még 
mindig katona lenne. 

— A Nyolcadik Hadsereget súlyos kibertámadás érte Koreában — 
mondta, miután katonás feszességgel üdvözölte Pauline-t és Gust. 

A Nyolcadik Hadsereg a legmagasabb létszámú egység volt a 
Dél- Koreában állomásozó amerikai fegyveres erők között. 

— Miféle támadás? — kérdezte Pauline. 

— DDoS. 

Pauline tudta, hogy most vizsgáztatják. A miniszter informatikai 
tolvajnyelvvel teszi próbára. Csakhogy ő ismerte ezt a rövidítést. 

— Elosztott túlterheléses támadás. — Kijelentés volt, nem kérdés. 
Rivera elismerően bólintott: az elnök állta a próbát. 

— Igen, asszonyom. Ma, kora reggel áttörték a tűzfalainkat, és a 
szervereinket " elárasztották többszörös forrásból származó 
adatcsomagok millióival. A számítógépek lelassultak, az internetünk 
használhatatlan lett. Mindenfajta elektronikus összeköttetés 
megszakadt. 

— Mit csináltak? 

— Blokkoltuk az egész bejövő adatforgalmat. Jelenleg folyik a 
szerverek helyreállítása és a szűrők fejlesztése. Reméljük, hogy egy 
órán belül helyreáll az összeköttetés. Hozzá kell tennem, hogy a 
fegyvervezérlést és -ellenőrzést, amely egy önálló rendszerben van, 
nem fertőzték meg. 

-— Legalább ennyi örömünk legyen. Ki volt a felelős? 

— Az elárasztás több forrásból történt, jobbára oroszországiakból, 
de az igazi forrás úgyszólván bizonyosan Észak-Koreában található. 
Az aláírás kimutatható. Ennél többet nem is értek belőle. Jelenteni 
fogom a Pentagon szakembereinek, mit találtam. 

— De miért most? — kérdezte Pauline. — Észak-Korea évtizedek 
óta ellenségesen viselkedik velünk. Ma váratlanul rájöttek, hogy itt 


az idő a támadásra. Mi a gondolatmenetük? 

— A stratégák egyetértenek abban, hogy a kiberhadviselés 
nélkülözhetetlen előjátéka az igazinak — mondta Luis. 

—- Vagyis a Legfelsőbb Vezető azt gondolja, hogy Észak-Korea 
hamarosan hadban áll az Egyesült Államokkal? 

- Én inkább úgy fogalmaznék, hogy azt hiszik, hamarosan 
hadban állhatnak, valószínűleg inkább Dél-Koreával, de tekintve az 
Egyesült Államok és Dél-Korea szoros kapcsolatát, elővigyázatból 
szeretnének gyengíteni minket. 

Pauline a nemzetbiztonsági tanácsadóra nézett. 

— Egyetértek — mondta Gus. 

- Én úgyszintén — jelentette ki az asszony. — Tervezzük a 
kibervisszavágást, Luis? 

— A helyi parancsnok még rágódik rajta. Nem forszíroztam a 
kérdést — felelte a miniszter. — Hatalmas erőforrásaink vannak a 
kiberhadviseléshez, de a parancsnok vonakodik kiteríteni a kártyátit. 

— Úgy kell bevetnünk a kiberfegyvereinket, hogy a felkészületlen 
ellenség sokkot kapjon tőlük — szólt közbe Gus. 

— Értem — mondta Pauline —, ám a szöuli kormány talán nem 
tanúsít hasonló mérsékletet. 

— Igen — bólintott Luis — sőt gyanúm szerint már visszavágtak. 
Miért közelítette meg az az észak-koreai tengeralattjáró a csedzsui 
támaszpontot? lalán a rendszerei elromlottak, és nem tudott 
navigálni. 

— Mennyi halott, minden ok nélkül — mondta szomorúan Pauline. 

Felnézett. — Jól van, Luis, köszönöm. 

— Én is köszönöm, elnök asszony. — A miniszter távozott. 

— Akar beszélni Chesterrel, mielőtt felhívja Pekinget és Szöult? — 
kérdezte Gus. 

— Igen. Köszönöm, hogy eszembe juttatta. 

— Idehívom. 

Pauline figyelte Gust, ahogy telefonál, és arra gondolt, mi történt 
Gerry és Pippa távollétében. Gerry lefeküdt Ms. Judd-dal, és Pauline 
fontolgatta, hogy lefekszik Gusszal. Tudta, hogy megmenthetné a 
házasságát, meg is próbálja — ezt kell tennie Pippa érdekében -, de 
a szíve mélyén valami mást akart. 


Gus letette. 

— Chess odaát van az utca másik oldalán, az Eisenhower 
Buildingben — mondta. — Öt perc múlva itt lesz. 

Ilyen volt a Fehér Ház. Órák teltek el megfeszített munkában, 
amikor semmi sem zavarhatta meg Pauline összpontosítását; aztán 
jött egy váratlan szünet, amelybe benyomult életének másik része. 

— Öt év múlva nem lesz ebben az irodában -— szólt halkan Gus. 

— Talán már egy év múlva sem. 

— De az öt hihetőbb. 

Pauline a tanácsadója arcát kémlelte, és egy erős embert látott, 
akinek nehéz kifejeznie a mély érzelmeket. Vajon mit fog hallani? 
Elszállt belőle az erő, és ez megdöbbentette, mert még sohasem 
érezte magát erőtlennek. 

— Pippa főiskolás lesz öt év múlva — folytatta Gus. Az asszony 
bólintott, és nem értette, mitől fél. 

— Maga pedig szabad lesz — mondta a férfi. 

— Szabad... — tűnődött Pauline. 

Kezdte látni, mi lehet ebből. Egyszerre aggódott és repesett. 

Gus behunyta a szemét, amíg visszanyerte az önuralmát. Aztán 
felnézett, és azt mondta: 

— Húszéves voltam, amikor beleszerettem Tamirába. 

A volt feleségét hívták Tamirának. Pauline elképzelte a 
negyvenes évei végén járó magas, fekete asszonyt. Nem vékony, de 
izmos, önérzetes és elegáns. Egykor futóbajnok, ma a sport 
csillagainak sikeres menedzsere. Gyönyörű, eszes, és egyáltalán 
nem érdekli a politika. 

— Sokáig voltunk együtt, de lassan eltávolodtunk — folytatta Gus. — 
Már tíz éve vagyok egyedül. — Volt egy kis szomorúság a hangjában, 
ami elárulta, hogy sose álmodott legényéletről. — Nem csaptam fel 
aszkétának, jártam nőkkel, köztük néhány igazán remek 
teremtéssel. -— Pauline egy csepp dicsekvést sem érzett a 
hangjában. Csupán tényeket közölt. A teljes közzététel kedvéért, 
gondolta az asszony, és egy pillanatig mulattatta ez az átcsúszás a 
jogi tolvajnyelvbe. — Fiatalabbakkal, idősebbekkel, politikusokkal, 
apolitikusakkal, főleg feketékkel, pár fehérrel is. Okos, szexi nőkkel. 


De nem lettem szerelmes. Közel se jártam hozzá. Amíg meg nem 
ismerhettem magát. 

— Miről beszél? 

— Arról, hogy tíz évig vártam magára. — A férfi elmosolyodott. — És 
ha kell, tudok várni még öt évet. 

Pauline egy szót se bírt szólni, mert összeszorult a torka. 
Könnyek szöktek a szemébe. Gus nyakába akart borulni, a mellére 
akarta hajtani a fejét, bele akart sírni a krétacsíkos öltönybe. Ám 
bejött Chester Jackson, a külügyminisztere, és neki egy másodperc 
alatt össze kellett szednie magát. 

Kihúzott egy fiókot, papírzsebkendőt markolt ki belőle, elfordult, 
kifújta az orrát. Kinézett az ablakon, a déli pázsiton túl a National 
Mallra, ahol szilfák és cseresznyefák ezrei lángoltak az ősz 
dicsőséges vörös, narancs és arany árnyalataiban, emlékeztetve az 
asszonyt, hogy még mindig van idő örülni, akkor is, ha eljön a tél. 

— Remélem, nem fáztam meg -— mondta, észrevétlenül felitatva 
néhány szökevény könnyet. Aztán leült, és a férfiakhoz fordult, 
zavartan, de boldogan, és azt mondta: — Hát akkor térjünk a tárgyra. 


kxk 


Este a vacsoránál megszólalt Pippa: 

— Mama, kérdezhetek valamit? 

— Hogyne, szívem. 

— Te bevetnél atomfegyvereket? Pauline meglepődött, ám nem 
habozott. 

— Igen, természetesen. Hogy jutott ez az eszedbe? 

— Erről beszélgettünk az iskolában, és Cindy Riley azt mondta: ,A 
te mamád lesz az, aki meg fogja nyomni a gombot." De 
megnyomnád? 

— Meg. Nem lehetsz elnök, ha nem vagy hajlandó. Hozzátartozik 
a munkádhoz. 

Pippa elfordult a székén, hogy szemben legyen az anyjával. 

— De hát láttad azokat a képeket Hirosimáról! Látnod kellett! 

Pauline-nak még dolgoznia kellett, úgy, mint minden este, ám ez 
fontos beszélgetés, tehát nem fogja sürgetni Pippát. A gyerek 


nyugtalan volt. Pauline vágyakozva gondolt azokra az időkre, amikor 
Pippa még könnyű kérdéseket tett föl, például hogy hova megy a 
hold, amikor nem látjuk. 

— Igen - felelte. — Alaposan megnéztem azokat a fényképeket. 

— Az egészet, hogy mondjam, eltörölte — egyetlen bomba! 

— Igen. 

— És az a rengeteg ember, akiket megölt! Nyolcvanezer! 

— Tudom. 

-— És a túlélőknek még sokkal rosszabb volt. Borzasztó égési 
sebek, utána meg a sugárbetegség. 

-— A munkám legfontosabb része arra vigyázni, hogy ez ne 
következhessen be soha többé. 

-— De hát most mondtad, hogy bevetnél atomfegyvereket! 

— Figyelj. 1945 óta az Egyesült Államok sok háborúban harcolt, 
kicsikben és nagyokban, időnként olyan államok ellen, amelyeknek 
ugyancsak volt atomfegyvere — de azokat soha többé nem 
használták. 

— Nem azt bizonyítja ez, hogy nincs szükség rájuk? 

— Nem, ez azt bizonyítja, hogy az elrettentés működik. Más 
nemzetek — félnek  — megtámadni az Egyesült Államokat 
atomfegyverekkel, mert tudják, hogy visszavágnánk, és nem 
győzhetnének. 

Pippa egyre zaklatottabb lett, a hangja kiélesedett. 

— De ha ez történik, és te megnyomod a gombot, akkor mind 
meghalunk! 

-— Nem mind, nem szükségszerűen. -— Pauline tudta, hogy 
érvelésének ez a gyenge pontja. 

— Miért nem teszel csak úgy, mintha megnyomnád? 

— Nem hiszek a színlelésben. Nem működne. Úgyis lebuknék. 

Különben sem kell színlelnem, mert komolyan gondolom. 

Könnyek szöktek Pippa szemébe. 

— De mama, az atomháború kiirthatja az emberiséget! 

— Tudom. A klímaválság is kiirthatja, vagy egy üstökös, vagy a 
következő vírus. Ezekkel a dolgokkal kell megbirkóznunk, hogy 
életben maradjunk. 


-— De mikor nyomnád meg a gombot? Mármint milyen 
körülmények között? Mi vehetne rá, hogy megkockáztasd a 
világvégét? 

— Gondolhatod, hogy én is sokat töprengtem ezen, sok éven át — 
kezdte Pauline. — Van három feltétel. Először: a problémától 
függetlenül . megpróbálkoztunk minden békés megoldási 
lehetőséggel 

— minden diplomáciai eszközzel —, de mindegyik kudarcot vallott. 

— Jó, hát ez evidens. 

— Légy türelmes, életem, mert ez fontos. Másodszor: óriási 
tartalékunk van nem nukleáris fegyverekből, de azokkal sem oldható 
meg a probléma. 

— Nehéz elképzelni. 

Cseppet sem volt nehéz, ám Pauline nem tért le a mellékútra. 

— Harmadszor és utoljára, amerikaiakat öl meg vagy fenyeget 
halállal az ellenséges akció. Tehát, mint láthatod, az atomháború az 
utolsó megoldás, amikor minden más kudarcot vallott. Ebben 
különbözöm én a Moore-féléktől, mert ők atomot használnának 
elsőnek, ami után semmi sem marad. 

-—De ha az összes feltételed teljesül, akkor azt kockáztatod, hogy 
kiirtod az egész emberiséget! 

Pauline nem hitte, hogy az olyan rossz lenne, bár kétségtelenül 
elég rossz. Nem akart mellébeszélni. 

— Igen, azt, és ha nem lennék képes igennel válaszolni erre a 
kérdésre, akkor nem lehetnék elnök. 

— Hát ez szörnyű! — mondta Pippa, bár nem látszott túlságosan 
letörtnek. A tények ismerete segített szembenéznie a szörnyűséggel. 

Pauline fölállt. 

— Most pedig vissza kell mennem dolgozni az Ovális Irodába, 
hogy ez ne történhessen meg. 

— Sok szerencsét, mama. 

— Köszönöm, édes. 

Odakint erősen hűlt az idő. Pauline már korábban is érezte, ezért 
úgy döntött, hogy abban az alagútban megy át a nyugati szárnyba, 
amelyet Ronald Reagan építtetett. Lement az alagsorba, kinyitott 
egy szekrényajtót, belépett az alagútba, és sietős léptekkel elindult a 


sötétbarna szőnyegen. Valóban elhitte Reagan, hogy itt 
biztonságban lesz az atomtámadástól? Inkább csak nem szeretett 
fázni, miközben átmegy a nyugati szárnyba. 

A falak egyhangúságát amerikai dzsesszlegendák bekeretezett 
képei törték meg, amelyeket valószínűleg Obamáék válogattak 
össze. Kétlem, hogy Reaganék kedvelték volna Wynton Marsalist, 
gondolta Pauline. Az alagút a fenti oszlopcsarnok vonalát követve 
félúton derékszögben elfordult, és egy lépcsőben folytatódott, amely 
az Ovális Irodán kívül található rejtekajtóhoz vezetett. 

Ám Pauline kihagyta az Ovális Irodát, mert ő a kényelmes kis 
dolgozószobába igyekezett, amelynek nem volt szertartási 
hangulata. Elolvasta a teljes jelentést a hufrai rajtaütésről a szaharai 
sivatagban. Nem kerülte el a figyelmét, hogy itt is feltűnt a két 
tehetséges nő, Susan Marcus és Tamara Levit. Eltűnődött a 
táborban talált észak- koreai fegyvereken, és a titokzatos emberen, 
aki Pak Dzsonghunnak mondta magát. 

Gondolatai visszatértek a Pippával folytatott beszélgetéshez. 
Utólag sem változtatott volna semmin, amit mondott. Jó szellemi 
torna, amikor egy gyerek előtt kell igazolnunk magunkat: megtisztítja 
az elmét. 

Főleg pedig ráébreszt, milyen mérhetetlenül magányosak 
vagyunk. Valószínűleg sohasem kell meghoznia a döntést, amelyről 
Pippa faggatta — Isten őrizz! -, de minden egyes nap súlyos 
kérdésekkel " szembesítette. — Döntései — gazdagságot vagy 
szegénységet, igazságot vagy igazságtalanságot, életet vagy halált 
hoztak az embereknek. 

Igyekezett megtenni minden tőle telhetőt, de sose volt száz 
százalékig biztos benne, hogy igaza van. 

És senkivel sem oszthatta meg a terhet. 

Éjszaka a telefon ébresztette. Az óra az éjjeliszekrényen egyet 
mutatott. Ismét egyedül aludt a Lincoln hálószobában. Gus 
telefonált. 


— Úgy gondoljuk, hogy Észak-Korea hamarosan megtámadja Dél- 
Koreát. 

— Ó, a rohadt életbe! — mondta Pauline. 

— Washingtoni idő szerint kevéssel éjfél után a jelhírszerzés 
fokozott tevékenységet észlelt Csonghvában, a koreai néphadsereg 
légi és légvédelmi főparancsnokságán. A magas rangú katonai és 
politikai vezetőket értesítettük. Önre várnak a konferenciateremben. 

Pauline-t mély álmából verte föl a telefon, de most gyorsan ki 
kellett tisztítania a fejét. Farmerbe-pulóverbe bújt, papucscipőt 
húzott, zilált haját elrejtette egy baseballsapka alá, aztán lesietett a 
nyugati szárny alagsorába. Mire odaért, tökéletesen éber volt. 

Ha a konferenciatermet használták, általában nem maradt szabad 
szék a hosszú asztalnál és a falnál, ahol a tanácsadók ültek a 
monitorok alatt, de most csupán egy maroknyian voltak: Gus, Chess, 
Luis, Jacgueline Brody kabinetfőnök, Sophia Magliani, a Nemzeti 
Hírszerzés igazgatója, meg néhány titkár. Mások még nem értek ide. 

Minden széknél volt egy számítógép és egy telefonos fejhallgató. 
Luis viselte a magáét, és ahogy Pauline betette a lábát, rögtön 
megszólalt. 

— Elnök asszony, két perce az egyik infravörös korai riasztó 
műholdunk észlelte hat rakéta fellövését Sinoriból, egy észak-koreai 
támaszpontról. 

Pauline nem ült le. 

— Hol járnak most a rakéták? — kérdezte. 

Gus eléje tett egy csésze kávét, feketén, csak pár csepp tejjel, 
úgy, ahogy Pauline szerette. 

— Kösz — mormolta az asszony, és hálásan kortyolt. Luis folytatta. 

— Az egyik rakéta besült, és másodpercek alatt lezuhant. A 
megmaradt öt behatolt Dél-Koreába. Ott egy másik is bedöglött. 

— Tudjuk, miért? 

— Nem, de a rakétáknál nem szokatlan a meghibásodás. 

— Oké, folytassa. 

— Először azt gondoltuk, Szöult vette célba — a főváros tűnt 
logikusnak -, de mostanra áthaladtak fölötte, és a déli parthoz 
közelednek. — Egy fali monitorra mutatott. — A radar- és más bemenő 
jelekből felépített grafikából képet alkothatunk róla, hol tartanak. 


Pauline négy vörös ívet látott Dél-Korea térképén. Mindegyik ív 
egy nyílhegyben végződött, és lassan kúszott dél felé. 

— Két valószínű célpontot látok — mondta. — Puszant és Csedzsut. 
— Puszan a déli parton az ország második legnagyobb városa volt, 
három és fél millió lakossal, és hatalmas  koreai—-amerikai 
haditengerészeti bázissal. Ám az ennél jóval kisebb támaszpontnak 
Csedzsu nyaralószigetén, ahol kizárólag koreai erők állomásoztak, 
jelképes fontossága lehetett, mert ott semmisítették meg az előző 
napon az észak-koreai tengeralattjárót. 

— Egyetértek — bólintott Luis. — Hamarosan megtudjuk, melyik. — 
Kezét fölemelve csendet kért, mert figyelt valamire a 
fejhallgatójában: 

— A Pentagon közlése szerint a rakéták túl vannak az út felén Dél- 
Korea fölött, és két percen belül meg kell érkezniük a partra. 

Pauline-nak elakadt a lélegzete a sebességtől, amellyel a rakéták 
megtettek százhatvan kilométert. 

— Van még egy harmadik lehetőség — szólt közbe Chess. — Az, 
hogy nincs is célpont. 

— Magyarázza meg - kérte Pauline. 

- A rakétákat szánhatják erődemonstrációnak Dél-Korea 
elrettentésére. Ebben az esetben átrepülik az egész országot, és a 
tengerbe csapódnak. 

— Reménykedjünk, bár ez nem a Legfelsőbb Vezető stílusa — 
mondta Pauline. — Luis, ezek ballisztikus rakéták vagy cirkáló 
rakéták? 

- Úgy gondoljuk, hogy közepes hatótávolságú ballisztikus 
rakétával van dolgunk. 

— Repesz-romboló vagy nukleáris ? 

— Repesz-romboló. Ezek a rakéták Sinoriból jöttek, amely a 
Legfelsőbb Vezető kezén van. Már nincsenek atomfegyverei, mert 
azokon a támaszpontokon a szélsőséges lázadók parancsolnak. 

— Miért repülnek még mindig ezek a rakéták? Dél-Koreának 
vannak rakétaelhárító rakétái, nem? 

— A ballisztikus rakétákat nem lehet repülés közben lelőni. Túl 
magasan vannak, és túl gyorsak. A dél-koreai Cheolmae 4HL föld- 
levegő rakétarendszer akkor támadja meg őket, amikor a leszálló 


ágban lesznek, mert a célhoz közeledve lelassulnak. Akkor nem 
lőhetett rájuk, amikor elszálltak Szöul felett. 

— De most már igen. 

— Minden másodpercben. 

— Reménykedjünk. Mit tettünk, hogy megakadályozzuk ezt? — 
fordult a külügyminiszteréhez Pauline. 

-— Amint megkaptuk a jelhírszerzés figyelmeztetését, rögtön 
felhívtam Vu-paj kínai külügyminisztert, aki leadott valami link 
hadovát, de egyértelműen fogalma sem volt róla, mit akar a 
Legfelsőbb Vezető. 

— Mással nem beszélt? 

— A dél-koreaiak nem tudják, miért támadják őket. Észak-Korea 
ENSZ-delegátusa nem hívott vissza. 

Az elnök Sophiára nézett. 

— Valami a CIA-tól? 

— Langley-ből nem. — Sophia ragyogó szokott lenni, de ma 
éjszaka kutyafuttában öltözött fel. Hosszú, hullámos haját simán 
hátrafésülte és kontyba kötötte, sárga tréningfelsőt és zöld 
futónadrágot viselt, bár az esze most is vágott. — Davidson, a legjobb 
pekingi emberük kétségbeesetten próbál beszélni a Kuoan-pu 
főnökével, akit jól ismer, de eddig nem sikerült elérnie. 

Pauline bólintott. 

— Csang-kaj. Már hallottam róla. Ha valaki tudja Pekingben, hogy 
mi történik, akkor az Ő. 

Luis megint a fejhallgatójába bejövő üzenetet hallgatta. 

— A Pentagon most már bizonyos benne, hogy a célpont Csedzsu. 

— Ami válasz a kérdésre — szögezte le Pauline. — Ez megtorlás. A 
Legfelsőbb Vezető megbünteti a támaszpontot, amely elpusztította a 
tengeralattjáróját. Pedig azt hinnénk, hogy épp eléggé lefoglalja a 
harc a lázadókkal a saját országában. 

— Nem sikerült levernie a lázadást, amitől gyengének látszik — 
mondta Gus. — A tengeralattjáró elsüllyesztése tovább rontja a 
helyzetét. Irtózatosan szüksége lenne valamire, ami keménynek 
mutatja. 

— Van videónk a támaszpontról! — szólt Luis. — Nem nyilvános, 
úgyhogy nyilván hackelték. — Az egyik monitoron megjelent egy kép. 


— Zárt láncú televízió, térfigyelő kamera. 

Nagy kikötőt láttak, partvédfallal bekerítve. A falon belül volt egy 
romboló, öt fregatt és egy tengeralattjáró. Változott a kép, ezt már 
vélhetőleg másik kamera vette. Most tengerészeket láttak egy hajó 
fedélzetén. Valaki valahol egy hátsó szobában több videót nézett, 
kiválasztva a legbeszédesebbeket, mert ismét váltott a kép: utak, 
alacsony irodák és lakóházak tűntek fel a monitoron. Ezen a képen 
lázas tevékenység folyt: emberek futkostak, gépkocsik robogtak, 
tisztek ordítottak mobilba. 

— A légvédelmi üteg tüzelt — magyarázta Luis. 

— Hány rakétát lőtt ki? — kérdezte Pauline. 

— Egyszerre nyolcat szokott. Egy pillanat... Egy a nyolcból pár 
másodperc múlva lezuhant. A megmaradt hét a levegőben van. 

Egy perc múlva hét új ív jelent meg a radargrafikán, hogy elfogják 
a bejövő rakétákat. 


— Kontaktus harminc másodperc múlva — jelezte Luis. A 
képernyőn az ívek közeledtek egymáshoz. 

— Ha a rakéták lakott terület fölött robbannak fel... — mondta 
Pauline. 


— A rakétaelhárító rakétában nincs robbanófej. Azzal semmisíti 
meg a támadót, hogy egyszerűen nekimegy. Viszont a támadó 
felrobbanhat a becsapódásnál. — Ismét tartott egy rövid szünetet. — 
Tíz másodperc. 

Néma csend volt a szobában. Mindenki a grafikát bámulta. A 
pontok összeálltak. 

— Kontaktus — mondta Luis. A grafika megdermedt. 

— A levegő tele van repeszekkel — magyarázta Luis. — A radar 
nem tiszta. Vannak találatok, de nem tudjuk, mennyi. 

— Nem kellett volna mindet leszedni? — kérdezte Pauline. — 
Elvégre hét elfogó van négy bejövő ellen! 

— Igen — bólintott Luis —, de a rakéták sohasem tökéletesek. Na, 
megvan... Az istenit, csak két találat! Kettő még mindig közelít 
Csedzsuhoz! 

— De az ég szerelmére, miért nem lőttek ki rájuk mindent, amijük 
van? — kérdezte Chess. 

Erre Pauline válaszolt: 


- És akkor mit csinálnának, ha az észak-koreaiak rájuk 
küldenének újabb hatot? 

Ám Chessnek volt még kérdése. 

— Mi van az öt rakétaelhárító rakétával, amelyek nem találták el a 
céltárgyat? Nem próbálkozhatnak ismét? 

— Ennél a sebességnél nem fordulhatnak meg. Egy idő után 
lelassulnak és leesnek, remélhetőleg a tengerbe. 

— Harminc másodperc — mondta Luis. 

Mindenki a célba vett támaszpont videóját bámulta. 

Az ottaniak valószínűleg nem látják a rakétákat, amelyek túl 
gyorsak az emberi szemnek, gondolta Pauline. De azzal tisztában 
vannak, hogy támadják őket. Mindenki rohant, voltak, akik 
céltudatosan, mások fejetlenül. 

— Tíz másodperc — mondta Luis. 

Pauline szerette volna elfordítani a fejét. Nem akarta nézni a 
mások halálát, de tudta, hogy most nem hőkölhet vissza. Látnia kell, 
mi történik, hogy tanúsíthassa. 

Egy alacsony házsort nézett, amikor a monitor villogni kezdett, 
egyszerre öt-hat helyen. Még volt ideje felfogni, hogy a rakétáknak 
többszörös robbanófeje van. Aztán ledőlt egy fal, egy asztal, és egy 
ember elszállt, egy furgon belerohant egy parkoló autóba. Aztán 
mindent elnyelt a sűrű, szürke füst. 

A kép átváltott a kikötőre. Pauline látta, amint a másik rakéta 
megszórja a hajókat. Még szerencse, hogy a ballisztikus rakéták 
nem túl pontosak. Látott füstöt, lángot, gyűrött fémet, és egy matrózt, 
amint a tengerbe ugrik. 

Aztán kiürült a képernyő. 

Hosszú, hűdött csend volt. Végül Luis azt mondta: 

— Megszakadt az adás. Azt gondolják, hogy a rendszer 
megsemmisült, ami nem meglepő. 

— Eleget láttunk ahhoz, hogy tudjuk, itt több tucat lesz a holtak és 
sebesültek száma, a kár pedig dollármilliókra rúg — szögezte le 
Pauline. — De vajon vége van ezzel? Feltételezem, arról csak 
hallottunk volna, hogy több rakétát is kilőttek valahol Észak- 
Koreában. 

Louis megkérdezte a Pentagont, és várt. 


— Nem, nincs több - felelte. 

Pauline most már leült az asztalfőre. 

— Hölgyeim és uraim, nem a háború tört ki — mondta. 

A tanács egy ideig emésztette, amit hallott. Aztán megszólalt 
Gus: 

— Egyetértek, elnök asszony, de kifejtené a gondolatmenetét? 

— Természetesen. Egy: szigorúan korlátozott csapás volt — hat 
rakéta, egy célpont -—, nem pedig kísérlet Dél-Korea elfoglalására 
vagy megsemmisítésére. Kettő: vigyáztak, hogy ne öljenek meg 
amerikaiakat, egy olyan haditengerészeti támaszpontot vettek célba, 
amelyet nem használnak amerikai hajók. Összefoglalva, ez a 
támadás mindenestül mérsékletről tanúskodik. — Körülnézett és 
hozzátette: — Paradox módon. 

Gus töprengve bólogatott. 

— Visszavágtak a támaszpontnak, amely megsemmisítette a 
tengeralattjárójukat, és ennyi. Azt akarják, hogy tekintsük ezt 
arányos válasznak. 

— Békét akarnak — mondta Pauline. — Azon küszködnek, hogy 
megnyerjenek egy polgárháborút, nem akarnak még Dél-Koreával is 
harcolni a szélsőségesek mellett. 

— Mi a teendőnk? - kérdezte Chess. 

Pauline azonnal válaszolt, mert több lépéssel megelőzte 
gondolatban a többieket: 

— Meg kell akadályoznunk Dél-Koreát abban, hogy visszavágjon. 
Nem fog tetszeni nekik, de le kell nyelniük. Egyezségük van velünk, 
az 1953-as kölcsönös védelmi szerződés. Annak a dokumentumnak 
a harmadik cikkelye kötelezi őket, hogy tanácskozzanak velünk, ha 
külső támadás fenyegeti őket. Egyeztetniük kell velünk. 

Luis szkeptikus képet vágott. 

— Elméletben. 

-— Igaz. A nemzetközi kapcsolatok alaptörvénye, hogy a 
kormányok akkor teljesítik szerződéses kötelezettségeiket, amikor 
nekik megfelel. Amikor nem találnak kifogásokat. Most tehát 
kényszerítenünk kell őket. 

— Jó ötlet — mondta Chess. — Hogyan? 


— Tűzszünetet és békekonferenciát fogok javasolni: Észak-Korea, 
Dél-Korea, Kína és mi. Egy ázsiai országban tartjuk, többé-kevésbé 
semleges helyen. Srí Lanka talán megfelel. 

Chess bólintott. 

— Esetleg a Fülöp-szigetek. Vagy Laosz, ha a kínaiak jobban 
szeretnének egy kommunista diktatúrát. 

— Mindegy. — Pauline felállt. — Kérem, hívják fel nekem Csen 
elnököt és No elnököt. Chess, maga továbbra is próbálja elérni az 
észak-koreai delegátust az ENSZ-ben. Én meg majd Csen elnököt 
kérem meg, hogy hívja fel a Legfelsőbb Vezetőt. 

— Igen, asszonyom — mondta Chess. 

—  Evakuálni kellene a Dél-Koreában tartózkodó katonák 
családtagjait — vélte Luis. 

— Igen. Valamint ugyanott tartózkodik 100 000 amerikai civil. 

Javasolni kell nekik, hogy távozzanak. 

— Még valami, elnök asszony. Úgy gondolom, föl kell emelnünk a 
készültségi szintet DEFCON 3-ra. 

Pauline habozott. Ezzel nyilvánosan  beismernék, hogy 
veszélyesebb hely lett a világ. Az ilyesmi sose megy könnyen. 

A döntést a készültségi szintekről az elnöknek és a védelmi 
miniszternek közösen kellett meghoznia. Ha Pauline és Luis 
egyetért, Bill Schneiderre, a Vezérkari Főnökök Egyesített Tanácsa 
elnökére hárul a bejelentés. 

— Csak az a baj, hogy a publikum idegsokkot kap tőle — mondta 
Jacgueline Brody, aki most szólalt meg először. 

Luisnak nem volt türelme az értekezéshez a közvéleményről. 
Nem nagyon lehetett demokratának mondani. 

— Szükségünk van rá, hogy a fegyveres erőink készültségben 
legyenek! 

— Arra viszont nincs szükségünk, hogy az amerikai nép pánikba 
essen — mutatott rá a kabinetfőnök. 

Pauline eldöntötte a kérdést. 

— Luisnak igaza van. Emeljék fel a DEFCON szintjét. Bill jelentse 
be holnap a reggeli sajtókonferencián. 

— Köszönöm, elnök asszony — mondta Luis. 


— De Jacgueline-nak is igaza van — szögezte le Pauline. — Meg 
kell magyaráznunk, hogy ez óvintézkedés; az Egyesült Államok 
lakossága nem forog veszélyben. Gus, azt hiszem, magának is oda 
kellene állnia Bill mellé, hogy az emberek megnyugodjanak. 

— Igen, asszonyom. 

— Most lezuhanyozok, tehát kicsivel későbbre ütemezzék be a 
telefonhívásokat, de mindenképpen el akarom intézni még az előtt, 
hogy takarodót fújnának a Távol-Keleten. Ma éjszaka nem fogok 
aludni. 


James Moore-t meginterjúvolta reggel egy olyan tévéadó, amely 
még csak nem is mímelte a tárgyilagosságot. Caryi Cole, a riporter, 
főállású konzervatív anyukának mondta magát, de igazából csak 
bigott volt. Pauline felállt az asztaltól, és átment az egykori 
szépségszalonba, hogy megnézze. Egy perc múlva bejött az 
iskolához öltözött, hátizsákos Pippa, aztán ő is ott ragadt. 

Pauline arra számított, hogy CaryIl lesz a mikrofonállvány, és így 
is lett. 

— A Távol-Kelet, az egy rossz fertály — jelentette ki Moore. — Egy 
kínai geng dirigálja, amelyik azt hiszi, megtehet mindent, amit akar. 

— Mi a véleménye Koreáról? — kérdezte Caryl. 

— Nem éppen fogós kérdés -— állapította meg Pauline. 

— A dél-koreaiak a barátaink, márpedig jó, ha az embernek 
vannak barátai egy rossz fertályon — szögezte le Moore. 

— Hát Észak-Koreáról? 

—A Legfelsőbb Vezető egy rossz hombre, de nem egy magányos 
lovas. Benne van ő a bandában, és Pekingtől kapja a parancsokat. 

— Reménytelenül primitív — mondta Pauline -—, viszont borzasztó 
könnyű felfogni és észben tartani. 

— A dél-koreaiak mellettünk állnak, és meg kell védenünk őket — 
folytatta Moore. — Azért vannak ott katonáink... több ezren — tette 
hozzá rövid habozás után. 

— A szám, amit keresel, huszonnyolcezer-ötszáz — mondta a 
tévének Pauline. 


— És ha a fiaink nem lennének ott, egész Koreát lerohannák a 
kínaiak! 

— Hát ezt lehangoló hallani — sopánkodott Caryl. 

— No mármost, az éjszaka az észak-koreaiak megtámadták a 
barátainkat  - fejtegette Moore. -  Megbombáztak egy 
haditengerészeti bázist, és megöltek egy csomó embert. 

— Green elnök békekonferenciát javasolt — mondta Caryl. 

— Kutyafülét — vágta rá Moore. — Ha valaki szájon töröl, nem 
békekonferenciát javasolunk, hanem visszaütünk. 

— Ön hogyan ütne vissza Észak-Koreának, ha ön lenne az elnök? 

-— Egy masszív bombázással, ami leradírozná az összes 
támaszpontjukat. 

— Atombombákra gondol? 

-— Nincs értelme atomfegyvert tartani, ha az ember sose 
használja. 

— Ezt most komolyan mondta? - kérdezte Pippa. 

— Igen - felelte Pauline —, és tudod, hogy komolyan is gondolja? 

Ijesztő, nem? 

— Ez hülyeség. 

— Talán a legnagyobb hülyeség, amely valaha is elhangzott az 
emberi történelemben. 

— Nem fog ártani Moore-nak? 

— Remélem, igen. Ha ez sem siklatja ki a kampányát, akkor 
semmi se fogja. 

Pauline később elismételte ezt az aranymondást Sandip 
Chakrabortynak, aki megkérdezte, beleteheti-e a békekonferenciáról 
szóló sajtóközleménybe. 

— Miért ne? — kérdezett vissza Pauline. 

A nap hátralévő részében az összes hírműsorban elhangzott két 
idézet: 

Nincs értelme atomfegyvert tartani, ha az ember sose használja. 

Es: 

Talán a legnagyobb hülyeség, amely valaha is elhangzott az 
emberi történelemben. 


32. fejezet 


Gadámesz, a líbiai oázisváros olyan volt, akár a mesében az 
elvarázsolt kastély. A kihalt óváros pálmatörzsekből és vályogból 
felhúzott fehér házai összeolvadtak egyetlen nagy épületté. A 
földszinten árnyas árkádsorok, a hagyományosan a nőknek 
fenntartott emeleten apró hidak kötötték össze őket. A fehér szobák 
ablakait és boltíves ajtóit vörössel festett, bonyolult minták 
díszítették. Nadzsi boldogan rohangált. 

Ez éppen illett Abdul és Kia hangulatához. Már majdnem egy 
hete senki sem írta elő nekik, mit tegyenek, senki sem próbált pénzt 
kicsikarni tőlük, vagy szegezett pisztolyt a fejüknek. Készakarva nem 
siettek. Nem volt sürgős Tripoliba érniük. 

Végre kezdték elhinni, hogy a lidérenyomásnak vége. Abdul nem 
lazított az éberségén, továbbra is figyelte a visszapillantóban, nem 
követik-e őket, nézte parkolás közben, nem áll-e meg egy másik 
kocsi a közelben, miközben leparkolnak, de sohasem észlelt semmi 
fenyegetőt. 

Az NSZIÁ riadóztathatta cinkosait és barátait, hogy kutassák fel a 
szökevényeket, de Abdul és Kia olyanok voltak a kétéves Nadzsival, 
mint akármelyik fiatal, kisgyermekes, arab házaspár, egy a sok ezer 
között. Abdul azért nyitva tartotta a szemét, hogy nem bukkannak-e 
föl a dzsihádikra jellemző forradásos, rideg arcok, de eddig senkit 
sem talált gyanúsnak. 

Vagy a kocsiban aludtak, vagy egy idegen ház padlóján. 
Megjátszották a családot. Az volt a meséjük, hogy Kia bátyja 
meghalt Tripoliban, ahol nem voltak rokonai, tehát nekik kell 
rendezniük az ügyeit, eladni a házat meg az autót, és visszavinni a 
pénzt Kia anyjának N Djamenába. Az emberek együttéreztek velük, 
és sose kételkedtek bennük. Nadzsi direkt jól jött, hiszen ki 
gyanakodna egy kisgyermekes párra? 

A tűzforró  Gadámeszben évente körülbelül két és fél 
centiméternyi volt a csapadék. Sokan nem beszéltek arabul, csak a 
saját berber nyelvükön. Ám a kisvárosban voltak hotelek, 
amilyeneket azóta nem láttak, hogy átlépték a csádi határt. Miután 
bejárták a varázslatos óvárost, kivettek a modern újvárosban egy 


olyan szobát, ahol volt egy nagy ágy, meg egy kis ágy is Nadzsinak. 
Abdul készpénzzel fizetett, és bemutatta csádi útlevelét, ami 
szerencsére elég is volt mindnyájuknak, mert Kiának sose volt 
semmiféle igazolványa. 

Abdul ujjongó örömére a szobához tartozott zuhanyozó, igaz, 
kezdetleges, és csak hideg víz volt benne, mégis a fényűzés csúcsa 
volt ahhoz képest, amit el kellett viselnie. Hosszasan verette magát a 
vízsugarakkal, mielőtt kilépett a fülkéből, és körülnézett, törülközőt 
keresve. 

Amikor Kia meglátta meztelenül, elakadt a lélegzete a 
megbotránkozástól, és elfordult. 

Abdul mosolygott. 

— Mi a baj? 

Az asszony eltakarta a szemét, de aztán kuncogni kezdett. Abdul 
megkönnyebbült. 

A szállodával szomszédos kisvendéglőben vacsoráztak, ahol volt 
tévé is, az első, amit Abdul hetek óta látott. Éppen egy olasz 
futballmeccset közvetítettek. 

Nadzsit ágyba dugták, és szeretkeztek, miután a gyerek elaludt. 
Reggel ismét szeretkeztek, amikor Nadzsi még aludt. Abdulnál volt 
óvszer, bár ha ebben a tempóban használja, hamarosan kifogy 
belőle. Egyes dolgokat nehéz beszerezni a világnak ebben a 
részében. 

Szerelmes volt Kiába, ehhez nem fért kétség. Rabul ejtette a 
szépsége, bátorsága, éles esze. Azt is bizonyosra vette, hogy az 
asszony viszontszereti. De nem bízott az érzelmeikben. Lehet, hogy 
csak a szélsőséges helyzetből fakadnak, amely összehozta őket. 
Hét hosszú hétig segítették egymást szörnyű körülmények között, 
súlyos veszélyhelyzetekben, éjjel-nappal. Abdul nem felejtette el, 
hogyan gyújtotta fel az asszony a parkolót, nem féltve a saját 
épségét. Megmentette Abdul életét azzal, hogy megölte Mohamedet, 
aki miatt cseppet sem furdalta a lelkiismeret. A férfi csodálta a 
keménységét. De elég ez? Túléli-e a szerelmük a visszatérést a 
civilizációba? 

És ott van még a köztük ásító, kulturális szakadék, amely 
szélesebb a Grand Canyonnál. Kia a Csád-tó partján született és 


nevelkedett, nem járt NIDjamenánál messzebb. Csak annak a 
szegény falusi társadalomnak a szűk látókörű, zordon szokásait 
ismeri. Abdul lakott Bejrútban, Newarkban és Washington D. C. 
külvárosában. A középiskolában és a főiskolán elsajátította második 
hazája engedékeny erkölcsét. Kia viszont, noha együtt hálnak, 
megbotránkozik egy olyan, Abdul számára normális dolgon, hogy a 
férfi pucéran mászkál egy szállodai szobában. 

Ráadásul — ő félrevezette az asszonyt. Kia libanoni 
cigarettaárusnak vélte — noha ma már gyaníthatja az igazságot. 
Abdulnak előbb-utóbb be kell vallania, hogy amerikai állampolgár és 
a CIA ügynöke. Mit fog szólni Kia akkor? 

Feküdtek egymással szemközt az egyszerű szobában, amelynek 
ablakait bespalettázták a hőség ellen. Nadzsi még aludt a 
kiságyban. Abdul gyönyörködött az asszony sasorrának ívében, 
szemének barnaságában, bőrének bársonyos  fahéjszínében. 
Cirógatás közben lustán az ujjára csavarta Kia fanszőrzetét. Az 
asszony visszahőkölt. 

— Mit csinálsz? 

— Semmit. Csak simogatlak. 

— De ez tiszteletlenség! 

— Hogy lehetne? Ez gyöngédség. 

— Ilyet egy prostituálttal csinálnak! 

— Komolyan? Még sose voltam prostituálttal. 

Ez egy másik szakadék volt. Kia szerette a szexet — ez már az 
első alkalommal kiderült, amikor ő kezdeményezett -, de a 
felfogását a szeméremről egy világ választotta el az amerikai 
nagyvárosban nevelkedett Abdul véleményétől. Fog-e alkalmazkodni 
Kia? Fog-e alkalmazkodni ő? 

Nadzsi mocorgott a kiságyban. Ideje volt összeszedni magukat. 
Megmosdottak, felöltöztették a gyereket, aztán visszamentek a 
kisvendéglőbe reggelizni. Akkor látták meg a híradót. 

Abdul épp le akart ülni, amikor megakadt a szeme a fellőtt 
rakétákon. Először azt hitte, hadgyakorlatot lát, de olyan sok rakéta 
volt — több tucat! -, ami túl sokba került volna egy közönséges 
hadgyakorlathoz. Ezt követően a földről lőtték a rakétákat, amelyeket 
jól be lehetett tájolni a fehér kondenzcsíkjukról. Cirkáló rakétáknak 


kellett lenniük, mert a ballisztikus rakéták túl magasan és túl gyorsan 
szállnak ahhoz, hogy le lehessen filmezni őket. 

— Miért nem ülsz le? — kérdezte Kia. 

Ám a férfi csak állt, és rémülten bámulta a tévét. 

A kommentátor valami ismeretlen nyelven beszélt, amely távol- 
keletinek hangzott. Aztán lekeverték, és arab fordítás következett, 
így Abdul megtudhatta, hogy a rakétákat az a dél-koreai hadsereg 
lőtte ki, amely a videót készítette. Az akció megtorlás volt egy 
rakétacsapásért, amelyet Észak-Korea mért egy dél-koreai 
haditengerészeti támaszpontra. 

— Mit ennél? — kérdezte Kia. 

— Csitt! — kérte Abdul. 

Következőnek egy támaszpontot mutattak, derékszögű utak 
mentén álló, alacsony épületek jellegzetes négyzethálóját. A 
szöveget ideogrammákkal írták. Az arab fordítás szerint az észak- 
koreai támaszpontot Sinorinak hívták. Lázas munka folyt a föld- 
levegő rakétavetőknek tűnő tárgyak körül. A képeket légtérellenőrző 
repülőgép vagy drón készíthette. Váratlan robbanások lövelltek 
lángokat, füstfellegek követték őket. A kamera közelében is 
robbanások hasogatták a levegőt; a földről visszalőttek. Ám a 
mélyben iszonyú rombolás történt. A támadásnak egyértelműen az 
volt a célja, hogy megsemmisítsék a bázist. 

Abdul elszörnyedt. Dél-Korea cirkáló rakétákkal támadja Észak- 
Koreát, bosszúból egy korábbi incidensért. Mi válthatta ki ezt a 
katasztrófát? 

— Lebent akarok! — jelezte Nadzsi. 

— Maradj szépen csendben, apa hallani akarja a híreket — 
csitította Kia. 

Abdul agya valahova följegyezte, hogy , apának" nevezték. 

A hírmagyarázók kiegészítették a riportot egy kulcsfontosságú 
részlettel: Sinori volt az a támaszpont, ahonnan rakétacsapást 
mértek Dél-Koreában a csedzsui tengerészeti bázisra. 

Vagyis nem most kezdődött ez a szemet szemért história, csak 
Abdul lemaradt róla, mert a sivatagban nem volt térerő. Dél-Korea az 
ügyesen megcsinált filmmel azt akarja ország-világ tudomására 
hozni, hogy visszavágott. 


Miként hagyhatták az amerikaiak és a kínaiak, hogy ez történjen? 
Mi a pokol folyik itt? 
És mi lesz még belőle? 


33. fejezet 


Csang-kaj arra kérte Tinget, hogy utazzon el a városból. 

Sikerült suttyomban lelépnie a Kuoan-pu eszeveszett hajtásából, 
és megkeresni a feleségét meg az anyósát az edzőteremben. Mindig 
oda mentek, ha  Tingnek volt egy  szabadnapja:  An-ni 
gyógytornászhoz a régi lábtörése miatt, Ting a futópadra. Amikor ma 
kijöttek az öltözőből, Kaj teával és lótuszkrémes fánkkal várta őket a 
büfében. 

— Beszélnünk kell — mondta, mihelyt az asszonyok leültek, és 
megitták az első korty teát. 

— Jaj, ne! — rémüldözött a felesége. — Van valakid. Elhagysz 
engem. 

— Ne csacsiskodj — mosolygott Kaj. — Sose hagynálak el. Csak ki 
akarlak juttatni a városból. 

— Miért? 

— Veszélyben az életed. Úgy gondolom, háború lesz, és ha jól 
gondoltam, akkor Pekinget bombázni fogják. 

— Rengeteg minden van erről az interneten — szólt közbe An-ni. — 
Csak tudni kell, hol keresd. 

Kaj nem csodálkozott. Rengeteg kínai értett hozzá, miként kerülje 
meg az internetet, ha a nyugati hírekre volt kíváncsi. 

— Csakugyan ilyen rossz a helyzet? — kérdezte Ting. 

Csakugyan az volt. Sinori lebombázása váratlanul érte Kajt, 
akinek elvben mindenről tudnia kellett. No elnök köteles volt 
tanácskozni az amerikaiakkal, mielőtt elrendelte ezt a támadást. 
Jóváhagyta volna a Fehér Ház? Vagy No elnök egyszerűen úgy 
döntött, meg se kérdezi? Kajnak tudnia kellett volna, de nem tudta. 

Habár nagyon úgy sejtette, hogy No Dohui a saját feje után ment. 
Kaj találkozott már azzal a sovány, kemény arcú, acélszürke hajú 
asszonnyal. Túlélte az észak-koreai rezsim orgyilkos kísérletét, ám a 
merényletben életét vesztette egy magas rangú tanácsadója, akiről 
egyedül Kaj és a beavatottak szűk köre tudta, hogy szeretője is az 
elnöknek. Kétségtelen, hogy ez tovább szította No gyűlöletét a 
Legfelsőbb Vezető iránt. 


sinorit a földdel tették egyenlővé. No elnök diadallal bejelentette, 
hogy arról az észak-koreai bázisról nem lőnek fel több rakétát. Úgy 
beszélt róla, mintha a kérdés ezzel le lenne zárva, holott 
természetesen nem volt. 

Kang Legfelsőbb Vezetőnek korlátozott eszközei voltak a 
visszavágásra, de ez valahol csak rontott a helyzeten. A koreai 
hadsereg felének már így is a lázadók parancsoltak, a másik felét 
tovább gyengítette Sinori lerombolása. Még két-három ilyen csapás, 
és a Legfelsőbb Vezető, mondhatni, tehetetlenül áll Dél-Koreával 
szemben.  Telefonált Csen elnöknek, és felszólította, hogy 
támogassa kínai csapatokkal, ám Csen azt válaszolta, inkább jöjjön 
el Green elnök békekonferenciájára. Kang kétségbe volt esve, és a 
kétségbeesett ember meggondolatlan. 

A világ vezetői féltek. Oroszország és az Egyesült Királyság 
örökös ellentétüket félretéve közösen sürgették az ENSZ Biztonsági 
Tanácsát, hogy követelje a tűzszünetet. Franciaország támogatta 
őket. 

Volt rá valami harmatgyenge esély, hogy a Legfelsőbb Vezető 
elfogadja Green elnök javaslatát, önmérsékletet tanúsít, és 
megjelenik a békekonferencián, ám Kaj borúlátó volt. Egy 
zsarnoknak nehezére esik az önmérséklet. Gyengének látszik tőle. 

Ha Kaj a háborúra gondolt, attól félt a legjobban, hogy Tingnek 
baja esik. Ő felelt Kína 1,4 milliárd polgárának biztonságáért, de neki 
egy volt a legfontosabb. 

— Kína és az Egyesült Államok kezéből kicsúszott az események 
irányítása — mondta. 

— Mit akarsz, hova menjek? — kérdezte Ting. 

-— A hsziameni házunkba. Az innen több mint ezerhatszáz 
kilométer. Legalább esélyed legyen a túlélésre. — Az anyósára 
nézett. 

— Neked is menni kellene. 

- Szó sem lehet róla! — tiltakozott Ting. — Te is tudod! Van 
hivatásom, van karrierem! 

Kaj számított az ellenállásra. 

— Majd beteget jelentesz — mondta. — Indulj haza, és csomagolj. 
Indulj el holnap reggel a gyönyörű sportkocsidban. Szállj meg 


valahol éjszakára. Tekintsd vakációnak. 

— Nem jelenthetek beteget. Eléggé ismered a szakmámat, hogy 
ezzel tisztában legyél. A szórakoztatóiparban nincsenek kifogások. 
Ha nem jelensz meg, találnak valaki mást. 

— Te vagy a sztár! 

— Nem számít az olyan sokat, mint gondolod. Nem leszek sokáig 
sztár, ha eltűnök a színről. 

— Az is jobb, mint meghalni! 

— Hát jó — mondta az asszony. 

Kaj meglepődött. Nem várta, hogy Ting ennyire gyorsan engedni 
fog. Ám Ting ezt csak a hatás kedvéért mondta, mert azzal folytatta: 

— Elmegyek -— ha te is jössz velem. 

— Te mész, és én utánad megyek, amint tehetem. 

— Azt már nem. Együtt kell mennünk. 

Ting is tisztában volt vele, hogy ebből nem lesz semmi. 

— Nem tehetem — mondta Kaj. 

— Dehogynem. Hagyd ott az állásodat. Van elég pénzünk. 
Beosztással egy-két évig gond nélkül megélünk belőle. Amint úgy 
látod, hogy biztonságos, visszatérhetünk Pekingbe. 

— Meg kell próbálnom megakadályozni, hogy ez a háború 
bekövetkezzék! Ha képes leszek, akkor megtettem mindent a 
családom és a hazám védelmében. Nekem ez nemcsak állás, 
hanem az életem. De ahhoz, hogy sikerüljön, itt kell maradnom. 

— Nekem pedig azért kell itt maradnom, mert szeretlek. 

— De a veszély... 

— Ha egy háborúban kell meghalnunk, akkor haljunk meg együtt. 

Kaj szóra nyitotta a száját, de nem tudott mit mondani. Tingnek 
igaza van. Ha lesz háború, együtt kell szembenézniük vele. 

— Kértek még egy kis teát? — kérdezte. 


kxXk 
Az irodájában üzenet várta a számítógépén a főnökétől. Fu Csu- 


jü állambiztonsági miniszter beadta a lemondását, és közölte, hogy 
már csak egy hónapig dolgozik. 


Kaj nem értette. Fu benne járt a hatvanban, de az egymagában 
nem jelent okot a visszavonulásra a kínai állam felsőbb szintjein. 
Kiszólt a titkárnőjének, Ja-vennek: 

— Látta a miniszter üzenetét? 

— Mindenki megkapta - felelte Ja-ven. 

Ez meglehetősen illetlen volt. Kaj mint Fu egyik helyettese, 
elvárta volna, hogy előre figyelmeztessék, nem pedig akkor 
tájékoztassák, amikor a titkárokat és titkárnőket. 

— Vajon miért távozik? — tűnődött fennhangon. 

— A titkárnőjétől tudom az okát - felelte Ja-ven. — Rákos. 

-— Ó! — Kaj az aknahüvelyből készült miniszteri hamutálra gondolt, 
és a cigarettamárkára. Kétszeres Boldogság. 

-— Már egy ideje tudta, hogy  prosztatarákja van, de 
visszautasította a kezelést, és csak néhány embernek árulta el. 
Aztán átterjedt a tüdejére, és kórházban kell kezelni. 

Ez sok mindent megmagyarázott, elsősorban a rágalomhadjáratot 
Ting és rajta keresztül Kaj ellen. Valakit, aki Fu hivatalára vágyott, 
előre figyelmeztettek, ő pedig megpróbálta lejáratni Kajt. Alighanem 
Li Csien-kang volt az, a belbiztonsági miniszterhelyettes. 

Igazi vén kommunista, gondolta Kaj. Már haldoklik, de még most 
is intrikál. Gondoskodni akar róla, hogy az utódja ugyanolyan 
dogmatikus legyen, mint ő. Ezek addig nem hagyják abba, amíg 
meg nem halnak. 

Rá személyesen mennyire veszélyes ez? Olyan jelentéktelen 
kérdésnek hangzott, amikor Koreában küszöbön áll a háború. Miért 
kellene tartania ettől a  marhaságtól, amikor az apja a 
Nemzetbiztonsági Bizottmány alelnöke? 

Csengett a privát telefonja. Ja-ven kiment a szobából, hogy Kaj 
fölvehesse. Ham tábornok volt az, Észak-Koreából. 

—A Legfelsőbb Vezető a politikai túlélésért küzd — közölte. 

Kaj szerint Kang a konkrét túlélésért is küzdött. Ha nem a dél- 
koreaiak ölik meg, a szélsőségesek bizonyosan megteszik. De azért 
rákérdezett: 

— Miért mondja ezt? 

— Nem képes leverni ezt a lázadást. Sikerült kiverekednie egy 
átmeneti patthelyzetet, de fogytán a fegyvere, és a lázadók vannak 


fölényben. Kizárólag azért nem söpörték még el a maradék 
kormányerőket, mert úgy gondolják, hogy majd a dél-koreaiak 
megteszik helyettük. 

— Tudja ezt a Legfelsőbb Vezető? 

— Azt hiszem, tudja. 

— Akkor miért akarja kiprovokálni a háborút Dél-Koreával? Kész 
öngyilkosság. 

— Úgy okoskodik, hogy Kína nem engedheti meg magának, hogy 
elveszítse őt. Hogy maguk majd megmentik. Ez a rögeszméje. Hiszi, 
hogy maguk küldeni fognak erősítést, hiszen nincs választásuk. 

- Nem küldhetünk kínai csapatokat Észak-Koreába. Rögtön 
háborúban lennénk Amerikával. 

-— De azt sem hagyhatják, hogy Dél-Korea meghódítsa Észak- 
Koreát. 

— Ez is igaz. 

— Kang úgy gondolja, hogy ennek egyetlen vége lehet: maguk 
segíteni fognak neki, hogy visszaszorítsa Dél-Koreát, és megverje a 
szélsőségeseket. Minél jobban szorongatják, annál nagyobb nyomás 
nehezedik Kínára, hogy siessen a segítségére. Ezért nem tartja 
magát megfontolatlannak. 

Kang azt képzelte, hogy sebezhetetlen. Mindenki, aki Legfelsőbb 
Vezetőnek címezteti magát, beleesik ebbe a tévhitbe. 

— Nem őrült — folytatta Ham. — Ez nagyon is logikus. Nem képes 
egy elhúzódó, lassú háborúra, mert nincsenek hozzá erőforrásai. 
Ezért egy látványos gesztussal mindent föltesz egy lapra. Ha győz, 
akkor győz. Ha veszít, akkor maguknak meg kell menteniük, tehát 
akkor is ő győzött. 

Ez ugyancsak igaz. 

— Maradt még rakétája Sinori után? — kérdezte Kaj. 

— Több, mint gondolná. Csupa teherautóra szerelt rakéta. Miután 
kilőtte azt a hatot Csedzsura, elvezényelte az összes rakétavetőt a 
támaszpontokról, és eldugta őket. 

— Hova az ördögbe dughatja el azokat a teherautókat? Az apraja 
is majdnem tizenkét méter hosszú! 

— Mindenfelé. Olyan helyeken parkolnak, hogy ne lehessen látni 
őket a magasból. Főleg alagutakban és hidak alatt. 


— Ravasz. Úgyszólván lehetetlen eltalálni őket. 

— Sajnálom, mennem kell — mondta Ham. 

— Vigyázzon magára! — figyelmeztette Kaj, de a tábornok addigra 
letette. 

sötét gondolatok nyomasztották Kajt, miközben lejegyezte 
beszélgetésük részleteit a jelentéshez. Hamnak minden szava 
logikus volt. Most már csak úgy kerülhetik el a háborút, ha Kína 
megfékezi Észak-Koreát, és az amerikaiak megfékezik Dél-Koreát. 
Könnyű mondani, de nehéz megtenni. 

Pár perces töprengés után látni vélte a módját, miként 
noszogathatná a kellő irányba az amerikaiakat. Elhatározta, hogy 
elsőnek a régi gárda valamelyik tagjánál próbálkozik. Felhívta az 
apját. Majd valami mással kezdi, és észrevétlenül becsempészi a 
sorok közé az ötletet. 

-— Apám a barátja Fu Csu-jú elvtársnak — mondta, miután 
kapcsolták. — Tudta, hogy haldoklik? 

A pillanatnyi habozásból meg is kapta a választ, még mielőtt 
Csiencsün megszólalt volna: 

— Igen. Pár hete értesültem róla. 

— Miért nem mondta el nekem? 

Csien-csünnek nyilvánvalóan bűntudata volt, de úgy tett, mintha 
nem lenne. 

— Bizalmasan közölték velem! — felelte nagy hangon. — Miért, 
számít? 

— Volt egy ronda kis rosszindulatú rágalomhadjárat a menye ellen 
azzal a céllal, hogy lejárassanak engem. Most már értem, miért. 
Arról van szó, hogy ki legyen Fu utódja. 

— Ezt most hallom először. 

— Azt gondolom, hogy Fu egy követ fúj Li miniszterhelyettessel. 


— Nincs... — Apja fuldokolva kikrákogta magát, a dohányosok 
jellegzetesen kaparó hangján, mielőtt közölte volna: — Nincs 
információm. 


Remélem, nem öl meg ez az átkozott cigaretta, gondolta Kaj. 
— Az én tippem Li, de még legalább féltucatnyian lehetnek. 

— Ez a baj. Hosszú a lista. 

— Ha már a bajnál tartunk, mi a véleménye Koreáról? 


Csien-csün hallhatóan megkönnyebbült, amiért nem kell többé a 
kínos témáról beszélnie. 

— Koreáról? Előbb-utóbb az asztalra kell csapnunk. Neki mindenre 
ez volt a válasza. 

Kaj úgy döntött, ideje kipróbálni az ötletét. 

— Most beszéltem a legjobb forrásunkkal Észak-Koreából. Azt 
mondja, hogy a Legfelsőbb Vezetőt a sarokba szorították. Kezd 
kifogyni a fegyverekből, félő, hogy valami kétségbeesett lépésre 
ragadtatja magát. Meg kell fékeznünk. 

— Bár tehetnénk. 

— Vagy rá kell vennünk az amerikaiakat, hogy fékezzék meg Dél- 
Koreát, beszéljék rá No elnököt, hogy bármi legyen Kang következő 
lépése, No ne folyamodjon megtorláshoz! 

— Reménykedhetünk. 

Kaj mímelt hanyagsággal folytatta: 

— Vagy beszéljünk őszintén a Fehér Házzal, és figyelmeztessük 
Green elnököt, hogy Kang annyira kétségbeesett, hogy mindenre el 
van szánva. 

— Szó sem lehet róla! — Csien-csün fel volt háborodva. — Áruljuk el 
az amerikaiaknak, mennyire gyenge a szövetségesünk? 

— Az ehhez hasonló helyzet rendkívüli intézkedéseket követel. 

— De nem árulást! 

Kaj megkapta a választ: a régi gárda hallani sem akar az ötletről. 

Úgy tett, mintha meggyőzték volna. 

— Igaza van. — Sietve másra terelte a szót. — Gondolom, anya 
nem akarja elhagyni a várost, hogy kiköltözzön egy biztonságosabb 
helyre, amely inkább megúszhat egy esetleges bombázást. 

Csien-csün hallgatott, majd azt felelte zordan: 

— Az anyád kommunista. Kaj meghökkent. 

— Maga szerint nem tudtam? 

— A kommunizmus több elméletnél, amit azért fogadunk el, mert 
cáfolhatatlan bizonyítékok támasztják alá, mint például a periódusos 
táblázatot. 

— Mire céloz? 

— Kommunistának lenni megszentelt küldetés. Mindennél előbbre 
való, beleértve a családodat és az életedet. 


Kaj nem hitt a fülének. 

— Szóval magának fontosabb a kommunizmus, mint az anyám? 

— Pontosan, és ő ugyanezt mondaná rólam. 

Ez már akkora túlzás volt, hogy Kaj valósággal beleszédült. 

— Néha úgy hiszem, hogy a te nemzedéked már nem igazán érti 
ezt 

— borongott az apja. 

Ebben igazad van, gondolta Kaj. 

— Mindenesetre nem azért hívtam fel apámat, hogy a 
kommunizmusról értekezzünk — mondta. — Csak tudassa velem, ha 
olyasmit hall, hogy ellenem áskálódnak. 

— Ez csak természetes. 

— Ha rájövök, ki próbált meg a feleségem révén eláztatni, rozsdás 
késsel vágom le a tökét. — Kaj letette. 

Jól hitte, hogy Csien-csün ellenezni fogja az őszinte beszédet az 
amerikaiakkal. Őt abban a tudatban nevelték, hogy a kapitalisták és 
az imperialisták a halálos ellenség. Kína megváltozott, a világ is 
megváltozott, de az öregek leragadtak a múltban. 

Ám ez nem jelenti azt, hogy az ő elképzelése téves. Csak annyit 
jelent, hogy titokban kell megvalósítani. 

Fölvette a telefont, tárcsázott. Azonnal felvették. 

— Itt Neil. 

— Itt Kaj. Tudnom kell, engedélyeztékc-e No elnöknek a sinori 
támadást. 

Neil habozott. 

— Őszintének kell lennünk egymáshoz - folytatta Kaj. — A helyzet 
túl veszélyes minden máshoz. 

— Oké - felelte Neil. — De ha hivatkozik rám, letagadom. 

— Még szép. 

— A válaszunk: nem. Nem tudtuk előre, és ha tudtuk volna, nem 
hagyjuk jóvá. 

— Köszönöm. 

-— Rajtam a sor. Tudták, hogy Kang Legfelsőbb Vezető 
megtámadja Csedzsut? 

— Nem. Nálunk minden ugyanaz. Nem szóltak előre, különben 
igyekeztünk volna megakadályozni. 


— Mit gondol a Legfelsőbb Vezető? 

— Éppen erről kell beszélnem. A válság súlyosabb, mint hiszik. 

— Jézusmária! — mondta Neil. — Ezt nehéz elképzelni. 

— Márpedig higgyék el. 

— Folytassa. 

—A gond az észak-koreai rezsim gyengesége. 

— Az ő gyengeségük? 

— Igen. Figyeljen. Az észak-koreai fegyveres erők fele már a 
lázadók kezére jutott. A másik felének az egyik része megsemmisült 
sinoriban. A Legfelsőbb Vezető szétszórta a mobil rakétavetőit az 
országban... 

— Hol? 

— Hidak alatt és alagutakban. 

— A rohadt életbe! 

— Ha ez nem lenne, a Dél két-hnárom újabb rakétacsapással 
leradírozhatná az észak-koreai hadsereg maradékát. 

— Vagyis Kang nyakig ül a szarban. 

— Ami meggondolatlanná teszi. 

— Mit fog csinálni? 

— Valami drasztikusat. 

— Leállíthatjuk? 

— Legyen gongdjuk rá, hogy No elnök ne támadjon még egyszer. 

— De a Legfelsőbb Vezető provokálhatja. 

— Provokálni fogja, Neil. Bosszút kell állnia Sinoriért. Green elnök 
gondoskodjon róla, hogy itt véget érjen az eszkaláció, és No elnök 
ne vágjon oda még keményebben. 

— Minden azon múlik, milyen kegyetlen lesz Kang bosszúja. 
Márpedig, fiúk, a Legfelsőbb Vezetőt csak maguk fékezhetik meg. A 
kínai kormány. 

— Azon vagyunk, Neil. Higgye el, azon vagyunk. 


34. fejezet 


-— Én nemigen jöhetek el a Fehér Házból — mondta Pauline a 
hálaadás előtti napon a lányának és a férjének a középső folyosón, 
ahogy álltak a bőröndök között a fényesre vikszelt padlón. — 
Őszintén sajnálom. 

Gerry . legrégibb barátjának, akivel együtt tanult egy 
örökkévalósággal ezelőtt a Columbia Egyetem jogi karán, volt 
Virginiában egy lótenyésztő farmja. Pauline, Gerry és Pippa azt 
tervezték, hogy náluk töltik a hálaadást, együtt ünnepelve Gerry 
barátjával, annak a feleségével és a Pippával egykorú lányukkal. A 
tanya Middleburg közelében volt, körülbelül nyolcvan kilométerre a 
Fehér Háztól. Autóval egy óráig tartott odajutni, sűrű forgalomban 
tovább. Pippa lázban égett, mert a vele egyidős lányok többségéhez 
hasonlóan imádta a lovakat. 

— Ne izgulj — nyugtatta Gerry a feleségét. — Megszoktuk. — Nem 
látszott túlságosan csalódottnak. 

— Ha Korea lenyugszik, talán odaérek szombaton a vacsorára — 
mondta Pauline. 

— Hát az jó lenne. Hívj majd fel, hadd szóljak a háziaknak, hogy 
eggyel több teríték legyen az asztalon. 

— Természetesen. — Pauline a lányához fordult. — Nem fogsz 
fázni, ha egész nap csak lovagolsz a szabadban? 

— A ló melegen tartja az embert — magyarázta Pippa. — Olyan, 
mint az ülésmelegítő a kocsiban. 

— Attól függetlenül öltözz csak fel jól. 

Pippa a kamaszokra jellemző hirtelenséggel kapcsolt át 
aggodalmas módba. 

— Jól leszel így, mama, hogy egyedül ünnepeled a hálaadást? 

— Hiányozni fogsz, életem, de nem akarom elrontani az 
ünnepedet. Tudom, mennyire vártad. Engem pedig túlságosan 
lefoglal a világ megmentése, hogy egyedül érezzem magamat. 

— Ha szénné bombáznak bennünket, azt akarom, hogy együtt 
legyünk. — Pippa félvállról beszélt, de Pauline őszinte szorongást 
érzett a szavai mögött. 


Benne is bujkált a félelem, hogy utoljára látja a lányát, de 
ugyanazon a komolytalan hangon válaszolt: 

— Ez nagyon édes tőled, de azt hiszem, képes vagyok a 
bombákat vasárnap estig visszatartani. 

A Fehér Ház egyik hordára fölvette a bőröndöket. 

— A testőrök várni fogják — mondta Gerry. 

— Igen, uram. 

Pauline megcsókolta őket, és addig nézett utánuk, amíg el nem 
tűntek. 

Pippa megjegyzése az elevenén találta. Titokban attól félt, hogy a 
következő pár napban bombák hullhatnak Washingtonra. Épp ezért 
örült, hogy Pippa elmegy a városból. Csak azt szerette volna, ha 
még messzebb lenne. 

Megrendítette Sinori bombázása. Senki se várta, hogy No elnök 
ilyen drasztikus lépést tesz, ki sem kérve az Egyesült Államok 
véleményét. Pauline dühöngött; állítólag szövetségesek, szerződés 
köti őket az együttműködésre. No még csak nem is mentegetőzött. 
Pauline attól félt, hogy a szövetség gyengül. Ugyanúgy kezd 
kicsúszni a kezéből Dél-Korea, mint Csen elnökéből Észak, és ez 
veszélyes fejlemény. 

Átment az Ovális Irodába, ahol Chess várta, hogy elbúcsúzzon 
tőle. Tollkabátot és edzőcipőt viselt, mert Colombóba, Srí Lanka 
szigetére tartott. 

— Milyen hosszú az út? -— kérdezte Pauline. 

— Húsz óra, beleértve a tankolást. 

Chess a békekonferenciára utazott. Kína Vu-paj külügyminisztert 
küldte, Chess alteregóját. 

— Látta a pekingi CIA-iroda jelentését? — folytatta az asszony. 

— De mennyire. A kínai titkosszolgálatos hapsi megdöbbentően 
őszinte volt. 

— Csang-kaj a neve. 

— Igen. Kétlem, hogy valaha is kaptunk volna ennyire nyílt 
üzenetet a kínai kormánytól. 

— Lehet, hogy nem a kormány küldte. Van egy olyan érzésem, 
hogy ez Csang-kaj magánakciója. Fél attól, amit a Legfelsőbb 


Vezető tehet Észak-Koreában, és aggódik, hogy a kínai kormány 
egyes elemei nem veszik elég komolyan a fenyegetést. 

— Nos, én majd teszek a Legfelsőbb Vezetőnek egy csábító 
ajánlatot. 

— Reméljük, hogy Kang is annak látja. 

Erről már szó volt a kabinetülésen. Mivel adniuk kellett valamit 
Kangnak, úgy döntöttek, a tengeri határok felülvizsgálatát fogják 
adni, ami érzékeny pontja volt a Legfelsőbb Vezetőnek. Pauline 
szerint a felülvizsgálat egyébként is rég aktuális lett volna. Az 1953- 
as határokat akkor húzták meg, amikor Észak-Koreát megverték, és 
Kína gyönge volt. A döntés Dél-Koreának kedvezett, mert kétfelől 
lezárta Észak-Korea partvonalát, és Dél-Koreának ajándékozta a 
Sárga-tenger halban leggazdagabb vizeit. Úgy tisztességes, ha ezt 
kiigazítják, és a Legfelsőbb Vezető is kimenekülhet a megalázó 
helyzetből. Dél-Korea elnöke jajveszékelni fog, de végül 
belenyugszik. 

— Indulnom kell. Vár a gép, és hét diplomáciai-katonai tanácsadó, 
akik mind engem akarnak oktatni az úton. — Chess felállt, fogta 
dagadtra tömött aktatáskáját. — És ha egyszer elfáradtak, még el kell 
olvasnom egy csomó helyzetjelentést. 

— Jó utat. Chess távozott. 

Pauline átment a dolgozószobába, hozatott egy salátát, és 
nekilátott átrágni a papírhegyet, amiben csak néha zavarták meg. 
Amikor kávét kért, megnézte az óráját, látta, hogy kilencet mutat, és 
arra gondolt, hogy Chess már a levegőben van. 

Eszébe jutott, hogyan állította csatasorba egy hónapja a világ 
vezetőit, hogy megakadályozzák a háború kitörését a csádi—szudáni 
határon. Beválik vajon ismét a diplomáciája? Attól félt, hogy a koreai 
válság sokkal keményebb dió. 

Aztán belépett Gus. 

Pauline elmosolyodott, mert jólesett, hogy láthatja, és örült, mert 
kettesben lesznek a dolgozószobában. Aztán belenyilallt a bűntudat. 
Pedig nem csalta meg Gerryt, legföljebb az ábrándjaiban. 

Gus nagyon komoly volt. 

- Úgy gondolom, hogy a Legfelsőbb Vezető mesterkedik 
valamiben — mondta. — Két jelét észleltük. Az egyik a feltűnően 


megnőtt adatforgalom az észak-koreai támaszpontok körül. Az 
üzenetek többségét nem értjük, mert kódoltak, de a mintájuk arra 
utal, hogy támadás készülődik. 

— Ez Kang bosszúja. Mi a második? 

— Dél-Korea katonai hálózatában aktiválódott egy alvó vírus, és 
most hamis parancsokat küldözget. Utasítaniuk kellett az összes 
fegyvernemet, hogy hagyják figyelmen kívül az elektronikus 
üzeneteket, kizárólag telefonon, személyesen adott parancsokat 
fogadjanak el addig, amíg próbálják kijavítani a hibát. 

— Ez lehet egy nagyszabású offenzíva előfutára. 

— — Pontosan, elnök asszony. Luis és Bil már a 
konferenciateremben vannak. 

— Gyerünk. — Pauline felállt az asztaltól. 

A konferenciaterem kezdett megtelni. Bejött Jacgueline Brody 
kabinetfőnök, utána Sophia Magliani, a Nemzeti Hírszerzés 
igazgatója, akit az alelnök követett. 

Több monitor is életre kelt, utcai térfigyelő kamerák videóit 
mutatva. Pauline egy város központját látta, vélhetőleg Szöulét. 
Alighanem légiriadó volt, mert az emberek futkostak. 

— Mi ez? — kérdezte Pauline. 

— Tüzérségi támadás — mondta Bill Schneider, aki a Pentagonnal 
volt összeköttetésben fejhallgatón. 

— Szöul csak huszonöt kilométerre van az észak-koreai határtól — 
magyarázta Luis —, jó közel ahhoz, hogy a régimódi nagy lövegek is 
elérhessék, mint például a tankra szerelt 170 milliméteres Kokszan. 

— Céltárgyak? — kérdezte az asszony. 

— Úgy gondoljuk, Szöul — felelte Bill. 

— Válasz? 

— A dél-koreai erők visszalőnek. Az amerikaiak parancsra várnak. 

— Addig ne vessék be az amerikai erőket, amíg nem mondom! 
Most csak védekezésről lehet szó! 

— Igen, asszonyom. A becsapódások elkezdődtek. 

Pauline azt látta a szöuli videón, hogy váratlanul kráter nyílik meg 
az úton. Egy ház összerogy. Egy autó az oldalára fordulva gurul. Azt 
hitte, megáll a szíve. A Legfelsőbb Vezető átlépett egy vonalat. Ez 


nem jogos visszavágás, jelképes támadás, szimbolikus megtorlás 
volt, hanem háború. 

Aztán megszólalt Bill. 

— A műholdas megfigyelés rakéták előbukkanását jelzi az Észak- 
Korea fölötti felhőtakaróból. 

— Mennyit? — kérdezte Pauline. 

— Hatot — felelte Bill. — Kilencet. Tízet. Többet. Mindegyik Észak- 
Korea nyugati feléből jön, amely a kormány kezén van. A lázadók 
térségéből egy sem. 

Kivilágosodott egy másik monitor, amely a bejövő radarjeleket 
mutatta Korea térképén. A rakéták annyira összetorlódtak, hogy 
Pauline nem tudta megszámolni őket. 

— Most mennyi? - kérdezte. 

— Huszonnégy - felelte Bill. 

— Ez teljes támadás. 

— Elnök asszony, ez háború — mondta Luis. 

Pauline-ban meghűlt a vér. Mindig ettől rettegett. Annak szentelte 
magát, hogy megakadályozza a háborút, és nem sikerült. 

Hol hibázta el? 

Élete végéig erre a kérdésre fogja keresni a választ. Félretolta a 
gondolatot. 

— Nekünk pedig huszonnyolcezer-ötszáz katonánk állomásozik 
Dél-Koreában. 

— Továbbá sokuknak a felesége és a gyerekei. 

— Meg nyilván a férjek. 

— Meg a férjek — ismerte el Luis. 

— Hívják föl Csen elnököt. 

— Máris — mondta Jacgueline Brody kabinetfőnök. 

— Miért csinálja ezt a Legfelsőbb Vezető? — kérdezte Pauline. — 
Öngyilkos akar lenni? 

— Nem — felelte Gus. — Kétségbeesett, de nem akar öngyilkos 
lenni. Vesztésre áll a szélsőségesekkel szemben, és már nem bírja 
sokáig. Azok mindenképpen kivégzik, tehát a tulajdon halálával néz 
farkasszemet. Ezen kizárólag Kína segítségével változtathatna, de a 
kínaiak nem akarnak csapatokat küldeni. A Legfelsőbb Vezető azt 
hiszi, hogy mégis kierőszakolhatja, és igaza is lehet. Kína nem menti 


meg a lázadóktól, de talán közbeléphet, nehogy Dél-Korea elfoglalja 
Északot. 

— Vonalban vannak, elnök asszony! — szólt Jacgueline. Ezek 
szerint a kínaiak várták a hívást. — Használja a kézibeszélőt, amely 
ön előtt van, asszonyom. A többi készülékkel csak hallgatni lehet. 

Mindenki fölvette a telefonját. 

— Itt az elnök — mondta Pauline. 

— Kapcsolom Kína elnökét - felelte a Fehér Ház központosa. 

— Örülök, hogy hív, Green elnök — hallatszott Csen hangja. 

— Korea miatt telefonálok, mint nyilván kitalálta. 

— Mint tudja, elnök asszony, a Kínai Népköztársaságnak 
nincsenek csapatai Észak-Koreában, és sohasem voltak. 

Ez a szó szoros értelmében igaz volt. A kínai katonák, akik az 
ötvenes évek elején harcoltak a koreai háborúban, elméletileg 
önkéntesek voltak. Ám Pauline nem akart belemenni a vitába. 

— Ezt tudom, de akkor is remélem, hogy ön talán képes lenne 
megértetni velem, mi az ördögöt csinál jelenleg Észak-Korea. 

Csen átváltott mandarin nyelvre. A fordító elkezdte beolvasni a 
nyilvánvalóan előre megírt nyilatkozatot. 

— A kínai kormány nem engedélyezte és nem is helyeselte az 
Észak-Koreából indított tüzérségi és rakétacsapásokat. 

-— Megkönnyebbülve hallom, és remélem, megérti, hogy 
csapataink megvédik magukat. 

Csen gondosan fogalmazott, a fordító gondosan fordított. 

— Biztosíthatom önt, hogy a kínai kormánynak nincs ellenvetése 
addig, amíg az amerikai csapatok nem tartózkodnak észak-koreai 
területen, sem észak-koreai légtérben, sem észak-koreai vizeken. 

- Értem. - Csen színleges megnyugtatása valójában 
figyelmeztetés volt. Azt üzente, hogy az amerikai csapatoknak Dél- 
Koreában kell maradniuk. Pauline remélte, hogy ott tarthatja őket, de 
nem óhajtott ígéretet tenni. — Külügyminiszterem, Chester Jackson 
jelenleg útban van repülőgéppel Srí Lankára, hogy találkozzon az 
önök külügyminiszterével, Vu-pajjal és másokkal. Nagyon remélem, 
hogy a konfliktusnak véget lehet vetni ezen a konferencián, ha 
ugyan nem előbb. 

— Én is nagyon remélem. 


— Kérem, szíveskedjék felhívni minden időkben, akár nappal, akár 
éjszaka, ha olyasmi történne, amit elfogadhatatlannak vagy 
provokálónak talál. Az Egyesült Államok és Kína nem 
háborúzhatnak. Ez a célom. 

— Az enyém is. 

— Köszönöm, elnök úr. 

— Köszönöm, elnök asszony. 

Letették. Schneider tábornok abban a pillanatban megszólalt: 

— Az észak-koreaiak most cirkáló rakétákat lőttek ki. A bombázók 
felszállnak. 

Pauline körülnézett a vezérlőben: 

— Csen egyértelműen fogalmazott. Kína kívül marad ezen a 
konfliktuson, ha mi kívül maradunk Észak-Koreán. Bill, ez legyen a 
stratégiánk alapja. Dél-Koreán akkor segíthetünk a legjobban, ha 
nem vonjuk be Kínát. 

Beszéd közben szinte hallotta, micsoda megvető gúnnyal 
ostorozza majd a sajtóban ezt a hozzáállást James Moore és a 
tábora. 

— Igen, asszonyom. — Bill Schneider harcias természetű volt, de 
még ő is belátta, hogy ez mennyire logikus. — Az amerikai csapatok 
készek eljárni a korlátok között, amelyekre Csen figyelmeztetett. 
Amint ön kiadja a parancsot, megindítjuk a tüzérségi támadást Korea 
támaszpontjai ellen. A vadászgépek a kifutópályán várják a közeledő 
bombázókat. Ám ebben a szakaszban nem küldünk amerikai 
gépeket a koreai légtérbe. 

— Vesse be a tüzérséget. 

— Igen, asszonyom. 

— Küldje fel a vadászgépeket. 

— Igen, asszonyom. 

Újabb képernyők világosodtak ki. Pauline pilótákat látott, akik 
sietve beszálltak a gépeikbe egy támaszponton. Az amerikai légierő 
bázisának nézte, az Oszannak, ötven kilométerre délre Szöultól. 
Körülnézett. 

— Kérem a véleményüket. Megnyerheti ezt Észak-Korea? 

— Valószínűtlen, de nem lehetetlen — válaszolta Gus. Az asztal 
körül bólogattak. — Az egyetlen reményük egy villámháború, amely 


gyorsan lezárja az összes dél-koreai kikötőt és repülőteret, 
megakadályozva az erősítés küldését. 

— Egy percre vegyük fontolóra, mit tehetünk, ha az bekövetkezik. 

— Két dolgot, és mindkettő újabb kockázatokat jelent. Hatalmasan 
megnöveljük a térségben állomásozó erőinket. Több csatahajót a 
Dél- kínai-tengerre, több bombázót a japán támaszpontjainkra, több 
repülőgép-hordozót Guamra. 

— Csakhogy a kínaiak provokációt láthatnak az erősítésben. Arra 
gyanakodhatnak, hogy őket vettük célba. 

— Igen. 

— És a másik lehetőség? 

— Még rosszabb — mondta Gus. — Megbéníthatjuk az észak-koreai 
katonaságot egy atomcsapással. 

— James Moore ezt fogja szorgalmazni holnap reggel a tévében. 

— Amivel azt kockáztatjuk, hogy atomra atommal válaszolnak: 
vagy az észak-koreaiak nukleáris fegyverzetük roncsaival, vagy ami 
a legrosszabb, a kínaiak dobnak le atoombombát. 

— Na, jó. Ragaszkodunk jelenlegi stratégiánkhoz, de pillanatról 
pillanatra figyelemmel kísérjük a harcot! Bill, a Pentagon mostantól 
folyamatosan adja be képernyőre, hány koreai gépet és rakétát 
szedtek le, és hány van még a levegőben! Gus, beszéljen 
sandippal, hogy óránként tájékoztassa a sajtót. Kérem, legyen 
gondja rá, hogy — Sandipot ellássák információval! A 
külügyminisztérium tájékoztassa a  követségeinket! Továbbá 
szükségünk lesz kávéra. És szendvicsre. Hosszú lesz az éjszaka. 

Mikor a nap lement a Távol-Keleten, és megvirradt a Fehér Ház 
fölött, . Schneider tábornok jelentette, hogy Észak-Korea 
viliámháborúja nem jött be. A rakétáknak legalább a fele nem talált 
célba; voltak, amelyeket a légvédelem lőtt le, voltak, amelyek 
meghibásodtak a kibertámadások miatt, és voltak, amelyek csak úgy 
leestek maguktól. A vadászgépek sok bombázót lelőttek. 

Mégis magas volt az áldozatok száma a katonák és a polgári 
lakosok, az amerikaiak és a dél-koreaiak között. A CNN a dél-koreai 


televíziótól és a közösségi médiától átvett videókat mutatott Szöulról 
és más városokról, és ezeken összedőlt épületeket, tomboló tüzeket 
és mentősöket lehetett látni, akik kétségbeesett igyekezettel szedték 
össze a holtakat, és gondoskodtak a sebesültekről. Viszont egyetlen 
kikötő és repülőtér se zárt be. A támadás folytatódott, ám az 
eredményhez már nem fért kétség. 

Pauline-t a kávé és a feszültség tartotta talpon, de már látni vélte 
a befejezést, és így szólt, miután Bill befejezte: 

— Úgy gondolom, most kell tűzszünetet javasolni. Hívjuk csak fel 
újból Csen elnököt. 

Jacgueline intézkedett. 

— Elnök asszony — mondta Bill mereven -, a Pentagon jobban 
szeretné befejezni az észak-koreai fegyveres erők 
megsemmisítését. 

— Azt nem csinálhatjuk a távolból — felelte Pauline. — Katonákat 
kellene átdobnunk Észak-Koreába, az pedig kirobbantana egy új 
háborút, ezúttal a kínaiakkal, akiket piszkosul nehezebb lenne 
legyőzni, mint a koreaiakat. 

A szobában egyetértettek. 

— Jó — mondta kelletlenül Bill. 

— De amíg az észak-koreaiak belemennek a tűzszünetbe — tette 
hozzá Pauline -, javasolom, hogy vágjanak hozzájuk mindent, 
amijük van. 

Bill felragyogott. 

— Igenis, elnök asszony! 

— Csen van vonalban - jelezte Jacgueline. 

Pauline fölvette. 

— Az észak-koreai támadást Dél-Korea ellen visszaverték — 
közölte rövid udvariaskodás után. 

— A szöuli rezsim jogtalan agressziót követett el a Koreai Népi 
Demokratikus Köztársaság ellen — üzente Csen a tolmáccsal. 

Pauline elhűlt. Az előző beszélgetésnél Csen logikusan beszélt. 

Most úgy viselkedett, mintha propagandát szajkózna. 

-— Észak-Korea akkor is elvesztette a csatát. 

-— A koreai néphadsereg a jövőben is energikusan fogja 
védelmezni a Koreai Köztársaságot az amerikaiak által sugalmazott 


támadásoktól. 

Pauline eltakarta a mikrofont. 

— Ismerem Csent. Egy szót sem hisz el ebből a baromságból. 

— Szerintem a keményvonalasok vannak ott a szobájában, azok 
súgnak neki, hogy mit mondjon - szólalt meg Gus. 

Többen bólogattak. 

Ez kényelmetlenné tette a tárgyalást, de Pauline így is átadhatta 
az üzenetét. 

— Hiszem, hogy az Egyesült Államok népe és Kína népe módot 
talál az öldöklés befejezésére. 

— Természetesen a Kínai Népköztársaság alapos megfontolás 
tárgyává teszi, amit ön mond. 

— Köszönöm. Tűzszünetet akarok. Hosszú csend lett a vonalban. 

Pauline hozzátette: 

— Hálás lennék, ha átadná ezt az üzenetet phenjani elvtársainak. 

Csen most sem válaszolt azonnal. Pauline maga elé képzelte, 
amint áll, eltakarja a tenyerével a mikrofont, és magyaráz a vén 
kommunistáknak, aki ott vannak vele a Csungnanhaj tóparti 
palotájában. Ugyan miről folyhat a beszéd? A pekingi kormányban 
senki sem akarhatja ezt a háborút. Észak-Korea nem győzhet — az 
éjszakai események bebizonyították —, és Kína nem akar fegyveres 
konfliktusba keveredni az Egyesült Államokkal. 

Csen időt próbált nyerni. 

— Biztosíthat minket arról, hogy a szöuli No elnök elfogadja ezt a 
javaslatot? 

— Természetesen nem! -— vágta rá Pauline. — Dél-Korea szabad 
ország. Viszont elkövetek minden tőlem telhetőt, hogy meggyőzzem. 

Újabb hosszú szünet után Csen azt mondta: 

— Ezt megbeszéljük Phenjannal. 

Pauline úgy döntött, hogy türelmetlenkedni fog. 

— Mikor? 

Csen ezúttal nem habozott. 

— Máris. — Pauline érezte, hogy itt most Csen beszél, nem a 
szárazdajkái. 

— Köszönöm, elnök úr — mondta. 

— Köszönöm, elnök asszony. Letették. 


— Pekingben változás történt — állapította meg Pauline. 

— Amint elkezdődik a lövöldözés, a katonaság az élre nyomul, és 
a kínai katonaságnak a keményvonalasok parancsolnak — mondta 
Gus. 

Pauline vetett egy pillantást Billre, és arra gondolt, hogy a legtöbb 
katona keményvonalas. 

— Nahát akkor beszéljünk Szöullal! — jelentette ki. 

— Megkeresem No elnököt — mondta Jacgueline. 

A központos kapcsolta Szöult. Pauline fölvette a telefont. 

— Elnök asszony, szörnyű nap volt ez az ön számára, de a dél- 
koreai csapatok bátran harcoltak, és vereséget mértek az 
agresszorra. 

Elképzelte No elnököt, szigorú kontyba fésült, szürke haját, 
magas homlokát, szúrós szemét. Szája köré kemény barázdákat 
véstek az összecsapásokban telt évek. 

- A Legfelsőbb Vezető megtanulta, hogy Dél-Koreát nem 
támadhatja meg büntetlenül — mondta mély elégedettséggel. Pauline 
kihallotta a hangjából, hogy nemcsak az utóbbi órákban lezajlott 
bombázásra gondol, de a merényletre is, amely megölte a 
szeretőjét. — WKöszönjük a bátor és nagylelkű amerikai nép 
felbecsülhetetlenül értékes segítségét. 

Na, ebből elég, gondolta Pauline. 

— Most pedig meg kell beszélnünk, hogy mi legyen a következő 
lépés. 

— Nálunk sötétedik, a rakétatámadás lassan abbamarad, de 
holnap elölről kezdődik. 

Pauline-nak nem tetszett, amit hallott. 

— Hacsak meg nem akadályozzuk — mondta. 

— Hogyan akadályozzuk meg, elnök asszony? 

— Tűzszünetet javasolok. Csend lett a vonalban. 

Pauline folytatta, hogy kitöltse a csendet: 

— A külügyminiszterem és a kínai külügyminiszter pár órán belül 
megérkezik Sri Lankára, hogy találkozzon a két Korea 
külügyminisztereivel. Haladéktalanul meg kell beszélniük a tűzszünet 
részleteit, aztán pedig áttérhetnek a békeszerződésre. 


— Tűzszünet esetén a Legfelsőbb Vezetőé lesz Phenjan és a 
maradék fegyverzet — mutatott rá No elnök. — Tehát továbbra is 
veszélyt jelent ránk. 

Ami persze igaz volt. 

— Nincs értelme folytatni az öldöklést — jelentette ki Pauline. 
sokkoló választ kapott. 

— Ezzel a véleménnyel nem azonosulhatok — mondta No. 

Pauline elkomorodott. Nagyobb ellenállásba ütközött, mint várta. 

Hogy érti ezt No? 

— De hát megverték Észak-Koreát. Mit akar még? 

— Ezt a háborút a Legfelsőbb Vezető kezdte — válaszolt No. — De 
én fogom befejezni. 

Uramisten! — szörnyülködött Pauline. Feltétlen megadást akar! 

— A háború befejezésének az első lépése a tűzszünet. 

- Az életben egyszer adódik ilyen lehetőség, hogy 
megszabadíthassuk északi honfitársainkat egy gyilkos 
zsarnokságtól. 

Pauline szíve összeszorult. A Legfelsőbb Vezető valóban gyilkos 
zsarnok, de No elnöknek nem áll hatalmában megbuktatni, ha a 
kínaiak nem akarják. 

— Mit tervez? 

—- Észak-Korea haderejének megsemmisítését, és egy új, békés 
rendszert Phenjanban. 

— Észak-Korea megszállásáról beszél? 

— Ha szükséges. 

Pauline a csírájában akarta elfojtani ezt az elképzelést. 

- Az Egyesült Államok ebben nem szövetkezik önökkel. 
Megdöbbenésére No azt válaszolta: 

— Nem is akarnánk. 

Pauline nem talált szavakat. 

Egyetlen koreai vezető sem beszélt még így az 
ezerkilencszázötvenes évek óta. Ha Északot és Délt egyesítené ez a 
háború, Délnek meg kellene birkóznia a rázúduló huszonötmilliós 
áradattal, . huszonötmillió . agyonéheztetett . emberrel, akiknek 
fogalmuk sincs, hogyan kell élni a tőkés társadalomban. No arra az 
ígéretre alapozta a kampányát, hogy a kettészakított haza egyesül. 


Majd valamikor. A mielőtt meghalok nem azt ígéri, hogy máris. Ám a 
legnagyobb problémát nem is a gazdaság jelenti, hanem Kína. 

No mintha olvasott volna a gondolataiban. 

— Ha önök kívül maradnak, hitünk szerint a kínaiak is azt teszik. 
Mi azt mondjuk, hogy Korea bajait a koreai népnek kell orvosolnia, 
más országok bevonása nélkül. 

— Peking nem fogja tűrni, hogy Amerika-barát kormányt hozzanak 
létre Phenjanban. 

— Tudom. Természetesen megvitatjuk Észak- és Dél-Korea jövőjét 
a szövetségeseinkkel és a szomszédainkkal, ám hitünk szerint 
egész Korea számára eljött az idő, hogy soha többé ne legyen 
közönséges gyalog valaki másnak a játékában. 

Pauline szerint ennek nem volt semmi realitása. Ha No és 
kormánya ezzel próbálkozik, elszabadul a pokol. Nagy levegőt vett. 

— Elnök asszony, együttérzek önnel, de azt hiszem, amit javasol, 
az egyformán veszélyes Koreára és a világra nézve. 

— Megígértem, hogy egyesítem a hazámat. Talán ötven év múlva 
sem lesz még egy ilyen pillanat. Nem akarom, hogy a történelem 
úgy emlékezzen rám, mint arra az elnökre, aki elszalasztotta az 
esélyt. 

Hát erről van szó, gondolta Pauline. A bosszúról a meggyilkolt 
szeretőért, a kampányban tett ígéret betartásáról, főleg pedig az 
utókor emlékezetéről. No hatvanöt éves volt, és be akart kerülni a 
történelembe, mert ez volt az elrendeltetése. 

Mit lehet hozzáfűzni ehhez? 

— Köszönöm, elnök asszony — mondta nyersen Pauline, és letette. 
Körülnézett. Mindenki hallotta a párbeszédüket. 

— Ezzel összeomlott a stratégiánk a koreai válság megoldására. 
Észak támadott és veszített, Dél nem enged a megszállásból. A 
békekonferenciám meghalt, mielőtt megszületett volna. No elnök 
óriási kanyart tervez a világpolitikában. 

Szünetet tartott, hogy a többiek felfoghassák a helyzet 
komolyságát. 

— Bill, maga fogja tartani a reggeli sajtókonferenciát. — Schneider 
kelletlen képet vágott, de Pauline-nak most egy egyenruhás kellett. — 
sandip Chakraborty is ott lesz. — Csaknem hozzátette, hogy majd ő 


fogja a maga kezét, de még idejében lenyelte. — Mondja nekik, hogy 
fel voltunk készülve a támadásra, és minimális veszteséggel 
visszavertük. Adjon nekik annyi katonai részletet, amennyit bír: fellőtt 
rakéták, lelőtt ellenséges repülők száma, katonai áldozatok, civil 
áldozatok. Mondhatja, hogy beszéltem az éjszaka folyamán Kína és 
Dél-Korea elnökeivel, de ne válaszoljon semmiféle politikai kérdésre. 
Mondja nekik, hogy a helyzet még mindig zavaros, és különben is, 
maga csak egyszerű katona. 

— Igenis, asszonyom. 

— Némi szerencsével lesz pár óránk a gondolkodásra. Kérek 
mindenkit, hogy küldje be ebbe a szobába a helyettesét, utána pedig 
tűnjön el, és pihenjen egy kicsit, amíg a Távol-Keleten alszanak. 
Elmegyek, lezuhanyozok. Találkozunk ugyanitt ma este, akkor, 
amikor Koreában hajnalodik. 

Felállt. A többiek követték a példáját. Észrevette, hogy Gus nézi, 
és rájött, hogy a férfi szeretné elkísérni, de a megkülönböztetett 
bánásmód rossz vért szült volna, így hát elfordította a tekintetét, és 
kiment a szobából. 

Visszatért a rezidenciába, lezuhanyozott. Ettől felüdült, bár nem 
lett pihentebb. Kétségbeesetten kívánta az alvást, ám előbb leült az 
ágyra frottír fürdőköpenyében, és felhívta Pippát, mert meg akarta 
kérdezni, milyen volt eddig az ünnep. 

—A forgalom rémes volt az este! Két órába telt, hogy ideérjünk! — 
újságolta Pippa. 

— Pech! -— sajnálkozott Pauline. 

— De aztán vacsoráztunk, és az jó volt! Ma korán reggel 
kilovagoltunk Josephine-nel! 

— Milyen lovad volt? 

— Egy aranyos kis póni, úgy hívják, hogy Petrezselyem. Tüzes, de 
szófogadó. 

— Tökéletes! 

— Utána a papa elvitt minket Middleburgba sütőtökös pitét 
vásárolni, és tudod, kivel futottunk össze? Ms. Judd-dal! 

Pauline követ érzett a gyomrában. Tehát Gerry hálaadásra 
megszervezett egy randevút a szeretőjével. Ezek szerint Boston 
nem egyéjszakás kaland volt. 


— Nohát, nohát! — mondta vidám hangot erőltetve, bár nem bírta 
ki, hogy hozzá ne tegye: — Micsoda véletlen! — Remélhetőleg Pippa 
nem érezte meg a szavaiban a gúnyt. 

De a lánya mintha észre se vette volna. 

— Kiderült, hogy egy barátjánál tölti az ünnepet, akinek szőleje van 
Middleburg közelében. Úgyhogy a papa kávézott az öreg 
Dzsuvással, miközben Jo és én pitét vásároltunk. Most éppen 
visszafele megyünk, és segítünk Jo mamájának, hogy megtöltse a 
pulykát! 

— Örülök, hogy ilyen jól érzed magad. — Pauline csak most 
hallotta, hogy milyen csüggedt a hangja. 

Kora ellenére Pippának jó megérzései voltak. Pauline levertsége 
az eszébe juttatta, hogy az anyja nem ünnepelhet. 

— No és mi újság Koreában? 

— Próbálom leállítani a háborút. 

— Hű! Aggódjunk? 

— Azt bízd rám. Aggódok én mindenki helyett. 

— Akarsz beszélni a papával? 

— Akkor nem, ha vezet. 

— Igen, vezet. 

— Mondd meg neki, hogy csókolom. 

— Ja. 

— Szia, életem. 

— Szia, mama. 

Pauline rossz szájízzel tette le a kagylót. 

Gerry és Amelia Judd ezt így főzték ki előre. A hétvégén Gerry 
talál valamilyen ürügyet, hogy meglépjen a házigazdáitól. Becsapta 
Pauline-t, miközben a felesége hősiesen ellenállt a kísértésnek. 

Mit csinált rosszul? Megsejtette volna Gerry az ő ébredező 
érzelmeit Gus iránt? Az ember nem tehet az érzelmeiről, gondolta 
Pauline, és ő nem is igazán orrolt, amikor gyanítani kezdte, hogy 
Gerry kissé beleesett Ms. Juddba. De a tetteiről igenis tehet az 
ember. Gerry megcsalta a házastársát, Pauline nem. Nagy 
különbség. 

Nyolc óra volt, az első hírek ideje. Az egyik adón James Moore-t 
fogják kérdezni Koreáról — mintha bármit is tudna a témáról, 


gondolta epésen Pauline. Valószínűleg meg sem találná Koreát a 
térképen. Bekapcsolta a tévét, és addig ugrált csatornáról 
csatornára, amíg meg nem találta a populista reggeli műsort. 

Moore velúrbőr dzsekit viselt, rojtokkal. Ez korszakváltást jelzett: 
most már nem is miímelte, hogy alkalmazkodik. Tényleg olyan 
elnököt akar a nép, aki úgy néz ki, mint Davy Crockett? 

Mia és Ethan voltak a riporterek. Ethan azzal kezdte: 

— Ön járt a Távol-Keleten, így első kézből tudja, milyen ott a 
helyzet. 

Pauline felkacagott. Moore tíznapos körutazást tett a Távol- 
Keleten, és pontosan egy napot töltött Koreában, annak is a 
nagyobb részét egy szöuli ötcsillagos hotelben. 

— Ethan, én nem nevezném magamat szakértőnek, és fixen nem 
tudnám kiejteni azt a sok furi nevet... — Moore elhallgatott, hogy a 
riporterek kuncoghassanak. — De az a véleményem, hogy ebben a 
helyzetben nagy szükség van a józan paraszti észre. Észak-Korea 
megtámadott minket és a szövetségeseinket, és ha megtámadják az 
embert, akkor az embernek vissza kell ütnie, méghozzá istenesen! 

— Jim, nem találod azt a szót, hogy ,eszkaláció?" — kérdezte 
Pauline. 

Moore folytatta: 

— Minden mástól csak vérszemet kap az ellenség. 

Mia keresztbe tette a lábát. Ennél az adónál minden női 
alkalmazott köteles volt olyan rövid szoknyát viselni, hogy kilátsszék 
a térde. 

— Jim, lefordítaná ezt a közemberek nyelvére? — kérdezte. 

— Azt mondom, hogy ki kellene radíroznunk Észak-Koreát egy 
atomtámadással, méghozzá ma! 

— Hűha, ez elég drasztikus! Pauline ismét kacagott. 

— Drasztikus? — kérdezte a képernyőtől. — Inkább eszelős! 

— Ez nemcsak hogy egy csapással megoldaná a problémánkat, 
de elijesztené a többieket is — mondta Moore. — Tudják csak meg az 
emberek: ha Amerikát támadoa, pirítós lesz belőled! 

Pauline szinte látta Moore támogatóit, ahogy most a levegőbe 
öklöznek. Hát pedig akár tetszik nekik, akár nem, Pauline megmenti 
őket az atomhaláltól. 


Kikapcsolta a tévét. 

Most már lefekhetett volna, de még valamit el kellett intéznie 
alvás előtt. 

Melegítőbe bújt, és lement a földszintre. Ott tartózkodtak a 
testőrök, és egy fiatal őrnagy, az atomfutball őrzője. 

Természetesen nem futball volt, hanem egy fekete bőrrel bevont 
Zero Halliburton alumínium aktatáska. Csak a fogója mellett kiálló 
rövid antenna különböztette meg egy hordozható  öltönytartótól. 
Pauline üdvözölte a fiatalembert, és megkérdezte, hogy hívják. 

— Rayvon Roberts vagyok, elnök asszony! 

— Nos, Roberts őrnagy, szeretnék belenézni a futballba, hogy 
felfrissítsem a memóriámat. Nyissa ki, kérem. 

— Igenis, asszonyom. 

Roberts fürgén eltávolította a fekete bőrhuzatot, a padlóra 
helyezte a fémládát, felpattintotta a három kapcsot, felhajtotta a 
fedelet. 

A ládában három tárgy volt, meg egy tárcsa nélküli telefon. 

— Asszonyom, megengedi, hogy ismertessem a tárgyak 
rendeltetését? — kérdezte Roberts. 

— Legyen szíves. 

— Ez a Fekete Könyv. — Közönséges irodai gyűrűs mappa volt. 
Pauline elvette a fiatalembertől, és végigpörgette a vörössel és 
feketével nyomtatott lapokat. — Ez a megtorlás variációinak a listája 
— mondta Roberts. 

— Azaz hányféle módon indíthatok atomháborút. 

— Igen. 

— Ki hinné, hogy ennyi van. Következőt. Roberts fölvett egy 
ugyanolyan mappát. 

— Ez azoknak a szigorúan titkos helyeknek a listája, ahol ön 
menedéket kereshet vészhelyzetben. 

Most egy nátronpapír dosszié következett, és abban tíZz- 
egynéhány papírlap, összetűzve. 

— Ez tartalmazza annak a szükséghelyzeti riadónak a részleteit, 
amely lehetővé teszi, hogy országos válság esetén egyszerre 
szólhasson minden rádió- és tévéállomásból a nemzethez. 


Milyen ósdi a hétszer huszonnégy órás hírek korában, gondolta 
Pauline. 

— Ezen a telefonon pedig csak egy szám hívható: a Szövetségi 
Katonai Parancsokság Központja a Pentagonban. Az továbbítja az 


ön utasítását a rakétatámaszpontoknak, az atom- 
tengeralattjáróknak, a bombázó-repülőgépeknek és a 
főparancsnokoknak. 


— Köszönöm, őrnagy — mondta Pauline. Otthagyta a testőreit, 
fölment az emeletre. Végre lefekhet! Levetkőzött, hálásan bebújt a 
takaró alá. Azt a bőrrel bevont aktatáskát látta a csukott szemhéja 
alatt. Igazából a világvége van benne. 

Pár pillanat múlva már aludt is. 


35. fejezet 


Tripoli nagy város volt, a legnagyobb, amit Kia valaha látott, 
kétszer akkora, mint NDjamena. A belvárosból felhőkarcolók 
tekintettek le a tengerpartra, de a helység többi része zsúfolt és 
piszkos volt. Sok lebombázott házat is lehetett látni. Néhány férfi 
európai divat szerint öltözött, de minden asszony hosszú köntöst és 
fejkendőt viselt. 

Abdul egy kicsi szállodába vitte őket. Olcsó volt, de tiszta, 
egyetlen fehér sem volt a személyzetben meg a vendégek között, és 
kizárólag arabul beszéltek. Kia az elején megszeppent a hotelektől, 
és arra gyanakodott, hogy a személyzet csak gúnyból udvarias 
hozzá. Kérdezte Abdultól, hogyan viselkedjen velük, és a férfi azt 
felelte: 

— Légy kedves, de nyugodtan kérjél csak tőlük mindent, amit 
akarsz, ha pedig kíváncsiak lennének rád, és azt firtatnák, honnan 
jössz, te csak mosolyogj, és feleld azt, hogy túl sok dolgod van a 
diskuráláshoz. 

Kia megállapította, hogy ez így beválik. 

Az első tripoli reggelen, ébredés után Kia gondolkozni kezdett a 
jövőről. Mostanáig nem bírta elhinni, hogy sikerült megszökniük a 
bányásztáborból. Miközben utaztak észak felé, keresztül Líbián, 
egyre jobb utakon autózva, és egyre kényelmesebb hotelekben 
megszállva, titokban attól félt, hogy a dzsihádik valamiként elkapják 
és visszahurcolják őket a rabságba. Azok erős, brutális emberek, és 
általában elérik, amit akarnak. Az egyetlen Abdulon kívül nem ismert 
férfit, aki képes volt szembeszállni velük. 

Hála istennek, a lidércnyomás véget ért, de most mihez 
kezdenek? 

Mit tervez Abdul? Kiának jut-e hely a terveiben? Úgy döntött, 
rákérdez. Abdul visszakérdezett: 

— Te mit akarsz? 

— Tudod te, mit akarok — felelte az asszony. — Franciaországban 
akarok lakni, ahol etethetem és iskolába küldhetem a fiamat. 

Csakhogy elköltöttem az összes pénzemet, és még mindig 
Afrikában vagyok. 


— Én talán segíthetnék. Nem vagyok teljesen biztos benne, de 
megpróbálhatom. 

— Hogyan? 

— Most még nem mondhatom el. Kérlek, bízzál bennem. 

Hogyne bízott volna benne Kia! A férfi kezébe tette le az életét. 
Csakhogy Abdulban titkolt feszültség lappangott, amelyet az 
asszony kérdései a felszínre hoztak. Aggasztotta valami. Nem a 
dzsihádik; láthatólag nem félt attól, hogy üldözhetik. Időnként még 
hátranézett, és ellenőrzött más autókat, de nem mindig, nem 
rögeszmésen. Akkor mi okozta a feszültséget? A jövőjükön 
töprengett volna? Van közös jövőjük, vagy szétválnak az útjaik? 

Ez megriasztotta Kiát. Az első perctől parancsoló, rettenthetetlen, 
mindenre felkészült egyéniségnek látta Abdult. De most beismerte, 
hogy nem tudja, segíthet-e eljuttatni Kiát a célhoz. Mihez kezd, ha a 
férfi cserben hagyja? Hogyan térhet vissza a Csád-tóhoz? 

Abdul derűs hangra váltott. 

— Mindhármunknak szüksége van új ruhákra. Gyerünk, nézzünk 
szét a boltokban! 

Kia még sose ,nézett szét a boltokban", de ismerte a kifejezést, 
és tudta, mit jelent: lófráló gazdag asszonyok keresik, mire 
verhetnék el a fölös pénzüket. A Kiához hasonló asszonyok 
kizárólag akkor adtak ki pénzt, ha rákényszerültek. 

Abdul taxit hívott, bementek a központba. Az árnyas árkádok alatt 
egymást érték az üzletek, amelyek a portékájuk felét kirakták a 
gyalogjáróra. 

— Nagyon sok francia arab hagyományosan öltözik, de te talán 
kényelmesebbnek találod az életet európai ruhákban — mondta a 
férfi. 

Kiát nem kellett győzködni. Arról álmodott, hogy egyszer majd 
osztozhat az európai nők szabadságában, és azt akarta, hogy a 
ruházata is ezt jelképezze. 

Találtak egy boltot, ahol gyerekruhákat árultak. Nadzsi leírhatatlan 
élvezettel válogatott a színekben, amíg megtalálták az ő méretét. 

Boldogan feszített új pólójában, és gyönyörködve bámulta magát 
a tükörben. Abdul mulatott rajta. 

— Ilyen kicsi, és máris milyen hiú! — mondta. 


— Akár az apja — mormolta Kia, mert Szalim csakugyan hiú volt 
egy cseppet. Rögtön aggódni is kezdett, mert hátha megsértette 
Abdult a néhai férje emlegetésével. Egy férfi sem szereti, ha az 
eszébe juttatják, hogy az asszonyuk már mással is hált. Ám Abdul 
mosolyogva nézte Nadzsit, és láthatólag nem haragudott. 

Nadzsi kapott két sortot, négy pólót, két pár cipőt, néhány alsót, 
és egy baseballsapkát, amit azonnal fel is akart tenni. 

Egy közeli üzletben Abdul eltűnt a próbafülkében, ahonnan 
sötétkék — vászonöltönyben, fehér ingben, sima, keskeny 
nyakkendővel került elő. Kia csak a tévében látott nyakkendős 
férfiakat. 

— Olyan vagy, mint egy amerikai! — mondta. 

— Ouel horreur! — sopánkodott Abdul franciául. , Hát ez rémes! De 
azért mosolygott. 

Kiának ekkor jutott az eszébe, hogy Abdul talán csakugyan 
amerikai. Akkor már érthető, honnan az a rengeteg pénz. Meg is 
kérdezi tőle. Nem most, de hamarosan. 

Abdul visszament az üzlet hátuljába, s amikor visszajött, a szokott 
szürke-barna hagyományos köntösét viselte. Szatyorban hozta az új 
ruháját. 

Utoljára bementek egy nőiruha-üzletbe. 

— Nem akarok túl sokat költeni! — szögezte le Kia. 

— Figyelj csak! — mondta Abdul. — Válassz két ruhát, az egyiknek 
szoknyája legyen, a másiknak nadrágja. Vegyél hozzá alsót, meg 
cipőt, meg mindenféle kiegészítőt. Az ára miatt ne aggódj, itt minden 
nagyon olcsó. 

Kia ugyan nem tartotta túl olcsónak az árakat. Igaz, sose vásárolt 
még ruhát — csak anyagot, amelyből megvarrta —, így aztán nem volt 
biztos a dolgában. 

— És ne kapkodj! — intette Abdul. — Bőven van időnk. 

Kia rájött, milyen fura érzés, ha nem kell aggódni a kiadások 
miatt. Kellemes volt, ugyanakkor kissé ijesztő, mert félt elhinni, hogy 
csakugyan megvehet mindent a boltban. Bátortalanul felpróbált egy 
kockás szoknyát, meg egy lila blúzt, de annyira szégyellte magát, 
hogy ki se mert lépni a fülkéből, nem mutatta meg Abdulnak. Aztán 


felpróbált egy farmert meg egy zöld pólót. Az eladónő fekete csipkés 
alsóra biztatta: 

— Ez majd tetszeni fog neki! — Ám Kia képtelen lett volna olyasmit 
vásárolni, amit a prostituáltak viselnek, és ragaszkodott a fehér 
pamuthoz. 

Még mindig zavarban volt attól, amit az autóban csinált a 
szökésüket követő első éjszakán. Egymást átkarolva aludtak, hogy 
ne fázzanak, de mikor hajnalodott, Kia megcsókolta az alvó férfi 
arcát, és amint elkezdte, abba se bírta hagyni. Addig csókolgatta 
Abdul kezét, nyakát és arcát, amíg az fel nem ébredt, és utána 
természetesen szeretkeztek. — Kia elcsábította, az pedig 
szégyenletes. Mégsem tudta megbánni, mert szerelmes volt 
Abdulba, és úgy gondolta, az is kezdi megszeretni őt. De azért 
egyfolytában aggódott, hogy úgy viselkedett, mint egy szajha. 

Mindent beletett egy tasakba, és azt mondta Abdulnak, majd 
akkor mutatja meg, ha visszatértek a szállodába. Abdul 
elmosolyodott, és azt felelte, hogy alig várja. 

Mikor kijöttek az üzletből, Kia azon mélázott bánatosan, hogy 
viselheti-e az új ruháit Franciaországban valaha? 

— Még egy dolgot el kell intéznünk — mondta Abdul. — Miközben 
ruhát próbáltál, érdeklődtem, hogy csináltathatunk-e fényképeket 
valahol. A szomszéd utcában van egy utazási iroda, és nekik van 
fotógépük. 

Kia soha az életben nem hallott még sem utazási irodáról, sem 
fotógépről, de nem szólt. Abdul gyakran hivatkozott dolgokra, 
amelyekről az asszony nem tudott, de ahelyett, hogy örökösen 
kérdésekkel nyaggatta volna, inkább kivárta, amíg tisztázódik az 
ismeretlen dolgok mibenléte. 

Két sarokkal arrébb beléptek egy üzletbe, amelyet repülőgépek 
és ismeretlen tájak képeivel díszítettek. Hivatalos arcú fiatal nő ült 
egy íróasztalnál, olyasféle szoknyában és blúzban, amilyeneket Kia 
vásárolt. 

Oldalt volt egy kis fülke függönnyel. Abdul felváltatott a nővel 
néhány bankjegyet, majd elmagyarázta Kiának, hogyan működik a 
gép. Könnyű volt, az eredménye pedig kész csoda! Pár pillanat 
múlva egy papírcsík jött elő a gépből, mint mikor a gyerek kiölti a 


nyelvét, és Kia meglátta négy színes képen a saját arcát! Nadzsi 
rögtön követelni kezdte, hogy neki is, szerencsére, mert Abdul azt 
mondta, hogy róla is szükség lesz fényképre. 

Nadzsi, mint minden kétéves, nem értette, miért kellene 
mozdulatlanul ülnie, ezért csak harmadik próbálkozásra sikerült jó 
képet készíteni róla. 

—A Tripoli Nemzetközi Repülőtér zárva van, de a Mitiga repülőtér 
indít járatokat Tuniszba — mondta a nő az asztalnál. — Onnan sokfelé 
mennek gépek. 

Megköszönték a segítséget, eljöttek. Utána Kia megkérdezte: 

— Miért kellett rólunk fotó? 

— Hogy csináltathassunk nektek igazolványokat az útra. 

Kiának sose volt igazolványa. Kimaradt az életéből a 
határátlépés, ahol azonosítania kellett volna magát. Abdul meg 
mintha azt hinné, hogy ő törvényesen beléphet Franciaországba. Kia 
tudomása szerint ez nem volt lehetséges. Különben miért fizetne 
bárki is az embercsempészeknek? 

— Mikor születtél? — kérdezte Abdul. — Hát Nadzsi? 

Az asszony megmondta. Abdul összevonta a szemöldökét, 
mintha az agyába vésné az időpontokat. 

Csakhogy volt itt egy bökkenő. 

— Te miért nem fotóztattad le magad? — kérdezte Abdultól. 

— Mert nekem már vannak papírjaim. Nem ezt kérdezte igazából. 

— Ha Nadzsi és én Franciaországba megyünk... 

— Akkor? 

— Te hova mész? 

Abdul tekintete ismét olyan feszült lett. 

— Nem tudom. 

Kia ezúttal nem hagyta annyiban. Úgy érezte, választ kell kapnia. 

Nem bírja tovább a szorongást. 

— Velünk jössz? 

A válasz nem nyugtatta meg. 

— Insallah — mondta Abdul. Ha Isten is úgy akarja. 


kxk 


Egy kávézóban ebédeltek.  Baghrirt rendeltek, marokkói 
daralepényt, olvasztott vajból és mézből kevert öntettel. Nadzsi 
imádta. 

Egyszerű ebédjük közben különös érzés fogta el Abdult. Kissé 
hasonlított a nap melegére, volt benne valami egy pohár jó borból, 
és mintha Mozart szólt volna valahol messze. Ez volna a boldogság? 

A kávénál Kia megkérdezte: 

— Te amerikai vagy? 

Olyan az esze, akár a borotva. 

— Miért? — kérdezett vissza. 

— Sok pénzed van. 

Abdul szerette volna elmondani az igazságot, de most még túl 
veszélyes lett volna. Várnia kellett, amíg a bevetése véget ér. 

— Sok mindent meg kell magyaráznom neked. Tudsz várni még 
egy kicsit? 

— Persze. 

Abdul még mindig nem tudta, mit tartogat a jövő, de remélte, 
hogy estére már képes lesz meghozni bizonyos döntéseket. 

Visszatértek a szállodába, ebéd után lefektették Nadzsit aludni. 
Az asszony ekkor mutatta meg az új ruháit. Ám amikor a fehér 
bugyira meg a melltartóra került a sor, belátták, hogy most azonnal 
szeretkezniük kell. 

Utána Abdul felvette az új öltönyét. Ideje volt visszatérni a való 
világba. Tripoliban nem működött CIA-iroda, de a francia DGSE-nek 
volt egy hivatala, ahova időpontot kért mára. 

— El kell mennem egy megbeszélésre — mondta Kiának. Az 
asszony szorongva nézett rá, de nem tett megjegyzést. 

— Jól ellesztek itt? — kérdezte Abdul. 

— Hát persze. 

— Ha bármi történne, hívjál fel. — Két napja vásárolt Kiának egy 
telefont, és feltöltötte a maximális idővel. Az asszony még nem 
használta a mobilt. 

— Ne izgulj, nem lesz semmi bajom! 

A szálloda kevés luxussal szolgált, de a recepcióspulton volt egy 
tálka, tele arab nyelvű névjegyekkel. Kifelé menet Abdul elvett 
néhányat. 


Eltaxizott a belvárosba. Remek érzés volt, hogy ismét amerikai 
ruhát viselhet. Pedig még csak nem is volt jó öltöny, bár itt azt senki 
se fogja tudni, és különben is, arra emlékeztette, hogy a világ 
leghatalmasabb államának a polgára. 

A taxi megállt egy koszos irodaépület előtt. A bejárat mellett 
elhomályosult rézlapok sorakoztak a falon, amelyekbe cégek nevét 
vésték. Mindegyiknek volt egy mikrofonja és egy csengőgombja. 
Abdul megkereste az Entremettier § Cie feliratot, és becsengetett. A 
mikrofon néma maradt, de az ajtó kinyílt. Abdul belépett. 

Akart valamit ettől a megbeszéléstől, és nem volt biztos benne, 
hogy megkapja-e. Értett hozzá, hogy ő legyen a győztes az utcai 
vagy a sivatagi összecsapásokban, de nem volt irodai harcos. Ötven 
százaléknál magasabbra taksálta az esélyét a nyerésre, bár ha 
megmakacsolják magukat, nem sokat tehet. 

Jelek vezették egy ajtóhoz a harmadik emeleten. Kopogtatott, 
bement. Tab és Tamara már várta. 

Abdul két hónapja látta őket utoljára, és most egészen 
megilletődött. Meglepetésére mintha ők is ezt érezték volna. Tab 
könnyes szemmel szorította meg a kezét, Tamara a nyakába borult, 
és átölelte. 

— Olyan bátor voltál! — mondta. 

Volt a szobában még valaki, egy barna öltönyös ember. Franciául 
és kimérten üdvözölte Abdult, bemutatkozott, hogy a neve Jean- 
Pierre Malmain. Aztán kezet ráztak. Abdul a líbiai francia hírszerzés 
vezetőjének nézte. 

Körülültek egy asztalt. 

-— Csak hogy tudd, Abdul, Hufra elfoglalása eddig a 
leglátványosabb győzelem volt az NSZIÁ elleni hadjáratban — szólalt 
meg Tab. 

— Azonkívül, hogy felszámoltuk Hufrát, szereztünk egy szép, 
kövér dossziét az NSZIÁ-ról: neveket, címeket, találkozási pontokat, 
fényképeket! — tette hozzá Tamara. — Továbbá megtudtuk, milyen 
döbbenetesen aktív szerepet játszik Észak-Korea az afrikai 
terrorizmus támogatásában. Ez a hírszerzés legnagyobb fogása az 
észak-afrikai dzsihádizmus történetében. 


Belépett egy elegánsan öltözött titkárnő, pezsgőspalackot és 
négy poharat hozott tálcán. 

— Egy kis ünneplés francia módra — szólt Tab, és kidugaszolta a 
palackot. 

—A hősünkrel! - tette hozzá Tamara. Ittak. 

Abdul úgy érezte, Tab és Tamara viszonya megváltozott azóta, 
hogy először találkozott velük a Csád-tó partján. Ha jól látja, ha 
valóban egy pár lettek, akkor beszéltetnie kell őket erről a 
fejleményről, mert bizonyos, hogy sokkal elfogadóbbak lesznek a 
kérés iránt, amellyel elő akar hozakodni. 

— Csak nem együtt vagytok? — kérdezte mosolyogva. 

— De igen! — örvendezett Tamara. Tab is örvendezett. 

— Akkor is, így, hogy más országok hírszerzésének dolgoztok... 

— Kiléptem! — közölte Tab. — A felmondásomat töltöm. Visszatérek 
Franciaországba, és beállok a családi céghez. 

- Én pedig kérelmeztem az áthelyezésemet a párizsi CIA- 
irodához! 

— újságolta a nő. — Phil Doyle jóváhagyta a kérelmemet. 

— A főnököm, Marcel Lavenu, beajánlotta Tamarát a párizsi 
irodavezetőnek, aki a barátja — tette hozzá lab. 

— Hát, a legjobbakat kívánom - mondta Abdul. — Amilyen 
jóképűek vagytok, biztosan gyönyörű gyerekeitek lesznek. 

Ezúttal kényszeredett képet vágtak. 

— Nem azt mondtam, hogy összeházasodunk — sietett közölni 
Tamara. 

Abdul zavarba jött. 

— Milyen régimódi vagyok, hogy ezt feltételezem. Elnézést kérek. 

— Nem szükséges -— felelte Tab. — Egyszerűen csak nem merült 
fel. Tamara gyorsan másra terelte a szót. 

— Most pedig, ha összekészültél, visszaviszünk NDjamenába. 
Abdul nem szólt. 

— Tartok tőle, hogy hosszas kikérdezésre számíthatsz — tette 
hozzá a nő. — Több napba is beletelhet. De utána elmehetsz egy 
hosszú vakációra! 

Témánál vagyunk, gondolta Abdul. 


-— Természetesen szíves-örömest vállalom a kikérdezést — 
mondta. Ez nem volt igaz, de színlelnie kellett. — Csakhogy a 
küldetésnek még nincs vége. 

— Nincs? 

— Szeretnék továbbmenni a nyomon. A szállítmány nincsen 
Tripoliban, ezt ellenőriztem a nyomkövetővel. Úgyhogy szinte 
bizonyosan átkelt a Földközi-tengeren. 

— Abdul, eleget dolgoztál! — szólt közbe Tamara. 

— Különben is, Gibraltártól Athénig bárhova vihették Dél- 
Európában — mutatott rá Tab. — Az pedig több ezer kilométeres 
partvonal. 

-— Csakhogy vannak pontok, amelyeknek nagyobb a 
valószínűsége 

— vitatkozott Abdul. — Franciaország déli részén például régen 
kiépült a drogok behozatalának és terítésének az infrastruktúrája. 

— Az is borzasztó nagy terület ahhoz, hogy átkutasd. 

—-— Nem igazán. Ha végighajtok azon a parti úton — ha jól 
emlékszem, Corniche a neve -, talán vehetem valahol a jelzést. 
Akkor kideríthetjük, kinél végződik a csík. Túl jó lehetőség ahhoz, 
hogy kihagyjuk. 

— Nem azért vagyunk itt, hogy drogkereskedőkre vadásszunk — 
szólt közbe Jean-Pierre Malmain. — Terroristákat üldözünk. 

— De Európából jön a pénz! — makacskodott Abdul. — Végső soron 
az egész hadműveletet azok a kölykök pénzelik, akik drogot 
vásárolnak a diszkókban. Ha árthatunk a francia kapcsolatnak, az 
ártani fog az NSZIÁ egész csempészeti vállalkozásának, ami 
valószínűleg még a hufrai aranybányánál is értékesebb nekik! 

— Ezt a döntést természetesen a feletteseinknek kell meghozniuk 
— mondta elutasítóan Malmain. 

Abdul a fejét rázta. 

— Nem engedhetjük meg magunknak az időveszteséget. Ahogy 
elkezdik felbontani a kokainoszsákokat, megtalálják a rádióadókat. 
Lehet, hogy máris megtörtént, de ha nem -— ha szerencsénk van -, 
akkor bármelyik nap várható. — Holnap indulni akarok 
Franciaországba. 

— Ezt nem engedélyezhetem. 


— Amit nem is kértem. Benne van az eredeti parancsomban. Ha 
tévedtem, majd visszahívnak Franciaországból. De menni fogok. 

Malmain megadóan vállat vont. 

— Abdul, jelen pillanatban van valami, amit elintézhetünk neked? — 
kérdezte Tamara. 

— Igen. — Ez volt a rázós része, de Abdul már kitalálta, hogyan 
fogalmazza meg a kérdését. Tollat keresve ütögette a zsebeit, amíg 
észbe nem kapott. Egészen elszokott attól, hogy tollat tartson 
magánál. 

— Kaphatnék ceruzát és egy darab papírt? 

Malmain felállt, hogy összeszedje az írószereket. Abdul közben 
tovább beszélt: 

— Amikor kijutottam Hufrából, két másik rabszolga is velem 
szökött, egy asszony és egy gyermek. Illegális bevándorlók. Őket 
használtam álcának. Megjátszottuk a családot, ami olyan tökéletes 
fedősztorinak bizonyult, hogy szeretném is folytatni. 

— Jó ötletnek hangzik -— jegyezte meg Tamara. 

Malmain adott egy ceruzát meg egy jegyzettömböt Abdulnak, aki 
felírta: 

— Kia Haddad és Nadzsi Haddad — majd alákanyarította a 
születési dátumokat. — Szükségem van két hiteles francia útlevélre. 
-— A DGSE mint hírszerző ügynökség képes volt útlevelet szerezni 
bárkinek. Hozzátartozott a munkájához. 

Tamara látta, mit írt, és megkérdezte: 

— A te családi nevedet használják? 

— Megjátsszuk a családot — emlékeztette Abdul. 

-— Ó, igen, persze! — bólogatott a nő, bár Abdul szerint megsejtette 
az igazságot. 

— Fotókra lesz szükségem — mondta Malmain, akinek láthatólag 
nem tetszett a terv. 

Abdul előhúzta a zsebéből az utazási irodában készült csíkokat, 
és végigcsúsztatta őket az asztalon. 

— Ó! — kiáltott fel Tamara. — Az asszony a Csád-tónál! Ismerős is 
volt valahonnan a Kia név. — Malmainhez fordult. — Csádban 
találkoztunk ezzel a nővel. Arról faggatott, milyen az élet Európában. 
Figyelmeztettem, hogy ne bízzon az embercsempészekben. 


— Indokoltan — szólt Abdul. — Elszedték a pénzét, és bevágták egy 
líbiai rabszolgatelepre. 

— Szóval maga összebarátkozott ezzel a nővel — jegyezte meg 
gunyorosan Malmain. 

Abdul nem felelt. 

Tamara még mindig a fotót nézte. 

— Már akkor is csodaszépnek találtam. 

Persze hogy mind gyanították a kapcsolatuk igazi természetét. 

Abdul nem is próbált magyarázkodni. Gondoljanak, amit akarnak. 

Tamara a pártjára állt. 

— Meddig tart megszerezni az útleveleket? Kábé egy óra? 

Malmain habozott. Nyilvánvalóan azt gondolta, hogy Abdulnak 
előbb vissza kellene térnie NDjamenába jelenteni. Csakhogy 
Abdultól nehéz volt bármit is megtagadni azok után, amit tett, és ő 
épp erre számított. 

Malmain beletörődött. Vállat vont, és azt felelte: 

— Két óra. 

Abdul nem mutatta, mennyire megkönnyebbült: úgy viselkedett, 
mintha eleve ezt várta volna. Magabiztosan átnyújtotta Malmainnek 
az egyik névjegyet, amelyet elhozott a recepcióról. 

— Kérem, küldesse el az útleveleket a szállodámba. 

— Természetesen. 

Pár perccel később eljött az irodából. Az utcán leintett egy taxit, 
és megadta annak az utazási irodának a címét, ahol korábban járt. 
Útközben azon tépelődött, amit csinált. Most már kötelessége átvinni 
Kiát és Nadzsit Franciaországba. Az asszony álma közeledik a 
megvalósuláshoz. De mi lesz vele? Mik a tervei a jövőre? Kiát 
ugyanúgy nyomasztja ez a probléma, mint őt. Azzal az ürüggyel, 
hogy nem tudja, miként reagál majd a CIA és a DGSE, napról napra 
halogatta a választ, de most már nem volt értelme tovább kerülgetni 
az igazi kérdést. 

Ha eljutnak Franciaországba, ha Kia és Nadzsi berendezkedett, 
búcsút mond-e nekik, hazautazik-e az Egyesült Államokba, hogy ne 
lássa őket soha többé? Ez a lehetőség elcsüggesztette. Az 
ebédjükre gondolt, és hogy milyen elégedettség töltötte el. Mikor is 
érezte utoljára azt, hogy így kerek a világ? Talán soha. 


A taxi megállt, Abdul bement az utazási irodába. Ugyanaz az 
elegáns fiatal nő ült az asztalnál. Felismerte Abdult, aki délelőtt járt 
nála. Először gyanakodni látszott, mintha attól tartana, hogy a 
felesége nélkül visszatért férfi talán randevút akar kérni tőle. 

Abdul megnyugtatóan mosolygott. 

— Nizzába kell repülnöm — mondta. — Három jegyet kérek. Csak 
oda. 


36. fejezet 


Metsző szél fújt reggel hétkor a Csungnanhaj kormányközpont 
déli tava fölött. Csang-kaj kiszállt az autójából, és felhúzta a 
tollkabátja cipzárját. 

Az elnökkel kellett találkoznia, de most csak Tingre tudott 
gondolni. Felesége az este a háborúról kérdezte, ő pedig 
megnyugtatta, hogy a szuperhatalmak megakadályozzák az 
eszkalációt. Ám a szíve mélyén nem bízott benne, és Ting ezt 
megérezte. Lefeküdtek, és oltalmazóan kapaszkodtak egymásba. 
Végül szeretkeztek is, olyan kétségbeesetten, mintha nem lenne 
több alkalom. 

Utána Kaj nem bírt elaludni. Fiatal korában sokat töprengett rajta, 
kié igazából a hatalom. Az elnöké, a főparancsnoké vagy a Politikai 
Bizottságé? Vagy az amerikai elnöké, vagy az amerikai sajtóé, vagy 
a milliárdosoké? Fokozatosan rájött, hogy mindegyik korlátok közé 
van zárva. Az amerikai elnöknek a közvélemény parancsol, a kínai 
elnöknek a kommunista párt. A milliárdosoknak a profitot kell 
produkálniuk, a tábornokoknak csatákat kell nyerniük. A hatalom 
nem egy meghatározott helyen található, hanem egy hihetetlenül 
bonyolult hálózatban, a kulcsfontosságú emberek és intézmények 
csoportjában, amelynek nincs közös akarata, mert minden és 
mindenki másfelé húz. 

Ő is ennek a csoportnak a része. Ami történni fog, az ugyanúgy 
az ő hibája is lesz, mint a többieké. 

Az ágyban fekve és az úton elsuhanó kocsik soha nem szűnő 
moraját figyelve föltette magának a kérdést, mit tehetne a 
hálózatban elfoglalt helyén annak a megakadályozására, hogy a 
koreai válságból világégés legyen. Gondoskodnia kell róla, hogy 
Ting, a szülei és Ting anyja ne pusztuljanak el a bombák, a szálló 
törmelék, a dőlő falak és a gyilkos sugárzás viharában. 

Ez a gondolat sokáig nem hagyta elaludni. 

Miközben becsukta a kocsiajtót és a fejére húzta a kapucniját, 
meglátta, hogy neki háttal két ember áll a víz partján, és nézik a 
hidegszürke tavat. Felismerte apja, Csang Csien-csün alakját: fekete 
nagykabátjában olyan volt, akár egy szögletes szobor, azzal az 


eltéréssel, hogy cigarettázott. Az meg ott mellette valószínűleg öreg 
cimborája lesz, Huang tábornok; egy szál katonazubbonyban dacol a 
hideggel, mert túl kemény ahhoz, hogy kötött sálat kanyarítson a 
nyakába. A régi gárda felvonult, gondolta Kaj. 

Közelebb ment hozzájuk, de ők nem vették észre, nyilván a 
széltől. 

Hallotta, amint a tábornok azt mondja: 

— Ha az amerikaiak háborút akarnak, megkapják tőlünk. 

— A háború művészetének a csúcsa harc nélkül legyűrni az 
ellenséget — jegyezte meg Kaj. — Ahogy Szun-ce mondta. 

Huang mérges lett. 

— Nekem nincs szükségem rá, hogy egy magadfajta sárgacsőrű 
oktasson ki Szun-ce filozófiájáról! 

Megállt egy újabb autó, kiszállt Kung-csao, a fiatal védelmi 
miniszter. Kaj örült, hogy lesz végre egy szövetségese. Kung vörös 
síkabátot vett elő a kocsija csomagtartójából, és belebújt. 

— Miért nem megyünk be? - kérdezte, amikor meglátta a három 
embert a parton. 

— Az elnök elvtárs gyalogolni akar — felelte Csien-csün. — Úgy 
gondolja, hogy szüksége van testmozgásra. — Kissé fitymáló volt a 
hangja. A hadastyánok az ifjúság divathóbortjának tartották a 
testmozgást. 

Csen elnök melegen öltözve, kesztyűsen, kötött sapkában, egy 
titkár és egy testőr kíséretében bukkant elő a palotából, és azonnal 
átváltott sietős sétalépésre. A többiek követték, Csien-csün eldobta a 
cigarettáját. Az óra járásával egyező irányba haladtak a tó partján. 

— Csang Csien-csün elvtárs — kezdte hivatalosan az elnök -, te 
mint a Nemzetbiztonsági Bizottmány alelnöke, miként értékeled a 
koreai háborút? 

— A Dél áll győzelemre — felelte habozás nélkül Csien-csün. — 
Több fegyverük van, és a rakétáik pontosabbak. — Olyan tömören 
fogalmazott, mintha katonai eligazításon lenne: csak a tények, egy, 
kettő, három, semmi sallang. 

— Meddig tarthat ki Észak-Korea? — kérdezte Csen. 

— Pár napon belül kifogynak a rakétákból. 

— De hát mi folyamatosan küldjük az utánpótlást. 


— Amilyen gyorsan csak tudjuk. Az amerikaiak pedig kétségtelenül 
ugyanazt csinálják délen. Ám egyikünk sem bírja ezt a 
végtelenségig. 

— Akkor hát mi fog történni? 

— Dél megszállhatja Északot. 

— A Fehér Ház nem küld amerikai csapatokat északra — szólt 
közbe Kaj. — Nem is lesz szükségük rá. A dél-koreai hadsereg 
nélkülük is győzhet. 

— Akkor pedig egész Koreán a szöuli rezsim fog uralkodni, vagyis 
az Egyesült Államok — összegezte Csien-csün. 

Kaj nem volt biztos benne, hogy a befejező félmondat igaz-e 
még, de most nem volt idő a vitatkozásra. 

— Javaslatok? — kérdezte Csen. 

— Be kell avatkoznunk — felelte mohón Csien-csün. — Ezen az 
egyetlen módon akadályozhatjuk meg, hogy Koreából amerikai 
gyarmat legyen a szomszédunkban! 

Kaj épp a beavatkozástól félt. De mielőtt hangot adhatott volna 
félelmének, Kung-csao megelőzte. 

— Nem értek egyet! — jelentette ki, meg se várva, hogy az elnök 
szólítsa. 

Csien-csün felháborodott, hogy ellentmondanak neki. 

— Beszélj, Kung — biztatta elnézően Csen. — Magyarázd el, miért. 
Kung beletúrt művészien kócolt hajába. 

— Ha beavatkozunk, feljogosítjuk az amerikaiakat, hogy ugyanazt 
tegyék. — A bölcseleti fejtegetések higgadt hangján beszélt, éles 
ellentétben Csien-csün vagdalkozásával. — Itt nem az a fontos, 
miként , mentsük meg  Észak-Koreát, hanem hogy miként 
akadályozzuk meg a háborút az Egyesült Államokkal. 

Huang tábornok hevesen rázta a fejét. 

— Az amerikaiak ugyanúgy nem akarnak háborúzni velünk, mint 
ahogy mi se velük! — jelentette ki. — Amíg csapataink nem lépik át 
Dél-Korea határát, veszteg maradnak. 

Kung vállat vont. 

— Azt nem tudhatjuk. Senki sem tudja pontosan, mit fog tenni az 
Egyesült Államok. Azt kérdezem, vállalhatjuk-e a szuperhatalmak 
háborújának kockázatát. 


— Az élet kockázatokból áll — morogta Huang. 

— A politika pedig a kockázatkerülést jelenti — vitatkozott Kung. Kaj 
úgy döntött, ideje hallatni a hangját. 

— Tehetek egy javaslatot? 

— Természetesen — mondta Csen. Rámosolygott Csien-csünre. — 
A fiad javaslatai gyakran hasznosak. 

Csien-csünnek nem egészen ez volt a véleménye. Bólintással 
nyugtázta a bókot, egyébként hallgatott. 

— Van egy dolog, amellyel megpróbálkozhatnánk, mielőtt kínai 
csapatokat küldünk Észak-Koreába — szólt Kaj. — Javasolhatunk 
Phenjanban békítő tárgyalást a Legfelsőbb Vezető és az endzso- 
dongi szélsőségesek között. 

Csen bólintott. 

— Ha a rezsim és a lázadók kibékülnek, bevethető lenne az észak- 
koreai hadsereg hiányzó fele. 

— És az atomfegyverek — tűnődött Csien-csün. Hát az probléma. 
Kaj sietve hozzátette: 

— Nem is lenne szükség az atomfegyverekre. A puszta tény, hogy 
hozzáférhetők lettek a phenjani kormány számára, elég lenne, hogy 
tárgyalóasztalhoz ültesse Dél-Koreát. 

Csen felfedezett egy másik bökkenőt. 

-— Nehéz elképzelni, hogy a Legfelsőbb Vezető bárkivel is 
megossza a hatalmát, különösen olyanokkal, akik meg akarják 
buktatni. 

— De ha az a választása, hogy vagy ez, vagy a totális vereség... 
Csen gondolkodóba esett. Egy-két perc töprengés után kijelentette: 

— Egy próbálkozást megér. 

— Elnök elvtárs, felhívja a Legfelsőbb Vezetőt? — kérdezte Kaj. 

— Máris. 

Kaj elégedett volt. 

Huang tábornok nem volt elégedett. Nem szerette, ha 
kompromisszumot emlegetnek. Kína gyöngének látszik tőle. 
Csalódott Csen elnökben. Ő és a régi gárda támogatták a 
felemelkedését a hatalomba, abban a hitben, hogy az ortodox 
kommunizmus híve, ám a hivatalba lépő Csen kevésbé volt 
keményvonalas, mint remélték. 


Ám Huang tudta, miként fogadja el a vereséget és mérsékelje a 
kárt. 

—-— Nem engedhetünk meg magunknak semmiféle időhúzást. 
Engedelmeddel, elnök elvtárs, ha Kang is egyetért, javasolom, 
ragaszkodj hozzá, hogy a Legfelsőbb Vezető még ma tegye meg a 
lázadóknak ezt az ajánlatot. 

— Okos gondolkodás -— bólintott Csen. Huang megenyhült. 

Addigra a csoport majdnem visszaért a Csincseng csarnokhoz. 
Abban a pillanatban, amikor senki sem hallhatta őket, Csien-csün 
halkan odaszólt a fiának: 

— Beszéltél mostanában Neil barátoddal? 

-— Természetesen. Hetente legalább egyszer beszélek vele. 
Értékes támpontokat szolgáltat a Fehér Ház észjárásához. 

— Hm. 

— Miért kérdezi? 


— Légy óvatos - figyelmeztette Csien-csün. Bementek az 
épületbe, felkapaszkodtak a lépcsőn. Csen odaszólt egy 
szárnysegédnek. 


— Hívja a telefonhoz Kangot. 

Kaj nem értette, mire célzott az apja, de a szavai baljósan 
csengtek. Tudja-e valaki, mit mondtak egymásnak Neillel? 
Lehetséges. Minden óvintézkedésük dacára is lehallgathatják őket. 
Rutinszerűen jelentették a beszélgetéseiket a feljebbvalóiknak, és az 
ilyen jelentések kiszivároghatnak. Ő mondott volna valami terhelőt? 
Hát, igen, elmondta Neilnek, milyen gyenge Észak-Korea, és az a 
közlés akár árulásnak tekinthető. 

Kínosan érezte magát. 

Szólt a telefon. Csen fölvette. 

Némán hallgatták, hogyan veszi sorra az elnök az általuk 
megvitatott pontokat. Kaj a hangnemét figyelte. Noha az elnökök 
elvileg egyenrangúak, Észak-Korea valójában Kínától függött, és ez 
tükröződött Csen viselkedésében, mert úgy beszélt a Legfelsőbb 
Vezetőhöz, mint az atya a felnőtt fiához, aki vagy fog 
engedelmeskedni, vagy nem. 

Utána hosszú csend következett. Csen figyelt. Befejezésül 
egyetlen szót szólt: 


— Ma. 

Kaj reményei föléledtek. Ez jól hangzott. 

— Ma kell! — hangsúlyozta Csen. Szünet. 

— Köszönöm, Legfelsőbb Vezető. Csen letette. — Igent mondott. 

Amint Kaj visszaért a Kuoan-puhoz, telefonált Neil Davidson. Neil 
értekezleten volt, nyilván Koreáról. Kaj bekapcsolta a dél-koreai 
televíziót, amely olykor elsőként számolt be a fejleményekről. Észak 
még gyöngébbnek látszott, kevesebb rakétát lőtt ki, amelyeknek 
nagy részét elfogták, miközben a dél-koreaiak energikusan 
takarították el a romokat, és megerősítették a bombázástól károkat 
szenvedett épületeket. Nem volt semmi újság. 

Délben telefonált Ham tábornok. 

Halkan beszélt, közel tartva a száját a telefonhoz, mintha attól 
félne, hogy kihallgatják. 

- A Legfelsőbb Vezető megfelelt minden várakozásomnak — 
mondta. 

Dicséretnek hangzott, de Kaj tudta, hogy másról van szó. Ham 
folytatta: 

— Teljes mértékben igazolta a döntést, amelyet évekkel ezelőtt 
hoztam. 

Vagyis hogy Kínának fog kémkedni. 

— De a mai napon azzal lepett meg, hogy megpróbált békülni. 

Amit Kaj persze tudott, de nem árulta el. 

— Mikor történt? 

— Ma reggel Kang telefonált Endzso-dongba. 

Kaj számítása szerint ez közvetlenül az után történt, hogy Csen 
elnök felhívta. Hát ez gyorsan ment. 

— Kétségbe van esve — mondta. 

— Nem eléggé -— felelte Ham. — Kizárólag amnesztiát ígért. Ezek 
pedig nem bíznak benne, hogy kapnak amnesztiát, és különben is 
sokkal többet akarnak. 

— Úgymint? 


— Pak Csecsin, a lázadók vezére hadügyminiszter akar lenni, és 
követeli, hogy nyilvánítsák a Legfelsőbb Vezető örökösévé. 

— Amit Kang megtagadott. 

— Nem meglepő módon - felelte Ham. — Egy lázadót kinevezni 
örökösnek annyi lenne, mint aláírni a saját halálos ítéletét. 

— Kang ajánlhatott volna kompromisszumot. 

— De nem ajánlott. Kaj sóhajtott. 

— Tehát nem lesz fegyverszünet. 

— Nem lesz. 

Kaj elcsüggedt, bár nem volt túlságosan meglepve. A lázadók 
nem akartak fegyvernyugvást. Nyilvánvalóan úgy okoskodtak, hogy 
csak ki kell várniuk türelmesen, amíg a phenjani rezsimet 
elpusztítják, ők pedig beléphetnek a hatalmi vákuumba. Sose lenne 
ennyire egyszerű helyzet, de ők ezt nem látták be. De miért nem 
próbálkozott erélyesebben a Legfelsőbb Vezető? 

— Tulajdonképpen mit akar most Kang? 

— Győzelmet vagy halált — felelte Ham. 

Ólomnehéz lett Kaj szíve. Így az beszél, aki felkészült az 
ítéletnapra. 

— Konkrétan mit jelent ez? 

— Nem tudom biztosan — mondta a tábornok. — Mindenesetre 
figyelje a radart. — Letette. 

Kaj attól félt, hogy ezek után a Legfelsőbb Vezető még a 
korábbinál is jobban nekivadul. Teljesítette, amit Csen kívánt, noha 
kelletlenül: egyezséget ajánlott a lázadóknak. Most úgy érezheti, 
hogy a visszautasítás feljogosíthatja az agresszióra. Kaj békeszerző 
javaslata a mai reggelen talán csak tovább rontotta a dolgot. 

Időnként egyszerűen nem győzhet az ember. 

Írt egy rövid feljegyzést, hogy a lázadók visszadobták a 
Legfelsőbb Vezető békeajánlatát, és átküldte Csen elnöknek, 
másolatokkal a kormány legmagasabb rangú tagjai részére. Egy 
ilyen feljegyzést be kellett volna terjesztenie aláírásra a főnökének, 
Fu Csu-jü miniszternek, de Kaj már túljutott azon, hogy még akár 
színlelje is a tiszteletet. Fu áskálódott ellene, és ezt tudja mindenki, 
akinek van egy kis esze. Kína vezetőit emlékeztetni kell, hogy nem a 
minisztertől, hanem Kajtól kapták meg az életfontosságú hírt. 


Hívatta Csin Csen-huát, a koreai részleg vezetőjét, akinek már a 
szemébe lógott a haja. Igazán elmehetne fodrászhoz, gondolta Kaj, 
és éppen szóvá akarta tenni, amikor észbe kapott, hogy látott más 
fiatalokat is ilyen frizurával, tehát alighanem ez a divat, ezért nem 
szólt semmit, csak annyit kérdezett: 

— Láthatjuk Észak-Koreát radaron? 

— Persze, a katonain — felelte Csin. — Vagy meghackelhetjük a 
dél- koreai hadseregét, az valószínűleg élesebb. 

— Figyelnie kell. Valami történni fog. És adja be nekem. 

— Igenis, elvtárs. Kérem, állítsa az ötös csatornára. 

Kaj az útmutatásnak megfelelően kapcsolgatta a radart. Egy 
perccel később feltűnt a térképen egy radarjel. Ám Dél-Korea fölött 
tiszta maradt az égbolt az elmúlt napok légi háborúja után. 

Neil csak délután hívta vissza Kajt. 

— Megbeszélésen voltam — közölte vontatott texasi orrhangján. — 
A főnököm ráérősebben dumál, mint egy baptista prédikátor. Mi 
újság? 

— Megtudhatta valaki, miről beszéltünk legutóbb? — kérdezte Kaj. 

-— Ó, a fenébe! — mondta Neil egy pillanatnyi tétovázás után. 

— Mi az? 

— Maga biztonságos telefont használ, ugye? 

— Amennyire ezek biztonságosak lehetnek. 

— Éppen most rúgtunk ki valakit. 

— Kit? 

— Egy számítógép-szerelőt. A nagykövetségnek dolgozott, nem a 
CIA-nak, de így is hozzáférhetett a mappáinkhoz. Viszonylag hamar 
rájöttünk, de addigra látnia kellett a  feljegyzésemet a 
megbeszélésünkről. 

— Néhány dolgot, amiket magának mondtam, félreértelmezhetnek. 

Főleg az ellenségeim. 

— Sajnálom. 

— A szerelő persze nem nekem kémkedett. 

— Úgy gondoljuk, hogy a hadseregnek jelentett. 

Vagyis Huang tábornoknak. Így szerzett tudomást Kaj apja a 
megbeszélésről. 

— Köszönöm, hogy őszinte volt hozzám, Neil. 


— Jelen pillanatban nem engedhetünk meg magunknak mást. 

— Milyen igaz. Hamarosan keresni fogom. Letették. 

Kaj hátradőlt és töprengett. Kezd begyorsulni ellene a kampány. 
Ez már nem szimpla szóbeszéd Tingről. Valaki megpróbálja átfesteni 
őt árulóvá. Most az kellene, hogy odavágjon mindent, és az 
ellenségei fegyvereivel harcoljon. Kétségbe kellene vonnia Li 
miniszterhelyettes lojalitását, pletykákat kellene terjesztenie Huang 
tábornok játékfüggőségéről, körlevelet kellene kiküldenie, hogy tilos 
beszélni Fu Csu-jü elmeállapotáról. De hát ez mind marhaság, és 
úgysincs ideje. 

Váratlanul életre kelt a radar. Az ernyő bal felső sarka megtelt 
nyilakkal. Nehéz volt megbecsülni a számukat. 

Telefonált Csin Csen-hua. 

— Rakétatámadás — mondta. 

— Igen. Mennyi? 

— Sok. Huszonöt-harminc. 

— Nem gondoltam, hogy Észak-Koreának ennyi rakétája maradt. 

— Lehet, hogy ez a teljes készletük. 

— A Legfelsőbb Vezető utolsó hörgése. 

— Figyelje az ernyő alját. Ott lesz a dél-koreai válasz. 

Ám valami más történt. Újabb nyílfelhő bukkant fel, ugyancsak az 
észak-koreai oldalon, de közelebb a határhoz. 

— Mi az ördög... — kezdte Kaj. 

— Drónok lehetnek — mondta Csin. — Lehet, hogy képzelődöm, de 
mintha lassabban haladnának. 

Rakéták és drónok, gondolta Kaj. Következnek a bombázók. 
Átkapcsolt a dél-koreai tévére, amely légiriadót sugárzott , váltogatva 
a szöuli metró hétszáznál több állomására és a föld alatti parkolókba 
menekülő emberek képeivel. A sziréna túlvisította a közlekedés 
moraját. Szöulban évente egyszer tartottak légoltalmi gyakorlatot, de 
mindig délután háromkor, vagyis a dél-koreaiak az alkonyati riadónál 
tudták, hogy ez igazi! 

Az észak-koreai tévében még nem volt adás. Kaj talált egy 
rádióadót. Zenét játszott. 

A képernyőn az érkező rakéták kezdtek belefutni a légvédelembe. 
A látvány sajátosan nélkülözött minden drámát: két mozgó nyíl, egy 


támadó és egy védekező, találkozott, összeütközött, aztán eltűnt, 
egy hanggal, egy jellel se mutatva, hogy több millió dollárt érő 
fegyverek hullottak darabokra. 

Kaj azonban jól látta minden támadásnál, hogy a védelem nem 
áthatolhatatlan. Az észak-koreai rakétáknak és drónoknak legalább 
a fele átjutott. Hamarosan beletalálnak a zsúfolt nagyvárosokba. Kaj 
visszakapcsolt a dél-koreai tévére. 

Két szirénázás között egy kísértetvárost láthatott. Szinte 
megszűnt a forgalom. Az autók, a buszok, a teherautók és a 
kerékpárok ott maradtak, ahol pánikba esett gazdáik és vezetőik 
hagyták őket. A kihalt kereszteződésekben a semminek jeleztek a 
zöldet-sárgát-pirosat váltogató lámpák. Látszott pár ember, akik 
rohantak. Senki sem sétált. Vörös tűzoltókocsi közeledett lassan a 
járdán, nézve, hol üt ki a tűz. Sárga-fehér mentőautó követte. Bátor 
emberek ülnek benne, gondolta Kaj. Ugyan ki készítheti ezeket a 
felvételeket? Alighanem távirányítású kamerák. 

Aztán hullani kezdtek a bombák, és Kaj újabb sokkot kapott. 

Nem sok kárt tettek. Mintha nagyon kevés robbanóanyag lett 
volna bennük. Volt, amelyik már a levegőben szétpukkant, úgy 
tizenöt-húsz méter magasan. Nem dőltek össze házak, nem 
robbantak fel a járművek. Mentősök ugrottak ki az utcára, tűzoldók 
göngyölték szét a tömlőiket, aztán csak álltak, és értetlenül bámulták 
a sistergő lövedékeket. 

Végül köhögni és tüsszögni kezdtek. 

— Ó, ne, ne! — hördült fel Kaj. 

Hamarosan már fuldokoltak. Néhányan összeestek. Azok, akik 
még képesek voltak mozogni, futottak a járműveikhez gázálarcétrt. 

— Vegyi fegyvereket használnak a dögök! — mondta Kaj az üres 
irodának. 

Egy másik kamera egy katonai tábort mutatott valahol Dél- 
Koreában. Itt mintha másfajta mérget vetettek volna be. A katonák 
rohantak, hogy védőruhát vegyenek, de már vörösödött az arcuk, 
voltak, akik hánytak, mások annyira megzavarodtak, hogy azt se 
tudták, mit csináljanak. Azok, akik a legsúlyosabb sérüléseket 
szenvedték el, a földön fetrengtek. 

— Hidrogén-cianid! — mondta Kaj. 


Egy szupermarket parkolójában emberek ugráltak ki a dugóba 
ragadt gépkocsikból, és megpróbáltak bejutni a boltokba, egyesek 
kisbabákkal és gyerekekkel, de a többség már elkésett. Szájukat 
néma sikolyra tátva estek össze az aszfalton. A mustárgáz 
hólyagokat húzott a bőrükön, megvakította őket, elégette a 
tüdejüket. 

Ám egy amerikai támaszpont volt a legszörnyűbb. Ezt ideggázzal 
szórták meg. Sok katona bölcs előrelátásról téve tanúságot már 
védőöltözetet viselt, és ők kétségbeesetten próbáltak segíteni 
azokon — köztük számos civilen -, akik még nem jutottak hozzá, 
hogy beöltözzenek. A sérült emberek félig vakon, izzadságban 
fürödve hánytak és nyavalyatörősen rángatóztak. Kaj szerint a VX- 
ből kaptak, ebből az angol találmányból, amelyet az észak-koreaiak 
előszeretettel használtak gyilkolásra. A VX először kínszenvedést 
okoz, aztán bénulást, végül fulladásos halált. 

Megszólalt Kaj telefonja. Úgy vette föl, hogy közben is a 
képernyőt bámulta. 

Kung-csao védelmi miniszter volt az. 

— A jó, büdös francba, te nézed ezt? 

— Vegyi fegyvereket használnak — felelte Kaj. — Meg talán 
biológiait is. Azok lassabban hatnak, így nem tudhatjuk. 

— Most mi a fenét fogunk csinálni? 

— Az nem érdekes — mondta Kaj. — Egyedül az számít, hogy mit 
fognak csinálni az amerikaiak! 


DEFCON 2 


Egy lépésre az atomháborútól. A fegyveres erők nem 
egészen hat órán belül bevetésre készek. 

(A készültség egyetlenegy alkalommal, az 1962-es kubai 
rakétaválság idején érte el ezt a szintet.) 


37. fejezet 


Pauline percekre megbénult az iszonyattól. 

Öltözködéshez kapcsolta be a tévét, de most csak állt a készülék 
előtt egy szál fehérneműben, arra is képtelenül, hogy elfordítsa a 
tekintetét. A CNN folyamatosan adta Dél-Koreáról a jobbára mobillal 
készült, majd a közösségi médiára feltöltött képeket, meg a dél- 
koreai tévétudósításokat. Ezekből állt össze a lidércnyomás, amely 
csak az Ítéletnap középkori festőinek rémálmaihoz volt fogható. 

Elhúzódó tortúra volt: a mérges gázok és permetek nem 
válogattak férfiak, nők és gyermekek, koreaiak, amerikaiak és mások 
között. Azok voltak a legsebezhetőbbek, akik a szabadban rekedtek, 
ám a boltok és irodák szellőztetése ugyancsak beszippantott 
valamennyi vegyszert, sőt a gyilkos levegő képes volt belopakodni a 
lakásokba is, hangtalanul becsusszanva az ajtók és ablakok szélein. 
Lesodródott a rámpákon még a föld alatti parkolókba is, ahol 
iszonyú, fejvesztett, hisztérikus jelenetek játszódtak le az 
odamenekült emberek között. A gázmaszkok nem nyújtottak teljes 
védelmet, mert mint a tájékozottabb riportok rámutattak, bizonyos 
mérgek a bőrön át is behatolhattak a vérkeringésbe. 

Pauline-t a babák és a gyerekek viselték meg a legjobban, az a 
sikoltozás, a reménytelen tátogás levegőért, a megégett arcok, a 
görcsös rángatózás. Ezt a szenvedést felnőtteknél is nehéz lett 
volna nézni, de a gyermekek látványa elviselhetetlen volt. Pauline 
mindegyre elfordult, de mindannyiszor kényszerítette magát, hogy 
forduljon vissza. 

Csengett a telefon. Gus volt az. 

— Mennyire kiterjedt? — kérdezte az asszony. 

— Dél-Korea három legnagyobb városát támadták: Szöult, 
Puszant és lIncshont, plusz az amerikai és koreai katonai 
támaszpontok többségét. 

—A pokolba! 

— Az is. Pokol. 

— Hány amerikait öltek meg? 

— Még nem számolták össze őket, de több százan lesznek, 
beleértve egyes katonáink családtagjait. 


— Tart még? 

— A rakétatámadásnak vége, de a mérgek tovább szedik az 
áldozatokat. 

Pauline-t fojtogatta a düh. Ordítani akart, de hidegvért parancsolt 
magára. Egy percig töprengett, majd azt mondta: 

— Gus, ez bizonyosan csattanós visszavágást követel az Egyesült 
Államoktól, de nem fogom elkapkodni a döntést. Ez a legnagyobb 
válság szeptember 11. óta. 

-— A Távol-Keleten már besötétedett, és éjszakára talán 
abbamarad az akciózás. Így lesz egy napunk tervezni. 

— De korán kezdjük el. Hívjon mindenkit a konferenciaterembe, 
mondjuk fél kilencre. 

— Meglesz. 

Letették. Pauline ült az ágyán, és töprengett. A vegyi és biológiai 
fegyverek barbárak, és tiltja őket a nemzetközi jog. Kimondhatatlanul 
kegyetlenek, és amerikaiakat gyilkoltak velük. A koreai háború már 
nem egy helyi pofozkodás. A nagyvilág várja Amerika válaszát — 
Pauline válaszát — erre a gyalázatra. 

Körültekintően öltözött fel: gyászhoz illő sötétszürke kosztümöt, 
törtfehér blúzt választott. 

Mire az Ovális Irodába ért, a reggeli hírműsorokhoz kezdtek 
befutni a reagálások. Nem volt szükség semmiféle uszító politikusra, 
hogy az emberek indulatba jöjjenek. Pauline dühében az egész 
ország osztozott. A földalatti állomásain meginterjúvolt utasok 
tajtékzottak. Minden támadás amerikaiak ellen felbőszítette volna 
őket, de ettől valósággal őrjöngtek. 

Észak-Koreának nem volt követsége az Egyesült Államokban, de 
a New York-i Második sugárúton, a Diplomat Center egyszobás 
irodájában fenntartott egy állandó ENSZ-missziót. Dühös tömeg 
tolongott az épület előtt, és ordítottak fel a tizenharmadik emeleti 
ablakokra. 

A georgiai Columbusban egy koreai—-amerikai házaspárt a 
vegyesboltjukban lőtt agyon egy fehér fiatalember. Pénzt nem vitt 
magával, csak egy karton Marlboro Light cigarettát. 

Pauline átolvasta az éjszakai tájékoztatásokat, és feltelefonált fél 
tucat fontos embert, köztük Chester Jacksont, a külügyminiszterét, 


aki épp visszaérkezett a Srí Lanka-i kárba veszett útról és a sose 
volt békekonferenciáról. 

Pippa feldúltan telefonált a lovastanyáról. 

— Miért csinálják ezt, mama? Szörnyetegek ezek? 

— Nem szörnyetegek, csak kétségbe vannak esve, ami majdnem 
olyan rossz — felelte Pauline. — Az embert, aki Észak-Koreán 
uralkodik, sarokba szorították. Támadják a saját lázadói, a déli 
szomszédjai és az Egyesült Államok. Azt gondolja, hogy el fogja 
veszíteni a háborút, a hatalmát, valószínűleg az életét is, ezért 
minderre képes. 

— Te mit fogsz csinálni? 

— Még nem tudom, de ha így támadnak meg amerikaiakat, akkor 
tennem kell valamit. Én is vissza akarok vágni, mint mindenki. De 
nekem arra is vigyáznom kell, nehogy háborúba keveredjünk miatta 
Kínával. Az tízszer, nem, százszor rosszabb lenne annál, ami 
Szöulban történt. 

— Miért olyan bonyolult minden? — mérgelődött Pippa. Ahal, 
gondolta Pauline. Kezdesz felnőni. 

— Mert a könnyű problémákat azonnal megoldják, így csak a 
nehezek maradnak. Ezért nem szabad hinned sohasem annak a 
politikusnak, aki mindenre egyszerű válaszokat kínál. 

Fontolgatta, visszarendelje-e Pippát egy nappal korábban 
Washingtonba, aztán úgy döntött, Virginia valamivel nagyobb 
biztonságot jelent. 

— Akkor viszontlátásra holnap, életem - mondta a lehető 
legnyugodtabb hangon. 

— Oké. 

Pauline evett az asztalánál egy omlettet, ivott egy csésze kávét, 
azután átment a konferenciaterembe. 

A feszültség úgy sercegett a levegőben, mint a statikus 
elektromosság. Létezik, hogy van szaga? Pauline érezte a 
bútorfényt a csillogó asztalon, a harminc-egynéhány ember testhőjét, 
és valahol a közelben egy titkárnő édes kölnijét. Meg volt még 
valami más. A félelem szaga, gondolta az asszony. 

Gyakorlatias volt és tárgyilagos. 


— Hát akkor menjünk szépen sorba! — mondta, és bólintott Bill 
Schneider tábornoknak, a Vezérkari Főnökök Egyesített Tanácsa 
elnökének, aki egyenruhát viselt. — Bill, mit tudunk az amerikai 
veszteségekről? 

- Négyszázhúsz halott amerikai katona, és pillanatnyilag 
ezeregyszázkilencvenegy . sebesült, akiknek a száma nő. - 
Schneider úgy pattogott, mintha a gyakorlótéren vezényelne, Pauline 
gyanúja szerint a felindulását palástolta vele. — A támadás körülbelül 
három órája véget ért. A tényleges veszteség ennél magasabb lesz. 
— Nagyot nyelt. — Elnök asszony, Dél-Koreában ma sok derék 
amerikai áldozta fel az életét vagy az egészségét a hazájáért. 

— Mi pedig valamennyien köszönetet mondunk a bátorságukért és 
a hűségükért, Bill. 

— Igenis, asszonyom. 

— Mi van a polgári áldozatokkal? Pár napja még százezer 
amerikai civil lakott Dél-Koreában. Hányat evakuáltunk? 

— Nem eleget. — Schneider a torkát köszörülte, amitől valamivel 
könnyebb lett beszélnie. — Körülbelül négyszáz civil halottra és 
négyezer sebesültre számítunk, ám ez csak feltevés. 

— A számok is tragikusak, de ahogy meghaltak, az iszonyatos. 

— Igen. Mustárgáz, hidrogén-cianid, VX ideggáz. 

— Biológiai fegyverek? 

— Amennyire megállapíthattuk, nem voltak. 

— Köszönöm, Bill. — Pauline a külügyminiszterére nézett, aki 
tweedöltönyében, konzervatív ingében szöges ellentéte volt 
Schneider tábornoknak. — Chess, miért történt ez? 

— Arra kér, hogy a Legfelsőbb Vezető agyában olvassak. — Ebben 
Chess olyan volt, mint Gerry: nála ki nem maradhatott egy ,ha", vagy 

,de", és türelem is kellett hozzá, akárcsak Gerryhez. — Úgyhogy 
csak feltételezhetek, mindazonáltal tessék. Azt hiszem, Kang azért 
ilyen esztelen, mert azt gondolja, hogy Kína előbb-utóbb kénytelen 
lesz megmenteni, és annál előbb teszi, minél súlyosabb a helyzet. 

— Ha megengedi, elnök asszony -— szólt közbe Sophia Magliani, a 
Nemzeti Hírszerzés igazgatója -—, a hírszerzésnél is ez a szinte 
általános nézet. 


— De igaza van Kangnak? — kérdezte Pauline. — Csakugyan 
megmentik végül a kínaiak? 

— Újabb telepatikus gyakorlat, elnök asszony — válaszolt Chess. 
Pauline türelmet parancsolt magára. — Pekingben azért nehéz 
olvasni, mert két frakció van: a fiatal haladók és az öreg 
kommunisták. A haladók szerint a Legfelsőbb Vezető csak tüske a 
körmük alatt, és boldogan túladnának rajta. A kommunisták szerint 
nélkülözhetetlen sánc a tőkés imperializmus ellen. 

— De a lényeg... — noszogatta Pauline. 

— A lényeg, hogy mindkét párt kívül akarja tartani Észak-Koreán 
az Egyesült Államokat. A határsértésünk szárazon, vízen és 
levegőben kockáztatná a háborút Pekinggel. 

— Azt mondja, a háború kockázat, de nem elkerülhetetlen? 

— Igen, és nagyon megválogatom a szavaimat. Nem tudjuk, hol 
húznák meg a határt a kínaiak. Valószínűleg ők sem tudják. Lehet, 
hogy meg sem hozzák a döntést, amíg nem kényszerülnek rá. 

Pauline arra gondolt, amit Pippa kérdezett: Miért olyan bonyolult 
minden? 

Mindez csak a bevezetés volt. A csapat arra várt, hogy Pauline 
beszéljen. Az elnök volt a kapitány, ők a legénység; hajózni fognak, 
de a kapitánynak kell megmondania, hova. 

- Észak-Koreának ez a reggeli támadása megváltoztatja a 
játékszabályokat — mondta ő. — Mostanáig az volt az első célunk, 
hogy elkerüljük a háborút. Már nem ez a legfontosabb. A háború 
bekövetkezett, minden erőfeszítésünk ellenére. Nem mi akartuk, de 
itt van. 

Rövid szünetet tartott. 

— A mi feladatunk most az amerikai életek megvédése. 

Az arcok komolyak voltak, de megkönnyebbültek. Legalább már 
van irány. 

— Mi lesz az első lépésünk? — Érezte, hogy gyorsabban ver a 
szíve. Még sose csinált ilyet. Nagy levegőt vett, mielőtt lassan, 
nyomatékosan folytatta. — Gondoskodni fogunk róla, hogy Észak- 
Korea soha többé ne gyilkolhasson amerikaiakat. Örökre meg 
akarom fosztani őket a hatalmuktól, amellyel árthatnak nekünk. 
Elpusztítjuk a haderejüket. Méghozzá ma. 


Az asztal körül kitört a tapsvihar. Vagyis mindenki ebben 
reménykedett. 

Pauline kivárt pár percet. 

— Ennek egynél több módja lehet. — Ismét Schneider tábornokhoz 
fordult. — Kérem, Bill, sorolja fel a katonai lehetőségeket. 

Schneider fölényes önbizalma igencsak elütött a külügyminiszter 
professzoros stílusától. 

— Hadd kezdjem a maximummal — mondta. — Atomtámadást 
indítunk Észak-Korea ellen, és szénné bombázzuk az egész 
országot. 

Ez az indítvány nem a bevezetőbe kívánkozott, de Pauline nem 
szólt. Elvégre ő kérte, hogy Bill ismertesse a lehetőségeket, a 
tábornok csak engedelmeskedett. Könnyed intéssel elvetette az 
ötletet. 

— James Moore pontosan ezt fogja követelni a következő 
tévéinterjújában. 

- Továbbá ez az a megoldás, amely a legnagyobb 
valószínűséggel atomháborúba sodor minket Kínával — mutatott rá 
Chess. 

-— Én nem tanácsolom, de akkor sem lehet szó nélkül hagyni — 
mondta Schneider. 

— Igaza van, Bill — felelte Pauline. — Mi van még? 

— Az ön feltett szándéka azzal is megvalósítható, ha az amerikai 
csapatok megszállják Észak-Koreát. Egy kellően nagy haderő 
leronanhatja Phenjant, elfoghatja a Legfelsőbb Vezetőt meg az 
egész bandáját, megsemmisítheti az ország összes rakétáját, és a 
maradék vegyi és biológiai fegyverét. 

— És akkor ismét számításba kell vennünk a kínai reagálást — 
figyelmeztette Chess. 

— Azért remélem, nem hagyjuk félelmünkben, hogy a kínaiak írják 
elő a válaszunkat erre a gyalázatra — mondta fojtott felháborodással 
Schneider tábornok. 

-— Nem, Bill, nem hagyjuk — nyugtatta meg Pauline. — Csak 
áttekintjük a lehetőségeinket. Mi a következő? 

—A harmadik és valószínűleg utolsó a minimalista megközelítés — 
felelte Bill. — Átfogó amerikai légitámadás Észak-Korea katonai és 


közigazgatási létesítményei ellen, bombázókkal, vadászgépekkel, 
valamint cirkáló rakétákkal és drónokkal, szárazföldi csapatok 
kizárásával; a cél az, hogy harcképtelenné tegyük Phenjant földön, 
vízen és levegőben anélkül, hogy ténylegesen megszállnánk Észak- 
Koreát. 

— A kínaiakat még ez is sérteni fogja — mondta Chess. 

— Igen — felelte Pauline -, de ez határeset. Amikor utoljára 
beszéltem Csen elnökkel, célzott rá, hogy nem vágnak vissza a 
rakétatámadásunkra Észak-Korea ellen, ha egyetlen amerikai sem 
lépi át Észak-Korea határát szárazon, vízen vagy levegőben. Bill 
minimális opciója azt jelenti, hogy határsértést kell elkövetnünk a 
vízen és a levegőben — ám egyetlen bakánk sem teszi be a lábát 
Észak-Korea földjére. 

— Gondolja, hogy Csen tűri ezt? — kérdezte szkeptikusan Chess. 

— Nem szavatolom — mondta Pauline. — Meg kell kockáztatnunk. 
Hosszú ideig csend volt. 

Gus Blake szólalt meg elsőnek. 

— Csak hogy tisztázzuk, elnök asszony. Bármelyik lehetőséget is 
válasszuk, fogjuk-e támadni Észak-Koreának azt a részét, amelyet a 
lázadók tartanak az ellenőrzésük alatt? 

— Igen! — mondta nyomatékosan Schneider. — Észak-koreaiak, és 
vannak fegyvereik. Nem végezhetünk félmunkát! 

— Nem! - tiltakozott Chess. — Atomfegyvereik is vannak. Ha azzal 
a szándékkal támadunk, hogy megsemmisítsük őket, miért ne 
vágnának vissza atommal? 

— Chess mellett vagyok, de más okból — mondta Gus. — Miután a 
Legfelsőbb Vezető távozott, Észak-Koreának szüksége lesz 
kormányra, és talán bölcs dolog lenne a lázadóknak is helyet adni 
abban a kormányban. 

Pauline döntött. 

— Nem fogok lőni olyan emberekre, akik sose ártottak az Egyesült 
Államoknak. Ám abban a percben, hogy ellenünk fordulnak, 
leradírozzuk őket. 

Mindenki helyeselt. 

— Úgy látom, közmegegyezés született — állapította meg az elnök. 
— Bill minimalista megközelítéséről kell beszélnünk. 


Ismét helyeslő mormolás hallatszott. 

— Azt mondtam, ma -— folytatta Pauline —, és komolyan gondoltam. 
Amikor nálunk este nyolc óra lesz, a Távol-Keleten éppen virrad. Bill, 
meg tudja csinálni addigra? 

— De mennyire, elnök asszony! — mondta lelkesen Schneider. 

— Cirkáló rakéták, drónok, bombázók, vadászgépek. Valamint 
vesse be a haditengerészetet, hogy támadják az észak-koreai 
hadihajókat mindenütt! 

— Még az észak-koreai kikötőkben is? 

— Még a kikötőkben is — válaszolta pillanatnyi gondolkodás után 
Pauline. — Az a cél, hogy harcképtelenné tegyük Észak-Koreát. Nem 
hagyunk búvóhelyet. 

— Emeljük a készültségi szintet? 

— Természetesen. DEFCON 2. 

— A maximális hatás érdekében mozgósítanunk kell a Koreán 
kívül állomásozó erőket, elsősorban Japánban és Guam szigetén — 
mondta Gus. 

— Tegyék. 

— Jó lenne megnyerni néhány szövetségesünket is, mert az 
mutatná, hogy ez nemzetközi ügy, nem csak az Egyesült Államoké. 

— Azt hiszem, szívesen csatlakoznak, főleg azért, mert vegyi 
fegyvereket használni illegális — mondta Chess. 

— Szeretném rávenni Ausztráliát — jelezte Gus. 

— Hívja fel őket — utasította Pauline. — Én pedig szólok az 
országhoz a televízióban, ma este nyolckor, abban a pillanatban, 
ahogy a támadásunk elkezdődik. — Felállt, munkatársai követték a 
példáját. — Köszönöm, hölgyeim és uraim — mondta. — Hát akkor 
munkára. 


Az Ovális Irodában hívatta Sandip Chakrabortyt, akitől megtudta, 
hogy James Moore tábora máris nyúlszívűséggel vádolja. 

— Nem vagyok meglepve — mondta, aztán utasította Chakrabortyt, 
hogy este nyolctól foglaljon le neki tizenöt percet az összes 
tévéadón. 


— Ravasz ötlet — dicsérte Sandip. — Most majd az összes 
hírcsatorna azon spekulál, hogy ön mit tervezhet, és nem nagyon 
figyelnek oda Moore lövöldözésére az oldalvonal mögül. 

— Helyes — mondta Pauline. Igazság szerint nem érdekelte többé 
Moore, de nem akarta lehűteni a sajtófőnök lelkesedését. 

sSandip után hívatta Gust. 

— Vegye át velem a nukleáris hadüzenet protokollját. Gus 
megrendült. 

— Odáig kell fajulnia? 

— Ha rajtam múlik, nem — felelte az asszony. — De fel kell 
készülnöm minderre. Üljünk le. 

Helyet foglaltak egymással szemközt a pamlagokon. 

— Ismeri az atomfutballt — kezdte Gus. 

— Igen, bár az igazából arra az esetre szolgál, amikor nem 
tartózkodom a Fehér Házban. 

— Oké. Ha éppen itt van, először is értekeznie kell a legfontosabb 
tanácsadóival. 

— Mindenki azt hiszi, hogy ez az elnök kizárólagos döntése. 

— A gyakorlatban igen, mert nem igazán marad idő vitára, de ha 
lehet, iktassa be. 

— Én szeretném, ha megtehetném. 

— Vagy beszéljen csak velem. Adjon egy percet. 

— Mi a következő? 

— A második lépés, hogy felhívja a Pentagonban a hadműveleti 
központot; ha nem tartózkodik a Fehér Házban, az atomfutball 
különleges telefonját használja. Amint összekötik velük, igazolnia 
kell a személyazonosságát. Magánál van a Biszkvit? 

Pauline kivett a zsebéből egy átlátszatlan műanyag dobozt. 

— Felnyitom — mondta. 

— Csak úgy teheti, ha kettényitja. 

— Tudom. — Két kézre fogta a dobozt, megcsavarta. Könnyen 
engedett. Műanyag lap volt benne, olyan, mint egy hitelkártya. 
Naponta cserélték. 

— Ezen van a hitelesítő kód. 

— Ebben az esetben , 23 Hotel Victor" . 

— Beolvassa nekik, ebből tudni fogják, hogy ön adja a parancsot. 


— Ennyi? 

— Még nem. Harmadik lépés: a hadműveleti központ küld egy 
kódolt parancsot a rakétabázisok, tengeralattjárók és bombázórajok 
személyzetének. Eddig eltelt három perc. 

— Most a személyzetnek meg kell fejtenie a parancsot. 

— Igen... 

A férfi nem tette hozzá, hogy nyilvánvalóan, de az a cseppnyi 
türelmetlenség a hangjában arra figyelmeztette Pauline-t, hogy buta 
kérdésekkel zavarja Gust, ez pedig az idegesség jele. Ma nagyon 
nyugodtnak kell lennem, gondolta. 

— Elnézést, fölösleges szamárságot mondtam. Folytassa. 

— A hadműveleti központ parancsa megadja a célpontokat, a 
kilövés idejét és a rakéták kioldásának kódjait. Hacsak nem teljesen 
váratlan a vészhelyzet, ezeket a célpontokat ön már előzőleg 
helybenhagyta. 

— De én nem... 

— Bill egy óra múlva megküldi a célpontok listáját. 

— Oké. 

— Negyedik lépés: előkészület a kilövésre. A kezelőknek meg kell 
erősíteniük a hitelesítő kódokat, és ki kell oldaniuk a rakétákat. Eddig 
a pontig még visszavonhatja a parancsát. 

— Gondolom, a bombázókat bármikor visszarendelhetem. 

— Így van. De most, az ötödik lépésben a rakétákat fellövik, és 
onnantól nem hívhatja vissza vagy nem térítheti más irányba őket. 
Az eltelt idő öt perc. Megkezdődött az atomháború. 

Pauline érezte a végzet fagyos kezének érintését. 

— Isten őrizz, hogy valaha is arra kényszerüljünk! 

— Ámen -— mondta Gus. 


Pauline egész nap ezen emésztette magát. Veszélyes döntést 
hozott, az pedig, hogy a munkatársai egyhangúlag helyeseltek, 
egyáltalán nem könnyített a felelősségén. Ám az alternatívák 
rosszabbak voltak. Az atombomba -— amit James Moore követelt, 
úgy, ahogy Pauline megjósolta — több kockázattal járt. De akkor is 


halálos csapást kell mérnie arra a rezsimre, amely fenyegeti 
Amerikát és az egész világot. 

Jártak körbe-körbe a gondolatai, és mindig ugyanarra a 
következtetésre jutott. 

A tévéstáb este hétkor érkezett meg az Ovális Irodába. Ennek az 
egynek a felvételét veszi majd át az összes adó. A farmeres- 
tornacipős férfiak és nők felállították a kamerákat-reflektorokat- 
mikrofonokat, kábeleket húzva maguk után az aranyszín szőnyegen. 
Közben Pauline utoljára átcsiszolta a beszédét, amelyet Sandip 
feltöltött a súgógépbe. 

sandip hozott az elnöknek egy világoskék blúzt, amit jobban 
szeretnek a kamerák. 

— A szürke kosztüm feketének fog látszani, de az épp ide illő — 
mondta. A kozmetikus kikészítette Pauline arcát, a fodrász 
megfésülte és belakkozta szőke apródfrizuráját. 

Még mindig volt idő, hogy meggondolja magát. Még egyszer 
lefuttatta fejben az érveket. Ugyanoda ért vissza. 

Az óra ketyegett. Egy perccel nyolc előtt a szoba elcsendesedett. 
A producer az ujjain számolta le a másodperceket. 

Pauline felnézett a kamerába, és megszólalt: 

— Amerikai honfitársaim. 


38. fejezet 


Halálos csend lett a  Kuoan-pu pekingi székházának 
tanácstermében, amikor Green elnök kimondta: 

— Amerikai honfitársaim. 

Reggel nyolc óra volt. Csang-kaj behívatta a részlegvezetőket, 
hogy ők is nézzék vele együtt. Páran még ki sem dörgölték az álmot 
a szemükből, és rendetlenül lógott rajtuk a ruha. A Kuoan-pu többi 
alkalmazottja más szobákban nézte ugyanazokat a képeket. 

Az utóbbi tizenkét órában világszerte arról spekuláltak a 
hírcsatornák, mit fog mondani Pauline Green, de semmi sem 
szivárgott ki. A jelhírszerzés fokozott forgalmat mutatott az amerikai 
hadseregnél, tehát készült valami, de mi? Még Kaj jól fizetett 
washingtoni kémeinek sem sikerült kiszagolni semmit. Csen elnök 
kétszer beszélt Green elnökkel, de csak annyit tudott meg, miszerint 
Green elnök , egy lapuló tigris". A két ország külügyminiszterei között 
egész éjszaka izzott a forró drót. Az ENSZ Biztonsági Tanácsa 
folyamatosan ülésezett. 

Green elnök természetesen válaszolni fog arra, hogy a phenjani 
kormány vegyi fegyvereket használt, de mi lesz az a válasz? 
Elméletileg bármit bejelenthet a diplomáciai tiltakozástól az 
atombombáig. De a gyakorlatban nagyot kell szólnia. Nincs ország, 
amely ne torolna meg egy ilyen támadást a katonái és a polgárai 
ellen. A kínai kormány lehetetlen helyzetbe került. Észak-Korea 
rohamtempóban vadult kezelhetetlenné, és Phenjan bűneiért 
Pekinget fogják hibáztatni. Ez egy napig se mehet így tovább. De mit 
tehet 

Kína? 

Kaj abban reménykedett, hogy Green elnöktől kap majd egy 
támpontot. 

— Amerikai honfitársaim, ezekben a másodpercekben az Egyesült 
Államok átfogó légitámadást indít az észak-koreai Phenjan 
fegyveres erői ellen. 

— A rohadt életbe! — mondta Kaj. 

-— Azok az erők több ezer amerikait öltek meg barbár 
fegyverekkel, amelyek be vannak tiltva a világ összes civilizált 


országában, és én azért vagyok itt, hogy közöljem önökkel... — 
Lassan beszélt, hangsúlyozva minden szót. — A phenjani rezsim 
felszámolása jelenleg is folyik. 

A kicsi szőke asszony a nagy asztalnál most félelmetesebb volt 
az összes vezetőnél, akiket Kaj valaha látott. 

— Miközben én önökhöz beszélek, hagyományos rakétákkal és 
bombákkal támadunk minden katonai és polgári létesítményt 
Phenjan fennhatósága alatt. 

— Hagyományos! -— ismételte Kaj. — Hála a mennynek és a 
földnek! 

— Bombázópilótáink készülnek, hogy kövessék a rakétákat, és 
gondoskodjanak róla, hogy a célpontok megsemmisüljenek. 

— Rakéták, bombák, de nem atom! — mondta Kaj. — Valaki küldje 
át a monitorainkra a bejövő radarjeleket és a műholdas fotókat! 

— Az ember, aki a Legfelsőbb Vezetőnek hívatja magát, a 
következő néhány órában elveszíti minden képességét az Egyesült 
Államok megtámadására — folytatta Green elnök. — Megfosztjuk 
minden hatalmától. 

Kaj elővette a mobilját, és tárcsázta Neil Davidson privát számát. 
Hívása ment egyenesen a hangpostába, amit egyébként várt is: Neil 
nem hagyja, hogy zavarják, miközben az elnököt nézi. Ám Kaj azt 
akarta, hogy az amerikai elsőnek őt hívja vissza a közvetítés után. A 
beszédet követő percekben Neil diplomáciai eligazítást kap a 
külügyminisztériumtól, amely részletesebben taglalja Pauline Green 
üzenetét, és megválaszolja a Kaj agyában fortyogó kérdések 
néhányát. Megvárta a sípszót, majd azt mondta: 

— Itt Kaj, az elnöküket nézem. Hívjon vissza. — Letette. 

— Ez a döntés nagy jelentőségű — mondta éppen Pauline. — 
Mindig is azt reméltem, hogy sohasem kell meghoznom. Nem 
felindulásból, és nem is bosszúvágyból választottam ezt az utat. 
Hideg fejjel, nyugodtan megbeszéltem a tanácsadóimmal, és 
valamennyien azt gondoljuk, hogy ez az egyetlen életképes 
megoldás az Egyesült Államok mint szabad, független nép számára. 

A falon életre kelt az egyik monitor: radarjeleket mutatott egy 
térképen. Kaj nem is értette, mit lát. A rakéták kilométerekkel kívül 
voltak Dél-Koreán, valahol a tenger fölött jártak. 


— Hány rakéta ez? — dünnyögte Jang-jung, aki értett az efféle 
vizuális adatok gyors megfejtéséhez. 

— Nem tudom - felelte Kaj —, de abban biztos vagyok, hogy az 
amerikaiaknak nem lehet ennyi rakétájuk Dél-Koreában az utóbbi 
pár nap után. 

— Ezek nem Dél-Koreából jönnek! — jelentette ki magabiztosan 
Jang. — Japánból indították őket. — Az Egyesült Államoknak voltak 
támaszpontjai Japánban és Okinaván. Az ottani hajóiról és 
repülőgépeiről is kilőhetett rakétákat. — De milyen sokat! 

Kajnak eszébe jutottak az amerikaiak óriási tengeralattjárói, 
amelyek képesek százötvennél is több Tomahawk rakétát szállítani 
egyszerre. 

— Ez történik, ha valaki beleköt a világ leggazdagabb országába. 
Csin Csen-hua, a koreai részleg vezetője, a laptopját nézte. 

— Ezt figyeljék — mondta. — Most kaptunk üzenetet egy kínai 
teherhajótól, amely rizst rakodott ki Nampho észak-koreai kikötőben. 

Minden kínai hajón, a kereskedelmieket is beleértve, a legénység 
legalább egy tagjának kötelessége volt jelenteni minden fontosat, 
amit láttak. Ők azt hitték, a haditengerészeti hírszerzés sencseni 
központjába kerülnek az üzeneteik, holott azokat igazából a Kuoan- 
pu vette. 

Csin folytatta: 

— Azt mondják, hogy egy amerikai romboló, a USS Morgan beállt 
a ledong folyó torkolatába, és kilőtt egy rakétát, amely a szemük 
láttára eltalálta és elsüllyesztette az észak-koreai haditengerészet 
egyik hajóját. 

— Máris! — hüledezett a fiatal Csou Mej-ling, az internet szakértője. 

— Az elnök nem viccelt — mondta Kaj. — Meg fogja semmisíteni 
Észak-Korea fegyveres erőit. 

— Nem ezt mondta — igazította ki pedánsan Jang-jung. — Nem 
egészen. 

Kaj ránézett. Jang nem beszélt olyan sokat, mint a fiatalabbak, 
akik örökké az eszükkel próbáltak villogni. 

— Hogy érti ezt? 

- Sose mondta, hogy Észak-Koreát támadja, mindig csak 
Phenjant említette. Egy alkalommal a Legfelsőbb Vezetőt. 


Kaj figyelmét elkerülte ez a részlet. 

— Jó füle van — mondta. — Ez azt jelentheti, hogy a lázadó 
szélsőségeseket békén hagyja. 

— Vagy egyszerűen nyitva hagyja azt a lehetőséget. 

— Majd igyekszem kideríteni, amikor a CIA-val beszélek. 

Az elnök tévébeszéde véget ért további világot rengető 
bejelentések nélkül. Pár perc múlva Kajt hívatták a Csungnanhajba a 
külügyi bizottság rendkívüli ülésére. Értesítette Lámát, felkapta a 
kabátját, és elsietett. 

Előre látta, hogy a bizottság az amerikai támadásra adandó kínai 
válasz megvitatásánál is szét fog szakadni héjákra és galambokra. 
Ő majd kompromisszumot keres, ami lehetővé teszi, hogy Kína ne 
maradjon szégyenben, és ne robbanjon ki a harmadik világháború. 

Miközben igyekezett átvergődni a szokásos forgalmi dugókon — 
miközben odafent a magasban az amerikai rakéták még mindig nem 
értek Japántól Észak-Koreáig tartó, ezerhatszáz kilométeres útjuk 
végére — felhívta Neil Davidson. 

Vontatott texasi orrhangja nem volt olyan lusta, mint máskor. 

Majdhogynem feszültnek lehetett mondani. 

— Kaj, mielőtt bárki elkapkodna bármit, egyértelműen tisztázni 
akarjuk, hogy az Egyesült Államok nem szándékozik megszállni 
Észak-Koreát! 

— Tehát úgy gondolják, hogy vannak eszközeik a fennálló helyzet 
rendezésére megszállás nélkül is, bár annak a lehetőségét sem 
zárják ki mindenestül? — fordította le Kaj. 

— Hát kábé. 

Kaj nagyon megkönnyebbült, mert ez azt jelentette, hogy még 
most is van esélyük a válság féken tartására, ám ezt a gondolatot 
megtartotta . magának. . Sohasem — okos dolog túlságosan 
megkönnyíteni a másik fél dolgát. 

— De Neil, a USS Morgan már megsértette az észak-koreai határt 
azzal, hogy beállt a lTIedong folyó torkolatába, és egy cirkáló 
rakétával elsüllyesztette az észak-koreai haditengerészet egyik 
hajóját. Csak nem azt mondja nekem, hogy ez nem megszállás? 

Csend volt, amiből Kaj arra következtetett, hogy Neil még nem 
tudott a Morganról. Ám az amerikai gyorsan összeszedte magát. 


— A tengeri bombázás nem volt kizárva. De nagyon kérem, higgye 
el nekem, hogy nem szándékozunk amerikai csapatokat küldeni 
Észak-Korea földjére! 

— Ez szőrszálhasogatás! — mondta Kaj, bár igazából nem 
haragudott. Ha az amerikaiak ott akarják meghúzni a vonalat a 
támadás és a megszállás közé, a kínai kormány elfogadhatja, 
legalábbis nem hivatalosan. 

— Miközben mi itt beszélünk — folytatta Neil —, Washingtonban a 
külügyminiszterünk behívatja a maguk nagykövetét, hogy ugyanezt 
közölje vele. Nekünk nem a pekingiekkel van nézeteltérésünk, 
hanem azzal a népséggel, amely bevetette a vegyi fegyvereket. 

Kaj kissé szkeptikusra vette a hangot. 

— Azt próbálja mondani, hogy a támadásuk arányos válasz? 

— Pontosan ezt mondom, és úgy gondoljuk, hogy a világ többi 
része is annak fogja látni. 

— Nem hiszem, hogy a kínai kormány hasonlóan elnéző lesz. 

-— Addig, amíg nem értik, hogy szándékaink szigorúan 
körülhatároltak. Nem óhajtjuk átvenni Észak-Korea kormányzását. 

Ez fontos, már ha igaz. 

— Továbbítom az üzenetet. — Kaj telefonja bejövő hívást mutatott. 
Valószínűleg az irodája akarja közölni, hogy az első rakéták célba 
értek. De még valamire szüksége volt Neiltől. — Feltűnt, hogy Green 
elnök nem azt mondta, hogy Észak-Koreát támadja; ismételten a 
phenjani rezsimet említette. Azt jelenti ez, hogy nem fogják 
bombázni a lázadók támaszpontjait? 

— Az elnök nem támad olyan emberekre, akik sose ártottak az 
amerikaiaknak. 

Ebbe a megnyugtatásba fenyegetést csomagoltak. A lázadók 
csak addig vannak biztonságban, amíg semlegesek maradnak. Ám 
ha amerikaiakra támadnak, célpont lesz belőlük. 

— Világos — mondta Kaj. — Keresnek. Tartsuk a kapcsolatot. 
Választ nem is várva bontotta a vonalat, és fogadta a hívást. Csin 
Csen-hua volt. 

— Az első rakéták eltalálták Észak-Koreát — mondta. 

— Hol? 


— Egyszerre több helyen. Csonghvát, az észak-koreai légierő 
főhadiszállását Phenjan mellett; Hedzsonban a haditengerészeti 
támaszpontot; a Kang család egyik palotáját .. . 

Kaj, aki maga elé képzelte Észak-Korea térképét, most 
félbeszakította Csint: 

— Csupa olyan célpontot, amely az ország nyugati részében 
található, távol a lázadók területétől. 

— Igen. 

Ez megerősítette azt, amit Neil mondott. 

Kaj autóját a szokott aprólékos ellenőrzés után beengedték az Új 
Kína Kapuján. 

— Köszönöm, Csin — mondta, és letette a telefont. 

Láma beparkolt a limuzinok mellé, amelyek a Nagybecsű 
Könyörület Csarnoka előtt sorakoztak. Ebben az épületben 
üléseztek a fontos politikai bizottságok. A Csungnanhaj épületeinek 
többségéhez hasonlóan a Nagybecsű Könyörületet is hagyományos 
stílusban építették, ívelt sátortetővel. A csarnoknak volt egy 
díszterme az ünnepi gyűlésekhez, de a külügyi bizottság egy 
közönséges tárgyalóban találkozott. 

Kaj kiszállt, mélyen beszívta a tóról érkező, friss szellőt. A 
Csungnanhaj ama kevés pekingi hely közé tartozott, ahol nem volt 
förtelmes a levegő. Egy percig csak lélegzett, hogy a vére megteljen 
oxigénnel, aztán bement. 

Csen elnök már ott volt. Kaj megdöbbenésére nem kötött 
nyakkendőt az öltönyéhez, és nem borotválkozott. Kaj még sose 
látta elhanyagoltnak. Nemigen alhatott az éjszaka. Éppen nagy 
beszélgetésben volt az ő apjával, Csang Csien-csünnel. A héják 
közül megjelent Huang-ling és Fu Csu-jü. Kung-csao képviselte a 
galambokat, Vu-paj külügyminiszter és maga az elnök az el nem 
kötelezett középutasokat. Nagyon gondterhelt volt mindenki. 

Az elnök jelezte, hogy üljenek le, aztán felkérte Csien-csünt, hogy 
ismertesse a legújabb fejleményeket. Csien-csün jelentette, hogy az 
észak-koreai légvédelem nem működött jól, részben a kivetők elleni 
amerikai kibertámadás miatt, és az offenzíva minden bizonnyal 
megvalósítja Green elnök szándékát, és a phenjani rezsim 
megsemmisül. 


— Aligha kell emlékeztetnem az elvtársakat, hogy Kína és Észak- 
Korea 1961-es szerződése arra kötelez minket, hogy támadás 
esetén siessünk Észak-Korea segítségére! 

Csen elnök hozzátette: 

— Ez az egyetlen védelmi szerződés, amelyet Kína egy másik 
nemzettel kötött. Világ szégyene leszünk, ha nem tartjuk 
tiszteletben! 

Fu Csu-ju, Kaj főnöke, összefoglalta a hírszerzés adatait. Kaj 
rálicitált azzal, hogy hozzáfűzte, amit Neiltől megtudott az utóbbi pár 
percben, vagyis hogy az amerikaiak nem óhajtják átvenni Észak- 
Korea uralmát. 

Fu a gyűlölettől égő pillantással meredt rá. 

— Képzeljünk el egy párhuzamos helyzetet! — mondta Huang 
tábornok. - Tegyük fel, Mexikó megtámadja Kubát vegyi 
fegyverekkel, megöl több száz orosz tanácsadót. Az oroszok 
hatalmas légitámadással válaszolnak, hogy elsöpörjék a mexikói 
kormányt és kiirtsák az egész hadsereget. Megvédenék az 
amerikaiak Mexikót? Hát lehet ez kérdés? De mennyire, hogy 
megvédenék! 

Kung-csao annyit kérdezett: 

— De hogyan? Huang meghökkent. 

— Hogyhogy hogyan? 

— Megbombáznák Moszkvát? 

— Fontolóra vennék a lehetőségeiket. 

— Pontosan. Abban a helyzetben, amelyet a tábornok elvtárs 
elképzelt, az amerikaiak ugyanazzal a dilemmával kerülnének 
szembe, mint mi. Kirobbantanánk a harmadik világháborút, csak 
mert egy másodosztályú szomszédunkat megtámadták? 

Huang nem is leplezte a bosszúságát. 

— Valahányszor felmerül, hogy Kína kormányának erélyes lépést 
kellene tennie, mindig jön valaki, hogy de a harmadik világháború! 

— Mert a veszély mindig fennáll. 

— Nem hagyhatjuk, hogy ez megbénítson! 

-— De nem is vehetjük semmibe. Csen elnök közbelépett. 

— Természetesen mindkettejüknek igaza van, de nekem ma egy 
akciótervre van szükségem. Miként kezeljük az amerikai támadást 


Észak-Korea ellen úgy, hogy a válság ne eszkalálódjon? 

— Ha megengedi, elnök elvtárs... — szólalt meg Kaj. 

— Hallgatlak. 

— Szembe kell néznünk a ténnyel, hogy Észak-Koreának ma nem 
egy kormánya van, hanem kettő. 

Huang felhorkant az ötlettől, hogy kormányként kezeljék a 
lázadókat, de az elnök bólintott. Kaj folytatta: 

— A Legfelsőbb Vezető, aki névleg a szövetségesünk, már nem 
működik együtt velünk, és olyan válságot gerjesztett, amelyet nem 
mi kerestünk magunknak. A lázadóké a fél ország és az összes 
atomfegyver. Fontolóra kell vennünk, milyen kapcsolatot akarunk az 
endzso-dongi . szélsőségesekkel, akikből, ha tetszik, ha nem, 
alternatív kormány lett. 

-— A lázadást a kommunista párt ellen tilos támogatni! — 
méltatlankodott Huang. -— Különben is, hogyan tárgyalhatnánk 
ezekkel az emberekkel? Nem tudjuk, kik a vezetőik, vagy hogyan 
vegyük fel velük a kapcsolatot. 

—- Én tudom, kik, és képes vagyok kapcsolatba lépni velük — 
mondta Kaj. 

— Hogyan lehetséges ez? 

Kaj ráérősen végighordozta a pillantását a szobán és a várakozó 
titikárokon. 

-— Tábornok elvtárs, ön természetesen jogosult ismerni a 
legtitkosabb . információkat is, de bocsássa meg nekem, ha 
vonakodok megnevezni rendkívül kényes adatforrásokat. 

Huang belátta, hogy nem neki van igaza, és meghátrált. 

— Igen, igen, felejtsd el, hogy egyáltalán kérdeztem. 

— Na jó, tehát tárgyalhatunk a szélsőségesekkel — szólt közbe 
Csen elnök. — Következő kérdés: mit akarunk mondani? 

Erről Kajnak tökéletesen világos elképzelése volt, de nem akarta, 
hogy a bizottság megkösse a kezét egy programmal, ezért azt 
felelte: 

— A megbeszélésnek puhatolózó jellegűnek kell lennie. 

Ám Vu-paj volt elég furfangos kitalálni, mit tervez Kaj, és nem 
akart szabad kezet adni neki. 


— Jobbat is csinálhatunk mi annál — mondta. — Tudjuk, mit 
akarunk: az ellenségeskedések azonnali és feltétel nélküli 
befejezését. Azt pedig kitalálhatjuk, mit akarnak a szélsőségesek: 
egy jó nagy darabot Észak-Korea akármiféle új kormányában. 

— Nekem pedig az a feladatom — vette vissza a szót Kaj —, hogy 
kiderítsem, konkrétan mit követelnek a lázadásuk befejezéséért 
cserébe. 

Máris tudta, hogy ennél tovább fog menni. Huang megismételte 
előző kifogását. 

— Nem lenne szabad hatalmat adnunk olyan emberek kezébe, 
akik dacoltak a párttal. 

— Köszönöm, hogy felhívtad rá a figyelmet, tábornok elvtárs — 
mondta Vu, majd a többiekhez fordult. — Azt hiszem, Huang elvtárs 


megjegyzése teljes mértékben helytálló. - Huang ettől 
megengesztelődött, pedig Vu igazából semmiben sem értett egyet 
vele. — Nem feltételezhetjük, hogy ezek a szélsőségesek 


megbízhatóak 

— terelte másra a szót a külügyminiszter. — Velük nem lehet 
megállapodni egyértelmű biztosítékok nélkül. 

Huang, akinek nem volt érzéke a rafinériához, hevesen 
bólogatott. Kaj azon mélázott, hogy Vu lesajnált bűbája, amelyet a 
keményvonalasok  felületességnek tartanak, valójában micsoda 
gyilkos ravaszságot takar. A miniszter úgy semlegesítette Huangot, 
hogy az még csak észre sem vette. 

— Jó terv, de nem megy gyorsan — mondta az elnök. — Mit 
tehetünk ma, most a helyzet rendezésére? 

Kung-csao előállt egy javaslattal. 

— Szólítsuk fel fegyverszünetre a feleket, ugyanakkor szorítsuk rá 
Phenjant, hogy egyoldalúan szüntesse be a harcot. 

— Maradt egyáltalán rakétájuk? — kérdezte Csen. 

-— Egy maroknyi — felelte Kaj. — Eldugva hidak alatt és 
alagutakban. Csen tűnődve bólogatott. 

— Akkor is azt fogják gondolni, hogy az egyoldalú fegyvernyugvás 
nem sokban különbözik a vereség beismerésétől. 

— Akkor is megpróbálhatjuk — mondta Kung. 


— Egyetértek. Na mármost, hogyan szövegezzük meg a 
követelésünket? 

Kaj kikapcsolt. Ez hosszú vita lesz. A legfontosabbat letudták, de 
most muszáj lesz mindenkinek hozzácsapni valami lényegtelen 
apróságot. Türelmet parancsolt magára, és tervezni kezdte a 
megbeszélését a szélsőségesekkel. 

Nem Ham tábornokkal kellett beszélnie, hanem a lázadók 
vezetőjével. Megfogalmazott egy üzenetet a telefonján. 

Pak Csecsin tábornok részére TITKOS 

A Kínai Népköztársaság nagyon magas rangú küldötte látogatást 
óhajt tenni önnél a mai napon. Egyedül lesz, nem számítva a 
helikopter pilótáját. Mindketten fegyvertelenül mennek. Küldetése 
rendkívül fontos Korea és Kína számára. 

Kérem, nyugtázza, hogy megkapta-e ezt az üzenetet, és jelezze 
készségét a találkozásra. 

Állambiztonsági Minisztérium 

Elküldte az üzenetet Csin Csen-huának, hogy továbbítsa az 
endzso- dongi támaszpont minden egyes címére, amit csak talál az 
interneten. Jobban szeretett volna egyetlen, biztonságos címet, de a 
sürgősség felülírta a biztonságot. 

Amint véget ért a tanácskozás, megrohanta az apját. 

-— Szükségem van a légierő egyik sugárhajtású gépére, hogy 
vigyen el Jencsibe. Onnan pedig egy helikopterre Endzso-dongig. 

— Intézkedem — mondta Csien-csün. — Mikor? Kaj az órájára 
nézett. Tízet mutatott. 

— Tizenegykor indulás Pekingből, kettőkor átszállás Jencsiben, 
háromkor leszállás Endzso-dongban, megközelítőleg. 

— Rendben van. 

Megkönnyebbülés, hogy most az egyszer egy véleményen 
vannak az apjával, gondolta Kaj. 

— Üzentem a szélsőségeseknek, hogy nem lesz más kísérőm, 
csak a pilóta, és fegyvertelenül megyünk. Semmi se legyen a 
helikopteren, kérem! 

-— Okosan teszed. A lázadók területén mindig ők lesznek 
túlerőben. 

Csakis akkor maradhatsz életben, ha nem harcolsz. 


— Én is így gondoltam. 

— Vedd úgy, hogy megtörtént. 
— Köszönöm. 

— Sok szerencsét, fiam. 


kxRk 


Tiszta, felhőtlen idő volt Észak-Korea keleti részében. Kaj 
letekintett a kínai légierő alacsonyan szálló helikopteréből a téli 
napsütésben úszó tájra. Egészen olyan volt, mint egy normális 
ország. Emberek dolgoztak a földeken, teherautók jártak az utakon. 

Persze nem lehetett Kínához hasonlítani: a városokból 
hiányoztak a forgalmi dugók, kevesebb volt a rózsaszín szmog, és 
errefelé ritkaságszámba mentek a toronymagas bérkaszárnyák, 
amelyek dudvaként burjánzottak a kínai városok peremén. Észak- 
Korea szegényebb volt, kevésbé zsúfolt. 

Nem látott háborúra utaló jeleket: összedőlt házakat, kiégett 
mezőket, feltépett síneket. A kezdeti lázadás  csetepatékká 
töpörödött a támaszpontok körül, a terület új urai kimaradtak a 
nemzetközi konfliktusból. A nép valószínűleg egyedül ezért is 
szerette őket. Okosak ezek a szélsőségesek? Vagy csak 
szerencsések? Hamarosan megtudja. 

Továbbá nem voltak látható jelei az amerikai offenzívának. 
Ígéretükhöz híven az ország nyugati felét támadták, ahol még mindig 
a Legfelsőbb Vezető parancsolt. Lehet, hogy rakéták szálltak Kaj feje 
fölött, de ha igen, túl magasan voltak és túl gyorsan repültek, hogy 
láthassa őket. 

Az államgépezet jól működött a lázadó térfélen. Kaj pilótája a 
szokott módon kapcsolatba lépett a koreai repülésirányítással, és 
engedélyt kapott a leszállásra. 

Pak Csecsin tábornok azonnal válaszolt Kaj üzenetére. Úgy 
viselkedett, mint akinek nagyon sürgős beszélnie. Beleegyezett a 
találkozóba, megadta a támaszpont koordinátáit, és délután fél 
négyre tűzte ki a tárgyalást. 

Miközben átszállt Jencsiben, a katonai repülőtéren, felhívta Ham 
tábornok, aki a kémje volt Pak Csecsin táborában. 


— Mit művelnek maguk? - kérdezte riadtan. 

— Véget kell vetnünk a háborúnak. 

— Azt tervezi, hogy a szélsőségesekkel tárgyal? 

— Csak puhatolózás lesz. 

— Ezek fanatikusok! Ezeknek olyan a nacionalizmus, mint egy 
vallás! 

— Úgy láttam, egész sok támogatót szereztek vele. 

— A támogatóik leginkább azért szegődnek hozzájuk, mert úgy 
gondolják, a Legfelsőbb Vezetőnél mindenki csak jobb lehet. 

Kaj hallgatott, töprengett. Hamnak nem szokása túlozni. Ha 
aggódik, annak kell, hogy legyen oka. 

— Mivel találkoznom kell ezekkel az emberekkel, hogyan kezeljem 
őket? 

— Ne bízzon bennük! - vágta rá Ham. 

— Megértettem. 

— Ott leszek a találkozón. 

— Miért? 

— Hogy fordítsak. Itt kevesen beszélik a mandarin kínait. A legtöbb 
szélsőséges az idegen elnyomás jelképét látja a maguk nyelvében. 

—Nem gond. 

—-— Nagyon vigyázzon, semmivel se árulja el, hogy ismerjük 
egymást! 

— Természetesen. Letették. 

Kaj darálóját a kínai-koreai határ óta kísérte egy orosz 
gyártmányú, nehézfegyverzetű helikopter, amelyet Krokodilnak 
csúfoltak a fenyegetően hosszú orra miatt. Álcázófestékkel foltosra 
mázolták, de még mindig viselte a Koreai Néphadsereg Légi és 
Légvédelmi Erőinek felségjelét, a kettős vörös-kék körbe foglalt, 
ötágú vörös csillagot. A koreai helikopter biztos távolságra lemaradt 
a kínai mögött, és nem végzett fenyegető manővereket. 

Repülés közben Kaj azon rágódott, mit mondjon Pak 
tábornoknak. Azt a kérdést, hogy Lehet szó üzletről?, ezerféle 
módon meg lehet fogalmazni. De melyik a legjobb erre az 
alkalomra? Kajból általában nem hiányzott az önbizalom -— épp a 
fordítottja volt jellemző rá —, de ez a megbeszélés nem lesz átlagos. 


soha életében nem múlott még ilyen sok az ő személyes sikerén 
vagy sikertelenségén. 

Ahányszor megpillantotta a Krokodilt, mindannyiszor az eszébe 
jutott, hogy a bőrét is a vásárra viszi. A lázadók dönthetnek úgy, 
hogy letartóztatják, bedugják egy cellába, és kihallgatják. 
Mondhatják, hogy kém volt. Az is. De nincs értelme most ezen 
rágódni. Már nem táncolhat vissza. 

Csak ő tudta, hogy nem szándékozik megállni a puszta 
tényfeltárásnál. Tárgyalni akar a lázadókkal. Nincs felhatalmazása, 
ám ezt itt nem tudják. Ha pedig sikerül kieszközölnie egy észszerű 
egyezséget, akkor bizonyosan ráveheti Csen elnököt, hogy 
jóváhagyja! 

Kockázatos stratégia volt, de vészhelyzet van. 

A helikopter egy erdős völgy keskeny folyója mentén közeledett 
Endzso-donghoz. Itt már feltünedeztek a támaszpontért négy hete 
vívott csata jelei: egy lezuhant repülőgép egy patakban, egy romos 
kunyhó, egy kiégett erdősáv. Kaj pilótája a földi irányítással tárgyalt. 

Ereszkedés közben Kaj láthatta, micsoda bemutatót rendeztek a 
fogadására a szélsőségesek. 

Tizenegy tengelyes szállítóc-emelő indítóállványokon, tökéletes 
vonalban sorakozott a hat interkontinentális ballisztikus rakéta, jó 
huszonegy méter hosszú mindegyik. Kaj tudta, hogy a 
hatótávolságuk  tizenegyezer-kétszáz kilométer, vagyis innen 
eltalálhatnák az Egyesült Államok fővárosát. — Többszörös 
robbanófejjel szerelték fel őket. A lázadók kivágták az asztalra az 
adu ászukat. 

Az érkező járművet egy helikopter-leszállóhelyhez irányították. 

Az állig fölfegyverzett kis fogadóbizottság láthatóan fölengedett, 
amikor Kaj kiszállt üres kézzel, öltönyben, nyakkendősen, kigombolt 
nagykabátban, mutatva, hogy fegyvertelen. De azért alaposan 
megmotozták, mielőtt elkísérték egy kétszintes épülethez, a 
főhadiszállásra. Kaj golyó ütötte nyomokat látott a téglafalon. 

Bevezették a parancsnok lakrészének egyik, minden komfortot 
nélkülöző, olcsó bútorokkal berendezett, linóleumpadlós szobájába. 
A rosszul szellőztetett, kifűtetlen helyiségnek egyszerre sikerült 
hidegnek és fülledtnek lennie. Három ember várta az észak-koreai 


tábornokok egyenruhájában, nem feledkezve meg a túlméretezett 
tányérsapkáról sem, amelyet Kaj mindig nevetségesnek talált. A 
negyedik tábornok, aki oldalra húzódott, nem volt más, mint Ham. 

A hármas csoportból előlépett a középen álló ember, közölte, 
hogy ő Pak Csecsin tábornok, megnevezte a társait, majd átvezette 
őket egy beljebb lévő irodába. 

Pak levette a tányérsapkáját, leült egy egyszerű íróasztalhoz, 
amelyen egyetlen telefon volt. Helyet mutatott Kajnak az asztallal 
átellenes széken. Ham beült az egyik sarokba, a másik két tiszt 
jobbról-balról odaállt Pak mellé, mintegy hangsúlyozva a 
főparancsnok tekintélyét. A lázadók vezére negyven-egynéhány 
éves, alacsony, sovány ember volt, homlokban kopaszodó haját 
rövidre nyíratta. Kajt a középkorú Napóleon portréira emlékeztette. 

Pak feltételezhetően bátor és okos ember, ha viszonylag fiatalon 
elérte a tábornoki rangot. Büszke és sértődős is lehet, aki nem 
szereti, ha arra célozgatnak, hogy a semmiből taposta fel magát 
idáig. A legjobb taktika lesz az őszinteség, már amennyi 
megengedhető, enyhe hízelgéssel fölengedve. 

Pak koreai nyelven beszélt, Kaj mandarin kínaiul, Ham fordított 
oda-vissza. 

— Mondja el, miért van itt — parancsolta Pak. 

— Ön katona, aki szeret egyenesen a tárgyra térni, tehát én is azt 
teszem — felelte Kaj. — Csak a puszta tényeket mondom. A kínai 
kormánynak most az a legfontosabb, hogy Észak-Korea ne kerüljön 
amerikai fennhatóság alá. 

Pak méltatlankodó arcot vágott. 

— Nem kerülhet senki fennhatósága alá, kivéve a koreai népet! 

— Egyetértünk — vágta rá Kaj, habár ez nem egészen volt igaz. 
Peking jobban szeretne valamiféle közös kínai-koreai fennhatóságot 
legalábbis egy ideig. Ám ez a részlet halasztható. — Tehát az a 
kérdés, hogy miként valósíthatjuk meg ezt? 

Pak most lenéző arcot vágott. 

— Kínai segítség nélkül fog megvalósulni — felelte. — A phenjani 
rezsim az összeomlás küszöbén áll. 

— Ismét egyetértünk. Örülök, hogy ugyanúgy látjuk a képet. Ez 
ígéretes jel. 


Pak szótlanul várakozott. 

— Ami fölveti a kérdést, hogy mi követi a Legfelsőbb Vezető 
kormányát. 

— Nincs kérdés. A Pak-kormány lesz az. 

Nem vádolható álszerénységgel, állapította meg Kaj. Ám ez csak 
a látszat. Ha Pak valóban hinné, hogy nincsen szüksége kínai 
segítségre, akkor nem egyezik bele a találkozóba. A tábornok szeme 
közé nézett, és annyit válaszolt: 

— Meglehet. — Aztán várta a választ. 

Szünet következett. Pak előbb dühösnek látszott, mint aki 
mindjárt tiltakozni fog. Aztán ismét változott az arca, eltűnt róla az 
indulat. 

— Meglehet? — ismételte. — Milyen másik lehetőség létezik még? 
Ez már haladás, gondolta Kaj. 

— Több is, és a többségük nem kellemes — mondta. — A végső 
győztes lehet Dél-Korea vagy az Egyesült Államok, vagy Kína, és 
ezzel még nem merültek ki a lehetőségek. -— Előrehajolt, jól 
megnyomta a szavait. — Ha azt akarja, hogy valóra váljon az álma, 
és Észak-Koreát az észak-koreaiak irányítsák, akkor legalább egy 
szövetségest kell szereznie a versengők között. 

—- Én miért szorulnék szövetségesekre? — Kaj figyelmét nem 
kerülte el a mondat kezdőszava. Ha a fordítás precíz volt, akkor a 
tábornok azonosítja magát a lázadással. — Én győzelemre állok! — 
folytatta Pak, igazolva Kaj feltételezését. 

- Valóban — felelte a csodálat hangján. — Ám eddig csak a 
phenjani rezsimmel harcolt, amely a leggyengébb a konfliktusban 
részt vevő hatalmak közül. Phenjan már csak egy kis erőfeszítést 
igényel; a mai légitámadásnak végzetes csapást kellett mérnie rájuk. 
Viszont nehezebb dolga lehet, amikor Dél-Koreával vagy az 
Egyesült Államokkal kerül szembe. 

Pak sértett arcot vágott, ám Kaj bizonyosra vette, hogy a 
tábornok átlátja az ő helyzetelemzésének a logikáját. 

— Javaslattal jött ide hozzánk? — kérdezte zordonan Pak. 

Kajnak nem volt felhatalmazása ajánlatokra, ám ezt nem vallotta 

be. 

— Létezhet rá mód, hogy ön átvegye Észak-Korea irányítását, és 


ugyanakkor legyőzhetetlen védelmet szerezzen Dél-Korea vagy 
az Egyesült Államok majdani beavatkozása ellen. 

— Mégpedig... ? 

Kaj hatásszünetet tartott, miközben összeszedte a kellő szavakat. 
Ez volt a találkozó legfontosabb pillanata, az a pont, ahol átlépi 
illetékessége határát. Most ugrik fejest a szakadékba. 

Azt mondta: 

— Egy: támadja meg Phenjant haladéktalanul, bevetve minden 
erejét, kivéve a nukleáris fegyvereket, és vegye át a kormányzást. 

Paknak a szeme se rebbent. Mindig is így tervezte, 

— Kettő: haladéktalanul ismertesse el magát Pekinggel Észak- 
Korea elnökének. 

Pak szeme felragyogott. Elképzelte magát hazája elismert 
elnökének. Neki ez régi álma volt, de Kaj már holnapra ígérte, Kína 
hatalmának szavatosságával! 

— És három: jelentse be a feltétel nélküli és egyoldalú tűzszünetet 
Észak- és Dél-Korea háborújában. 

Pak elkomorodott. 

— Egyoldalút? 

— Ez az ára - felelte szilárdan Kaj. — Peking elismeri önt, és ön 

egyidejűleg bejelenti a tűzszünetet. Nincs halogatás, nincsenek 
kikötések, nincs alku. 

Ellenállásra számított, de Pak valami mást forgatott a fejében. 

— Arra van szükségem, hogy Csen elnök személyes látogatást 
tegyen nálam — mondta. 

Kaj megértette, miért fontos ez a tábornoknak. Persze hiú, de 
ugyanakkor ravasz politikus: semmi sem legitimálhatja annyira, mint 
a fotók, amelyeken kezet ráz Csen elnökkel! 

— Elfogadva — mondta, holott semminek az elfogadására nem 
hatalmazták fel. 

— Helyes. 

Kaj kezdte azt gondolni, hogy talán elérte, amit remélt. 
Figyelmeztette magát, hogy még nincs itt az ideje az 
örvendezésnek. Még mindig bevághatják egy cellába. Úgy döntött, 
addig kell kijutnia innen, amíg nyerésre áll. 


— Nincs idő szabályos, írott egyezményre — mondta. — Meg kell 
bíznunk egymásban. — Ne bízzon bennük!, hallotta gondolatban 
Ham tábornok szavait. De nem volt választása. Pakra kellett 
fogadnia. 

Pak átnyúlt az asztal fölött. 

— Hát akkor rázzunk kezet. Kaj felállt. Kezet ráztak. 

— Köszönöm a látogatását — mondta Pak. 

Kaj megértette, hogy elbocsátották. Pak máris úgy viselkedett, 
mint egy elnök. 

Ham felállt. 

— Kikísérem a helikopteréhez — mondta, és kivezette Kajt a 
szobából. 

Még mindig hideg volt, de fényesen sütött a nap, gyenge szél fújt, 
felhőtlen volt az ég. Tökéletes idő a repülésre. Kaj és Ham 
egymástól méternyi távolságra vágott keresztül a támaszponton a 
helikopterek felszállóhelyéhez. Kaj odasúgta a szája sarkából: 

— Azt hiszem, sikerült. Elfogadta a javaslatot. 

— Reméljük, állja a szavát. 

— Ha teheti, ma este hívjon fel, és erősítse meg, hogy 
folyamatban van-e a támadás Phenjan ellen. 

— Megteszem, ami tőlem telik. Szüksége lesz Pak biztonságos 
kapcsolatainak az adataira, neki pedig ugyanazok kellenek magától. 
— Számokat és címeket írt egy jegyzettömbre. Kaj ugyancsak felírta 
a saját adatait, utána cseréltek. 

Ham feszesen tisztelgett, amikor Kaj felkapaszkodott a 
helikopterbe. 

A rotor már forgott, miközben becsatolta a biztonsági övet. Pár 
perc múlva a helikopter felszállt, bedőlt, és elkanyarodott észak felé. 

Kaj megengedett magának egy pillanatnyi felhőtlen diadalt. Ha ez 
bejön, holnap reggelre nincs válság. Béke lesz Észak- és Dél-Korea 
között, az amerikaiak elégedettek lesznek, és Kínának megmarad a 
kulcsfontosságú ütközője. 

Most már csak azt kell kimódolnia, hogy Csen elnök 
beleegyezzen. A legszívesebben azonnal felhívta volna Pekinget, de 
itt nem működött a telefonja, és különben sem lenne biztonságos 
ebben az országban. Ki kell várnia, amíg eljut Jencsibe. Majd onnan 


telefonál, mielőtt felszáll a pekingi gépre. Beszél az elnökkel, és 
persze 

átstilizálja a jelentését, eltitkolva, hogyan lépte át a hatáskörét. 

A legnagyobb veszély, hogy a régi gárda lebeszéli Csent. Huang 
még mindig borzad a gondolattól, hogy békét kössenek olyanokkal, 
akik fellázadtak egy kommunista rezsim ellen. Még mindig nem 
került elég sokba a háború? 

Esti csúcsforgalom idején szállt le a helikopter a jencsi 
támaszponton, a polgári repülőtér mellett. Kajt egy százados 
fogadta, hogy elkísérje egy biztonságos telefonhoz. 

Kaj felhívta a Csungnanhajt, és Csen elnököt kérte. 

— Elnök elvtárs! A lázadó szélsőségesek azt tervezik, hogy ma 
éjszaka indítják meg Phenjan ellen a végső támadást! — Úgy beszélt, 
mintha nem az ő javaslata lett volna, hanem egy adat, amelyhez 
hozzájutott. 

Csen meghökkert. 

— Erről eddig egy szót se hallottunk! 

— Az utóbbi pár órában hozták a döntést. A szélsőségesek 
számára ez a megfelelő stratégia. A mai amerikai támadásnak fel 
kellett számolnia Phenjan szinte minden eszközét az ellenállásra. 
Sose lesz ennél kedvezőbb alkalom a hatalom megragadására. 

— Szerintem ez biztató fejlemény — tűnődött Csen. — Az ég tudja, 
mennyire meg akarunk már szabadulni Kangtól. 

— Pak tett nekem egy ajánlatot — fordította meg a szerepeket Kaj. 
— Ha elismerjük elnöknek, bejelenti az egyoldalú tűzszünetet. 

— Ez ígéretes! A harcok abbamaradnak. Az új rezsim először is 
egyezséget köt velünk, ami jó kezdet egy kapcsolathoz. Még rá kell 
beszélnem Huang tábornokot, de egészében előnyösnek látszik. 
Szép munka! 

— Köszönöm, elnök elvtárs. 

Az elnök letette. Minden a terv szerint alakul, gondolta Kaj. 
Tárcsázta az irodáját, Csin Csen-huát kérte. 

— A szélsőségesek ma éjszaka megtámadják Phenjant — mondta. 
— Már közöltem az elnökkel, de mindenki mást magának kell 
tájékoztatnia. 

— Máris. 


— Van valami újság? 

-— Az amerikaiak mintha abbahagyták volna a bombázást, 
legalábbis mára. 

— Kétlem, hogy holnap folytatnák. Nem sok lebombáznivaló 
maradt. 

— Gyanúm szerint egypár rakéta még mindig el van dugva. 

— Ha van egy kis szerencsénk, holnap vége! — Kaj letette, azután 
felszállt a gépére. Akkor szólalt meg a telefonja, amikor a pilóta 
beindította a motort. Ham tábornok telefonált. 

— Elkezdődött! — lihegte izgatottan. — A harci helikopterek sorra 
indulnak a fővárosba! A letartóztató különítmények útban vannak az 
összes elnöki rezidenciába! A tankok és a páncélozott járművek 
követik a helikoptereket. Mindent bedobnak! Ezen áll vagy bukik 
minden! 

Veszélyes érthetőséggel fogalmazott. Más telefont használt 
minden alkalommal, és használat után eldobta őket, de így sem volt 
lehetetlen, hogy a phenjani figyelők vagy Pak felderítése véletlenül 
vegye a hívást. Nyomban rájönnének, mit hallanak, de nem 
azonosíthatnák a beszélőket, legalábbis nem azonnal. Kockázat volt, 
kicsi, ám halálos. A kémek veszélyes életet élnek. 

Ham folytatta: 

— A tábornok aggódik, hogy Peking csapdát állíthatott neki. Neki 
minden kínai gonosz és álnok. Ám ez az ő nagy esélye, és nem 
hagyhatja ki. 

— Maga is megy a fővárosba? 

— Igen. 

— Tartsuk a kapcsolatot. 

— Természetesen. Letették. 

A légierő gépén nem volt wifi az utasok számára, így Kaj nem 
használhatta útközben a mobilját. Némileg megkönnyebbülve dőlt 
hátra az ülésben. Megtett annyit, amennyit tehetett egy napban, 
elérte azt, amit remélt, és elfáradt. Már nagyon várta, hogy Tinggel 
egy ágyban tölthesse az éjszakát. 

Lehunyta a szemét. 


39. fejezet 


Akkor verte föl a mobilja, amikor a gép ereszkedni kezdett Peking 
fölött. A szemét dörgölve fogadta a hívást. 

Csin Csen-hua volt az. 

— Észak-Korea megbombázta Japánt! 

Kaj egy pillanatig tökéletes értetlenséggel bámult. Még az is 
megfordult a fejében, hogy álmodhat. 

— Kicsoda? — kérdezte. — A lázadók? 

— Nem! A Legfelsőbb Vezető! 

— Japánt? Mi a francnak támadná Japánt? 

— Három amerikai támaszpontot talált el! 

Kaj már értette. Ez bosszú. A rakétákat és a bombázókat, 
amelyek ma reggel megtámadták Koreát, Japánból indították. 
Gépének kerekei döccentek a betonon. 

— Tehát a Legfelsőbb Vezetőnek mégis maradtak ballisztikus 
rakétái — mondta Kaj. 

— Az utolsó hatot használhatta fel. Hármat elfogtak, három átjutott. 
Három amerikai támaszpont van Japánban, és mindegyiket 
eltalálták: Kadenát Okinava szigetén, Miszavát a szárazföldön. De 
Jokata a legrosszabb, mert az lényegében már Tokió, úgyhogy 
magas lesz a japán áldozatok száma. 

— Ez katasztrófa. 

— Csen elnök elvtárs a konferenciateremben van a kollégákkal. 
Önt várják. 

— Rendben. Tájékoztasson minden új fejleményről. 

— Természetesen. 

Kaj átult a gépről az autójába. Indítás közben Láma megkérdezte: 

— Haza, miniszter elvtárs? 

— Nem - felelte Kaj. — Vigyen a Csungnanhajhoz. 

A csúcs lefutott, a járműfolyam gördülékenyen haladt. Már 
éjszaka volt, de Pekingben 300 000 utcai lámpa világított. 

Japán hatalmas ellenfél, de nem is ez a legrosszabb a dologban, 
hanem az a régi keletű katonai szerződés az Egyesült Államokkal, 
amelynek értelmében Amerikának közbe kell avatkoznia, ha Japánt 


támadják. Tehát nemcsak az a kérdés, miként reagálnak a japánok a 
bombázásra, hanem az is, hogy mit tesznek most az amerikaiak? 

És hogy miként hat ez az egyezségre, amelyet Kaj most kötött 
Endzso-dongban? 

Felhívta Neil Davidsont. 


— Itt Neil. 

— Itt Kaj. 

— Szarvihar van, Kaj. 

— Valamit tudnia kell. — Kaj erőt gyűjtött a fejesugráshoz. — A 


Legfelsőbb Vezető uralma Észak-Koreában holnap ilyenkorra 
megszűnik létezni. 

— Mi... honnan veszi ezt? 

—- Új rendszert hozunk létre — adta el Kaj kész ténynek a 
törekvést. 

— Szépen kérem, ne firtassa a részleteket. 

— Örülök, hogy tudatta velem. 

-  — Feltételezem, az önök elnöke megbeszéli  Isikava 
miniszterelnökkel, hogyan reagál Washington és Tokió az amerikai 
támaszpontok elleni támadásra. 

— Valóban. 

— Úgyhogy most már közölheti velük, hogy Kínára bízhatják annak 
a rezsimnek a kiiktatását, amely azokat a rakétákat fellőtte . 

Nem várta, hogy Neil helyeseljen, és a texasi valóban azt a 
semmire sem kötelező választ adta: 

— Jó tudni. 

— Csak huszonnégy órát adjanak. Ennyit kérek. Neil megőrizte 
óvatos semlegességét. 

— Továbbítani fogom. Kaj nem bírta tovább. 

— Kösz — mondta, és letette. 

Valami zavarta ebben a beszélgetésben. Nem Neil erőltetett 
közönye, arra számított. Valami mástól érezte kínosan magát, csak 
sehogy sem találta, mi az. 

Hazatelefonált. Ting vette föl. 

— Máskor felhívsz, ha ilyen későig elmaradsz! — panaszkodott 
aggodalmasan. 


— Ne haragudj — mentegetőzött Kaj. — Olyan helyen jártam, ahol 
nem volt térerő. Minden rendben? 

—A vacsorát kivéve igen. Kaj sóhajtott. 

— Jó hallani a hangodat. És jó tudni, hogy valaki aggódik értem, 
ha nem jelentkezem. Úgy érzem, hogy szeretnek. 

— Tudod, hogy szeretnek. 

— Szeretem, ha emlékeztetnek. 

— Most meg eláztattál! Mikor leszel itthon? 

— Nem tudom biztosan. Hallottad a híreket? 

— Milyen híreket? Szerepet tanultam. 

— Kapcsold be a tévét. 

- Azonnal. — Egy pillanatig hallgatott, aztán feljajdult: — Ó, 
istenem! Észak-Korea bombázta Japánt! 

— Most már tudod, miért dolgozom sokáig. 

— Persze, persze. De amíg végzel Kína megmentésével, melegen 
tartom az ágyat. 

— Ez a legnagyobb jutalmam. Búcsút vettek egymástól, letették. 

Kaj autója megérkezett a Csungnanhajhoz, átesett a biztonsági 
ellenőrzésen, és leparkolt a Csincseng csarnoknál. Kaj szorosabban 
összehúzta a télikabátját, amíg a bejárathoz sietett. Pekingben ma 
hidegebb volt, mint Endzso-dongban. 

Átment a belső ellenőrzésen, aztán leszaladt az alagsori 
konferenciaterembe. Az emelvényt most is számítógépes asztalok 
vették körül. Ezúttal többen ültek mellettük, a háborús híreket 
figyelve. A hangot letompították háttérzajjá, olyanná, mint a távoli 
forgalom mormolása. Bár nem lehetetlen, hogy a forgalom zaja 
lehatol idáig. Kaj aztán arra jutott, hogy a szellőztetőt kell hallania. A 
levegőnek enyhe fertőtlenítőszaga volt, mint egy kórházban. 
Aggályosan tisztíthatták, mert ennek a szobának akkor is működnie 
kellett, ha fölötte Peking szennyezett, mérgezett vagy akár radioaktív 
lett. 

Halálos csendben hallgattak egy telefonbeszélgetést. Az egyik 
hang Csen elnöké volt. A másik egy olyan nyelven beszélt, 
amelyben Kaj fölismerte a japánt. A harmadik, a tolmács éppen azt 
mondta: 


— Örülök, hogy alkalmam van beszélni a Kínai Népköztársaság 
elnökével -, olyan ordító  őszintétlenséggel, amely még a 
tolmácsolásban is átjött. 

— Miniszterelnök úr — mondta Csen -, biztosíthatom, hogy a japán 
területek elleni támadást a phenjani kormány Kína kormányának 
egyetértése vagy jóváhagyása nélkül hajtotta végre. 

Csen éppen Eiko lsikavával, Japán miniszterelnökével tárgyal. 
Csen, akárcsak Kaj, azt remélte, hogy késleltetheti a szélsőséges 
japán választ a rakétatámadásra. Vagyis Kína még mindig igyekszik 
megakadályozni a háborút. Helyes. 

Miközben Csen nyilatkozatát lefordították japánra, Kaj az 
emelvényhez osont, bólintott az elnöknek, és helyet foglalt az 
asztalnál. 

— Nagy megkönnyebbüléssel hallom — válaszolták Tokióból. Csen 
sietett rátérni a lényegre. 

— Ha várnak még pár órát, beláthatják, hogy ezt a mégoly aljas 
támadást nem érdemes megtorolni. 

— Honnan veszi ezt? 

Ez a mondat valahonnan ismerősen csengett Kajnak, ám 
elhalasztotta a töprengést, inkább a figyelésre összpontosított. 

- A Legfelsőbb Vezető kormánya huszonnégy órán belül 
megbukik. 

— Mi lesz helyette? 

-— Megbocsátja,a ha nem bocsátkozom . részletekbe? Csak 
biztosítani akarom önt, hogy a személyeket, akik felelősek a Japánt 
ért mai támadásokért, haladéktalanul elmozdítják a hatalomból, és 
bíróság elé állítják. 

— Értem. 

A párbeszéd ugyanebben a szellemben folytatódott — Csen 
nyugtatgató volt, Isikava diplomatikus —, amíg be nem fejezték. 

Kaj ismét arra a kérdésre gondolt. Honnan veszi ezt? Neil 
ugyanezeket a szavakat használta. Kertelés volt, nem igazi 
reagálás, arra utalt, hogy a beszélő tartózkodik, általában azért, mert 
titkolni akar valamit. Se Neilt, se Isikavát nem lepte meg túlzottan, 
hogy a phenjani rezsim hamarosan megbukik. Majdnem mintha 


tudták volna, hogy Phenjan halálra van ítélve. De hogyan lehetséges 
az? Pak alig pár órája hozta meg a döntést. 

A CIA és a japán kormány is tudott valamit, amit Kaj nem. Ez 
pedig nagyon nem jó fényt vet egy kémfőnökre. Mi lehet az? 

Felmerült benne egy lehetőség, de olyan döbbenetes, hogy szinte 
szava se volt rá. 

Éppen Huang tábornok beszélt, de Kaj nem figyelte. Felállt az 
asztaltól — ez akkora udvariatlanság volt Huang iránt, hogy többen 
az asztalnál fel is vonták a szemöldöküket -—, és lejött a pódiumról. 
Felhívta az irodáját, és Csint kérte. 

— Nézze meg a legfrissebb műholdas felvételeket Észak-Koreáról 
— rendelkezett halkan, fokozatosan távolodva az emelvénytől. — 
Derült égnek kell lennie, pár órája, amikor eljöttem, még az volt. 
Látni akarom Phernjant a határ másik oldaláról, Szöulból. Az érdekel, 
hogy mi történik a két város között, az úgynevezett Újraegyesítés 
Útján. Ha lesz egy jó képe, adja be ide, a konferenciaterem egyik 
monitorjára. Ügyeljen, hogy egészen Phenjanig látsszék az út. 

— Máris. 

Kaj visszatért az emelvényre, a nagy asztalhoz. Még mindig 
Huang beszélt. Kaj a monitorokat figyelte. Pár perc múlva az egyiken 
feltűnt egy éjszakai kép. A feketeséget megtörte két fényfürt, az 
egyik délen, a másik északon. Korea két fővárosa. Közöttük a 
sötétség. 

Majdhogynem sötétség. Kaj négy vékony fénycsíkot látott, túl 
hosszúakat, hogy természeti jelenségek lehessenek. Járműveknek 
kellett lenniük. Kaj számítása szerint mindegyik megvolt harminc— 
ötven kilométer hosszú, ami több száz járművet jelent. 

Több ezret. 

Hát ezért nem csodálkozott sem Neil, sem lIsikava. Nem maguktól 
jöttek rá, hogy Pak meg akarja támadni Phenjant, hanem már tudták, 
hogy ma éjszaka egy másik erő is meg akarja buktatni a rezsimet. 
Az asztalnál ülő emberek sorra elvesztették az érdeklődésüket 
Huang szónoklata iránt. Már az elnök is a monitort nézte. 

Huang végre befogta a száját. 

— Mit látok? — kérdezte Csen. 

-— Észak-Koreát - felelte Kaj. — A fénycsíkok konvojok. Négy. 


Phenjan felé tartanak. 

Megszólalt Kung-csao védelmi miniszter: 

— Ennek a képnek az alapján azt mondanám, hogy két 
hadosztály, kettős oszlopban. Ez összesen körülbelül huszonötezer 
embert és több ezer járművet jelent. A demilitarizált zóna Észak- és 
Dél-Korea között két-három kilométer szélességben el van 
aknásítva, de mivel azon már túl vannak, széles korridorokat kellett 
nyitniuk a sorompón át, amit bizonyosan régóta kiterveltek. Valamint 
megkockáztatnám, hogy jelenleg is folyamatban van a partraszállás, 
és a deszantosok ledobása, akiknek el kell foglalniuk a hidakat és a 
szorosokat a derékhad útjában; megkísérelhetünk bizonyítékot 
szerezni rá. 

— Csak azt nem mondták még, hogy kinek a csapatai — mutatott 
rá Csen elnök. 

— Feltételezem, dél-koreaiak. 

— Tehát megszállás — vonta le a következtetést Csen. 

— Igen, elnök elvtárs — bólintott Kung. — Megszállás. 

Valamivel hajnali egy után Kajnak végre sikerült bebújnia az 
ágyba Ting mellé. Az asszony megfordult, átkarolta, szenvedélyesen 
megcsókolta, de rögtön el is aludt ismét. 

Kaj behunyta a szemét, és átgondolta az utolsó pár órát. Parázs 
vita tört ki a konferenciateremben, hogy miként válaszoljanak Dél- 
Korea inváziójára. Kaj tárgyalása Pakkal rögtön elvesztette a 
jelentőségét. Most már szó se lehetett tűzszünetről. 

Kína védelmi szerződése Észak-Koreával több választást kínált. 
Csang Csien-csün, Kaj apja és Huang tábornok azt javasolta, Kína 
szállja meg Észak-Koreát a déli határ védelmében. A higgadtabbak 
rámutattak, hogy ha egyszer a kínai csapatok odabent lesznek, 
hamarosan követik őket az amerikaiak, és ütközetre kerül sor a két 
hadsereg között. Kaj mérhetetlen megkönnyebbülésére a többség 
elismerte, hogy ez a veszély túl magas ár lenne. 

A Legfelsőbb Vezető végzetesen meggyengült, ám Pak és a 
lázadói erősek voltak, és már a helyszínen tartózkodtak. A csoport 


egyetértésével Huang személyesen telefonált Paknak, elmondott 
neki mindent, amit az invázióról tudtak, és arra buzdította, hogy 
bombázza meg a közeledő dél-koreai konvojokat. A radaron 
láthatták, hogy Pak ezt azonnal végre is hajtotta, miközben folytatta 
előrenyomulását Phenjan irányába. 

A lázadóknak bőven volt rakétájuk, amelyekből eddig csak 
néhányat használtak el. A konvojok megtorpantak. 

Első lépésnek ez jó volt. 

A kínai csapatok kívül akartak maradni a harcokon, ám hajnaltól 
kezdve Kína el akarta látni a szélsőségeseket minden mással: 
rakétákkal, drónokkal, helikopterekkel, vadászgépekkel, ütegekkel, 
automata fegyverekkel, és lőszerrel korlátlan mennyiségben. Már 
úgyis az övék volt a fél ország és valószínűleg a másik felét is 
elfoglalják pár órán belül. Ám a döntő csatára Phenjannál kerül sor. 

Ez látszott a legkevésbé rossz kimenetelnek. Ha a japánok 
józanul viselkednek, a háború megmarad Korea határai között. 

Csen elnök nyugovóra tért, a többiek követték példáját. Csak 
azok maradtak, akiknek ki kellett dolgozniuk annak a logisztikáját, 
miként juttassák át minél előbb az óriási mennyiségű fegyverzetet az 
észak- koreai határon. 

Kaj azzal a gondolattal merült álomba, hogy a kínai kormány 
sokkal rosszabbul is dönthetett volna. 

Reggel, ébredés után nyomban hívta a Kuoan-put, és beszélt Fan 
JI-mu éjszakás ügyvezetővel, akitől megtudta a jó hírt, miszerint a 
lázadók letartóztatták a Legfelsőbb Vezetőt, és Pak tábornok 
Phenjantól északra, a jelképes elnöki palotában rendezte be a 
főhadiszállását. Ám a dél-koreai hadsereg keményebb diónak 
bizonyult, és rendületlenül folytatta útját Phenjan felé. 

A kínai televízió reggeli híradója bejelentette, hogy Kang 
Legfelsőbb Vezető egészségi okok miatt lemondott hivataláról, 
amelyben Pak tábornok váltja föl. A kínai elnök üzenetet küldött 
Paknak, biztosítva támogatásáról a tábornokot, és megerősítette, 
hogy Kína tartja magát kölcsönös védelmi szerződésükhöz. Észak- 
Korea hős hadserege bátran visszaverte a dél-koreai erők betörését. 

Kaj minderre számított, ám a második legfontosabb hír már 
aggasztotta. Hajnalban dühös japán nacionalisták tömege tiltakozott 


Tokióban a bombázás ellen. A riporterek szerint a japánokban él 
valami zsigeri ellenszenv a koreaiak iránt, amit a rasszista uszítók 
persze még szítanak is lelkesen, és csak részben ellensúlyoz a 
japán fiatalok rajongása a koreai filmekért és popzenéért. Egy kiotói 
iskola előtt egy bűnöző összevert egy koreai nemzetiségű tanárt. 
Meginterjúvolták egy szélsőjobb csoport elnökét, aki rekedt és 
túlfűtött hangon szólított fel totális háborúra Észak-Korea ellen. 

lIsikava miniszterelnök összehívta reggel kilencre a kormányülést. 
A tiltakozók drasztikus lépéseket követelnek a japán kormánytól, ám 
Green elnök mindent elkövet, hogy Japán megőrizze a józanságát. 
Kaj nagyon remélte, hogy lsikava képes lesz megfékezni az 
indulatokat. 

A kocsiban, amely a  Kuoan-pu felé vitte, átolvasta a 
hadijelenéseket a phenjani csata állásáról. Úgy tűnik, a dél-koreai 
megszállók gyorsan haladtak, és már a fővárost ostromolták. Kaj 
abban bizakodott, hogy ennél többet tudhat meg Ham tábornoktól. 

Az irodában bekapcsolta a tévét. A japán miniszterelnök 
sajtókonferenciát tartott a kormányülés előtt. 

— A phenjani rezsim háborús bűncselekményt követett el Japán 
ellen. Nincsen választásom, kénytelen vagyok elrendelni, hogy a 
japán önvédelmi erők készüljenek fel Észak-Korea agressziójának 
visszaverésére! 

Ez kétélű beszéd volt. A japán alkotmány 9-es cikkelye tiltotta a 
kormánynak a hadviselést, ám engedélyezte, hogy gyakorolja jogát 
az önvédelemre. Mindent, amit a japán katonaság tett, át kellett 
csiszolni önvédelemmé. 

Ám a bejelentés egy másik okból is talányos volt. Most ki ellen 
védekezik Japán? Két rivális hadsereg vetélkedett Észak-Koreáért, 
és egyik sem volt felelős az előző napon végrehajtott támadásért. A 
rezsim, amely bűnös volt benne, megszűnt létezni. 

A japán részleg vezetője beszámolt Kajnak arról, hogy miket 
beszélnek a Tokióban kémkedő kollégák. A japán és amerikai 
támaszpontokon lázas tevékenység folyik, de nem úgy tűnik, mintha 
háborúba készülnének. A japán légtérfigyelő gépek felszálltak, a 
bombázók nem. A kikötőket nem hagyták el rombolók, az 
indítóállványokat nem töltötték fel rakétákkal. A műholdas felvételek 


megerősítették, amit a kémek mondtak. Nyugalom volt az egész 
fronton. 

Ekkor Ham tábornok telefonált Phenjanból. 

—A szélsőségesek vesztésre állnak — mondta. Kaj épp ettől félt. 

— Miért? 

— A dél-koreaiak túl sokan vannak, és túl jól fel vannak 
fegyverezve. Kínából még nem érkezett meg az utánpótlásunk, és a 
tankjaink még mindig útban vannak ide a keleti támaszpontokról. 
Fogy az időnk. 

— Mit fog tenni Pak? 

— Csapatokat kér Pekingtől. 

— Nemet fogunk mondani. Nem akarjuk bevonni az amerikaiakat. 

— Akkor Dél-Koreáé lesz Phenjan. Ez is elképzelhetetlen volt. 

— Mennem kell! — mondta hirtelen a tábornok. Azzal szétkapcsolt. 
Kaj azon tűnődött, milyen megalázó lehet Pak számára, hogy 

Pekingnél kell könyörögnie segítségért. De mi mást tehet a 
lázadók vezére? Nem sokáig tűnődhetett, mert a tanácsterembe 
szólították. A japán kormány intézkedett. 

Tizenkét szuperszonikus vadászgép szállt fel az okinavai Naha 
támaszpontról. Nyugat felé indultak, és pár perc múlva járőrözni 
kezdtek a Kelet-kínai-tengeren, Okinava és Kína között. A pásztázás 
néhány zátony és lakatlan sziget, az úgynevezett Tiaojuú-szigetek 
köré összpontosult, amelyek kilencszázhatvan kilométerre estek 
Japántól, de csak háromszázhúszra Kínától. A japánok mégis 
maguknak követelték őket. Náluk Szenkaku-szigetcsoport volt a 
neve. 

Kínai vadászgépek is voltak a Kelet-kínai-tenger fölött. Kaj 
figyelte a videófelvételeiket. Látta a szigeteket; úgy meredtek ki a 
tengerből, mintha nemtörődöm ősi istenek szórták volna szét őket. 
Amint a japán gépek felvették a pozíciót, a szigetek közelében 
fölmerült két Szórjú osztályú vadász-tengeralattjáró. 

Csakugyan ezt a percet választották a japánok, hogy 
nyomatékosítsák igényüket egy csomó vacak zátonyra a tengeren? 

Kaj nézte, amint a japán tengeralattjárókból matrózok szállnak át 
felfújható csónakokba, és kifutnak a keskeny homokpartra. Ott 
kirakodtak valamiket, amik vállról indítható föld-levegő rakétáknak 


látszottak. Elmentek az egyik ritkaságszámba menő, vízszintes 
földfoltra, és kitűzték a japán zászlót. 

Utána elkezdtek sátrakat verni, és összeállítottak egy tábori 
konyhát. 

Egy szinttel mélyebbről föltelefonált a japán részleg vezetője, 
miszerint a japán hadvezetés bejelentette, hogy ,óvintézkedés 
gyanánt" hoznak létre előretolt helyőrséget a Szenkaku-szigeteken, 
amelyek, mint hangsúlyozták, Japán részét képezik. 

Egy perccel később Kajt hívatták a Csungnanhajba. 

Odamenet az autóban tovább olvasta a jelentéseket, nézte a 
videófelvételeket, egyik szemét rajta tartva a mobilján is követhető 
radarjelzéseken. Nem voltak harcok. Most még csak általános 
árnyékbokszolás ment. 

A konferenciateremben borús volt a hangulat. Kaj csendesen 
elfoglalta a helyét az asztalnál. 

Amikor mindenki együtt volt, Csen felkérte Csang Csien-csünt, 
hogy tájékoztassa őket a legújabb fejleményekről. Kajnak feltűnt, 
milyen öregnek látszik az apja. A haja meggyérült, a bőre elszürkült, 
megereszkedett, és hanyagul volt megborotválva. Még nem volt 
hetven, de végigcigarettázott fél évszázadot, mint azt sárga fogsora 
mutatta. Kaj csak azt remélte, hogy nincs valami súlyos baja. 

Csien-csün ismertette a helyzetet, amit azzal fejezett be: 


— Az elmúlt két hónapban tanúi lehettünk a Kína elleni támadások 
eszkalációjának. Először is, az Egyesült Államok szigorított az 
Észak- Korea elleni szankciókon, ami gazdasági válsághoz és a 
szélsőségesek  lázadásához vezetett. Azután száznál több 
honfitársunkat mészárolta le Port Szudánban egy amerikai drón. 
Következőnek rajtakaptunk rosszul álcázott amerikai geológusokat 
egy vietnámi hajón, akik a mi felségvizeinken kutattak kőolaj után. 
Negyedszer, állítólagos titkos beruházásunkat a szaharai Hufrában a 
földdel tette egyenlővé egy brutális támadás. Befejezésül hű 
szövetségesünket, Észak-Koreát támadták dél-koreai rakéták, 
ismételten támadták amerikai repülőgépek, hajók és rakéták, amíg 
az elmúlt éjszaka le nem rohanták. Ma pedig japán katonák szállták 


meg és foglalták el a Tiaojú-szigeteket, amelyeket kínai területnek 
tekint minden tisztességes ember. 

Valóban riasztó lista volt. Még Kaj is kételkedett egy pillanatig 
önmagában. Lehet, hogy csak ő nem látta meg a mintát? 

— Mindeközben - folytatta Csien-csün lassan, súlyosan — mit tett 
Kína? Azt leszámítva, hogy elsüllyesztettük a Vu Irong Phung nevű 
hajót, egy árva fegyvert sem sütöttünk el. Én mondom nektek, 
elvtársak: mi bátorítottuk ezt a fokozódó agressziót a lagymatag 
reagálásunkkal! 

Kung-csao védelmi miniszter válaszolt neki: 

— Nem ölünk embert csak azért, mert ellopta a biciklinket — 
mondta. — Igen, vissza kell vágnunk erre a gyalázatos japán 
megszállásra — de a visszavágásunk arányos legyen! Amerikai 
hivatalos személyek ismételten megerősítették, hogy a TIiaojú- 
szigetekre vonatkozik az amerikai—-japán katonai szerződés, így az 
amerikaiaknak kötelességük megvédeni a szigetcsoportot. És 
nézzünk már szembe a tényekkel, a Tiaojü elfoglalása nem fenyeget 
minket. A japán katonák nem csinálhatnak ott semmi olyat, amit ne 
tehetnének meg a tengeralattjáróikon — azt nem számítva, hogy 
kitűztek egy zászlót. Persze, a zászlók jelképek — ez az egyetlen 
rendeltetésük —, és a japánok akciója is jelképes, nem több. Ehhez 
szabjuk a válaszunkat. 

Én se fogalmazhattam volna jobban, gondolta Kaj. Kung beszéde 
rögtön megváltoztatta a hangulatot. 

Ekkor megszólalt Huang tábornok. 

— Van videónk az elfoglalt szigetekről. Egy kínai drón készítette. 

Csak két perc. Óhajtják látni az elvtársak? 

Az elvtársak természetesen látni óhajtották. 

Huang szólította az egyik adjutánsát, és egy monitorra mutatott. 
Apró szigetet láttak. Egyetlen sziklacsúcsból, gyér bokrokkal , szúrós 
fűvel benőtt, tenyérnyi földből és egy keskeny homokpartból állt az 
egész. Az öbölben két tengeralattjáró úszott, mindkettő a vörös- 
fehér japán hadilobogó alatt. Körülbelül harmincan tartózkodtak a 
szigeten, zömmel jókedvű fiatalok. Egy közelképen látszott, ahogy 
fecsegnek és mosolyognak sátorverés közben. Az egyik integetett a 
drónnak, amely filmezte őket, egy másik rábökött a mutatóujjával. Ez 


a rosszindulat és a megvetés jele, nagyon durva sértés Japánban és 
Kínában. A többiek hahotáztak. A film véget ért. 

Dühösen morogtak az asztal körül. A megszállók arcátlanul 
viselkedtek. 

— Ezek az ifjú hülyék röhögnek rajtunk! — mondta az általában oly 
választékos Vu-paj, a külügyminiszter. 

— Maga szerint, Vu-paj, mit kellene csinálnunk? — kérdezte Csen 
elnök. 

Vut láthatólag sértette a videó, mert rá nem jellemzően, epésen 
válaszolt: 

— Mint arra Csang Csien-csün elvtárs rámutatott, sorozatos 
megaláztatásokat viseltünk el a békéért! — Ez a szó, hogy 
megaláztatás, baljós erővel hozta vissza az éveket, amelyekben az 
ország a nyugati gyarmatosítás terhét nyögte, és máig felbőszítette 
a kínaiakat. — Valamikor és valahol meg kell vetnünk a lábunkat, és 
nézetem szerint az itt és most van! Ez az első alkalom, hogy kínai 
területet megszálltak! — Szünetet tartott, nagy levegőt vett. — 
Elvtársak, meg kell értetnünk ellenségeinkkel, hogy itt a határ! 

Kaj megdöbbenésére Csen elnök azonnal Vu pártjára állt. 

— Egyetértek — mondta. — Legelső feladatom az ország területi 
épségének védelme. Ha ebben megbukom, megbuktam mint elnök. 

Erős kijelentés volt — csak azért, mert néhány jókedvű suhanc 
tiszteletlenül viselkedett! Kaj elszörnyedt, de nem szólt. Nem 
győzhet a keményvonalasok fölött, ha még az elnök és a 
külügyminiszter is őket támogatja. Rég megtanulta, hogy csak olyan 
harcokat vállaljon, amelyekben győzhet. 

Csen ezek után kissé visszakozott. 

— Mindazonáltal válaszunk mértéktartó legyen. Ez felcsillantotta a 
reményt. 

Csen folytatta. 

— Egy bomba megsemmisíti a kis tábort, amelyet a japánok 
építettek, és valószínűleg megöli az ott tartózkodó tengerészek 
többségét. Liu tengernagy elvtárs, milyen hajóink vannak a 
közelben? 

Liu már korábban elkezdett keresgélni a laptopján, így azonnal 
rávághatta: 


— Nyolcvan kilométerre van a Fucsien repülőgép-hordozó. 
Negyvennégy repülőgép, köztük harminckét Repülő Cápa 
vadászgép. A Repülő Cápa négy, egyenként ötszáz kilogrammos, 
lézervezérelt bombát visz. Javaslom, hogy küldjünk oda két gépet: 
az egyik ledobja a bombát, a másik filmezi a támadást. 

— Tengernagy elvtárs, adja meg a hajónak a célpont koordinátátt, 
és utasítsa őket, hogy készüljenek a bevetésre. 

— Igenis, elnök elvtárs. 

Utolsónak Kaj szólalt fel. Nem tiltakozott nyíltan a bombázás 
ellen, csak annyit mondott: 

— Fontolóra kell vennünk az amerikaiak lehetséges reagálását. 
Nem akarunk meglepetést magunknak. 

Kung-csao nyomban mellé állt. 

— Az amerikaiak nem fognak ölbe tett kézzel üldögélni, mert az 
leminősítené az egész védelmi szerződésüket Japánnal. Tenniük kell 
valamit. 

Vu-paj megigazította a szivarzsebében a díszzsebkendőt, és azt 
mondta: 

— Green elnök, ha teheti, kerülni fogja az agresszív lépéseket. 
Gyenge volt a  tengerészgyalogos esetében, akit  Norinco 
automatával öltek meg Csádban; az amerikai geológusok esetében 
is, akik elsüllyedtek a Vu Irong Phung hajóban. Kezdetben gyenge 
volt a Dél- Koreában megölt amerikaiak esetében is, addig, amíg 
phenjani elvtársaink el nem követték azt az ostobaságot, hogy 
bevetették a vegyi fegyvereket. Nem gondolom, hogy háborúzni fog 
néhány japán matróz miatt. Lesz majd valami jelképes visszavágás, 
sőt talán beérik diplomáciai tiltakozással. 

Vágyálom, gondolta Kaj, mert nem volt értelme kimondani. 

— Elnök elvtárs — szólalt meg Liu admirális -, a vadászgépek 
készen állnak. 

— Adja ki nekik a felszállási parancsot — mondta Csen. 

— Indulás! — szólt bele a mobiljába Liu. — Ismétlem: indulás! 

A második vadászgép filmezte az elsőt, a konferenciaterem egyik 
monitorján jó tiszta volt a kép. Kaj látta az első Repülő Cápa hátulját, 
a jellegzetes vezérsíkokat és a kettős kipufogót. A következő 
pillanatban  végigszáguldott a fedélzeten, felrohant az ívelt 


indítórámpán, és villámként hasított egyre magasabbra. A kamera 
követte. Kaj kissé émelygett, amikor a gép fokozatosan gyorsítva 
kilőtt a rámpa végéről. 

— Hú, hát milyen gyorsak ezek? - kérdezte valaki. 

— A maximális sebesség óránként körülbelül kétezer-négyszáz 
kilométer — magyarázta Liu admirális. Rövid hallgatás után 
hozzátette: — Aminek a közelében sem lesznek egy ennyire rövid 
úton. A vadászgépek addig emelkedtek, amíg olyan magasra nem 
értek, ahonnan már láthatták a hajókat. A figyelem visszatért a 
drónról fölvett videóhoz. A japán matrózokat látták a táborukban. 
szabályos sorban álltak a sátrak, néhány ember mintha ebédet 
főzött volna. 

Mások a keskeny parton idétlenkedtek, fröcskölték és homokkal 
dobálták egymást. Az egyik filmezte őket a mobiljával. 

Már csak pár másodperc volt hátra a boldog tudatlanságból. 

Néhányan felnéztek, talán hallották a vadászgépeket. A repülő túl 
távolinak tűnhetett ahhoz, hogy veszélyt jelentsen, a felségjel sem 
látszott a földről, így a tengerészek először csak álltak és bámultak. 

Az első vadász bedőlt és kanyarodott. A második a kamerával 
követte. Aztán az első megkezdte a támadást. 

A matrózokat talán figyelmeztethették a tengeralattjárójukról, mert 
hirtelen gépkarabélyokat és vállról indítható rakétavetőket ragadtak, 
és védelmi állást vettek föl valami előre megbeszélt minta szerint a 
parányi szigeten. Rakétavetőjük, amely nagyságra és formára is 
emlékeztetett a XVI. századi muskétákra, alighanem a Stinger 
légvédelmi rakéta indítására alkalmas amerikai FIM-92 japán 
változata volt. 

— A vadászgépek körülbelül kilencezer méter magasan vannak, 
és másodpercenként százötven méteres sebességgel repülnek — 
magyarázta Liu admirális. — Azok a kézifegyverek nem jelentenek 
fenyegetést. 

Egy pillanatra megfagyott a világ. A tengerészek tartották a 
szigeten a pozíciójukat, az első vadászgép kitartóan állt a második 
kamerája előtt. 

— Bombát kiold — mondta Liu admirális. Kaj mintha egy villanást 
érzékelt volna, ami lehetett kilőtt rakéta. 


Aztán lángban és füstben robbant szét a kicsi sziget. Szálló kő és 
homok vágódott ki a füstfelhőből, és testrészekre borzalmasan 
emlékeztető, sápadt valamikkel elegyesen záporozott vissza a 
tengerbe. A katonák a konferenciateremben éljeneztek. 

Kaj nem csatlakozott hozzájuk. 

A törmelék lassan leülepedett, a füst feltisztult, a víz felszíne 
elsimult. 

senki se maradt életben. 

Csönd lett a konferenciateremben. Kaj törte meg a csendet. 

— Hát, elvtársak! — mondta. — Mostantól hadiállapotban vagyunk 
Japánnal! 


DEFCON 1 


Az atomháború a küszöbön áll, vagy már elkezdődött. 


40. fejezet 


Pauline nem aludt, amikor Gus telefonált. Pedig általában jó alvó 
volt. Egyetlen korábbi válság sem zavarta meg az álmát. Mikor 
megszólalt a telefon, nem kellett az éjjeliszekrény órájára nézni, 
anélkül is tudta, hogy hajnali fél egy van. Fölvette a telefont. 

— A kínaiak bombázták a Szenkaku-szigeteket — mondta Gus. — 
Megöltek egy csomó japán tengerészt. 

— Ó, jaj — sóhajtott Pauline. 

— A kulcsemberek a konferenciateremben vannak. 

— Öltözöm. 

— Majd én odakísérem. A rezidenciában vagyok, a maga szintjén, 
a lift melletti konyhában. 

— Oké. — Az asszony letette, kikászálódott az ágyból. Szinte 
megkönnyebbülés volt, hogy csinálhat valamit ahelyett, hogy csak 
fekszik és töpreng. Majd alszik később. 

Farmerdzsekit kapott fel egy sötétkék pólóra, megfésülködött. 
Végigment a középső folyosón a konyhához. Gus valóban a liftnél 
várakozott. Beszálltak, a férfi megnyomta az alagsor gombját. 

Pauline-nak hirtelen elillant a bátorsága. Sírni tudott volna. 

— Én csak biztonságosabb hellyé próbálom tenni a világot, de 
folyton csak rosszabb lesz minden! 

A liítben nem volt kamera. Gus átkarolta az asszonyt, Pauline a 
férfi vállához szorította az arcát. Így maradtak, amíg a lift meg nem 
állt.  Szétváltak, mielőtt az ajtó kinyílt volna. Odakint egy 
tiikosszolgálatos várakozott. 

A csüggedt pillanat gyorsan elszállt. Mire a konferenciateremhez 
értek, Pauline ismét önmaga volt. Leült, körülnézett, megkérdezte: 

— Hol állunk, Chess? 

— A falnál, elnök asszony. A védelmi szerződésünk Japánnal a 
Távol-Kelet stabilitásának sarokköve. Kötelesek vagyunk megvédeni 
Japánt a támadások ellen. Két előző elnök is megerősítette 
nyilvánosan, hogy ez az elkötelezettség vonatkozik a Szenkaku- 
szigetekre. Ha nem vágunk vissza, szócséplés volt az egész 
szerződésünk Japánnal. Sok múlik azon, amit most teszünk. 

Mindig sok múlik rajta, gondolta Pauline. 


Megszólalt Bill Schneider, a Vezérkari Főnökök Egyesített 
Tanácsának az elnöke: 

— Megengedi, asszonyom? 

— Hallgatom, Bill. 

— Komoly rést kell ütnünk a kínaiak támadási kapacitásán Japán 
ellen. Ha megnézzük Kína keleti partját, más szavakkal a Japánhoz 
legközelebb eső részét, a legfontosabb haditengerészeti bázisaik 
Csingtao és Ningpo. Mindkettő ellen erős rakétacsapást javasolok, 
gondosan kalibrálva, hogy a minimumra csökkentsük a civil 
áldozatok számát. 

Chess máris tiltakozva rázta a fejét. 

— Az óriási eszkaláció lenne — mondta Pauline. 

- Azt csináltuk a phenjani rezsimmel is. Megfosztottuk a 
képességétől, hogy támadhasson minket. 

-— Azt megérdemelték. Vegyi fegyvereket használtak. A világ 
abban a dologban mellettünk állt. Ez nem ugyanaz. 

— Én arányosnak látom, elnök asszony. 

— Akkor is keressünk valami kevésbé provokáló megoldást. 

- — Megvédhetnénk a  Szenkaku-szigeteket  acélgyűrűvel: 
rombolókkal, tengeralattjárókkal és vadászgépekkel -—- mondta 
Chess. 

—A végtelenségig? 

-— A védelmet arányosan csökkentjük később, amikor a 
fenyegetés is csökken. 

Megszólalt Luis Rivera védelmi miniszter: 

— A kínaiak filmet készítettek a bombázásról, elnök asszony, és 
feltették a világhálóra. Büszkék arra, amit csináltak. 

Az egyik falimonitoron elkezdődött a film. Volt egy felvétel távoli 
plánban egy apró szigetről, egy közelibb kép japán tengerészekről, 
ahogy kitűznek egy zászlót, aztán egy kínai vadászgépről, amint 
felszáll egy hordozóról. A vadászról készült további felvételeket 
közelképekkel váltogatták egy fiatal matrózról, amint tesz egy durva 
gesztust, és az egyik társáról, aki hahotázik. 

— Ez a beintés távol-keleti változata, elnök asszony — magyarázta 
Luis. 


— Kitaláltam. — A gesztus felbőszíthette a kínai vezetést, amilyen 
túlérzékenyek, gondolta Pauline. Eszébe jutottak a Csen elnökkel 
való találkozás előkészületei egy G20 csúcson. A titkárai 
változtatásokat követeltek tucatnyi apró részletben, amelyek, mint 
mondták, bántották volna az elnököt, a székek magasságától a 
tálalóasztalra odakészített gyümölcs megválasztásáig. 

A filmen a katonák éberek lettek, és védelmi állásba rendeződtek. 
Aztán a sziget mintha szétrobbant volna. Ahogy a törmelék 
leülepedett, egy drón kamerája (a felvétel nyilvánvalóan azzal 
készült) ráközelített egy, a homokon elterült fiatal tengerész 
holttestére, és egy narrátor azt mondta angolul feliratozott mandarin 
kínai nyelven: ,Így jár minden idegen hadsereg, amely megsérti Kína 
határát." 

Pauline émelygett a látványtól és a kínaiak büszkélkedésétől. 

— Borzalmas! — mondta. 

— Ez a fenyegetés azt sugallja, hogy egy acélgyűrű nem lesz elég 
— mondta Luis Rivera. — Vannak más vitatott szigetek is. Nem tudom, 
meggyűrűzhetjük-e mindet. 

— Oké, de én továbbra se fogok túlreagálni — jelentette ki Pauline. 
— Kérek valamit, ami több egy acélgyűrűnél, de kevesebb egy 
rakétacsapásnál a szárazföldi Kínára. 

Luisnak volt válasza. 

-— A gép, amely ledobta a bombát, a Fucsien nevű kínai 
repülőgép- hordozóról jött. Vannak hajóromboló rakétáink, amelyek 
elpusztíthatják. 

— Ez igaz! — csatlakozott Bill Schneider. — Egyetlen hajóromboló, 
nagy hatótávolságú lopakodó rakétánk elsüllyeszthet egy hajót, bár 
olyan nagy céltárgyra, mint egy hordozó, rögtön egy rakást küldünk 
rá a biztonság kedvéért. A lőtávolság ötszázhatvan kilométer, és 
ennél közelebb is bőven vannak rakétáink. Indíthatók hajóról vagy 
repülőről. Mindkettő módunkban áll. 

— Ha ezt tesszük, tudatnunk kell, hogy minden hasonló támadásra 
hasonlóképpen válaszolunk! — mondta Luis. — Elnök asszony, Kína 
nem engedheti meg magának, hogy elpusztítsák a hordozótt. 
Nekünk tizenegy van, de nekik csak három, és ha a Fucsient 
elsüllyesztjük, már csak kettő marad. Márpedig egy repülőgép- 


hordozót nem könnyű pótolni. Tizenhárommilliárd dollárba kerül, és 
évekig tart, amíg megépítik. Meglátásom szerint a Fucsien 
elsüllyesztése és a fenyegetés, hogy a másik kettőt is elsüllyesztjük, 
rendkívül kijózanítóan hat majd a kínai kormányra. 

— Vagy pedig fatális döntésekbe hajszolhatja őket — mondta 
Chess. 

— Behozhatjuk ide a Fucsien képét? — kérdezte Pauline. 

— Természetesen. Vannak a közelben gépeink és drónjaink. 

A monitoron nem egészen egy perc múlva megjelent 
felülnézetben a szürke hajóóriás, orrán a sísáncra emlékeztető, 
jellegzetes, ívelt rámpával. Fedélzetén fél tucat vadászgép és 
helikopter tartózkodott szorosan a felépítmény mellett. Néhány 
ember szorgoskodott körülöttük. Ebből a távolságból olyannak 
látszottak, mint a lárváikat etető hangyák. Az irdatlan fedélzet 
fennmaradó részét elfoglalta a kopár kifutó. 

— Hány fős a személyzet? -— kérdezte Pauline. 

— Körülbelül kétezer-ötszázan vannak, beleértve a pilótákat — 
felelte Bill. 

A személyzet majdnem minden tagja a fedélzet alatt tartózkodott. 
A hajó olyan volt, mint egy irodaház: szinte senki sem látszott 
kívülről. 

Párat megöl a robbanás, gondolta Pauline. Páran túlélhetik. A 
többi vízbe fullad. 

Nem akart kioltani kétezer-ötszáz életet. 

— Megöljük azokat, akik megölték a japán tengerészeket — mondta 
Luis. — A számok nincsenek arányban, de az elv tisztességes. 

— A kínaiak nem így fogják látni — figyelmeztette Pauline. — 
Visszavágnak. 

— Csakhogy ebben a játszmában nem győzhetnek, és ezt ők is 
tudják, mert itt egyetlen végeredmény létezik: Kínából nukleáris 
sivatag lesz. Körülbelül háromszáz atomrakétájuk van, nekünk 
háromezernél több. Vagyis egy bizonyos ponton alkudni fognak. És 
ha komoly károkat okozunk nekik, inkább előbb kérnek békét, mint 
utóbb. 

Mindenki elcsendesedett. Hát ez van, gondolta Pauline. Minden 
adat hozzáférhető, mindenkinek van véleménye, de végül egy ember 


hozza meg a döntést, és az én vagyok. 

Végső soron a kínai fenyegetés bírta rá: így jár minden idegen 
hadsereg, amely megsérti Kína határát. Újból meg fogják tenni. Ez a 
fenyegetés és az Egyesült Államokat Japán védelmére kötelező 
szerződés kizárja a jelképes tiltakozást. Pauline-nak olyan csattanós 
választ kell adnia, hogy fájjon. 

— Csinálja, Bill — parancsolta. 

— Igenis, elnök asszony. — Bill telefonálni kezdett. 

Egy sötét bőrű, fehér formaruhás nő behozott egy tálcát. 

— Jó reggelt, elnök asszony — mondta. — Gondoltam, jólesne egy 
kávé. — Letette a tálcát Pauline mellé. 

— Igazán kedves magától, Merrilee, hogy fölkel miattam éjszaka. 
Köszönöm — mondta Pauline. Töltött magának egy csésze kávét, pár 
csepp tejjel. 

— Nincs mit — felelte Merrilee. 

Emberek százai lesték az elnök legapróbb kívánságát, Pauline-t 
valamilyen okból mégis Merrilee gesztusa indította meg, aki fölkelt 
éjnek évadján, hogy megfőzze az ő kávéját. 

— Hálás vagyok érte — mondta. 

— Kérem, ha bármire szüksége lenne, csak szóljon. — Merrilee 
kiment. 

Pauline kortyolt a kávéból, és ismét a Fucsient nézte a monitoron. 

Háromszáz méter hosszú volt. Csakugyan el fogja süllyeszteni? 

Egy totálkép azt mutatta, hogy a hordozónak több kísérőhajója 
van. 

— Azok a kisebb hajók eltéríthetik a rakétákat? — kérdezte Pauline. 

— Megpróbálhatják, asszonyom, de nem mindet sikerül — felelte 
Bill Schneider. 

Aprósütemény is volt a tálcán. Pauline elvette az egyiket, 
beleharapott. Nem volt semmi baja a süteménynek, mégse akart 
lemenni a torkán, kávéval kellett leöblítenie. Visszatette a maradékot 
a tálcára. 

— Elnök asszony, a cirkáló rakéták kilövésre készek — jelentette 
Bill Schneider. — Repülőkről és hajókról indítjuk őket. 

— Csinálják — mondta nehéz szívvel az asszony. — Tűz! 


— Az elsők elhagyták a hajót — mondta pillanatnyi hallgatás után 
Bill. — Nyolcvan kilométert kell megtenniük, és hat perc múlva 
becsapódnak. A repülő közelebb van, öt perc múlva tüzel. 

Pauline mereven bámulta a Fucsient. Kétezer-ötszáz ember, 
gondolta. Nem banditák vagy gyilkosok; zömmel fiatalok, akik azért 
léptek be a tengerészethez, mert szeretik az életet a víz hátán. 
Vannak szüleik, testvéreik, szerelmeik, gyerekeik. Kétezer-ötszáz 
családnak megszakad a szíve a gyásztól. 

Az ő apja is a tengerészetnél szolgált, mielőtt feleségül vette 
anyát. Ott olvasta végig a Canterbury meséket középangolul, mert, 
mint mondta, tisztában volt vele, hogy soha életében nem lesz többé 
annyi szabad ideje. 

Helikopter szállt fel a Fucsien fedélzetéről. Az a pilóta percekkel 
ússza meg a halált, gondolta Pauline. A világ legszerencsésebb 
embere. 

Alakok nyüzsögtek valami ütegféle körül. 

- Az egy rövid hatótávolságú föld-levegő rakétakilövő — 
magyarázta Bill. — Nyolc Vörös Lobogó rakétával van betöltve. 
Mindegyik száznyolcvan centiméter hosszú, és képesek közvetlenül 
a tengerszint fölött repülni. Célja a bejövő tűz elhárítása. 

— Tehát a Vörös Lobogó rakétaelhárító rakéta. 

— Igen, és ez a mozgás arra utal, hogy a kínai radar meglátta 
közeledő hajórombolóinkat. 

— Három perc - szólt valaki. 

A fedélzeti rakétavető elfordult, füstöt pöffentett, jelezve, hogy 
elsütötték. Aztán nagyon magasról fotózva feltűnt fél tucat vagy talán 
még annál is több kondenzcsík: a támadórakéták; hihetetlen 
gyorsasággal közeledtek a Fucsien oldalához. A kilövő ismét tüzelt, 
az egyik közeledő rakéta darabokra tört és a tengerbe zuhant. 

Pauline észrevette, hogy az ellenkező irányból újabb rakéták 
közelednek a  Fucsienhez. Bizonyára ezeket indították a 
repülőgépről. 

A repülőgép-hordozó néhány kisebb kísérőhajója tüzet nyitott. A 
becsapódásig már csak pár másodperc volt hátra. 

A fedélzeten matrózok rohantak újratölteni a Vörös Lobogókat, de 
nem mozoghattak elég gyorsan. 


Szinte egyidejű volt a becsapódás. A találatok a repülőgép- 
hordozó közepére összpontosultak. Óriási robbanás történt, Pauline- 
nak elakadt a lélegzete. A Fucsien fedélzete megemelkedett, 
kettérepedt. A repülőgép-hordozó csúszni kezdett, bele a tengerbe. 
Lángok csaptak ki belőle, füst gomolygott. A háromszáz méternyi 
fedélzet két fele lassan befelé dőlt. Pauline iszonyodva nézte, ahogy 
az óriáshajó kettétörik. A töréshez közelebb eső részek süllyedtek, a 
tat és az orr az égnek meredt. Pauline látni vélte a parányi 
emberalakokat, ahogy elszállnak a levegőben, majd a tengerbe 
zuhannak. 

- Ó, ne! -— suttogta. Érezte, ahogy Gus keze gyöngéden 
megszorítja a karját, majd visszahúzódik. 

Múltak a percek. A roncs lassan megtelt vízzel, és mélyebbre 
merült. Elsőnek a tat süllyedt el, pillanatnyi krátert nyitva, amely 
nyomban fel is töltődött, és tajtékot okádott. Hamarosan eltűnt az orr 
is, hasonló örvénytől kísérve. Pauline meredten bámulta az ismét 
elsimuló habokat. Egy idő után megnyugodott a tenger. Néhány 
mozdulatlan test úszkált a gumi, a deszka, a műanyag 
törmelékszőnyegén. A kísérőhajók csónakokat engedtek le, hogy 
kimentsék a túlélőket. Pauline nem hitte, hogy sokat találnának. 

Mintha a Fucsien nem is létezett volna. 

Kína vezetői sokkos állapotban voltak. 

Nincs sok háborús tapasztalatuk, tűnődött Kaj. A kínai katonaság 
utoljára 1979-ben vett részt kemény harcokban, Vietnám rövid és 
sikertelen megszállásának idején. A tanácskozók többsége még 
sose látott olyat, amit az imént néztek végig a videón: ezrek és ezrek 
meggyilkolását könyörtelenül, készakarva. 

Bizonyos, hogy a közemberek ugyanúgy dühöngenek és 
gyászolnak, mint vezetőik ebben a szobában. De az ittenieknél is 
vadabbul követelik a bosszút az utcákon azok, akiknek az adójából 
építették a repülőgép-hordozót. A kínai kormánynak vissza kell 
vágnia! Még Kaj is ezt gondolta. Ennyi kínai megölését nem nézhetik 
el. 


— A minimum, hogy elsüllyesztjük az egyik hordozójukat! — 
mondta Huang tábornok. 

Szokás szerint Kung-csao, a fiatal védelmi miniszter képviselte az 
értelem hangját. 

— Ha ezt tesszük, elsüllyesztik egy újabb hordozónkat. Még egy 
kör, és nekünk egy se lesz, míg viszont az amerikaiaknak marad 
még... — Számolt. — Nyolc. 

— Szóval te hagynád, hogy megússzák? 

— Nem, de úgy vélem, tarthatnánk szünetet, hogy gondolkozzunk. 

Csengett Kaj telefonja. Felállt az asztaltól, keresett egy csendes 
zugot. 

Ham volt az. 

— A dél-koreaiak éppen elfoglalják Phenjant. Pak tábornok 
távozott. 

— Hova ment? 

— Vissza az eredeti bázisára, Endzso-dongba. 

— Ahol az atomfegyverek vannak. — Kaj látta őket a látogatásakor: 
hatot, sorban, az óriási indítóállványokon. 

— Módjukban áll megakadályozni, hogy Pak használja őket. 

— Mondja, de gyorsan. 

— Nem fog tetszeni. 

— Képzelem. 

-— Vegyék rá az Egyesült Államokat, hogy vegye rá Dél-Koreát, 
hogy vonuljon ki Phenjanból. 

Drasztikus javaslat volt, de logikus. Kaj egy darabig nem szólt, 
csak töprengett. 

-— Magának vannak kapcsolatai az amerikaiakkal, nem? — 
kérdezte a tábornok. 

— Felhívom őket, de lehet, hogy nem lesznek képesek megtenni, 
amit akar. 

— Mondja meg nekik, hogy ha a dél-koreaiak nem vonulnak ki, 
Pak beveti az atomfegyvereket! 

— Bevetné? 

— Lehetséges. 

— Az öngyilkosság lenne. 

— Ez az utolsó dobása. Ennyi maradt neki. Másképp nem győzhet. 


Ha veszít, megölik. 

- — Komolyan gondolja, hogy Pak felhasználhatja az 
atomfegyvereket? 

— Nem látom, mi tarthatná vissza. 

— Megteszem, amit tehetek. 

— Mondjon nekem valamit. Halljam a véleményét. Mik az 
esélyeim, hogy túléljem a következő huszonnégy órát? 

Kaj érezte, hogy tartozik a tábornoknak az őszinte válasszal. 

— Fele-fele. 

— Vagyis lehet, hogy sose lakom az új házamban — mondta Ham 
csendes szomorúsággal. 

Kaj megsajnálta. 

— Még nincs vége — mondta. Ham letette. 

Mielőtt felhívta volna Neilt, Kaj visszatért az emelvényre. 

— Pak tábornok elhagyta Phenjant — mondta. — Most a dél- 
koreaiaké a főváros. 

— Hova ment Pak? - kérdezte Csen elnök. 

— Endzso-dongba — felelte Kaj. Egy pillanatig hallgatott, majd 
hozzátette: — Ahol az atomrakéták vannak. 

— Megengedi, elnök asszony? — kérdezte Sophia Magliani, a 
Nemzeti Hírszerzés igazgatója, miután befejezte a telefonálást. 

— Hallgatom. 

-— Tudja, hogy van egy  mellékvonalunk  Pekinghez. — 
Mellékvonalnak hívták a nem hivatalos összeköttetést a kormányok 
között. 

— Hogyne tudnám. 

— Most értesültünk, hogy a lázadók elhagyták Phenjant. Dél-Korea 
győzött. 

— Ez jó hír — vagy nem? 

-— Nem szükségszerűen. Pak tábornoknak nem maradt más 
eszköze, csak az, hogy beveti a nukleáris fegyvereket. 

— Megteszi? 


— A kínaiak úgy hiszik, hogy igen — hacsak Dél-Korea nem vonul 
vissza. 

— Uramisten! 

— Beszél No elnökkel? 

— Természetesen! — Pauline a kabinetfőnökéhez fordult. — Kérem, 
Jacgueline, szervezze meg a hívást. 

— Igen, asszonyom. 

— Bár nem sok reményt fűzök hozzá — mondta Pauline. 

No Dohui elnök megvalósította élete álmát: újra egyesítette a két 
Koreát, ahol csak egy vezető lesz: ő maga. Feladná ezt, ha nukleáris 
támadás fenyegetné? Feladta volna Abraham Lincoln a Délt, miután 
megnyerte a polgárháborút? Nem, de őt nem is fenyegették 
atomfegyverekkel. 

Csengett a telefon. Pauline felvette, beleszólt: 

— Halló, elnök asszony. 

— Halló, elnök asszony — visszhangozta No mámoros diadallal. 

— Gratulálok fényes győzelmükhöz. 

— Amelytől ön megpróbált eltántorítani. 

Bizonyos szempontból hátrányt jelentett, hogy No olyan jól beszél 
angolul. Nyelvtudása képessé tette, hogy rámenősebb legyen. 

— Attól tartok, Pak tábornok elragadhatja öntől a győzelmet — 
mondta Pauline. 

— Próbálja meg. 

— A kínaiak úgy gondolják, hogy beveti az atomfegyvereit. 

— Az öngyilkosság lenne. 

— Akkor is megteheti — hacsak ön vissza nem vonja a csapatatt. 

— Visszavonni? — hitetlenkedett No. — Hiszen győztem! A nép 
ünnepli Észak és Dél régen várt újraegyesülését! 

— Az ünneplés korai. 

— Ha most elrendelném a visszavonulást, az elnökségem nem 
élné túl a mai napot. A hadsereg fellázadna, és katonai államcsíny 
fosztana meg a hatalmamtól. 

— Mit szólna egy részleges visszavonuláshoz? Kivonná a 
csapatait Phenjan peremére, amelyet semleges várossá 
nyilvánítana, és meghívná Pak tábornokot egy alkotmányozó 
konferenciára, hogy megvitassák Észak-Korea jövőjét. — Pauline 


nem egészen volt biztos benne, hogy Pak elfogadná ezt a béke 
alapjául, ám egy próbálkozást megért. 

Csakhogy No nem adott esélyt a békének. 

— A tábornokaim szükségtelen megadásnak tekintenék, és igazuk 
lenne. 

— Tehát hajlandó megkockáztatni a nukleáris pusztulás veszélyét. 

— Naponta azt kockáztatjuk, elnök asszony. 

— De nem így. 

— Másodperceken belül szólnom kell a népemhez a televízióban. 

Köszönöm a hívását, és ha most megbocsát. — Azzal letette. 

Pauline szóhoz sem jutott. Nem sok ember csapja le az Egyesült 
Államok elnökének a telefont. 

De aztán összeszedte magát. 

— Behozhatjuk ide a dél-koreai tévét? Próbáljuk meg az YTN-t, az 
náluk a hírcsatorna. 

A monitoron megjelent egy hírolvasó, aki koreai nyelven beszélt. 
Rövid szünet után futni kezdett a képernyő alján a valós idejű 
szöveg. Valahol a Fehér Házban ült egy tolmács, aki szinkronban 
fordított koreairól angolra, és gépelte is, amit mondott. 

A monitor átváltott egy bombázástól sebhelyes város gépkocsiból 
készült reszketeg tájképére. A dél-koreai erők elfoglalták Phenjant, 
magyarázta a szöveg. Hisztérikusan izgatott riporter ült egy mozgó 
tankon, és mikrofont szorongatva ordított a kamerába. 
Rohamsisakot viselt öltönnyel és nyakkendővel. A szöveg 
megszakadt, talán mert a tolmács nem értette, mit mond a riporter, 
bár különben sem kellett a képhez kommentár. A riporter feje mögött 
katonai járművek hosszú sora vonult befelé egy széles úton 
Phenjanba, mondhatni, diadalmenetben. 

— Képzelem, hogy milyen dühös Pak, mert nyilván ő is nézi — 
jegyezte meg Pauline. 

Phenjan lakói ablakokból és nyitott ajtókból bámultak, néhány 
vakmerőnek volt bátorsága integetni, de nem jöttek ki az utcákra, 
hogy ünnepeljék  felszabadulásukat. A történelem egyik 
legkíméletlenebb önkényuralmában élték le az életüket, és most 
bizonyosságot akartak a zsarnok végleges bukására, mielőtt 
vállalták volna a kockázatot, hogy kimutassák az érzelmeiket. 


Ismét változott a kép. A monitoron feltűnt No elnök szigorú 
kontyba fésült, szürke haja, barázdált arca. Szokása szerint ott volt 
mellette a dél-koreai nemzeti lobogó, fehér alapon a négy jelképes 
trigrammal körülvett, kék-vörös taegeuk, a kozmikus egyensúly 
szimbóluma, csak most az egyesítés kék-fehér zászlaja állt a másik 
oldalán, félreérthetetlenül közölve, hogy mostantól No elnök az 
ország két részének az ura. 

Csakhogy Pauline járt No elnök irodájában, és ezt a filmet nem 
ott forgatták. No egy föld alatti bunkerban lehet. 

No beszélni kezdett, az angol szöveget ismét kiírták. 

— Hős katonáink elfoglalták Phenjan városát — mondta. — Most 
omlik le a mesterséges sorompó, amely 1945 óta megosztotta 
Koreát. Nemsokára a valóságban is azok leszünk, akik lélekben 
mindig is voltunk: egy ország. 

Jól adja, gondolta Pauline. De most halljuk a konkrétumokat. 

— Az egyesült Korea szabad, demokratikus ország lesz, amelyet 
szoros, baráti szálak kötnek Kínához és az Egyesült Államokhoz 
egyaránt. 

— Könnyű azt mondani - jegyezte meg Pauline. 

— Haladéktalanul felállítjuk a választási bizottmányt. Közben Dél- 
Korea betölti a békefenntartó szerepét. 

Bill Schneider felugrott, és rámeredt a képernyőre. 

— Jézusom, ne! 

Mindenki követte a táborok pillantását. Pauline radargrafikát látott 
egyetlen rakéta kilövéséről. 

— Az Észak-Korea! — mondta Bill. 

— Honnan lőtték fel a rakétát? — kérdezte Pauline. 


-—  Endzso-dongból —- felelte BIll, aki a  fejhallgatójának 
köszönhetően közvetlen kapcsolatban állt a Pentagonnal. — Az 
atomtámaszpontról! 


— Kurva életbe, megcsinálta! — mondta Pauline. — Pak kilőtt egy 
atomrakétát! 

— Kicsivel a fellegek felett halad — állapította meg Bill. — Közeli a 
cél. 

— Hát akkor szinte bizonyosan Szöul — állapította meg Pauline. — 
Adják be Szöult a képernyőre. Küldjenek föl drónokat. 


Elsőnek egy műholdas felvételt látott a városról, amelyben a 
széles Han folyó kanyargott, megszámlálhatatlanul sok híd alatt. Egy 
láthatatlan kezelő addig közelített, amíg Pauline meg nem láthatta az 
utcai forgalmat és egy futballpálya fehér vonalait. Pár perc múlva 
más képernyők is kivilágosodtak: videók mentek rajtuk, amelyeket 
vélhetőleg a közlekedési és egyéb térfigyelő kamerák készítettek. 
Délután volt, a piros lámpáknál és a keskeny hidakon tömött 
sorokban álltak a személykocsik, buszok és teherautók. 

Tízmillió ember élt itt. 

— Körülbelül négyszáz kilométer a távolság, ami két perc út, a 
rakétát kábé egy perce lőtték fel, úgyhogy hatvan másodpercre 
saccolom. 

Pauline semmit sem tehetett hatvan másodperc alatt. 

Nem is látta a rakétát. Onnan tudta, hogy becsapódott, amikor a 
szöult mutató összes monitor kifehéredett. 

Percekig csak bámulták az üres képernyőket. Aztán megjelent 
egy új kép, amelyet bizonyára egy amerikai katonai drón küldött. 
Pauline tudta, hogy Szöul az, mert fölismerte a w alakú folyókanyatrt, 
de minden más megváltozott. A középpontban, egy három kilométer 
átmérőjű körben nem volt semmi: sem épületek, sem autók, sem 
utcák. Kiürült a táj. Az épületeket a földdel tették egyenlővé az utolsó 
szálig; minden mást, a holtakat is beleértve, törmelékhegyek 
takartak el. Tízszer, talán százszor rosszabb volt a legszörnyűbb 
hurrikánnál. 

A körön kívül mindenütt fellángoltak a tüzek, kicsik, nagyok, 
boltokban, irodákban. A járművek  benzintüze égett a 
legdühösebben. A felfordult kocsik szétszóródtak, mint a játékok. A 
por és a füst eltakart valamennyit a pusztításból. 

Valahol mindig akadt egy kamera; az egyik láthatatlan technikus 
talált egy videót, amely élőben közvetített. Mintha a város nyugati 
részének egyik repülőteréről felszálló helikopterből készült volna. 
Pauline látta, hogy Szöul peremén még mindig halad néhány autó; 
ezek szerint vannak túlélők. Voltak sérültek, akik még tudtak járni; 
egyesek vakon bukdácsoltak, megvakíthatta őket a villámlás; mások 
véreztek, valószínűleg a röpködő üvegszilánkoktól; és voltak 
sértetlenek is, akik segítettek társaiknak. 


Pauline kába volt. Sose hitte, hogy ehhez fogható pusztítást kell 
látnia. 

Megrázta magát. Ideje, hogy tegyen valamit a dologban. 

— Bill — mondta —, emelje a készültséget DEFCON 1-re. 

Elkezdődött az atomháború. 


Tamara ezen a napon is Tab ágyában ébredt. Ebből már kezdett 
rendszer lenni. Megcsókolta a férfit, kibújt az ágyból, pucéran kiment 
a konyhába, bekapcsolta a kávéfőzőt, visszatért a hálószobába. Az 
ablakhoz állt, kinézett NDjamena városára, amely gyorsan 
forrósodott a sivatagi napsütésben. 

Már nem sok reggelen fogja látni. Sikerült áthelyeztetnie magát 
Párizsba. Dexter persze tiltakozott, de az Abdul-terv sikere után 
Tamara lett a magától értetődő választás az arab-francia iszlamista 
csoportokba beépülő ügynökök irányítására, és Dextert lesöpörték. 
Tamara és Tab készülődött a költözésre. 

A lakás megtelt a kávé jóleső illatával. Tamara bekapcsolta a 
tévét. A vezető hír az volt, hogy az Egyesült Államok elsüllyesztett 
egy kínai repülőgép-hordozót. 

— A rohadt életbe! — mondta a nő. — Tab, ébredj föl! 

Kitöltötte a kávét. Az ágyban itták meg, miközben a tévét nézték. 
A Fucsien nevű repülőgép-hordozót bosszúból süllyesztették el, 
amiért a kínaiak lebombázták a vitatott Szenkaku-szigeteken 
tartózkodó japán katonákat, mondta a hírolvasó. 

— Ezzel még nincs vége - jelentette ki Tab. 

— Azt lefogadhatod. 

Lezuhanyoztak, felöltöztek, megreggeliztek. Tab, aki lakomát 
tudott készíteni egy majdnem üres hűtőszekrényből is, rántottát 
sütött, reszelt parmezánnal,  felaprított petrezselyemmel és 
pirospaprikával meghintve. 

Tab könnyű tropikál olasz blézer vett, Tamara kendőt kötött. A férfi 
éppen kikapcsolta volna a híreket, amikor egy sokkolóbb esemény 
megállította őket. Az észak-koreai lázadók atombombát dobtak le 
Szöulra. 


— Kitört az atomháború — állapította meg Tab. A nő komoran 
bólintott. 

— Lehet, hogy ez az életünk utolsó napja. Ismét leültek. 

— Talán valami spécit kellene csinálnunk — vélte Tamara. Tab 
gondolkodóba esett. 

— Van egy javaslatom. 

— Mi? 

— Bár elég bizarr. 

— Azért csak bökd ki. 

— Megtehetnénk... akarsz-e... azt akartam mondani... Akarsz a 
feleségem lenni? 

— Ma? 

— Persze hogy ma! 

Tamara nem talált szavakat. Egy hosszú percig hallgatott. 

— Ugye nem zaklattalak föl? — kérdezte a férfi. Tamara megtalálta 
a hangját. 

— Nem is tudom, hogyan mondjam el neked, mennyire szeretlek. 
— Érezte, amint egy könnycsepp gördül le az arcán. 

Tab lecsókolta a könnyet. 

— Akkor ezt igennek veszem. 


41. fejezet 


Kezdtek befutni az adatok a csungnanhaji konferenciaterembe. 
Kába tehetetlenségében Kgaj alig bírta felfogni őket. A világ percekre 
sokkot kapott. 1945 óta ez volt az első alkalom, hogy nukleáris 
fegyvert használtak. A hírek szárnyakon jártak. 

Másodperceken belül szabadesésbe kezdtek a kelet-ázsiai 
tőzsdék. Az emberek pénzre váltották be a részvényeiket, mintha 
bizony kezdhettek volna bármit is a pénzzel egy atomháborúban. 
Csen elnök a hivatalosnál egy órával hamarabb bezáratta a sanghaji 
és a sencseni tőzsdét. Megparancsolta, hogy Hongkongban is 
zárjanak be, ám Hongkong megtagadta. Veszített is húsz százalékot 
tíz perc alatt. 

Tajvan kormánya, azé a szigeté, amely sohasem tartozott a 
kommunista Kínához, hivatalos nyilatkozatban közölte, hogy 
megtámadják minden ország haderejét, amely megsérti a tajvani 
légtért vagy felségvizeket. Kaj rögtön megértette, mit jelent ez. A 
kínai vadászgépek évek óta átrepültek Tajvan fölött, arra hivatkozva, 
hogy joguk van hozzá, mert Tajvan igazából Kínáé. Válaszul a 
tajvaniak mindannyiszor felküldték a gépeiket és felállították a 
rakétavetőket, de sose támadták meg a betolakodókat. Úgy látszik, 
ez megváltozott. Le fogják lőni a kínai repülőket. 

— Ez atomháború — mondta Huang tábornok -—, és atomháborúban 
jobb elsőnek ütni. Vannak rakétavetőink a szárazföldön, vannak a 
tengeralattjárókon; vannak nagy hatósugarú bombázógépeink. Már 
az elején be kellett volna vetnünk őket. Ha engedjük, hogy az 
amerikaiak üssenek elsőnek, a nukleáris fegyverzetünk nagy része 
megsemmisül, mielőtt használhatnánk! 

Huang mindig úgy beszélt, még akkor is, ha csak találgatott, 
mintha cáfolhatatlan igazságokat nyilatkoztatna ki, ám ebben az 
esetben igaza volt. Az amerikai első csapás megnyomorítaná Kína 
fegyveres erőit. 

Kung-csao védelmi miniszter reménytelen arcot vágott. 

— Még ha mi is ütünk elsőnek, ne feledjék, hogy pontosan 
háromszázhúsz  atomrakétánk van, míg az amerikaiaknak 
háromezernél is több! Képzeljék el, hogy minden rakétánk 


megsemmisítené egy rakétájukat az első csapásnál! Még utána is 
bőven lenne fegyverük, nekünk viszont semmink se maradna! 

— Nem szükségszerűen — mondta Huang. Kung-csao kijött a 
béketűrésből. 

— Ne beszéljen itt nekem marhaságokat! — ordította. — Néztem én 
háborús játékokat! Maga is nézett! Mindig mi veszítünk! Mindig! 

— A háborús játék csak játék — mondta lenézően Huang. — A 
háború viszont háború. 

Kung válaszolni akart, de Csang Csien-csün megelőzte. 

— Felvázolhatom, hogyan vívhatnánk meg egy korlátozott 
atomháborút? 

Kaj már hallotta ezt a beszédet az apjától. Ő a maga részéről 
nem hitt a korlátozott háborúban. A történelem bebizonyította, hogy 
a háború ritkán marad meg a korlátok között. Ám egyelőre hallgatott. 

Csien-csün folytatta: 

— Csekély számú korai csapást kellene mérnünk gondosan 
megválasztott amerikai célpontokra: nem a nagyvárosokra, csak 
katonai bázisokra, gyéren lakott vidékeken — majd azonnal föl 
kellene ajánlanunk a tűzszünetet. 

— Működhet, és kétségtelenül jobb lenne a totális háborúnál — 
szólalt meg Kaj. — De nem kellene valami mással próbálkoznunk 
előbb? 

— Mire gondolt? — kérdezte Csen elnök. 

— Ha a hagyományos fegyvereinkre korlátoznánk a harcot, 
megtorolhatnánk mindezeket a határsértéseket. Idővel még a dél- 
koreaiakat is kiszoríthatnánk Észak-Koreából. 

— Talán — mondta az elnök. — De mivel akadályozzuk meg, hogy 
az amerikaiak nukleáris fegyverekhez folyamodjanak? 

— Előbb egy kimagyarázkodással, aztán egy fenyegetéssel. 

— Fejtse ki. 

— Azt kellene mondanunk Green elnöknek, hogy a Szöul elleni 
atomtámadást koreai szakadár elemek hajtották végre, akiknek 
felszámolása folyamatban van, atomfegyvereiktől megfosztják őket, 
úgyhogy ehhez hasonló aljasságokra nem kell számítani a jövőben. 

— Erről kiderülhet, hogy nem igaz. 


— Ki. De azért reménykedhetünk. A nyilatkozattal pedig időt 
nyernénk. 

— És a fenyegetés? 

— Ultimátumot intézünk Green elnökhöz. Ezt a megszövegezést 
javasolom: ,Ha az Egyesült Államok atomcsapást mér Észak- 
Koreára, ezt úgy tekintjük, mintha Kínára mért volna atomcsapást." 
Hasonló ahhoz, amit Kennedy elnök mondott a hatvanas években. 
,Minden egyes, Kubából indított atomrakétát a nyugati félteke 
bármely állama ellen nemzetünk úgy fog tekinteni, mint a 
Szovjetunió támadását az Egyesült Államok ellen, amely megtorló 
válaszcsapást követel." Valahogy így fogalmazott. 

Még az egyetemen írt dolgozatot a kubai rakétaválságról. Csen 
tűnődve bólogatott. 

— Értsd: ha megbombázod Észak-Koreát, minket bombázol. 

— Pontosan, elnök elvtárs. 

— Nem nagyon különbözik a jelenlegi politikánktól. 

— De egyértelmű megfogalmazás, és ráveheti Green elnököt, 
hogy habozzon, és gondolja át ismét. Közben megoldásokat 
keresünk arra, hogy elkerülhessük az atomháborút. 

— Szerintem jó ötlet — mondta Csen elnök. — Ha mindenki 
egyetért, meg is csinálom. 

Huang tábornok és Csang Csien-csün elégedetlennek látszottak, 
de senki sem szólt a javaslat ellen, így elfogadták. 


kxk 


Pauline a Vezérkari Főnökök Egyesített Tanácsának elnökéhez 
fordult. 

— Bill, meg kell fosztanunk Pak tábornokot attól a képességétől, 
hogy atomcsapásokat mérjen a szövetségeseinkre Dél-Koreában 
vagy akárhol. Mik a lehetőségeim? 

- Én csak egyet látok, elnök asszony, ez pedig a nukleáris 
támadás Észak-Koreában a lázadók területén, amely megsemmisíti 
Endzso- dongot és az összes támaszpontot, ahol lehet még 
atomfegyver. 

— Szerintünk Peking hogyan reagál erre? 


— Talán használják az eszüket — felelte Bill. — Nem akarhatják, 
hogy a lázadók bevessék azokat a bombákat. 

Gus szkeptikus volt. 

— Ugyanakkor, Bill, az is lehet az álláspontjuk, hogy mi kezdtük el 
az atomháborút, mikor megtámadtuk legközelibb szövetségesüket, 
minekutána kötelességük atomcsapást mérni az Egyesült Államokra. 

— Ellenőrizzük, hogy mindenki tisztában van-e vele, miről 
beszélünk — mondta Pauline. — Luis, futtassa le nekünk egy kínai 
atomtámadás valószínű hatásait az Egyesült Államokra. 

— Igenis, asszonyom. — A védelmi miniszter a kisujjából kirázta az 
adatokat. — Kína körülbelül hatvan szárazföldi interkontinentális 
ballisztikus rakétával rendelkezik, amelyek képesek elérni az 
Egyesült Államokat. Ezek aprópénznek számítanak, valószínű, hogy 
már a háború kezdetén egyszerre bevetnék az összeset. A 
Pentagon legutóbbi nagy háborús játékában feltételezték, hogy a 
kínaiak interkontinentális ballisztikus rakétáinak az egyik fele a 
legnagyobb amerikai városokat venné célba, a másik fele pedig az 
olyan stratégiai objektumokat, mint a támaszpontok, a kikötők, a 
légikikötők és a távközlési központok. Mi látnánk, ahogy jönnek, és 
bevetnénk a rakétaelhárításunkat, amelyek derűlátó becslés szerint 
minden második kínai rakétát leszednének. 

-— És mennyire becsüli az amerikai áldozatok eddigi számát? 

— Körülbelül huszonötmillióra, elnök asszony. 

— Jézusmária! 

-— Azonnal bevetnénk a saját négyszáz interkontinentális 
ballisztikus rakétánk többségét, ami gyorsan követne ezernél több, 
repülőgépről és tengeralattjáróról indítható rakéta. Ugyanennyi 
rakétánk maradna tartalékban, de már nem lenne szükség rájuk, 
mert addigra megfosztottuk a kínaiakat a háború folytatásának 
lehetőségétől. Hamarosan bekövetkezne a megadás. Más 
szavakkal, elnök asszony, addigra győzünk. 

Győzünk, gondolta Pauline, huszonötmillió halott és sebesült, 
pusztasággá lett nagyvárosok árán. 

— Isten mentsen meg attól, hogy valaha is így győzzünk — mondta 
szenvedélyesen. 


Az egyik monitoron a CNN videója ment. Pauline tekintete 
megakadt az ismerős — washingtoni utcákon, ahol máris 
csúcsforgalom volt, noha még ki sem világosodott. 

— Mi van odakint? — kérdezte. — Hajnali fél ötkor majdnem 
kihaltnak kellene lenniük az utcáknak. 

Jacgueline Brody tudta a választ. 

— Az emberek elhagyják a várost. Pár perce meginterjúvoltak 
autósokat a piros lámpáknál. Úgy gondolják, hogy atomháború 
esetén Washington lenne az első számú célpont. 

— Hova mennek? 

— Azt hiszik, nagyobb biztonságban lesznek a városoktól távol: a 
pennsylvaniai erdőkben, a Blue Ridge-hegységben. New Yorkban 
ugyanezt csinálják, csak onnan az Adirondack-hegységbe mennek. 
Gondolom, a kaliforniaiak Mexikóba indulnak, mihelyt felébrednek. 

— Meg vagyok lepve, hogy az emberek egyáltalán tudnak róla. 

— Az egyik tévéadó elküldött egy drónra szerelt kamerát Szöul 
fölé. 

Az egész világ láthatja a pusztítást. 

Pauline a külügyminiszteréhez fordult. 

— Mi történik Észak-Koreában? 

— A dél-koreaiak támadják a lázadók összes erődjét. No elnök 
bevet ellenük mindent, amije van. 

- Nem fogok atomfegyvereket használni, hacsak nem 
kényszerülök rá! Végezze csak el helyettünk No elnök a munkát! 

— Elnök asszony, üzenet a kínai elnöktől — szólt Jacgueline Brody. 

— Mutassa. 

— Beadtuk a monitorjára. 

Pauline felolvasta Csen elnök ultimátumát. , Ha az Egyesült 
Államok atomcsapást mér Észak-Koreára, ezt úgy tekintjük, mintha 
Kínára mért volna atomcsapást." 

— Kennedy mondott valami hasonlót a kubai rakétaválság idején — 
jegyezte meg a külügyminiszter. 

— De változtat ez bármin? 

— Nem - jelentette ki sziklaszilárdan Luis Rivera. — A nyilatkozat 
nélkül is feltételeztük, hogy ez a politikájuk. 


— Van itt valami, ami fontosabb lehet — szólt Pauline. — Azt 
mondják, hogy Szöulra észak-koreai szakadárok dobtak le 
atombombát, akiknek lefegyverzése folyamatban van, úgyhogy 
ehhez hasonló aljasságokra nem kell számítani a jövőben. 

— Hozzácsapták a végéhez, hogy ,remélhetőleg"? — érdeklődött 
Luis. 

— Jól beszél, Luis, de azt hiszem, ennek adnunk kell egy esélyt. 
Ha a dél-koreai hadsereg képes felszámolni a lázadó 
szélsőségeseket, a probléma további atomcsapások nélkül is 
megoldódik. Nem söpörhetjük le ezt a lehetőséget csak azért, mert 
valószínűtlennek tartjuk. 

Körülnézett. Voltak, akiknek nem tetszett ez a beszéd, de senki 
sem tiltakozott. 

— Kérem, Bill, utasítsa a Pentagont, hogy készüljenek fel az 
észak- koreai lázadók elleni lehetséges támadásra — rendelkezett 
Pauline. — Vegyék célba a nukleáris fegyvereket a lázadók 
területének összes katonai támaszpontján. Ez esetlegességi terv, de 
készen kell állnunk. Addig nem lövünk, amíg nem látjuk, hogyan 
alakul a csata a terepen. 

— Elnök asszony, a várakozással megadja a kínaiaknak a 
nukleáris első csapás lehetőségét! — figyelmeztette Bill. 

— Tudom - felelte Pauline. 


Ting felhívta a férjét. A hangja éles volt, és reszketett. 

— Kaj, mi történik itt? 

Kaj lejött az emelvényről, hogy válaszolhasson. 

— A koreai lázadók atombombát dobtak le Szöulra — mondta 
halkan. 

— Azt tudom! Egy jelenetet forgattunk, és váratlanul az összes 
technikus levette a fejhallgatóját, és csak úgy elment. Egyszerűen 
leállt a munka! Útban vagyok haza. 

— Remélem, nem te vezetsz? — Ting hangja túl ideges volt, hogy 
biztonságosan vezethessen. 

— Nem, sofőrrel vagyok. Kaj, mit jelent ez? 


— Nem tudjuk, de elkövetünk minden tőlünk telhetőt, hogy 
megakadályozzuk az eszkalációt. 

— Addig nem érzem magamat biztonságban, amíg nem vagyok 
melletted! Mikor leszel itthon? 

Kaj habozott, azután csak megmondta az igazat. 

— Nem vagyok biztos benne, hogy egyáltalán hazamegyek még 
ma éjszaka. 

— Hát ekkora a baj? 

— Ekkora lehet. 

— Fölszedem anyát, és elhozom magunkhoz. Ugye, nem baj? 

— Dehogy baj! 

— Csak nem akarok egyedül lenni ma éjszaka. 

Pauline levetkőzött a Lincoln hálószobában, és beállt a zuhany 
alá. Volt pár perce felfrissülni és átöltözni. A mai napon nem 
viselhetett farmerdzsektit. 

Mikor kijött a zuhany alól, látta, hogy Gerry ül az ágy szélén, 
pizsamában és régimódi gyapjúszövet fürdőköpenyben. 

— Háborúzni fogunk? — kérdezte. 

— Nem, ha rajtam múlik. — Pauline elvett egy törülközőt. Hirtelen 
zavarba jött a meztelenségétől, ami mégis különös, tizenöt évi 
házasság után. Hogy lehet ilyen ostoba? Törülközni kezdett. — 
Hallottál Raven Rockról, ugye? — kérdezte. 

— Atombunker. Azt tervezed, hogy odamész? 

— Hasonló hely, csak titkosabb, és igen, lehet, hogy már ma oda 
kell mennünk. Úgyhogy legyetek készek Pippával. 

— Én nem megyek - jelentette ki Gerry. 

Pauline azon nyomban tudta a párbeszéd folytatását. Gerry közli 
vele, hogy a házasságuknak vége. Félig-meddig várta, de akkor is 
fájt. 

— Hogy érted ezt? — kérdezte. 

— Én nem akarok egy atombunkerba menni, se most, se később, 
se veled, se nélküled. — Elhallgatott, és úgy nézett Pauline-ra, 
mintha ezzel is eleget mondott volna. 


— Nem akarsz a feleséged és a lányod mellett lenni, amikor kitör a 
háború? — kérdezte az asszony. 

— Nem. 

Pauline várt, Gerry nem magyarázta meg, miért nem. 

Pauline felcsatolta a melltartóját, bugyit, majd harisnyanadrágot 
húzott, és rögtön kevésbé kínosan érezte magát. 

Gerry nem akarta kimondani, amit ki kellett mondania, így az 
asszony volt kénytelen megtenni helyette. 

— Nem akarlak kínozni, még csak kihallgatni sem akarlak. Javíts 
ki, ha tévednék, de biztos vagyok benne, hogy Amelia Judd mellett 
akarsz lenni. 

Férje arcán egymást követték az átsuhanó érzelmek, elsőnek a 
meglepetés, aztán a kíváncsiság, hogy ugyan honnan tudja az 
asszony, de inkább úgy döntött, nem firtatja; majd a szégyen, amiért 
megcsalta Pauline-t, és végül a dac. Fölszegte az állát. 

— Igazad van — mondta. 

Pauline hangot adott a legnagyobb félelmének. 

— Remélem, nem próbálod meg magaddal vinni Pippát. 

Gerry hálásnak látszott, amiért ilyen könnyű kérdésre kell 
válaszolnia. 

— Nem, dehogy! 

Pauline-nak egy pillanatra elakadt a szava a 
megkönnyebbüléstől. A padlót nézte, a kezét a homlokához emelve, 
hogy ne látsszék a szeme. 

— Még csak meg sem kell kérdeznem Pippát, mert tudom, mit 
felelne -—- mondta Gerry. — Veled akarna maradni. -— Már 
nyilvánvalóan gondolkozott ezen, és döntésre jutott. — Megértem én, 
hogy egy lánynak szüksége van az anyjára. 

— Akkor is köszönöm. 

Pauline a legparancsolóbb összeállítást választotta: fekete 
kosztümöt, ezüstszürke merinópulóverrel. 

Gerry nem ment ki. Még nem végzett. 

— Nem hiszem el, hogy ártatlan vagy -— mondta. Pauline 
meghökkent. 

— Tessék? 

— Van valakid. Ismerlek. 


— Most már nem igazán számít, de csak hogy tudd, nem 
szexeltem senki mással, amióta elkezdtünk együtt járni. Bár a 
közelmúltban megfordult a fejemben. 

— Tudtam. 

Civakodni akart, de Pauline nem ment bele. Túl szomorú volt a 
vitatkozáshoz. 

— Mi romlott el, Gerry? — kérdezte. — Valamikor szerettük egymást. 

- Úgy gondolom, előbb-utóbb minden házasságból kifogy a 
lendület. Csak az a kérdés, hogy a pár együtt marad-e lustaságból, 
vagy szakítanak, és ismét próbálkoznak más partnerekkel. 

Milyen sekélyes, gondolta az asszony. Senki se hibás, csak hát 
ilyen az élet, blablabla. Ez inkább kifogás, mint magyarázat. Pauline 
egy percig sem hitte, de nem volt hangulata ellentmondani. 

Gerry felállt, az ajtóhoz ment. 

Pauline-nak az eszébe jutott egy gyakorlati kérdés. 

— Pippa hamarosan felébred — mondta. — Neked kell közölnöd 
vele, hogy szakítunk. EI kell magyaráznod neki, amennyire tudod. 
Ezt nem csinálom meg helyetted. 

Gerry, aki már fogta a kilincset, megállt. 

— Rendben van. — Láthatólag nem örült, de ezt aligha tagadhatta 
meg. — Csak ne ma. Esetleg holnap? 

Pauline habozott, bár mindent összevéve örült a halasztásnak. 
Épp ma nem akart egy összetört kamaszt vigasztalni. 

— Akkor majd be kell jelentenünk nyilvánosan. 

— Nem sürgős. 

— Megbeszélhetjük, hol és mikor, de kérlek, ne engedd, hogy a hír 
kiszivárogjon. Légy diszkrét. 

— Természetesen. Amelia is aggódik miatta. Magától értetődően 
hatással lesz a karrierjére. 

Amelia karrierje, gondolta Pauline. Leszarom Amelia karrierjét. 
Ezt megtartotta magának. 

Gerry kiment. 

Pauline elővett az ékszerdobozából egy aranyláncot, amelyen 
egyetlen smaragd függött, és a nyakába tette. Gyorsan ellenőrizte 
magát a tükörben. Elnökszerűnek látszott. Kellően. 

Visszament a rezidenciából a konferenciaterembe. 


— Mi történt? — kérdezte. 

— No elnök fokozódó nyomást gyakorol a szélsőségesekre, de 
azok kitartanak — mondta Gus. — A kínaiak láthatólag még mindig 
nem döntötték el, hogyan reagáljanak a Fucsien elsüllyesztésére. 
Egyelőre nem tettek semmit, de fognak. Telefonáltak elnökök és 
miniszterelnökök sok országból, köztük Ausztráliából, Vietnámból, 
Japánból, Szingapúrból és Indiából. Nemsokára kezdődik az ENSZ 
Biztonsági Tanácsának rendkívüli ülése. 

— Akkor jobb is, ha elkezdem visszahívni őket — mondta Pauline. — 
Elsőnek Japánt. 

— Szervezem lsikava miniszterelnököt — mondta Jacgueline. Ám 
az első hívás Pauline anyjától futott be. 

— Szervusz, ddágám — mondta. — Remélem, jól vagy. Pauline 
hallotta egy motor berregését. 

— Anya, hol vagytok? 

— Az 1-90-en, most éppen az indianai Gary mellett! Apád vezet. 
Te hol vagy? 

— A Fehér Házban, anya. Mit kerestek Garyben? 

— Az ontariói Windsorba tartunk! Remélem, nem kezd el havazni, 
mielőtt odaérnénk. 

Windsor volt a Chicagóhoz legközelebb eső kanadai város, de 
oda még Így is majdnem ötszáz kilométer az út. Pauline megértette, 
hogy a szülei már nem tartják biztonságos helynek Amerikát, ami 
lesújtotta. Ugyanakkor nem  hibáztathatta őket. Sok millió 
amerikaihoz hasonlóan ők is elvesztették a hitüket abban, hogy 
Pauline képes lesz megvédeni őket. 

Pedig erre még mindig van egy esély. 

— Anya, kérlek, majd tájékoztass arról, hogyan boldogultok — 
mondta. — Bármikor, oké? 

— Persze, drc$ágám. Remélem, képes leszel helyrehozni mindent. 

— Megteszem, ami tőlem telik. Szeretlek, anya. 

— Mi is szeretünk téged, angyalom. 

Alighogy Pauline letette a telefont, megszólalt Bill Schneider: 

— Az infravörös műhold rakétát jelez. 

— Hol? 

— Kis türelmet. .. Észak-Koreában. Pauline szíve elszorult. 


A mellette ülő Gus megszólalt: 

— Nézze csak az új műholdas felvételt. Pauline látta a vörös ívet. 

— Ez csak egy rakéta. 

— Nem Szöulra irányul. Túl magasan van — mondta Bill, aki most 
is tartotta fejhallgatón át a kapcsolatot a Pentagonnal. 

— Akkor mire? — kérdezte Pauline. 

— Most háromszögelik. . . egy perc... Puszanra. 

Ez volt Dél-Korea második legnagyobb városa, hatalmas kikötő a 
déli parton, nyolcmillió lakossal. Pauline a tenyerébe temette az 
arcát. 

— Mindez nem történt volna meg, ha egy órája szétbombázzuk 
Endzso-dongot! — mondta Luis. 

Pauline-nak váratlanul elfogyott a türelme. 

— Luis, ha csak annyit tud mondani, hogy nem megmondtam? , 
akkor inkább fogja be a száját! 

Luis elfehéredett a megdöbbenéstől és a haragtól, de legalább 
hallgatott. 

— Lássunk egy műholdas felvételt a célba vett városról — folytatta 
Pauline. 

— Szétszórt felhők vannak, de azért sokat lehet látni — mondta egy 
adjutáns. 

Egy monitoron megjelent a kép. Pauline tanulmányozta. Látott 
egy deltatorkolatot, egy széles sínhálózatot és óriási dokkokat. 
Eszébe jutott rövid látogatása Puszanban, még képviselő korában. 
Milyen kedves, barátságos emberek az ottaniak. Megajándékozták 
egy hagyományos kiegészítővel, egy vörös-arany selyemsállal, 
amelyet máig visel. 

— A radar megerősíti, hogy csak egy rakéta — szólalt meg Bill. 

— Videó van? 

Az egyik monitor kivilágosodott: egy város volt rajta, amelyet a 
távolból filmeztek. A kamera hullámzásából ítélve egy hajóról 
érkezett a videó. Lett hang is, Pauline hallotta egy nagy motor 
moraját és a hullámok zúgását, meg két ember gondtalan 
fecsegését, akiknek fogalmuk sem volt róla, mi fog történni. 

Aztán egy narancsvörös kupola jelent meg a dokkok fölött. Aki 
filmezett, felkiáltott megdöbbenésében. A kupola füstoszloppá nyúlt, 


amelyből kigomolyodott a gombafelhő rettegett alakja. 

Pauline be akarta hunyni a szemét, de nem bírta. 

Nyolcmillió ember, gondolta. Vannak, akiket rögtön megölt, 
másokat borzalmasan megsebzett, sokakat  megmérgezett 
sugárzással a bomba. Koreaiakat, amerikaiakat, és mivel ez itt 
kikötőváros, számos más nemzetből való embereket. Iskolás fiúkat, 
nagymamákat és újszülött babákat. Luis igazat beszélt; Pauline 
megakadályozhatta volna, de nem tette meg. Ezt a hibát még 
egyszer nem követi el. 

A lökéshullám most találta el a hajót. A képből fedélzet lett, aztán 
égbolt, aztán semmi. A tengerész, aki videózott, remélhetőleg 
életben marad. 

— Bill — mondta -, kérjen megerősítést a Pentagontól, hogy az, 
amit most láttunk, atomrobbanás volt. 

— Igenis, asszonyom. 

Pauline nem igazán kételkedett benne, de akkor is a radionuklid- 
detektorok jelentik a megfellebbezhetetlen igazolást. Ahhoz, amit 
tervez, ennél több bizonyítékra nem lesz szükség. 

Pak tábornok már kétszer elkövette. Pauline nem színlelheti 
tovább, hogy az atomháború elkerülhető. A világon ő az egyetlen, 
aki megakadályozhatja, hogy Pak harmadszor is elkövesse. 

— Chess, mindegy, milyen módon, de juttasson el egy üzenetet 
Csen elnöknek! — utasította a külügyminisztert. — Mondja meg neki, 
hogy az Egyesült Államok lerombolja Észak-Korea összes 
atomtámaszpontját, de nem támadja meg Kínát. 

— Igenis, asszonyom. 

Pauline kivette a zsebéből a Biszkvitet, egy csavarintással 
feltörte, és kiemelte belőle a kártyát. 

A többiek a szobában némán figyelték. 

— Megerősítették — mondta Bill. — Atomrobbanás volt. Pauline 
utolsó halvány reménye is szertefoszlott. 

— Hívják a hadműveleti központot — mondta. Csengett a telefonja. 
Fölvette. 

— Elnök asszony -— szólt egy hang -, itt Evers tábornok a 
Pentagon hadműveleti központjából. 


— Tábornok, ön a korábbi utasításaimnak megfelelően célba vette 
nukleáris fegyverekkel Észak-Korea összes támaszpontját a lázadók 
fennhatósága alatt — mondta Pauline. 

— Igenis, asszonyom. 

— Most megadom önnek az azonosító kódot. Amennyiben a 
helyes kódot hallja, kiadja a tűzparancsot. 

— Igenis, asszonyom. 

Pauline a Biszkvitre nézett, és beolvasta a kódot: 

— Oscar november három-hét-három. Ismétlem: Oscar november 
három-hét-három. 

— Köszönöm, elnök asszony. Ez a helyes kód, és kiadtam a 
tűzparancsot. 

Pauline letette. Nehéz szívvel annyit mondott: 

— Megtörtént. 


A Csungnanhajban egy radargrafikát néztek, amelyen a rakéták 
úgy szálltak fel az amerikai égre, mintha szürke ludak csapata 
indulna a nagy téli vándorútra. 

— Azonnali kibertámadás minden eszközzel az amerikai távközlés 
ellen — parancsolta Csen elnök. 

Ez szokványos eljárás volt, amely Kaj szerint csak részleges 
sikerrel járhatott. Az amerikaiak ugyanúgy felkészültek a 
kiberhadviselésre, mint a kínaiak. Mindkét félnek voltak tartalék 
tervei a védekezésre és az ellentámadásra. A kibertámadás okoz 
majd valamilyen csekély kárt, de nem billenti el a mérleget. 

— Hol van a többi rakéta? Én csak húszat vagy harmincat látok — 
mondta Fu Csu-jü. 

— Korlátozott támadásnak tűnik — vélekedett Kung-csao. — Nem 
indítanak totális atomtámadást, ami azt jelenti, hogy valószínűleg 
nem Kína a cél. 

— Abban nem lehetünk biztosak — ellenkezett Huang. — Azt pedig 
nem kockáztathatjuk, hogy a  halogatásban lekéssük az 
ellentámadást. 


— Hamarosan megtudjuk — felelte Kung. — Pillanatnyilag a cél 
akárhol lehet Vietnám és Szibéria között. 

Kaj látta a radaron, hogy a rakéták már Kanada fölött járnak. 

— Valaki mondjon már egy becsült becsapódási időt! — kiáltotta. 

— Huszonkét perc — felelte egy tanácsadó. — És a célpont nem 
Szibéria. Ahhoz a rakéták már túlságosan délen járnak. 

Kaj rádöbbent, hogy akár az az épület is lehet a célpont, 
amelyikben éppen tartózkodik. A konferenciatermet minden ellen 
felvértezték, kivéve azt az esetet, ha telibe találnák egy 
atombombával. Ha az amerikai rakéták pontosak, huszonkét percen 
belül halott lesz. 

Sőt már annyi idő sem maradt. 

Hirtelen szeretett volna telefonálni Tingnek. Nem tette. A rakéták 
kiértek a víz fölé. 

— Tizenöt perc — mondta egy tanácsadó. — Vietnám nem valószínű 
célpont. Korea lesz, vagy Kína. 

Kaj biztosra vette, hogy Korea. Ez nem csak vágyálom volt. 
Green elnök őrült lenne, ha összesen harminc rakétával támadná 
Kínát. A károk túlélhetőek lennének, és a kínaiak visszavágnának 
mindennel, amijük van, az amerikai hadsereg jelentős részét 
megsemmisítenék, még mielőtt bevethették volna. Különben is, nem 
Kína dobott atombombát Szöulra és Puszanra, hanem Pak tábornok. 

Megszólalt Vu-paj külügyminiszter. 

— Hivatalos közleményt kaptam a Fehér Házból. Azt mondják, 
kizárólag az észak-koreai nukleáris támaszpontokat támadják, 
semmi mást. 

— Az hazugság is lehet — jelentette ki Huang. 

-— Tíz perc -— jelezte a tanácsadó. — Többszörös célpont, 
mindegyik Észak-Koreában. 

Ha, tegyük fel, mégsem hazugság, miként nyelnék le ezek az 
emberek itt, a szobában? Az amerikaiak már elsüllyesztették egy 
repülőgép-hordozójukat, megöltek kétezer-ötszáz kínai tengerészt, 
és mindjárt radioaktív sivataggá változtatják Észak-Koreát, Kína 
egyetlen katonai szövetségesét. Kaj tudta, hogy az apja és az öreg 
kommunisták nem bírnának elviselni egy ekkora megaláztatást a 
régi ellenségtől. Nem bírná el a büszkeségük sem az országukra, 


sem önmagukra nézve. Nukleáris támadást követelnének az 
Egyesült Államok ellen. Tisztában vannak a következményekkel, de 
akkor is követelnék. 

— Öt perc. Az összes cél Korea északkeleti részén található. A 
rakéták kikerülik Phenjant és az ország többi részét, amelyet a dél- 
koreai hadsereg tart megszállva. 

Ezek után Kaj és Kung-csao nehezen fékezhetik meg Huang 
tábornokot és szövetségeseit, köztük Csang Csien-csünt. Ám az 
utolsó szót Csen elnök mondja ki, és Kaj érezte, hogy ő, végső 
soron, a mérsékletre hajlik. Valószínűleg. 

— Egy perc. 

Kaj mereven bámulta Észak-Korea műholdas képét. Ólomsúllyal 
nyomasztotta a tragédia előérzete. Az ő bűne, hogy nem sikerült 
elhárítania. 

A radargrafika mutatta, ahogy a rakéták pár másodperc alatt 
becsapódnak Korea északkeleti részébe, ahol Kaj számítása szerint 
tizenegy katonai támaszpontnak kellett lennie. Green elnök rakétái 
mindegyiket eltalálták. 

Az infravörös műhold még élesebb képet küldött ugyanerről. 
Csang Csien-csün felállt. 

— Szólhatok, elnök elvtárs, úgy is, mint a Nemzetbiztonsági 
Bizottmány alelnöke? 

— Hallgatunk. 

— Kemény választ kell adnunk, komoly károkat kell okoznunk az 
Egyesült Államoknak; válaszunknak mindazonáltal arányban kell 
lennie a sértéssel. Javaslok három nukleáris támadást amerikai 
bázisok ellen, az amerikai központi régión kívül: Alaszkában, 
Hawaiin és Guam szigetén. 

Csen a fejét rázta. 

— Egy elég lesz. Egy célpont, egy bomba -— ha egyáltalán 
megcsináljuk. 

— Mindig azt hangoztattuk, hogy sose használnánk elsőnek 
atomfegyvert! — mondta Kung-csao. 

— Nem is mi leszünk az elsők — mutatott rá Csien-csün. — Ha 
megtesszük, amit javasoltam, mi leszünk a harmadikak. Az észak- 


koreai szélsőségesek voltak az elsők, és az Egyesült Államok a 
második. 

— Köszönöm, Csang Csien-csün. — Az elnök most Kajra nézett, 
hallani akarta az érveit. 

Tehát nyilvánosan kell vitába szállnia az apjával. 

— Először is ne feledjük, hogy az ellenünk elkövetett amerikai 
agresszióban, a Fucsien elsüllyesztésénél nem használtak nukleáris 
fegyvert. 

— Ami fontos — mondta az elnök. 

Kaj felbátorodott. Az elnök egyértelműen a mérséklet mellett van. 

Talán mégis győz a józanság. Folytatta: 

— Másodszor, az amerikaiak nem ellenünk vetettek be nukleáris 
fegyvereket, még csak nem is észak-koreai barátaink ellen, hanem 
egy szakadár, lázadó csoport ellen, akik elpártoltak a Kínai 
Népköztársaságtól. Még akár úgy is vehetjük, hogy Green elnök 
szívességet tett nekünk és a világnak azzal, hogy megszabadított 
egy veszélyes bitorló bandától, akik majdnem kirobbantottak egy 
atomháborút. 

Egy adjutáns sugdosott valamit Vu-paj külügyminiszter fülébe. Vu 
haragosnak látszott. 

— A hongkongi kormányzó ellenünk fordult — mondta sötéten. — 
Hivatalosan felkéri a kínai hadsereget, hogy haladéktalanul vonják ki 
a hongkongi helyőrséget, mind az ezerkétszáz főt, nehogy 
Hongkongból nukleáris célpont legyen. — Pillanatnyi szünetet tartott. 
— A felkérés a nyilvánosság előtt hangzott el! 

Huang rákvörös lett. 

— Az áruló! 

— Azt hittem, hogy azokat ott kézben tartjuk! — dühöngött Csen 
elnök. — Azért neveztük ki a kormányzót, mert lojális volt a párthoz! 

Csináltál egy bábkormányt, gondolta Kaj. Ugye, sose hitted, hogy 
a báb egyszer még beléd harap? 

— Látjátok? — kérdezte Huang. — Először Tajvan dacol, aztán 
Hongkong. Én mondom, hogy végzetes dolog gyengének látszani! 

Most megszólalt Fu Csu-jü, Kaj főnöke. 

— Sajnálom, hogy én se mondhatok jobb hírt, de üzenetet kaptam 
a nemzetbiztonsági minisztertől, amelyet hallanotok kell. Úgy néz ki, 


baj van Hszincsiangban. — A hatalmas sivatagi tartománynak Kína 
nyugati részében csekélyke függetlenségi mozgalma és 
többségében muzulmán lakossága volt. — Urumcsiban, a fővárosban 
a szeparatisták elfoglalták a Divopu repülőteret, és a kommunista 
párt székházát. Kikiáltották, hogy Hszincsiang mostantól független 
ország Kelet- Turkesztán néven, és semleges marad a jelenlegi 
nukleáris konfliktusban. 

Kaj nagyjából fél órát jósolt a hszincsiangi forradalomnak. Az ott 
állomásozó katonaság úgy veti rá magát a szeparatistákra, mint 
farkasfalka a birkanyájra. Ám ehhez hasonló időkben még egy ilyen 
operettpuccs is sebet ütött Kína büszkeségén. Riasztó volt az a 
hirtelenség, amellyel Huang tábornok tüzet okádott. 

— Ez egyértelműen a reakciós imperializmus műve! — acsarogta. — 
Csak nézzétek meg, mi történt az utóbbi két hónapban! Észak- 
Korea, Szudán, a Dél-kínai-tenger, a Tiaojü-szigetek, Tajvan, és 
most Hongkong és Hszincsiang! Ez a lassú halál ezer vágás által, 
egy gondosan kitervelt kampány, hogy Kína apró darabokban 
veszítse el a területét, és az amerikaiak állnak minden egyes lépés 
mögött! De most megálljt kell parancsolnunk nekik! Meg kell 
fizettetnünk velük az agressziójuk árát, különben abba se hagyják, 
amíg Kína nem zsugorodik azzá a szervilis gyarmattá, amely száz 
éve volt! Most már csak egyetlen eszközünk maradt: a korlátozott 
atomtámadás! 

— Azért még nem vagyunk olyan kétségbeejtő helyzetben — 
tiltakozott Csen elnök. — Tudom, sor kerülhet rá. De egyelőre 
próbálkozzunk kevésbé apokaliptikus módszerekkel. 

Kaj a szeme sarkából látta, hogy az apja és Huang tábornok 
összenéz. Persze, félnek, hogy a vitatkozásban alulmaradnának. 

Aztán Csien-csün felállt, motyogott valamit arról, hogy szólítja a 
természet, és kiment. Ez meglepő volt. Kaj tudta, hogy apja nem 
szenved az idős férfiak között eléggé elterjedt hólyagbántalmaktól. 
Csien-csün sose ismerte el, hogy bajok lennének az egészségével, 
de a felesége rendszeresen tájékoztatta a fiukat. Mindenesetre 
nyomós oka lehet, ha egy ilyen sorsdöntő vita kellős közepén 
távozik. Csak nem beteg? Vén dinoszaurusz volt, Kaj ennek ellenére 
szerette. 


-— Huang tábornok! - mondta Csen. - Készítsd fel a 
néphadsereget, hogy bevonuljon Hongkongba, és vegye át a 
kormányzást! 

Huang nem ezt akarta, de ez is több volt a semminél. Vita nélkül 
beleegyezett. 

Kaj észrevette, hogy belép Vang Csing-li, az elnöki testőrség 
parancsnoka. Habár régi cimborák voltak Huanggal és Csien- 
csünnel, náluk sokkal elegánsabban öltözködött, olyannyira, hogy 
néha össze is tévesztették az elnökkel, akire vigyázott. Feljött az 
emelvényre, és súgott Csennek valamit. 

Kajnak nem tetszett ez a dolog. Itt valami készül. Csien-csün 
kiment, Vang bejött. Véletlen lenne? 

Összenézett szövetségesével, a védelmi miniszterrel. Kung a 
szemöldökét ráncolta. Ő is aggódott. 

Aztán az elnökre nézett, aki Vangot hallgatta. Először 
meghökkent, aztán elkomorodott, sőt kissé el is sápadt a 
megrendüléstől. 

Addigra az asztalnál mindenki rájött, hogy itt valami különös 
történik. A vita abbamaradt, az emberek szótlanul várakoztak. 

Felállt Fu Csu-jü állambiztonsági miniszter, Kaj főnöke. 

— Bocsássatok meg, elvtársak, de kénytelen vagyok megszakítani 
a vitánkat. Tájékoztatnom kell benneteket, hogy a Kuoan-pu belső 
ellenőrzése cáfolhatatlan bizonyítékokat talált rá, hogy Csang-kaj az 
Egyesült Államok ügynöke. 

— Nevetséges! — csattant fel Kung-csao. Fu rendületlenül folytatta. 

— Csang-kaj a saját titkos külpolitikai ármányait szövögette, 
elvtársainak tudtán kívül. 

Kaj alig hitt a fülének. Ezek csakugyan megszabadulnak tőle, egy 
nukleáris világválság közepén? 

— Nem, nem, ezt nem tehetik! — mondta. — Kína nem egy 
banánköztársaság! 

Fu úgy folytatta, mintha Kaj meg sem szólalt volna. 

— Három főbenjáró vádpontra vannak bizonyítékaink ellene. Egy: 
tájékoztatta a CIA-t a Legfelsőbb Vezető államának gyengeségéről 
Észak-Koreában. Kettő: Endzso-dongban egyezséget kötött Pak 
tábornokkal, amelyre nem volt felhatalmazása. Három: jó előre 


figyelmeztette az amerikaiakat a döntésünkről, hogy lecseréljük a 
Legfelsőbb Vezetőt Pak tábornokra. 

Mindez többé-kevésbé igaz is volt. Kaj megtette mindezeket, de 
nem árulásból, hanem mert Kína érdekét szolgálták. 

Ám itt szó sincs igazságszolgáltatásról. Az ilyen vádaknak soha, 
semmi közük sem volt az igazsághoz. Ennyi erővel vádolhatnák 
korrupcióval is. Ez politikai támadás. 

Azt hitte, fel van vértezve politikai ellenségeivel szemben. Hiszen 
ő csaszipubi! Az apja a Nemzetbiztonsági Bizottmány alelnöke! Neki 
érinthetetlennek kellene lennie! 

Csakhogy az apja távozott a szobából. 

Kaj most értette csak meg, hogy mennyire jelképes volt az a 
gesztus. 

— Mindezen mesterkedésekben Kung-csao volt Kaj cinkosa — 
folytatta Fu. 

— Én? - hitetlenkedett Kung, és olyan lett az arca, mint akinek 
behúztak egyet. Ám gyorsan összeszedte magát. — Elnök elvtárs! 
Ezekkel az állításokkal egyértelműen azért hozakodnak elő épp 
ebben a pillanatban, mert az ön kormányának agresszív háborús 
frakciója nem lát más módot arra, hogy ők maradjanak felül a 
vitában! 

Csen nem válaszolt. 

— Nincs választásom: kénytelen vagyok Csang-kajt és Kung-csaót 
őrizetbe vetetni — fejezte be Fu. 

Kaj nem értette, hogyan  tartóztatnhatnák le őket a 
konferenciateremben. 

Erre is gondoltak. 

Kinyílt a főbejárat. Bejött Vang hat embere, a szabvány fekete 
öltönyben, fekete nyakkendővel. 

— Ez államcsíny! — kiáltotta Kaj. 

Hát ezt főzhette ki az apja, Huang tábornok és Fu Csu-jü azon a 
csülkös vacsorán a Forrón az Igazi vendéglőben! 

Vang ismét az elnökhöz fordult, de most már hangosan beszélt, 
hogy mindenki hallhassa. 

— Megengedi az elnök elvtárs? Csen egy hosszú percig habozott. 


— Elnök elvtárs! Ha ebbe belemegy, nem lesz többé országunk 
vezetője, csak egy eszköz a katonaság kezében! - kiáltotta Kaj. 

Csen arcára rá volt írva, hogy egyetért. Ő komolyan gondolta, 
hogy a mérsékeltek győztek a vitában. Ám a régi gárda hatalmasabb 
volt. Megússza-e élve, ha dacol velük? Dacolhat-e a hadsereg és a 
vén kommunisták közös tekintélyével? 

Nem dacolhat. 

— Csinálják — mondta Csen elnök. Vang intett az embereinek. 

A jelenlévők mintegy megdelejezve bámulták, ahogy a testőrök 
keresztülvágnak a termen, fellépnek az emelvényre. Kettő 
közrefogta Kajt, kettő Kungot, és a könyöküknél fogva kíméletesen 
felállították őket. 

— Elpusztítjátok a hazánkat, ti hülye barmok! — üvöltötte dühösen 
Kung. 

— Vigyék őket a Csincseng börtönbe — mondta halkan Fu. 

— Igenis, miniszter elvtárs — felelte Vang. 

Az őrök levezették Kajt és Kungot az emelvényről, kivitték őket az 
ajtón. 

Csang Csien-csün az előtérben ácsorgott, a lifteknél. Kijött, hogy 
ne kelljen látnia a letartóztatást. 

Kajnak eszébe jutott egy párbeszédük, amikor az apja azt 
mondta: Kommunistának lenni megszentelt küldetés. Mindennél 
előbbre való, beleértve a családodat és az életedet. Most már 
értette, mire célzott az öreg. 

Vang megtorpant, és bizonytalanul megkérdezte: 

— Csang Csien-csün, nem akartál a fiaddal beszélni? Csien-csün 
nem mert Kaj szemébe nézni. 

— Nekem nincsen fiam. 

— Sajnos nekem van apám - felelte Kaj. 


42. fejezet 


Pauline százakat, talán ezreket ölt meg az észak-koreai 
támaszpontok bombázásával, és még ennél is többeket nyomorított 
és betegített meg a lökéshullámmal és a sugárzással. Az eszével 
tudta, hogy helyesen járt el: Pak tábornok rémuralmának véget 
kellett vetni. Ám a világ összes okoskodása sem nyugtathatta meg a 
lelkiismeretét. Ahányszor kezet mosott, mindannyiszor Lady 
Macbethre kellett gondolnia, ahogy hasztalanul próbál megtisztulni a 
vértől. 

Ezen a reggelen, nyolc órakor a tévén keresztül szólt a 
nemzethez. Bejelentette, hogy Észak-Korea már nem képvisel 
nukleáris fenyegetést. A kínaiaknak és másoknak meg kell érteniük, 
hogy ez a sors vár minden csoportra, amely atomfegyvereket 
használ az Egyesült Államok vagy a szövetségesei ellen. Elmondta, 
hogy a világ vezetőinek több mint a fele üzenetben fejezte ki a 
támogatását, mert egy kiszámíthatatlan atomhatalom fenyegetést 
jelent mindenkire. Hangsúlyozta a nyugalom fontosságát, de nem 
biztosította a hallgatóságát arról, hogy most már nem lesz semmi 
baj. 

Félt, hogy a kínaiak visszavágnak, ám ezt nem közölte a 
nézőkkel. 

A gondolat rettegéssel töltötte el. 

sose hatásos arra kérni az embereket, hogy ne pánikoljanak. 
Folytatódott a menekülés az amerikai nagyvárosokból, amelyeknek 
a központja közlekedési dugóktól fuldokolt. Autók százai álltak 
sorban a kanadai és mexikói határátkelőknél. A fegyverüzletekből 
kifogyott a lőszer. Egy miami szupermarketben agyonlőttek egy 
embert egy veszekedésben az utolsó tíz doboz tonhalkonzervért. 

Pauline és Pippa rögtön a beszéd után beszállt a Marine One-ba, 
hogy elrepüljenek Mumpicföldre. Pauline, miután egész éjszaka nem 
aludt, végigszundította az utat. Mikor a helikopter leszállt, nem 
akaródzott kinyitni a szemét. Majd később alszik egy-két órát, ha tud. 

Miközben lefelé vitte őket a lift, Pauline örült, hogy ilyen mélyen 
lehet a föld alatt, aztán elszégyellte magát a gyávaságáért, amiért 


ennyire csak a saját biztonsága érdekli, aztán Pippára nézett, és 
ismét felvidult. 

Mikor először jött Mumpicföldre, látogató híresség volt, aki 
megtekintett egy kiállítási tárgyat. Akkor itt zavartalan nyugalom volt, 
és ragyogó tisztaság. Ma más volt. Mumpicföld működött, a 
folyosókon nyüzsögtek a jobbára egyenruhás emberek. Pauline 
kabinetje és a Pentagon legmagasabb rangú tisztjei beköltöztek. Az 
élelmiszerraktárakat feltöltötték, mindenfelé félig üres kartonpapír 
dobozokba botlott az ember.  Szerelők vizsgálták a 
klímaberendezéseket, ellenőriztek, olajoztak, újból ellenőriztek. 
sorkatonák osztották szét a mosdókba a törülközőket, és asztalt 
terítettek a tiszti étkezőben. Az erélyes céltudatosság nem tudta 
teljesen leplezni az elfojtott félelmet. 

Pauline-t most is a kerek képű Whitfield tábornok fogadta, ám 
ezúttal megnyúlt az arca. Legutóbb egy sosem használt intézmény 
barátságos gondnoka volt; ma nyomasztó súllyal nehezedett rá az 
amerikai civilizáció talán utolsó végvárának igazgatási terhe. 

Elnökhöz képest  Pauline-t szerény körülmények között 
szállásolták el. Volt egy hálószobája, egy nappalija, egyben 
dolgozószoba, egy főzőfülkéje és egy szűk fürdőszobája, benne kád 
zuhanyozóval. Szóval alapszintű volt, mint egy középkategóriás 
hotel, olcsó, bekeretezett nyomatokkal, zöld padlószőnyeggel. A 
háttérben állandóan zúgtak a ventilátorok, és mindennek élettelen 
szaga volt a tisztított levegőtől. Az asszony eltűnődött, hogy vajon 
meddig kell itt maradnia, és egy pillanatra visszakívánta a rezidencia 
fényűzését a Fehér Házban. De hát itt a túlélés a fontos, nem a 
kényelem. 

Pippa a közelben kapott egy szobát. Izgalmasnak találta a 
költözést, és alig várta, hogy földeríthesse a bunkert. 

— Olyan, mint az a pillanat a régi westernekben, amikor körbe 
állítják az ekhós szekereket! — mondta lelkesen. 

Azt hitte, hogy az apja később csatlakozik hozzájuk, és Pauline 
nem ábrándította ki. Egyszerre csak egy sokkot. 

Megkínálta Pippát üdítővel, amelyet a hűtőből vett elő. 

— Neked minibárod van! — mondta Pippa. — Nekem csak 
palackozott vizem. Kellett volna hoznom cukorkát. 


— Van itt egy üzlet, vásárolhatsz. 

— És testőrök nélkül mehetek vásárolni! Ezt az élvezetet! 

— Igen, mehetsz. Ez a legbiztonságosabb hely a világon. Micsoda 
fintora a sorsnak, gondolta Pauline. 

Pippa is érzékelte az iróniát, és a lelkesedése elpárolgott. Leült, 
gondolkodóba esett. 

— Mama, igaziból mi történik egy atomháborúban? 

Pauline-nak eszébe jutott, amikor nem egészen egy hónapja ő 
kérte meg Gust, hogy emlékeztesse a száraz tényekre. Ismét 
eltöltötte ugyanaz az iszony, mint amikor végighallgatta a férfi 
előadásában a kín és a rombolás litániáját. Gyöngéd szeretettel 
nézett a lányára, aki egy ócska , Pauline for President" feliratú pólót 
viselt. Pippa arca inkább kíváncsi és érdeklődő volt, mint rettegő. 
Nem ismerte az erőszakot, sem a szívfájdalmat. Megérdemli az 
igazságot, gondolta Pauline, akkor is, ha feldúlja. 

Ettől függetlenül szelídített a részleteken. Az első egymilliomod 
másodpercben képződik egy kétszáz méter átmérőjű tűzgolyó. Akik 
belekerültek, abban a szempillantásban szörnyethalnak. Ezt így 
stilizálta át: 

— Az elején nagyon sok embert egy pillanat alatt megöl a forróság. 

Nem is fogják észrevenni. 

— A mázlisták! 

— Talán. — A robbanás másfél kilométer sugarú körben a földdel 
teszi egyenlővé az épületeket. Azon a területen szinte mindenki 
meghal. — Aztán a robbanás összedönti a házakat, és hullik a 
törmelék. 

— Na és mit tesz ilyenkor a hatóság? -— kérdezte Pippa. 

— Egyetlen országnak sincsen annyi orvosa és ápolónője, hogy 
elláthassák egy atomháború sérültjeit. A kórházaink túlzsúfoltak 
lennének és sokan az ellátatlanságba halnának bele. 

— De hányan? 

— Attól függ, hány bombát robbantanak fel. Az Egyesült Államok 
és Oroszország háborújában — mindkettőnek óriási tartalékai vannak 
atomfegyverekből — körülbelül százhatvanmillió amerikai halna meg. 

Pippa elhűlt. 

— De hiszen az a fél ország! 


— Igen. Most Kína a fenyegetés, amelynek kisebb készlete van 
atomfegyverekből, de így is nagyjából huszonötmillióra becsüljük a 
lehetséges amerikai áldozatok számát. 

Pippa mindig jó volt számtanból. 

— Minden tizenharmadik ember. 

— Igen. 

A lány megpróbálta elképzelni. 

— Harminc srác az iskolámból. 

— Igen. 

— D. C. ötvenezer lakosa. 

— És, sajnos, ez csupán a kezdet — mondta Pauline. Miért ne 
mondaná el az egész szörnyűséget? — A sugárzás rákot és más 
betegségeket okoz az elkövetkező években. Hirosimából és 
Nagaszakiból tudjuk, ahol az első atombombák felrobbantak. — 
Rövid habozás után hozzátette: — Ami ma Koreában történt, az 
annyi, mint harminc Hirosima. 

Pippa majdnem elsírta magát. 

— Miért csináltad? 

— Hogy megakadályozzak valami rosszabbat. 

— Mi lehet ennél rosszabb? 

— Pak tábornok két várost robbantott szét. A harmadik lehetett 
volna az Egyesült Államokban. 

Pippa fel volt dúlva. 

— Egy amerikai élet nem értékesebb egy koreainál! 

— Minden emberi élet drága, de az amerikai nép engem választott 
vezetőjének. Azt ígértem, hogy megvédem őket, és igyekszem is 
megtenni, amit tudok. Ha visszagondolok az utolsó két hónapra, 
semmit sem látok, amivel ne azt akartam volna megakadályozni, 
hogy kialakuljon a mostani helyzet. Elhárítottam egy háborút Csád 
és Szudán között. Próbáltam véget vetni annak, hogy államok 
fegyvert adjanak el a terroristáknak. Hagytam, hogy a kínaiak 
megússzák egy vietnámi hajó elsüllyesztését. Felszámoltam NSZIÁ- 
táborokat a Szaharában. Tartózkodtam attól, hogy megszálljam 
Észak-Koreát. Egyetlen hibás döntést sem találok köztük. 

— Mi lesz a nukleáris téllel? 

Pippa nem hagyta eltéríteni magát, és joga volt a válaszokra. 


— Az atomrobbanások forrósága ezerszámra lobbantja fel a 
tüzeket. A füst és a korom magasra felszáll a légkörben, és elzárja a 
napfény útját. Ha több száz vagy több ezer bomba felrobban, a Nap 
elsötétedik, lehűl a Föld, és csökken a csapadék. A legnagyobb 
mezőgazdasági területeink túlságosan hidegek vagy aszályosak 
lesznek a termeléshez. Vagyis azok közül, akik túlélték a robbanást, 
a forróságot és a sugárzást, sokan éhen fognak halni. 

— Szóval vége az emberi fajnak? 

— Talán nem, amennyiben az oroszok kimaradnak a háborúból. 
De még a legrosszabb esetben is maradnak életben néhányan 
azokon a helyeken, ahol süt a nap és esik az eső. Ám annak a 
civilizációnak, amelyet ismerünk, az összes forgatókönyv szerint 
vége. 

— Kíváncsi lennék, milyen lesz utána az élet. 

— Erről ezer könyvet írtak, és mindegyik mást mond. Igazság 
szerint senki sem tudja. 

— Jobb lenne, ha senkinek se lennének atomfegyverei. 

— Az nem fog bekövetkezni. Mintha a texasiakat kérnéd, hogy 
mondjanak le a stukkerről. 

— Talán nem kellene olyan sok belőle. 

— Ezt hívják fegyverzetkorlátozásnak. — Pauline puszit adott 
Pippának. — Az pedig, okos gyermekem, a bölcsesség kezdete. — 
sok időt fordított rá, hogy az életet magyarázza a lányának, de most 
a többi amerikaival is foglalkoznia kell. Fölvette a tévé távirányítóját. 
— Lássuk a híreket. 

— Amerikai otthonok és munkahelyek milliói maradtak áram nélkül 
a mai reggelen több szolgáltató számítógépeinek meghibásodása 
miatt 

— mondta a hírfelolvasó. — Egyes kommentátorok gyanúja szerint 
a hibákat egyetlen szoftvervírus okozta. 

— A kínaiak — mondta Pauline. 

— Képesek rá? 

— Igen. És mi valószínűleg ugyanazt csináljuk velük. Ezt hívják 
kiberhadviselésnek. 

— Még szerencse, hogy mi itt okék vagyunk. 

— Ennek a helynek saját áramfejlesztője van. 


— Nem értem, miért mentek neki a háztartások áramellátásának. 

- Ez egyike annak a számtalan dolognak, amivel 
megpróbálkoznak. Igazából a katonai hírszerzést szeretnék 
tönkretenni, hogy ne lőhessünk ki rakétákat, és ne küldhessünk fel 
repülőket, de a katonai szoftvereinket nagyon védik. A civil 
biztonsági rendszerek kevésbé jók. 

Pippa éles szemmel nézett az anyjára, és megállapította: 

—A szavaid megnyugtatóak, de az arcod aggodalmas. 

— Igazad van, édes. Úgy gondolom, túlélhetjük a kibertámadást. 
Valami más nyugtalanít. A kínai katonai filozófiában a kibertámadás 
a bevezető. Utána következik az igazi háború. 

Abdul nyugat felé hagyta el Nizzát a parti úton. Kia mellette ült, 
Nadzsi hátul, gyerekülésbe szíjazva. Abdul vásárolt egy kis kétajtós, 
hároméves kocsit. A vezetőülés némileg kényelmetlen volt az ő 
magas termetének, de rövid utakra megfelelt. 

Kihalt földközi partok, télre bespalettázott éttermek mellett haladt 
az út. Párizsban és más nagyvárosokban közlekedési dugókat 
okozott a rémült sokaság, akik mind menekültek volna vidékre, ám a 
Cőte dAzur nemigen kínált nukleáris célpontot. Az itteniek is épp 
eléggé féltek, de nem jutott eszükbe ennél biztonságosabb hely. 

Kia keveset tudott a világpolitikáról, és csak homályos fogalmai 
voltak az atomfegyverekről, ezért nem látta, miféle rémség történhet, 
Abdul pedig nem világosította fel. 

Egy kisváros tágas jachtkikötőjében megállt. Ellenőrizte a 
zsebében lévő eszközt, és megnyugodva látta, hogy ugyanazt a jelet 
mutatja, mint azóta, hogy két napja először látogatott el ide. 

Leparkolta a kisautót. Kia és ő kiszálltak, beszívták a vérpezsdítő, 
sós tengerszagot. Felvették új télikabátjukat, amelyeket a Galeries 
Lafayette-ben vásároltak. Melegen sütött a nap, de fújt egy kis szél, 
és a Szaharához szokott embereknek ez már hideg volt. Kia 
szőrmegalléros, karcsúsított fekete  szövetkabátot választott, 
amelyben olyan lett, akár egy hercegnő, Abdul sötétkék 
posztóblézert, amely tengerészes külsőt kölcsönzött neki. 


Kia ráadta Nadzsira az új tollkabátját és a kötött sapkáját, Abdul 
széthajtotta a sportbabakocsit, kényelmesen elhelyezte benne a 
kisfiút. 

— Én tolom — mondta Kia. 

— Majd én. Nem zavar. 

— Az lealacsonyító egy férfinak! Nem akarom, hogy papucsnak 
nézzenek! 

Abdul elmosolyodott. 

— A franciák nem így gondolkoznak. 

— Körülnéztél? Ezerszámra élnek errefelé arabok. 

Igazat beszélt. Ebben a pillanatban nem láttak sötét arcokat a 
kikötőben, de Nizza környékén, ahol laktak, ugyancsak sok észak- 
afrikaival találkoztak. 

Abdul vállat vont. Tulajdonképpen nem számít, ki tolja a 
babakocsit, és idővel Kia is változtathat a felfogásán. Fölösleges 
lenne sürgetni. 

Ráérősen ballagtak a kikötőben. Abdul azt hitte, Nadzsinak fog 
örömet szerezni a csónakokkal, erre Kia esett ámulatba tőlük, úgy is, 
mint egykori hajótulajdonos. Ilyeneket még sose látott. A legkisebb 
túramotorcsónak is káprázatosan fényűzőnek tűnt a szemében. 
Néhányukon a gazdáik takarítottak vagy festettek, vagy egyszerűen 
csak iszogattak. Volt pár nagy óceánjáró jacht is. Abdul megállt, 
hogy szemügyre vegye az egyiket, amelyiket úgy hívták, hogy Mi 
Amore. A fehér ruhás személyzet épp az ablakokat pucolta. 

— Nagyobb, mint a ház, amelyikben laktam! — mondta Kia. — Mire 
való? 

— Az övé. — Abdul egy emberre mutatott, aki nagy, vastag 
pulóverben ült a napozófedélzeten, két, az időjáráshoz képest 
alulöltözött és láthatólag didergő lánnyal. Pezsgőztek. — Csak 
szórakozásra. 

— Honnan szedte azt a sok pénzt? 

Abdul tudta, hogy az illető honnan szedi a pénzét. 

Egy óráig sétálgattak a kikötőben, ahol volt négy kávéház. Három 
zárva tartott, egy nyitva, bár nem volt túl nagy a forgalom. Odabent 
tisztaság, meleg, csillogó ezüstös presszógépek és egy fürge 
tulajdonos fogadta őket, aki rámosolygott Nadzsira, és azt mondta, 


foglaljanak helyet, ahol tetszik. Olyan asztalt választottak, ahonnan 
jól ráláttak a kikötőre és a Mi Amore hajóra. Levetették a kabátjukat, 
forró csokoládét és süteményt rendeltek. 

Abdul meghűtött egy kanál csokoládét, és megkínálta Nadzsit. A 
kisfiúnak nagyon ízlett, és kért még. 

Ha délután minden a terv szerint történik, Abdul küldetése estére 
véget ér. 

Utána nem színlelhet tovább se a fölöttesei, se önmaga előtt. 
Szembe kell néznie a ténnyel, hogy nem akar hazamenni. Annyi 
pénze volt, hogy hónapokig lustálkodhatott belőle, csak azt nem 
tudta, maradt-e annyi ideje az emberi fajnak. 

Ha Kiára és Nadzsira nézett, egy dologban biztos volt: nem 
akarta elhagyni őket. Csendes örömét lelte a közös életükben, 
amelyről sose mondott volna le. Tudta, mi történik Koreában, és 
bármennyi volt is még hátra — hatvan év, hatvan óra vagy hatvan 
másodperc -, őt csak az érdekelte, hogy ezt az időt velük élhesse le. 

Két kis hajó fordult be az öbölbe, egy gyors motoros és egy fürge 
dingi, mindkettő fehér, kék-vörös csíkokkal. Nagy betűkkel azt a szót 
írták rájuk, hogy POLICE. A különösen súlyos esetekkel foglalkozó 
bűnügyi rendőrségé voltak, amely kissé olyan a franciáknál, mint 
Amerikában az FBI. 

A következő percben szirénázás hallatszott. Az útról több 
rendőrautó kanyarodott le a kikötőbe. A behajtást tiltó táblákra 
fütyülve, szédítő sebességgel robogtak végig a rakparton. 

— Örülök, hogy nem vagyunk az útjukban! — jegyezte meg Kia. Az 
autók is, a csónakok is a Mi Amore jacht felé tartottak. 

Az autókból kiugrottak az állig fölfegyverzett rendőrök. 
Mindegyiknél volt pisztoly, némelyiknél puska. Gyorsan mozogtak. 
Voltak, akik szétszóródtak a rakparton, mások felrohantak a pallón a 
jachtra. Abdul örömmel nézte, milyen begyakorlottan mozognak, 
látszott, hogy gondosan kitervelték az akciót. 

— Nem szeretem azokat a puskákat! — mondta Kia. — Még 
elsülnek véletlenül! 

— Maradjunk itt a kávéházban. Ez a legbiztonságosabb hely. 

A Mi Amore fehér ruhás személyzete testületileg megadta magát. 
Több rendőr lement a fedélzet alá. 


Az egyik puskás fölment a napozófedélzetre. A melák ember 
mondott valamit és dühösen hadonászott. A zsaru egykedvűen 
markolta a puskáját, és rázta a fejét. 

Aztán egy drabális hekus felhozott a fedélzetre egy vastag 
plasztikzsákot, amelyre a , Vigyázat, veszélyes vegyszerek" szavakat 
nyomtatták több nyelven. 

Abdulnak eszébe jutott egy éjszaka Bissau-Guinea kikötőjében, 
ahol hasonló zsákokat rakodtak a lámpák alatt, mialatt a közelben 
egy limuzin várakozott járó motorral. 

— Bingó — szólt halkan. 

Kia meghallotta. Kíváncsian nézett a férfira, de nem kért 
magyarázatot. 

A személyzetet megbilincselték, leterelték a jachtról, és 
belökdösték egy kisbusz hátuljába. Ment utánuk a feleslegesen 
háborgó melák a macáival. Még páran előkerültek a fedélzet alól. 
Őket is megbilincselték, és bedugták különböző járművekbe. 

Az utolsónak előkerült személy ismerősnek látszott. 

Hájas észak-afrikai ifjú volt zöld tréningfelsőben, koszos fehér 
sortban. A nyakán gyöngyökből és kavicsokból álló füzért viselt, 
amelyet Abdul nem először látott. 

— Ez nem lehet Hakim! -— álmélkodott Kia. 

— Pedig annak látszik — mondta Abdul. Igazság szerint tudta, hogy 
ő az, személyesen. A vállalkozás irányítói valamilyen okból úgy 
döntöttek, hogy Hakimnak egészen Franciaországig kell kísérnie a 
szállítmányt, úgyhogy itt is volt. 

Abdul felállt, kiment a kávéház elé, hogy jobban lásson. Kia bent 
maradt Nadzsival. 

Az egyik zsaru megragadta Hakim grigri nyakékét, és keményen 
megrántotta. A füzér elszakadt, a kövek a rakpartra hullottak. Hakim 
gyászosan feljajdult. Odalett a bűvös talizmánja. 

A zsaruk nevettek a betonon pattogó cifraságokon. 

Mihelyt nem figyeltek Hakimra, az fejest ugrott a rakpartról, és 
vadul tempózni kezdett. 

Abdult meglepte, hogy Hakim ilyen jól úszik. A sivataglakók között 
ritkaság az úszás tudománya. Hakim alighanem a Csád-tóban 
tanulta. 


Ám így is hasztalanul próbált menekülni. Hova mehetett volna? 
Ha kijön a vízből a rakpartra vagy a homokra, ismét elkapják. Ha 
kiúszik az öbölből, belefúl a nyílt tengerbe. 

Egyébként sem jutott messzire. A két zsaru a dingiben utána 
eredt. Az egyik kormányozta a gumicsónakot, a másik elővett egy 
teleszkópos acélbotot, és teljes hosszúságúra kihúzta. Simán 
utolérték a szökevényt, a botos rendőr magasra emelte a suhit, és 
teljes erőből lesújtott Hakim fejére. 

Hakim a víz alá bukott. Irányt változtatott, ugyanolyan sebesen 
úszott tovább, ám a dingi követte, a zsaru ismét lesújtott. Elhibázta 
Hakim fejét, viszont eltalálta a könyökét. Vér festette vörösre a 
tenger vizét. 

Hakim tovább vergődött, pedig már csak egy karral úszott. 
Igyekezett a víz alatt tartani a fejét, ám a zsaru ütésre készen 
tartotta a botját, és abban a pillanatban rávágott Hakimra, ahogy az 
felbukkant levegőért. A rendőrök a rakparton tapsoltak és éljeneztek. 

A zsaru ismét lesújtott. A rakparton ismét éljeneztek. 

Amikor Hakim végre elernyedt, kihúzták a vízből, bedobták a 
gumicsónakba, és megbilincselték. A bal karja mintha eltört volna, a 
feje vérzett. 

Abdul visszament a kávéházba. Egy brutális ember kapott egy 
brutális verést. Durva, de igazságos. 

Az őrizeteseket elvitték, a jachtot elkerítették sárga szalaggal. 
Sorra hozták fel a fedélzet alól a vastag plasztikzsákokat. Több millió 
dollárt veszített az NSZIÁ, állapította meg Abdul elégedetten. A 
fegyveres rendőrök elszivárogtak, felváltották őket a nyomozók, meg 
mintha törvényszéki szakértők is jöttek volna. 

— Mehetünk — mondta Abdul az asszonynak. 

Kifizették a forró csokoládéjukat, visszatértek a kocsihoz. Ahogy 
jöttek el, Kia megkérdezte: 

— Előre tudtad, hogy ez fog történni, ugye? 

— Igen. 

— Drog volt azokban a zsákokban? 

— Igen. Kokain. 

— Ezért jöttél velünk a buszon, a Csád-tótól kezdve? A kokain 
miatt? 


— Azért ennél bonyolultabb. 

— Elmagyarázod majd? 

— Igen, most már megtehetem, mert vége van. Sok mindent kell 
majd mondanom. Még mindig lesznek benne titkok, de a nagyobb 
részébe beavathatlak. Talán már ma este, ha Nadzsi elaludt. Bőven 
lesz időnk, és válaszolhatok minden kérdésedre. 

— Az jó. 

sötétedett. Visszahajtottak Nizzába, leparkoltak a házuk előtt. 
Abdul szerette ezt a helyet. A földszinten volt egy pékség. A friss 
kenyér és a péksütemény illata bejrúti gyermekkorának. otthonára 
emlékeztette. 

Abdul felvitte Nadzsit a lakásba. Kicsi volt, de lakályos, két szoba, 
egy nappali, egy konyha és egy fürdőszoba. Kia, aki egyszobás 
házakhoz szokott, azt hitte, a paradicsomba került. 

Nadzsi elálmosodott a friss tengeri levegőtől. Abdul megetette 
rántottával, utána egy banánt is kapott. Kia megfürdette, tisztába 
tette a kisfiút, pizsamát adott rá. Abdul mesét olvasott neki egy Joey 
nevű koalamaciról, de Nadzsi elaludt, mielőtt a mese végére értek 
volna. 

Kia hozzálátott a saját  vacsorájukhoz,  szumákkal és 
szezámmaggal hintette meg a felkockázott bárányhúst. Szinte 
mindig hagyományos arab ételeket ettek. Nizzában beszerezhettek 
minden hozzávalót, általában libanoni vagy algériai boltosoknál. 
Abdul csak ült és gyönyörködött Kiában, hogy milyen kecsesen jár- 
kel a konyhában. 

— Nem akarod nézni a híreket? — kérdezte az asszony. 

— Nem - felelte Abdul elégedetten. — Nem akarom nézni a híreket. 

A Csincseng börtönbe kerültek a politikaiak, akik jobb 
bánásmódra számíthattak a  köztörvényeseknél. A politikai 
konfliktusok veszteseit gyakran becsukták légből kapott vádak 
alapján. Ez a hivatás kockázata volt a kínai elit tagjai számára. Kaj 
cellája csak ötször négy méteres volt, viszont járt hozzá íróasztal, 
tévé és zuhanyzó. 


Viselhette a saját ruháit, ám a telefonját elvették. Meztelennek 
érezte magát nélküle. Nem emlékezett, hogy utoljára mikor vált meg 
a mobiltól hosszabb időre, mint amennyi egy zuhanyozáshoz kell. 

A mai pekingi puccs váratlanul érte, bár utólag belátta, hogy 
legalább a lehetőségével számolnia kellett volna. Csak az érdekelte, 
hogyan beszélje le Csen elnököt a háborúról, és nem is képzelte, 
hogy a héják megfoszthatják Csent a döntés lehetőségétől. 

A Kuoan-pu belbiztonsági szárnyának föl kellett volna tárnia az 
összeesküvést az elnök ellen, csak persze Li  Csien-kang 
miniszterhelyettes maga is részt vett benne, és fölöttese, Fu Csu-jü 
állambiztonsági miniszter volt az egyik főkolompos. Mivel a 
katonaság és a titkosrendőrség támogatta a  puccsistákat, 
egyszerűen nem bukhattak meg. 

Az apja árulása volt a legnagyobb csapás. Hallotta ő, amikor 
Csien- csün olyanokat mondogat, hogy a kommunista forradalom 
mindennél, még a családnál is fontosabb, de hát ezt csak úgy 
mondják, és nem gondolják komolyan. Kaj legalábbis mindig azt 
hitte. Ám az apja komolyan gondolta. 

Ült az asztalnál, nézte az apró tévét, ismerkedett a tehetetlenség 
érzésével. Többé nem volt beleszólása Kína és a világ dolgába. 
Most, hogy Kung-csaót is bebörtönözték, senki se maradt, aki 
megfékezze a katonákat. Valószínűleg végrehajtják Csien-csün 
tervét a korlátozott nukleáris támadásról, amivel előidézhetik Kína 
végpusztulását. Hát majd meglátja. 

Csak azt bánta, hogy Ting nélkül kell látnia. Ezt sose bocsátja 
meg az apjának, hogy elszakította őket egymástól, talán az élete 
utolsó napján. Úgy szeretett volna beszélni Tinggel! A karórájára 
nézett. Még hatvan perc éjfélig. 

A karórától támadt egy ötlete. 

Dörömbölt az ajtón. Pár perccel később bejött egy Liang nevű, 
markos fiatal börtönőr. Nem tett semmiféle óvintézkedést; az őrség 
nyilván úgy döntött, hogy számukra Kaj nem fenyegetés, mint ahogy 
így is volt. 

— Valami baj van? — kérdezte. 

— Telefonálni akarok a feleségemnek. 

— Sajnálom, nem lehetséges. 


Kaj lecsatolta a karóráját, és fölemelte, hogy Liang láthassa. 

— Ez egy acél Rolex Datejust; kéz alól került nyolcezer amerikai 
dollárba. Elcserélem a magáéra. 

Liang azt a fajta kincstári karórát használta, amit tíz dollárért 
vesztegetnek. 

Liang szeme felragyogott a kapzsiságtól, bár azért nem lazított az 
éberségen. 

— Maga biztos korrupt, ha ilyen órát engedhet meg magának. 

— A feleségem ajándéka volt. 

— Akkor neki kell korruptnak lennie. 

— Az én feleségem Tao-ting. 

— De csak nem a Szerelem a palotában-ból? - Liang felpezsdült. 
— Imádom azt a sorozatot! 

— Ő játssza Szun Maj-lint. 

— Tudom! A császár kedvenc ágyasa! 

— Felhívhatná nekem a saját telefonján. 

— Úgy érti, hogy beszélhetek hozzá? 

— Ha akar. Aztán átadja a telefont nekem. 

— Hű, ha a barátnőm ezt meghallja! 

— Felírom a számot. Liang habozott. 

— De azért a karórát is viszem. 

— Jól van. Viheti, mihelyt a kezemben a telefon. 

— Rendben. -— Liang tárcsázta a Kajtól kapott számot. — Halló, 
Tao- tinggel beszélek? — kérdezte pár pillanat múlva. — Igen, itt 
vagyok a férjével, de mielőtt adnám, csak annyit akarok mondani, 
hogy a barátnőm és én imádjuk a sorozatot, és akkora 
megtiszteltetés magával beszélni... Ó, de kedves, hogy ezt tetszik 
mondani, köszönöm szépen! Igen, máris adom! 

Átnyújtotta a mobilt Kajnak, aki átnyújtotta neki a Rolexet. 

— Drágám — mondta Kaj. Ting zokogni kezdett. 

— Ne sírj! — kérte Kaj. 

— Anyádtól hallottam, hogy börtönbe zártak! Azt mondja, az apád 
bűne! 

— Ez igaz. 

- És az amerikaiak Észak-Koreának a felét elpusztították 
atombombával, és mindenki azt mondja, hogy Kína lesz a 


következő! Igaz ez? 

Kaj érezte, hogy ha becsületesen válaszol, Ting még jobban 
kétségbe esik. 

— Nem gondolom, hogy Csen elnök akkora bolond lenne, hogy 
hagyja ezt — mondta. Ez nem egészen volt hazugság, és nem 
egészen volt igazság. 

— Itt teljes a káosz — panaszolta az asszony. — Peking összes 
közlekedési lámpáját kikapcsolták, áll a forgalom. 

— Az amerikaiak műve — mondta a férfi. — Kiberháború. 

Liang levette a régi karóráját, és felcsatolta a Rolexet. Forgatta a 
csuklóját, gyönyörködött a szerzeményben. 

— Mikor jössz ki onnan? -— kérdezte az asszony. 

soha, gondolta Kaj, ha a vén kommunisták hozzávágnak egy 
atombombát az Egyesült Államokhoz, de mondani azt mondta: 

— Ha te és az anyám közösen megszorongatjátok apámat, talán 
nem is olyan soká. 

Ting hangosan szipogott. Sikerült abbahagynia a sírást. 

— Milyen odabent? Nem fázol? Nem vagy éhes? 

— Sokkal jobb egy átlagos börtönnél — mondta Kaj. — Az én 
kényelmem miatt ne aggódj. 

— Milyen az ágy? Fogsz tudni aludni? 

Kaj pillanatnyilag el sem tudta képzelni az alvást, de úgy 
gondolta, a természet előbb-utóbb hallatni fogja a szavát. 

— Az ágyamnak az az egyetlen baja, hogy te nem vagy benne. 
Ettől Ting megint sírni kezdett. 

Liang abbahagyta gyönyörködést, és közbeszólt. 

— Most már ne sokat. A többi őr nehogy elkezdje találgatni, mit 
csinálhatok. 

Kaj bólintott. 

— Drágám, le kell tennem. 

— Kiteszem magam mellé a fotódat a párnámra, hogy így is 
lássalak. 

— Csak feküdj szép nyugodtan, és gondolj arra, hogy voltak 
nekünk szép napjaink. Az segít elaludnod. 

— Holnap reggel első dolgom elmenni az apádhoz. 


— Okos ötlet. — Ting magánemberként nagyon meggyőző tudott 
lenni. 

— Megteszek mindent, hogy kihozhassalak onnan. 

— Reménykedhetünk. 

— Pozitívan kell gondolkozni. Most azt mondom, hogy jó éjszakát, 
és viszontlátásra holnap. 

— Aludj jól — búcsúzott Kaj. — Isten veled, szerelmem. 

Pauline először tartott értekezletet Mumpicföld 
konferenciatermében, amely pontosan olyan volt, mint a Fehér 
Házé. Jelen volt az összes fontos ember: Gus, Chess, Luis, Bill, 
Jacgueline és Sophia. A levegő sercegett a feszültségtől, és még 
mindig nem tudták, mit fog tenni Kína. Pekingben éjfél volt; a 
kormány talán másnap reggel hoz döntést. Addig az Egyesült 
Államok nem sok mindent tehet azon kívül, hogy visszaveri a 
kibertámadásokat, amelyek eddig csak bosszantóak voltak, nem 
bénítóak. 

Pauline visszatért a lakosztályába, hogy Pippával ebédeljen. 

Hamburgert rendeltek a büféből. Ekkor Pippa feltette a kérdést: 

— A papa mikor jön? 

Pauline számított erre. Megpróbálta elérni Gerryt, de a férje nem 
vette föl. Vagyis Pauline-nak kell közölnie az igazságot. Essünk túl 
rajta. 

— Papának és nekem van egy problémánk — mondta. 

Pippa tanácstalanul, ugyanakkor aggodalmasan nézett az 
anyjára. 

Kitalálhatta, hogy rossz hírt fog hallani. 

— Hogy érted ezt? 

Pauline tétovázott. Mennyit ért meg ebből Pippa? Mennyit értene 
meg belőle a tizennégy éves Pauline? Maga sem tudta. Túl régen 
volt, és különben is, az ő szülei együtt maradtak. Nyelt egyet. 

— A papa beleszeretett valakibe. 

Pippa meghökkent. Ezt sose képzelte volna. A gyerekek 
többségéhez hasonlóan ő is örökkévalónak tartotta a szülei 


házasságát. 

-— De nem hagy el minket, ugye? — kérdezte. 

Pippa ezt úgy látta, hogy Gerry elhagyja őt is, nem csak az 
anyját. 

Ám Gerry nem mondta, hogy elköltözik. 

-— Nem tudom, mit tervez -—- mondta őszintén Pauline. 
Hozzátehette volna, hogy lennének tippjei. — Annyit tudok, hogy 
ebben a pillanatban azzal a nővel akar lenni. 

— Mi a baj velünk? 

— Nem tudom, édes. — Pauline önmagának is föltette a kérdést. A 
munkája miatt történt? Az unalmas szex az oka? Vagy Gerrynek 
csak valami új kellett? — Talán semmi — mondta. — Talán egyes 
férfiaknak csak szükségük van változatosságra. 

— Egyébként kicsoda? 

— Valaki, akit ismersz. 

— Tényleg? 

— Ms. Judd. 

Pippából kipukkadt a nevetés, de ugyanolyan hirtelen el is akadt. 

— Röhej! — mondta. — Az apám és az igazgatónőm! Bocs, hogy 
nevettem. Nem vicc. Illetve nagyon is az. 

— Tudom, mit akarsz mondani. Az egészben van valami groteszk. 

— Mikor kezdődött? 

— Talán azon a bostoni úton. 

— Abban a motelben? Eszem megáll. 

— Édes, ha nem haragszol, inkább mellőzném a részleteket. 

— Csak olyan érzés, mintha szétesne a világ. Atomháború, a papa 
elhagy minket, mi lesz a következő? 

— Mi még mindig megvagyunk egymásnak — mondta Pauline. — 
Ígérem, hogy ez nem változik. 

Hozták az ebédjüket. Pippa a bánata ellenére is megevett egy 
sajtburgert hasábburgonyával, és ivott egy csokoládéturmixot. Aztán 
visszament a szobájába. 

Pauline-nak végre sikerült elérnie Gerryt. 

— Pár dolgot meg kell beszélnem veled — mondta kimérten, 
hivatalosan, ami elég különös azzal az emberrel szemben, akivel 
tizenöt éven át egy ágyban hált. Ms. Judd vajon ott van a szobában 


Gerryvel? Egyáltalán hol van Gerry? Ms. Juddnál? Egy hotelben? 
Talán mindketten kimentek Middleburgba, Ms. Judd barátjának a 
szőlejébe. Valamivel — noha nem sokkal - biztonságosabb 
Washington belvárosánál. 

— Oké — mondta gyanakodva Gerry. — Figyelek. 

Pauline hallotta a hangján, hogy boldog. Boldog nélkülem. Az én 
hibám? Mit csináltam rosszul? 

Félretolta a buta gondolatokat. 

— Elmondtam Pippának, mi történt. El kellett mondanom. Nem 
értette, miért nem vagy itt velünk. 

— Sajnálom. Nem akartam rád lőcsölni a felelősséget. — Nem úgy 
hangzott, — mintha túlzottan sajnálná. - Én szóltam a 
tiikosszolgálatnak, nem mintha nem vették volna észre. 

— Akkor is beszélned kell vele. Csomó kérdése van, és én nem 
válaszolhatok mindre. 

— Ott van most veled? 

— Nem, a szobájában van, de nála a telefonja, felhívhatod. 

— Azt fogom tenni. Mi volt a másik? Azt mondtaa, pár dolgot. 

— Igen. — Pauline semmiképpen sem akart összeveszni a férfival, 
akit évekig szeretett. Azt akarta, hogy lehetőleg ne haraggal 
emlékezzenek a közös idejükre. — Csak meg akartam köszönni 
neked a szép napokat. Köszönöm, hogy addig is szerettél, amíg 
tartott. 

Rövid csend. Gerryt mintha fojtogatta volna valami, amikor 
megszólalt. 

— Ez csodálatos volt tőled. 

—- Évekig támogattál. Több időt és figyelmet érdemeltél, mint 
amennyit adhattam neked. Tudom, hogy már késő, de akkor is 
bocsáss meg. 

— Nincs miért mentegetőznöd. Kiváltságnak tekintem, hogy veled 
élhettem. Azért többnyire jó volt, ugye? 

— Igen — felelte Pauline. — Többnyire jó volt. 

Voltak, akik le se bírtak válni a tévéről. Mások úgy buliztak, 
mintha itt lenne a világvége. Tab és Tamara buliztak. 

Mindennek ellenére a döntés után alig pár órával sikerült 
összeházasodniuk, sőt még az esküvői fogadást is megszervezték. 

Tamara azt akarta, hogy az a humanista lelkész eskesse őket, aki 
Drew Sandberget, az amerikai nagykövetség sajtófőnökét összeadta 
a brit hírszerző Annette Cecillel. Felhívta Annette-et, és elkérte a 
lelkész számát. 

— Tamara! — süvöltötte Annette. — Hát férjhez mész! Drágám, ez 
csodálatos! 

— Nyugi, nyugi. 

— Ki az? Azt se tudtam, hogy jársz valakivel. 

— Nyugodj már le, nem nekem kell, hanem egy barátomnak. 
Annette nem hitt neki. 

— Te álnok titkolózó! De én úgy szeretném tudni! 

— Kérlek, Annette, csak add meg a számot. Annette megadta 
magát és a számot. 

A humanista lelkésznek, akit Claire-nek hívtak, szabad volt az 
estéje. 

— Sínen vagyunk! — jelentette Tamara, és úgy csókolta Tabot, 
mintha meg akarná enni. — Hát akkor hol legyen az esküvő és a 
buli? 

— A Lamy Hotelnak van egy bájos különterme, amelyik a kertre 
néz. Körülbelül százan elférnek benne. Ugyanott megtarthatjuk az 
esküvőt és a fogadást. 

A napjuk elment a szervezéssel. A Lamyban szabad volt az Oázis 
terem. A hotelnek hatalmas készletei voltak jóféle Travers 
pezsgőből. Tab mindent lefoglalt. 

— Fogunk táncolni? — kérdezte. 

sz, igen. Akkor szerettem beléd, amikor láttam, milyen rosszul 
táncolsz. 

A mali dzsesszegyüttes, a Desert Funk ugyancsak szabad volt. 

Tamara felfogadta őket. 

Szétküldték e-mailben a meghívókat. 

Késő délután Tamara megállt Tab kitárt ajtajú gardróbszekrénye 
előtt, és megkérdezte: 


— Mit vegyünk fel? 

— Ki kell öltöznünk — vágta rá a férfi. — Mindenkinek tudnia kell, 
hogy ez nem egy Las Vegas-i esküvő, akkor sem, ha az utolsó 
pillanatban szerveztük. Igazi házasság, életre szóló. 

Ezek után Tamarának ismét meg kellett csókolnia a vőlegényét. 

Utána visszafordult a szekrényhez. 

— Szmoking? 

— Jó ötlet. 

Tamara fölfedezett egy plasztik öltönytartót, amelyre a Teinturerie 
de FOpéra szavakat írták. Egy  vegytisztítóból származott, 
valahonnan a párizsi Place de I Opéra közeléből. 

— Ebben meg mi van? 

— Frakk és frakking. Csádban sose viseltem, azért van még 
mindig a tokban. 

Tamara kiszedte. 

- Ó, Tab, isteni leszel benne! 

— Már hallottam, hogy jól áll nekem. De akkor neked is 
nagyestélyit kell venned! 

— Abban nem lesz hiba. Megvan a tökéletes szerelésem. Elalélsz, 
ha csak ránézel! 

Este nyolckor az Oázis teremben körülbelül kétszer annyian 
szorongtak, mint ahányan meghívót kaptak. Senkit sem küldtek el. 

Tamara  gyöngyházrózsaszín  toalettet viselt, —— észbontó 
dekoltázzsal. 

Barátaik előtt megfogadták, hogy társai, szövetségesei, szeretői 
lesznek egymásnak életük végéig, akármeddig tartson az élet. Claire 
férjjé és feleséggé nyilvánította őket, egy pincér pezsgőt bontott, és 
mindenki tapsolt. 

A Desert Funk rázendített egy lágy bluesra. A pincérek leemelték 
a borítót a büféasztalokról, és kitöltötték a pezsgőt. Tab és Tamara 
kapta az első két pohárral. Ittak egy-egy kortyot. 

— Most már a nyakadon maradok — mondta a férj. — Milyen érzés? 

— Sose hittem, hogy ilyen boldog is lehetek — válaszolta a feleség. 

— Mama, te azt mondtad, hogy három helyzetben vetnél be 
atomfegyvereket — szólt Pippa. 

Pauline örült a lánya kérdéseinek. Segítettek, hogy a tényekre 
összpontosítson. 

— Emlékszem rájuk — mondta. 

— Akkor ismételd el, hogy mik azok. 

— Először: próbáltuk az összes békés eszközzel megoldani a 
problémát, de nem sikerült. 

— Mostanáig ezt tetted. 

Ezt tette volna? Pauline törte a fejét. 

— Igen, ezt tettük. 

-— És másodszor? 

— A problémát nem oldhatjuk meg hagyományos fegyverekkel. 

— Igaz volt ez Észak-Koreában? 

— Azt hiszem, igen. — Ismét elhallgatott, és átgondolta a kérdést, 
de ugyanarra a következtetésre jutott. — Miután a lázadók két várost 
döntöttek romba atombombákkal, meg kellett fosztanunk őket 
minden tűzerejüktől, nehogy harmadszor is megcsinálják. Azt pedig 
a világ összes hagyományos fegyvere sem szavatolhatta volna. 

— Hát, gondolom. 

— Harmadszor: ha amerikaiakat ölnek meg vagy fenyegetnek 
halállal az ellenséges erők. 

— És Dél-Koreában megöltek amerikaiakat. 

— Így van. 

— Megtennéd ismét? Kilőnél még több atomrakétát? 

— Igen, édes, ha kell. Ha amerikaiakat ölnének meg vagy 
fenyegetnének, akkor igen. 

— De próbálkoznál, hogy mégse kelljen. 

— Minden erőmmel. — Pauline az órájára nézett. — Most is ezt 
fogom csinálni. Tárgyalásunk lesz, és Pekingben most ébredeznek. 

— Sok szerencsét, mama. 

Ahogy ment a konferenciateremhez, Pauline elhaladt a 
nemzetbiztonsági tanácsadó szobája mellett, és váratlan ihlettel 
bekopogtatott. 

— Igen! — szólt ki Gus. 

— Én vagyok az. Elkészült? Gus ajtót nyitott. 


— Most kötöm meg a nyakkendőmet. Bejönne egy percre? 

— Akármit tesznek is a kínaiak, úgy gondolom, hogy az a 
következő tizenkét órában lesz — mondta Pauline, miközben figyelte, 
hogyan köti meg a férfi a sötétszürke nyakkendőjét. — Ha más napra 
halasztják, az lesz a benyomás, hogy határozatlanok. 

Gus bólintott. 

-— Nagyrészt arról szól az egész, hogy mutass erőt a 
szövetségesednek és az ellenségednek is. 

-— "Nem csak hiúságból. Ha erősnek látnak, kisebb 
valószínűséggel támadnak meg akár a nemzetközi színtéren, akár 
az iskola udvarán. 

Gus az asszony felé fordult. 

— Rendben van a nyakkendőm? 

Pauline megigazította, bár nem volt rá szükség, csak érezni 
akarta a füst és a levendula szagát. Keze lecsúszott a férfi 
mellkasára, és kiszaladt a száján valami, amiről eredetileg hallgatni 
akart: 

— Nem várhatunk öt évet. 

Ő maga is meglepődött, pedig ez volt az igazság. 

— Tudom - felelte a férfi. 

— Talán nincs is öt évünk. 

— Talán öt napunk sincs. 

Pauline nagy lélegzetet vett, gondolkozott, végül kimondta. 

— Gus, ha megéljük ennek a napnak a végét, együtt töltjük az 
éjszakát? 

— Istenem, de mennyire. 

— Biztosan akarod? 

— Tiszta szívből. 

— Érintsd meg az arcomat. — Gus rátette a kezét az asszony 
arcára. Pauline elfordította a fejét, és megcsókolta a férfi tenyerét. 
Fellángolt benne a vágy, érezte, hogy elveszítheti az önuralmát. Még 
estig sem akart várni. 

Csengett a szobában a telefon. 

Pauline bűntudatosan hátralépett, mintha a hívó beláthatna a 
szobába. 

Gus elfordult, fölvette. 


— Oké — mondta, és már le is tette. — Csen elnök keresi. A 
hangulat nyomban megváltozott. 

— Korán kelt — mondta Pauline. Pekingben hajnali öt van ilyenkor. 

— A konferenciateremben fogadom a hívást, hogy mindenki hallja. 

Együtt léptek ki a szobából. 

Pauline félretolta a Gus iránti érzéseit, és arra összpontosított, 
ami várta. Most el kellett felejtenie a hétköznapokat. Egy kamasz 
lány anyja volt, és egy hűtlen férj felesége, asszony, aki az egyik 
munkatársába szerelmes, de át kellett lépnie ezeken a problémákon, 
hogy a szabad világ vezetője legyen. Ugyanakkor nem volt szabad 
megfeledkeznie róla, hogy ha rosszul dönt, annak a 
következményeit Pippa, Gerry és Gus szenvedi meg. 

Kihúzta magát, bevonult a konferenciaterembe. 

Körben a falon a monitorok a hozzáférhető adatforrásokat 
mutatták: a műholdast, az infravöröst és a tévéhíradókat az Egyesült 
Államokban, Pekingben és Szöulban. Az asztalnál a legfontosabb 
munkatársai és tanácsadói ültek. Nem is olyan régen még szívesen 
nyitotta meg a kabinet ülését egy tréfával. De már nem. 

Leült. 

— Hangosítsák ki. — Barátságosra vette a hangot. — Jó reggelt, 
Csen elnök. De korán kelt. 

Csen arca megjelent a monitorokon. A szokott sötétkék öltönyét 
viselte. 

— Jó reggelt — mondta. 

semmi több. Se udvarias bevezető, se bájcsevej. Hideg volt a 
hangja. Pauline szerint mások is lehettek vele a szobában, akik 
figyelték minden szavát. 

— Elnök úr — kezdte —, úgy gondolom, mindkettőnknek meg kell 
akadályoznunk a válság további eszkalációját. Biztosra veszem, 
hogy egyetért velem. 

Csen azonnal és agresszíven válaszolt. 

— Kína nem eszkalált semmit! Az Egyesült Államok süllyesztett el 
egy repülőgép-hordozót, támadta meg Észak-Koreát, és vetett be 
atomfegyvereket! Önök eszkalálták! 

—- Önök lőtték szét azokat a szegény japán tengerészeket a 
Tiaojü- szigeteken! 


— Az önvédelem volt. Megszállták Kínát! 

- Ezen lehetne vitatkozni, mindenesetre nem alkalmaztak 
erőszakot. Egyetlen kínait sem bántottak. De önök megölték őket. Ez 
eszkaláció. 

— Akkor mit tennének, ha San Miguel szigetét szállnák meg a 
kínai katonák? 

Pauline-nak pillanatnyi töprengésbe került fölidézni, hogy San 
Miguel nagy, lakatlan sziget a dél-kaliforniai partok előtt. 

— Nagyon dühös lennék, elnök úr, de nem bombáznám le az ön 
népét. 

— Csakugyan? 

— Mindenesetre ennek véget kell vetni. Tartózkodom a további 
harci cselekményektől, amennyiben önök is azt teszik. 

— Hogy mondhat ilyet? Önök elsüllyesztettek egy repülőgép- 
hordozót, megöltek több ezer kínait, atomfegyverekkel támadták 
Észak-Koreát, de most ígéretet várnak tőlem, hogy beszüntetjük a 
harcokat? Ez képtelenség! 

— Mindenkinek, aki meg akarja akadályozni a világháborút, ez az 
egyetlen észszerű eljárás. 

— Hadd tisztázzak valamit — szólt Csen, és Pauline-nak az a 
szorongató érzése támadt, hogy a végzet hangját hallja. — Volt idő, 
amikor a nyugati hatalmak büntetlenül rendelkezhettek a Távol- 
Kelettel. Mi, kínaiak, úgy hívjuk ezt, hogy a megaláztatás kora. Elnök 
asszony, azoknak a napoknak vége. 

— Ön és én mindig úgy tárgyaltunk, mint egyenlő felek... Ám Csen 
még nem végzett. 

— Kína válaszolni fog az önök nukleáris agressziójára. Ennek a 
hívásnak az a célja, hogy tudassa önnel, miszerint válaszunk 
mindennemű eszkaláló hatástól mentes, körültekintően mérlegelt és 
arányos lesz. Utána megkérhet bennünket, hogy tegyünk ígéretet 
arra, hogy lemondunk a további harci cselekményekről. 

— Elnök úr, én, ameddig tehetem, a békét választom és nem a 
háborút — mondta Pauline. — De most rajtam a sor, hogy tisztázzak 
valamit. A béke véget ér abban a pillanatban, amint önök megölték 
az első amerikait. Pak tábornok ma reggel tanulta meg ezt a leckét. 


Tudja, hogy mi történt vele és az országával. Ne képzelje, hogy 
maguk más eset. 

Várta, hogy Csen válaszoljon, de az csak letette. 

— Baszd meg! — mondta Pauline. 

— Olyan volt a hangja, mintha egy komisszár pisztolyt szegezne a 
fejének — állapította meg Gus. 

Megszólalt Sophia Magliani, a Nemzeti Hírszerzés igazgatója: 

— Igaza lehet, Gus. A CIA pekingi irodájánál úgy gondolják, hogy 
valamiféle átrendeződés lehetett a csúcson, talán államcsíny. 
Csang-  kajt, a hírszerzés  miniszterhelyettesét alighanem 
letartóztatták. Azért mondom, hogy ,alighanem", mert nem volt 
hivatalos bejelentés; a pekingi legjobb ügynökünk Csang feleségétől 
kapta az információt. Mivel Csang fiatal reformer, a letartóztatása azt 
sejteti, hogy a keményvonalasok vették át az irányítást. 

— Ami valószínűsíti, hogy agresszív lépésre számíthatunk 
egészítette ki Pauline. 

— Pontosan, elnök asszony. 

-— Olvastam valamikor a Kína-tervet — mondta Pauline. 
Pentagonnak számos vészhelyzetre voltak haditervei, köztük 
legnagyobb és legfontosabb az Oroszország-terv. Kína volt 
második. 

— Fussuk át, hogy mindenki tudja, miről beszélünk. Luis? 

Noha változatlan gondot fordított a külsejére, a védelmi miniszter 
nyúzottnak látszott. A második álmatlan éjszakára számíthattak 
mindannyian. 

— Az összes kínai katonai támaszpontot, ahol nukleáris fegyverek 
találhatók, máris célba vettük egy vagy több atomtöltetű ballisztikus 
rakétával, amelyek kilövésre készen várakoznak az Egyesült 
Államok területén — mondta Luis. — Első lépésünk a háborúban, hogy 
azokat kilőjük. 

Mikor Pauline átnézte a tervet, az még elmélet volt. 
Lelkiismeretesen tanulmányozta, de egész idő alatt arra gondolt, 
hogy igazi küldetése arra ügyelni, nehogy valaha is szükség legyen 
rá. Most más volt. Most tudta, hogy talán el kell rendelnie, és 
gondolatban látta a pokol narancsvörös virágát, az összedőlő 

épületeket és a férfiak, nők és gyerekek borzalmas, elszenesedett 
holttestét. 

Ám a hangja megőrizte száraz tárgyilagosságát. 

— A kínaiak másodperceken belül érzékelni fogják őket műholdon 
és radaron, de a rakéták harminc perc alatt elérik Kínát. 

— Igen, és amint feltűnnek, a kínaiak is megindítják a maguk 
atomtámadását az Egyesült Államok ellen. 

Igen, gondolta az asszony. Ledőlnek New York gőgös 
felhőkarcolói, radioaktívak lesznek Florida fényes partjai, és a 
nyugati fenséges erdők addig lángolnak, amíg hamuszőnyeg nem 
lesz belőlük. 

— Csakhogy nekünk van valamink, amijük a kínaiaknak nincs — 
mondta. — Nekünk vannak rakétaelhárító rakétáink. 

— Valóban, elnök asszony. Vannak elfogórakétáink az alaszkai 
Fort Greelyben, a kaliforniai Vandenberg légitámaszponton, vannak 
kisebb támaszpontjaink a tengeren. 

— Működnek? 

— Nem várjuk el, hogy százszázalékos hatékonyságúak legyenek. 

Bill . Schneider, aki most is viselte a fejhallgatót, amely 
összekötötte a Pentagonnal, közbemorgott: 

— A legjobbak a világon! 

— De nem tökéletesek — mondta Pauline. — Én úgy tudom, hogy 
ha csak a felét leszedik a támadóknak, már jól teljesítettek. 

Bill nem vitatkozott. 

- — Továbbá atomfegyverekkel fölszerelt  tengeralattjáróink 
járőröznek a Dél-kínai-tengeren — folytatta Luis. — Tizennégyen 
vannak, és jelenleg is Kínától lőtávolságban tartózkodnak. Mindegyik 
húsz ballisztikus rakétát visz, és mindegyik rakétának három-öt 
robbanófeje van. Elnök asszony, egyetlen ilyen tengeralattjáró 
elegendő tűzerővel rendelkezik, hogy romba dönthesse bármelyik 
országot, és ezek most egyszerre tüzet nyitnak Kínára. 

— De hát feltehetően Kínának is vannak hasonlók. 

— Nem igazán. Van négy vagy öt Csin osztályú tengeralattjárójuk, 
mindegyik tizenkét ballisztikus rakétával, de azoknak csak egy 
robbanófeje van. Tűzerejüket össze sem lehet hasonlítani a 
miénkkel. 


— Tudjuk, hogy hol tartózkodnak a tengeralattjáróink? 

-— Nem. A korszerű tengeralattjárók nagyon csendesek. 
Hidroakusztikus szenzorjaink csupán akkor érzékelik őket, amikor 
megközelítik a  partjainkat, A  mágnesesanomália-detektorok, 
amelyeket repülőgépre szoktak szerelni, csak a felszín közelében 
tartózkodó tengeralattjárókat jelzik. Röviden, a tengeralattjárók az 
utolsó percig lapulhatnak. 

Pauline jóváhagyta a Kína-tervet, és nem látta, mit lehetne még 
javítani rajta, ám a terv nem szavatolta a gyors győzelmet. Az 
amerikaiak győznek, de milliók halnak meg mindkét országban. 

Bill Schneider váratlanul felordított: 

— Rakéta, rakéta! 

— Jaj, ne! — Pauline körbenézett a monitorokon, de nem látta. — 
Hol? 

— Csendes-óceán. Az istenit, legyenek már pontosabbak! — 
kiáltotta bele a mikrofonba, aztán pár másodpercre elhallgatott. — A 
Csendes- óceán keleti része, elnök asszony. — Visszatért a 
pentagoni kapcsolathoz. — Küldjenek fel a közelben kamerás 
drónokat, de gyorsan! 

— Radar a hármas monitoron -— szólt Gus. 

Pauline a képernyőre nézett, és most már látott egy vörös ívet a 
kék tengeren. A kép elmozdult, a monitor bal oldalán feltűnt egy 
ismerős sziget. 

— Egyetlen ballisztikus rakéta — mondta Bill. 

— Honnan lőtték ki? — kérdezte Gus. — Nem jöhetett Kínából, 
akkor már fél órája érzékeltük volna. 

— Egy tengeralattjáróról kellett kilőni, amely rögtön alámerült — 
felelte Bill. 

— Most jön a drón képe — mondta Gus. 

Pauline erőltette a szemét. A szigetet jobbára erdő borította, de a 
déli részén beépítették: volt ott egy nagy repülőtér meg egy 
természetes kikötő. A partot majdnem végig a homok aranyszalagja 
szegélyezte. 

— Jóságos isten — mondta. — Ez Honolulu. 

— Honolulut bombázzák! - hitetlenkedett Chess. 

— Milyen messze van a rakéta? — kérdezte Pauline. 


— Egy perc a becsapódásig -— felelte Bill. 

— Uramjézus! Van Hawaiinak légelhárítása? 

— Igen — mondta Bill. — A szárazföldön és hajókon is, a kikötőben. 

— Utasítsa őket, hogy tüzeljenek! 

— Már szóltam nekik, de a rakéta alacsonyan száll, gyorsan jön, 
és nehéz eltalálni. 

Az összes monitor Honoluluról mutatott műholdas képeket. 
Délután volt Hawaiin. Pauline látta a napernyők tarka sorait Waikiki 
Beachen, és ettől sírni tudott volna. A honolului repülőtérről éppen 
fölszállt egy nagy gép, tele hazafelé tartó vakációzókkal, akik 
másodpercekkel ússzák meg a halált. Pearl Harborban az amerikai 
haditengerészet csatahajói és tengeralattjárói horgonyoztak. 

Pearl Harbor, gondolta Pauline. Istenem, ez már megtörtént 
egyszer. Én ezt nem bírom ki. 

— Harminc másodperc — mondta Bill. — Az infravörös műholdas 
figyelés megerősítette, hogy kínai tengeralattjáró volt. 

Pauline tudta, mi a dolga. Elakadó lélegzettel bár, de sikerült 
kimondania: 

— Szóljon a Pentagonnak, hogy álljanak készen, és amint szólok, 
hajtsák végre a Kína-tervet. 

— Igenis, asszonyom. 

— Biztos benne? -— kérdezte halkan Gus. 

— Még nem - felelte Pauline. — Ha ez a rakéta hagyományos 
robbanóanyaggal van fölfegyverezve, talán még elkerülhetjük az 
atomháborút. 

— De másképp nem. 

— Nem. 

— Egyetértek. 

— Húsz másodperc — mondta Bill. 

Pauline rádöbbent, hogy áll. Senki se maradt ülve. Nem 
emlékezett rá, hogy mikor állt fel. 

A drón képei folyamatosan változtak, percről percre mutatták a 
kondenzcsíkot az erdők és a termőföldek fölött, egy műút fölött, 
amelyen mit sem sejtő autók és furgonok haladtak a derűs 
napsütésben. Pauline azt hitte, megszakad a szíve. Az én bűnöml, 
kiáltotta a lelke. Az én bűnöm! 


— Tíz másodperc. 

Váratlanul kirajzolódott fél tucat új kondenzcsík: Pearl Harborból 
fellőtték a rakétaelhárító rakétákat. 

— Egynek csak el kell találnia! — kiáltotta az asszony. 

Aztán egy képen feltűnt a halál dermesztően ismerős, 
narancsvörös köre, keletre a kikötőtől, északra a repülőtértől. 

A tűzkörök elnyelték az embereket és az épületeket, 
füstoszlopokká változtak, gombakalapot növesztettek. A kikötőben 
egy óriáshullám elborította Ford Islandet. A repülőtéri épületek 
váratlanul eltűntek, a kapuknál égtek a gépek. Honolulu lángban állt, 
mert , minden személyautóban és buszban felrobbantak a 
benzintankok. Pauline össze akart roskadni, a tenyerébe akarta 
temetni az arcát , zokogni akart, de ismét fegyelmet parancsolt 
magára. 

— Hangosítsa ki a Pentagon hadműveleti központját — mondta, és 
csak egy egészen kicsit remegett a hangja. 

Elővette a Biszkvitet. Csak ma reggel törte fel a műanyag tokot — 
létezik, hogy ez ugyanaz a nap? 

A mikrofonban megszólalt egy hang: 

— Elnök asszony, itt Evers tábornok a Pentagon hadműveleti 
központjából. 

Csend volt a szobában. Mindenki Pauline-t nézte. 

— Evers tábornok, amikor hallja, hogy beolvasom a pontos 
azonosítási kódot, végrehajtja a Kína-tervet, világos? 

— Igenis, asszonyom. 

— Van kérdése? 

— Nincs, asszonyom. 

Pauline ismét a műholdas fotókat nézte, látta rajtuk az emberiség 
rémálmát, és azt gondolta: Fél Amerika olyan lesz, mint ez a 
gyehenna, ha nem olvasom be a számokat. 

És talán akkor is olyan lesz, ha beolvasom. 

— Oscar november három-hét-három - tagolta. — Ismétlem: Oscar 
november három-hét-három. 

— Kiadom a parancsot a terv végrehajtására — mondta Evers. 

— Köszönöm, tábornok. 

— Köszönöm, elnök asszony. 


Pauline nagyon lassan leült. Az asztalra könyökölt, és lehajtotta a 
fejét. A holtakra és a haldoklókra gondolt Hawaiin, és azokra, akik 
hamarosan meghalnak Kínában, és kevéssel utána a kontinentális 
Egyesült Államok nagyvárosaiban. Összeszorította a szemhéját, de 
így is látta őket. Elfolyt belőle minden tartás és magabiztosság, mint 
a vér az artériás sebből. Olyan mérhetetlen, tehetetlen bánat rohanta 
meg, hogy mindene reszketett. Úgy érezte, megszakad a szíve, és 
belehal. 

És akkor végre eleredtek a könnyei. 

